
PASIKLYDĘ MIGLOJE 


Pirmas skyrius 


"Tai netrukus baigsis, ir tada aš galėsiu važiuoti namo į 
Tarą". 

Skarletė O'Hara Hamilton Kenedi Batler vieniša stovėjo 
truputį atokiau nuo kitų, susirinkusių į Melanijos Vilks 
laidotuves. Lijo, ir juodais rūbais apsirengę vyrai ir moterys 
laikė virš galvų juodus skėčius. Jie glaudėsi vienas prie kito, 
moterys raudodamos dalijosi prieglobsčiu ir sielvartu. 

Skarletė su niekuo nesidalijo nei savo skėčiu, nei sielvartu. 
Vėjo gūsiai blokšdavo šaltas lietaus sroves po skėčiu, ant jos 
kaklo, bet ji to nejautė; netektis ją taip paveikė, kad ji tarsi 
sustingo. Ji sielvartaus vėliau, kai pajėgs ištverti šį skausmą. 
Skarletė vijo šalin savo jausmus, mintis, skausmą ir nuolat 
kartojo žodžius, kurie turėjo užgydyti žaizdas ir suteikti jai 
jėgų ištverti, kol skausmas praeis: "Tai netrukus baigsis, ir tada 
aš galėsiu važiuoti namo į Tarą". 

".„Pelenai pavirs į pelenus, dulkės į dulkes..." Kunigo balsas 
skverbėsi pro nejautrumo uždangą, žodžiai pasiekė sąmonę. Ne! 
Skarletė tyliai verkė. Melės nėra. Šis kapas ne Melės, jis jai 
per didelis, jos kauliukai kaip paukštelio. Ne! Ji negalėjo mirti, 
negalėjo. 

Skarletė tiesiog blaškėsi iš skausmo, ji negalėjo prisiversti 
žiūrėti į ką tik iškastą kapo duobę, į pliką pušinį karstą, kuris 
lėtai leidosi žemyn. Ant jo buvo matyti mažyčiai pusiau apvalūs 
įlenkimai - tas žymes paliko plaktukai, kuriais buvo užkaltas 
karsto dangtis viršum švelnaus Melanijos veidelio. | 

"Ne! Jūs negalite, jūs neturite to daryti, lyja, ir jūs negalite 
paguldyti jos ten, kad ant jos kristų lietaus lašai. Ji taip bijojo 
šalčio, jos negalima palikti šaltame lietuje. Aš negaliu žiūrėti, 
aš to neištversiu, aš nepatikėsiu, kad jos nebėra. Ji myli mane, 

ji mano draugė, mano vienintelė ištikima draugė. Melė myli 
mane, ji negali palikti manęs dabar, kai man taip jos reikia". 

Skarletė pažvelgė į žmones, kurie stovėjo aplink kapą, ir 
ją apėmė baisus apmaudas. "Nė vieno iš jų tai nejaudina taip, 
kaip manęs, niekas iš jų neprarado tiek daug, kiek aš. Niekas 
nežino, kaip aš ją myliu. Melė žino, nors - kažin? Ji žino, 
aš turiu tikėti, kad ji Žino. 

Aišku, jie tuo niekada nepatikės. Nei misis Merivezer, nei 
Midai, nei Vaitingai, nei Elsingai. Tik pažvelkite į juos, 
apstojusius Indiją Vilks ir Ešlį, su savo gedulo rūbais jie 
panašūs į pulką šlapių varnų. Jie guodžia tetą Pitipetę, nors 
kiekvienas žino, kad ji puola į ašaras dėl smulkmenų, pavyzdžiui, 
apdegus pyragaičiui. Niekam neateis į galvą, kad ir man reikia 
paramos, kad aš buvau Melanijai artimesnė už visus kitus. Jie 
elgiasi taip, tarsi manęs čia iš viso nebūtų. Niekas neatkreipė 
į mane jokio dėmesio. Netgi Ešlis, nors aš buvau ten tas dvi 
baisias dienas po Melanijos mirties, kai jam reikėjo mano 
pagalbos. Jiems visiems reikėjo, net Indijai, kuri bliovė kaip 
ožka: "Skarlete, ką mums daryti su laidotuvėmis? Kaip pamaitinti 
svečius? Kas padarys karstą? Iš kur imti nešikų? Kur laidoti? 
Ką užrašyti antkapyje? Kokį skelbimą duoti į laikraštį?" Dabar 
jie susispietę į krūvą rauda ir rypuoja. Aš nesuteiksiu jiems 
malonumo matyti mane vienišą verkiančią. Aš neturiu verkti. 
Ne čia. Dar ne metas. Jei pradėsiu verkti, tai, ko gero, niekada 
nesustosiu. Galėsiu verkti tada, kai pasieksiu "Tarą". 

Skarletė pakėlė galvą, stipriai sukando nuo šalčio kalenančius 
dantis ir prarijo gerklėje įstrigusį kamuolį. "Tai netrukus baigsis, 
ir tada aš galėsiu važiuoti namo į Tarą". 

Čia, Atlantos Oklendo kapinėse, Skarletė visur aplink save 
matė aštrias jos visiškai sudaužyto gyvenimo nuolaužas. Aukštas 
granito bokštas, pilko lietaus nučaižytas pilkas akmuo buvo 
paminklas gyvenimui, kuris niekada nesugrįš, nerūpestingam jos 
jaunystės gyvenimui. Tai buvo memorialas konfederatams, 
simbolizuojantis išdidžią ir beatodairišką drąsą, kuri klestinčiuose 
Pietuose sukėlė suirutę. Jis pastatytas pagerbti daugeliui žuvusių 
jos vaikystės draugų, gerbėjų, kurie maldaudavo ją valsų ir 
bučinių tada, kai didžiausias jos rūpestis buvo išsirinkti balinę 
suknelę. Jis pastatytas pagerbti pirmajam jos vyrui, Čarlsui 
Hamiltonui, Melanijos broliui. Jis pastatytas pagerbti sūnums, 
broliams, vyrams, tėvams visų tų, kurie stovi lietaus merkiami 
prie mažo kauburėlio, kur laidojama Melanija. 

Čia buvo daug kapų, daug antkapių. Frenkas Kenedis, antrasis 
Skarletės vyras. Ir mažas, nepaprastai mažas kapelis su užrašu: 
Eugenija Viktorija Batler, o žemiau - Bonė. Jos paskutinis ir 
mylimiausias vaikas. 

Gyvieji, kaip ir mirusieji, buvo čia, bet ji stovėjo nuošaliai. 
Atrodė, jog ten susirinko pusė Atlantos. Bažnyčia buvo pilna 
žmonių, 0 dabar tamsi minia nelygiu ratu plačiai pasklido 
aplink liūdną įpjovą pilkame lietuje - atvirą kapo duobę, iškastą 
raudoname Džordžijos molyje Melanijai Vilks. 

Pirmoje gedinčiųjų eilėje stovėjo artimiausi giminės. Balti ir 
juodi jų veidai, išskyrus Skarletės veidą, buvo šlapi nuo ašarų. 
Senas vežėjas dėdė Piteris stovėjo su Dilse ir Kuke, jie tarsi 
apsauginiu trikampiu supo Bo - Melanijos dievinamą mažą 
berniuką. 

Ten buvo ir vyresnės kartos Atlantos gyventojų. Jų palikuonių 
liko tragiškai mažai. Midai, Vaitingai, Merivezeriai, Elsingai, jų 
dukterys ir žentai, Hjū Elsingas, vienintelis gyvas likęs sūnus, 
tetulė Pitipetė Hamilton ir jos brolis, dėdė Henris Hamiltonas, 
užmiršę amžiną nesantaiką ir dabar kartu apverkiantys savo 
giminaitę. Jauniausioji, bet atrodanti tokia pat sena kaip ir 
kiti, Indija Vilks stovėjo minioje ir sielvartingų bei kaltu 
žvilgsniu stebėjo savo brolį Ešlį. Jis stovėjo vienas, kaip ir 
Skarletė, nesislėpdamas nuo lietaus, be skrybėlės, nejausdamas 
šaltos drėgmės; jis nepajėgė suprasti nei kunigo žodžių, nei to, 
kad siauras karstas pamažu leidžiasi į kapo duobę. 

Ešlis. Aukštas, liesas, bespalvis; auksinės jo garbanos išbluko 
ir plaukai pasidarė beveik pilki; blyškus, skausmo sukaustytas 
jo veidas toks pat bukas, kaip ir neregės pilkos akys. Jis 
stovėjo tiesiai, tarsi atiduodamas pagarbą - daugelio metų, 
praleistų su pilka karininko uniforma, įprotis. Jis stovėjo 
nejudėdamas, nieko nejausdamas ir nesuprasdamas. 


Ešlis. Jis buvo sugriauto Skarletės gyvenimo centras ir 
simbolis. Iš meilės jam ji ignoravo laimę. Ji nepastebėjo vyro 
meilės, nes jos kelyje visada stovėjo Ešlis“ O dabar Reto 
nebėra, ir vienintelis jo prisiminimas - švelniai aukšinių rudens 
gėlių šakelės, gulinčios ant - kapo. Ji išdavė vienintelį savo 
draugą, paniekino jį užsispyrusiu atsidavimu ir meile Melanijai. 
O dabar ir Melanijos nebėra. Dingo net Skarletės meilė Ešliui, 
nes ji suprato - per vėlai suprato, - kad įprotis jį mylėti jau 
seniai išstūmė pačią meilę jam. 


Jinai jo nemylėjo ir niekada nepamils iš naujo. Bet dabar, 
kai ji Ešlio jau nenorėjo, jis buvo jos, ji paveldėjo jį iš 
Melanijos. Ji prižadėjo Melanijai rūpintis juo ir jų vaiku Bo. 

Ešlis buvo jos sugriauto gyvenimo priežastis - ir kartu jis 
buvo vienintelis, ką ji dabar turėjo. 

Skarletė vieniša stovėjo nuošaliai. Tarp jos ir Žmonių, kuriuos 
ji pažinojo Atlantoje, tvyrojo tik šalta pilka erdvė; tą erdvę 
buvo užpildžiusi Melanija, saugodama Skarletę, kad ši nebūtų 
išmesta iš visuomenės ir nepajustų izoliacijos. Pūtė šaltas, 
drėgnas vėjas, ir nebuvo Reto, kuris turėtų apginti ją savo 
meile. 

Ji aukštai pakėlė galvą ir atsuko veidą vėjo gūsiams. Visą 
jos sąmonę užvaldė žodžiai, kurie buvo jos jėga, jos viltis: "Tai 
netrukus baigsis, ir tada aš galėsiu važiuoti namo į Tarą". 

- Pažiūrėkite į ją, - sušnibždėjo kaimynui juoda pelerina 
apsisiautusi ledi. - Kieta kaip akmuo. Girdėjau, kad visą tą 
laiką kol rengė laidotuves, ji neišliejo nė ašarėlės. Skarletei 
rūpi tik reikalai. Ji visai beširdė. 

- Žinote, vaikinai kalba, - pašnibždom atsakė užkalbintasis, 
- kad ji įsimylėjusi Ešlį Vilksą. Manote, jie iš tiesų... 

Greta stovintys ėmė juos tildyti, nors patys galvojo... 
Kiekvienas galvojo apie tai. 

Siaubingas ant karsto krintančios žemės dunksėjimas privertė 
Skarletę sugniaužti kumščius. Ji norėjo užsikimšti ausis, suspiegti, 
surikti, kad tik negirdėtų šio baisaus Melaniją paslepiančios 
žemės durksėjimo. Ji skaudžiai sukando lūpą. Ne, ji nesuriks. 

Tylą nutraukė Ešlio riksmas. | 

- Mele... Me-le-e-e! 

Tai buvo kenčiančios sielos šauksmas, kenčiančios nuo 
vienatvės ir baimės. 

Svyruodamas, tarsi ką tik apakęs Žmogus, jis žengė prie 
gilios slidžios duobės, rankomis mėgindamas surasti mažą tylią 
būtybę, kuri buvo visa jo jėga. Bet įsikibti nebuvo į ką - tik 
šaltos sidabrinės lietaus srovės tekėjo pro pirštus. 

Skarletė žvilgtelėjo į daktarą Midą, Indiją, Henrį Hamiltoną. 
Kodėl jie nieko nedaro? Kodėl jie jo nesustabdo? Jį reikia 
sustabdyti! 

- Me-le-e... 

Dėl Dievo meilės! Juk jis nusisuks sprandą, 0 jie stovi sau 
ir žiūri išsižioję, kaip jis svyruoja ant kapo duobės krašto. 

- Ešli, sustok! - sušuko ji. - Ešli! 


Slydinėdama šlapia žole, ji puolė pie jo. Vėjas pačiupo jos 
numestą skėtį ir rideno tol, kol jis įstrigo tarp gėlių. Ji sugriebė 
Ešlį ir pamėgino atitraukti jį nuo duobės. Jis priešinosi jai. 

- Ešli, nereikia! - Skarletė stengėsi jį nuraminti. - Melė 
dabar tau nepadės. 

Tačiau balsas nepajėgė nustelbti baisaus, iš proto vedančio 
skausmo. 

Ešlis sustojo ir silpnai sudejavo. Jo kūnas sudribo, ir Skarletė 
vos spėjo jį prilaikyti. Daktaras Midas ir Indija padėjo jai 
pastatyti jį ant kojų. 

- Dabar gali eiti, Skarlete, - tarė daktaras Midas. - Daugiau 
jau nėra ko tau čia griauti. 

- Bet aš... 

Ji pažvelgė į aplink stovinčiųjų veidus, į sensacijos laukiančias 
akis. Paskui apsisuko ir nuėjo per lietų. Minia prasiskyrė, tarsi 
jos suknelės prisilietimas galėtų juos sutepti. 

Jie neturi žinoti, ką tai reiškia jai, ji neparodys jiems, kad 
jie galėjo ją įskaudinti. Nebijodama lietaus, ji iššaukiamai pakėlė 
galvą. Jos nugara ir pečiai buvo tiesūs, kol ji pasiekė kapinių 
vartus ir išnyko jiems iš akių. Tada ji įsikibo į geležinę tvorą. 
Ji buvo tokia sugniužusi, kad jai sukosi galva, ji negalėjo 
stovėti ant kojų. 

Jos vežėjas Elijas pribėgo prie jos ir virš jos nusvirusios 
galvos išskleidė skėų. Skarletė nuėjo į savo ekipažą. Pliušu 
išmuštoje dėžutėje ji įsispraudė į kampą ir užsitraukė vilnonę 
peleriną. Ji sušalo į ragą ir išsigando to, ką padarė. Kaip ji 
galėjo taip sukompromituoti Ešlį visų akivaizdoje? Juk tik prieš 
keletą naktų pažadėjo Melanijai rūpintis juo, ginti jį, kaip kad 
visada darė Melė. Bet ką dar ji galėjo padaryti? Leisti, kad 
jis pats pultų į kapo duobę? Ji turėjo jį sulaikyti. 

Ekipažas suposi, aukšti jo ratai klimpo giliose molingo purvo 
provėžose. Skarletė vos nenukrito ant grindų. Ji delnu atsitrenkė 
į lango rėmą, ir smarkus skausmas nudiegė jos ranką. 

Tai buvo tik fizinis skausmas, ji galėjo jį iškęsti. Tačiau 
buvo ir kitoks skausmas, dvasinis, toks skausmas, kurio ji 
negalėjo ištverti. Ji turi pasiekti Tarą, turi. Ten yra Mgjinėlė. 
Motinėlė apglėbtų ją savo rankomis, priglaustų prie savęs, 
padėtų jos galvą sau ant krūtinės, kur ji apverkdavo visas 
vaikiškas savo nelaimes. Ji galės verkti Motinėlės glėby, ji 
išraudos savo skausmą, jos galva pailsės prie Motinėlės krūtinės, 
jos sužeistą širdį nuramins Motinėlės meilė. Motinėlė parems 
ją, mylės, ji supras jos skausmą ir padės jį iškęsti. 


- Skubėk, Elijau, - tarė Skarletė. - Skubėk. 

- Padėk man nusimesti šlapius rūbus, - paliepė Skarletė 
tarnaitei. - Greičiau. 

Blyškiame veide jos akys atrodė patamsėjusios ir bauginančios. 

- Sakiau tau, kad paskubėtum. Jei per tave pavėluosiu į 
traukinį, gausi į kailį. 

Pansė žinojo, kad Skarletė negalės to padaryti. Vergovės 
dienos baigėsi, ir ji jau nėra mis Skarletės nuosavybė; ji bet 
kada gali atsisakyti tarnybos, reikia tik panorėti. Bet desperatiškai, 
karštligiškai Žibančios žalios Skarletės akys privertė Pansę tuo 
suabejoti. Skarletės išvaizda rodė, kad ji pasiryžusi viskam. 

- Supakuok juodą vilnonę skarą, bus šaltis, - pasakė Skarletė. 

Ji pažvelgė į atidarytą spintą. Juoda vilna, juodas šilkas, 
juoda medvilnė, juoda sarža, juodas velvetas. Ji gali nešioti 
gedulo rūbus iki gyvenimo pabaigos. Gedulas dėl Bonės, o 
dabar dar ir gedulas dėl Melanijos. 

"Dabar apie tai negalvosiu. Aš išprotėsiu, jei imsiu galvoti. 
Pagalvosiu apie tai, kai nuvažiuosiu į Tarą. Ten aš pajėgsiu 
viską ištverti". 

- Renkis, Panse. Elijas laukia. Neužmiršk užsirišti ant rankos 
gedulo raiščio. Šiandien gedulo diena. 

Gatvėse, kurias jungė Penkių Kampų aikštė, telkšojo balos. 
Puskarietės, vežimai ir ekipažai klimpo purvyne. Jų vežėjai keikė 
lietų, kelius ir savo arklius. Skambėjo riksmai, pliauškėjo botagai, 
buvo triukšminga. Čia visą laiką grūdosi minios žmonių; jie 
kažkur skubėjo, ginčijosi, skundėsi, juokėsi. Penkių Kampų 
aikštėje virė audringas, veržlus gyvenimas. Penki Kampai - tai 
buvo Atlanta, kurią taip mylėjo Skarletė. 

Bet ne šiandien. Šiandien Penkių Kampų aikštė užstojo jai 
kelią, Atlanta jos neišleido. "Aš turiu spėti į šį traukinį, aš 
mirsiu, jeigu į jį nesuspėsiu; ir aš turiu pasiekti Tarą, antraip 
aš palūšiu". 

- Elijau, - sušuko ji, - man nesvarbu, kaip tu pasieksi stotį, 
net jei mirtinai užplaksi arklius ir visus iki vieno paliksi 
pakračiusius kojas gatvėje. 

Jos arkliai buvo patys stipriausi, vežėjas - pats mikliausias, 
ekipažas - pats geriausias. Ji suspėjo į traukinį anksčiau laiko. 

Nuaidėjo garvežio švilpukas. Traukinys pajudėjo. Pagaliau ji 
važiuoja. 

Viskas bus gerai. Ji važiavo namo į Tarą. Vaizduotėje ji 
matė ją: saulėta ir šviesu, švytintis baltas namas, baltais 

kvepiančiais žiedais apsipylę jazminų krūmai, blizgantys žali jų 
lapai. 

Už lango smarkiai lijo. Tačiau tai jau buvo nesvarbu. Taros 
svetainėje kūrensis židinys, spragsės ant malkų sumesti pušų 
kankorėžiai; užuolaidos bus nuleistos, jos uždengs lietų, tamsą 
ir visą pasaulį. Ji padės galvą ant minkštos, plačios Motinėlės 
krūtinės ir papasakos jai viską, kas atsitiko. Tada ji pajėgs 
mąstyti ir ką nors sugalvos. 

Garo švilpimas ir ratų džeržgėjimas pažadino užsnūdusią 
Skarletę. 

Jau Džonsboras? Ji turbūt užsnūdo, ir nenuostabu, juk 
pastarosiomis dienomis ji taip pavargo. Ji negalėjo sumerkti 
akių net tada, kai savo nervus ramino brendžiu. Ne, tai buvo 
Raf-end-Redžio stotis. Iki Džonsboro dar valanda kelio. Šiaip 
ar taip, lietus nustojo lyti, priekyje net matėsi mėlyno dangaus 
juosta. Gal saulė šviečia ir virš Taros? Ji įsivaizdavo paradinę 
alėją, tamsius kedrus, plačią žalią laukymę ir mylimą namą 
nedidelės kalvos viršūnėje. 

Skarletė sunkiai atsiduso. Dabar Taros šeimininkė buvo jos 
sesuo Sjūlina. Cha! Jai geriau tiko būti namų verksne. Visa, 
ką Sjūlina kada nors mokėjo daryti - tai verkti, ir ji tai visada 
darė nuo pat vaikystės. O dabar ji turi vaikų, jos mažos 
mergytės tokios pat verksnės, kokia ji pati kadaise buvo. 

Skarletės vaikai irgi Taroje. Veidas ir Ela. Ji išsiuntė juos 
su Prise, jų aukle, kai sužinojo, kad Melanija miršta. Žinoma, 
jai reikėjo palikti juos su savim laidotuvėse. Tai buvo dar 
viena dingstis senoms Atlantos kartoms plepėti apie tai, kokia 
ji bloga motina. Tegul šneka, ką nori. Ji nebūtų ištvėrusi tų 
baisių dienų ir naktų po Melės mirties, jeigu jai dar būtų 
reikėję raminti vaikus. 

Ji negalvos apie juos, štai ir viskas. Ji važiuoja namo, į 
Tarą, pas Motinėlę, ir tiesiog negalvos apie dalykus, kurie 
gadina jai nuotaiką. "Dievas žino, man daugiau negu reikia 
priežasčių nervintis. Aš taip pavargau..." Jos galva nusviro ir 
akys užsimerkė. 

- Džonsboras, mem, - pasakė konduktorius. 

Skarletė atsimerkė. 

- Ačiū. 

Ji akimis permetė vagoną, ieškodama Pansės ir lagaminų. 
"Aš. nudirsiu šitai mergiūkštei kailį, jeigu ji išsmuko į kitą 
vagoną. O, kad ledi nereikėtų vedžiotis kompanionės kiekvieną 

kartą, kai tik ji peržengia savo namų slenkstį!Aš daug geriau 
susitvarkyčiau pati. Štai ji". 

- Panse, nuimk nuo lentynos maišus. Mes atvažiavome. 

"Dabar iki Taros tik penkios mylios. Netrukus aš būsiu 
namie. Namie!" 

Vilas Bentinas, Sjūlinos vyras, laukė ant platformos. Pamatyti 
Vilą buvo smūgis. Pirmosios keliolika sekundžių visada šokiruoja 
- Skarletė nuoširdžiai mylėjo ir gerbė Vilą. Jeigu ji turėtų 
brolį - to ji visada troško, - ji norėtų, kad jis būtų toks kaip 
Vilas. Žinoma, išskyrus medinę koją ir neturtą. Jo nebuvo 
galima laikyti džentelmenu, jis buvo iš žemesnės klasės. Būdama 
toli nuo jo, ji užmiršo tai, o susitikusi su juo užmiršo tai po 
kelių minučių, nes jis buvo toks mielas ir geras. Net Motinėlei 
jis patiko, 0 juk Motinėlė buvo labai griežtas teisėjas ledi ir 
džentelmenams. 

- Vilai! 

Savo keista nevikria eisena jis pasuko prie jos. Ji apsivijo 
rankomis jo kaklą. 

- O, Vilai, aš taip džiaugiuosi tave matydama, kad verkiu 
iš džiaugsmo. 

Vilas jos glamones sutiko be emocijų. 

- Aš irgi džiaugiuosi tave matydamas, Skarlete. Praėjo nemaža 
laiko. 

- Pernelyg daug. Tiesiog gėda. Beveik metai. 

- Ko gero, dveji. 

Skarletė buvo apstulbinta. Negi praėjo tiek daug laiko? 
Nenuostabu, kad jos gyvenime įvyko šitiek liūdnų permainų. 
Tara visuomet ją atgaivindavo, suteikdavo naujų jėgų, kai jai 
jų reikėdavo. Kaip ji galėjo taip ilgai išgyventi be Taros? 

Vilas pamojo Pansei ir pasuko prie furgono. | 

- Mums metas keliauti, jei norime suspėti iki sutemų, - 
tarė jis. - Tikiuosi, tu neprieštarausi ir sutiksi važiuoti be 
patogumų, Skarlete. Aš nusprendžiau, kad jei jau važiuoju į 
miestą, tai ta pačia proga pasirūpinsiu maisto atsargomis. 

Furgonas iki viršaus buvo prikrautas maišų ir ryšulių. 

- Visai neprieštarauju, - aiškiai atsakė Skarletė. 

Ji važiavo namo, ir būtų tikę bet kas, kas tik nuvežtų ją 
ten. 

- Lipk ant šitų maišų, Panse. 

Visą ilgą kelią iki Taros jie abu tylėjo. Oras buvo gaivus, 
kepino saulė. Skarletė teisingai padarė, kad sugrįžo namo. Tara 
suteiks jai jėgų, kurių jai taip reikėjo, ir kartu su Motinėle 


10 


ji suras išeitį, kaip atstatyti savo sugriautą gyvenimą. Trokšdama 
išvysti pažįstamą alėją, ji su džiaugsmu palinko į priekį. 

Bet pamačiusi namą, ji iš nevilties sušuko: 

- Vilai, kas atsitiko? 

Namo fasadą dengė susiraizgiusios išdžiūvusio vynuogienojo 
šakos, keturių langų langinės buvo iškrypusios, 0 ant dviejų 
langų jų išvis nebuvo. 

- Nieko neatsitiko, Skarlete. Buvo vasara, O aš namą 
remontuoju žiemą, kai jau nereikia rūpintis derliumi. Langines 
imsiuosi taisyti po kelių savaičių. Juk dar ne spalis. 

- Ak, Vilai, leisk man duoti tau truputį pinigų. Tu galėtum 
pasisamdyti pagalbininkų. Pro ištrupėjusį tinką jau matosi plytos. 
Tai panašu į griuvėsius. 

Vilas kantriai atsakė: 

- Nebūna pagalbos nei iš meilės, nei už pinigus. Kas nori 
dirbti, tam darbo užtenka, o kas nenori, iš to nebus jokios 
naudos. Mes su Didžiuoju Semu susitvarkysime. Tavo pinigų 
nereikia. 

Skarletė prikando lūpą ir nutylėjo žodžius, kuriuos norėjo 
ištarti. Ji daug kartų susidūrė su jo išdidumu ir žinojo, kad 
jis nepalenkiamas. Jis buvo teisus: pirmiausia reikia pasirūpinti 
derliumi. Visa kita palauks. Ji pažvelgė į laukus, kurie driekėsi 
už namo. Derlius buvo nuimtas, žemė ką tik suarta ir nuo 
jos sklido aitrus trąšų kvapas: laukai buvo paruošti būsimai 
sėjai. Raudona žemė atrodė šilta ir derlinga, ir Skarletei 
palengvėjo. Tai buvo Taros širdis, jos siela. 

- Tu teisus, - pasakė ji Vilui. 

Namo durys plačiai atsidarė, ir į priebutį pasipylė žmonės. 
Priekyje stovėjo Sjūlina, viršum atsikišusio pilvo ji laikė ant 
rankų savo mažiausią vaiką. Šalikas nukrito jai ant rankos. 
Skarletė apsimetė esanti linksma, nors linksmumo nejautė. 

- Dieve mano, Vilai, negi Sjūlina turės dar vieną vaiką? 
Tau reikės pristatyti dar keletą kambarių. 

Vilas sukikeno: 

- Mes vis dar tikimės susilaukti berniuko. 

Jis pakėlė ranką, sveikindamasis su žmona ir dukterimis. 

Skarletė irgi pamojavo ir apgailestaudama pagalvojo, kad 
nesusiprato nupirkti vaikams žaislų. 

O Viešpatie, pažvelk į juos visus! Sjūlina paniurusi: Skarletės 
žvilgsnis nuslydo kitų veidais, ji ieškojo juodųjų... Čia buvo 
Prisė, už jos sijono slėpėsi Veidas ir Ela... ir Didžiojo Semo 
žmona Dalila, ji laikė rankoje šaukštą, kuriuo tikriausiai ką 

tik kažką maišė... Čia buvo - kuo gi ji vardu? - o taip, Liutė, 
Taros vaikų žindyvė. Bet kurgi Motinėlė? 

Skarletė kreipėsi į savo vaikus: 

- Sveiki, mano brangieji, mama atvažiavo. 

Paskui ji vėl pasisuko į Vilą ir uždėjo ranką jam ant peties. 

- Vilai, kur Motinėlė? Ji ne tokia sena, kad negalėtų išeiti 
manęs pasitikti. 

Skarletę apėmė baimė, ir jos balsas nutrūko. 

- Ji serga ir guli lovoje, Skarlete. 

Skarletė iššoko iš dar važiuojančio furgono, suklupo, pakilo 
ir nubėgo prie namo. 

- Kur Motinėlė? - paklausė ji Sjūlinos, nekreipdama dėmesio 
į triukšmingą vaikų pasisveikinimą. 

- Geras pasveikinimas, Skarlete, bet ne blogesnis, negu aš 
iš tavęs tikėjausi. Ką tu galvojai, siųsdama čia Prisę ir savo 
vaikus, kai man ir taip užtenka rūpesčių? 

Skarletė pakėlė ranką, tarsi norėdama suduoti seseriai: 

- Sjūlina, jei tu nepasakysi, kur Motinėlė, tai aš suriksiu. 

Prisė timptelėjo Skarletę už rankovės. 

- Aš žinoti, kur Motinėlė, mis Skarlete, aš žinoti. Ji baisiai 
serga, ir mes įrengėme jai mažą kamaraitę Šalia virtuvės, tą, 
kur anksčiau kabojo kumpiai, kur buvo pilna kumpių. Ten 
gera ir šilta, netoli krosnis. Kai aš ateiti, ji jau buvo ten, 
taigi aš negaliu tiksliai pasakyti, kad mes visi kartu įrengėme 
kambarį, bet aš nunešiau ten kėdę, kad jai būtų kur atsisėsti, 
jeigu ji panorėtų atsikelti iš lovos arba jei kas užeitų... 

Prisė kalbėjo tuščiai. Skarletė jau stovėjo prie Motinėlės 
kambario durų, laikydamasi staktos, kad nenugriūtų. 

Tai... tai... tai, kas gulėjo lovoje, nebuvo jos Motinėlė. 
Motinėlė buvo stambi moteris, stipri ir galinga, jos oda buvo 
ruda ir skleidė šilumą. Praslinko truputį daugiau negu šeši 
mėnesiai, kai Motinėlė išvažiavo iš Atlantos, ne taip daug, kad 
ji galėtų šitaip pasikeisti. To negalėjo būti. Skarletė negalėjo 
to ištverti. Tai buvo ne Motinėlė, tuo neįmanoma patikėti. Tai 
buvo pilka sudžiūvusi būtybė, vos matoma po išblukusiu 
skuduriniu apklotu; sulenkti jos pirštai silpnai judėjo antklodės 
viršumi. Skarletę nupurtė šiurpas. 

Paskui ji išgirdo Motinėlės balsą. Plonas ir nutrūkstantis, 
bet Motinėlės, mylintis balsas. 

- Argi aš nesakiau jums, kad neitumėt iš namų be skrybėlaitės 
ir skėčio nuo saulės... Sakiau jums, sakiau... 

- Motinėle! 

Skarletė susmuko ant kelių šalia lovos. 

- Motinėle, čia aš, Skarletė. Tavo Skarletė. Prašau tave, 
nesirk, Motinėle, aš to neištversiu. 

Ji prigludo prie sunykusio peties ir kaip vaikas pravirko. 

Lengva ranka paglostė palinkusią galvą. 

- Neverk, vaikeli. Ne taip viskas blogai, kad nieko nebūtų 
galima pakeisti. 

- Viskas, - raudojo Skarletė, - viskas ne taip, kaip reikia, 
Motinėle. 

- Tyliau, tai tik vienas puodukas, 0 tu turi dar kitą arbatos 
servizą, tokį pat gražų. Tu dar pagersi arbatos, kaip Motinėlė 
tau žadėjo. 

Skarletė pasibaisėjusi atšoko. Ji įsižiūrėjo į Motinėlės veidą 
ir įdubusiose akyse, kurios, atrodo, jos nematė, įžvelgė šviečiančią 
meilę. 

- Ne, - sušnibždėjo ji. 

To ji negalėjo ištverti. Iš pradžių Melanija, paskui Retas, 
o dabar Motinėlė, - visi, kuriuos ji mylėjo, paliko ją. Tai buvo 
per daug žiauru. To negalėjo būti. 

- Motinėle, - garsiai ištarė ji, - Motinėle, paklausyk manęs. 
Tai aš, Skarletė! 

Ji sugriebė čiužinio kraštą ir pamėgino jį papurtyti. 

- Pažiūrėk į mane, - raudojo ji, - į mane, į mano veidą. 
Tu turi mane pažinti, Motinėle. Tai aš, Skarletė. 

Didelės Vilo rankos sugriebė ją už riešų. 

- Tu neturi to daryti, - tarė jis. 

Jo balsas buvo minkštas, o rankos tarsi replės. 

- Ji laiminga, kai jos tokia būsena, Skarlete. Ji praeityje, 
Savanoje, rūpinasi tavo motina, kai ji buvo dar maža mergaitė. 
Tai buvo laimingi jos laikai. Ji buvo jauna, stipri, jai nieko 
neskaudėjo. Palik ją. 

Skarletė priešinosi, mėgino išsivaduoti. 

- Bet aš noriu, kad ji mane pažintų, Vilai. Aš niekada 
nesu jai sakiusi, kiek daug ji man reiškė. Turiu jai pasakyti. 

- Tu dar galėsi tai padaryti. Ji dažnai būna visai kitokia, 
kiekvieną pažįsta. Be to, ji Žino, kad miršta. O dabar eime 
su manimi. Visi tavęs laukia. Dalila klausysis Motinėlės iš 
virtuvės. 

Skarletė leido Vilui padėti jai atsistoti. Ji visa sustingo, jos 
širdis apmirė. Tylėdama ji nusekė paskui jį į svetainę. Sjūlina 
tuoj pat ėmė ją barti, pradėdama skundu, su kuriuo sutiko ją 
priebutyje, bet Vilas ją nutildė. 

- Skarletė pergyveno nelaimę, Sjū, palik ją ramybėje. 

Jis įpylė viskio į Skarletės stiklinę. 

Viskis padėjo. Jis išdegino pažįstamą takelį per visą kūną 
ir nuslopino skausmą. Ji ištiesė Vilui tuščią stiklinę, ir tas vėl 
pripylė. 

- Sveiki, mielieji, - tarė ji savo vaikams, - atleiskite, 
apkabinkite savo mamą. 

Skarletė išgirdo savo balsą, jis buvo nepažįstamas, tačiau 
bent jau kalbėjo teisingus dalykus. 

Visą laiką ji leido Motinėlės kambaryje. Visos jos viltys 
buvo susijusios su Motinėlės parama, bet dabar kaip tik stiprios 
jaunos rankos laikė mirštančią juodąją senutę. Skarletė maudė 
Motinėlę, keitė jos baltinius, padėjo Motinėlei, kai jai būdavo 
labai sunku kvėpuoti, įkalbinėjo ją išgerti keletą šaukštelių 
sultinio. Ji dainavo lopšines, kurias Motinėlė taip dažnai 
dainuodavo jai, ir kai Motinėlė kliedėdama kalbėdavo su mirusia 
Skarletės motina, Skarletė atsakinėdavo jai tokiais žodžiais, 
kuriuos, kaip jai atrodė, galėjo pasakyti jos mama. 

Kartais ašarojančios Motinėlės akys pažindavo ją, ir tada 
senutė, matydama savo numylėtinę, šypsodavosi suskirdusiomis 
lūpomis. Paskui ji drebančiu balsu bardavo Skarletę kaip ir 
vaikystėje. 

- Tavo plaukai, mis Skarlete, labai netvarkingi, dabar tu 
eisi ir susišukuosi šimtą kartų, kaip tave mokė Motinėlė. Tau 
nėra ko nešioti tokią sulamdytą suknelę. Eik, apsirenk kokią 
naujutėlaitę, kol vaikinai tavęs nepamatė. 

Arba: 

- Tu išblyškus lyg šmėkla, mis Skarlete. Tu pudruoji veidą? 
Eik ir tučtuojau nusiprausk. 

Ką tik Motinėlė paliepdavo, Skarletė žadėdavo padaryti, bet 
niekada nesuspėdavo tęsėti pažado, nes Motinėlė vėl prarasdavo 
sąmonę. 

Dieną ir vakare Sjūlina, Liutė arba net Vilas padėdavo 
Skarletei ligonės kambaryje, tada ji galėdavo pusvalandį nusnūsti 
susirietusi ant pakrypusios kėdės. Bet naktį Skarletė nė akimirkos 
nesitraukė nuo ligonės lovos. Ji prisukdavo aliejinės lempos 
dagtį, kad ne taip šviestų, ir paimdavo plonytę išdžiūvusią 
Motinėlės ranką. Kai visas namas miegodavo ir Motinėlė 
miegodavo, Skarletė pagaliau galėdavo verkti, ir jos nelaimingos 
širdies ašaros šiek tiek apmalšindavo skausmą. 

Kartą tylią priešaušrio valandą Motinėlė atsibudo. 


14 


- Ko tu verki, mieloji? - sušnabždėjo ji. - Senoji Motinėlė 
pasirengusi nusimesti savo naštą ir pailsėti Viešpaties glėbyje. 
Nereikia taip reaguoti į visa tai. 

Jos ranka suvirpėjo Skarletės delnuose, išsilaisvino ir 
pliaukštelėjo palenktą Skarletės galvą: 

- Tyliau, dabar. Ne viskas taip blogai, kaip tu manai. 

- Atleisk, - raudojo ji. - Aš negaliu neverkti. 

Sulenkti Motinėlės pirštai pamėgino nubraukti nuo Skarletės 
veido susitaršiusius plaukus. 

- Pasakyk senai Motinėlei, kas neduoda ramybės jos 
paukšteliui. 

Skarletė pažvelgė į senas, išmintingas, mylinčias akis ir pajuto 
tokį stiprų skausmą, kokio niekada iki tol nejautė. 

- Aš viską dariau neteisingai, Motinėle. Nežinau, kaip aš 
galėjau padaryti tiek daug klaidų. Nesuprantu. 

- Mis Skarlete, tu padarei tai, ką turėjai padaryti. Niekas 
negali padaryti daugiau. Viešpats davė tau sunkų kryžių, ir tu 
jį nešei. Nėra prasmės klausti, kodėl tai buvo skirta kaip tik 
tau ir kiek tai kainavo tau. Kas padaryta - padaryta. Dabar 
nesikankink. 

Sunkios blakstienos paslėpė ašaras, kurios žibėjo blankioje 
šviesoje, ir sunkus Motinėlės kvėpavimas jai užmiegant sulėtėjo. 

"Kaip aš galiu nesikrismti? - norėjo sušukti Skarletė. - Mano 
gyvenimas sugriautas, ir aš nežinau, ką man daryti. Man 
reikalingas Retas, bet jo nėra. Man reikalinga tu, bet ir tu 
mane palieki". 

Ji pakėlė galvą, nusišluostė rankove ašaras ir išsitiesė. Anglys 
krosnyje sudegė, o kibiras tuščias. Reikia jų atnešti, reikia, kad 
ugnis neužgestų. Kambaryje darėsi vėsiau, o Motinėlei reikia 
šilumos. Skarletė užtraukė skudurinę antklodę ant gležno 
Motinėlės kūno, paskui su tuščiu kibiru išėjo į tamsų šaltą 
kiemą. Ji skubiai pasuko į anglių sandėlį, gailėdamasi, kad 
neužsimetė šaliko. 

Mėnulio nesimatė, tik pro debesų tarpus švietė sidabrinis 
pusmėnulio diskas. Nakties oras buvo drėgnas ir sunkus, kelios 
debesų neuždengtos žvaigždės atrodė labai tolimos ir šaltos kaip 
ledas. Skarletė sužvarbo. Juoda tamsa aplinkui atrodė beformė, 
begalinė. Nieko priešais save nematydama, ji nuskubėjo į kiemo 
vidurį, bet neįstengė surasti pažįstamos lauko virtuvės ir arklidės, 
kurios turėjo būti čia pat. Apimta panikos, ji pažvelgė atgal, 
ieškodama balto silueto namo, iš kurio ką tik išėjo. Bet ir 
jis buvo beformis ir tamsus. Šviesa niekur nedegė. Atrodė, ji 

pasiklydo nebyliame ir nepažįstamame pasaulyje. Naktis buvo 
nepaprastai tyli: nešlamėjo nei medžio lapai, nei plunksna, 
iškritusi iš paukščio sparno. Jos įtemptus nervus apėmė baimė, 
ir ji panoro kur nors bėgti. Bet kur? Visur buvo priešiška 
tamsa. 

Skarletė sukando dantis. "Kokios čia kvailystės? Aš namie, 
Taroje, ir tamsus šaltis išnyks, kai tik patekės saulė". Ji 
sukrizeno, ir nenatūralus garsas privertė ją Šoktelėti. 


"Teisingai sakoma, kad prieš aušrą visada tamsiau, - pamanė 
ji. - Aš tiesiog nusiminiau, štai ir viskas. Aš tam nepasiduosiu, 
reikia kūrenti krosnį". Ji ištiesė ranką į tamsą ir nuėjo prie 
anglių krūvos, staiga suklupo ir nugriuvo. Kibiras garsiai 
sutarškėjo ir nusirito. 

Kiekviena jos kūno dalelė šaukė, kad ji turi pasiduoti, likti 
ten, kur ji yra, kol ateis diena ir ji galės matyti. Bet Motinėlei 
reikia Šilumos ir jaukios geltonos liepsnelės už žėrinčių krosnies 
durelių. 

Skarletė atsiklaupė ir ėmė grabalioti aplinkui, ieškodama 
anglių kibirėlio. Be abejo, tokios neįžvelgiamos tamsos pasaulyje 
dar nėra buvę. Ir tokio drėgno, šalto nakties oro. Kurgi kibiras? 
Kur aušra? 


Jos pirštai užčiuopė šaltą metalą. Skarletė keliais prišliaužė 
arčiau ir jos rankos pajuto randuotą kibiro kraštą. Ji karštligiškai 
prispaudė kibirą prie krūtinės. 

"O Dieve, dabar aš net nežinau, kurioje pusėje yra namas, 
juo labiau anglių sandėlys. Aš pasiklydau nakties tamsoje". Ji 
pažvelgė į viršų, tikėdamasi pamatyti nors kokią šviesą, tačiau 
dangus buvo tamsus. Net šaltos tolimos žvaigždės išnyko. 

Akimirką ji panoro sušukti ir šaukti tol, kol kas nors 
atsibus, uždegs žibintą ir parneš ją namo. 

Bet išdidumas neleidžia jai to daryti. Pasiklysti savo pačios 
kieme, vos už kelių žingsnių nuo virtuvės durų! Ji negalės 
gyventi su tokia gėda. 

Ji užsikabino kibirą ant rankos ir keturpėsčia ėmė nevikriai 
šliaužti tamsia žeme. Anksčiau ar vėliau ji vis tiek ką nors 
ras - namą, malkų rietuvę, arklidę, šulinį - ir supras, kur ji 
yra. Bus greičiau, jeigu ji atsistos ir eis. Ir nesijaus esanti 
kvailė. Ji negali dar kartą nugriūti ir išsisukti koją. Tada ji 
bus visai bejėgė, kol kas nors ją ras. Nesvarbu ką, bet kažką 
reikia daryti, tai geriau negu gulėti vienišai, bejėgei ir 
pasiklydusiai. 

Kur siena? Kažkur čia turi būti siena, jai atrodė, tarsi ji 
būtų nušliaužusi pusę kelio į Džonsborą. Ją apėmė baimė. 
Atrodė, tamsa niekada nesibaigs, o ji vis šliauš ir šliauš. 

"Liaukis! - sudraudė ji save. - Tučtuojau liaukis!" 

Ji duso. 

Ji ' sunkiai atsistojo ir prisivertė kvėpuoti ramiau. "Aš - 
Skarletė O'Hara, - tarė ji sau. - Aš esu Taroje ir kiekvieną 
šios vietos pėdą žinau geriau negu savo penkis pirštus. Na ir 
kas, kad negaliu nieko įžvelgti už kelių Žingsnių priešais? Aš 
žinau, kas ten yra, tik reikia tai rasti. Ir aš tai padarysiu 
stovėdama, o ne keturpėsčia, kaip koks mažas vaikas ar šuo". 
Ji pakėlė galvą ir išsitiesė. Ačiū Dievui, niekas nematė jos 
išsitiesusios purvyne arba šliaužiančios aplink ratu. 

Dar niekada gyvenime ji nebuvo sutriuškinta: nei senosios 
Šermano armijos, nei blogiausių "sakvojažininkų". Niekas jos 
neįveiks, jeigu ji neleis to padaryti. Kokie niekai: išsigąsti 
tamsos, lyg ji būtų kokia verksnė ar bailė! 

"Atrodo, aš pradedu inkšti, - pamanė ji su pasišlykštėjimu. 
- Aš neleisiu, kad tai atsitiktų. Kai tik nusileidi į pačią apačią, 
kelias gali vesti tik aukštyn. Jei aš suniokojau gyvenimą, tai 
ji ir sutvarkysiu. Čia aš nesumeluosiu". 

Laikydama priešais save kibirą, Skarletė tvirtais žingsniais 
žengė į priekį. Metalinis kibiras beveik iš karto į kažką 
atsitrenkė. Ji garsiai nusijuokė, pajutusi aštrų ką tik nupjautos 
pušies sakų kvapą. Ji buvo prie malkinės, šalia kurios gulėjo 
krūva anglių. Tai buvo kaip tik ta vieta, į kurią ji ėjo. 

Geležinės krosnies durelės garsiai trinktelėjo. Motinėlė sujudo 
lovoje. Skarletė skubiai užtraukė ant jos užtiesalą. Kambaryje 
buvo šalta. 

Sunkiai įveikdama skausmą, Motinėlė pažvelgė į Skarletę. 

- Tavo purvinas veidas ir rankos, - silpnu balsu sumurmėjo 
ji. 

- Aš žinau, - tarė Skarletė. - Tuoj pat nusiprausiu. 

Kol senutė nenugrimzdo į praeitį, Skarletė pabučiavo ją į 
kaktą. - Aš myliu tave, Motinėle. 

- Nereikia sakyti man to, ką aš jau žinau. 

Motinėlė vėl nugrimzdo į užmarštį. 

- Reikia, - pasakė jai Skarletė. 

Ji suprato, kad Motinėlė negalėjo jos girdėti, bet vis tiek 
kalbėjo toliau, jau sau. 

- Labai reikia. Aš nieko nesakiau Melanijai ir Retui iki to 
laiko, kai |; fam Žuvo: "vėlu: Aš | neturėjau laiko, kad galėčiau 

suprasti, jog aš juos myliu, taip pat ir tave. Bent jau tavo 
atžvilgiu nepadarysiu tokios klaidos, kokią padariau jų atžvilgiu. 
Skarletė pažvelgė į mirštančios senutės veidą. 
- Aš myliu tave, Motinėle, - sušnibždėjo ji. - Kas bus su 
manim, kai tavęs nebebus? 


Antras skyrius 


Pro atvertas ligonės kambario duris įkišo galvą Prisė. 

- Mis Skarlete, misteris Vilas prašė manęs pasėdėti su 
Motinėle, kol jūs pusryčiausite. Dalila sako, kad slaugydama 
ligonę jūs nusikamuosite, todėl ji paruošė jums didelį kumpio 
gabalą su padažu. 

- Kur mėsos sultinys Motinėlei? - skubiai paklausė Skarletė. 
- Dalila žino, kad rytą ji turi atnešti šilto sultinio. 

- Aš jį turiu. - Prisė alkūne atidarė duris, laikydama prieš 
save padėklą. - Bet Motinėlė miega, mis Skarlete. Jūs norite 
ją pažadinti ir pamaitinti sultiniu? 

- Uždenk jį ir pastatyk padėklą prie krosnies. Aš pamaitinsiu 
ją, kai sugrįšiu. 

Skarletė pasijuto esanti alkana. Karšto sultinio kvapas privertė 
jos skrandį susitraukti. 

Virtuvėje ji greitai nusiprausė veidą ir rankas. Jos suknelė 
irgi buvo nešvari, bet su tuo teks susitaikyti. Ji apsirengs švarią, 
kai pavalgys. 

Vilas kaip tik kėlėsi nuo stalo, kai Skarletė įėjo į valgomąjį. 
Fermeriai negali gaišti laiko, ypač tokią šviesią ir šiltą dieną, 
kokią žadėjo auksinė ryto saulė už langų. 

- Aš galiu jums padėti, dėde Vilai? - su viltimi paklausė 
Veidas. 

Jis pašoko vos neapversdamas kėdės. Paskui jis pamatė 
motiną, ir jo veidas išblyško. Jam reikės likti prie stalo ir 
demonstfuoti geras manieras arba jinai supyks. Jis priėjo 
norėdamas atitraukti kėdę Skarletei. 

- Kokios gražios tavo manieros, Veidai, - suburkavo Sjūlina. 
- Labas rytas, Skarlete. Ar tu didžiuojiesi savo jaunu 
džentelmenu? 

Skarletė susirūpinusi pažvelgė į Sjūliną, paskui į Veidą. Jis 
buvo dar vaikas, bet kas privertė Sjūliną taip šleikščiai saldžiai 
apsimetinėti? Ji elgėsi taip, tarsi Veidas pakvietė ją šokti ir 
ji rengėsi su juo flirtuoti. 

Skarletė nustebusi pamatė, kad jis buvo labai simpatiškas 
berniukas. Pagal metus būdamas gana aukštas, jis atrodė kaip 
trylikametis, nors jam dar nesuėjo nė dvylikos. 

"Dieve, ką aš darysiu su Veido drabužiais? Tuo visada 
rūpinosi Retas. Aš net nežinau, ką nešioja berniukai, kur ką 
pirkti. Jo rankos kyšo iš rankovių, jam reikia didesnių rūbų. 
Reikia paskubėti. Netrukus prasidės mokslo metai, o gal jau 
prasidėjo, aš net nežinau, kuri šiandien diena". 

Skarletė sunkiai atsisėdo ant kėdės, kurią prilaikė Veidas. 
Ji tikėjosi, kad ji įstengs papasakoti, ką jai reikėjo Žinoti. Bet 
pirma ji papusryčiaus. Jai jau seilės teka. 

- Ačiū, Veidai Hemptonai, - išsiblaškiusi pasakė ji. 

Kumpis atrodė nepriekaištingai: rausvas ir sultingas, su 
traškančia ruda taukų plutele gabalo viršuje. Ji numetė servetėlę 
ant kelių, net neišskleidusi jos, ir čiupo šakutę su peiliu. 

- Mama? - atsargiai tarė Veidas. 

- A? - Skarletė pasimėgaudama ėmė valgyti kumpį. 

- Ar aš galiu eiti į laukus padėti dėdei Vilui? Prašau, leisk 
mane. 

Skarletė pažeidė svarbiausią elgesio už stalo taisyklę ir 
prakalbo pilna burna. Kumpis buvo puikus. 

- Taip taip, eik. 

Ji jau atsipjovė kitą gabaliuką. 

- Aš irgi, - pasigirdo Elos balselis. 

- Ir aš, - paskui ją pakartojo Siūzė. 

- Jūsų nekviečia, - tarė Veidas. - Laukai - vyrų darbas. 
Mergaitės sėdi namie. 

Siūzė pravirko. 

- Pažiūrėk, ką tu pridirbai! - pasakė Sjūlina. 

- Aš? Čia ne mano vaikas triukšmauja. 

Kai atvažiuodavo į Tarą, Skarletė visada stengdavosi išvengti 
ginčų su Sjūlina, bet įprotis buvo stipresnis. Jos ginčijosi nuo 
pat mažens ir niekada nesiliovė. 

"Aš neleisiu jai sugadinti man pusryčių“, - ir Skarletė 
susikaupusi ėmė tepti sviestą. Ji net nepakėlė akių, kai Veidas 
išėjo kartu su Vilu, o Elos verksmas susiliejo su Siūzės verksmu. 

- Tyliau jūs abi, - garsiai tarė Sjūlina. 

Skarletė užpylė padažo ant avižinės košės ir prilaikydama 
peiliu uždėjo jos ant kumpio gabalo. 

- Dėdė Retas mane leistų, - verkė Ela. 

"Aš neklausysiuų, - pamanė Skarletė, - užsikimšiu ausis ir 
mėgausiuosi pusryčiais". Ji įsidėjo į burną kumpio su avižine 
koše. 

- Mama... Mama, kada dėdė Retas atvažiuos į Tarą? 

Elos balsas buvo šaižus, rėžiantis. Skarletė išgirdo šiuos 
žodžius, nors ji buvo nutarusi neklausyti. Ką ji gali pasakyti? 
Kaip ji atsakytų į Elos klausimą? "Niekada". Ji net pati negalėtų 
tuo patikėti. Ji nenoriai pažvelgė į raudoną savo dukters veidelį. 
Ela viską sugadino. Negi ji negalėjo palikti manęs ramybėje 
bent per pusryčius? 

Elos plaukai buvo rusvi ir garbanoti, kaip jos tėvo Frenko 
Kenedžio. Jie lipo prie jos užverkto veidelio, kaip surūdijusios 
vielos galai, ir nuolat išsipešdavo iš Prisės standžiai supintų 
kasų, nors ji ir sušlapindavo juos vandeniu. Elos kūnas irgi 
buvo panašus į vielą - oda ir kaulai. Ji buvo vyresnė už Siūzę 
puse metų, bet Siūzė buvo gerokai aukštesnė ir daug sunkesnė, 
tad galėjo nebaudžiama erzinti Elą. 

"Nieko keisto, - pamanė Skarletė, - jog Ela nori, kad 
atvažiuotų Retas. Jis iš tiesų ja rūpinosi, o aš ne. Ji gadina 
man nervus visai taip pat kaip ir Frenkas; kad ir kaip aš 
stengiausi, vis tiek negaliu jos pamilti". 

- Mam, kada atvažiuos dėdė Retas? - vėl paklausė Ela. 

Skarletė staigiai atitraukė kėdę nuo stalo ir pakilo. 


- Tai suaugusiųjų reikalas, - tarė ji. - Aš einu prižiūrėti 
Motinėlės. 

Dabar ji negalėjo galvoti apie Retą, ji pagalvos apie jį 
vėliau, kai nebus tokia sudirgusi. Daug svarbiau - kur kas 


svarbiau - buvo įkalbėti Motinėlę išgerti truputį sultinio. 

- Dar vieną mažą šaukštelį, Motinėle, brangioji, ir -aš būsiu 
laiminga. 

Senelė nusisuko nuo šaukšto. 

- Pavargau, - atsiduso ji. 

- Aš žinau, - tarė Skarletė, - aš 
tau neįkyrėsiu. 

Ji pažvelgė į beveik pilną lėkštę. Motinėlė kasdien valgė 
vis mažiau. 

- Mis Elina... - silpnu balsu pašaukė Motinėlė. 

- Aš čia, Motinėle, - atsiliepė Skarletė. 

Jai visada suskausdavo širdį, kai Motinėlė jos nepažindavo, 
kai ji manė, kad tai Skarletės motinos rankos su tokia meile 
glostė ją. "Tai neturi manęs jaudinti, - nuolat kartojo sau 
Skarletė. - Juk visą laiką ligonius slaugė mama, 0 ne aš. 

Mama visiems buvo gera, ji buvo angelas, ji buvo nepriekaištinga 
ledi. Aš turiu didžiuotis, kad esu laikoma ja. Atrodo, aš 
pateksiu į pragarą, jei pavydėsiu, kad Motinėlė mylėjo ją labiau... 
tik aš nelabai tikiu pragarą... arba dangų". 

- Mis Elina... 

- Aš čia, Motinėle. 

Senos akys sunkiai atsimerkė. 

- Tu ne mis Elina. 

- Motinėle, aš Skarletė - tavo Skarletė. 

- Mis Skarlete.. man reikia misterio Reto. Kažką pasakyti... 

Skarletė prikando lūpą. "Ir man jo reikia, - ji tylomis verkė. 
- Labai reikia. Bet jis išėjo, Motinėle. Aš negaliu duoti tau 
to, ko tu nori". 

Ji pamatė, kad Motinėlė vėl nugrimzdo į užmarštį, ir dabar 
tuo net apsidžiaugė. Motinėlė bent nejautė skausmo. O jos 
širdį maudė, lyg ją kas peiliais būtų varstęs. Jai taip trūko 
Reto, ypač dabar, kai Motinėlės mirties valanda taip sparčiai 
artėjo. "Kad tik jis būtų čia, šalia manęs, pasidalintų su manim 
skausmu, nes Retas mylėjo Motinėlę, ir Motinėlė jį mylėjo. Jis 
niekada tiek nesistengė įgyti kitų palankumo, kiek stengėsi įgyti 
Motinėlės palankumą. Jis bus nelaimingas, kai sužinos, kad 
Motinėlė mirė. Jis taip gailėsis, kad negalėjo su ja atsisveikinti". 

Skarletė pakėlė galvą, jos akys išsiplėtė. Žinoma, kokia kvailė 
ji buvo. Ji pažvelgė į sudžiūvusią senutę. 

- Motinėle, brangioji, dėkoju tau, - atsiduso ji. - Aš atėjau 
pas tave prašyti pagalbos, kad tu vėl viską pataisytum, ir tu 
tai padarei, kaip visą laiką darei. 

Ji rado Vilą arklidėje, šluostantį arklį. 

- Vilai, aš taip džiaugiuosi, kad tave radau, - tarė Skarletė. 

Jos žalios akys švytėjo, skruostus dengė tikras raudonis. 

- Ar aš galiu paimti arklį ir briką? Man reikia nuvažiuoti 
į Džonsborą. Tu pats juk nesirengei ten važiuoti? 

Ji laukė atsakymo užgniaužusi kvapą. 

Vilas ramiai pažvelgė į ją. Jis suprato ją geriau, negu ji 
tikėjosi. 

- Aš galiu kuo nors tau padėti? 

- Vilai, tu toks mielas, geras. Aš su malonumu likčiau su 
Motinėle, bet man labai reikia pranešti tai Retui. Ji klausinėja 
apie jį, 0 jis taip ją mylėjo, kad niekada sau neatleis, jeigu 
su ja neatsisveikins. 

Ji paglostė arklio karčius. 

- Jis Čarlstone su šeimyniniais reikalais, jo mamytė negali 
net atsidusti nepaklaususi jo patarimo. 

Skarletė pakėlė akis, pamatė nebylų Vilo veidą, paskui 
nusisuko. Ji ėmė pinti karčius, ir tai darė taip rūpestingai, 
tarsi nuo to priklausė jos gyvenimas. 

- Aš duosiu tau jo adresą, ir tu nusiųsi telegramą. Būtų 
geriau, jei nusiųstum ją savo vardu, Vilai. Retas žino, kaip aš 
dievinu Motinėlę. Jis gali pagalvoti, kad aš smarkiai perdedu 
jos ligą. Jis pamanys, kad aš nusimanau ne daugiau negu 
karkvabalis. 

Vilas žinojo, kad tai buvo aiškus melas. 

- Aš manau, tu teisi, - tarė jis lėtai. - Retas turi kuo 
greičiau atvažiuoti. Aš tuoj pat išjoju, taip bus greičiau negu 
važiuotam. 

- Ačiū, adresas mano kišenėje. 

- Aš sugrįšiu iki pietų, - pasakė Vilas. 

Jis nukabino nuo kablio balną. Skarletė jam padėjo. Ją 
užplūdo energijos banga. Ji buvo įsitikinusi, kad Retas atvažiuos. 
Jis pasieks Tarą po dviejų dienų, jei iškeliaus iš Čarlstono, 
kai tik gaus žinią. 

Tačiau po dviejų dienų Retas neatvažiavo. Nei po keturių, 
nei po penkių. Skarletė liovėsi klausytis prie namo privažiuojančių 
ratų dardėjimo ir kanopų kaukšėjimo. Ji nusikamavo įtemptai 
klausydamasi. Dabar jos dėmesį užvaldė baisus gargaliuojantis 
Motinėlės kvėpavimas. Atrodė neįmanomas dalykas, kad šis 
bejėgis leisgyvis kūnas turėjo jėgų įkvėpti į plaučius oro, o 
paskui jį iškvėpti. Bet ji kartkartėmis kvėpavo, gyslos ant jos 
išdžiūvusio kaklo pulsavo. 

Skarletei padėjo budėti Sjūlina. 

- Ji ir mano Motinėlė, Skarlete. 

Visą gyvenimą jos pavydėjo ir buvo negailestingos viena 
kitai, tačiau dabar tai buvo užmiršta ir jos kartu stengėsi padėti 
senajai negrei. Norėdamos ją ištiesinti, jos nunešė žemyn visas 
pagalves, užpakalinis katilas visą laiką garavo. Jos tepė sviestu 
jos sukirdusias lūpas, šaukšteliu girdė ją vandeniu. 

Bet niekas nepalengvino Motinėlės kančių. Ji su gailesčiu 
žiūrėjo į jas. 

- Nesivarginkite, jūs man niekuo nepadėsite. 

Skarletė pridėjo ranką prie jos lūpų. 

- Tyliau, - paprašė ji, - pataupyk jėgas. 

"O kodėl, - tylomis maldavo ji Dievą, - kodėl Tu neleidi 
jai numirti ramiai ir lengvai, kai ji klaidžioja savo praeityje? 

Kodėl Tu žadini ją ir verti kentėti? Ji visą gyvenimą buvo 
gera, visą laiką rūpinosi kitais, niekada nesirūpino savimi. Ji 
verta geresnės lemties. Aš niekada nenulenksiu galvos prieš 
tave, kol gyva būsiu". 

Ji garsiai skaitė Motinėlei sudriskusią seną Bibliją. Ji skaitė 
psalmes, ir jos balsas neišdavė skausmo ir šventvagiško širdies 
apmaudo. Kai nusileido naktis, Sjūlina uždegė lempą ir pakeitė 
Skarletę, paskui ji vėl užėmė savo vietą, po to vėl Sjūlina, 
kol Vilas nusiuntė ją truputį pailsėti. 

- Ir tu eik, Skarlete, - tarė jis. - Aš pasėdėsiu su Motinėle. 
Skaityti aš nelabai moku, užtat iš Biblijos daug ką moku 
atmintinai. 

- Tada pasakok. Bet aš nepaliksiu Motinėlės. Negaliu. 

Ji atsisėdo ant grindų ir prisiglaudė prie sienos, įsiklausydama 
į baisingus mirties garsus. 

Kai pirmas plonas šviesos spindulys apšvietė langą, garsai 
staiga pasikeitė: kiekvienas įkvėpimas pasidarė garsesnis, tarpai 
tarp jų padidėjo. Skarletė pašoko. Vilas atsistojo nuo kėdės. 

- Aš pašauksiu Sjūliną, - tarė jis. 

Skarletė užėmė jo vietą prie lovos. 

- Tu nori, kad aš palaikyčiau tavo ranką, Motinėle? Duok, 
palaikysiu. 

Nuo pastangos Motinėlės kaktoje atsirado raukšlės. 

- Taip... pavargau. 

- Aš žinau, žinau. Nesivargink dar daugiau kalbėdama. 

- Norėjau... sulaukti... misterio Reto. 

Skarletė nurijo ašaras. Dabar ji negalėjo verkti. 

- Motinėle. Ilsėkis. Jis negali atvažiuoti. 

Ji išgirdo skubius žingsnius virtuvėje. 

- Eina Sjūlina. Ir misteris Vilas. Mes būsim su tavim, 
brangioji. Mes visi tave mylime. 

Lovą uždengė šešėlis, ir Motinėlė nusišypsojo. 

- Ji laukė manęs, - tarė Retas. 

Skarletė pažvelgė į jį, netikėdama savo akimis. 

- Pasislink, - švelniai pasakė jis. - Leisk man prieiti arčiau 
Motinėlės. 

Skarletė pakilo, jausdama jo artumą, jo jėgą, vyriškumą, ir 
jos keliai sulinko. Retas stumtelėjo Skarletę ir suklupo prie 
Motinėlės. 

Jis atėjo. Viskas bus gerai. Skarletė palinko šalia jo petimi 
liesdama jo ranką. Ji buvo laiminga, ir tuo pat metu jos širdis 

plyšo dėl Motinėlės. Jis atvažiavo, Retas šalia. Kokia kvailė aš 
buvau, kad visai praradau vilų jo sulaukti. 

- Noriu, kad tu padarytum man vieną dalyką, - prašneko 
Motinėlė. 

Jos balsas sutvirtėjo, lyg ji saugojo jėgas šiam momentui. 
Ji kvėpavo ramiau ir kvėpavimas buvo dažnesnis. 

- Viską, ko tik nori, Motinėle, - atsakė Retas. - Aš padarysiu 
viską, ko tu paprašysi. 

- Palaidok mane su raudono šilko apatiniu sijonu, kurį tu 
man dovanojai. Pasirūpink tuo. Aš žinau, kad jį nužiūrėjo 
Liutė. 

Retas nusijuokė. Skarletė buvo šokiruota. Juokas prie 
mirštančiosios lovos. Paskui ji suprato, kad Motinėlė irgi be 
garso juokėsi. 

Retas pridėjo ranką sau prie širdies. 

- Prisiekiu tau, kad Liutė nė nepamatys jo. Aš pasirūpinsiu, 
kad tu pasiimtum jį su savimi į dangų. 

Motinėlė ištiesė jam ranką, duodama ženklą pasislinkti arčiau 
jos. 

- Nepalik mis Skarletės, - tarė ji. - Ja reikia rūpintis, o 
aš jau daugiau negaliu ja rūpintis. 

Skarletei užgniaužė kvapą. 

- Aš pasirūpinsiu, Motinėle, - atsakė Retas. 

- Prisiek, - jos balsas buvo silpnas, bet tvirtas. 

- Prisiekiu, - atsakė Retas. 

Motinėlė tyliai atsiduso. 

Skarletė pratrūko raudoti: 

- Brangioji Motinėle, dėkoju, - verkė ji. - Motinėle... 

- Ji tavęs negirdi, Skarlete, ji mirė. 

Jis savo didele ranka perbraukė per Motinėlės veidą ir 
užspaudė jai akis. 

- Ištisas pasaulis išėjo, baigėsi ištisa era, - tarė jis švelniai. 
- Tegul ilsisi ramybėje. 

- Amen, - pasakė Vilas prie durų. 

Retas pasisuko. 

- Sveiki, Vilai, Sjūlina. 

- Paskutinės jos mintys buvo apie tave, Skarlete, - verkė 
Sjūlina. - Tu visada buvai jos numylėtinė. 

Ji garsiai pravirko. Vilas apkabino ją ir leido savo žmonai 
išsiverkti. 

Skarletė pribėgo prie Reto ir ištiesė į jį ranką, norėdama 
jį apkabinti. 

- Aš taip ilgėjausi tavęs, - tarė ji. 

Retas suspaudė jos riešus ir sustabdė ją. 

- Nereikia, Skarlete, - pasakė jis. - Niekas nepasikeitė. 

Skarletė nepalėjo susilaikyti. 

- Ką tu turi galvoje? - garsiai pravirko ji. 

Retas sudrebėjo. 

- Neversk manęs vėl to kartoti, Skarlete. Tu puikiai Žinai, 
apie ką aš kalbu. 

- Aš nežinau. Aš netikiu tavim. Tu negali palikti manęs, 
kai aš tave myliu ir man tu esi reikalingas. O, Retai, nežiūrėk 
taip į mane. Kodėl tu neapkabini manęs ir nepaguodi? Tu 
žadėjai Motinėlei. 

Retas papurtė galvą ir silpnai šyptelėjo. 

- Tu toks vaikas, Skarlete. Visus tuos metus tu pažinojai 
mane, bet jei panorėsi, gali užmiršti viską, ko išmokai per tą 
laiką. Aš sumelavau. Aš melavau, norėdamas padaryti laimingas 
paskutines senutės gyvenimo akimirkas. Atsimink, mano mieloji, 
aš niekšas, aš ne džentelmenas. 

Jis pasuko prie durų. 

- Retai, neišeik, prašau tave, - raudojo Skarletė. 

Paskui ji abiem rankom užsidengė burną, norėdama sustabdyti 
save. Ji daugiau negerbs savęs, jei dar kartą jį paprašys. Ji 
staigiai nusisuko, nenorėdama matyti jo išeinančio. Ji pamatė 
triumfą Sjūlinos akyse ir gailestį Vilo akyse. 

- Jis sugrįš, - tarė ji, aukštai pakėlusi galvą. - Jis visada 
sugrįžta. | 

"Jei aš kartosiu tai labai dažnai, - pagalvojo ji, - tai tuo 
patikėsiu. Galbūt tai bus tiesa". 

- Visada, - ištarė ji, giliai atsidususi. - Kur Motinėlės 
apatinis sijonas, Sjūlina? Aš turiu pasirūpinti, kad Motinėlė 
būtų palaidota su juo. 

Skarletė valdėsi, kol baigėsi Motinėlės kūno prausimo ir 
rengimo procedūra. Bet kai Vilas atnešė karstą, ji ėmė drebėti. 
Netarusi nė žodžio, ji išėjo. 

Valgomajame ji įsipylė pusę stiklinės viskio iš grafino ir 
išgėrė jį trimis deginančiais gurkšniais. Šiluma nutvilkė jos 
nukamuotą kūną ir ji liovėsi drebėti. 

"Man reikia oro, - pamanė ji. - Man reikia išeiti iš šito 
namo, kuo toliau nuo jų visų". Ji girdėjo išsigandusių vaikų 
balsus virtuvėje. Jos nervai neišlaikė. Ji pasikėlė suknelės 
padurkus ir išbėgo. 

Lauke ryto oras buvo gaivus ir drėgnas. Skarletė giliai kvėpavo, 
mėgaudamasi  gaivumu. Lengvas vėjelis glostė pie jos kaklo 
prilipusius plaukus. Kada paskutinį kartą ji šukavosi? Ji negalėjo 
prisiminti. Motinėlė labai supyktų. Ji įsikando į dešinę ranką, 
norėdama numalšinti savo skausmą, ir per didelę ganyklos žolę 
patraukė žemyn, prie upę juosiančio miško. Didžiulės pušys saldžiai 
kvepėjo, šešėlyje gulėjo minkštas išblukusių spyglių kilimas, paklotas 
čia jau ne vieną šimtą metų. Jų prieglobstyje Skarletė buvo viena. 
Ji pavargusi nusileido ant minkštos žemės, paskui atsisėdo ir 
atsirėmė nugara į medžio kamieną. Ji turėjo pagalvoti, juk turi 
būti išeitis, kaip prikelti savo gyvenimą iš griuvėsių. 

Bet ji negalėjo susikaupti. Ji taip susipainiojo, taip pavargo. 

Ji pavargdavo ir anksčiau. Net labiau negu dabar. Kai jai 
reikėjo iš Atlantos pasiekti Tarą pro jankių kariuomenę, ji 
neleido nuovargiui ją sustabdyti. Kai ji klaidžiojo po visą 
apylinkę ieškodama maisto, ji nepasidavė. Kai ji rinko medvilnę, 
kol jos rankos pasidarydavo kaip medinės, kai įsikinkydavo į 
plūgą, tarsi mulas, kai jai reikėdavo rasti jėgų išgyventi, ji vis 
dėlto nepasidavė. Ji nesirengė pasiduoti ir dabar. Ji nebuvo 
pratusi pralaimėti. 

Ji žvelgė į priekį, akis į akį susitikdlama su visomis savo 
nelaimėmis. Melanijos mirtis... Motinėlės... ją paliekantis Retas... 

Tai buvo blogiausia. Ją paliekantis Retas... Štai ką jai reikės 
ištverti. Ji girdėjo jo balsą: "Niekas nepasikeitė". 

Tai negalėjo būti tiesa! Bet tai buvo tiesa. 

Jai reikia sugalvoti būdą, kaip jį grąžinti. Ji visada žinojo, 
kaip pasiekti bet kurį jai reikalingą vyrą, o Retas buvo toks 
pats vyras kaip ir visi, argi ne? 

Ne, jis buvo ne toks kaip visi, todėl ji ir norėjo jo. Staiga 
išsigandusi ji suvirpėjo. O kas bus, jei šį kartą ji nelaimės? 
Ji visada laimėdavo vienokiu ar kitokiu būdu. Ji visada gaudavo 
tai, ko norėjo. Iki šiol. 

Virš jos galvos kimiai suriko žydrasis kėkštas. Skarletė 
žvilgtelėjo aukštyn, vėl nuskambėjo pašaipus riksmas. 

- Palik mane ramybėje, - tarė ji. 

Paukštis nuskrido. 

"Reikia pagalvoti, prisiminti, ką sakė Retas. Ne šįryt ar 
praeitą naktį, kai mirė Motinėlė. Ką jis pasakė mūsų namuose, 
prieš išvažiuodamas iš Atlantos? Jis kalbėjo ir kalbėjo. Jis buvo 
toks ramus, toks baisiai kantrus". Ji prisiminė vieną beveik 
užmirštą posakį, ir jos nuovargį tarsi ranka nuėmė. Ji rado 
tai, ko jai reikėjo. Taip taip, ji tai aiškiai prisiminė. Retas 

pasiūlė jai skirtis. Paskui, kai ji griežtai atsisakė, jis ištarė tai. 
Skarletė užsimerkė ir vėl išgirdo jo balsą: "Aš pakankamai 
dažnai atvažiuosiu, kad nebūtų apkalbų". 

Ji nusišypsojo. Ji dar nelaimėjo, bet turėjo šansą. Bent 
pradžiai. Ji atsistojo, nusipurtė nuo suknelės ir plaukų pušų 
spyglius. Tikriausiai ji atrodo susivėlusi. 

Purvina geltona Flinto upė lėtai tekėjo pro kyšulį, ant kurio 
į viršų stiebėsi pušys. Skarletė pažvelgė žemyn ir numetė į 
upę saują pušies spyglių. Juos pasigavo vandens verpetas. 

- Visą laiką teka, nesustoja, - sumurmėjo ji. - Kaip ir aš. 
Niekada nereikia žiūrėti atgal. Kas padaryta, tai padaryta. Judinkis. 

Ji pažvelgė į giedrą dangų. Akinamai baltų debesų juosta 
greitai praplaukė dangaus skliautu. "Ims šalti, - pamanė ji. - 
Per laidotuves reikia šilčiau apsirengti". Ji pasuko namo. Jai 
reikia pasiekti namus ir susitvarkyti. Ji turi atrodyti valyvai. 
Motinėlė visada pykdavo, kai ji nesirūpindavo savimi. 


Trečias skyrius 


Skarletė svyravo. Ji turbūt pavargo taip, kaip jau kadaise 
buvo pavargusi savo gyvenime, bet ji negalėjo prisiminti kada. 
Ji per daug pavargo, kad prisimintų. 

"Aš pavargau nuo laidotuvių, pavargau nuo mirties, nuo to, 
kad sugriuvo mano gyvenimas". 

Taros kapinės buvo nelabai didelės. "Motinėlės kapas skyrėsi 
nuo Melanijos savo dydžiu, - pamanė Skarletė, - bet Motinėlė 
taip išdžiūvo, kad jai nereikėjo tokio didelio kapo". 

Pūtė žvarbus vėjas. Nors dangus buvo giedras, diena saulėta, 
tačiau vėjas gainiojo aukštyn pageltusius lapus. "Artėja ruduo, 
- pagalvojo ji. - Anksčiau man patikdavo ruduo kaime, patikdavo 
jodinėti po miškus. Žemė atrodydavo tarsi nužerta auksu, oras 
kvepėdavo kaip sidras. Tai buvo taip seniai. Po Tė mirties 
Taroje daugiau nebuvo tikrų pasijodinėjimų". 

Ji pažvelgė į antkapius. Džeraldas O'Hara, gimė Myto 
grafystėje, Airija. Elina Robijar O'Hara, gimė Savanoje, Džordžija. 
Džeraldas O'Hara jaunesnysis. Trys maži akmenys, vienas panašus 
į kitą. Broliai, kurių ji niekada nepamatys. Motinėlę palaidojo 
irgi čia, šalia mis Elinos, jos pirmosios meilės, 0 ne tarnų 
kapinėse. "Sjūlina plyšojo visa gerkle, bet aš laimėjau šį mūšį, 
kai tik Vilas stojo į mano pusę. Jei Vilas ką nusprendžia, tai 
ir bus padaryta. Blogai, kad jis toks nepalenkiamas ir neleidžia 

man duoti jam pinigų. Namas atrodo baisiai. Ir kapinės. Visur 
piktžolės, viskas akivaizdžiai pasenę. Šios laidotuvės irgi aiškiai 
netikusios, Motinėlei jos nepatiktų. Tas juodas pamokslininkas 
vis kalbėjo ir kalbėjo, o jis net nepažinojo jos. Motinėlė nebūtų 
gaišusi su juo nė minutės, ji buvo Romos katalikė, kaip ir 
visi Robijarų namuose, išskyrus senelį. Mums reikėjo pakviesti 
kunigą, bet artimiausias buvo Atlantoje, ir tam būtų prireikę 
kelių dienų. Vargšė Motinėlė. Vargšė mama irgi mirė ir buvo 
palaidota be kunigo. Tė irgi, bet vargu ar jį tai labai jaudino. 
Jis visą laiką snausdavo per vakaro maldą". 

Skarletė pažvelgė į apleistas kapines, paskui į nusilupinėjusį 
namo fasadą. "Džiaugiuosi, kad mama viso to nepamatys, - 
pagalvojo ji su netikėtu skausmu ir apmaudu. - Tai ją labai 
nuliūdintų". Akimirką Skarletė išvydo aukštą, liekną mamos 
figūrą taip aiškiai, tarytum Elina O'Hara buvo tarp atėjusių į 
laidotuves. Visada tvarkinga, su baltomis rankomis, kurios ką 
nors siuvo arba būdavo apmautos pirštinėmis ruošiantis važiuoti 
padėti nelaimės ištiktam žmogui; jos balsas minkštai skambėjo, 
ji nuolat rūpinosi tvarkos palaikymu, - jai gyvai esant tvarka 
buvo būdinga Taros gyvenimui. Kaip ji tai darė? Skarletė tyliai 
verkė. "Kaip ji darė pasaulį nuostabų visą laiką, kol buvo čia? 
Mes visi tada buvome tokie laimingi. Kad ir kas atsitikdavo, 
mama visada galėdavo tai ištaisyti. Kaip aš norėčiau, kad ji 
čia būtų!Ji priglaustų mane prie savęs, ir visos mano nelaimės 
baigtųsi. 

"Ne ne, aš nenoriu, kad ji čia būtų. Ji labai nuliūstų 
pamačiusi, kas atsitiko "Tarai, kas atsitiko man. Ji nusiviltų 
manimi ir aš to neištverčiau. Bet kas, tik ne tai. Aš negalvosiu 
apie tai, neturiu galvoti. Galvosiu apie ką nors kita - įdomu, 
ar Dalila susiprato paruošti ką nors pavalgyti Žmonėms po 
laidotuvių. Sjūlina apie tai nepagalvojo, pagaliau ir nesiryžtų 
leisti pinigų užkandai. 

Tai vargu ar paveiktų jos biudžetą - čia beveik nieko nėra. 
Tik šitas juodas pamokslininkas, atrodo, gali suvalgyti už 
dvidešimt žmonių. Jeigu jis nesiliaus kalbėti apie nusiraminimą 
prie Abraomo krūtinės ir apie persikėlimą per Jordano upę, 
tai aš suriksiu. Sitos trys liesos moterys, kurias jis vadina 
choru, čia yra vieninteliai žmonės, nesitampantys iš sielvarto. 
Nieko sau choras! Tambūrinai ir pučiamieji! Motinėlei reikia 
ko nors iškilmingo lotynų kalba, o ne "Kilti Jokūbo kopėčiomis". 
Gerai bent, kad čia beveik nieko nėra, tik Sjūlina, Vilas ir 
aš, dar vaikai ir tarnai. Bent jau mes visi mylėjome Motinėlę 

ir pergyvename jos mirtį. Didžiojo Semo akys paraudo nuo 
ašarų. Pažvelkite į vargšą senąjį Porką, irgi išverkusį savo akis. 
Jo plaukai beveik balti, aš niekada nemaniau, kad jis toks 
senas. Dilsė atrodo jaunesnė negu yra, ji nė trupučio nepasikeitė 
nuo to laiko, kai atvažiavo į Tarą..." 

Išsekinta, klaidžiojanti Skarletės sąmonė netikėtai įsitempė. 
Ką čia daro Porkas ir Dilsė? Jie nedirbo Taroje jau daug 
metų. Nuo to laiko, kai Porkas tapo Reto tarnu, o Dilsė, 
Porko Žmona, persikėlė į Melanijos namus kaip Bo auklė. Kaip 
jie atsidūrė čia, Taroje? Jie niekaip negalėjo sužinoti apie 
Motinėlės mirų. Ar tik ne Retas jiems pasakė? 

Skarletė žvilgtelėjo pro petį. Ar grįžo Retas? Nebuvo jokių 
ženklų, kad jis yra čia. 

Kai tik baigėsi Mišios, Skarletė davė ženklą Porkui. Tegul 
Vilas ir Sjūlina pasikalba su- pamokslininku. 

- Tai liūdna diena, mis Skarlete, - iš Porko akių vis dar 
byrėjo ašaros. 

- Taip, Porkai, - tarė ji. Nereikia jo skubinti, antraip ji 
niekada nesužinos to, kas ją domino. 

Skarletė ėjo šalia seno juodojo tarno, klausydamasi jo 
prisiminimų apie misterį Džeraldą, Motinėlę ir apie pirmąsias 
Taros dienas. Jinai juk užmiršo, kad Porkas taip ilgai buvo 
greta jos tėvo. Jis atvažiavo į Tarą kartu su Džeralču, kai čia 
dar nieko nebuvo, tik sudegęs pastatas ir krūmais apaugę laukai. 
Taip, Porkui turi būti jau septyniasdešimt ar daugiau metų. 

Pamažu ji ištraukė informaciją, kurios jai reikėjo. Retas 
išvažiavo gyventi į Čarlstoną. Porkas sudėjo visus Reto daiktus 
ir nuvežė juos į stotį išsiųsti. Tai buvo paskutinė jo kaip Reto 
tarno pareiga, jis išėjo į pensiją su premija, pakankama nuosavam 
būstui įsigyti. 

- Ir aš padėsiu savo šeimai, - išdidžiai pareiškė Porkas. - 
Dilsei daugiau nereikės dirbti, o Prisė turės kraitį. Prisė nėra 
gražuolė, mis Skarlete, jai netrukus bus dvidešimt penkeri, bet 
su būsimu palikimu ji susigaus jaunikį, taip pat lengvai kaip 
ir simpatiška mergaitė, neturinti pinigų. 

Skarletė vis šypsojosi ir pritarė Porkui, kad misteris Retas 
buvo puikus džentelmenas. O iš vidaus ją draskė įniršis. To 
nuostabaus džentelmeno dosnumas sumaišė visas jos kortas. Kas 
pasirūpins Veidu ir Ela, kai Prisė išeis? Ir kaip ji suras gerą 
auklę Bo? Jis ką tik neteko savo mamos, 0 jo tėvas beveik 
pakvaišęs iš sielvarto, ir dabar vienintelis blaiviai mąstantis 
žmogus namuose išvažiuoja. Ji irgi norėtų štai taip imti ir 

išvažiuoti, palikus viską ir visus likimo valiai. "Dievo Motina! Aš 
atvažiavau į Tarą pailsėti, pataisyti savo gyvenimo, o čia radau 
tik problemas, kurias man teks spręsti. Ar aš kada turėsiu 
ramybę?" 

Vilas tyliai ir ramiai davė Skarletei pailsėti. Jis nusiuntė ją 
miegoti ir visiems liepė jai netrukdyti. Ji miegojo beveik 
aštuoniolika valandų ir atsibudo jau žinodama, nuo ko jai 
pradėti. 

- Tikiuosi, tu gerai miegojai? - paklausė Sjūlina, kai Skarletė 
nusileido žemyn pusryčių. Jos balsas buvo kokčiai saldus. - Tu 
turbūt baisiai pavargai po viso to, ką pergyvenai. 

Skarletė suprato, kad mirus Motinėlei taika baigėsi. Jos akys 
pavojingai sublyksėjo. Ji žinojo, kad Sjūlina atsimena šlykščią 
sceną, kurią ji iškėlė prašydama Retą jos nepalikti. Tačiau ji 
atsakinėjo tokiais pat apsimestinais žodžiais. 

- Aš vos spėjau padėti galvą ant pagalvės ir iškart užmigau. 
Kaimo oras gaivina ir ramina. 

"Tu baidykle", - mintyse pridūrė ji. Miegamasis dabar priklausė 
Siūzei, vyriausiajai Sjūlinos dukrai, ir Skarletė jautėsi esanti 
pašalinė. Skarletė buvo tikra, kad ir Sjūlina tai Žino. Tačiau 
tai nesvarbu. Jai reikia palaikyti gerus santykius su Sjūlina, 
jeigu ji ketina įgyvendinti savo planą. Ji nusišypsojo seseriai. 

- Kas juokinga, Skarlete? Man ant nosies dėmė ar dar kas 
nors? 

Sjūlinos balsas privertė Skarletę sugrieži dantimis, bet ji 
tebesišypsojo. 

- Atleisk, Sjūlina. Aš tik prisiminiau vakarykštį kvailą sapną. 
Sapnavau, kad mes vėl vaikai, ir Motinėlė mušė mane persikų 
rykštele. Atsimeni tas rykštes? 

Sjūlina nusijuokė. 

- Žinoma, atsimenu. Liutė irgi muša jomis mergaites. Aš 
nuolat jaučiu, tarsi man peršti, kai jinai jas baudžia. 

Skarletė stebėjo sesers veidą. 

- Stebiuosi, kad ant mano kūno neliko milijono rambų, - 
tarė ji. - Aš buvau tokia baisi mergiūkštė, nežinau, kaip jūs 
su Kerina mane pakentėte. 

Ji taip atsidėjusi tepė sviestą ant pyrago, tarsi jai daugiau 
niekas nerūpėjo. 

Sjūlina atrodė įtartina. 

- Tu iš tiesų užkankinai mus, Skarlete. Kažkokiu būdu tu 
įsigudrindavai visą kaltę už peštynes suversti mums. 

- Žinau. Aš buvau baisi. Net kai mes paaugome. Aš vaikiau 
jus kaip mulus, kai reikėjo rinkti medvilnę po to, kai jankiai 
mus apvogė. 

- Tu mūsų vos nepražudei. Tu ištraukei mus iš lovų ir 
privertei kepti karštoje saulėje, kai mes buvome vos gyvos po 
šiltinės... 

Sjūlina pagyvėjo ir emocingai dėstė savo nuoskaudas, kurias 
ji nešiojo daug metų. 

Skarletė įkvepiamai linktelėjo ir triuškinamai atsiduso. Ji 
pagalvojo, kaip Sjūlina mėgsta skųstis. Tai jos arkliukas. Ji 
palaukė, kol Sjūlina išsikalbės. 

- Aš taip baisiai jaučiuosi ir neturiu kuo atsilyginti už visus 
tuos nemalonumus, kurių jums pridariau. Aš manau, kad Vilas 
neteisingai elgiasi neimdamas iš manęs pinigų jums visiems. 
Galų gale tai juk Tarai. Vyrai tokie užsispyrę. 

"O, Sjūlina, aš kažką pagalvojau. Pasakyk "taip", tai bus 
toks džiaugsmas man. Ir Vilas negalės prie to prikibti. O kas, 
jei aš paliksiu čia Elą ir Veidą ir siųsiu pinigų jų išlaikymui? 
Jie taip nusilpo mieste, o kaimo oras jiems bus labai naudingas". 

- Nežinau, Skarlete. Pas mus ir taip bus daug žmonių, kai 
gims dar vienas. 

Sjūliną apėmė godumas, bet ji vis dar buvo atsargi. 

- Aš Žinau, - užjaučiamai tarė Skarletė. - Veidas Hemptonas 
valgo kaip arklys. Bet vargšams miestiečiams to taip reikia. 
Manau, reikės apie šimto per mėnesį, norint juos aprengti ir 
pavalgydinti. 

Ji abejojo, ar Vilas, įtemptai dirbdamas "Taroje, per metus 
uždirbdavo šimtą dolerių grynais. "Sjūlina neteko žado", - su 
pasitenkinimu pastebėjo Skarletė. Ji buvo tikra, kad sesuo atgaus 
Žadą, kai reikės atsakyti. "Po pusryčių aš išrašysiu čekį", - 
pamanė ji. 

- Tai geriausi sausainiai, kuriuos kada nors esu ragavusi, - 
pasakė Skarletė. - Galima, aš paimsiu dar vieną? 

Gerai išsimiegojusi, sočiai pavalgiusi ir įtaisiusi savo vaikus, 
ji pasijuto daug geriau. Ji žinojo, kad turės grįžti į Atlantą - 
reikės ką nors sugalvoti dėl Bo Ešliui, ji pažadėjo Melanijai. 
Bet apie tai ji pagalvos vėliau. Ji atvažiavo į Tarą dėl kaimo 
ramybės ir tylos ir prieš išvažiuodama rengėsi tuo iki soties 
pasimėgauti. 

Po pusryčių Sjūlina išėjo į virtuvę. "Tikriausiai nori dėl ko 
nors pasiskųsti", - nedraugiškai pamanė Skarletė. Nesvarbu. Ji 
turi galimybę pabūti viena... 

"Namas toks tylus. Vaikai turbūt pusryčiauja virtuvėje, ir, 
žinoma, Vilas jau seniai išėjo į laukus su Veidu, kuris visur 
jį sekioja. Veidas čia bus daug laimingesnis negu Atlantoje, 
ypač kai Retas išvažiavo. Ne, aš dabar apie tai negalvosiu, nes 
išprotėsiu, jei imsiu galvoti. Aš tiesiog mėgausiuosi tyla ir 
ramybe, nes dėl to čia ir atvažiavau". 

Ji dar įsipylė puodelį kavos nekreipdama dėmesio į tai, kad 
kava buvo vos šilta. Pro langą įspindęs saulės spindulys apšvietė 
paveikslą ant priešingos sienos, virš supjaustytos lentos. Vilas 
atliko didelį darbą, taisydamas jankių sudaužytus baldus, bet 
net ir jis nesugebėjo paslėpti nei gilių įpjovų, kurias paliko 
jų kardai, nei durklo palikto pėdsako senelės Robijar portrete. 

"Kareivis, kuris persmeigė ją, tikriausiai buvo girtas", - 
nusprendė Skarletė, nes jis nepataikė į išdidų, beveik niekinantį 
senelės veidą arba į jos krūtinę, kuri pūpsojo pro gilią suknelės 
iškirptę. Jis pataikė ten, kur buvo jos kairysis auskaras, ir 
dabar ji atrodė netgi įdomesnė su vienu auskaru. 

Jos motinos motina buvo vienintelis prosenelis, kuris domino 
Skarletę, ir ją labai erzino tai, kad niekas nepasakojo apie 
senelę. Buvo tris kartus ištekėjusi. Tai viskas, ką ji sužinojo 
iš savo motinos, ir jokių smulkmenų. Motinėlė visą laiką 
nutraukdavo pasakojimus pačiose įdomiausiose vietose. Dėl 
senelės vyko dvikovos, 0 tų dienų mada buvo skandalinga, 
moterys tyčia sudrėkindavo savo plonas muslino sukneles, kad 
jos priliptų prie kojų. Sprendžiant iš portreto, sudrėkindavo ir 
visa kita. 

Išeidama iš kambario, Skarletė pažvelgė pro: petį į portretą. 
Įdomu, kokia ji buvo iš tiesų? 

Bendras gyvenamasis kambarys atrodė skurdus, buvo matyti, 
kad čia nuolat būna vaikai. Skarletė vos pažino velvetu aptrauktą 
sofą, ant kurios ji mėgdavo atsisėsti, kai pasirodydavo eilinis 
dabita. Viskas buvo perstatyta. Ji pripažino Sjūlinai teisę 
pertvarkyti namuose viską pagal savo skonį, tačiau tai vis dėlto 
ją Žeidė. Tai nebuvo tikroji Tara. 

Eidama iš vieno kambario į kitą, ji darėsi vis labiau 
paniurusi. Iš ankstesnių laikų nieko neliko. Kiekvieną kartą 
parvažiuodama namo ji rasdavo vis naujų permainų ir matė, 
kaip viskas vis labiau sensta. O, kodėl Vilas buvo toks 
užsispyręs?! Visiems baldams reikėjo naujų užvalkalų, užuolaidos 
pavirto į skudurus, 0 pro kilimus matėsi grindys. Jei Vilas jai 
leistų, ji gautų Tarai naujų daiktų. Tada jai neskaudintų širdies 
taip negailestingai nuniokotų gimtinės daiktų vaizdas. 

"Ji turėtų būti mano! Aš čia geriau tvarkyčiausi. Tė visada 
sakė, kad paliks Tarą man. Bet jis nepaliko testamento. Tai 
būdinga jam, jis niekada negalvojo apie rytdieną"“. Skarletė 
barėsi, bet negalėjo iš tiesų pykti ant savo tėvo. Niekada niekas 
nepyko ant Džeraldo O'Haros: jis buvo kaip mažas neklusnus 
vaikas, net ir turėdamas šešiasdešimt. 


"Aš pykstu ant Kerinos. Mažoji sesutė buvo neteisi padariusi 
tai, ką padarė, ir aš niekada jai neatleisiu, niekada. Ji buvo 
užsispyrusi kaip mulas, kai nutarė eiti į vienuolyną, ir aš 
sutikau. Bet ji nė karto man nesakė, kad rengiasi trečdalį 
Taros atiduoti vienuolynui kaip stojamąjį mokestį. 

Ji turėjo man pasakyti! Aš būčiau sukrapščiusi pinigų. Tada 
aš būčiau turėjusi du trečdalius valdos. Žinoma, tai ne visa 
valda, kaip turėtų būti, tačiau bent jau tiksli kontrolė. Tada 
aš turėčiau balso teisę. Vietoj to aš turiu prikąsti liežuvį ir 
žiūrėti, kaip viskas nyksta, ir leisti Sjūlinai būti karaliene. Tai 
negarbinga. Juk aš išgelbėjau Tarą nuo jankių ir sakvojažininkų. 
Ji mano, nesvarbu, ką sako įstatymas, ir ji kada nors priklausys 
Veidui, aš tai pasieksiu, kad ir kiek tai man kainuotų". 


Ji padėjo galvą ant senos sofos, kuri buvo uždengta suplyšusia 
oda, mažame kambarėlyje, iš kurio Elina O'Hara tyliai valdė 
plantaciją. Atrodė, čia tebetvyrojo mamos citrininės verbenos 
tualetinio vandens kvapas. Tai ir yra ramybė, kurios ieškodama 
ji čia atvažiavo. Nepaisant pokyčių ir aplaidumo, Tara vis dar 
buvo Tara, vis dar jos namai. Ir jos širdis plakė čia, Elinos 
O'Haros kambaryje. 

Tylą nutraukė durų girgžtelėjimas. 

Skarletė išvydo Elą ir Siūzę, jos ėjo koridoriumi ir kažką 
plepėjo. Jai reikia iš čia ištrūkti, ji nepakels triukšmo ir 
konfliktų. Ji išskubėjo į kiemą, nes vis tiek norėjo apžiūrėti 
laukus. Jie buvo išvagoti plačiomis vagomis, derlingi ir raudoni 
kaip visada. 

Ji skubiai perkirto piktžolėmis apaugusią laukymę ir praėjo 
pro tvartą. Ji niekada neįveiks pasišlykštėjimo karvėmis, net jei 
sulauks šimto metų. Bjaurūs raguočiai. Pirmojo lauko pakraštyje 
ji atsirėmė į tvorą ir įkvėpė amonio salietra kvepiančios ką 
tik suartos žemės aromatą. 

"Vilas, be abejo, geras fermeris. Kad ir ką aš būčiau dariusi, 
mes niekada nesusidorotume, jeigu jis nebūtų sustojęs čia 
pakeliui į Floridą ir nebūtų nutaręs čia pasilikti. Jis įsimylėjo 
šią žemę, kaip kiti vyrai įsimyli moteris. O jis net ne airis! 

Kol nebuvo Vilo, aš visą laiką maniau, kad tik provincialas 
airis, toks kaip Tė, gali taip dirbti Žemę“. 

Tolimame lauko pakraštyje Skarletė pamatė Veidą; jis padėjo 
Vilui ir Didžiajam Semui taisyti sukrypusią tvorą. "Tai jam 
naudingos pamokos, - pamanė ji. - Tai jis paveldės". Keletą 
minučių ji stebėjo dirbančiuosius. "Metas grįžti namo, - nutarė 
ji - Aš užmiršau išrašyti čekį Sjūlinai". 

Parašas ant čekio rodė visą Skarletės charakterį. Griežtas ir 
nepagražintas, be dėmių ir vingiuotų linijų, kaip pradedančiųjų 
rašytojų, jis buvo dalykiškas ir tiesus. Prieš nusausindama ji 
akimirką pažiūrėjo, paskui žvilgtelėjo dar kartą. 

Skarletė O'Hara Batler. 

Rašydama asmeniškus raštelius ar kvietimus, ji pagal madą 
įmantriai užraitydavo didžiąsias raides ir baigdavo raštą mįslingais 
išraitymais po savo vardu. Tą patį ji padarė ir dabar ant 
vyniojamojo popieriaus skiautės. Paskui dar kartą Žvilgtelėjo į 
ką tik išrašytą savo čekį. Ten turėjo būti data. Ji paklausė 
Sjūliną, kuri šiandien diena, ir atsakymas ją šokiravo - 1873 
metų spalio 11 diena. Daugiau kaip trys savaitės nuo Melės 
mirties. Ji išbuvo Taroje jau dvidešimt keturias dienas, slaugydama 
Motinėlę. 

Data turėjo ir kitą reikšmę. Bonė mirė daugiau kaip prieš 
šešis mėnesius. Skarletė gali nusimesti juodus gedulo rūbus, ji 
gali priiminėti kvietimus, kviestis svečių. Ji gali grįžti į visuomenę. 

"Aš. noriu namo, į Atlantą. Man reikia linksmybių. Aš 
turėjau per daug škausmo, per daug mirčių. Man reikalingas 
gyvenimas". 

Ji padėjo čekį Sjūlinai. 

"Aš ilgiuosi parduotuvės. Apskaitos knygos tikriausiai baisiai 
netvarkingos. Ir Retas atvažiuos į Atlantą, "kad nebūtų apkalbų". 
Aš turiu būti ten". 

Ją pasiekė vienintelis garsas - laikrodžio tiksėjimas anapus 
uždarų durų. Tyla, kurios ji taip ilgai norėjo, staigė ėmė vesti 
ją iš proto. Ji staigiai pašoko. 

"Atiduosiu čekį Sjūlinai po pietų, kai tik Vilas vėl išeis į 
laukus. Paskui vakare susikrausiu daiktus ir rytoj išvažiuosiu 
rytiniu traukiniu. 

Namo į Atlantą. Tara daugiau man ne namai, nors ir kaip 
aš ją mylėčiau. Metas išvažiuoti". 

Kelias į Ferchilą užaugo piktžolėmis ir šaknimis. Skarletė 
prisiminė tuos laikus, kai kelias kiekvieną savaitę būdavo valomas 
ir laistomas, kad nedulkėtų. "Buvo metas, - liūdnai galvojo ji, 

- kai čia aplinkui buvo bent dešimt plantacijų, žmonės nuolat 
atvažiuodavo ir išvažiuodavo. O dabar liko tik Tara ir Tarltonai 
su Fonteinais. Visos kitos - tai apdegę kaminai ir sugriuvusios 
sienos. Man iš tiesų reikia keltis į miestą. Viskas aplinkui 
žadina liūdnus prisiminimus. Senas arklys ir briko lingės buvo 
tokie pat blogi, kaip ir kelias". Ji pagalvojo apie medžiaga 
išmuštą savo ekipažą ir puikius arklius. Jai reikia važiuoti į 
Atlantą. 

Triukšmingi pasveikinimai Ferchile išsklaidė jos liūdesį. Kaip 
paprastai, Beatrisė Tarlton pasakojo tik apie savo arklius ir 
daugiau niekuo nesidomėjo. Skarletė pastebėjo, kad pakeistas 
arklidžių stogas, 0 namo stogas buvo ką tik pataisytas. Džimas 
Tarltonas pabalusiais plaukais atrodė senukas, bet jis kartu su 
vienarankiu žentu, Hetės vyru, surinko gerą medvilnės derlių. 
Visos kitos trys merginos aiškiai panėšėjo į senmerges. 

- Žinoma, šią nelaimę mes apraudame dieną ir naktį, - 
pasakė Miranda, ir jos visos nusijuokė. 

Skarletė jų visai nesuprato. Tarltonai gali juoktis kiekviena 
dingstimi. Gal tai kažkaip buvo susiję su rusvais plaukais. 

Jai nebuvo naujiena pavydo dūris. Ji visada norėjo priklausyti 
tokiai mylinčiai ir linksmai šeimai, kaip Tarltonai. Bet ji 
užgniaužė pavydą. Tai buvo išdavystė motinos atžvilgiu. Ji išbuvo 
pas juos gana ilgai. O rytoj reikės važiuoti pas Fonteinus. 

Kai ji sugrįžo į Tarą, buvo beveik sutemę. Dar nespėjusi 
atidaryti durų, ji išgirdo jauniausios Sjūlinos dukters niurzgimą. 
Iš tiesų metas važiuoti į Atlantą. 

Bet išgirsta naujiena per vieną akimirką pakeitė jos planus. 
Skarletei įėjus, Sjūlina pagriebė kūkčiojantį vaiką ir ėmė jį 
raminti. Nepaisant susiriebalavusių plaukų ir beformio kūno, 
Sjūlina atrodė patrauklesnė negu tada, kai buvo vaikas. 

- Ak, Skarlete, - sušuko ji, - mes turime tokią jaudinančią 
naujieną, tu niekada neįspėsi... Tyliau, aukseli, tu gausi pusryčiams 
gerų kauliukų ir atsikratysi šito savo netikusio seno danties, 
tau daugiau neskaudės. 

"Jei naujas dantis - tai ir yra jaudinanti naujiena, aš net 
nenoriu to klausytis", - norėjo pasakyti Skarletė. Bet Sjūlina 
ją aplenkė. 

- Tonis namie! - pranešė Sjūlina. - Pas mus buvo atvažiavusi 
Salė Fontein ir pasakė. Tonis grįžo. Gyvas ir sveikas. Mes 
važiuojame pas Fonteinus rytoj vakarienės, kai tik Vilas 
susitvarkys su karvėmis. Ak, kaip nuostabu, Skarlete! 

Sjūlina švytėjo. Apylinkėje vėl atsiranda Žmonių. 

Skarletė panoro apkabinti seserį. To ji anksčiau nenorėdavo. 
Sjūlina teisi. Nuostabu, kad Tonis grįžo. Ji būgštavo, kad 
daugiau niekas niekada jo nepamatys. Dabar tą baisų paskutinio 
susitikimo su juo prisiminimą galima visiems laikams užmiršti. 
Jis buvo toks išvargęs, sušlapęs iki paskutinio siūlelio, drebėjo. 
Kas nebūtų sušalęs ir išsigandęs? Jį persekiojo jankiai, jis 
gelbėjo savo gyvybę po to, kai nužudė juodaodį, kuris mušė 
Salę, ir skalivagą*, kuris įkalbėjo juodąjį kvailį užpulti baltąją 
moterį. 

Tonis grįžo namo! Ji vos sulaukė kito vakaro. Apylinkė 
prisikelia gyventi. 


Ketvirtas skyrius 


Fonteinų plantacija vadinosi Mimoza, nes išblukusį geltoną 
namelį supo šie medžiai. Švelniai rausvi medžių žiedai nukrito 
baigiantis vasarai, bet lapai dar buvo ryškiai žali. Jie suposi 
tarytum šokėjai, judinami lengvo vėjelio ir metė ant margų į 
sviestą panašaus namo sienų judančius šešėlių raštus. Įkypuose 
nusileidžiančios saulės spinduliuose namas atrodė šiltas ir 
svetingas. 

"Ak, tikiuosi, Tonis nelabai pasikeitė, - nervingai pamanė 
Skarletė. - Septyneri metai - toks ilgas laiko tarpas". Ji vos 
vilko kojas, kai Vilas nukėlė ją nuo briko. O jei Tonis atrodo 
senas, pavargęs ir palūžęs, kaip Ešlis? Jai bus sunku tai ištverti. 
Ji nuėjo paskui Vilą ir Sjūliną takeliu į namą. 

Durys triukšmingai atsidarė, ir visi jos būgštavimai dingo. 

- Kas čia vaikščioja, lyg eitų į bažnyčią? Jūs nesusipratote 
paskubėti ir pasveikinti didvyrį, kuris grįžo namo? 

Tonio balsas buvo linksmas kaip visada, jo plaukai ir akys 
buvo tokie pat juodi kaip anksčiau, plati jo šypsena tokia pat 
išraiškinga ir valiūkiška. 

- Toni! - sušuko Skarletė. - Tu vis toks pats. 

- Tai tu, Skarlete? Eikš čia ir pabučiuok mane. Ir tu, 
Sjūlina. Tu nebuvai dosni bučinių, kaip tavo sesuo senais laikais, 
bet Vilas tikriausiai išmokė tave kai ko po vestuvių. Aš ketinu 
išbučiuoti kiekvieną moteriškos lyties būtybę, vyresnę kaip šešerių 
metų, visoje Džordžijos valstijoje. 


* Skalivagas - pietietis, šiauriečių šalininkas (red. past.). 

Sjūlina nervingai sukikeno ir pažiūrėjo į Vilą. Lengva šypsena 
jo veide reiškė leidimą, bet Tonis nė nemėgino laukti. Jis 
apglėbė ją per pastorėjusį liemenį ir pabučiavo į lūpas. Ji 
droviai  nuraudo iš pasitenkinimo, kai jis ją paleido. Į 
puošeiviškumą linkę broliai Fonteinai prieškariniais dabitų ir 
gražuolių laikais į Sjūliną nelabai kreipė dėmesio. Vilas uždėjo 
jai ant peties savo tvirtą ir šiltą ranką. 

- Skarlete, mieloji, - sušuo Tonis, išskėtęs rankas. 

Skarletė žengė prie jo ir tvirtai apsivijo rankomis kaklą. 

- Tu paaugai Tekse, - šūktelėjo ji. 

Tonis juokėsi bučiuodamas atkištas lūpas. Paskui jis pakėlė 
koją, norėdamas visiems parodyti batus aukštais kulnais. 

- Jei kiekvienas paaugtų Tekse, aš nenustebčiau, - tarė jis. 

Aleksas Fonteinas šypsojosi pro Tonio petį. 

- Jūs išgirsite apie Teksą daugiau, negu reikia Žinoti, - 
nutęsė jis, - tik, Žinoma, jei Tonis įleis jus į namą. Jis tokius 
dalykus užmiršo. Tekse jie visi gyvena prie stovyklų laužų po 
žvaigždėmis vietoj sienų ir stogo. 

Aleksas švietė iš laimės. "Atrodo, jis pats norėtų apkabinti 
ir išbučiuoti Tonį, - pamanė Skarletė, - o kodėl gi ne? Jie 
kartu augo, kaip du vienos rankos pirštai. Tikriausiai Aleksas 
jo baisiai ilgėjosi". Netikėtai jai iš akių ištryško ašaros. 
Triukšmingas Tonio grįžimas namo buvo pirmas džiaugsmingas 
įvykis apylinkėje po to, kai Šermano kariuomenė viską aplink 
nusiaubė. Ji nelabai žinojo, kaip reaguoti į tokią netikėtą laimę. 

Alekso žmona Salė paėmė ją už rankos, kai jos įėjo į 
nušiurusią svetainę. 

- Aš žinau, ką tu jauti, Skarlete, - sušnibždėjo ji. - Mes 
beveik užmiršome, kas yra linksmybės. Šiandien namuose juoko 
buvo daugiau negu per visus dešimt metų. Šiandien mes 
priversime skambėti gegnes. 

Salės akys irgi buvo pilnos ašarų. 

Paskui suskambėjo gegnės. Atvažiavo Tarltonai. 

- Ačiū Dievui, tu grįžai sveikas, mano berniuk, - pasveikino 
Tonį Beatrisė Tarlton. - Tu gali išsirinkti bet kurią iš trijų 
mano mergaičių. Aš turiu tik vieną anūką, o aš nejaunėju. 

- Ak, Ma! - choru sudejavo Hetė, Kamilė ir Miranda 
Tarlton. 

Paskui nusijuokė. Visa apylinkė žinojo jų motinos aistrą 
grynakraujams arkliams ir žmonėms, todėl niekas galėjo 
nesigėdinti. Bet Tonis smarkiai nuraudo. 

Kol nesutemo, Beatrisė Tarlton išreikalavo, kad Tonis 
parodytų jai arklius, kuriuos jis atsivarė iš Tekso, ir ginčas 
dėl to, kad grynakraujai Rytų žirgai yra geresni už Vakarų 
mustangus, truko tol, kol visi kiti ėmė juos tramdyti. 

- Prie stalo! - pakvietė Aleksas. - Aš net radau truputį 
tikro viskio šventei. 


Skarletė apgailestaudama pamanė - ne pirmą kartą, - kad 
stiprūs gėrimai buvo tas malonumas, kurio moterims automatiškai 
neleisdavo. Ji truputį išgertų. Dar daugiau: jai būtų malonu 
pasikalbėti su vyrais, užuot ėjus į kitą kambario galą pas 
moteris ir plepėjus apie vaikus ir namų ūkį. Ji niekada nesuprato 
tradicinio lyčių išskyrimo ir niekada tam nepritarė. Bet taip 
buvo sutvarkytas pasaulis, ir ji turėjo laikytis tos tvarkos. Bent 
jau ji galėjo mėgautis stebėdama 'Tarltonų dukteris, kurios 
stengėsi parodyti, kad visai negalvoja apie tą patį, apie ką ir 
jų mama: kad tik Tonis pažiūrėtų į jų pusę! 

- Mažasis Džo turbūt nežmoniškai džiaugiasi, kad jo dėdė 
grįžo namo, - kreipėsi Salė į Hetę Tarlton. 

Hetė galėjo leisti sau ignoruoti vyrus. Ji jau turėjo storą 
vienarankį vyrelį. 

Salė labai smulkiai pasakojo apie savo mažąjį berniuką ir 
net įkyrėjo Skarletei. Ji ėmė savęs klausinėti, kada bus vakarienė. 
Ji neturėjo būti vėlai: juk vyrai buvo fermeriai, rytoj jie turės 
keltis auštant. Tai reiškė, kad vakaro šventė anksti baigsis. 

Dėl ankstyvos vakarienės ji buvo teisi, vyrai jau po pirmosios 
taurelės pareiškė, kad jie pasirengę vakarienei. Bet pobūvis vis 
tiek užtruko. Jis visiems labai patiko, ir niekas nenorėjo, kad 
vakaras taip greit baigtųsi. Tonis visus žavėjo pasakojimais apie 
savo nuotykius. 

- Kol aš pritapau prie Tekso reindžerių, praėjo vos savaitė, 
- pasakė jis. - Valstijoje buvo karinė jankių valdžia, kaip ir 
visose kitose Pietų vietose, bet, velnias - atsiprašau, ledi, - tos 
mėlynosios milinės neturėjo nė menkiausio supratimo, ką daryti 
su indėnais. Reindžeriai nuolat su jais susiremdavo, ir vienintelė 
žmonių viltis buvo, kad reindžeriai ir toliau juos gins. Jie tą 
ir darė. Aš iš pat pradžių supratau, kad radau į save panašius 
vaikinus, ir prisidėjau prie jų. Tai buvo puiku! Nei uniformos, 
nei Žygiavimo tuščiu pilvu, kur tave siųs kvailys generolas, nei 
rikiuotės parengimo! Šoki į balną ir su tokiais pat vaikinais 
joji ieškoti susirėmimų. 

Juodos Tonio akys blizgėjo iš susijaudinimo. Aleksas nenuleido 
nuo jo žvilgsnio. Fonteinams visada patiko geros muštynės. Jie 
neapkentė drausmės. 

- Kaip atrodo indėnai? - paklausė viena Tarltonų panelė. 
- Jie iš tiesų kankina žmones? : 

- Tau nereikia apie tai žinoti; - atsakė Tonis, ir jo 
besijuokiančios akys apsiblausė. Paskui jis nusišypsojo. - Jie 
gudrūs kaip velniai, kai kyla muštynės. Reindžeriai iš karto 
suprato, kad jeigu jie nori nugalėti raudonuosius velnius, tai 
turi prie jų prisitaikyti. Taip, mes galime surasti Žmogų arba 
gyvulį pagal pėdsakus plikoje uoloje geriau negu bet koks 
medžioklinis šuo. Niekas neprilygs Tekso reindžeriui ir niekas 
nuo jo nepaspruks. 

- Parodyk visiems savo šešių užtaisų revolverius, Toni, - 
neiškentė Aleksas. 

- O, ne dabar. Gal rytoj ar poryt. Salė nenori, kad aš 
išvarpyčiau jai sienas. 

- Aš neprašau tavęs iš jų Šaudyti, aš tik pasakiau: parodyk 
juos, - Aleksas šyptelėjo savo bičiuliams. - Jų rankenos raižyto 
dramblio kaulo, - pasigyrė jis, - jūs tik palaukite, kol mano 
mažasis broliukas atjos pas jus didžiajame Vakarų stiliaus balne. 
Ant jo tiek sidabro, kad jūs apaksite nuo jo spindėjimo. 

Skarletė nusišypsojo. Ji turėjo žinoti. Tonis ir Aleksas visada 
buvo pirmieji dendžiai visoje Siaurės Džordžijoje. Aišku, Tonis 
nepasikeitė nė trupučio. Batai aukštais kulnais ir sidabrinis 
balnas. Ji galėjo eiti lažybų, kad jis grįžo su tokiomis pat 
tuščiomis kišenėmis kaip ir bėgdamas nuo kartuvių. Buvo didelė 
kvailystė įsitaisyti sidabrinį balną, kai Mimozos namui reikia 
stogo. Bet Toniui taip ir turi būti. Tai reiškė, kad jis vis dar 
buvo Tonis. Ir Aleksas buvo toks pat išdidus, tarsi jis būtų 
grįžęs namo su pilnu vagonu aukso. Kaip ji myli juos abu! 
Jie galėjo neturėti nieko, tik fermą, kurioje reikia plušti, bet 
jankiai nepalaužė Fonteinų. 

- Viešpatie, kaip berniukai norėtų jodinėti ir šveisti sidabrą 
savo sėdynėmis, - tarė Beatrisė Tarlton. - Aš tiesiog dabar 
matau dvynius. 

Skarletei užgniaužė kvapą. Kam reikėjo misis Tarlton viską 
tokiu būdu sugadinti? Kam gadinti tokį laimingą laiką priminimu, 
kad beveik visi seni jų draugai mirę? 

Bet nuotaika nesugedo. 

- Jie nė savaitės nebūtų išlaikę savo balnų, mis Beatrise, 
jūs tai Žinote, - atsakė Aleksas. - Jie arba būtų juos pralošę 

per pokerį, arba pardavę, kad galėtų nusipirkti šampano baigiantis 
pobūviui. Atsimenate, kai Brentas pardavė visus baldus iš savo 
kambario universitete ir nupirko už dolerius cigarečių visiems 
vaikinams, kurie nebuvo mėginę rūkyti? 

- O kai Stiuartas pralošė kortomis savo kostiumą ir turėjo 
eiti iš pobūvio susisupęs į kilimėlį? - pridūrė Tonis. 

- Atsimenate, kai jie užstatė visas Boido knygas įstatymų 


leidybos klausimais? - tarė Džimas Tarltonas. - Aš maniau, 
kad jūs jiems gyviems nudirsite kailį, Beatrise. 

- Jis visada jiems ataugdavo, - tarė misis Tarlton 
šypsodamasi. - Aš norėjau sulaužyti jiems kojas, kai jie 


padegė ledainę, tačiau jie bėgo pernelyg greitai, ir aš negalėjau 
jų sugauti. 

- Tai buvo tada, kai jie atėjo į Laudžojų ir pasislėpė 
daržinėje, - pasakė Salė. - Karvės visą savaitę nedavė pieno, 
kai jie patys pamėgino prisimelžti kibirą. 

Kiekvienas turėjo ką papasakoti apie dvynius Tarltonus, ir 
tos istorijos priminė kitus jų draugus ir brolius - visus vaikinus, 
kurie negrįžo namo. Pasakojimai buvo kupini meilės, ir tamsias 
kambario kertes pamažu užpildė atgijusi besišypsanti jaunystė 
tų, kurie mirė, bet jie buvo prisimenami su meile, 0 ne su 
skaudžiu liūdesiu. 

Vyresnioji karta irgi nebuvo užmiršta. Visi susirinkę prie 
stalo gerai prisiminė senąją mis Fontein, aštrialiežuvę Alekso 
ir Tonio senelę. Ir jų motiną, pramintą Jaunąja Mis, numirusią 
šešiasdešimtąją savo gimimo dieną. Skarletė pastebėjo, kad gali 
geraširdiškai pasijuokti iš savo tėvo įpročio dainuoti airių 
sukilimo dainas, kai jis, anot jo, "išgerdavo lašą ar du", ir net 
klausyti kalbų apie mamos gerumą be širdies skausmo; anksčiau 
vien paminėjus Elinos O'Haros vardą jai suspausdavo širdį. 

Lėkštės seniai ištuštėjo, židinys baigė degti, o kalboms nebuvo 
galo, ir išlikę gyvieji sugrąžino į gyvenimą visus mylimuosius, 
kurie jau negalėjo būti čia ir pasveikinti Tonio. Tai buvo 
laimingos akimirkos, kai užgijo širdies žaizdos. Blausi mirkčiojanti 
aliejinių lempų liepsna neapšvietė randų, kuriuos Šermano 
kariuomenė paliko prirūkytame kambaryje. Susirinkusiųjų prie 
stalo veiduose nebuvo raukšlių, ant jų drabužių nebuvo lopų. 
Šias trumpas akimirkas atrodė, kad Mimozoje sustojo laikas, 
kad čia nebuvo skausmo ir karo. 

Prieš daugelį metų Skarletė prisiekė sau, kad niekada 
nesižvalgys atgal. Ikikarinių metų prisiminimas, jų ilgesys tik 
skaudins ir silpnins ją, o jai reikėjo visos jos jėgos ir ištvermės, 

kad išgyventų ir apgintų savo šeimą. Tačiau bendri prisiminimai 
Mimozos svetainėje nekėlė silpnumo. Jie suteikė jai jėgos, jie 
įrodė, kad geri Žmonės gali ištverti visas netektis ir neprarasti 
sugebėjimo mylėti ir juoktis. Ji didžiavosi, kad buvo tarp tokių 
žmonių, didžiavosi, kad galėjo pavadinti juos savo draugais, kad 
jie buvo tokie, kokie yra. 

Namo Vilas ėjo priešais briką, laikydamas rankoje degančią 
pušies šaką ir apšviesdamas arkliui kelią. Naktis buvo tamsi ir 
jau buvo labai vėlus metas. Giedrame danguje žvaigždės švietė 
taip ryškiai, kad mėnulis atrodė beveik perregimas, blyškus. 
Tyloje skambėjo kanopų kaukšėjimas. 

Sjūlina snaudė, bet Skarletė nepasidavė mieguistumui. Ji 
norėjo, kad vakaras nesibaigtų, kad jo šiluma ir laimė truktų 
amžinai. Koks stiprus atrodė Tonis! Ir toks kupinas gyvenimo 
džiaugsmo, patenkintas savo juokingais batais, pats savimi, viskuo. 
Tarltono panelės elgėsi kaip rudi padūkę kačiukai prie grietinės 
dubens. Įdomu, kuriai iš jų jis atiteks. Beatrisė Tarlton, be 
abejo, pasirūpins, kad viena iš jų jį pasigautų! 

Pakelės miške suūkė pelėda. Skarletė tyliai prunkštelėjo. 

Jie dar nebuvo nuvažiavę nė pusės kelio iki Taros, kai 
Skarletė prisiminė, kad jau daug valandų negalvojo apie Retą. 
Melancholija ir nerimas iš karto užgriuvo ją kaip sunki švino 
našta, ir ji staiga pajuto, kad nakties oras buvo šaltas ir ji 
sužvarbo. Skarletė smarkiau susisupo į skarą. 

"Šiandien aš apie nieką nenoriu galvoti. Nenoriu gadinti 
geros nuotaikos. Skubėk, Vilai, čia šalta ir tamsu". 


Kitą rytą Skarletė ir Sjūlina nuvežė vaikus į Mimozą. Veido 
akys nušvito, kai Tonis ištraukė savo šešių užtaisų revolverius. 
Net Skarletė buvo sužavėta, kai Tonis pasukiojo juos tarp 
pirštų, besisukančius metė į viršų, paskui sugavo ir įdėjo į 
dėklus, kurie kabojo jam ant strėnų prie madingo, sidabru 
papuošto odinio diržo. 

- Jie ir šaudo? - paklausė Veidas. 

- Taip, sere, šaudo. Kai truputį paaugsi, aš išmokysiu tave 
jais naudotis. 

- Sukinėti taip kaip tu? 

- Na taip, būtinai. B.prasmiška turėti šešių užtaisų revolverius, 
jei negali su jais daryti tokių triukų. - Tonis pataršė Veido 
plaukus šiurkščia vyriška ranka. - Aš išmokysiu tave jodinėti 
vakarietiškai, Veidai Hemptonai, manau, tu būsi vienintelis 
vaikinas šiuose kraštuose, žinantis, koks turi būti tikras balnas. 

Bet mes negalime pradėti šiandien. Mano brolis rengiasi mane 
mokyti fermerystės. Pažiūrėsiu, kas tai - kiekvienas turi nuolat 
ko nors mokytis. 

Tonis skubiai pabučiavo Sjūliną ir Skarletę į skruostą, mažas 
mergytes į kaktą ir atsisveikino. 

- Aleksas laukia manęs apačioje prie upelio. Gal jūs 
paieškokite Salės? Ji turbūt džiausto skalbinius už namo. 

Salė, atrodo, apsidžiaugė jas pamačiusi, bet Sjūlina atsisakė 
užeiti išgerti puodelio kavos. 

- Man reikia važiuoti namo ir daryti tą patį, ką ir tu, 
Sale, mes negalime užtrukti. Mes tik nenorėjome išvažiuoti 
nepasisveikinusios. 

Ir ji paragino Skarletę važiuoti. 

- Nesuprantu, kodėl tu buvai tokia šiurkšti su Sale, Sjūlina. 
Tavo skalbiniai palauktų, kol mes išgertume po puodelį kavos 
ir pakalbėtume apie pobūvį. 

- Skarlete, tu nieko nenutuoki apie darbą fermoje. Jei Salė 
pavėluotų išskalbti, ji suvėlintų ir visus kitus darbus. Mes 
negalime čia samdyti tarnų, kaip jūs Atlantoje. Labai daug ką 
mes turime daryti patys. 

Skarletė susilaikė ir nereagavo į jos toną. 

- Aš turbūt šiandien važiuosiu į Atlantą. 

- Taip visiems mums bus daug lengviau, - atsakė Sjūlina. 
- Tu suteiki daug rūpesčių, 0 man reikalingas miegamasis Siūzei 
ir Elai. 

Skarletė norėjo paprieštarauti, bet užsičiaupė. Ji vis tiek su 
malonumu išvažiuos į Atlantą. Jei Tonis nebūtų grįžęs į namus, 
ji jau šiandien būtų ten. Žmonės džiaugsis ją matydami. Atlantoje 
ji turėjo daug draugų, kurie turėjo laiko ir kavai, ir visto partijai, 
ir pobūviui. Nusisukdama nuo Sjūlinos, ji išspaudė šypseną vaikams. 

- Veidai Hemptonai, Ela, mama turi važiuoti į Atlantą. Aš 
noriu, kad jūs pažadėtumėt, jog būsite klusnūs ir nepridarysite 
tetai Sjūlinai jokių rūpesčių. 

Skarletė tikėjosi prieštaravimų ir ašarų. Bet vaikai per daug 
gyvai aptarinėjo Tonio šešių užtaisų revolverius ir nekreipė į 
ją jokio dėmesio. Kai jie sugrįžo į Tarą, Skarletė paliepė 
Pansei surinkti jos bagažą. Tik tada Ela pravirko. 

- Prisė išvažiavo, 0 aš čia nepažįstu nieko, kas supintų man 
kasas, - verkė ji. 

Skarletė vos susilaikė neapkūlusi savo mažytės mergaitės. Ji 
negali pasilikti Taroje, jeigu jau nusiteikė išvažiuoti, ji išeis iš 
proto neturėdama ką veikti ir su kuo pasikalbėti. Bet ji negali 

išvažuoti be Pansės - negirdėtas daiktas, kad ledi keliautų viena. 
Ką ji darys? Ela norėjo, kad Pansė liktų su ja. Gali praeiti 
daug dienų, kol Ela pripras prie Liutės, mažosios Siūzės auklės. 
O jei Ela dieną ir naktį zys tą patį, Sjūlina gali persigalvoti 
ir nelaikyti jos vaikų Taroje. 

- Na gerai, - griežtai pasakė Skarletė, - liaukis nepakenčiamai 
triukšmavusi, Ela. Aš paliksiu Pansę čia iki savaitės pabaigos. 
Ji išmokys Liutę prižiūrėti tavo plaukus. 

"Man reikės prisigretinti prie kokios nors moters Džonsboro 
stotyje. Ten tikriausiai turi būti kas nors respektabilus, su kuo 
aš galėsiu kartu keliauti. Aš važiuoju dieniniu traukiniu ir 
baigta. Vilas gali nuvežti mane į stotį ir suspės vakare pamelžti 
savo bjaurias senas karves". 

Pusiaukelėje į Džonsborą Skarletė nutraukė lengvą plepėjimą 
apie Tonio Fonteino grįžimą. Ji truputį patylėjo, paskui išdrožė 
viską, kas buvo jai ant liežuvio. 

- Vilai, dėl Reto. Aš turiu galvoje, tikiuosi, kad Sjūlina 
neplepės visai apylinkei apie tai, kad jis taip greitai išvažiavo. 

Vilas pažvelgė į ją savo Žžydromis akimis. 

- Skarlete, tu tai geriau žinai. Šeima savęs nejuodina. Man 
visą laiką atrodė labai liūdna, kad tu nieko gero nematei 
Sjūlinoje. Sjūlina gera, bet kai tu esi šalia, to kažkaip nesimato. 
Tu turi patikėti manimi. Nekreipk dėmesio į tai, kaip tu su 
ja elgiesi. Sjūlina niekada niekam nepasakos apie tavo asmenines 
nesėkmes. Ji ne mažiau už tave nori, kad nebūtų liežuvaujama 
apie O'Harų šeimą. 

Skarletė truputį atsileido. Ji besąlygiškai pasitikėjo Vilu. Jo 
žodis buvo patikimesnis negu pinigai banke. Jis buvo mąstantis 
žmogus. Ji nė karto nematė, kad Vilas būtų dėl ko nors 
suklydęs, gal tik išskyrus Sjūliną. 

- Tu juk tiki, kad jis grįš, ar ne tiesa, Vilai? 

Vilui nereikėjo klausti, ką ji turi galvoje. Jis išgirdo nerimą 
jos žodžiuose. Galvodamas ką atsakyti, jis tyliai žiaumojo suktinę 
burnos kampe. Pagaliau lėtai atsakė: 

- Aš negaliu sakyti, kad tikiu, Skarlete, bet aš ne tas, kuris 
gali žinoti. Aš jį esu matęs ne daugiau kaip keturis penkis 
kartus. 

Jai atrodė, lyg jis būtų jai sudavęs. 

- Tu apskritai nieko nesupranti, Vilai Bentinai! Retas dabar 
blogai nusiteikęs, bet jis tai įveiks. Jis niekada nepasielgs taip 
niekšiškai, kad išvažiuotų ir paliktų žmoną sunkioje padėtyje. 

Vilas linktelėjo. Skarletė galėtų laikyti tai pritarimu, jei 
norėtų. Bet jis neužmiršo, kaip kandžiai apibūdino Retas pats 
save. Jis buvo niekšas. Sprendžiant iš to, ką sakė vaikinai, jis 
visada toks buvo ir, ko gero, toks ir bus. 

Skarletė įsmeigė žvilgsnį į pažįstamą raudoną molingą kelią 
priešaky. Jos dantys buvo sukąsti, smegenys įtemptai dirbo. 
Retas sugrįš. Jis turi grįžti, nes ji to nori, 0 ji visada gaudavo 
tai, ko norėdavo. Tik jai reikia atitinkamai nusiteikti. 


Penktas skyrius 


Triukšmas ir sambrūzdis Penkių Kampų aikštėje tonizuojamai 
paveikė Skarletės dvasios būseną. Visai taip pat ją paveikė ir 
netvarka ant jos stalo namie. Jai trūko gyvenimo ir veiksmų 
po stingdančios mirčių grandinės. Be to, jai trūko darbo. 

Čia buvo krūvos neperskaitytų laikraščių, šūsnys kasdieninių 
einamųjų sąskaitų iš jos parduotuvės. Skarletė atsiduso ir 
pristūmė kėdę arčiau stalo. 

Ji patikrino, ar nepasenęs rašalas, ir pasižiūrėjo, kiek turi 
plunksnų. Paskui uždegė lempą. Sutems daug greičiau, negu ji 
sutvarkys visa tai, gal ji net ir pavakarieniaus tiesiog dirbdama. 

Ji nekantraudama paėmė parduotuvės sąskaitas, paskui jos 
rankos sustingo ore, kai ji pamatė didelį keturkampį voką ant 
laikraščių šūsnies. Ant jo buvo užrašyta tik "Skarletei", tai buvo 
Reto braižas. 

"Dabar jo neskaitysiu, - vieną akimirką pagalvojo ji, - jis 
atitrauks mane nuo darbo. Manęs nė trupučio nejaudina, kas 
ten parašyta, aš paliksiu jį desertui". Ir ji ėmėsi sąskaitų knygos. 

Bet atmintinai skaičiuodama ji painiojosi ir pagaliau padėjo 
sąskaitas į šalį. Jos pirštai atplėšė užantspauduotą voką. 

"Patikėk manimi, - taip prasidėjo Reto laiškas, - kai aš 
sakau, kad nuoširdžiai pergyvenu tavo sunkią netektį: Motinėlės 
mirtis - didžiulis praradimas. Aš dėkingas, kad tu laiku man 
pranešei ir aš spėjau atvažiuoti prieš jai iškeliaujant į aną 
pasaulį". 

Skarletė įniršusi atsiplėšė nuo stambaus braižo ir balsu 
prakalbo. "Dėkingas, tik pamanykit! Taip tu galėjai primeluoti 
ir jai, ir man, tu, plevėsa!" Ji norėjo sudeginti šitą laišką ir 
mesti pelenais Retui į veidą, šaukdama jam šiuos žodžus. O, 
ji atkeršys už tai, kad padarė jai gėdą Sjūlinos ir Vilo 
akivaizdoje. Nesvarbu, kiek jai reikės to laukti, ji ras būdą. 

Jis neturi jokių teisių taip elgtis su ja, taip elgtis su Motinėle 
ir net laužyti paskutinę jos“ valią. 

"Sudeginsiu laišką dabar, net neskaitysiu pabaigos!" Ji ištiesė 
ranką į degtukų dėžutę, bet iškart išmetė ją. "Aš. mirsiu iš 
noro sužinoti, kas gi buvo ten parašyta", - prisipažino ji sau 
ir vėl palenkė galvą prie laiško. 

Retas pareiškė, kad jos gyvenimas nepasikeis. Namų ūkio 
išlaidas apmokės jo advokatai, sutartys, kurios buvo sudarytos 
prieš daugelį metų, ir visi iš sąskaitos paimti Skarletės pinigai 
bus automatiškai padengiami. Ji gali praneši kiekvienai 
parduotuvei, kurioje turi kreditų, apie pirkinių apmokėjimo 
procedūrą: atsiųsti sąskaitas tiesiai jo advokatams. Arba ji gali 
atsiskaityti čekiais, o pinigus į jos sąskaitą persiųs pats bankas. 

Skarletė perskaitė visa tai džiaugdamasi. Visa, kas buvo 
susiję su pinigais, visada ją domino, ypač nuo to laiko, kai ji 
sužinojo, kas yra skurdas. Ji tikėjo, kad pinigai - tai ramybė. 
Ji taupė savo pačios uždirbtus pinigus ir dabar, matydama Reto 
dosnumą, sutriko. 

"Koks jis kvailys, aš juk galėčiau jį apiplėšti, jei norėčiau. 
Tikriausiai jo advokatai ilgai tyrinėjo šias sąskaitų knygas. 

Bet Retas turbūt labai turtingas, jei gali Švaistyti pinigus 
nesidomėdamas, kam jie išleidžiami. Aš žinojau, kad jis turtingas, 
bet nemaniau, kad toks turtingas. Įdomu, kiek pinigų jis turi? 

Aišku, jis vis dar myli mane, tai yra įrodymas. Joks vyras 
nebūtų taip paikinęs moters, kaip visus tuos metus paikino 
mane Retas, jeigu jis beprotiškai nemylėtų, ir jis rengiasi ir 
toliau duoti man viską, ko tik aš panorėsiu. Vadinasi, jo 
jausmai man nepakito, antraip jis mane varžytų. Ak, aš tai 
Žinojau! Jis negalvojo to, ką tada sakė. Paprasčiausiai jis 
nepatikėjo manim, kai aš sakiau, kad myliu jį". 

Skarletė prispaudė Reto laišką prie skruosto, tarsi tai buvo 
laišką rašiusi ranka. Jinai įrodys jam tai, įrodys, kad visa širdimi 
jį mylėjo, ir tada jie bus tokie laimingi, jie bus laimingiausi 
žmonės pasaulyje! 

Ji išbučiavo laišką ir padėjo jį į dėžutę. Paskui entuziastingai 
ėmėsi darbo. Tai ją sustiprino. Kai tarnaitė pabeldė į duris ir 
nedrąsiai paklausė apie vakarienę, Skarletė vos pažvelgė į ją. 


- Atnešk man ką nors ant padėklo, - pasakė ji, - ir užkurk 
ugnį židinyje. 
Vakare gerokai atšalo, ir ji buvo alkana kaip vilkas. 

Tą naktį ji miegojo labai gerai. Jai nesant parduotuvė 
normaliai dirbo, ir vakarienė buvo labai soti. Gera būti namie, 
ypač kai po pagalve guli Reto laiškas. 

Ji atsibudo ir patenkinta pasiraivė. Popieriaus čežėjimas po 
pagalve privertė ją nusišypsoti. Ji paskambino, kad jai atneštų 
pusryčius ant padėklo, ir ėmė planuoti savo dieną. Pirmiausia 
- parduotuvė. Turbūt baigiasi jos atsargos. Keršou pakankamai 
gerai tvarkėsi su buhalterija, bet jis neturėjo nė vištos smegenų. 
Jis dar nespės pagalvoti, kad reikia papildyti statinaites, kai 
baigsis miltai ir cukrus; tikriausiai jis neužsakė žibalo, nors 
kasdien darėsi vis šalčiau. 

Praeitą vakarą ji nespėjo perskaityti laikraščių, ir jai dabar 
nereikės užsiimti šia nuobodybe, nes ji važiuos į parduotuvę. 
Apie įvykius Atlantoje ji sužinos iš Keršou ir klerkų. Niekas 
geriau už parduotuvę nesurenka visų apylinkės naujienų. Žmonės 
mėgsta kalbėti laukdami, kol suvynios jų pirkinius. Taip, 
dažniausiai ji iš anksto žinojo, kas bus pirmajame laikraščio 
puslapyje, nors laikraštis dar net neišspausdintas. Ji gali išmesti 
visą šūsnį laikraščių, kurie guli ant jos stalo, ir nepraleis nė 
vienos naujienos. 

Iš Skarletės veido šypsena dingo. Ne, ji negali išmesti. Ten 
turi būti žinutė apie Melanijos laidotuves, ir ji norėjo ją 
pamatyti. 

Melanija... 

Ešlis... 

Parduotuvė turės palaukti. Jai svarbiausia - kitos pareigos. 

"Ir kas timptelėjo mane už liežuvio pažadėti Melei, kad aš 
pasirūpinsiu Ešliu ir Bo? 

Bet aš pažadėjau. Todėl geriausia važiuoti iš pradžių ten. 
Būtų gerai pasiimti kartu Pansę, kad viskas atrodytų taip, kaip 
reikia. Pikti liežuviai tikriausiai visame mieste tauškia apie tą 
sceną kapinėse. Nėra prasmės kurstyti apkalbas“. 

Skarletė greitai perėjo storu kilimu išklotą kambarį, pasiekė 
išsiuvinėtą skambučio juostą ir nervingai ją timptelėjo. Kurgi 
jos pusryčiai? 

Ne, Pansė buvo Taroje. Ji turės imti dar kurį nors tarną, 
jai tiks Šita naujokė mergaičiukė Rebeka. Ji padės jai apsirengti 
ir nebus pažeista nustatyta tvarka. Ji turėjo keliauti ir atlikti 
savo pareigą. 

Kai Skarletės ekipažas sustojo prie mažyčio Ešlio ir Melanijos 
namelio Aivistryte, ji pamatė, kad nuo durų nuimta gedulo 
juosta, o langinės uždarytos. 

"Indija, - tuoj pat pagalvojo ji. - Aišku. Ji paėmė Ešlį ir 
Bo gyventi tetulės Pitipetės namuose. Tikriausiai ji labai 
patenkinta savimi". 

Ešlio sesuo Indija visada buvo nesutaikomas Skarletės priešas. 
Skarletė prikando lūpą ir susimąstė apie dilemą. Ji buvo tikra, 
kad Ešlis persikėlė pas tetą Pitipetę kartu su Bo, tai buvo 
protingiausia, ką jis galėjo padaryti. Be Melanijos, o dabar ir 
be Dilsės nebuvo nieko, kas prižiūrėtų namus ir globotų jo 
sūnų. Tetulės namuose buvo komfortas, nepriekaištingai 
sutvarkytas namų ūkis, ir mažam berniukui ten niekada netrūks 
meilės, nes tos moterys jį visą laiką mylėjo. 

"Dvi senmergės, - su panieka pamanė Skarletė. - Jos 
pasirengusios lankstytis kiekvienoms kelnėms, net jei tai tik 
trumpos kelnaitės. O, jeigu Indija negyventų su tetule Pitipete!" 
Skarletė susidorotų su tetule Pite. Drovi senoji ledi, negalinti 
nuskriausti net kačiuko, paliktų ją ramybėje. 

Bet Ešlio sesuo - kitas dalykas. Indija trokšte trokšta susikibti, 
prikalbėti užgaulių žodžių savo šaltu balsu, parodyti Skarletei 
duris. 

O, kad ji nebūtų pažadėjusi Melanijai, bet ji pažadėjo. 

- Nuvežk mane pas mis Pitipetę Hamilton, - įsakė ji Elijui. 
- Rebeka, grįžk namo, eisi pėsčia. 

Jai pasibeldus, duris atidarė Indija. Ji pažiūrėjo į madingus, 
kailiu papuoštus Skarletės gedulo rūbus, ir jos lūpose pasirodė 
pasitenkinimo šypsena. 

"Šypsokis kiek nori, sena varna", - pamanė Skarletė. Indijos 
gedulo suknelė buvo iš monotoniško juodo krepo, jos nepuošė 
nė sagutė. 

- Aš atėjau aplankyti Ešlio, - tarė ji. 

- Tavęs čia niekas nelaukia, - atsakė Indija ir norėjo uždaryti 
duris. 

Skarletė įsirėmė. 

- Indija Vilks, nesumanyk užtrenkti durų man prieš nosį. 
Aš pažadėjau Melei ir tęsėsiu žodį, net jei dėl to reikėtų tave 
užmušti. 

Atsakydama Indija dar labiau prispaudė duris. Atkaklios 
grumtynės truko kelias sekundes. Paskui Skarletė išgirdo Ešlio 
balsą: 

- Tai Skarletė, Indija? Aš norėčiau su ja pasikalbėti. 

Durys atsivėrė, ir Skarletė. įėjo į vidų; ji su pasitenkinimu 
pastebėjo, kad iš pykčio Indijos veidą išmušė raudonos dėmės. 

Ešlis išėjo į koridorių, norėdamas ją pasveikinti. Jis atrodė 
nesveikas. Aplink bespalves akis tamsūs ratai, abipus burnos 
gilios raukšlės. Jo rūbai atrodė jam pernelyg dideli, striukė 
kabojo ant jo palinkusios figūros lyg palaužti juodo paukščio 
sparnai. Skarletei suspaudė širdį. Ji daugiau nemylėjo Ešlio taip, 
kaip visus tuos metus, bet jis vis dar buvo jos gyvenimo dalelė. 
Jie turėjo tiek daug bendrų prisiminimų. Ji negalėjo ramiai 
žiūrėti matydama jį tokį. 

- Mielas Ešli, - švelniai tarė ji, - ateik, sėskis čia. Tu 
atrodai pavargęs. 

Jie atsisėdo ant sofutės mažoje tetulės svetainėje. Skarletė 
mažai kalbėjo. Ji klausėsi, kol Ešlis pasakojo kartodamasis ir 
nutraukdamas save netikėtu prisiminimų vingiu. Jis pasakojo 
apie savo mirusios Žmonos gerumą, jos nuoširdumą, kilnumą, 
meilę Skarletei, Bo ir jam. Jo balsas buvo tylus, be emocijų, 
kupinas skausmo ir nevilties. Jo ranka nevalingai sugavo Skarletės 
ranką ir suspaudė ją su tokia pašėlusia jėga, kad jai sutraškėjo 
kaulai. Ji sukando dantis, bet rankos neištraukė. | 

Tarpdury stovėjo Indija - tamsus, nejudantis stebėtojas. 

Pagaliau Ešlis nutraukė pats save ir pasuko galvą, lyg apakęs 
ir pasiklydęs žmogus. | 

- Skarlete, aš negaliu be jos gyventi, - sudejavo jis, - aš 
negaliu. 

Skarletė ištraukė ranką. Ji turi išsklaidyti jį apėmusią neviltį, 
arba tai jį pražudys, ji buvo tuo tikra. Ji atsistojo ir palinko 
prie jo. 

- Paklausyk manęs, Ešli Vilksai, aš išklausiau -tave, o dabar 
tu paklausyk manęs. Tu manai, kad esi vienintelis žmogus, 
kuris mylėjo Melę ir nuo jos priklausė? Aš irgi mylėjau, net 
labiau nei maniau. Manau, jog ir kiti karštai mylėjo Melę. 
Bet mes nesirengiame dėl to sielvartauti ir mirti, kaip tu. Man 
gėda dėl tavęs. Ir Melei, jeigu ji Žiūri į mus iš aukštybių. Ar 
įsivaizduoji, kiek ji kankinosi, kol pagimdė Bo? Taip, aš žinau, 
kiek ji kentėjo, ir sakau tau, kad to neištvertų pats stipriausias 
vyras, kurį kada nors yra sukūręs Dievas. Dabar tu esi visa, 
kas jam liko. Ar tu nori, kad Melė tai matytų? Kad jos 
berniukas paliktas likimo valiai, iš tiesų našlaitis, nes jo tėvas 
per daug gaili savęs, kad galėtų juo rūpintis? Tu nori padaryti 
jį nelaimingą, Ešli Vilksai? Kaip tik tai tu ir darai. 

Ji pakėlė jo smakrą aukštyn ir privertė pažvelgti į ją. 

- Susitvardyk, tu girdi mane, Ešli? Tu eisi į virtuvę ir liepsi 
virėjui paruošti tau karšto maisto. Ir tu viską suvalgysi. Jei 

išvemsi, suvalgysi dar kartą. Tu susirasi savo berniuką, paimsi 
jį ant rankų ir pasakysi jam, kad tėvas juo pasirūpins. Pagalvok 
apie ką nors, išskyrus save. 

Skarletė pasitrynė ranką į sijoną, lyg Ešlis būtų ją sutepęs. 
Paskui ji nustūmė į šalį Indiją ir išėjo iš kambario. 

- Mano vargšas brangusis Ešli. Nekreipk dėmesio į baisius 
dalykus, kurių prikalbėjo Skarletė. Ji baisenybė. 

Skarletė sustojo ir atsisuko. Ji ištraukė iš savo rankinuko 
vizitinę kortelę ir numetė ją ant stalo. 

- Aš palieku savo kortelę jums, tetule Pite, - sušuko ji, - 
jeigu jūs bijote pati susitikti šu manim. 

Išeidama ji užtrenkė duris. 

- Važiuok, Elijau, - tarė ji vežėjui, - kur nori. 

Daugiau ji nė minutės negalėjo ištverti šiame name. Ką ji 
darys? Ar ji sugebės įtikinti Ešlį? Ji elgėsi negerai, nors ir 
turėjo taip elgtis. Ešlis dievino sūnų ir gal jis susitvardys Bo 
labui. "Gal" jos netenkino. Jis turi, ji privers jį tai padaryti. 


- Nuvežk mane pas misterį Henrį Hamiltoną, į advokatų 
kontorą, - tarė ji Elijui. 

Dėdulės Henrio bijojo beveik visos moterys, tik ne Skarletė. 
Ji suprato, kad dėl auklėjimo kartu su tetule Pitipete jis ėmė 
nekęsti moterų. Bet ji žinojo, kad jam patinka. Jis sakė, kad 
ji ne tokia kvaila kaip kitos moterys. Jis buvo jos advokatas 
ir žinojo, kokia įžvalgi ji būdavo, kai kalba eidavo apie 
konkrečius dalykus. 

Ji įėjo į jo ofisą nelaukdama, kol apie ją bus pranešta, ir 
Jis atidėjo į šalį raštą ir nusijuokė. 

- Įeik, Skarlete, - tarė jis stodamasis. - Tu skubi paduoti 
ką nors į teismą? 

Ji žingsniavo pirmyn ir atgal, nepastebėdama kėdžių aplink 
jo stalą. 

- Aš norėčiau kai ką nušauti, bet nežinau, ar tai padės. 
Ar tiesa, kad po mirties Čarlis paliko man visą savo turtą? 

- Tu žinai, kad taip. Liaukis vaikščioti ir sėskis. Jis paliko 
sandėlius šalia stoties, kuriuos sudegino jankiai, paliko dalį 
fermos netoli miesto; sprendžiant iš to, kokiais tempais auga 
Atlanta, ferma labai greitai bus miesto teritorijoje. 

Skarletė prisėdo ant kėdės krašto ir įsmeigė į jį akis. 

- Ir dalį tetulės Pitipetės namo Pičstryte. Argi jis nepaliko 
man jo? 

- Dėl Dievo, Skarlete, ar tik tu nesirengi ten kraustytis? 

- Žinoma, ne. Bet aš noriu, kad Ešlis iš ten išvažiuotų. 
Indija ir tetulė Pitė nuvarys jį į kapus su savo užuojauta. Jis 
gali grįžti į savo namus. Aš surasiu jam namų šeimininkę. 

Henris Hamiltonas įdėmiai pažvelgė į ją neišraiškingomis 
akimis. 

- Tu kaip tik dėl to nori, kad jis grįžtų į savo namus - 
dėl to, kad jis kenčia nuo per didelės užuojautos? 

Skarletė sušuko: 

- Dieve mano, dėde Henri! Negi į senatvę tu daraisi 
liežuvautojas? 

- Nerodyk dantukų, jaunoji ledi. Sėskis ir paklausyk manęs. 
Kai kalbama apie reikalus, tavo galva tokia gera, kokios aš 
niekada nesu matęs, bet visur kitur tu buka kaip kaimo idiotas. 

Skarletė paniuro. 

- Dabar dėl Ešlio namo, - lėtai ištarė senasis advokatas, 
-jis jau parduotas. Vakar aš paruošiau dokumentus. 

Jis pakėlė ranką, nenorėdamas leisti Skarletei kalbėti. 

- Aš patariau jam persikelti pas tetulę Pitę ir parduoti 
savo namą. Ne dėl skaudžių asociacijų ir liūdnų prisiminimų, 
susijusių. su tuo namu, ir ne todėl, jog aš nerimavau, kas 
prižiūrės jį ir berniuką, nors visa tai yra svarios priežastys. Aš 
patariau jam persikelti todėl, kad jam reikėjo pinigų: jis norėjo 
išgelbėti nuo bankroto savo lentpjūves. 

- Ką tu turi galvoje? Ešlis nieko nenutuokia apie pinigus, 
bet jis negali bankrutuoti. Statybininkams nuolat reikia lentų. 
- Jeigu jie ką nors stato. Nusiramink minutę ir paklausyk, 
Skarlete. Aš žinau, kad tavęs niekas daugiau pasaulyje nedomina, 
išskyrus tave pačią, bet prieš keletą savaičių Niujorke kilo 
didelis finansinis skandalas. Verteiva pavarde Džėjus Kukė 
apsiskaičiavo ir bankrutavo. Jam priklausė geležinkelio Ramiojo 
vandenyno Šiaurės šaka; kartu su juo bankrutavo grupė tokių 
pat biznierių kaip jis, kurie dalyvavo jo geležinkelių biznyje ir 
kituose sandėriuose. Jie savo ruožtu nusmukdė daugelį įmonių, 
kurių veikloje dalyvavo atskirai nuo Kukės. Paskui bankrutavo 
vaikinai, kurie dirbo jų įmonėse. Tiesiog kaip kortų namelis. 
Niujorke tai vadinama panika. Ji jau plinta. Manau, ji apims 
visą Šalį. 

Skarletė pajuto, kaip ją sukausto siaubas. 

- O kaip mano parduotuvė? - sušuko ji. - Ir mano pinigai? 
Bankai patikimi? | 

- Tie, į kuriuos tu įdėjai savo pinigus, taip. Aš ten irgi 
turiu sąskaitų, tad patikrinau. Atlantą vargu ar tai labai palies. 

Mes nesame tokie žymūs, kad dalyvautume dideliuose sandėriuose. 
Bet biznis visur apmirė laukdamas. Žmonės bijo investuoti 
pinigus, tai liečia ir statybą. O jei niekas nesistato, vadinasi, 
niekam nereikia miško medžiagos. 

Skarletė įsiplieskė. 

- Vadinasi, Ešlis negaus pinigų iš lentpjūvių. Aš galiu tai 
suprasti. Bet jei niekas neinvestuoja pinigų, tai kodėl jo namą 
taip greitai nupirko? Man atrodo, jei visur panika, tai pirmiausia 
turi kristi nejudamojo turto kainos. 

Dėdė Henris šyptelėjo. 

- Kaip uola. Tu gudruolė, Skarlete. Kaip tik todėl aš 
patariau Ešliui parduoti namą. Atlantoje dar nejaučiama panikos, 
bet ji greit bus ir čia. Per pastaruosius aštuonerius metus pas 
mus buvo bumas, bet tu be pinigų negali apsieiti. 

Jis garsiai nusijuokė. 

Skarletė juokėsi kartu su juo, nors nemanė, kad ekonominė 
katastrofa būtų kuo nors juokinga. Tačiau ji žinojo, kad vyrams 
patinka, kai juos deramai įvertina. 

Staiga dedė Henris nustojo juoktis. 

- Taigi dabar Ešlis savo sesers ir tetos namuose. Pagal 
mano patarimą. Ir tai tau nepatinka. 

- Taip, sere, tai man visai nepatinka. Jis atrodo siaubingai. 
Jis kaip gyvas lavonas. Aš jį gerokai papurčiau, norėjau išjudinti 
Ji iš jo dabartinės būsenos. Bet nežinau, ar tai jį paveikė. 
Žinau, jei net ir paveikė, tai neilgam, kol jis yra tuose namuose. 

Ji pamatė skeptšką dėdės Henrio veido išraišką. Iš 
pasipiktinimo ji paraudo. 

- Manęs nejaudina, ką tu girdėjai arba ką tu galvoji, dėde 
Henri. Ešlis man nereikalingas. Prie mirštančios Melanijos lovos 
aš pažadėjau pasirūpinti juo ir Bo. Aš to nenorėčiau daryti, 
bet pažadėjau. 

Ji privertė Henrį nejaukiai pasijusti. Jam nepatiko emocijos, 
ypač moterų. 

- Jei tu imsi verkti, Skarlete, tai aš tave išvesiu. 

- Aš nesirengiu verkti. Aš čia. Man reikia kažko imtis, o 
tu negali man padėti. 

Henris Hamiltonas atsilošė į kėdės atkaltę. Jis susidėjo rankas 
ant pilvo. Tai buvo jo - advokato - beveik teisėjo, poza. 

- Skarlete, tu dabar esi paskutinis žmogus, kuris galėtų 
padėti Ešliui. Aš atversiu tau nemalonią tiesą. Teisybė ar ne 
- manęs tai nejaudina, - bet buvo laikas, kai apie tave ir Ešlį 
daug šnekėjo. Mis Melė užstojo tave, ir visi kiti pasekė jos 

pavyzdžiu iš meilės jai, turėk tai galvoje, o ne todėl, kad tu 
jiems patikai. Indija galvojo apie tave patį blogiausią, pasakojo 
apie tai, daugelis ja tikėjo. Taip bus ir po Melės mirties. O 
tau dar prireikė surengti spektaklį net prie Melės kapo. Apkabinti 
jos vyrą, tempti jį nuo mirusios žmonos, kurią daugelis laikė 
šventąja. 

Jis pakėlė ranką. 

- Aš žinau, ką tu rengiesi sakyti, tad nesivargink, Skarlete. 

Jis vėl sunėrė rankų pirštus. 


- Ešlis vos neįkrito į kapo duobę, galėjo nusisukti sprandą. 
Aš ten buvau ir viską mačiau. Tačiau tai nesvarbu. Tokia 
protinga mergaitė kaip tu galėtų geriau nutuokti apie Žmones. 
Jei Ešlis būtų kritęs ant karsto, visi tai pavadintų "jaudinančiu 
dalyku". Jeigu jis būtų užsimušęs, jie labai gailėtųsi. Bet yra 
tam tikros liūdesio reiškimo taisyklės. Kad visuomenė nepakriktų, 
jai reikalingos taisyklės, Skarlete. Tai, ką tu padarei, pažeidė 
visas taisykles. Tu surengei viešą sceną. Tu apkabinai vyriškį, 
kuris nebuvo tavo vyras. Tu pažeidei šventą apeigą. Dabar visos 
aliai vienos moterys Indijos pusėje. Vadinasi, prieš tave. "Tu 
čia neturi nė vieno draugo, Skarlete. Ir jei tu kaip nors 
parodysi savo dėmesį Ešliui, tai paversi jį tokių pat atstumtuoju 
kaip tu. Moterys nusistačiusios prieš tave. Viešpats tau padės, 
Skarlete. Kai ledi nuo tavęs nusisuka, nėra ko pasikliauti jų 
krikščionišku gailestingumu ir atlaidumu. Jos to neturi. Ir jos 
to neleis niekam kitam, ypač savo vyrams. Jos valdo savo vyrų 
kūnus ir sielas. Štai kodėl aš visą laiką šalinausi "silpnosios 
lyties". Aš noriu tau gero, Skarlete. Tu juk Žinai, kad visada 
man patikai. Geri linkėjimai - tai viskas, ką aš galiu tau 
pasiūlyti. 

Senasis advokatas pakilo. 

- Palik Ešlį ramybėje. Vieną gražią dieną pasirodys kokia 
nors sladžiabalsė mažytė ledi ir atgaivins jį. Paskui jinai 
pasirūpins juo. Palik ramybėje Pitipetės namą ir tą pusę, kuri 
tau priklauso. Ir toliau siuntinėk per mane pinigus, kad galėčiau 
apmokėti sąskaitas už namo priežiūrą, kaip ir iki šiol darei. 
Taip tu išpildysi Melanijai duotą žodį. Eime, palydėsiu tave 
iki ekipažo. 

Skarletė atsirėmė į jo. ranką ir ramiai nuėjo šalia jo. Viduje 
ji visa virė. Ji turėjo žinoti, kad iš dėdės Henrio nesulauks 
jokios pagalbos. 

Jai reikės pačiai sužinoti, ar tiesa tai, ką dėdė Henris 
pasakojo apie finansinę paniką, ir pirmiausia sužinoti, ar saugūs 
jos pinigai. 


Šeštas skyrius 


"Panika", kaip tai pavadino Henris Hamiltonas, finansinė 
krizė, prasidėjusi Niujorko Volstryte, išplito visoje Amerikoje. 
Skarletė bijojo, kad gali netekti savo uždirbtų pinigų. Eidama 
į valdytojo kabinetą, ji visa drebėjo. 

- Aš vertinu jūsų rūpestį, misis Batler, - pasakė jis. 

Bet Skarletė matė, kad jis nė trupučio nevertina. Jis išklausė 
jos kamantinėjimų apie banko patikimumą. Kuo daugiau jis 
kalbėjo, tuo mažiau juo tikėjo Skarletė. 

Paskui jis nejučia išsklaidė visus jos būgštavimus. 

- Taip, mes ne tik mokėsime įprastus dividendus akcininkams, 
bet iš tiesų dividendai bus net didesni negu anksčiau. 

Jis pažvelgė į ją akies krašteliu. 

- Aš gavau šią informaciją tik šįryt ir norėčiau žinoti, kuo 
remdamasis jūsų vyras nutarė jau prieš mėnesį padidinti įmokas. 

Skarletė pajuto didžiulį palengvėjimą. Jei Retas perka banko 
akcijas, tai pats patikimiausias bankas Amerikoje. Jis visą laiką 
darė pinigus, kai visas pasaulis dužo į gabalėlius. Ji nežinojo, 
kaip jis išsiaiškino banko padėtį, tai jos nelietė. Jai užteko to, 
kad Retas tikėjo banku. 

- Jis turi tokį mažytį mielą krištolo rutuliuką, - pasakė ji 
ir lengvabūdiškai sukrizeno, tuo užrūstindama valdytoją. 

Ji jautėsi truputį apsvaigusi, bet ne tiek, kad užmirštų 
pakeisti į auksą grynus pinigus asmeninėje dėžutėje. Prieš akis 
ji vis dar matė gražiai išrašytas nuvertėjusias konfederatų akcijas, 
nuo kurių priklausė jos tėvas. Ji nepasitikėjo popieriumi. 

Išeidama iš banko, ji sustojo ant laiptelių, norėdama pasigėrėti 
šilta rudens saule ir komercinio rajono sambrūzdžiu. Pažvelkite į 
šiuos aplink zujančius vaikinus, jie skuba daryti pinigų ir nieko 
nebijo. Dėdė Henris išprotėjęs naivuolis. Nėra jokios panikos. 

Kitas sustojimas buvo jos parduotuvė. "Kenedi universalinė 
parduotuvė", - skelbė iškaba aukso raidėmis. Tai ji paveldėjo 
iš Frenko Kenedžio, trumpai pabuvusi jo žmona. Jis jai paliko 
šią parduotuvę ir Elą. Ji buvo patenkinta parduotuve, ir jos 
pasitenkinimas  nusvėrė nusivylimą vaiku. Vitrina su joje 
išstatytomis prekėmis buvo akinamai graži. Viskas, pradedant 

spindinčiomis vežimo ašimis ir baigiant spindinčiais smeigtukais. 
Tiesa, jai reikės iš ten išimti audinius. Jie kaipmat saulėje 
išbluks ir ji turės sumažinti kainą. Skarletė įpuolė į vidų, 
pasirengusi nudirti kailį Viliui Keršou, vyresniajam klerkui. 

Bet paaiškėjo, kad nelabai buvo dėl ko jį kaltinti. Iškabinti 
audiniai nukentėjo nuo vandens, kai buvo vežami. Dėl broko 
gamintojas jau sutiko sumažinti kainą dviem trečdaliais. Be to, 
Keršou dar pateikė užsakymus papildyti sandėlius, o keturkam- 
piame geležiniame seife, slaptavietėje gulėjo rūpestingai surištos 
ir sudėliotos krūvelės uždirbtų monetų ir žalių banknotų, daugybė 
čekių. 

- Aš sumokėjau klerko padėjėjams, misis Batler, - nervingai 
tarė Keršou. - Tikiuosi, tai nieko bloga. Pažymėta šeštadienio 
žiniaraštyje. Berniukai sakė, kad neišsivers su savaitiniu 
užmokesčiu. Aš neėmiau savo algos, nes nežinojau, kaip jūs 
norėtumėt, kad aš padaryčiau, bet būčiau jums labai dėkingas, 
jeigu jūs tiksliai pasakytumėt. 

- Žinoma, Vili, - maloniai atsakė Skarletė, - kai tik 
patikrinsiu pinigus pagal sąskaitų knygas. 

Keršou susitvarkė daug geriau, negu tikėjosi Skarletė, tačiau 
tai nereiškia, kad jis gali laikyti ją kvailute. Kai viskas atitiko 
iki cento, ji atskaičiavo jam dvylika dolerių septyniasdešimt 
penkis centus - užmokestį už tris savaites. Dar kokį dolerį ji 
pridės rytoj, kai mokės už visą savaitę, nutarė ji. Jis nusipelnė 
paskatinimo už gerą vadovavimą, kai jos nebuvo. 

Ji taip pat planavo pridėti jam pareigų. 

- Vili, - kreipėsi ji, kai jie buvo dviese, - aš norėčiau, kad 
tu atidarytum kreditą. 

Apskritos Keršou akys iššoko ant kaktos. Kreditas nebuvo 
atidarytas nuo to laiko, kai parduotuvę ėmė valdyti Skarletė. 
Jis įdėmiai išklausė jos instrukcijų. Kai ji privertė jį prisiekti, 
kad jis to nepasakys nė vienai gyvai būtybei, jis pridėjo ranką 
prie širdies ir ištarė priesaiką. Jis buvo įsitikinęs, kad Skarletė 
turėjo akis pakaušyje ir galėjo skaityti mintis. 

Paskui Skarletė nuvažiavo namo pietauti. Nusipraususi veidą 
ir rankas, ji paėmė pluoštą laikraščių. Žinutė apie Melanijos 
laidotuves buvo tokia, kokios ji ir tikėjosi - keli žodžiai, 
Melanijos vardas, gimimo ir mirties datos. Ledi vardas gali 
pasirodyti spaudoje tik tris kartus: kai pranešama apie gimimą, 
vestuves ir mirtį. Ir neturi būti jokių smulkmenų. Skarletė pati 
parašė žinutę ir pridėjo, jos manymu, visai tinkamą eilutę apie 
tai, kaip tragiška Melanijai mirti tokiai jaunai ir kaip trūks 

jos liūdinčiai šeimai ir draugams Atlantoje. "Indija tikriausiai 
ją išbraukė", - suirzusi pagalvojo Skarletė. Jei tik namų ūkiu 
užsiimtų kas nors kitas, gyvenimas būtų daug paprastesnis. 

Kai Skarletė atvertė kitą laikraščio numerį, jos delnai sudrėko 
iš baimės. Kitas, kitas, dar kitas - ji vertė puslapius, ir jos 
nerimas didėjo. Tarnaitei pranešus, kad pietūs paruošti, ji liepė 
palikti viską ant stalo. Kai ji atėjo valgyti, vištos krūtinėlė 
buvo sustingusi atšalusiame padaže, tačiau tai neturėjo reikšmės. 
Ji buvo pernelyg susierzinusi. Dėdė Henris buvo teisus. Iš tiesų 
kilo panika. Biznio pasaulis pergyveno didžiulę suirutę, net 
katastrofą. Niujorko vertybinių popierių birža buvo uždaryta jau 
dešimt dienų, ji neveikė nuo tos dienos, kurią reporteriai 
pavadino "juoduoju penktadieniu", kai akcijų kainos smarkiai 
nukrito, nes visi pardavinėjo, bet niekas nepirko. Svarbiausių 
Amerikos miestų bankai buvo uždaryti, nes jų klientai norėjo 
susigrąžinti pinigus, O tuos pinigus bankai buvo investavę į 
"patikimas" akcijas, kurios beveik visai nuvertėjo. Pramonės 
rajonuose kasdien buvo uždaroma po vieną fabriką, ir tūkstančiai 
žmonių liko be darbo ir be pinigų. 

Dėdė Henris sakė, kad Atlantoje tai neatsitiks, - daug kartų 
kartojo sau Skarletė. Tačiau ji prisivertė neiti į banką ir p+imti 
ten savo dėžutę su auksu. Ji būtų tai padariusi, jei Retas 
nebūtų pirkęs banko akcijų. 

Ji prisiminė, ką buvo numačiusi atlikti šiandien, karštligiškai 
pasigailėjo, kad tokia idėja atėjo jai į galvą, bet nutarė, jog 
vis dėlto tai reikia padaryti, kai šalyje panika, ir būtent dėl 
to. 

Gal jai reikėtų išgerti mažą taurelę konjako, kad nuramintų 
skrandį.  Grafinas buvo šalia, ant šoninio stalelio. Tai 
nuramintų jos nervus... Ne - kvėpuojant jausis kvapas, net 
jeigu ji pakramtys mėtos ir petražolių lapelių. Ji atsiduso ir 
pakilo nuo stalo. 

- Bėk į garažą ir pasakyk Elijui, kad metas važiuoti, - 
pasakė ji tarnaitei. 


Pitipetės namuose niekas neatsiliepė į jos skambutį. Skarletė 
buvo įsitikinusi, kad matė, kaip mažoje svetainėje sujudėjo 
užuolaida. Ji paspaudė skambutį dar kartą. Už durų girdėjosi 
varpelio skambėjimas ir neaiškūs kažkokio bruzdėjimo garsai. 
Skarletė vėl paskambino. Kai garsas nutilo, visur viešpatavo 
tyla. Ji suskaičiavo iki dvidešimties. Už jos gatve nuvažiavo 
arklys ir brikas. 

"Jei kas nors matė mane čia, stovinčią priešais uždarytas 
duris, aš niekada negalėsiu žiūrėti jam į veidą nedegdama iš 
gėdos", - pagalvojo ji. Ji jautė, kaip dega jos skruostai. Dėdė 
Henris buvo absoliučiai teisus. Jos nepriėmė. Visą savo gyvenimą 
ji girdėjo skandalingas istorijas apie Žmones, kurie padoriuose 
namuose nebuvo priimami, bet net absurdiškiausiai fantazuodama 
ji niekada nemanė, kad kada nors tai gali atsitikti jai. 

"Aš atėjau čia norėdama gero", - pamanė ji, skausmingai 
sutrikusi. Akis užtemdė ašaros. Paskui, kaip dažnai būdavo, ją 
užplūdo pyktis ir įniršis. Velniai griebtų, pusė šio namo priklauso 
jai! Kaip jie drįso užtrenkti jai duris? 

Ji ėmė laužti duris, bet jos buvo tvirtai užrakintos. 

- Aš žinau, kad tu ten, Indija Vilks, - sušuko Skarletė pro 
rakto skylutę. 

"Štai! Tikiuosi, ji klausėsi už durų ir dabar apkurs". 

- Aš atėjau pasikalbėti su tavim, Indija, ir nenueisiu, kol 
to nepadarysiu. Tol sėdėsiu priebutyje, kol tu atidarysi duris 
arba kol Ešlis sugrįš namo su savo raktu, rinkis. 

Skarletė pasisuko ir pasikėlė sijono padurkus. Ji išgirdo 
atstumiamos sklendės garsą, paskui sugirgždėjo vyriai. 

- Dėl Dievo meilės, eik į vidų, - kimiai sušnibždėjo Indija. 
- Apie mus šnekės visas rajonas. 

Skarletė pro petį šaltai pažvelgė į Indiją. 

- Gal tu išeisi ir pasėdėsi ant laiptelių kartu su manim. 
Gal koks aklas valkata užklys čia ir ves tave dėl duonos kąsnio 
ir pastogės. 

Vos tai pasakiusi, ji pasigailėjo, kad neprikando liežuvio. Ji 
atėjo čia ne bartis su Indija. Bet Ešlio sesuo visada jai buvo 
lyg rakštis po nagu, o dabar ji dar kankinosi dėl pažeminimo, 
kad turi stovėti priešais uždarytas duris. 

Indija pastūmė duris. Skarletė pasisuko ir puolė, norėdama 
neleisti jų uždaryti. 

- Aš atsiprašau, - iškošė ji pro dantis. 

Pagaliau Indija pasitraukė. | 

"Kaip tai patiktų Retui!" - staiga pagalvojo ji. Laimingais 
jų vedybinio gyvenimo laikais ji nuolat pasakodavo jam apie 
savo pergales biznyje ir visuomenėje. Tai jį ilgai linksmino ir 
jis vadino ją "neišsenkančiu žavėjimosi šaltiniu". Gal jis ir vėl 
pasijuoktų, kai ji papasakotų apie Indiją, šnopuojančią kaip 
drakonas. 

- Ko tu nori? -- paklausė Indija lediniu balsu, nors visa 
drebėjo iš įniršio. 

- Labai malonu, kad tu kvieti mane išgerti puodelio arbatos, 
- atsakė Skarletė labai mandagiai. - Bet aš ką tik pietavau. 


Iš tiesų ji buvo alkana. Kovos įkarštis nustelbė paniką. Ji 
tikėjosi, kad jos skrandis nepradės urgzti, nors jis buvo tuščias 
kaip išdžiūvęs šaltinis. 

Indija užstojo duris į svetainę. 

- Teta Pitė ilsisi. 

"Veikiau garą leidžia", - pamanė sau Skarletė, bet šįsyk prikando 
liežuvį. Ji nepyko ant Pitipetės. Be to, jai geriau baigti tai, dėl 
ko ji čia atėjo. Ji norėjo išeiti dar iki sugrįžtant Ešliui. 

- Nežinau, ar tu nutuoki, Indija, bet Melė, gulėdama mirties 
patale, paprašė mane prisiekti, kad aš pasirūpinsiu Ešliu ir Bo. 

Indija suvirpėjo, tarsi į ją pataikė kulka. 

- Nesakyk nė žodžio, - įspėjo ją Skarletė, - nes viskas, ką 
tu pasakytum, neprilygs praktiškai paskutiniams Melės žodžiams. 

- Tu suterši Ešlio vardą taip, kaip ir savo. Aš neleisiu tau 
čia šlaistytis šalia jo ir daryti gėdą mums visiems. 

- Mažiausiai, ko aš norėčiau šioje žalioje planetoje, Indija 
Vilks, tai bent vieną papildomą minutę būti šiuose namuose. 
Aš atvažiavau pasakyti tau, jog patvarkiau taip, kad tu galėsi 
gauti mano parduotuvėje viską, ko tau reikės. 


- Vilksams nereikia labdaros, Skarlete. 


- Kvailele, aš nekalbu apie labdarą, aš kalbu apie savo 
pažadą Melanijai. Tu visai neįsivaizduoji, kaip greitai tokie 
berniukai kaip Bo išauga kelnaites ir batelius. Arba kiek tai 
kainuoja. Tu nori užkrauti Ešliui šiuos smulkius rūpesčius, kai 
jis toks nelaimingas? O gal tu nori, kad iš Bo mokykloje visi 
juoktųsi? Aš žinau, kokios tetulės pajamos, aš juk gyvenau čia, 
atsimeni? Užtenka tik išlaikyti dėdę Piterį ir ekipažą, kukliai 
padengti stalą ir užmokėti už jos uostomąsias druskas. Be to, 
yra toks dalykas, kaip panika. Pusė šalies įmonių uždaryta. 
Atrodo, Ešlis šiais metais gaus pinigų mažiau negu kada nors 
iki šiol. Jei aš galiu nugalėti savo išdidumą ir kaip beprotė 
belstis į duris, tai tu irgi gali nugalėti save ir priimti tai, ką 
aš duodu. Ir ne tau atmesti mano pasiūlymą, juk jeigu tai 
liestų tik tave, aš nemirktelėjusi palikčiau tave badauti. - Aš 
kalbu apie Bo ir Ešlį Ir apie Melę, nes jai pažadėjau. 
Pasirūpink Ešliu, bet nesakyk jam to. Be tavo pagalbos, Indija, 
aš negalėsiu to nuslėpti nuo jo. 


- Iš kur aš žinau, kad ji pasakė kaip tik tai? 

- Todėl, kad aš tai sakau, o mano žodis aukso vertas. Kad 
ir ką tu apie mane galvotum, tu niekada nerasi Žmogaus, kuris 
pasakytų, kad aš netesėjau duoto žodžio arba jį atsiėmiau. 

Indija suabejojo, ir Skarletė suprato, kad laimi. 

- Tau nereikia pačiai vaikščioti į parduotuvę, gali per ką 
nors atsiųsti sąrašą. 

Indija giliai atsiduso. 

- Tik dėl Bo mokyklinių rūbų, - nenoriai sutiko ji. 

Skarletė vos nenusišypsojo. Pamačiusi, kaip malonu gauti 
daiktus nemokamai, Indija pateiks vis didesnius užsakymus. 
Skarletė buvo tuo įsitikinusi. 

- Tada viso gero, Indija. Misteris Keršou, vyresnysis klerkas, 
vienintelis tai žino, ir jis niekam neprasitars. Sąrašo viršuje 
užrašyk jo pavardę, ir jis viską sutvarkys. 

Vos tik ji atsisėdo į ekipažą, jos skrandis garsiai suurzgė. 
Skarletė plačiai nusišypsojo. Ačiū Dievui, kad jis pakentėjo. 

Namuose ji liepė virėjui pašildyti pietus ir paduoti jai. 
Laukdama, kol ją pakvies prie stalo, ji peržiūrėjo likusius 
laikraščio puslapius, vengdama straipsnių apie "paniką". Ji 
pastebėjo skiltį, kurios niekada anksčiau nebuvo mačiusi, bet 
kuri maloniai nustebino ją dabar: tai buvo Čarlstono naujienos 
ir paskalos. Ten galėjo būti paminėtas Retas arba jo giminės. 

Apie juos nebuvo nieko užsiminta, bet ji nelabai to ir 
tikėjosi. Jei Čarlstone įvyks kas nors įdomaus, ji sužinos tai 
iš Reto, kai jis sugrįš namo. Domėjimasis žmonėmis ir tomis 
vietomis, kur jis augo, bus įrodymas, kad ji myli jį, nesvarbu 
ką jis sakytų. Įdomu, kaip dažnai bus tas "pakankamai dažnai, 
kad nebūtų apkalbų"? 

Tą naktį Skarletė negalėjo užmigti. Vos užmerkusi. akis, ji 
pamatydavo plačias paradines tetulės Pitės namo duris, užsklęstas 
nuo jos sklende. "Tai Indijos išmonė", - pamanė ji. Dėdė 
Henris negalėjo būti teisus teigdamas, kad visos Atlantos durys 
bus jai uždarytos. 

Bet ji nemanė, kad jis buvo teisus ir dėl panikos, kol 
neperskaitė laikraščio ir nepamatė, kad padėtis net blogesnė, 
negu jis vaizdavo. 

Ją kankino nemiga, ji žinojo, kad truputis brendžio nuramins 
nervus ir padės užmigti. Ji tyliai nušlepsėjo žemyn į valgomąjį 
ir priėjo prie sieninio baro. Briaunuotas grafinas linksmai 
blykčiojo jos lempos spinduliuose. 

Kitą rytą ji miegojo ilgiau nei paprastai. Ne dėl brendžio, 
o todėl, kad net ir jo išgėrusi galėjo užmigti tik paryčiui. 

Pakeliui į parduotuvę ji užsuko į misis Merivezer kepyklą. 
Klerkas už prekystalio pažvelgė į ją ir atsuko kurčią ausį.. 

"Jis taip elgėsi, tarsi manęs nė nebūtų", - suprato ji vėliau 
ir pasibaisėjo. Kai ji kirto takelį tarp parduotuvės ir ekipažo, 
pamatė einančias misis Elsing ir jos dukrą. Skarletė stabtelėjo 
ir pasirengė nusišypsoti. Tačiau Elsing, ją pastebėjusios, sustojo 
kaip stabo ištiktos, paskui nė žodžio netarusios apsisuko ir 
nuėjo tolyn. Akimirką Skarletė buvo paralyžiuota. Paskui ji 
skubiai atsisėdo į ekipažą ir pasislėpė tamsiame kampe. Vieną 
momentą jai pasirodė, kad ji susivems. 

Kai Elijas sustojo prie parduotuvės, Skarletė liko sėdėti 
ekipaže. Ji nusiuntė Eliją į parduotuvę su vokeliais, į kuriuos 
buvo įdėti atlyginimai klerkams. Jeigu ji išlips, tai gali susidurti 
su kuo nors iš pažįstamų. Buvo nepakenčiama net galvoti apie 
tal. 

"Viso to priežastis - Indija. Ir tai po to, kai aš buvau 
tokia dosni jai! Ne, aš to jai taip neatleisiu. Niekas negali 
taip elgtis su manim ir nebūti nubaustas". 

- Važiuok prie miško medžiagų sandėlio, - liepė ji Elijui, 
kai tasai grįžo. 

Ji papasakos Ešliui. Jis ką nors padarys. Ešlis to nepakęs, 
jis privers Indiją ir visus jos draugus elgtis padoriai. 

Kai ji pamatė medienos sandėlį, jos vargšę širdį dar labiau 
suspaudė. Sandėlys buvo perpildytas. Pušinių lentų rietuvės 
blizgėjo kaip auksas ir aitriai kvepėjo smala rudens saulėje. 
Nesimatė nė vieno vežimo. Niekas nepirko medienos. 

Skarletei norėjosi verkti. "Dėdė Henris sakė, kad tai atsitiks, 
bet aš niekada nemaniau, kad bus taip baisu". Ji giliai atsiduso. 
Ką tik nukirstos pušies kvapas buvo geriausi kvepalai pasaulyje. 
Ak, kaip ji ilgisi lentpjūvių biznio, ji niekada nesupras, kokiu 
būdu Retas įkalbėjo ją parduoti lentpjūves Ešliui. Jeigu ji dar 
užsiiminėtų tuo, niekada to nebūtų atsitikę. Ji kaip nors 
parduotų medieną. Ją apėmė panika, bet ji vijo ją šalin. Viskas 
buvo baisu, bet ji neturi barti Ešlio. 

- Sandėlys atrodo puikiai! - lengvai tarė ji. - Tavo lentpjūvė 
turbūt dirba dieną naktį, kad sandėlyje būtų tokios atsargos. 

"Jis pakėlė akis nuo sąskaitų knygų prie savo stalo ir Skarletė 
suprato, kad visi jos drąsinantys žodžiai skamba tuščiai: Jis 
atrodė ne geriau negu tada, kai ji stengėsi jį Ssupurtyti. 

Jis atsistojo ir pamėgino jai nusišypsoti.  Įgimtas jo 
mandagumas buvo stipresnis už silpnumą, bet viltis buvo už 
viską didžiausia. 

"Aš negaliu jam nieko sakyt apie Indiją, - pamanė Skarletė, 
- arba apie lentpjūvių biznį. Dabar jį viskas užgriuvo vienu 
kartu. Atrodo, tik rūbai jam padeda nesubyrėti". 

- Skarlete, brangioji, kaip malonu tave matyti. Sėskis! 

"Velniai griebtų, malonu!Ešlis skamba kaip užsukta muzikos 
dėžutė, pilna mandagių žodžių. Ne, ne taip. Jis skamba taip, 
tarsi nežinotų, ką sako, ir man tai atrodo labiau panašu į 
tiesą. Kodėl jam turi rūpėti, kad atvažiuodama čia viena aš 
rizikuoju galutinai prarasti savo reputaciją? Jis nesirūpina savimi 
- kiekvienas kvailys tai mato, - kodėl gi aš turiu jį jaudinti? 
Aš negaliu sėstis ir palaikyti mandagaus pokalbio, aš to 
nepakenčiu. Bet aš privalau tai daryti". 

- Ačiū, Ešli, - tarė ji, sėsdamasi ant pastumtos jai kėdės. 

Ji prisivers pabūti čia penkiolika minučių ir pasakyti keletą 
tuščių frazių apie orą, papasakoti apie savo kelionę į Tarą. Ji 
negali jam pasakyti, kad Motinėlė mirė, tai jį labai sujaudintų. 
O štai Tonio sugrįžimas - gera naujiena. Skarletė pasirengė 
kalbėti. 

- Aš buvau Taroje. 

- Kam tu mane sulaikei, Skarlete? - paklausė Ešlis tuščiu, 
negyvu balsu. Skarletė nesumojo, ką atsakyti. 

- Kam tu mane sulaikei? - dar kartą paklausė jis, bet šįsyk 
jo balsas skambėjo skausmingai, irzliai. - Aš norėjau būti kape. 
Bet kokiame, nebūtinai Melės kape. Tik ten mano vieta... Ne, 
nesakyk, ką tu norėjai sakyti, Skarlete. Mane užjautė ir guodė 
tiek daug gerų Žmonių, kad aš visa tai girdėjau šimtus kartų. 
Aš iš tavęs laukiu daugiau negu tik banalybių. Būsiu dėkingas, 
jei tu pasakysi viską, ką galvoji. Kad lentpjūvių biznis, tavo 
biznis, kuriam tu atidavei visą savo širdį, žlunga. Aš nelaimingas 
nevykėlis, Skarlete. Tu tai Žinai. Aš tai Žinau, visas pasaulis 
tai Žino. Kam elgtis kitaip? Mano kaltė. Tu nerasi rūstesnių 
žodžių negu tie, kuriais aš save keikiu, tu negali "įžeisti mano 
jausmų". Dieve, kaip aš nekenčiu šio pasakymo! Tarsi man 
būtų likę kokių jausmų, kuriuos būtų galima įžeisti. Tarsi aš 
apskritai galiu ką nors dabar jausti. 

Ešlis palingavo galva. Jis buvo panašus į mirtinai sužeistą 
gyvulį, kurį užpjudė plėšrūnų gauja. Iš jo krūtinės išsiveržė 
rauda, ir jis nusisuko. 

- Atleisk man, Skarlete, prašau tave. Aš neturiu jokios teisės 
suversti tau savo bėdų. Būk gailestinga, mano brangioji, palik 
mane ramybėje. Būsiu tau dėkingas, jei tu dabar išvažiuosi. 

Netarusi nė žodžio, Skarletė dingo. 


60 


Vėliau ji atsisėdo už savo stalo, apkrauto įvairiausiais 
popieriais. Ištesėti Melei duotą pažadą bus daug sunkiau. 
Drabužiai ir prekės namams - to per maža. 

Ešlis nė piršto nepajudins, kad jai padėtų. Ji padarys taip, 
kad jam sektųsi, ji pažadėjo Melanijai. 

Be to, ji negalėjo ramiai žiūrėti, kaip žlunga jos pradėtas 
biznis. 

Skarletė sudarė savo turto aprašą. 

Parduotuvė, pastatai ir prekyba. Tai davė beveik šimtą dolerių 
pelno per mėnesį, bet pelnas sumažės, kai panika pasieks 
Atlantą, Žmonės neturės pinigų, kad galėtų leisti juos 
parduotuvėje. Ji pažymėjo pigesnius daiktus, kuriuos pirktų. 

Saliūnas jos žemės sklype šalia stoties. Iš tiesų jis jai 
nepriklausė, ji išnuomojo ir žemę, ir ten esančius pastatus už 
trisdešimt dolerių per mėnesį. Atrodo, žmonės ims daugiau 
gerti negu anksčiau, galbūt reikia pakelti nuomos mokestį. Jai 
reikia tikrų pinigų. 

Auksas jos dėžutėje. Ji turi tikrų pinigų, daugiau kaip 
dvidešimt penkis tūkstančius dolerių tikrų pinigų. Daugelio 
žmonių požiūriu, ji buvo turtinga moteris, bet jai pačiai taip 
neatrodė. Ji dar nesijautė saugi. 

"Aš galiu atsipirkti iš Ešlio lentpjūves"“, - pamanė ji, ir 
akimirką jos smegenys ėmė audringai dirbti. Bet paskui ji 
atsiduso. Tai neišspręs problemos. Ešlis toks kvailas, kad užsispirs 
gauti tik tai, ką jam pasiūlys atviromis derybomis, o tai beveik 
nieko. Paskui, kai jos biznis ims klestėti, jis pasijus dar didesniu 
nevykėliu. Ne, kad ir kaip ji norėtų vėl paimti į savo rankas 
lentpjūves su sandėliu, ji turi padaryti taip, kad Ešliui čia 
sektųsi. 

"Aš netikiu, kad nėra rinkos miško medžiagai. Panika ar 
ne, Žmonės juk turi ką nors statyti, net jei tai tik pastogė 
karvėms arba arkliams". 

Skarletė peržiūrėjo savo knygas ir popierius. Jai kilo idėja. 

Štai dalelė fermerio žemės, kurią jai paliko Čarlsas 
Hamiltonas. Fermos beveik nedavė jokių pajamų. Kokia nauda 
iš poros krepšių kukurūzų ir vieno medvilnės gniutulo? Šimtas 
jos akrų buvo prie pat Atlantos. Jeigu ji rastų gerą statybininką, 
tai galėtų pastatyti ten šimtą ar du šimtus nedidelių namelių. 
Visiems, kurie praras savo pinigus, teks kraustytis iš didelių 
namų ir ieškoti ko nors kuklesnio. 

"Iš to aš neužsidirbsiu pinigų, tačiau bent jau nieko neprarasiu. 
Aš pasirūpinsiu, kad statybininkas panaudotų miško medžiagą, 

pirktą iš Ešlio. Jis uždirbs pinigų - Žinoma, nesusikraus turto, 
bet turės stabilių pajamų, - ir niekada nesužinos, kad tai gavo 
iš manęs. Man reikia tik gero statybininko, kuris netaukštų 
liežuviu ir per daug nevogtų". 

Kitą dieną Skarletė pranešė fermeriams, kad paliktų žemę. 


Septintas skyrius 


- Taip, misis Batler, man reikia darbo, - tarė Džo Koltonas. 

Tai buvo kokių keturiasdešimties metų žemas liesas vyras. 
Jis atrodė šiek tiek vyresnis, nes vešlūs jo plaukai buvo balti 
kaip sniegas, o veidas nugairintas vėjo ir saulės. Jis raukėsi, 
ir platūs jo antakiai dengė jo tamsias akis. 

- Man reikia darbo, bet ne tiek, kad aš priimčiau jį iš jūsų. 

Skarletė jau pasisuko norėdama išeiti: ji nesirengė klausytis 
kažkokio  išsišokėlio  užgauliojimų. Bet Koltonas buvo jai 
reikalingas. Jis buvo vienintelis sąžiningas statybininkas Atlantoje, 
ji sužinojo tai tada, kai po karo, kilus statybų bumui, tiekė 
jiems visiems miško medžiagą. Ji norėjo sutrepsėti kojele. Tai 
vis Melė kalta. Jei ne ta kvaila sąlyga, kad Ešlis neturi žinoti, 
jog jinai jam padeda, ji galėtų pasinaudoti bet kurio statybininko 
paslaugomis, nes sektų juos kaip vanagas. Kaip ji to norėtų! 

Bet negalima, kad kas matytų, jog ji čia dalyvauja. O ji 
negalėjo niekuo pasitikėti, išskyrus Koltoną. Jis turi sutikti imtis 
šio darbo, ji privers jį sutikti. Savo maža rankele ji palietė 
jo ranką. Apmauta ankšta vaikiška pirštinaite, jos ranka atrodė 
miniatiūrinė. 

- Misteri Koltonai, jeigu jūs atsisakysite, aš būsiu nelaiminga. 
Man reikia ypatingo žmogaus. 

Ji pažvelgė į Jį su jaudinamu bejėgiškumu. Labai blogai, 
kad jis ne toks aukštas. Sunku būti mažyte trapia ledi su 
tokio pat ūgio žmogumi. Užtat tokie priekabūs maži vyrai 
dažnai būdavo geriausi moterų užtarėjai. 

- Aš nežinau, ką padarysiu, jeigu jūs atsisakysite. 

Koltono ranka įsitempė. 

- Misis Batler, kartą jūs pardavėte man žalios medienos, 
įtikinusi mane, jog ji išdžiovinta. Aš nenoriu daugiau turėti 
reikalų su tais, kurie mane apgauna. 

- Tai tikriausiai buvo klaida, misteri Koltonai. Aš pati dar 
tik mokiausi lentpjūvių biznio. Prisiminkite, kaip buvo tais laikais. 
Jankiai sėdėjo mums ant sprando. Aš visą laiką mirtinai bijojau. 

Jos akis užplūdo ašaros, 0 truputį padažytos lūpos sudrebėjo. 
Ji buvo mažytis, atstumtas žmogelis. 

- Mano vyras - misteris Kenedis, buvo nužudytas. 

Jo tiesus, suprantantis žvilgsnis pribloškė. Jo akys buvo jos 
akių lygyje, ir jos buvo kietos kaip marmuras. Skarletė atitraukė 
ranką nuo jo rankovės. Ką ji darys? Ji negali pralaimėti. Jis 
turi sutikti dirbti šį darbą. 

- Aš prižadėjau prie mano geriausios draugės mirties patalo. 
- Jos ašaros nebuvo planuotos. - Misis Vilks prašė mane 
padėti, o dabar aš prašau jus. 

Ji papasakojo visą istoriją, kaip Melanija visą laiką gynė 
Ešlį... kad Ešlis neišmano reikalų... kad jis mėgino palaidoti 
save žmonos kape... kad yra daugybė neparduotos miško 
medžiagos... kad būtinas slaptumas... 

Koltonas pakėlė ranką, norėdamas ją sustabdyti. 

- Gerai, misis Batler. Dėl misis Vilks aš imsiuosi šio darbo. 
Jūs gausite puikiai pastatytus namus iš geriausių medžiagų. 

Skarletė padavė jam ranką. 

- Ačiū, - tarė ji. Ji pajuto, kad pasiekė pergalę. 

Tik po kelių valandų ji suprato, kad tie nelaimingi namai 
kainuos jai visą turtą iš jos pačios pinigų. Padėdama Ešliui, 
ji nenusipelnys net gero elgesio su ja. Visi taip ir trankys 
duris prieš jos nosį. 

Žinoma, ne visi. Ji turi daugybę bičiulių, ir jie daug 
linksmesni už tuos senamadiškus senukus. 

Ji padėjo į šalį eskizus, kuriuos atnešė jai susipažinti Džo 
Koltonas. Jai būtų daug įdomiau, jeigu jis būtų atnešęs jai 
savo apytikslių paskaičiavimų duomenis; koks skirtumas, kaip 
atrodys namai arba kur bus įrengti laiptai. 

Ji ištraukė iš dėžės velvetu aptrauktą svečių knygelę ir ėmė 
sudarinėti sąrašą. Ji ketino surengti pobūvį. Didelį, su 
muzikantais, kad šampanas tekėtų kaip upė ir kad būtų kalnai 
geriausio, brangiausio maisto. Dabar, kai baigėsi jos didžiausias 
gedulas, -atėjo metas pranešti draugams, kad ją galima kviesti 
į pobūvius, ir geriausias būdas tai padaryti - pasikviesti juos 
pačiai. 

Ji greitai permetė akimis seniausių Atlantos šeimų pavardes. 
Visi mano, kad aš turiu smarkiai gedėti Melės, tad -nėra 
prasmės jų kviesti. Taip pat nėra reikalo apsimūturiuoti juodais 
rūbais. Ji nebuvo mano sesuo, tik svainė, bet ir tuo aš nesu 
tikra, juk Čarlsas Hamiltonas buvo mano pirmasis vyras, O po 
jo aš turėjau dar du. 

Skarletės pečiai sunkiai nulinko. Čarlsas Hamiltonas čia 
niekuo dėtas, kaip ir juodi rūbai. Ji iš tiesų liūdėjo dėl Melės. 
Ji buvo vieniša. Skarletė sugrįžo iš kaimo tik prieš porą dienų, 
bet jau pakankamai pajuto vienatvę, ir į jos širdį įsismelkė 
baimė. Ji galėtų papasakoti Melanijai, kad Retas išeina; Melanija 
buvo vienintelis Žmogus žemėje, kuriam ji patikėtų tokią baisią 
žinią. Melė pasakytų jai tą, ką ji norėjo išgirsti: "Žinoma, jis 
sugrįš, brangioji, jis tave taip karštai myli". Būtent šiuos Žodžius 
ji ištarė prieš mirtį: "Būk protinga su kapitonu Batleriu, jis 
tave taip myli". 

Vien tik pagalvojusi apie Melanijos žodžius, Skarletė pasijuto 
geriau. Jei Melė pasakė, kad Retas ją myli, vadinasi, jis iš tiesų 
myli. Skarletė nuvijo šalin liūdesį, ištiesė pečius. Jai nebūtina būti 
vienišai. Ir nesvarbu, jei Atlantos "senoji gvardija" daugiau niekada 
su ja nesikalbės. Ji turi daugybę draugų. Pakviestųjų sarašas jau 
sudarė du puslapius, 0 ji dar tik priėjo prie raidės "L". 

Draugai, kuriuos Skarletė rengėsi linksminti, buvo patys 
laimingiausi iš purvo kapstytojų šutvės, kuri įsikūrė Džordžijoje 
Rekonstrukcijos vyriausybės laikais. Daugelis išvažiavo pasikeitus 
vyriausybei 1871 metais, bet dauguma liko; jie mėgavosi dideliais 
namais ir didžiuliais savo sukauptais turtais. Jie nenorėjo 
išvažiuoti "namo". Savo kilmę jie kuo ramiausiai užmiršo. 

Retas juos niekino. Jis vadino juos "padugnėmis" ir išvažiuodavo 
iš namų, kai Skarletė rengdavo savo prašmatnius pobūvius. Skarletė 
manė, kad jis elgiasi kvailai, ir sakė jam tai. 

- Turtingieji daug linksmesni už vargšus. Jų drabužiai, 
ekipažai, brangenybės daug gražesni, ir jie vaišina .tave skaniais 
pietumis, kai tu užsuki pas juos pasisvečiuoti. 

Bet Skarletės rengiami priėmimai buvo patys prašmatniausi, 
o šis - ji tuo absoliučiai tikėjo - bus geriausias iš visų. Ji 
pradėjo naują sarašo puslapį, kurio viršuje užrašė "neužmiršti" 
ir pažymėjo: užsakyti laukinių žvėrių ir paukščių mėsos, dešimt 
dėžių šampano ir naują suknelę. Kai tik ji nuveš kvietimus 
perrašinėtojui, jai reikės iš karto važiuoti pas siuvėją. 


Grožėdamasi baltomis šnarančiomis Marijos Stiuart stiliaus 
skrybėlaitės klostėmis, ji susižavėjusi krestelėjo galvele. Skrybėlaitė 
paryškino juodus jos antakių lankus ir švytinčias žalias akis. 
Jos šilkiniai plaukai lindo iš po skrybėlaitės. Kas pagalvotų, 
kad gedulo rūbai pali jai taip tikti. 

Ji pasisukiojo į visas puses, apžiūrinėdama savo atspindį 
veidrodyje. Blykčiojo karolių vėrinukai ir kutai. 

"Paprastas" gedulas nebuvo toks baisus kaip "didysis", 
pastaruoju atveju nebūtų galima rodyti akinamai baltos odos 
gilioje juodos suknelės iškirptėje. 

Ji greitai priėjo prie kito veidrodžio ir lengvai papudravo 
kaklą ir pečius. Reikia paskubėti, svečiai tuoj tuoj ateis. Ji 
girdėjo, kaip muzikantai derina instrumentus. Skarletė Žvilgtelėjo 
į baltas korteles, netvarkingai išmėtytas tarp jos šukų ir rankinių 
veidrodžių. Kvietimai ėmė plaukti, kai tik draugai sužinojo, kad 
ji grįžta į gyvenimo verpetą. Ji bus užimta daug savaičių. O 
paskui bus kiti kvietimai, ir ji surengs eilinį pobūvį, 0 gal 
šokius Kalėdų proga. Taip, viskas bus tiesiog nuostabu. Ji 
jaudinosi kaip jaunutė mergaitė, pirmą kartą atėjusi į šventę. 
Bet tai ir nenuostabu. Jau daugiau kaip septynis mėnesius ji 
nesirodė aukštuomenėje. Išskyrus apsilankymą pas Fonteinus, kai 
Tonis grįžo namo. Atsiminusi Tonį, ji nusišypsojo. Ji norėtų, 
kad šiandien jis būtų pas ją. Visų akys iššoktų ant kaktos, 
jeigu jis parodytų jiems savo triuką su šešių užtaisų pistoletais! 

Jai reikia eiti - muzikantai jau groja. 

Skarletė skubiai nusileido raudonu kilimu užtiestais laiptais, 
su pasimėgavimu kvėpdama gėlių aromatą; didžiulės gėlių vazos 
stovėjo visuose kambariuose. Jos akys džiaugsmingai švietė, kai 
ji ėjo iš vieno kambario į kitą ir įsitikino, jog viskas paruošta. 
Viskas buvo nepriekaištinga. Ačiū Dievui! Iš Taros grįžo Pansė, 
o ji labai gerai mokėjo priversti dirbti kitus tarnus. 

Suskambėjo skambutis. Ji akinamai nusišypsojo ir nuėjo į 
vestibiulį sutikti svečių. 

Namas prisipildė triukšmingų balsų, kvepalų aromato, ryškių 
šilko ir satino, rubino ir safyro spalvų. 

Skarletė pamažu ėjo per minią šypsodamasi, lengvai 
koketuodama su vyrais, priimdama nenuoširdžius moterų 
komplimentus. Jie buvo tokie laimingi matydami ją vėl, jie 
taip liūdėjo be jos, jokie kiti pobūviai nebuvo tokie puikūs 
kaip jos, niekieno namas nebuvo toks gražus, niekieno suknelė 
nebuvo tokia madinga, niekieno plaukai taip neblizgėjo, niekieno 
figūra nebuvo tokia jauna. 

"Aš puikiai praleidžiu laiką, tai nuostabus pobūvis". 

Ji peržvelgė sidabrinius indus ir padėklus ant ilgo poliruoto 
stalo: ar tarnai juos papildo. Maisto kiekis buvo jai labai 
svarbu, nes ji niekada neužmirš, ką reiškia badauti. Jos draugė 
Mamė Bart sugavo jos žvilgsnį ir nusišypsojo. Riebaus padažo 
lašas kaptelėjo iš jos burnos ant deimantų vėrinio. Skarletė 
pasibjaurėjusi nusisuko. "Kada nors Mamė pasidarys tokia kaip 

dramblys. Garbė Dievui, aš galiu valgyti viską, ko tik užsigeidžiu, 
ir nė per gramą nepapilnėti". 

Jos dėmesį patraukė juoko papliūpos, ir ji atsigręžė į 
įsilinksminusią trijulę. Ji labai norėjo išgirsti ką nors juokinga, 
net jei tai buvo vienas iš tų pokštų, kurių nedera ledi suprasti. 

- „„ lr aš sakau sau: "Bilai, vieno Žmogaus panika duoda 
naudos kitam, ir aš žinau, kuriuo iš šių Žmonių bus senis 
Bilas". 

Skarletė nusisuko. Ji norėjo gerai praleisti laiką, 0 šnekos 
apie paniką nesiderino su jos įsivaizduojamu linksminimusi. Nors 
galbūt ji kai ką sužino. Net pusiau snūduriuodama ji buvo 
protingesnė negu Bilas Veleris savo geriausiomis dienomis, ji 
tuo tvirtai tikėjo. Jeigu jis darė pinigus naudodamasis panika, 
ji norėtų žinoti, kaip jis tai darė. Ji tyliai priėjo arčiau. 

- „Šie buki pietiečiai buvo man problema nuo to laiko, 
kai aš čia atvažiavau, - prisipažino Bilas. - Tu nieko nepadarysi 
žmogui, kuris neturi įgimto žmogiško godumo, tad visos 
obligacijos ir sertifikatai, patrigubinantys pinigus, kuriuos aš 
išpyliau jiems, nusėdo į dugną be naudos. Jie dirbo daugiau 
negu kada nors yra dirbę negrai, ir kiekvieną uždirbtą pinigą 
dėjo juodai dienai. Pasirodo, daugelis iš jų turėjo pilnas dėžutes 
obligacijų, kurias išleido Konfederacijos vyriausybė. - Bilas juokėsi 
garsiau už kitus. 

Skarletė niršo. "Buki pietiečiai" - iš tiesų! Jos brangusis Tė 
turėjo pilną dėžutę konfederatų obligacijų. Turėjo ir kiti Kleitono 
apylinkių gyventojai. Ji mėgino pasitraukti, bet ją sulaikė grupė 
žmonių, kuriuos irgi priviliojo Bilą Velerį apsupusių svečių 
juokas. 

- Aš greitai perpratau, kur šuo pakastas, - tęsė Veleris. - 
Tiesiog jie daugiau netikėjo popiergaliais. Ir niekuo kitu. 
Pasakysiu jums, vaikinai, tai užgavo mano savigarbą. 

Jis nutaisė liūdną veido išraišką, paskui plačiai nusijuokė, 
parodydamas tris auksinius dantis. 

- Aš jums nesakysiu, kad man nieko netrūktų, net jei aš 
ir nieko nesugalvočiau. Senais gerais laikais, kai respublikonai 
turėjo savo rankose Džordžiją, aš pakankamai praturtėjau iš 
geležinkelių sutarčių, tad mes galėtume švilpaudami gyventi iš 
to, ką prisigrobėme, net jeigu aš būčiau visiškas kvailys, kad 
imčiau tiesti tuos geležinkelius. Bet Liulą ėmė erzinti tai, kad 
aš bastausi po namus be darbo. Paskui - garbė jai - prasidėjo 
panika, ir visi respublikonai pasiėmė iš bankų savo santaupas 

ir pasidėjo pinigus po čiužiniais. Kiekvienas namas, net lūšnelė 
tapo auksinė galimybė, kurios aš negalėjau praleisti. 

- Liaukis niekus tauškęs, Bilai. Aš negaliu sulaukti, kada 
tu prieisi prie svarbiausio, - Amosas Bartas išreiškė savo 
nekantravimą spjūviu, kuris nepasiekė spjaudyklės. 

Skarletė irgi nekantravo, ji norėjo kuo greičiau iš čia ištrūkti. 

- Palauk, Amosai, aš artėju prie to. Kaipgi buvo galima 
pasiekti tuos čiužinius? Pamokslininkai - ne mano tipas, aš 
mėgstu sėdėti už savo stalo, kol mano tarnautojai greitai veikia. 
Kaip tik tai aš ir dariau sėdėdamas ant odinės besisupančios 
kėdės; Žvilgtelėjęs pro langą, pamačiau laidotuvių procesiją. Tai 
buvo tarsi praregėjimas. Džordžijoje nėra nė vienos pastogės, 
po kuria nebūtų apverkiami išėję mylimieji. 

Skarletė pasibjaurėjusi įsmeigė žvilgsnį į Bilą Velerį, kuris 
postringavo apie savo sukčiavimus. 

- Lengviausia su motinomis ir našlėmis. Jos nemirktelėjusios 
ištraukia savo pinigėlius iš po čiužinių, kai mano berniukai 
joms pasakoja, kad konfederatų veteranai stato memorialą 
kautynių vietose, ir duoda pinigų, kad jų sūnų ir vyrų vardai 
irgi būtų ten iškalti. 

- Tu - gudrus senas lapinas, Bilai, tai stačiai genialu! - 
sušuko Amosas, 0 vyrai dar garsiau ėmė juoktis. 

Skarletė pasijuto kaip sunkiai sergantis žmogus. Nesantys 
geležinkeliai ir aukso kasyklos jos nedomino, bet motinos ir 
našlės, kurias apgaudinėjo Bilas Veleris, buvo jai artimi žmonės. 
Jis galėjo pasiųsti savo vaikinus tiesiai pas Beatrisę Tarlton, 
Ketliną Kalvert, Dimitę Manro arba pas bet kurią kitą Kleitono 
apylinkių moterį, netekusią sūnaus ar vyro. 

Jos balsas tarsi peilis perkirto Bilą supusių vyrų juoką: 

- Tai niekšiškiausia, bjauriausia istorija, kurią aš kada nors 
esu girdėjusi. Tu man šlykštus, Bilai Veleri. Jūs visi man 
šlykštūs. Ką jūs žinote apie pietiečius? Nė karto gyvenime jums 
į galvą neatėjo nė viena protinga mintis, per visą savo gyvenimą 
jūs nepadarėte jokio garbingo darbo! 

Ji prasibrovė pro apstulbusius vyrus ir moteris, šluostydama 
į sijoną rankas, suteptas prisilietimo prie jų. 

Valgomasis su rinktiniais valgiais ant švytinčių sidabrinių 
padėklų buvo tiesiai priešais ją; pamačiusi riebius padažus ir 
prispjaudytas spjaudykles bei užuodusi jų dvoką, ji pajuto 
persisotinimą. Ji prisiminė lempų apšviestą Fonteinų stalą, kuklų 
valgį - paprastai paruoštą kumpį, kukurūzų duoną ir namuose 

išaugintus žalumynus. Ji priklausė jiems, jie buvo jai artimi 
žmonės, 0 ne šie vulgarūs, purvini, riebūs vyrai ir moterys. 

Skarletė atsisuko į Velerį ir jo grupę. 

- Padugnės! - išrėkė ji. - Štai kas jūs. Padugnės! Nešdinkitės 
iš mano namų, dinkite man iš akių, man bloga nuo jūsų! 

Mamė Bart, pamėginusi ją nuraminti, padarė klaidą. 

- Liaukis, mieloji, - tarė ji, tiesdama savo ranką, visą 
apmaustytą brangenybėmis. 

Skarletė atšlijo, Mamei Bart dar nespėjus prie jos prisiliesti. 

- Nešdinkitės! Ypač tu, riebi paršavede. 

- Gerai, aš niekada, - Mamės Bart balsas drebėjo, - niekada, 
po velnių, nepakęsiu tokios kalbos. Aš nepasilikčiau, jei net 
prašytum manęs ant kelių, Skarlete Batler. 

Svečiai ėmė skubiai skirstytis, ir nepraėjus nė dešimčiai 
minučių kambariai ištuštėjo. Skarletė praėjo pro apverstą maistą, 
pralietą šampaną, sudaužytas lėkštes ir taures. Ji turi laikyti 
galvą aukštai, kaip ją mokė mama. Mintimis ji nuskriejo atgal 
į Tarą ir įsivaizdavo save lipančią laiptais su sunkia krūva 
romanų ant galvos - tiesi kaip medelis. Kaip ledi. Taip ją 
mokė mama. Galva jai apsvaigo, kojos drebėjo, bet ji lipo 
nesustodama. Ledi niekada neparodo, kad pavargo arba yra 
blogos nuotaikos. 

- Ji laiku tai padarė, - tarė klarnetistas. 

Orkestras grojo daugelyje Skarletės surengtų priėmimų. 

Vienas smuikininkas nusispjovė tiesiai į puodelį po palme. 

- Aš pasakyčiau, per vėlai. Pamiegosi su šunimis, prisirinksi 
utėlių. | 

Virš jų galvų ant šilku užtiestos lovos gulėjo Skarletė ir 
raudojo, jos širdis plyšo iš skausmo. Ji taip tikėjosi gerai 
praleisti laiką. 

Naktį Skarletė nusileido žemyn ieškodama degtinės, kad 
įveiktų nemigą. Jokių pobūvio žymių neliko, išskyrus dailias 
gėlių puokštes ir iki pusės sudegusias žvakes kandeliabre ant 
pietų stalo. 

Skarletė uždegė žvakes ir užpūtė savo lempą. Kodėl ji 
turi sėlinti apytamsiais, lyg būtų kokia vagilė? Tai buvo jos 
namai, jos brendis, ir čia ji gali daryti viską, kas tik jai 
patinka. 

Ji išsirinko taurelę, pastatė ją šalia grafino ir atsisėdo į 
krėslą garbingiausioje stalo vietoje. 

Po brendžio kūną nutvilkė maloni šiluma. Skarletė atsiduso. 
Ačiū Dievui! Dar viena taurelė, ir mano nervai nusiramins. Ji 

vėl pripylė taurelę ir greitai išlenkė. "Nereikia skubėti, - pamanė 
ji vėl prisipildama. - Tai nemoteriška". Mažais gurkšneliais ji 
išgėrė trečią taurelę. "Kaip gražiai dega žvakės". Auksinės 
liepsnelės atsispindėjo ant poliruoto stalo paviršiaus. Tuščios 
taurelės briaunos linksmai žybčiojo, kai ji sukiojo taurelę rankoje. 

Buvo tylu kaip kape. Stiklo skambėjimas, kai ji pylė brendį, 
privertė ją krūptelėti. 

Žvakės baigė degti, grafinas pamažu ištuštėjo, ir Skarletė 
savęs nebevaldė. Šiame kambaryje viskas ir prasidėjo. Stalas 
buvo taip pat tuščias, ant jo stovėjo tik žvakės ir sidabrinis 
padėklas su grafinu ir taurelėmis. Retas buvo girtas. Ji niekada 
nematė jo tokio girto, jis vengė alkoholinių gėrimų. Tą naktį 
jis buvo ne tik girtas, bet ir žiaurus. Jis sakė jai Žodžius, 
kurie ją Žeidė, ir taip smarkiai pasuko jos ranką, kad ji sušuko 
iš skausmo. 

Bet paskui... - paskui jis nunešė ją į kambarį viršuje ir 
paėmė ją. Skarletė atgijo nuo jo prisilietimo, kai jis bučiavo 
jos lūpas, kaklą ir kūną. Ji visa degė, kai jis lietė ją, ji šaukė: 
"Dar..." 

Nė viena ledi nejaustų tokio pašėlusio geismo, kokį jautė 
ji. Skarletė pamėgino negalvoti apie tai, tačiau jai nepavyko, 
nes ji per daug išgėrė. 

"Tai atsitiko, - šaukė jos širdis, - tai iš tiesų buvo. Aš to 
neišgalvojau". 

Motina išmokė ją galvoti, kad ledi negali turėti gyvuliškų 
instinktų, bet smegenys negalėjo kontroliuoti aistringų kūno 
poreikių. 

Ji padėjo rankas ant stalo, galvą ant rankų ir sudejavo. 
Geismas ir skausmas privertė ją raitytis ir šaukti žvakių nušviestai 
tuštumai: 

- Retai, ak, Retai, tu man reikalingas! 


Aštuntas skyrius 


Artėjo žiema, ir Skarletė kasdien vis labiau šėlo. Džo 
Koltonas iškasė duobę pirmojo namo rūsiui, bet dažni lietūs 
sutrukdė išlieti pamatus. 

- Misteris Vilksas supras, koks čia reikalas, jei aš pirksiu 
iš jo medienos anksčiau, negu pasiruošiu statybai, - protingai 
pasakė jis, ir Skarletė žinojo, kad jis teisus. 

Galbūt visa idėja buvo klaidinga. Kasdien laikraštis pasakojo 
apie katastrofas biznio pasaulyje. Dideliuose Amerikos miestuose 
atsirado eilės prie duonos, nes kiekvieną savaitę tūkstančiai 
žmonių netekdavo darbo. Kam ji rizikavo savo pinigais kaip 
tik dabar, pačiu blogiausiu metu? Kam ji davė Melei tokį 
kvailą pažadą? Kad nors šaltas lietus liautųsi... 

Ir kad dienos netrumpėtų. Dieną ji dirbdavo, 0 tamsa 
uždarydavo ją tuščiame name vieną su mintimis. Ji nenorėjo 
galvoti, nes negalėjo rasti atsakymo nė į vieną klausimą. Kaip 
ji iki to nusirito? Ji nieko blogo nepadarė, bet žmonės nuo 
jos nusisuko. Kodėl jie visi taip nekenčia jos? Kodėl Retas 
taip ilgai negrįžta namo? Ką ji gali padaryti, kad ištaisytų 
padėtį? Juk turi kažkas būti, ji negali amžinai klaidžioti iš 
kambario į kambarį po tuščią namą, lyg žirnis, tarškantis 
tuščiame kiaukute. 

Ji džiaugtųsi, jei pas ją atvažiuotų Veidas ir Ela, bet Sjūlina 
parašė, kad jiems karantinas po vėjaraupių. 

Ji galėjo vėl suartėti su Bartais ir jų draugais. Nesvarbu, 
kad ji išvadino Mamę kiaule, ji buvo storžievė. Viena iš 
priežasčių, kodėl ji draugavo su "padugnėmis", buvo ta, kad ji 
visdada galėjo paleisti į darbą savo aštrų liežuvį jų akivaizdoje, 
ir kiekvieną akimirką, jei tik ji panorėtų, jie atšliaužtų pas ją. 
"Ačiū Dievui, aš dar nenusileidau iki tokio lygio. Aš nešliaušiu 
dabar pas tuos žemus sutvėrimus. Tiesiog temsta labai anksti, 
ir naktys tokios ilgos, aš negaliu miegoti. Viskas pasikeis į 
gera, kai nustos lyti... kai baigsis žiema... kai Retas parvažiuos 
namo..." 

Pagaliau oras pasitaisė, nusistovėjo šviesios šaltos dienos. 
Koltonas išsiurbė vandenį iš pamatų duobės, ir žvarbus vėjas 
išdžiovino raudoną Džordžijos molį taip, kad jis pasidarė kietas 
kaip plyta. Tada jis užsakė cemento ir lentų formoms, norėdamas 
išlieti pamatus. 

Skarletė su džiaugsmu pirko dovanas. Buvo Kalėdų išvakarės. 
Ji nupirko lėlių Elai ir visoms Sjūlinos dukterims. Mažyčių 
lėlyčių, prikimštų minkštų pjuvenų ir apvaliais veidukais 
mažesniosioms, O Siūzei ir Elai beveik vienodas lėles su puikiais 
lagaminėliais, kurie buvo pilni gražių suknelių. Dėl Veido buvo 
problema. Skarletė niekada nežinojo, ką jam dovanoti. Ji 
prisiminė Tonio Fonteino pažadą išmokyti jį manipuliuoti šešių 
užtaisų revolveriais ir nupirko Veidui porą su jo inicialais, 
kurie buvo išgraviruoti ant dramblio kaulu papuoštų rankenų. 
Su Sjūlina buvo paprasčiau - apvalus šilko rankinukas, kuris 

buvo pernelyg prabangus kaime, su dvidešimties dolerių aukso 
gabalėliu viduje - geras kiekviena proga. Su Vilu buvo sunkiausia. 
Skarletė ieškojo ir šen, ir ten, paskui pasidavė ir nupirko jam 
dar vieną odinę striukę, tokią pat kaip ir praeitais metais, ir 
užpraeitais. "Svarbiausia - dėmesys", - pamanė ji. 

Ji ilgai galvojo, paskui nutarė nieko nedovanoti Bo. Ji 
negalės perduoti dovanos taip, kad nepamatytų Indija, ir gaus 
ją atgal neišvyniotą. Be to, Bo nieko netrūksta, karčiai pamanė 
ji. Vilksų kreditas jos parduotuvėje kiekvieną savaitę didėja. 

Ji nupirko Retui auksines žirklutes cigarams, bet neišdrįso 
jų nusiųsti. Užtat ji nusiuntė dovanų dviem savo tetulėms 
Čarlstone. Jos tikriausiai papasakos Reto motinai, kokia ji 
rūpestinga, 0 misis Balter pasakys tai savo sūnui. 

"Įdomu, ar jis atsiųs man ką nors? O gal atveš? Gal jis 
sugrįš namo per Kalėdas, kad nebūtų apkalbų?" 

Galimybė buvo pakankamai reali, ir Skarletė su įniršiu ėmė 
puošti namus. Kai jie pavirto į kotedžą, pilną pušies šakų, 
gebenių ir bugienio, liekanas ji nunešė į parduotuvę. 

- Mes jau turime virtinoje girliandą, misis Batler. Mums 
daugiau nereikia, - tarė Vilis Keršou. 

- Nesakyk man, ko reikia ir ko nereikia. Apvyniok šita 
pušų juosta stovus ir pakabink ant durų gebenę. Tai padės 
žmonėms susikurti kalėdinę nuotaiką ir jie daugiau pinigų išleis 
dovanoms. Mums trūksta mielų niekučių dovanoms. Kur dėžutė 
su tepaluotomis popierinėmis vėduoklėmis? 

- Jūs man liepėte išimti ją. Sakėte, kad neverta užimti 
vietos ant prekystalių visokiems niekniekiams, kai žmonėms 
reikia vinių ir skalbimo lentų. 

- Kvaily tu, tai buvo tada, o dabar ištrauk. 

- Bet aš nežinau, kur ją padėjau. Tai buvo taip seniai. 

- Motina švenčiausia!Aš pati ją surasiu. 

Skarletė įsiveržė į saugyklą palubėje. 

Ji stovėjo ant kopėčių ir rausėsi tarp dulkėtų šūsnių viršutinėje 
lentynoje, kai išgirdo pažįstamus misis Merivezer ir jos dukters 
Meibelės balsus. 

- Tu sakei, kad neperžengsi Skarletės parduotuvės slenksčio, 
mama. 

- Tyliau, mus gali išgirsti klerkas. Mes apėjome visą miestą 
ir niekur neradome juodo velveto. Aš negaliu be jo baigti 
savo kostiumo. Ar kas nors girdėjo, kad karalienė Viktorija 
nešiotų margą peleriną? 

Skarletė paniuro. Apie ką jos čia kalba? Ji tyliai nusileido 
nuo kopėčių, pirštų galiukais priėjo ir ėmė klausytis. 

- Ne, mem, - išgirdo ji klerko balsą. - Velvetas mūsų 
parduotuvėje neturi didelės paklausos. 

- Aš taip ir maniau. Eime, Meibele. 

- Jei jau čia atėjome, gal rasime plunksnų, kurių man reikia 
Piemenėlio kostiumui, - tarė Meibelė. 

- Niekai, eime. Mes neturėjome čia ateiti. Kas bus, jei kas 
nors mus matė. - Merivezer eisena buvo sunki, bet greita. Ji 
užtrenkė už savęs duris. 

Skarletė vėl užlipo ant kopėčių. Kalėdinė jos nuotaika visai 
dingo. Kažkas rengė balių su kostiumais, bet jos nepakvietė. 
Ji pasigailėjo, kad neleido Ešliui nusisukti sprando prie Melanijos 
kapo duobės. Ji surado dėžutę, kurios ieškojo, ir numetė ją 
ant grindų; ryškiai išdažytos vėduoklės pabiro į visas puses. 

- Dabar surinkite jas ir nuo kiekvienos nuvalykite dulkes, 
- liepė ji. - Aš važiuoju namo. - Ji verčiau mirtų, negu imtų 
verkšlenti savo klerkų akivaizdoje. 

Ant jos ekipažo sėdynės gulėjo šios dienos laikraštis. Skarletė 
atsivertė vidurinį puslapį, kurio viršuje buvo užrašyta: "Mūsų 
naujienos iš Čarlstono". Visas puslapis buvo skirtas artėjančiai 
žirgų lenktynių dienai. Skarletė permetė akimis jaudinančius 
žirgų lenktynių aprašymus - prieš karą lenktynės trukdavo visą 
savaitę;  čarlstoniečiai teigia ir pranašauja, kad būsimosios 
lenktynės nebus prastesnės. Pagal korespondentą, šventiniai 
renginiai truks dieną ir naktį visą savaitę ir baigsis baliumi. 

- Kertu lažybų, kad ten bus ir Retas, - sumurmėjo Skarletė. 
Ji nušveitė laikrašų ant grindų. 

Jos dėmesį patraukė antraštė pirmame puslapyje "Karnavalas 
baigsis maskarado baliumi". "Tai tikriausiai ir yra tatai, kam 
ruošiasi sena drakonė ir Meibelė, - pamanė ji. - Visi šiame 
pasaulyje, išskyrus mane, eina į pobūvius". Ji pačiupo laikraštį 
ir ėmė skaityti straipsnį: 

"Parengiamieji darbai baigiami, sausio 6-ąją Atlanta pasipuoš 
karnavalu, atgaivinančiu Naujojo Orleano garsenybės Mardžio 
Graso didybę. Šio žymaus įvykio iniciatorė - organizacija Dvylika 
Nakties Linksmuolių, ją mūsų mieste neseniai sukūrė žymūs 
visuomenės ir biznio pasaulio atstovai. Karnavalo karalius, lydimas 
rūmų didikų, įvažiuos į miestą ir pervažiuos jį ant karališkos 
platformos. Manoma, kad eisena nusitęs per mylią. Visi miesto 
piliečiai - tą dieną karaliaus valdiniai - kviečiami į paradą. 

Eisenos aprašymas ir maršrutas bus paskelbtas kituose laikraščio 
numeriuose. 

Šventė baigsis baliumi-maskadaru, kuriam de Givų operos 
namai bus pertvarkyti ir taps tikra Stebuklų Šalimi. Linksmuoliai 
išplatino Atlantoje beveik tris šimtus kvietimų (Geriausiems 
Riteriams ir gražiausioms Ledi". 

- Velnias! - nusikeikė Skarletė. 

Nuoskauda ir kartėlis ją įveikė ir ji pravirko kaip vaikas. 
Bus negarbinga, jei Retas šoks ir juoksis Čarlstone, o jos 
priešai Atlantoje linksminsis tuo metu, kai ji tūnos šiame 
didžiuliame nebyliame name. Ji nieko blogo nedarė ir nenusipelnė 
tokios bausmės. 

"Tu niekada nebūsi tokia bailė, kad leistum jiems įskaudinti 
tave iki ašarų", - piktai tarė ji sau. 

Atgalia ranka Skarletė nusišluostė ašaras. Ji nepuls į neviltį. 
Ji pasieks savo. Ji eis į balių, ji suras būdą tai padaryti. 


Gauti kvietimą į balių buvo nesunku. Skarletė sužinojo, kad 
paradą sudarys daugiausia išpuoštos puskarietės, reklamuojančios 
produktus ir parduotuves. Dalyviai turėjo sumokėti stojamąjį 
mokestį, kuris prilygo platformos dekoracijos kainai, bet visi, 
dalyvaujantys eisenoje, gavo po du kvietimus į balių. Ji nusiuntė 
Vilį Keršou su stojamuoju mokesčiu, kad galėtų dalyvauti parade 
"Kenedi universalinė parduotuvė". 

Tai įkvėpė jai tikėjimą tuo, kad viską galima nupirkti. Pinigai 
viską gali. 

- Kaip jūs papuošite puskarietę, misis Batler? - paklausė 
Keršou. 

Galėjo būti šimtai variantų. 

- Aš pagalvosiu apie tai, Vili. 

Taip, šiam užsiėmimui ji gali skiriu daug valandų, daug 
vakarų; ji sugalvos, kaip padaryti, kad visos kitos puskarietės 
nublanktų, palyginti su jos puskariete. 

Jai taip pat reikės pagalvoti apie balinius rūbus. Kiek daug 
laiko tai užims! Ji turės peržiūrėti visus madų žurnalus, išsirinkti 
medžiagą, apskaičiuoti išmatavimus, pasirinkti šukuoseną... 

Ji dar nešiojo paprastą gedulą. Tačiau tai, žinoma, nereiškia, 
kad baliui ji turės apsirengti juodai. Ji dar nebuvo nė viename 
baliuje, ji nežinojo taisyklių. Bet juk apskritai idėja buvo 
palinksminti žmones, argi ne? Neatrodyti kasdieniškai, o pakeisti 
savo išorę. Aišku, jai negalima vilkėti gedulo rūbais. Kiekvieną 
akimirką balius ją vis labiau viliojo. 

Skarletė sutvarkė reikalus parduotuvėje ir nuskubėjo pas 
siuvėją. 

Apkūni, sunkiai kvėpuojanti misis Merė išsitraukė iš burnos 
segtukus ir pranešė, kad ledi užsisakė Rausvojo butono kostiumus 
- rausvas balines sukneles, papuoštas šilkinėmis rožėmis; 
Snieguolės - baltas sukneles su blizgančiomis baltomis pynelėmis,; 
Naktys - tamsiai mėlyno velveto su išsiuvinėtomis sidabrinėmis 
žvaigždėmis; Aušros - rausvas su tamsesnio rausvumo šilku; 
Piemenaitės - sukneles su  kelniakilpėmis ir  virvutėmis 
papuoštomis baltomis prijuostėmis. 

- Gerai, gerai, - nekantriai nutraukė Skarletė. - Aš matau, 
ką jos ruošia. Aš pasakysiu rytoj, kuo būsiu. 

Misis Merė iškėlė rankas į viršų. 

- Bet aš neturėsiu laiko pasiūt jums suknelę, misis Batler. 
Aš turėjau pasamdyti papildomai dar dvi siuvėjas, ir tai dar 
nežinau, ar spėsiu.. Tiesiog niekaip negaliu imtis dar vieno 
kostiumo be tų, kuriuos jau esu pažadėjusi. 

Skarletė nekreipė dėmesio į atsisakymą. Ji žinojo, kad visada 
galės įkalbėti siuvėją. Sunkiausia buvo nuspręsti, kuo gi ji bus. 

Atsakymas paaiškėjo, kai ji laukdama pietų dėliojo pasjansą. 
Žvilgtelėjo į kortų kaladę, norėdama patikrinti, ar iškris karalius 
į jai reikalingą vietą. Ne, priešais karalių buvo dvi damos. 
Lošti nesisekė. 

Dama! Na, žinoma. Ji gali apsivilkti nuostabią suknelę su 
ilgu šleifu, papuoštą baltu kailiu, ir užsidėti kokias tik nori 
brangenybes. | 

Ji metė kortas ant stalo ir nubėgo į viršų apžiūrėti dėžutės 
su brangenybėmis. Kodėl, na kodėl Retas buvo toks 
nesukalbamas, kai pirkdavo brangenybes? Jis pirko jai viską, 
ko ji norėjo, bet iš papuošalų vertino tik perlus. Ji traukė 
vienus auskarus po kitų ir dėjo ant spintelės. Štai! Jos 
deimantiniai pakabučiai. Aišku, ji pasipuoš jais. Ji galės papuošti 
perlais savo plaukus, krūtinę ir rankų pirštus. Kaip gaila, kad 
ji negali rizikuoti ir užsimauti savo deimantinio vestuvinio žiedo. 
Tada per daug žmonių ją pažintų, 0 jeigu jie pažins ją, tai 
gali įžeisti. Ji tikėjosi, kad kostiumas ir kaukė padės jai 
pasislėpti nuo misis Merivezer, Indijos Vilks ir kitų moterų. 
Ji ketino puikiai praleisti laiką, šokti kiekvieną šokį. 

Artėjant karnavalui, visa Atlanta rengėsi šventei. Meras įsakė 
uždaryti parduotuves sausio šeštą dieną, kai visas miestas bus 
pilnas Žmonių. 

Skarletė pagalvojo, kad tai didelis nuostolis - uždaryti 
parduotuvę, kai mieste bus daug žmonių iš provincijos. Ji 
papuošė parduotuvės vitriną ir geležinę tvorelę priešais namą 
kaspinų kokardomis. Vėliavos ir vėliavėlės puošė kiekvieną 
žibinto stulpą ir namo fasadą, o paskutiniame Karaliaus maršruto 
į sostą etape ryškiomis akinamai baltomis ir raudonomis 
vėliavomis išpuošti stulpai ir fasadai sudarė tunelį. 

Reikėtų iš Taros atvežti į karnavalą Veidą ir Elą, pamanė 
ji. Bet jie po vėjaraupių tikriausiai dar nesustiprėjo. Be to, aš 
neturiu kvietimų į balių Sjūlinai ir Vilui. Ir dar - aš nusiunčiau 
jiems didžiules krūvas kalėdinių dovanų. 

Karnavalo dieną be paliovos lijo, ir tai galutinai išsklaidė 
jos sąžinės priekaištus dėl vaikų. Jie negalėtų stovėti lietui 
lyjant ir šalti, kad pamatytų karnavalą. 

O ji galėjo. Ji įsisupo į šiltą skarą, išskleidė skėtį ir atsistojo 
ant akmeninio suolelio šalia vartų. 

Kaip ir buvo žadėta, eisena išsitęsė per mylią. Tai buvo 
liūdnas reginys. Lietus beveik sugadino viduramžių kostiumus. 
Tekėjo raudoni dažai, stručio plunksnos nukrito, velvetinės 
skrybėlaitės per vieną akimirką permirko ir atrodė lyg suvytusios 
salotos. Marširuojantys heroldai ir pažai buvo sušalę ir šlapi, 
bet ėjo iškėlę galvas; Žirgų riteriai mūriniais veidais niuksėjo 
savo besispyriojančius arklius. Skarletė plojo kartu su minia. 
Tik dėdė Henris Hamiltonas, atrodo, vienintelis buvo patenkintas 
reginiu. Jis basas šlepsėjo per purvyną, vienoje rankoje laikydamas 
batus, O kitoje - skrybėlę, mojavo miniai tai viena, tai kita 
ranka ir visa burna šypsojosi. 

Ji nusijuokė pati sau, kai atviruose ekipažuose lėtai pravažiavo 
Rūmų Damos. Atlantos lyderiai buvo su kaukėmis, bet iš jų 
akių švietė didvyriška narsa. Meibelės Merivezer Piemenukas 
puikavosi išsibarsčiusiomis plunksnomis ant galvos; nuo jų tekėjo 
vanduo ant jos skruostų ir kaklo. Nesunku buvo pažinti 
sušlapusias, drebančias misis Elsing ir misis Vaiting, kurios 
atliko Betsės Ros ir Florencijos Naitingel vaidmenis. Misis Mid 
buvo čiaudėjantis Gerų Senų Laikų atstovas šlapios taftos 
lavinoje. Tik misis Merivezer lietus nepaveikė. Karalienė Viktorija 
laikė platų juodą skėtį viršum sausos karališkos galvos. Ant 
jos velvetinės pelerinos nebuvo nė dėmelės. 


Damoms pravažiavus, eisena nutrūko, ir žiūrovai ėmė skirstytis. 
Bet paskui suskambo tolimas "Diksio" garsas. Po minutės minia 
kimiais balsais pasveikino pasirodžiusį orkestrą, paskui nutilo. 

Orkestras buvo nedidelis: tik du būgnininkai, du su švilpynėmis 
ir vienas su saldžiabalsiu klarnetu. Muzikantai buvo apsirengę 
pilkais kostiumais, papuoštais auksiniais kaspinais ir ryškiomis 
sagomis. Jų priekyje ėjo vienarankis vyras, kuris vienintele 
likusia ranka nešė Konfederatų vėliavą. Žvaigždės ir juostos 
buvo išblukusios, vėliava atrodė sulamdyta, bet ją vėl išdidžiai 
nešė Piščstrytu. Iš susijaudinimo visiems ėmė giženti gerkles. 

Skarletė pajuto ant skruostų ašaras; tai buvo pasididžiavimo 
ašaros. Šermano žmonės sudegino Atlantą, jankiai apiplėšė 
Džordžiją, bet jie nepajėgė sugriauti Pietų. Ji matė tokias pat 
ašaras ant stovinčių priešais ją vyrų ir moterų veidų. Visi 
nuleido skėčius nuo galvų, norėdami pagerbti vėliavą. 

Jie ilgai stovėjo aukšti ir išdidūs po šaltu lietumi. Orkestrą 
lydėjo Konfederacijos veteranų kolona; jie buvo apsirengę 
suplyšusiomis, nešvariomis uniformomis, su kuriomis ėjo į Karą. 
Jie žygiavo grojant "Diksį", tarsi jie buvo jauni vaikinai, O 
sušlapę miestelėnai vėl sveikino juos pagerbdami. 

Sveikinimai skambėjo tol, kol veteranai išnyko iš akių. Tada 
sumirgėjo skėčiai, ir Žmonės ėmė skirstytis. Paradas atėjo ir 
nuėjo, palikęs Žmones šlapius ir sušalusius, bet patenkintus. 

- Nuostabu, - girdėjo Skarletė iš praeinančių pro šalį žmonių. 

- Paradas dar nesibaigė, - sakė ji kai kuriems. 

- Geriau už "Diksį" nebus, ar ne? - atsakinėjo jai. 

Ji pritariamai linktelėjo galva. Net ji nesidomėjo platformų 
eisena, O juk ji taip stengėsi išpuošti savąją. Išleido daug pinigų 
gofruotam popieriui ir blizgučiams, kuriuos lietus tikriausiai 
sugadino. Siaip ar taip, ji gali dabar žiūrėti sėdėdama, ji 
nenorėjo vargintis - juk naktį laukė balius-maskaradas. 

Prailgo laukiant, kol pasirodė pirmoji platforma.. Skarletė 
pamatė, kad puskarietės ratai nuolat klimpo skystame raudoname 
molyje. Ji atisiduso ir smarkiau susisupo į savo skarą. "Atrodo, 
man reikės ilgai laukti". 

Praėjo daugiau kaip valanda, kol pro šalį pravažiavo išpuoštos 
puskarietės; jos dantys ėmė kalenti anksčiau, negu viskas baigėsi. 
Gėlės iš gofruoto popieriaus ant jos puskarietės permirko, bet 
tebebuvo ryškios. O "Kenedi universalinė parduotuvė" švytėjo 
sidabro blizgučiais pro lietaus lašus. Didžiulės statinės su 
etiketėmis: "miltai", "cukrus", "kukurūzai", "patoka", "kava", 
"druska" - buvo tuščios, o ketaus kriauklės ir skalbimo lentos 
nesurūdys. Vienintelis nesugrąžinamas nuostolis buvo įrankiai su 
medinėmis rankenomis. Net už audinį, kuriuo ji drapiravo 
puskarietę, bus galima gauti truputį pinigų keitimo parduotuvėje. 

Jei kas nors sulaukė jos platformos, ji buvo tikra, kad buvo 
sužavėtas. 

Ji gūžtelėjo pečiais ir parodė grimasą paskutiniam furgonui. 
Jį lydėjo šaukiantys berniūkščiai. Žmogus elfo kostiumū mėtė 
saldainius į kairę ir į dešinę. Skarletė įsmeigė akis į iškabą 
virš jo galvos - "Ričsas". Vilis nuolat kalbėjo apie šią naują 
parduotuvę Penkių Kampų aikštėje. Jis buvo sunerimęs, nes 
kainos ten buvo žemesnės, ir jis jau neteko kelių klientų. 
"Niekai, - su panieka pagalvojo Skarletė. - "Ričsas" taip ilgai 
neišsilaikys, kad galėtų man pakenkti. Kainų mažinimas ir prekių 
mėtymas nėra biznio sėkmės laidas. Aš labai džiaugiuosi, kad 
tai pamačiau. Dabar galiu patarti Viliui Keršou nebūti tokiu 
kvailiu". 

Paskutinė platforma už "Ričso" buvo Karaliaus sostas. 
Raudonai baltas baldakimas peršlapo ir vanduo tekėjo ant 
daktaro Mido karūnuotos galvos ir vatino prikimštų pečių. Jis 
buvo labai nelaimingas. 

"Tikiuosi, tu susigausi plaučių uždegimą ir numirsi", - 
pasakė sau Skarletė. Ji nubėgo namo išsimaudyti karštoje 
vonioje. 

Skarletė apsirengė kaip Čirvų Dama. Ji veikiau norėtų būti 
Pikų Dama su žėrinčia karūna ir karolių vėriniu bei sagėmis. 
Tačiau tuomet ji negalėtų užsikabinti savo perlų, kurie, anot 
juvelyro, tiktų net karalienei. Be to, ji rado didelius dirbtinius, 
bet gražius rubinus, kuriais buvo galima apsiūti gilią jos raudono 
velveto suknelės iškirptę. Taip smagu buvo pasipuošti kuo nors 
spalvingu! 

Jos suknelės šleifas buvo apvedžiotas baltos lapės kailiu. Ji 
žinojo, kad kailis bus sugadintas, tačiau tai jos nejaudino; jis 
labai elegantiškai atrodys ant jos rankos šokio metu. Ji turėjo 
paslaptingą raudoną kaukę, kuri dengė veidą iki nosies galiuko, 
lūpos buvo lengvai padažytos, kad jai tiktų. Ji jautėsi esanti 
patraukli. Šiandien ji gali šokti, kiek panorės, ir niekas nežinos, 
kas ji yra. Kokia nuostabi idėja: rengti maskaradą! 

Net su kauke Skarletė truputį nervinosi įeidama į salę be 
palydos. Didelė grupė kaukėtų linksmuolių kaip tik ėjo į 
prieškambarį, kai Skarletė išlipo iš savo ekipažo, ir ji prisijungė 
prie jų. Patekusi į vidų, ji su nuostaba dairėsi. De Givų operos 
namai beveik neatpažįstamai pasikeitė. Simpatiškas teatras dabar 
pavirto tikrais karaliaus rūmais. 

Pačiame šokių salės gale Karalius daktaras Midas sėdėjo 
soste, 0 iš abiejų pusių stovėjo kamerdineriai su uniformomis 

ir Karaliaus Taurės Nešėjas. Centre buvo toks didelis orkestras, 
kokio Skarletė niekada nematė, o aplinkui - daugybė šokančių, 
stebinčių, smalsaujančių Žmonių.  Anonimiškos kaukės padėjo 
sukurti lengvo linksmumo ir nerūpestingumo atmosferą. Vos tik 
ji įžengė į salę, vyras kinišku chalatu ir ilga kasyte čiupo ją 
per liemenį ir įsuko šokio sūkuryje. Jis galėtų būti idealus 
nepažįstamasis. Tai buvo pavojinga ir jaudino. 

Jos partneris puikiai šoko. Kai jie sukosi, Skarletė matė 
taip pat kaip ir ji svaiginamai šokančius indus, klounus, arlekinus, 
pjerus, vienuolius, meškas, piratus, nimfas. Kai baigėsi muzika, 
ji sunkiai alsavo. 

- Nuostabu! - atsikvėpė ji. - Tai nuostabu! Tiek daug 
žmonių. Čia turbūt šoka visa Džordžija. 

- Ne visai, - tarė jos partneris. - Kai kas neturėjo kvietimų. 

Jis parodė ranka į viršų. Skarletė pamatė, kad galerijos 
buvo pilnos paprastais drabužiais apsirengusių žiūrovų. Kai 
kurie dėvėjo ne visai paprastais rūbais. Ten buvo Mamė Bart 
su visais savo briliantais. "Kaip gerai, kad aš vėl nesusidėjau 
su ta šutve. Jie per daug prasti, kad juos kur nors kviestų", 
- pamanė Skarletė, sugebėjusi užmiršti, kaip ji pati gavo 
kvietimą. 

Kadangi buvo žiūrovų, balius atrodė dar nuostabesnis. Ji 
krestelėjo galva ir nusijuokė. Jos deimantiniai auskarai sužibėjo, 
ji pamatė jų atšvaitus Mandarino akyse. 

Paskui jis išėjo. Vienuolis su gobtuvu, pakeltu aukštyn, kad 
neuždengtų kaukėto veido, netardamas nė žodžio paėmė Skarletę 
už rankos, kita ranka apglėbė jos liemenį, ir jie pasileido šokti, 
orkestrui trenkus smagią polką. 

Ji šoko taip, kaip niekada anksčiau. Jos galva svaigo nuo 
intriguojančios maskarado beprotybės; ją svaigino vsa, kas vyko 
aplink, svaigino šampanas, kurį ant sidabrinių padėklų nešiojo 
pažai, svaigino neabejotinas jos pasisekimas. Jos niekas nepažino. 

Ji pamatė Senosios Gvardijos našlius. Jie buvo tais pačiais 

kostiumais kaip ir parado metu. Ešlis buvo su kauke, bet jinai 
jį iškart pažino. Ant juodai balto Arlekino kostiumo rankovės 
jis buvo užsirišęs gedulo raištį "Tikriausiai jį čia atsitempė 
Indija, kad ją lydėtų, - pamanė Skarletė. - Žinoma, jos nejaudina, 
ar tai padoru, ar ne, juolab kad gedulą nešiojantis vyras 
neprivalo slėptis, kaip tai turi daryti moteris. Jis gali užsirišti 
gedulo raištį ant geriausio kostiumo ir imti meilintis savo naujai 
damai, dar neatšalus karste jo žmonai. Bet pažvelkite, kaip 
kabo jo puošnus kostiumas. Gerai, nekreipk dėmesio, brangioji. 

Bus pastatyta pakankamai tokių namelių, kokį dabar stato Džo 
Koltonas. Ateis pavasaris, ir tu tiek turėsi darbo su miško 
medžiagos tiekimu, kad tau nebus kada liūdėti". 

Pamažu maskaradas darėsi vis linksmesnis. Kai kurie Skarletės 
gerbėjai klausinėjo jos vardo, vienas net pamėgino pakelti jos 
kaukę. Ji nesunkiai atmetė visus jų mėginimus. "Aš dar 
neužmiršau, kaip elgtis su familiariais vyrais, - pamanė ji 
nusišypsojusi. - Jie net susimetė į kampą ieškodami ko nors 
stipresnio negu šampanas. Toliau galima tikėtis išgirsti iš jų 
Linksmybės Sūkį". 

- Kam jūs šypsotės, mano Paslaptingoji Karaliene? - paklausė 
dailaus stoto Kavalierius, kuris, atrodo, tyčia stengėsi kuo dažniau 
užlipti jai ant kojos šokdamas. 


- Aišku, jums, - šypsodamasi atsakė Skarletė. Ji nieko 
neužmiršo. 

Kai Kavalierius buvo priverstas perleisti ją ištroškusiam 
Mandarinui, kuris sugrįžo trečią kartą, Skarletė paprašė taurės 
šampano. 

Bet kai eskortas lydėjo ją pailsėti, ji staiga pareiškė, kad 
orkestras groja jos mėgstamą melodiją ir ji nori šokti. 

Eidama šokti, ji pamatė tetulę Pitipetę ir misis Elsing. Ar 
jos galėjo pažinti ją? 

"Aš negalvosiu apie misis Elsing. Aš neleisiu sugadinti 
man linksmybės". Ji pamėgino nuvyti mintis ir atsiduoti 
malonumui. 

Tačiau jos akys nevalingai krypo į šalis, į balių, salėje 
sėdinčius vyrus ir moteris. 

Jos žvilgsnis užkliuvo už aukšto barzdoto pirato, atsirėmusio 
į durų staktą. Jis nusilenkė jai. Jai užgniaužė kvapą. Ji pasuko 
galvą ir pažvelgė dar kartą. Jame buvo kažkas... kažkas įžūlaus. 

Piratas buvo apsirengęs balta palaidinė ir tamsiomis 
vakarinėmis kelnėmis. Už plataus raudono diržo kyšojo du 
pistoletai. Prie jo vešlios barzdos galiukų buvo prisegti žydri 
kaspinai. Jis buvo užsidėjęs paprastą juodą kaukę, kuri dengė 
jo akis. Jis nepanėšėjo nė į vieną iš jos pažįstamų vyrų, ar 
ne taip? Nors jo poza ir tiesiai pro kaukę įsmeigtas į ją 
žvilgsnis... 

Kai Skarletė pažvelgė į jį trečią kartą, jis nusišypsojo 
apnuogindamas dantis, tamsios barzdos ir juodbruvos odos fone 
jie buvo labai balti. Skarletę apėmė silpnumas. Tai buvo Retas. 

To negali būti... Ji turbūt fantazuoja... Bet ne, tai buvo 
panašu į Retą. Pasirodyti baliuje, į kurį negali patekti dauguma 
žmonių... Retas galėjo padaryti viską, ką tik nori! 

- Aleiskite, man reikia eiti. Ne, iš tiesų, aš rimtai, - ji 
atstūmė Mandariną ir pribėgo prie savo vyro. 

Retas vėl nusilenkė. 

- Edvardas Tičas jūsų paslaugoms, mem. 

- Kas? 

"Gal jis mano, kad aš jo nepažinau?“ 

- Edvardas Tičas, visiems žinomas kaip Juodoji Barzda, 
didysis piktadarys, kadaise raižęs Atlanto vandenis. 

Retas šauniai užvertė barzdą. 

Skarletės širdis apmirė. "Jis linksminasi, - pamanė ji, - laido 
juokelius, kurių aš nelabai suprantu, ir jis tai žino. Visai toks, 
koks jis buvo iki... iki tol, kai pasidarė blogai. Dabar aš 
neturiu padaryti klaidos. Neturiu. Ką aš būčiau pasakiusi iki 
tol, kai taip karštai jį pamilau?“ 

- Aš stebiuosi, kad tu atvažiavai į balių Atlantoje, kai tiek 
daug įvykių tavo brangiajame Čarlstone, - tarė ji. 

"Štai. Taip, kaip reikia. Ne per daug griežtai, bet ir ne 
per daug meiliai", - pamanė Skarletė. 

Reto antakiai lanku pakilo aukštyn po kauke; Skarletei 
užgniaužė kvapą. Jis visada taip darydavo, kai būdavo nustebęs. 
Ji elgėsi taip, kaip reikia. 

- Kaip atsitiko, kad tu taip gerai informuota apie Čarlstono 
gyvenimą, Skarlete? 

- Aš skaitau laikaščius. 

"Velniai griebtų šitą barzdą". Jai atrodė, kad jis šypsosi, bet 
ji negalėjo pamatyti jo lūpų. 

- Aš irgi skaičiau laikraščius, - tarė Retas. - Net Čarlstone 
tai sensacija, kad atsilikęs provincijos miestelis, toks kaip Atlanta, 
nutaria pretenduoti į Naujojo Orleano vaidmenį. 

Naujasis Orleanas. Jis buvo nusivežęs ją ten per medaus 
mėnesį. "Pasiimk mane ten dar kartą, - norėjo ji pasakyti, - 
mes viską pradėsime iš naujo, ir dabar viskas bus kitaip". Bet 
ji neturi to sakyti. Dar ne laikas. Jos galvoje praskriejo 
prisiminimų virtinė. Siauros grįstos gatvelės, aukšti tamsūs 
kambariai su didžiuliais veidrodžiais, aptaisyti dulsvu auksu, 
keistas, puikus maistas... 

Retas nusijuokė. 

Aš jį juokinu. Jis tikriausiai matė mane apspitusius vyrus. 

- Kaip tu pažinai, kad tai aš? - paklausė ji. - Aš juk su 
kauke. 

- Man tereikėjo pamatyti labiausiai išsipusčiusią moterį, 
Skarlete: tai turėjai būti tu, ir aš nesuklydau. 

- Ak tu... tu niekše. Tu atrodai nelabai simpatiškai, Retai 
Batleri, su šita kvaila barzda. Taip pat sėkmingai galėjai 
prisiklijuoti prie veido meškos kailį. 

- Tai geriausia, kas visiškai pakeitė mano išorę. Aš nenoriu, 
kad mane lengvai pažintų. 

- Tad kam tu atėjai? Manau, ne tam, kad sugadintum man 
nuotaiką? 

- Aš juk žadėjau rodytis pakankamai dažnai, kad nebūtų 
apkalbų, Skarlete. Tai idealus atvejis. 

- Kokia nauda iš maskarado? Niekas nežino, kas yra kas. 

- Vidurnaktį visi nusiima kaukes. Tai bus maždaug po keturių 
minučių. Iki to momento mes pašoksime valsą, o paskui išeisime. 

Retas apkabino ją, ir ji užmiršo savo susierzinimą. Svarbiausia 
- jis buvo čia ir apkabino ją. 


Skarletė nemiegojo beveik visą naktį, mėgindama suprasti, 
kas gi atsitiko. Per balių viskas buvo nuostabu... Kai išmušė 
pusiaunaktį, daktaras Midas paskelbė, kad visi turi nusiimti 
kaukes, ir Retas juokdamasis nusiplėšė savo barzdą. Jis 
pasisveikino su daktaru ir nusilenkė misis Mid, o paskui jis 
išvijo mane iš ten. Jis net nepastebėjo, kaip žmonės atsuko 
man nugaras, bent jau neparodė, kad pastebėjo. 

O važiuojant namo ekipaže buvo pernelyg tamsu, ji nematė 
jo veido, bet jo balsas skambėjo normaliai. "Aš nežinojau, ką 
sakyti, aš beveik neturėjau laiko apie ką nors pagalvoti. Jis 
paklausė, kaip sekasi Taroje ir ar jo advokatas laiku apmokėjo 
jos sąskaitas. Kai privažiavo prie namų, jis pasakė, kad pavargo, 
palinkėjo labos nakties ir nuėjo į savo kambarį. 

Jis nebuvo piktas ar šaltas, jis tik palinkėjo labos nakties 
ir nuėjo į viršų. Ką tai reiškia? Kodėl jis čia atvažiavo iš 
tokios tolybės? Juk ne tam, kad nueitų į pobūvį, kai jų ir 
Čarlstone užtenka. Ne todėl, kad tai buvo maskaradas - panorėjęs 
jis galėtų nuvažiuoti į Mardį Grasą. Be to, jis turi daug draugų 
Naujajame Orleane". 

Jis pasakė, "kad nebūtų apkalbų". 

Mintimis ji vis grįždavo atgal, prisimindama visą vakarą vis 
iš pradžių, kol jai įskaudo galva. Jos miegas, kai ji užmigo, 
buvo trumpas. Vis dėlto ji atsibudo laiku, apsirengė geriausiais 

drabužiais ir nusileido pusryčių. Ji atsisakė pusryčių ant padėklo, 
kurį jai anešė į lovą. Retas visada pusryčiaudavo valgomajame. 

- Atsikėlei taip anksti, mano brangioji? - paklausė jis. - 
Kaip miela. Man nereikės rašyti atsisveikinimo laiško. 

Jis išskleidė servetėlę. 

- Aš susidėjau kai kuriuos daiktus. Užsuksiu jų vėliau, 
pakeliui į stotį. 

"Nepalik manęs", - maldavo Skarletės širdis. Ji nusisuko, kad 
jis nepamatytų prašymo jos akyse. 

- Dėl Dievo, Retai, baik gerti kavą, - tarė ji. - Aš neiškelsiu 
Scenos. 

Ji priėjo prie šoninio stalelio ir įsipylė sau truputį kavos, 
stebėdama jį veidrodyje. Ji turi būti rami. Tada jis gal pasiliks. 

Jis stovėjo laikydamas rankose atidarytą laikrodį. 

- Nėra laiko, - pasakė jis. - Kol aš čia, turiu pamatyti 
dar keletą žmonių. Iki vasaros būsiu labai užsiėmęs, kam 
nors pasakysiu, kad išvažiuoju su reikalais į Pietų Ameriką. 
Niekas neliežuvaus dėl mano ilgo nebuvimo čia. Dauguma 
žmonių Atlantoje net nežino, kur yra Pietų Amerika. Tu 
matai, mano brangioji, aš tesiu savo pažadą saugoti tavo 
reputaciją. 

Retas piktdžiugiškai nusijuokė, uždarė laikrodį ir įsidėjo į 
kišenę. 

- Iki pasimatymo, Skarlete. 

- Važiuok į Pietų Ameriką ir dink visiems laikams! 

Kai durys paskui jį užsidarė, Skarletė ištiesė ranką į grafiną 
su brendžiu. "Kodėl ji ne taip elgėsi? Visai ne taip, kaip ji 
jautė. Jis visą laiką darė jai tokį didelį poveikį, vertė kalbėti 
ne tai, ką ji manė. Ji turėjo tai žinoti ir valdytis. Bet jis 
neturėjo taip tyčiotis iš jos reputacijos. Kaip jis sužinojo, kad 
aš atstumtoji?" 

Per visą savo gyvenimą ji niekada nebuvo tokia nelaiminga. 


Devintas skyrius 


Vėliau Skarletei pasidarė gėda. Išgėrinėti rytais! Taip elgiasi 
tik paskutiniai girtuokliai. "Viskas dar pakenčiama", - įkalbinėjo 
ji save. Ji bent jau žino, kada Retas sugrįš. Tai bus labai 
negreit, bet užtat garantuotai. Dabar bent nereikia kankintis 
laukiant, kad gal šiandien vidudienį, 0 gal rytoj... arba poryt. 

Vasaris buvo nuostabiai šiltas. Išbrinkę pumpurai skleidė 
bundančios žemės kvapą. 

- Atidarykit langus, - liepė Skarletė tarnams, - išvėdinkite 
kambarius. 

Švelnus vėjelis kedeno jos palaidas garbanas. Ji staiga pajuto 
nenugalimą norą pabūti Taroje. Miegotų ten kvėpdama atšilusios 
žemės aromatus. 

"Tačiau negaliu važiuoti. Kai tik išeis pašalas, Koltonas 
galėtų pradėti mažiausiai trijų namų statybą, bet jis to tikrai 
nedarys, jei neparaginsiu. Nemačiau kito tokio priekabaus 
žmogaus. Jis lauktų, kol žemė įšils taip, kad galėtum prasikasti 
iki Kinijos". 

O jeigu ji nuvažiuotų tik keletui dienelių? Keletas dienų nieko 
nereiškia, juk tiesa? "Taroje ji galėtų pailsėti, jeigu nukaktų ten. 

Ji pasiuntė Pansę pas Eliją, prašydama paruošti ekipažą. 
Reikia rasti Džo Koltoną. 

Vakare vos sutemus suskambo durų skambutis. 

- Mieloji Skarlete, - pašaukė Tonis Fonteinas, kai mažordomas 
įleido jį vidun, - senam draugui reikia nakvynės vienai naktelei, 
tu juk pasigailėsi manęs? 

- Toni! - Skarletė išbėgo iš kambario apsikabinti jo. Jis 
numetė savo daiktus ir čiupo ją į glėbį. 

- Dieve mano, Skarlete, tu neblogai pasirūpinai savim. Kai 
pamačiau šitą didžiulį namą, pamaniau, kad kažkoks kvailys bus 
parodęs man kelią į viešbutį. 

Jis apžvelgė prabangią žvakidę, velvetinius  apmušalus, 
didžiulius paauksuotus prieškambario veidrodžius ir šyptelėjo jai. 

- Nenuostabu, kad ištekėjai už to čarlstoniečio, užuot laukusi 
manęs. Kur Retas? Norėčiau pamatyti vyriškį, laimėjus; mano 
merginą. 

Skarletė sustingo iš siaubo. Ar Sjūlina pasakė ką nors 
Fonteinams? 

- Retas Pietų Amerikoje, - ramiai tarė ji, - tik 
įsivaizduok! Nieko sau vietelė! Maniau, jog ten lankosi 
vien misionieriai. 

Tonis nusijuokė. 

- Aš irgi. Labai gaila, kad nepamatysiu jo. Bet kita vertus, 
man pasisekė. Juk dabar tu priklausysi tik man. Ar nepagirdytum 
ištroškusio vyriškio? 

Jis nežino, kad Retas išvažiavo, ji tuo neabejojo. 

- Manau, esi vertas šampano. 

Tonis pasakė, kad vėliau mielai išgers šampano, bet iš 
pradžių norėtų taurelės viskio ir karštos vonios, jis tebesijaučia 
pradvisęs karvių mėšlu. 

Skarletė pati įpylė jam gėrimo, paskui mažordomas palydėjo 
ji į svečių kambarius viršuje. Garbė Dievui, tarnai gyvena jos 
namuose, taigi nekils skandalo, jei Tonis bus čia tiek, kiek 
panorės. O ji turės su kuo pasikalbėti. Skarletė net pasipuošė 
savo perlais. 

Vakarieniaudami jie gėrė šampaną, Tonis sukirto keturis 
didžiulius gabalus šokoladinio torto, kurį virėjas greitosiomis 
iškepė desertui. 

- Liepk suvynioti likučius, - paprašė Tonis. - Vienintelis 
dalykas, kurį aistringai mėgstu, yra tortas su šitokiu storu 
šokolado sluoksniu. Aš visad buvau smaližius. 

Skarletė nusijuokė ir įvykdė jo prašymą. 

- Toni, tu menkini Salės nuopelnus. Argi ji nemoka skaniai 
gaminti? 

- Salė? Kas tau šovė į galvą? Ji ruošė pasakiškus desertus 
kiekvieną vakarą specialiai man. Bet Aleksas nemėgsta saldumynų, 
taigi dabar ji gali liautis tai dariusi. 

Skarletė sutriko. 

- Nori pasakyti, kad nieko nežinai? - paklausė Tonis. - O 
aš maniau - Sjūlina parašys tau. Važiuoju atgal į Teksą, 
Skarlete. Nusprendžiau prieš Kalėdas. 

Jie ilgai kalbėjosi. Ji maldavo jį pasilikti pas ją tol, kol Tonio 
sumišimą pakeitė Fonteinams būdingas temperamentingas protestas. 

- Velniai griebtų, Skarlete, patylėk!Aš mėginau, Dievas mato, 
kaip aš stengiausi, bet negaliu pasilikti. Verčiau nustok mane 
kamavusi. 

Nuo jo garsaus balso skimbtelėjo kandeliabras. 

- Galėtum pagalvoti apie Aleksą, - spyrėsi Skarletė. 

Ji užsičiaupė pamačiusi, kaip pasikeitė Tonio veidas. 

Labai tyliai jis tarė: 

- Aš tikrai mėginau. 

- Atleisk, Toni. 

- Ir tu man, mieloji. Gal vertėtų paprašyti, kad tavo 
mažordomas atkimštų dar vieną butelį, ir mes pasikalbėsim apie 
ką nors kita. 

- Papasakok man apie Teksą. 

Juodos Tonio akys suspindo. 

- Simtus mylių ten nepamatysi tvorų. - Jis nusijuokė ir 
pridūrė: - Tai todėl, kad ten nėra ko tverti, nebent dulkes ir 

išdžiūvusius krūmus. Bet kai lieki šitoj tuštumoj vienui vienas, 
bent jauti, kas esi. Ten nėra praeities, nereikia prisiminti 
buvusių nemalonumų. Viskas susikoncentruoja į šią akimirką, 
galbūt dar į rytdieną, bet tik ne į praeitį. 

Jis pakėlė savo taurę. 

- Tu patraukliai atrodai, Skarlete. Retas ne toks jau protingas, 
jei paliko tave vieną. Aš pamėginčiau tau pasimeilinti, jeigu 
galėčiau tikėtis sėkmės. 

Skarletė koketiškai pakreipė galvą. Buvo malonu žaisti senus 
žaidimus. 

- Tu pasimeilintum net mano močiutei, jeigu šalia nebūtų 
kitų moterų. Jokia ledi neatsilaikytų šitom tavo juodom akim 
ir akinančiai šypsenai. 

- Na, mieloji, tu juk Žinai, kad tai netiesa. Aš galantiškiausias 
pasaulyje vyrukas... nebent ledi tokia graži, kad aš užmirštu 
gero elgesio taisykles. 

Jie geraširdiškai šaipėsi vienas iš kito, kol mažordomas atnešė 
šampano. Tada išgėrė. Skarletei apsisuko galva, ir ji buvo patenkinta, 
kad Tonis pabaigė butelį vienas. Jis pasakojo jai juokingas istorijas 
apie Teksą, ir ji taip kvatojo, kad net šonus ėmė skaudėti. 

- Toni, aš tikrai norėčiau, kad pabūtum čia, - pasakė 
Skarletė, kai jis pareiškė, jog užmigs tiesiai prie stalo. - Seniai 
nebuvo taip linksma. 

- Aš mėgstu pavalgyti ir išgerti, ypač kai šalia tokia miela 
ir linksma mergaitė kaip tu. Bet turiu skubėti, kol oras vėl 
nepagedo. Išvažiuoju rytoj ryte, nes paskui viskas užsitrauks 
ledu. Traukinys išeina gana anksti. Aš išgersi su manim kavos 
iš ryto? 

- Aš netgi palydėsiu tave. Ir norėdamas negalėtum atsisakyti. 

Elijas dar prieš aušrą nuvežė juos į stotį, ir Skarletė mojavo 
nosinaite, kol Tonis lipo į vagoną. Jis buvo pasiėmęs nedidelį 
odinį kelionmaišį ir brezentinį krepšį su balnu. Užmetęs daiktus 
ant vagono platformos, jis atsisuko ir pamojo jai didžiule 
teksiška skrybėle su gyvatės odos dirželiu. Palto skvernai 
prasiskleidė, ir ji pamatė jo revolverius, užkištus už diržo. 

"Galų gale jis išbuvo pakankamai ilgai, kad išmokytų Veidą 
elgtis su savo revolveriais. Tikiuosi, jis nepersišaus sau kojos", 
- pagalvojo Skarletė. Ji pasiuntė Toniui oro bučinį. "Tonis 
suvaidino, kad pagauna jį savo skrybėle, išima ir įsideda į laikrodžio 
kišenėlę. Kai traukinys pajudėjo, Skarletė vis dar kvatojo. 

- Nuvežk mane į tą vietą, kur dirba misteris Koltonas, - 
pasakė ji Elijui. Saulė jau bus pakilusi, kai ji ten nuvažiuos, 

ir jei darbininkus ras nepradėjusius darbo, turės ką jiems 
pasakyti. Tonis teisus. Reikia išnaudoti gerą orą. 

Džo Koltonas buvo neperkalbamas. 

- Aš ateinu čia, kaip ir žadėjau, misis Batler, bet viskas 
yra taip, kaip ir tikėjausi. Atlydys ne toks smarkus, kad būtų 
galima kasti rūsius. Gal tik po mėnesio galėsim pradėti. 

Skarletė mėgino pataikauti jam, paskui įniršo, bet tai 
nepadėjo. Ji tebevirė pykčiu, kai, praėjus mėnesiui, Koltonas 
atsiuntė laišką, dėl kurio ji vėl atsidūrė statybų vietoje. 

Ji nepastebėjo Ešlio tol, kol jau buvo per vėlu pasukti 
atgal. Ką aš jam pasakysiu? Neturiu jokios priežasties būti Čia, 
o Ešlis toks nuovokus, kad tuoj supras, jog meluoju. 

Ešlis paspaudė jai ranką mandagiai, kaip visada. 

- Džiaugiuosi, kad sulaukiau tavęs, Skarlete. Misteris Koltonas 
sakė, kad gali atvažiuoti, todėl stengiausi prasitrainioti čia kuo 
ilgiau, - jis nusišypsojo. - Mudu abu žinom, kad aš ne kažin 
koks biznierius, brangioji, taigi mano patarimai nieko neverti, 
bet vis dėlto noriu pasakyti, kad jei tu iš tikrųjų pastatysi Čia 
dar vieną parduotuvę, tai tikrai neapsišausi. 

"Apie ką jis čia? Ach, - suprantu. Koks tas Džo Koltonas 
sumanus, jis jau spėjo sugalvoti priežastį, kodėl aš čia". Ji vėl 
ėmė klausytis, ką kalba Ešlis. 

- „„ ir aš girdėjau, kad labai tikėtina, jog miestas atves čia 
tramvajaus liniją. Ar nenuostabu, kaip plečiasi Atlanta? 

Ešlis atrodė labai išvargintas pastangų gyventi, bet įgijęs 
daugiau atsparumo tai daryti. Skarletei pasirodė, kad lentpjūvės 
biznis atgyja. Ji neatlaikytų, jei jis sužlugtų. Ir niekad neįstengtų 
atleisti to Ešliui. 

Jis paėmė jos ranką į savąją, Žvelgdamas susirūpinusiomis 
akimis. 

- Brangioji, atrodai išvargusi. Ar nieko neatsitiko? 

Ji norėjo prisiglausti jam prie krūtinės ir pravirkti. Bet tik 
nusišypsojo. 

- O niekai, Ešli, nebūk kvailas. Iki vėlumos prabuvau 
vakarėlyje, štai ir viskas. Turėtum žinoti, kad nedera sakyti 
ledi, jog ji prastai atrodo. 

Ešlis pasitenkino jos atsakymu ir daugiau nieko neklausinėjo. 
Jis ėmė pasakoti jai apie Džo Koltono namelius, tarsi ji pati 
visko nežinotų iki menkiausių smulkmenų, iki kiekvienos vinies, 
reikalingos jų statybai. 

- Jie statomi kokybiškai, - pasakė Ešlis. - Bent čia į tuos, 
kuriems nelabai sekasi, žiūrima taip pat kaip ir į turtuolius. 

Atrodo, ne visos senosios vertybės prarastos. Aš didžiuojuosi, 
kad esu viso to dalyvis. Žinai, Skarlete, misteris Koltonas nori, 
kad tiekčiau medieną jo namams. 

Ji nutaisė nustebusią miną. 

- Tikrai, Ešli, tai puiku. 

Ji tikrai buvo laiminga, kad jos planas padėti Ešliui duoda 
vaisius. Bet Skarletė nesitikėjo, jog tai gali tapti jo pomėgiu. 
Ešlis ruošiasi kiekvieną dieną praleisti aikštelėje, pasakė jai 
Džo. Ji ketino aprūpinti Ešlį šiokiom tokiom pajamom, o ne 
hobiu, Dieve saugok! Dabar ji negalės važinėti čia. 

Ji pati buvo tiesiog pakvaišusi dėl šitų kasdieninių kelionių. 
Jau negalvodavo apie Ešlį, kai matydavo švarias, stiprias lentas, 
paskui medines sienas ir grindis. Su ilgesiu širdyje ji praėjo 
pro medienos rietuves, statybų pastolius. Kaip ji norėtų tapti 
viso to dalimi: girdėti plaktukų stuksenimą, stebėti, kaip raitosi 
drožlės iš po oblių, matyti, kaip statyba kasdien stumiasi į 
priekį. Ji norėjo turėti užsiėmimą. 

"Privalau ištverti iki vasaros, - šiuos žodžius ji kartojo kaip 
maldą, - Retas parvažiuos namo. Tik Retu galiu pasitikėti, jis 
vienintelis rūpinasi manim. Jis nepakęs, kad būčiau atstumta ir 
nelaiminga". 

Bet atėjo vasara, o Retas neatvažiavo ir neparašė nė žodžio. 
Kiekvieną dieną Skarletė skubėjo iš parduotuvės namo pietauti: 
O jei jis atvažiuos dieniniu traukiniu. Vakarais ji rengdavosi 
savo geriausiomis suknelėmis ir pasipuošdavo perlais. Ilgas 
sidabru tviskantis stalas atrodydavo lyg bekraštė plynė. Kaip tik 
tuomet ji ėmė nuolat išgėrinėti, kad nereiktų kamuotis stengiantis 
išgirsti jo artėjančius žingsnius. 

Dieną ji pradėjo gerti šerį. "Išgerti taurelę kitą šerio - tai 
visai dera ledi", - ramino save Skarletė. Vargu ar ji pastebėjo, 
kada šerį pakeitė viskis... arba kada ji nustojo valgyti, nes 
alkoholis nuslopindavo apetitą... arba kada ėmė išgėrinėti po 
taurelę brendžio dar neatsikėlusi iš lovos rytais... 

Vargu ar ji pastebėjo, kaip vasarą pakeitė ruduo. 


Pansė atnešė ant padėklo dienos paštą. Skarletė pastaruoju 
metu mėgindavo po pietų pamiegoti. Taip ji sutrumpindavo 
dieną ir truputį pailsėdavo. 

- Pageidaujate, kad atneščiau kavos ar dar ko nors? 

- Ne, gali eiti, Panse. 

Skarletė paėmė viršutinį laišką ir atplėšė. Ji dėbčiojo į 
Pansę. Kodėl ši kvaila mergiūkštė nesinešdina iš kambario? 

Laiškas nuo Sjūlinos. Skarletė net nesiteikė išimti iš voko 
sulankstytų lapelių. Ji žinojo, kas ten rašoma. Skundai dėl Elos, 
tarsi jos pačios vaikai būtų šventieji, aimanos dėl aukštų kainų, 
dėl menkų pajamų iš Taros, o juk Skarletė tokia turtinga. 
Skarletė numetė laišką ant žemės. Negalėjo skaityti. Perskaitys 
rytoj... O, garbė Dievui. Pansė išėjo. 

Turiu išgerti. Jau beveik tamsu, ir nieko čia blogo, jei 
vakare išgersiu. Aš tiesiog lėtai gurkšnosiu mažytę taurelę 
brendžio, kol skaitysiu laiškus. 


Butelis, paslėptas už kartoninių skrybėlių dėžučių, buvo beveik 
tuščias. Skarletė įniršo. Velniai griebtų šitą Pansę. Jeigu ji 
nemokėtų taip šauniai tvarkyti mano plaukų, rytoj pat ją 
išvyčiau. Matyt, tai Pansė išgėrė butelį. Arba viena iš tarnaičių. 
Aš tiek daug išgerti negalėjau. Paslėpiau butelį tik prieš keletą 
dienų. Nesvarbu. Nusinešiu laiškus žemyn į valgomąjį. Galų 
gale nejaugi jai rūpi, kad tarnai stebi, kiek brendžio yra grafine? 
Tai mano namai, mano grafinas ir mano brendis, ir aš galiu 
daryti, ką noriu. Kur mano chalatas? Štai jis. Kodėl kilpos 
tokios siauros? Praeis amžinybė, kol apsivilksiu. 


Skarletė nuskubėjo žemyn į valgomąjį, išvertė laiškus ant 
stalo. Ji prisipylė į taurelę brendžio ir išgėrė. Dabar ji tiesiog 
gurkšnos gėrimą, kol ramiai pabaigs skaityti laiškus. 

Pranešimas apie vėl atvykusį dantų gydytoją. Fe! Jos dantys 
sveiki, labai ačiū. Dar vienas nuo pieno išvežiotojo. Naujos 
pjesės anonsas. Skarletė susierzinusi rausėsi vokuose. Nejaugi 
nėra tikro laiško? Jos ranka sustojo, kai prisilietė prie plono, 
kaip svogūno lukštai šiugždančio voko, pasirašyto plonom kaip 
voratinklis raidėm. Tetulė Eulalija. Ji išgėrė brendžio likučius 
ir atplėšė voką. Visuomet nekentė motinos sesers. Bet tetulė 
gyvena Čarlstone. Ji galėjo paminėti ką nors apie Retą. Jo 
motina buvo artimiausia tetulės draugė. 

Skarletės akys greitai lakstė, stengdamosi įžiūrėti raides. 
Tetulė Eulalija buvo įpratusi rašyti ant abiejų lapo pusių. 


"Neįprastai šiltas ruduo..." Taip ji rašydavo kiekvienais 
metais. "... tetą Poliną kankina kelio skausmai..." Kiek Skarletė 
prisimena, taip buvo visuomet. "... vizitas pas seserį Mariją 
Džozefą..." Skarletė suraukė nosį. Ji negalėjo priprasti prie 
religinio savo jaunesniosios sesutės vardo, nors toji Čarlstono 
vienuolyne buvo jau aštuoneri metai... "Išpardavimas soboro 
statybos naudai suvėlintas, nes negauta kontribucijos, ir ar 

negalėtų Skarletė.." - po perkūnais! Ji išlaiko tetas, nejaugi 
turėtų išlaikyti ir soborą? Skarletė pervertė puslaptį susiraukusi. 

Žodžių raizgalynėje sumirgėjo Reto vardas. 

"„„ Malonu širdžiai matyti Eleonorą Batler, sulaukusią 
laimės po tiek nuoskaudų. Retas atsidavęs rūpinasi savo 
motina, tai labai padėjo jam atgauti gerą vardą akyse tų, 
kurie smerkė jį už pašėlusius jaunystės metus. Kodėl tu 
laikaisi įsikibusi savo aistros prekybai? Juk tau neprivaloma 
būti pririštai prie savo parduotuvės. Aš ne kartą esu 
pasmerkusi tokio pobūdžio užsiėmimus, bet tu į mano 
maldavimus visuomet numodavai ranka. Dėl to jau keletą 
metų aš neužsimenu apie tai. Tačiau dabar, kai reikalai 
trukdo tau būti šalia savo vyro, mano pareiga dar kartą tau 
tai priminti". 

Skarletė nusviedė laišką ant stalo. Tai štai kokią istoriją 
pasakoja jiems Retas!Kad ji negalėjo palikti parduotuvės ir dėl 
to nevažiavo su juo į Carlstoną! Koks jis melagis! Ji juk 
maldavo jį pasiimti ją drauge, kai jis rengėsi išvykti. Kaip jis 
drįsta skleisti tokį melą? Ji jau ras ką pasakyti misteriui Retui 
Batleriui, kai jis parvažiuos namo. 

Skarletė priėjo prie šoninio stalelio, įsipylė stiklelį brendžio. 
Keletas lašų nutiško ant blizgančio medinio paviršiaus. Ji 
kruopščiai juos nušluostė. Jis, niekšas, be abejo, ginsis, kad tai 
neteisybė. Tada ji pakiš jam po nosimi tetulės Eulalijos laišką. 
Pažiūrėsime, ar jis išdrįs geriausią savo motinos draugę pavadinti 
melage?! 

Netikėtai įniršis praėjo, ir ji pajuto šaltį. Žinojo, jog jis 
atkirs: "Tu būtum norėjusi, kad pasakyčiau teisybę? Kad palikau 
tave, nes gyventi su tavim neįmanoma?!" 

Kokia gėda! Viskas geriau, bet tik ne tai. Net vienatvė... 
Ji priglaudė prie lūpų taurelę. 

Staiga Skarletė pamatė savo atspindį veidrodyje. Ji lėtai 
pastatė taurelę, pasižiūrėjo sau į akis. Jos staiga išsiplėtė, nes 
ją tiesiog ištiko šokas nuo to, ką pamatė. Jau daugelį mėnesių 
Skarletė nežiūrėjo į save, ir ji negalėjo patikėti, kad ši išblyškusi, 
liesa, įkritusiomis akimis moteriškė - tai ji. 

Kas jai pasidarė? 

Ranka nejučia siektelėjo grafino. Staiga ji atitraukė pirštus. 
Skarletė pastebėjo, kad ranka dreba. 

"Dieve mano!" - Skarletė suspaudė staliuko kraštus ir 
įsispoksojo į savo atvaizdą. "Kokia kvailė!" - pagalvojo ji. Jos 

akys užsimerkė, ir ašaros pasruvo skruostais, bet ji nusišluostė 
jas drebančiais pirštais. 

Vis labiau ji norėjo išgerti. Apsilaižė lūpas. Dešinioji ranka 
prieš jos valią pakilo ir suspaudė spindinčio indo kaklelį. 
Skarletė žiūrėjo į savo ranką taip, tarsi ji priklausytų kažkam 
kitam. Lėtai, stebėdama savo judesius veidrodyje, ji pakėlė 
grafiną ir net loštelėjo nuo baisaus atspindžio veidrodyje. 

Paskui ji giliai atsikvėpė ir iš visų jėgų sviedė grafiną. 
Tvyksčiodamas melsvom, raudonom ir violetinėm spalvom jis 
sudužo, atsitrenkęs į didžiulį veidrodį. Akimirką Skarletė regėjo 
savo veidą, skylantį į gabalėlius, savo perkreiptą šypseną. 
Sidabrinis stiklas pažiro gabalėliais, skeveldros nuklojo staliuką. 
Viršutinė veidrodžio dalis palinko į priekį ir didžiuliai aštrūs 
gabalai su trenksmu pasipylė ant šoninio stalelio, grindų. 

Skarletė ir verkė, ir juokėsi: "Bailė! Bailė! Bailė!" 

Ji nepajuto, kad nedidelės skeveldrėlės supjaustė jos rankas, 
kaklą ir veidą. Liežuviu ji užčiuopė kažką sūraus, palietė ranka 
kraujo sroveles ant skruosto ir nustebusi pasižiūrėjo į savo 
kruvinus pirštus. 

Skarletė žvilgtelėjo į tą vietą, kur ką tik buvo jos atvaizdas. 
Ji šaižiai nusijuokė: "Puikiai ja atsikračiau". 

Į kambarį subėgo tarnai. Jie stovėjo prisispaudę vienas prie 
kito, bijodami peržengti slenkstį, ir baimingai spoksojo į rūsčią 
Skarletės figūrą. Ji staigiai pasisuko į juos, ir Pansė sušuko iš 
siaubo, pamačiusi jos sukruvintą veidą. 

- Išeikite, - ramiai pasakė Skarletė, - nieko neatsitiko. 
Išeikite. Aš noriu pabūti viena. 

Jie nuolankiai pakluso. 

Ji yra akis į akį pati su savimi, norisi jai to ar ne, ir 
joks brendis šito negali pakeisti. Retas neketina parvažiuoti 
namo, šis pastatas jau seniai jam ne namai. O ji seniai tai 
žino, tik nenori to sau prisipažinti. Ji baili kvailė. Nenuostabu, 
kad ji nepažino savęs veidrodyje. Ta baili kvailė - ne Skarletė 
O'Hara. Skarletė O'Hara neskandintų alkoholyje savo sielvarto 
- Skarletė O'Hara nesislapstytų pati nuo savęs. Ji nebijotų 
likimo pasiųstų smūgių, o drąsiai juos pasitiktų. 

Skarletė krūptelėjo. Ji buvo taip netoli pralaimėjimo. 

Užteks! Atėjo laikas, - nors ir pavėluotai, - paimti likimą 
į savo rankas. Užteks to brendžio! Visas jos kūnas reikalavo 
alkoholio, bet ji atsisakė paklusti. Savo gyvenime ji yra įveikusi 
ir didesnių sunkumų, ji susidoros ir su šituo. Ji privalo tai 
padaryti. 

Iškėlusi kumščius Skarletė pagrūmojo sudaužyto veidrodžio 
pusėn. "Velniai tave griebia!" Jos atžarus juokas buvo pilnas 
niršulio. 

Ji užsigulė ant stalo kaupdama jėgas. 

Paskui ji nuėjo link durų batelių kulnais triuškindama 
sudaužyto veidrodžio skeveldras. 

- Panse, - pašaukė ji. - Aš noriu, kad ištrinktum man 
galvą. 

Skarletė visa drebėjo, tačiau sukandus dantis privertė savo 
kojas pasiekti laiptus ir užlipti jais į viršų. 

- Mano oda tikriausiai kaip medinis grindinys, - pasakė ji 
garsiai, kad nukreiptų savo mintis nuo kūno reikalavimų. - 
Teks išeikvoti daug rožių vandens ir glicerino. Ir turiu pakeisti 
visus savo tualetus. Misis Merė gali pasisamdyti papildomų 
padėjėjų. . 

Jai turi užtekti ne daugiau keleto savaičių, kad. nugalėtų 
savo silpnybę ir susigrąžintų patrauklią išvaizdą. 

Ji turi būti stipri ir graži, ir ji neturi laiko, kad galėtų jį 
leisti tuščiai. Ji ir taip prarado per daug. 

Retas negrįžo pas ją, jai teks važiuoti pas jį. 

Į Čarlstoną. 


RIZIKINGAS ŽAIDIMAS 


Dešimtas skyrius 


Kartą apsisprendusi, Skarletė+ visiškai pasikeitė. Dabar ji 
turėjo tikslą, ir visa jos energija buvo nukreipta jam pasiekti. 
Ji vėliau pagalvos, kaip būtent ketina atgauti Retą nuvažiavusi 
į Čarlstoną. Dabar jai reikėjo ruoštis šiai kelionei. 

Misis Merė išskėtė rankas ir pareiškė, kad neįmanoma pasiūti 
visiškai naują garderobą per kelias savaites, 0 dėdė Henris 
sudūrė pirštų galiukus ir išreiškė savo nepritarimą, kai Skarletė 
pasakė, ko jai iš jo reikia. Nuo ginčo su juo Skarletės akys 
sužibo kovos džiaugsmu ir galų gale ji laimėjo. Spalio pradžioje 
dėdė Henris perėmė finansinį parduotuvės bei saliūno vadovavimą 
su garantija, kad pinigai eis Džo Koltonui. Skarletės miegamajame 
viešpatavo chaosas: visur buvo išdėlioti jos nauji apdarai, 
pakuojami į kelionę. | 

Ji vis dar buvo liesutė, 0 akis supo tamsūs ratilai, nes 
naktimis ji tebesikankino nuo nemigos ir įnirtingų -pastangų 
atsilaikyti brendžio grafinui. Bet ji laimėjo ir šią dvikovą, atgavo 
normalų apetitą. Jos veidas taip papilnėjo, kad šypsantis vėl 
ėmė ryškėti duobutės, o jos krūtinė pasidarė gundomai apvali. 
Dailiai padažytomis lūpomis ir skruostais, ji vėl atrodė beveik 
kaip mergaitė, tuo ji buvo tikra. 

Atėjo laikas važiuoti. 

"Iki pasimatymo, Atlanta, - pasakė mintyse Skarletė, kai 
traukinys pajudėjo iš stoties. - Tu mėginai nugalėti mane, bet 
aš nepasidaviau. Man nesvarbu, ką tu manai apie tai, ką aš 
nusprendžiau". 

Ji nebūgštavo, nė truputėlio. Ji puikiai praleis laiką Čarlstone. 
Argi žmonės nekalba, kad tai pats šventiškiausias miestas 
Pietuose? Ir nėra abejonės, kad ji bus visur kviečiama. Jos 

tetulės pažįsta visus. Jos viską žino apie Retą: kur jis gyvena, 
kur važinėjo, ką darė. 

Nėra prasmės galvoti apie tai dabar. Ji viską nuspręs nuvykusi 
tenai. Jeigu ji suks dėl to galvą dabar, tik susinervins. Juk 
Čarlstonas ne pasaulio krašte. Tonis Fonteinas išvažiavo į Teksą, 
kažkur už milijono mylių nuo čia, taip tarsi tai tebūtų iškyla 
į Dekaturą. Ji jau beveik Čarlstone. Ji žino, kur važiuoja... 

Nieko nereiškia tai, kad ji jo nekenčia. Ji buvo tokia jauna 
tuomet, tik septyniolikos metų, ir, be to, jauna našlė su vaiku. 
Veidui dar nebuvo prasikalę dantukai. Viskas bus tiesiog puiku, 
taip, kaip ji nori. 

- Panse, nueik pas konduktorių ir paprašyk patraukti mūsų 
daiktus. Noriu atsisėsti arčiau prie krosnies, nuo lango pučia. 


Iš Ogiusto stoties, kur jos persėdo į Pietų Karolinos traukinį, 
Skarletė pasiuntė telegramą: 


ATVYKSTU KETVIRTĄ VAKARO TRAUKINIU TŠK 
VIENA TARNAITĖ TŠK MYLIU SKARLETĖ 

Ji viską numatė. Tiksliai dešimt žodžių, ir nebuvo pavojaus, 
kad tetulės telegrafuos atgal, sugalvojusios kokią nors priežastį 
sulaikyti ją nuo kelionės, kadangi ji jau kelyje. Nors vargu ar 
jos tai norėtų padaryti. Eulalija jau seniai maldauja atvažiuoti 
aplankyti jų, 0 vaišingumas yra nerašytas Pietų įstatymas. Bet 
nėra prasmės rizikuoti, kai galima turėti garantijas, ir ji turės 
tetulių namus bei jų globą pradžiai. Čarlstonas labai išpuikęs, 
arogantiškas miestas, o Retas, be abejo, stengėsi visus nuteikti 
prieš ją. . 

Ne, dabar ji negalvos apie tai. Šį kartą ji pamils Čarlstoną. 
Viskas bus kitaip. Visas jos gyvenimas bus kitoks. "Nesidairyk 
atgal", - nuolat kartojo ji sau. Visas jos gyvenimas liko kažkur 
už nugaros, vis labiau tolo su kiekvienu ratų dunkstelėjimu. 
Reikalus perėmė dėdė Henris, jos įsipareigojimai Melanijai buvo 
įvykdyti, jos vaikai įtaisyti Taroje. Pirmą kartą per savo kaip 
suaugusio Žmogaus gyvenimą ji galėjo daryti ką tinkama. Ji 
įrodys Retui, kad jis klydo atsisakydamas tikėti jos meile jam. 
Jis pamatys. Ir tada jis pasigailės, kad paliko ją. Jis apkabins 
ją, pabučiuos - ir jie bus lamingi. Net Čarlstone. 

Užsnūdusi Skarletė tol nepastebėjo vyriškio, kuris įlipo į 
traukinį Ridžvile, kol jis neatsitrenkė į jos sėdynės rankeną. Ji 
atšlijo, lyg jis būtų sudavęs jai: jis vilkėjo mėlyną Sąjungos 
armijos uniformą. 

Jankis! Ką jis čia veikia? Tos dienos praėjo, ir ji norėjo 
užmiršti jas amžinai, bet uniformos vaizdas atgaivino prisimini - 
mus. Baimė, kurią patyrė, kai Atlanta buvo apsupta, kareiviai, 
kurie atiminėjo menkas maisto atsargas ir padeginėjo namus, 
kraujo purslai, kai ji nušovė vieną iš jų,  norėjusį ją 
išprievartauti... Skarletė pajuto, kaip jos širdis vėl daužosi iš 
siaubo, ir ji vos nepradėjo rėkti. Tebūnie jie prakeikti, kad 
privertė ją pasijusti bejėgę ir patirti baimę. Ji neapkenčia šio 
jausmo ir neapkenčia jų. 

"Aš neleisiu, kad kas nors sugadintų man nuotaiką, neleisiu. 
Tegul niekas nedrįsta trikdyti manęs dabar, kai aš kaupiu visas 
savo jėgas Čarlstonui ir Retui. Aš nežiūrėsiu į jankį ir negalvosiu 
apie praeitį. Svarbu tik ateitis". Skarletė ryžtingai įsmeigė akis 
į kalvotą peizažą už lango, taip primenantį Atlantos apylinkes. 
Raudoni keliai, kertantys tamsias pušų giraičių salas ir gruodo 
sukaustytus laukus. Ji važiuoja jau antra diena. "Greičiau, - 
skubino ji traukinį, - greičiau". 

- Koks yra Čarlstonas, mis Skarlete? - šimtąjį kartą paklausė 
Pansė, kai 'už lango ėmė temti. 

- Labai mielas, tau jis patiks, - šimtąjį kartą atsakė Skarletė. 
- Ten! - ji parodė į peizažą, - matai tą medį. Ant jo kažkas 
tabaluoja? Tai ispaniškos samanos, apie kurias esu tau pasakojus. 

Pansė prispaudė nosį prie stiklo. 

- Oi, oi, - sudejavo ji, - atrodo, kad ten kažkokie vaiduokliai. 
Aš bijau vaiduoklių, mis Skarlete. 

- Nebūk kvailutė! - krūptelėjo Skarletė. 

Ilgi, virpantys pilkų samanų kuokštai prietemoje atrodė 
kraupiai, ir jai nepatiko tas vaizdas. Vis dėlto tai reiškė, kad 
jie įvažiavo į žemesnes vietas, kurios yra netoli jūros ir 
Čarlstono. Skarletė pasižiūrėjo į laikrodėlį. Penkios trisdešimt. 
Traukinys vėluoja daugiau kaip dvi valandas. Jos tetulės palauks, 
ji tuo tikra. Bet vis dėlto nenorėtų atvažiuoti sutemus. Tamsa 
turi kažką priešiško. 


Čarlstono stotis buvo menkai apšviesta. Skarletė ištiesusi 
kaklą dairėsi savo tetulių arba jų vežėjo. Bet išvydo tik pustuzinį 
kareivių mėlynomis uniformomis su šautuvais ant pečių. 

- Mis Skarlete, - tampė Pansė ją už rankovės, - čia tiek 
kareivių. 

Jaunosios tarnaitės balsas drebėjo. 

Jos baimė privertė Skarletę laikytis drąsiai. 

- Tiesiog elkis taip, lyg jų čia nebūtų apskritai. Jie negali 
tau padaryti nieko blogo. Karas pasibaigė jau prieš dešimt 
metų. Eime. 

Ji pamojo vežikui, stumiančiam vežimėlį su jų daiktais. 

- Kur galėčiau rasti ekipažą, kuris laukia manęs? - paklausė 
ji. 

Jis pavedė ją į pašalę, bet vienintelis ten laukiantis ekipažas 
buvo senas bagis su nukriošusiu arkliu ir susivėlusiu vežiku. 
Skarletės širdis apmirė. Kas jeigu jos tetulės išvyko iš miesto? 
Jos galėjo išvažiuoti į Savaną aplankyti tėvo. Gal telegrama 
guli tamsiuose ir tuščiuose namuose? 

Ji giliai atsiduso. Jai nusispjaut, kas ten atsitiko, bet ji turi 
išvažiuoti iš stoties, kuo toliau nuo šitų jankių. "Jei reiks, aš 
išdaužysiu langą ir įlįsiu į namą. Kodėl gi ne? Aš tiesiog 
užmokėsiu už tai, kad įdėtų naują stiklą, lygiai taip pat, kaip 
moku už stogo sulopymą". Skarletė siuntė tetulėms pinigus 
pragyvenimui nuo to laiko, kai jos prarado savo turtą per 
karą. 

- Sukrauk mano daiktus į šitą griozdą, - įsakė ji nešikui, 
- ir pasakyk vežėjui, kad padėtų tau. Aš važiuoju į Baterį. 

Stebuklingas žodis "Bateris" sukėlė būtent tokį efektą, kurio 
ji tikėjosi. Abu, ir vežėjas, ir nešikas, iš karto tapo pagarbesni 
ir paslaugesni. "Vadinasi, tai vis dar vienas iš madingiausių 
Čarlstono rajonų, - pamanė Skarletė. - Garbė Dievui. Būtų 
siaubinga, jeigu Retas sužinotų, kad aš gyvenu skurdžių kvartale". 


Kai tik bagis sustojo, Polina ir Eulalija atlapojo savo namo 
duris. Auksinė šviesa krito ant takelio, vedančio į namą, ir 
Skarletė nubėgo juo į prieglobstį, kurį jis žadėjo. 

"Dieve, kaip jos paseno! - pagalvojo ji, kai priėjo prie savo 
tetulių. - Teta Polina niekad nebuvo plona kaip nendrės stiebas 
ir tokia susiraukšlėjusi. Ir kada teta Eulalija taip sustorėjo? Ji 
panaši į vaikišką balionėlį". 

- Tik pažiūrėkite į ją! - sušuko Eulalija. - Skarlete, tu. taip 
pasikeitei, kad vos atpažinau! : 

Skarletė krūptelėjo. Negi ji paseno? Skarletė apkabino tetules 
ir sunkiai išspaudė šypseną. 

- Pažiūrėk, Polina, - plepėjo Eulalija, - Skarletė labai panaši 
į Eliną. 

Polina purkštelėjo. 

- Tu juk žinai, kad Elina niekada nebuvo tokia liesa. 

Ji paėmė Skarletę už rankos ir nutempė nuo Eulalijos. 

- Nors panašumas tiesiog nuostabus. 

Šį kartą Skarletė nusišypsojo laiminga šypsena. Negalėjo būti 
malonesnio komplimento už šį. 

Tetulės tarškėjo ir ginčijosi, kaip įtaisyti Pansę tarnų pusėje 
ir kur padėti Skarletės lagaminus. 

- Nesumanyk ko nors imtis dabar, mieloji, tu tikriausiai 
nusikamavai per tokią ilgą kelionę, - pasakė Eulalija. 

Skarletė įsitaisė ant sofutės svetainėje. Dabar, kai ji pagaliau 
atvažiavo čionai, karštligiška energija, su kuria ji rengėsi kelionei, 
tarsi išgaravo, ir ji pajuto, kad teta teisi: ji tikrai nusikamavusi. 

Vakarieniaudama ji kovojo su snauduliu. Abiejų tetulių balsai 
buvo malonūs, jos kalbėjo su ypatingu vietiniu akcentu, 
ištęsdamos balses ir švelnindamos priebalses. Ir nors kalbėdamos 
jos nuolat nepiktai ginčijosi, jų kalbos garsai skambėjo 
migdančiai. Skarletė sužinojo tai, kas jai rūpėjo, vos tik 
peržengusi slenkstį. Retas gyvena savo motinos namuose, bet 
dabar išvykęs iš miesto. 

- Išvažiavo į Šiaurę, - su nuoskauda tarė Polina. 

- Bet turėdamas gerą tikslą, - priminė seseriai Eulalija. - 
Filadelfijoje jis nori išpirkti šeimos sidabrą, kurį iš jų pavogė 
jankiai. 

Polina atsileido. 

- Malonu matyti, koks jis atsidavęs motinai. 

Šį kartą kritikuoti ėmėsi Eulalija. 

- Jis galėjo parodyti savo atsidavimą daug anksčiau. 

Skarletė tuo metu svarstė mintyse: "Kada jau galėčiau eiti 
gultis? Šiandien manęs nekankins nemiga" - pagalvojo ji. 

Ir ji buvo teisi. Dabar, kai ji vėl laikė rankose savo gyvenimo 
vadžias ir buvo kelyje į tikslą, kurio siekė, ji miegojo kaip 
kūdikis. Ryte ji pabudo jausdama pasitenkinimą. To ji seniai 
nebuvo patyrusi. Tetulės ją priėmė gerai, ji nebuvo varoma iš 
čia, ji nesijautė vieniša kaip Atlantoje, ir jai net nereikėjo 
sukti galvos, ką susitikus pasakyti Retui. Ji galės pailsėti, 
laukdama, kol jis grįš iš Filadelfijos. 

Tačiau nespėjo Skarletė išgerti pirmo puodelio kavos per 
pusryčius, kai Eulalija privertė ją krūptelėti. 

- Žinau, kad tu nekantrauji pamatyti Keriną, mieloji, bet 
lankytojus pas ją leidžia tik antradieniais ir Šeštadieniais, taigi 
mes šiai dienai suplanavom kai ką kita. 

"Kerina! - Skarletė sukando dantis. Ji visai nenorėjo jos 
matyti. - Išdavikė! Atiduoti savo Taros dalį, lyg ji būtų nieko 
neverta... Bet ką ji pasakys tetulėms? Jos tikrai nesupras, kaip 


96 


sesuo gali nedegti noru pamatyti kitą seserį. Taip, jos gyvena 
kartu, jos artimos. Privalau apsimesti, jog labiau už viską 
pasaulyje trokštu susitikti su Kerina, o kai ateis laikas eiti, 
apsimesiu, kad įsiskaudėjo galva". 

Staiga ji išgirdo, ką kalba Polina, ir jai sutvinksėjo 
smilkiniuose. 

- „ tai mes pasiuntėm tarnaitę su laiškeliu Eleonorai Batler. 
Aplankysime ją šiandien, - ji siektelėjo sirupo. - Ar nebūtum 
maloni paduoti sirupą, Skarlete? 

Skarletė automatiškai ištiesė ranką, bet apvertė indelį, 
paliedama lipnų skystį ant stalo. Reto motina... Ji dar 
nepasirengusi susitikti su ja. Matė ją tik vieną kartą Bonės 
laidotuvėse, ir jos atminty beveik nieko neužsiliko apie ją, tik 
tai, kad misis Batler buvo labai aukšta, ori ir didingai nekalbi. 
"Žinau, teks su ja pasimatyti, - pagalvojo Skarletė, - bet dar 
ne dabar. Aš nepasirengusi". Jos širdis pašėlusiai daužėsi, ir ji 
negrabiai mėgino servetėle sugerti lipnų skystį. 

- Brangioji Skarlete, netrink taip smarkiai staltiesės. 

Polina sulaikė jos ranką už riešo. Skarletė atitraukė ranką. 
"Kaip galima jaudintis dėl tos kvailos staltiesės tokią akimirką“. 

- Atleiskite, tetule, - šiaip taip susivaldė ji. 

- Nieko nieko, mieloji. Tu tiesiog pratrinsi skylutę, 0 mums 
liko tiek nedaug mielų daiktų... - Eulalijos balsas buvo sielvartingas. 

Skarletė sugriežė dantimis. Jai norėjosi surikti. Kokią reikšmę 
turi staltiesė, jeigu jai reikia pasimatyti su Reto mama, kurią 
jis dievina? O jei jis pasakė jai, kodėl išvažiavo iš Atlantos? 

- Aš verčiau eisiu peržiūrėti savo suknelių, - pasakė Skarletė, 
nurydama kamuolį gerklėje. - Pansė turės išlyginti tą, kurią 
nuspręsiu rengtis. 

Ji turi atsikratyti Polinos ir Eulalijos, reikia pasirūpinti savo 
išvaizda. 

- Liepsiu Siūzei įkaitinti lygintuvus, - pasiūlė Eulalija. Ji 
paskambino sidabriniu varpeliu, gulinčiu šalia jos lėkštės. 

- Geriau jau ji išskalbtų staltiesę prieš užsiimdama kuo nors 
kitu, - tarė Polina. - Kai dėmės išdžius... 

- Tu galėtum pastebėti, sesuo, kad aš dar nebaigiau 
pusryčiauti. Nejaugi manai, kad leisiu viskam atšalti, kol Siūzė 
valys stalą? 

Skarletė išsprūdo iš kambario. 


- Tau neprisireiks šitos sunkios kailinės pelerinos, Skarlete, 
- tarė Polina. 

- Iš tikrųjų, - pridūrė Eulalija. - Šiandien tipiška Čarlstono 
žiemos diena. Aš irgi neimčiau šalio, jeigu nebūčiau persišaldžiusi. 
Skarletė nusisegė peleriną ir ištiesė ją Pansei. Jeigu Eulalija 
nori, kad visi kiti persišaldytų taip pat kaip ji, Skarletė mielai 
suteiks jai tą malonumą. Tetulės, matyt, laiko ją kvailute. 
Skarletė žino, kodėl jos nenori, kad ji būtų su šia kailine 
pelerina. Jos tokios pat kaip Senoji Gvardija Atlantoje. Kad 
būtų gerbiamas, Žmogus turi atrodyti toks pat panešiotas kaip 
ir jos. Ji pastebėjo, kaip Eulalija apžiūrinėja jos madingą 
plunksnomis papuoštą skrybėlaitę, ir sukando dantis. Jeigu jai 
teks susitikti su Reto mama, tai ji bent jau padarys tai stilingai. 

- "Tuomet judam, - pasakė Eulalija pasiduodama. 

Siūzė plačiai atvėrė didžiąsias duris, ir Skarletė nusekė paskui 
savo tetules į gatvę. Jai užėmė kvapą, kai nusileido apačion 
nuo priebučio. Buvo tarsi gegužis, o ne spalis. Saulė akino 
atsispindėdama nuo takelio ir gaubė jos pečius lengva skraiste. 
Ji pakėlė smakrą, kad pajustų saulę veidu, ir jos akys užsimerkė 
iš malonumo. 

- Ach, tetulės, kaip puiku, - pasakė ji. - Tikiuosi, jūsų 
ekipažas su nuleidžiamu viršumi. 

Tetulės nusijuokė. 

„- Mielas kūdiki, - pasakė Eulalija. - Nė viena gyva siela 
Carlstone neturi ekipažo - išskyrus Salę Briuton. Mes eisime 
pėsčios. Visi taip daro. 

- Yra ekipažų, sesuo, - pataisė Polina. - Sakvojažininkai 
turi. 

- Vargu ar galima vadinti sakvojažininkus "gyvomis sielomis". 
Besieliai jie, kitaip nebūtų sakvojažininkai. 

- Grobuonys, - šnypšdama pritarė Polina. 

- Suopiai, - pasakė Eulalija. 

Seserys nusijuokė. Skarletė drauge su jomis. 

Saulėta diena apsvaigino ją savo švelnumu. Negali atsitikti 
nieko blogo tokią puikią dieną. Netikėtai ji pajuto didžiulę 
simpatiją savo tetulėms, net jų amžinam niurnėjimui. Ji ėjo su 
jomis plačia gatve. 

Brizas taršė jos skrybėlaitės plunksnas ir dvelkė į lūpas 
sūriu prieskoniu. 

Tolimame krantinės krašte rusvai žali Čarlstono įlankos 
vandenys nusidriekė prieš ją iki horizonto. Kairėje plazdėjo 
vėliavos laivuose, stovinčiuose prieplaukoje. Dešinėje žaliavo 
smaragdiniai žemos ilgos salos medžiai. Saulės šviesa spindėjo 
ant nedidelių bangų keterų tarsi briliantai. Trys akinamai balti 

paukščiai perkirto žydrą dangų ir puolė žemyn, paliesdami 
vandens paviršių. Rodės, jie Žaidžia nerūpestingą Žaidimą. Silpnas 
sūrokas vėjelis glamonėjo Skarletės kaklą. 

Ji teisingai padarė, kad atvažiavo, dabar nė kiek tuo neabejoja. 
Ji atsisuko į tetules. 

- Nuostabi diena. 

Krantinė buvo tokia plati, kad jos ėjo visos trys šalimais. 
Dukart jos sustojo: susitikusios su pagyvenusiu vyriškiu, dėvinčiu 
senamadišką švarką ir kartoninę skrybėlę, paskui su dama, 
lydima terniuko, kuris kalbinamas raudo. Kiekvieną kartą jos 
sustodavo, ir tetulės pristatydavo Skarletę. 

- „ mūsų dukterėčia iš Atlantos. Jos motina buvo mūsų 
sesuo, ji ištekėjusi už Eleonoros Batler berniuko Reto. 

Senasis džentelmenas nusilenkė ir pabučiavo Skarletei ranką, 
dama pristatė jai savo anūką, kuris spoksojo į Skarletę lyg 
trenktas perkūno. Kiekvieną akimirką diena Skarletei atrodė vis 
puikesnė. Paskui ji pastebėjo, kad krantine vaikštnėja ir mėlynos 
uniformos. 

Jos eisena tapo nervinga, ji sugriebė Polinos ranką. 

- Tetule, - sušnibždėjo ji, - ten jankių kareiviai artėja prie 
mūsų. 

- Eisime kaip ėjusios, - tvirtai tarė Polina. - Jie turės 
pasitraukti mums iš kelio. 

Ištikta šoko Skarletė pažvelgė į Poliną. Kas pamanytų, jog 
ši liesutė sena tetulė gali būti tokia drąsi? Jos pačios širdis 
garsiai daužėsi, ir ji bijojo, kad jankiai neišgirstų, bet privertė 
savo kojas eiti į priekį. 

Kai juos teskyrė trys Žingsniai, kareiviai pasitraukė į šalį, 
prisispausdami prie metalinės tvoros, juosiančios takelio pakraštį 
prie vandens. Polina ir Eulalija praplaukė pro juos tarsi pro 
tuščią vietą. Skarletė užrietė smakrą kaip tetulės ir nuėjo paskui 
jas. 

Kažkur priekyje orkestras gorojo "Och, Siuzana". Linksma 
melodija buvo tokia pat lengvutė ir saulėta kaip ši diena. 
Eulalija ir Polina paspartino žingsnį, prisitaikydamos prie muzikos 
takto, o Skarletės kojos buvo tarsi švininės. "Bailė!" - smerkė 
ji save, tačiau negalėjo suvaldyti vidinio drebulio. | 

- Kodėl čia tiek daug prakeiktų jankių? - piktai paklausė 
ji. - Keliolika jų mačiau ir stotyje. 

- Mano mieloji Skarlete, - pasakė Eulalija. - Argi tu nežinai? 
Čarlstonas vis dar okupuotas kariškių. Atrodo, jie niekad nepaliks 

mūsų ramybėje. Jie nekenčia mūsų už tai, kad išgujom juos 
iš Samterio forto, o paskui atsilaikėm prieš visą jų laivyną. 

- Ir Dievas žino prieš kiek jų pulkų, - pridūrė Polina. 

Seserų veidai švietė išdidumu. 

- Dievo Motina, - sušnibždėjo Skarletė. 

Ką ji padarė? Pakliuvo priešui tiesiai į nagus. Ji Žino, kas 
yra karinis valdymas: bejėgiškumas ir įniršis, nuolatinė baimė, 
kad jie konfiskuos tavo namą arba uždarys tave į kalėjimą, 
arba sušaudys. Karinė valdžia visagalė. Skarletė kentė jos 
kaprizingą valdymą penkerius metus. Kaip ji galėjo būti tokia 
kvailė ir vėl pakliūti į jos valdas. 

- Bet jie turi smagų orkestrą, - pasakė Polina. - Neatsilik, 
Skarlete, mes einam per gatvę čia. Batlerių namas tas, kur 
neseniai nudažytas. 

- Laiminga Eleonora, - pasakė Eulalija, - turi tokį mylintį 
sūnų. Retas dievina savo motiną. 

Skarletė apžvelgė namą. Ne namas, o rūmai. Akinamai baltos 
kolonos rėmėsi į stogą virš didžiulių verandų, supančių aukštą 
didingą plytų namą. Skarletei pakirto kojas. "Aš negaliu įeiti 
ten, negaliu. Ką aš pasakysiu moteriai, kuri gyvena tokioj 
prabangoj? Moteriai, kuri galėtų sugriauti visas mano viltis“. 

Polina, laikydama ją už parankės, skubino pereiti gatvę. 
Skarletė tarsi lunatikė leido vesti save. Paskui ji atsidūrė už 
durų prieš aukštą elegantišką moterį akinamai baltais plaukais, 
gaubiančiais pailgą malonų veidą. 

- Brangioji Eleonora, - pasakė Eulalija. 

- Jūs atvedėte Skarletę, - nutraukė misis Batler. - Mano 
brangus kūdiki, tu tokia išblyškusi! | 

Ji švelniai padėjo savo rankas jai ant pečių ir pasilenkė 
pabučiuoti į skruostą. 

Skarletė užmerkė akis. Lengvas citrininės verbenos aromatas 
apgaubė ją, dvelkdamas nuo Eleonoros Batler šilkinės suknelės, 
šilkinių jos plaukų. Tai buvo kvapas, neatskiriamas nuo Elinos 
O'Haros, komforto, meilės, - ramaus prieškarinio gyvenimo 
kvapas. 


Skarletė pajuto, kad jos skruostais teka ašaros. 

- Na, na, - kalbėjo Reto motina, - viskas gerai, mieloji, 
viskas dabar gerai. Pagaliau parvažiavai namo. Aš karštai troškau, 
kad tu atvažiuotum. 


Ji apkabino marčią ir tvirtai priglaudė prie savęs. 

Vienuoliktas skyrius 


Eleonora Batler buvo pietietė. Jos švelnus balsas ir gracingi 
judesiai slėpė nepaprastą energiją. Damos čia nuo pat vaikystės 
buvo mokomos žavėtis pašnekovais, atrodyti bejėgės, tuščiagalvės 
ir linkusios dievinti. Jos taip pat buvo mokomos susidoroti su 
milžiniškų namų rūpesčiais, tvarkytis su didžiuliu skaičiumi tarnų, 
neretai kovojančių tarp savęs, visą laiką apsimesdamos tarsi 
namai, sodas, virtuvė, tarnai patys nepriekaištingai tvarkosi, o 
namų šeimininkė rūpinasi tik tuo, kaip geriau parinkti raštą 
siuvinėjimams. 

Kai dėl karo negandų tarnų skaičius nuo trisdešimties 
keturiasdešimties sumažėjo iki vieno ar dviejų, atitinkamai 
padidėjo reikalavimai moterims. Apgriauti namai turėjo būti 
prieglauda šeimoms, spindėti švariais langais ir iki blizgesio 
nušveistu variu, turėti gražiai atrodančią, visiškai ramią 
šeimininkę, besiilsinčią svetainėje. Pietų damos nežinia kokiu 
būdu įstengė susidoroti su šiuo uždaviniu. 

Eleonora švelniais žodžiais ir kvapnia arbata nuramino 
Skarletę, paglostė Polinos savimeilę, paklausdama jos nuomonės 
apie stalelį, neseniai pastatytą svetainėje, pataisė nuotaiką 
Eulalijai, paprašydama paragauti torto i nustatyti, ar pakankamai 
įdėta vanilės. Ji taip pat įsakė tarnams, kad padėtų Skarletės 
tarnaitei pergabenti jos daiktus iš tetulių namų į didelį Reto 
miegamąjį su vaizdu į sodą. 

Mažiau negu per dešimt minučių viskas buvo patvarkyta, 
kad Skarletė persikeltų gyventi po Eleonoros Batler stogu, 
neužgaunant jos jausmų ir nesutrikdžius namų gyvenimo ritmo. 
Skarletė vėl pasijuto kaip mergaitė - saugi, apgaubta dosnios 
motinos meilės. 

Ji žvelgė į Eleonorą miglos aptrauktomis dievinančiomis 
akimis. Štai kuo ji visą laiką norėjo pasidaryti, nuolat mėgino 
pasidaryti - tokia dama kaip mama, kaip Eleonora Batler. Elina 
O'Hara mokė ją būti ledi. "Dabar aš galiu tapti ja, - pagalvojo 
Skarletė. - Aš dar galiu ištaisyti daugelį klaidų, kurių pridariau. 
Mama galėtų manim didžiuotis". 

Kai Skarletė buvo vaikas, Motinėlė vaizduodavo jai dangų 
kaip debesų šalį, panašią į didelį pūkinį čiužinį, kur ilsisi 
angelai ir linksminasi pro debesų plyšius žiūrėdami, kas vyksta 
žemai. Kai mirė motina, Skarletė vaikiškai tebejsivaizdavo, kad 
Elina stebi ją iš aukštai su skaudžiu nerimu. 

"Dabar viskas bus geriau“, - pažadėjo ji motinai. Malonus 
Eleonoros elgesys privertė Skarletę trumpam pamiršti visas 
baimes ir tuos prisiminimus bei mintis, kurios užliejo jos širdį 
po susitikimo su jankiais. Ji netgi išsklaidė jos būgštavimus dėl 
sprendimo likti su Retu Čarlstone. Ji pasijuto saugi, mylima 
ir nenugalima. Ji gali viską. Ir ji viską padarys. Ji vėl užkariaus 
Reto meilę. Ji taps ledi, kaip norėjo jos mama. Visi ją gerbs 
ir dievins. Ir ji niekad niekad jau nebus vieniša. 

Kai Polina uždarė paskutinį dramblio kaulu inkrustuotą 
stalelio stalčiuką, o Eulalija skubiai prarijo paskutinį gabalėlį 
torto, Eleonora Batler pakilo, vesdamasi su savim Skarletę. 

- Turiu pasiimti savo batukus iš batsiuvio, - tarė ji, - aš 
veduosi Skarletę drauge, parodysiu jai Kingstrytą. Nė viena 
moteris negali jaustis kaip namie, nežinodama, kur yra 
parduotuvės. Aš jūs dėsitės prie mūsų? 

Skarletė pajuto nepaprastą palengvėjimą, kai tetulės atsisakė. 
Ji norėjo pabūti su misis Batler viena. 

Vaikščioti po Čarlstono parduotuves buvo vienas malonumas. 
Švietė skaisti žiemos saulė. Kingstrytas buvo pilnas malonių 
netikėtumų. Parduotuvės tęsėsi kvartalas po kvartalo: maisto 
produktai, ūkinės prekės, avalynė, tabakas ir cigarai, skrybėlės, 
papuošalai, porcelianas, sėklos, medikamentai, vynai, knygos, 
pirštinės, saldumynai - atrodė, jog Kingstryte galima nusipirkti 
visko. Visur minios pirkėjų, žavingi bagiai, atviri ekipažai su 
livrėjuotais  vežikais ir madingai apsirengusiais keleiviais. 
Čarlstonas nė iš tolo nebuvo panašus į tą niūrų miestą, kurį 
ji būgštavo išvysti. Jis buvo daug didesnis ir judresnis negu 
Atlanta. Ir jokio panikos ženklo. 

Deja, Reto motina laikėsi taip, tarsi nebūtų šių spalvų, 
judėjimo ir veiklumo aplinkui. Ji ėjo pro vitrinas su stručių 
plunksnomis ir spalvingomis vėduoklėmis net nežvilgtelėdama į 
jas, perėjo gatvę net nepadėkojusi moteriai, kuri sustabdė savo 
bagį, kad praleistų ją. Skarletė prisiminė, ką jai sakė tetulės: 
Čarlstone visi ekipažai priklauso jankiams ir sakvojažininkams. 
Ji staiga pajuto užplūstantį įniršį tiems grobuonims, kurie tunka 
iš pralaimėjimą patyrusių Pietų. Ji truputį nusiramino, kai 
avalynės parduotuvėje pastebėjo, kaip šeimininkas pavedė turtingai 
motinos. Buvo malonu eiti drauge su Čarsltono Senosios 
Gvardijos atstove. Skarletė karštai panoro, kad dabar čia atsirastų 
misis Merivezer arba misis Elsing. 

- Aš palikau batelius, kad juos dar kartą susiūtų, misteri 
Brakstonai, - tarė Eleonora, - taip pat noriu parodyti savo 
marčiai, kur perkama geriausia mieste avalynė ir kur pats 
maloniausias aptarnavimas. Brangioji Skarlete, misteris Braks- 
tonas pasirūpins tavimi, kaip jis jau daugelį metų rūpinasi 
manimi. 

- Tai man garbė, mem, - misteris Brakstonas elegantiškai 
nusilenkė. 

- Kaip jūsų reikalai, misteri Brakstonai? - labai grakščiai 
palausė Skarletė. - Ko gero, šiandien nusipirksiu pas jus batelius. 

Ji kilstelėjo savo sijoną keletą colių, kad parodytų švelnios, 
plonos odos batelius. 

- Ką nors labiau tinkančio pasivaikščiojimams mieste, - 
išdidžiai pasakė ji. 

Brakstonas išsitraukė iš kišenės nepriekaištingai švarią baltą 
nosinaitę ir pašluostė ja dvi kėdes. 

- Malonėkite, ledi... 

Jis dingo už užuolaidos tolimame parduotuvės kampe, o 
Eleonora palinko prie Skarletės ir sušnibždėjo jai į ausį: 

- Kai jis atsiklaups matuoti tau batukų, įsižiūrėk į jo 
plaukus. Jis dažo juos batų tepalu. 

Skarletei teko įtempti visas jėgas, kad neprunkštelėtų, kai 
pamatė, jog misis Batler visiškai teisi. O dar tie Eleonoros 
greiti žvilgsniai ir konspiratoriški juoko žiburėliai tamsiose akyse. 
Kai jos išėjo iš parduotuvės, Skarletė ėmė kikenti. 

- Jūs neturėjote man šito sakyti, mis Eleonora. Aš vos 
susitvardžiau. 

Misis Batler ramiai nusišypsojo. 

- O dabar eisime pas Onslou, suvalgysime po porciją ledų. 
Vienas iš oficiantų ten varo geriausią Pietų Karolinoje naminę 
degtinę, noriu užsakyti keletą kvortų vaisiniams tortams. Ledai 
ten irgi puikūs. 

- Mis Eleonora! 

- Mieloji, konjako negausi nei už pinigus, nei iš draugiškumo. 
Visi mes priversti kažkaip suktis, ar ne? Ir tai turi kažką 
žavaus - pirkti juodojoje rinkoje! Tau taip neatrodo? 

Dabar Skarletė jau nesistebėjo, kad Retas dievina savo 
motiną. | 

Eleonora Batler toliau pažindino Skarletę su Čarlstono 
gyvenimu. Nuvedė ją į madingą medžiagų parduotuvę nusipirkti 
gabalo medvilnės (stovinti prie prekystalio moteris nužudė savo 
vyrą adata į širdį, bet teisėjas viską taip pasuko, tarsi jis pats 

girtas ant jos nuvirto); pas farmacininką (vargšas Žmogus, jis 
buvo toks trumparegis, kad sykį sumokėjo didelius pinigus už 
nematytą tropikų žuvį, gerai išsilaikiusią spirite, kuri, jo 
įsitikinimu, buvo mažytė undinė). 

- Tikrų vaistų eik į Brodstryto parduotuvę, kurią tau 
parodysiu, - pasakė misis Batler. 

Skarletė baisiai susikrimto, kai atėjo laikas grįžti namo. Ji 
neprisiminė, kad kada nors būtų taip linksmai praleidusi laiką 
ir vos neėmė maldauti aplankyti dar keletą parduotuvių. 

- Manau, atgal važiuosime tramvajumi, - tarė misis Batler. 
- Jaučiuosi truputį pavargusi. 

Ir Skarletė tučtuojau susirūpino. Ar Eleonoros Batler 
blyškumas yra ligos ženklas, ar taip aukštinamas ledi odos 
baltumas? Ji prilaikė savo anytą už alkūnės, padėdama įlipti į 
tramvajų, išdažytą ryškiai žalia ir geltona spalva. Retas jai 
neatleistų, jeigu jo motinai kas nors atsitiktų. Ji pati to sau 
neatleistų. 

Akies krašteliu ji stebėjo misis Batler, kol arklių traukiamas 
vagonėlis važiavo savo bėgiais, bet nepamatė nieko keliančio 
nerimą. Eleonora žvaliai kalbėjo apie tai, kaip jos dar sykį 
kartu trauks į parduotuves. 

- Rytoj eisime į turgų, tu susipažinsi su visais, kuriuos tau 
reikia pažinti. Tai tradicinė vieta, kur sužinomos naujienos. 
Laikraščiai niekad nerašo apie tikrai įdomius dalykus. 

Vagonėlis kryptelėjo ir pasuko į kairę, paskui pavažiavo 
vieną kvartalą ir sustojo kryžkelėje. Skarletė krūptelėjo. Tiesiai 
už lango, šalia Eleonoros galvos, ji pamatė karėivį su šautuvu 
ant peties, einantį aukštos kolonados šešėlyje. 

- Jankis, - sušnibždėjo ji. 

Misis Batler pasekė Skarletės žvilgsnį. 

- Taip, tikrai. Džordžija išsivadavo nuo jų, ar ne? Mes 
okupuoti. taip seniai, kad jau beveik jų nepastebime. Vasario 
mėnesį bus dešimt metų. Per tiek laiko Žmogus beveik prie 
visko gali priprasti. 

- Aš prie jų niekada nepriprasiu, - sušnibždėjo Skarletė, - 
niekada. 

Netikėti garsai privertė ją krūptelėti. Paskui ji suprato, kad 
tai muša kurantai - kažkur virš jos galvos. Vagonėlis perkirto 
kryžkelę ir pasuko į dešinę. 

- Jau pirma, - pasakė misis Batler, - nieko stebėtino, kad 
pavargau, tai buvo ilgas rytas. 

Kurantai nutilo. Varpas suskambėjo tik vieną kartą. 

- Tai kiekvieno čarlstoniečio laiko sargas, - tarė Eleonora, 
- Švento Mykolo varpinės laikrodis. Jis paskelbia apie mūsų 
gimimą ir mirtį. 

Skarletė žiūrėjo į aukštus namus ir aptvertus sodus. Visi 
be išimties jie buvo nukentėję nuo karo. Sviedinių randai 
išmargino visus paviršius, ir skurdas tiesiog krito į akis: atšokę 
dažai, langai, kryžmai užkali lentomis, skylės ir rūdys, 
bjaurojančios dailius geležinius balkonėlius ir vartus. Medžiai 
išilgai kelio buvo jaunučiai, pasodinti vietoj ankstesnių galiūnų, 
kuriuos sunaikino bombos. Prakeikti jankiai! 

Bet nepaisant to saulės blyksniai spindėjo ant nušveistų 
varinių durų rankenų ir iš aptvertų sodų sklido gėlių aromatas. 
"Kokie šaunūs tie čarlstoniečiai, - pagalvojo ji, - jie nepasiduoda". 

Paskutinėje stotelėje Skarletė padėjo išlipti misis Batler. Prieš 
jas driekėsi parkas su rūpestingai pakirpta žole ir akinamai 
baltais takeliais, kurie vedė prie naujai išdažytos orkestro scenos 
su švariu pagodos formos stogu. Už jos spindėjo įlanka. Skarletė 
pajuto vandens ir druskos kvapą. Vėjelis šlamino palmių lapus 
ir plaikstė samanų kuokštus ant ąžuolų. Maži vaikai bėgiojo, 
rideno lankus, žongliravo „sviedinukais, žaidė žolėje. Juos akylai 
stebėjo juodaodės tarnaitės, įsitaisiusios ant suolelių. 

- Skarlete, tikiuosi, tu atleisi man, man būtina tavęs paklausti. 

Misis Batler skruostus išmušė raudonos dėmės. 

- Kas atsitiko, mis Eleonora? Jūs blogai jaučiatės? Norite, 
kad ko nors atneščiau? Prisėskite. 

- Ne, ne, aš puikiai jaučiuosi. Aš tiesiog negaliu tverti 
nežinodama... Aš jūs su Retu kada nors galvojote apie tai, 
kad reiktų dar vieno kūdikio? Aš suprantu, jūs bijote dar 
kartą patirti sielvartą, kurį išgyvenote, kai mirė Bonė... 

- Kūdikio... 

Skarletė neįstengė kontroliuoti savo balso. Nejaugi misis 
Batler perskaitė jos mintis? Skarletė norėtų pastoti kuo greičiau. 
Tada Retas niekad neišsiųstų jos atgal. Jis iš proto eina dėl 
vaikų ir visuomet ją mylės, jeigu ji pagimdys jam kūdikį. 
Skarletės balsas skambėjo nepaprastai nuoširdžiai, kai ji pasakė: 

- Mis Eleonora, aš noriu kūdikio labiau už viską pasaulyje. 

- Dėkui Dievui, - su palengvėjimu atsiduso misis Batler, - 
vadinasi, aš vėl galėčiau tapti senele. Kai Retas atvežė Bonę 
į svečius, aš vos neuždusinau jos savo glėbyje. Žinai, Margaretė 
- mano kito sūnaus žmona, tu ją šiandien pamatysi - vargšė 
Margaretė nevaisinga. O Roza Marija... Reto sesuo... Labai 
bijau, kad neatsiras Žmogaus, kuris ją vestų. 


105 


Skarletės smegenys įtemptai dirbo, kaupdamos ir rūšiuodamos 
žinias apie Reto šeimą. "Roza Marija gali tapti problema. Senos 
panos visuomet bjaurios. Bet brolis - koks jo vardas? Ach 
taip, Rosas. Rosas vyras, o jai niekad nekildavo problemų su 
jais. Apie bevaikę Margaretę visai neverta galvoti. Vargu ar ji 
turi kokią nors įtaką Retui. Niekai, ką jie visi apskritai gali 
reikšti? Tai savo motiną jis taip labai myli, 0 jo motina nori, 
kad jie būtų drauge, su vaiku, su dviem, su tuzinu vaikų. 
Retas turi priimti ją atgal". 

Ji greitai pabučiavo misis Batler į skruostą. 

- Aš tiesiog degu noru turėti kūdikį, mis. Eleonora. Mes 
drauge įtikinsim Retą. 

- Tu padarei mane labai laimingą, Skarlete. Einam dabar 
į namus, jie čia pat už kampo. Paskui, manau, truputį 
pailsėsiu iki pietų. Mano komitetas renkasi šiandien dieną 
pas mane namuose, ir aš turiu būti pasiruošusi. Neketinu 
versti tavęs dirbti, bet, žinoma, būtų malonu, jeigu tuo 
susidomėtum. Pardavinėdamos tortus, ruošdamos rankdarbių 
turgus mes renkame pinigus Konfederatų Namams - našlėms 
ir našlaičiams. 

"Dieve gailestingas, argi jie visi ne vienodi, tie pietiečiai? 
Tiesiog kaip Atlantoj. Nuolat kas nors konfederatiška. Nejaugi 
jie negali pripažinti, kad karas pralaimėtas, ir pakeisti savo 
gyvenimą. Man įsiskaudės galvą". Skarletė sumaišė žingsnius, 
paskui susivaldė ir vėl prisitaikė prie tvirtos misis Batler eisenos. 
Ne, ji eis į komitetą šiandien, ji netgi dirbs jame, jeigu bus 
paprašyta. Ji daugiau nedarys tokių klaidų kaip. Atlantoje. Ji 
niekad daugiau nebus atstumtoji ir vieniša, net jeigu dėl to 
jai reikėtų nešioti korsetą su Žvaigždėmis ir juostelėmis. 

- Labai miela, - pasakė ji. - Man visuomet buvo gaila, kad 
pritrūkdavau laiko papildomam darbui Atlantoje. Buvęs mano 
vyras Frenkas Kenedis paliko man verslą kaip palikimą mažai 
mergaitei. Laikau savo pareiga prižiūrėti jį dėl jos. 

Tai patvirtins istoriją, kurią papasakojo Retas. 

Eleonora Batler supratingai linktelėjo galva. Skarletė nuleido 
blakstienas, kad paslėptų akyse suspindusį džiaugsmą. 


Kol misis Batler ilsėjosi, Skarletė apžiūrinėjo namą. Ji skubiai 
nubėgo laiptais žemyn pažiūrėti, ką gi pirkdavo Retas iš jankių 
savo motinai. 

Kambariai atrodė labai tušti Skarletė nebuvo įgijusi 
sugebėjimo įvertinti, kaip tobula tai, ką Retas padarė. Antrajame 

aukšte dvigubos svetainės buvo apstatytos elegantiškomis sofomis, 
stalais ir kėdėmis; baldai išdėstyti taip, kad kiekvienas jų galėjo 
būti įvertintas ir panaudotas. Skarletė pasigėrėjo šilkinių apmušalų 
kokybe ir puikiai nupoliruotu medžiu. Daug labiau jai patiko 
nedidelis kambarys žaisti kortomis. 

Valgomasis pirmajame aukšte jai tebuvo valgomasis. Ir 
biblioteka - tiesiog vieta, kur pridėta daug knygų, vadinasi - 
nuobodi. Labiausiai ją sužavėjo didžiulės verandos. Diena buvo 
šilta, ir nuo jų atsivėrė vaizdas su sklandančiomis žuvėdromis 
bei mažutėmis jachtomis, kurios, rodės, irgi tuoj tuoj pakils į 
orą. Visą gyvenimą supamai sausumos, Skarletei šie vandenų 
plotai atrodė nepaprastai egzotiški. O kaip maloniai kvepėjo 
oras! Jis sukėlė jai apetitą. Ji džiaugsis, kai mis Eleonora 
pailsės ir jos galės papietauti. 


- Ar nenorėtum išgerti kavos verandoje, Skarlete? - paklausė 
Eleonora, Batler. - Tai gal paskutinė proga. Atrodo, oras keičiasi. 

- O taip, labai norėčiau. 

Pietūs buvo geri, bet ji dar jautėsi pavargusi, truputį suvaržyta. 
Lauke bus smagiau. 

Ji nusekė paskui misis Batler į antrojo aukšto verandą. 
Dabar buvo vėsiau negu tada, kai ji čia lankėsi priešpiet. 
Karšta kava bus kaip tik. 

Ji greitai išgėrė pirmąjį puodelį ir jau ketino paprašyti dar 
vieno, bet Eleonora Batler nusijuokė rodydama žemyn į gatvę. 

- Štai važiuoja mano komitetas, - tarė ji. - Iš karto pažįstu 
Šiuos garsus. 

Skarletė irgi išgirdo mažų skambalėlių tilindžiavimą. Ji pribėgo 
prie tvoros. 

Pora arklių lėkė jos pusėn, tempdami simpatišką tamsiai 
žalią karietą su geltonais ratų stipinais. Ratai maloniai švysčiojo 
ir linksmai skimbčiojo. Ekipažas sumažino greitį, paskui sustojo 
priešais namą. Skarletė galėjo įžiūrėti varpelius, tai buvo rogių 
skambalėliai, pritvirtinti prie odinio diržo, apvynioto aplink 
stipinus. Nieko panašaus jai neteko matyti. Nebuvo regėjusi ji 
ir tokio vežiko, sėdinčio aukštoje sėdynėje. Tai buvo moteris, 
apsirengusi rudu jojimo kostiumu ir apsimovusi geltonomis 
pirštinėmis. Ji atsistojo įtempdama vadeles, jos bjaurus veidas 
persikreipė, ji atrodė kaip apsirengusi beždžionė. 

Karietos durelės atsidarė ir iš jos išlipo besijuokiantis jaunas 
vyriškis. Jis ištiesė ranką. Nutukusi dama atsirėmė į ją ir išlipo 
iš karietos. Ji irgi juokėsi. Vyriškis prilaikė ją, kol ji atsistojo 

ant takelio, paskui ištiesė ranką jaunesnei plačiai besišypsančiai 
moteriai. 

- Eime, brangioji, - pasakė misis Batler. - Padėsi man 
suorganizuoti arbatą. 

Skarletė mielai nuėjo paskui ją. "Kokie neįprasti Žmonės. 
Mis Eleonoros komitetas tikriausiai nepanašus į tą senų kačių 
gaują, karaliaujančią Atlantoje. Iš kur jie ištraukė šią moterį 
beždžionę? Ir kas tas vyriškis? Vyrai nekepa pyragų labdarai. 
Jis gana patrauklus". Skarletė stabtelėjo prie veidrodžio pasitaisyti 
vėjo sutaršytų plaukų. 

- Tu atrodai kiek sukrėsta, Ema, - kalbėjo misis Batler. 

Ji ir putlioji moteris susiglaudė skruostais, pirma iš vienos 
pusės, paskui iš kitos. 

- Išgerk puodelį gaivinančios arbatos, bet pirmiausia leisk 
tau pristatyti Reto žmoną Skarletę. 

- Reikės daugiau negu vieno puodelio arbatos, kad atsileistų 
mano nervai po nedidelės kelionės, Eleonora, - pasakė moteris 
ir ištiesė ranką. - Kaip laikotės, Skarlete? Aš Ema Anson, o 
greičiau tai, kas iš jos liko. 

Eleonora apkabino jaunutę moterį ir privedė prie Skarletės. 

- Tai Margaretė, brangioji, Roso žmona. Margarete, susipažink 
su Skarlete. 

Margaretė Batler buvo išblyškusi šviesiaplaukė jauna moteris 
gražiomis žydromis lyg safyrai akimis, kurios išsiskyrė iš jos 
subtilaus bespalvio veido. Sypsantis gilių priešlaikinių raukšlelių 
tinklas išryškėjo aplink jos akis. 

- Džiaugiuosi, kad pagaliau susipažinau su jumis, - pasakė 
ji, paėmė Skarletę už rankų ir pabučiavo ją į skruostą. - Aš 
visada svajojau apie seserį, o moša iš esmės kaip sesuo. Tikiuosi, 
judu su Retu greitai ateisite pas mus pietų. Rosas trokšta 
susipažinti su tavim. | 

- Mielai, Margarete, ir manau, kad Retas taip pat apsidžiaugs 
galėdamas apsilankyti pas jus, - tarė Skarletė. 

Ji nusišypsojo tikėdamasi, kad sako tiesą. Kas galėtų pasakyti, 
ar eis Retas su ja į savo brolio namus ar į kokią kitą vietą. 
Bet atsakyti šeimai jam bus labai sunku. Mis Eleonora, 0 
dabar ir Margaretė jos pusėje. 

- Skarlete, - pašaukė misis Batler, - ateik susipažinti su 
Sale Briuton. 

- Ir su Edvardu Kuperiuų, - pridūrė vyriškas balsas. - 
Neatimkit iš manęs galimybės pabučiuoti ranką misis Batler, 
Eleonora. Aš jau nugalėtas. 

- Palauk savo eilės, Edvardai, - tarė misis Batler. - Jūs, 
jauni Žmonės, visai nepaisote gerų manierų. 

Skarletė vos žvilgtelėjo į Edvardą Kuperį, o jo pataikūniški 
žodžiai visai praslydo jai pro ausis. 

Ji stengėsi nežiūrėti, bet vis tiek žiūrėjo į Salę Briuton, 
beždžionveidę karietos važnyčiotoją. 

Salė Briuton buvo nedidukė keturiasdešimties metų moteris, 
sudėta kaip liesutis nepasėda berniūkštis, 0 jos veidas tikrai 
nepaprastai priminė beždžionės fizionomiją. Ji visai nesutriko 
apžiūrinėjama Skarletės. Salė priprato prie tokios reakcijos. Jos 
veido bjaurumas, neįprastas elgesys dažnai glumindavo jos 
nepažįstančius žmones. Ji priėjo prie Skarletes, o sijonai vilkosi 
paskui ją lyg ruda upė. 

- Mano mieloji misis Batler, tu manai, kad mes išėjom iš 
proto lyg kiškiai kovo mėnesį. Dalykas tas, jog aš vienintelė 
likusi gyva ekipažo savininkė visame mieste, bet aš neišgaliu 
samdyti važnyčiotojo. Jie atsisako vežioti mano turtą praradusius 
draugus, 0 aš to reikalauju. Taigi man nusibodo samdyti žmones, 
kurie beveik tuoj pat atsisako vietos. Kai mano vyras užimtas, 
aš važnyčioju pati. - Ji palietė ranka Skarletę ir pažvelgė jai 
į veidą. - Dabar aš klausiu jus - ar tai turi prasmės? 

Skarletė atgavo amą ir tarė: 

- Taip. 

- Sale, nespeisk vargšei Skarletei kilpų, - tarė Eleonora. - 
Ką dar ji galėjo atsakyti? Papasakok jai viską, iki galo. 

Salė krūptelėjo, paskui nusišypsojo. 

- Manau, tavo anyta turi galvoje skambaliukus. Žiaurus 
padaras. Matai, aš prastai važnyčioju ir todėl privalėjau įsitaisyti 
skambaliukus, kad Žmonės iš anksto žinotų, jog reikia trauktis 
iš kelio. 

- Tiesiog kaip raupsuotoji, - įsiterpė misis Anson. 

- Aš nekreipiu į tai dėmesio, - pasakė Salė. 

Ji nusišypsojo Skarletei geraširdiška šypsena. 

- Tikiuosi, - tarė ji, - kad jūs pasikviesite mane, kai jums 
bus reikalinga mano karieta, nepaisydama to, ką matėte. 

- Dėkoju, misis Briuton, jūs labai gera. 

- Nėra už ką. Matot, aš mėgstu lėkti gatvėmis, vaikydama 
sakvojažininkus į visas keturias puses. Leiskite jums pristatyti 
Edvardą Kuperį, kol jis dar neužgeso... 

Skarletė automatiškai atsakinėjo į Edvardo Kuperio meilika- 
vimus, šypsodamasi taip, kad atsirastų gundanti duobutė prie 
jos lūpų kampučio, droviai sumišdama nuo jo komplimentų ir 
drauge akimis skatindama jį. 


109 


- Taip, misteri Kuperi, - tarė ji, - jūs labai skubate. Jūs 
susuksite man galvą. Aš tik kaimo mergaitė iš Kleitono apylinkių 
ir nežinau, kaip elgtis su tokiu protingu Čarlstono džentelmenu 
kaip jūs. 

- Mis Eleonora, prašom man atleisti, - išgirdo ji naują balsą. 

Skarletė pasisuko ir staigiai įkvėpė oro. Ten stovėjo mergina, 
jaunutė mergina, ryški brunetė, su kirpčiukais virš rudų akių. 

- Labai atsiprašau, kad pavėlavau, - tęsė mergina. 

Jos balsas buvo švelnus, truputį pridusęs. Ji buvo apsirengusi 
ruda suknele su balta lino apykakle bei rankogaliais ir 
senamadiška skrybėlaite, aptraukta rudu šilku. 

"Ji atrodo lygiai taip pat kaip Melanija, kai pamačiau ją 
pirmą kartą, - pagalvojo Skarletė. - Tarsi maža, ruda paukštytė. 
Ar galėtų ji būti Melės giminaitė? Niekad negirdėjau, kad 
Hamiltonai turėtų giminių Carlstone". 

- Tu visai nepavėlavai, Ana, - tarė Eleonora Batler. - Eik, 
išgerk arbatos, tu atrodai visai sužvarbusi. 

Ana dėkingai nusišypsojo. 

- Vėjas stiprėja ir atslenka debesys. Manau, kad aplenkiau 
lietų vos keliom akimirkom. Laba diena, mis Ema, mis Sale, 
Margarete, misteri Kuperi, - ji nutilo, jos lūpos prasivėrė: ji 
pamatė Skarletę. - Laba diena. Manau, mes nesam susitikusios. 
Aš - Ana Hempton. 

Eleonora Batler skubiai priėjo prie merginos, laikydama 
rankoje garuojantį puodelį. 

- Koks žioplumas! - sušuko ji. - Buvau taip susirūpinusi 
arbata, kad, žinoma, užmiršau, jog tu nepažįstama su mano 
marčia Skarlete. Štai, Ana, išgerk viską iš karto. Tu išblyškus 
kaip “šmėkla... Skarlete, Ana mūsų Konfederatų Namų - ekspertė. 
Pernai ji baigė mokyklą ir dabar ten mokytojauja. Ana Hempton 
- Skarletė Batler. 

- Kaip laikotės, misis Batler? - Ana ištiesė mažytę šaltą ranką. 
Skarletė pajuto jos drebulį, kai paspaudė ją savo šilta ranka. 

- Prašau vadinti mane Skarlete, - pasakė ji. 

- Ačiū... Skarlete. 

- Arbatos, Skarlete? 

- Ačiū, mis Eleonora. 

Ji skubiai paėmė puodelį, džiaugdamasi, kad gali paslėpti 
sumišimą, kurį jautė žvelgdama į Aną Hempton. Ji gyva Melės 
antrininkė. Tokia pat trapi, panaši į pelytę, tokia pat miela. 
Ji tikriausiai našlaitė, jeigu gyvena tame Name. Melanija irgi 
buvo našlaitė. Ach, Mele, kaip aš ilgiuosi tavęs. 

Dangus už langų temo. Eleonora Batler paprašė Skartelę 
nuleisti užuolaidas, kai pabaigs gerti savo arbatą. 

Nuleisdama paskutinę užuolaidą ji išgirdo tolimą griaustinio 
grumėjimą, ir lietaus srovelės paplūdo stiklais. 

- Imkime ir įsiveskime tvarką, - tarė mis Eleonora. - Turim 
daugybę reikalų. Tegul visi susėda. Margarete, prašyčiau tave 
perdavinėti  keksus ir sumuštinius. Nenorėčiau, kad tuščias 
skrandis kam nors trukdytų susikaupti. Ema, o tu toliau pilstysi 
arbatą, tiesa? Paskambinsiu, kad atneštų dar karšto vandens. 

- Leiskite man atnešti, mis Eleonora, - tarė Ana. 

- Ne, brangioji, tu mums reikalinga čia. Skarlete, timptelėk 
skambučio virvutę, būk maloni, brangioji. Dabar, ledi ir 
džentelmenai, pirmasis klausimas. Aš gavau čekį didžiulei sumai 
iš vienos Bostono damos. Ką mums su juo daryti? 

- Suplėšyti ir pasiųsti jai skutelius atgal. 

- Ema! Ar iš proto išėjai? Mums reikalingi bet kokie 
pinigai, kuriuos tik galime gauti. Be to, jie nuo misis Bedford. 
Prisimeni ją? Saratoge mes susitikdavom su ja ir jos vyru 
beveik kasdien. 

- Ar Sąjungos armijoj nebuvo generolo Bedfordo? 

- Nebuvo. Buvo generolas Natanas Bedfordas Forestas mūsų 
armijoje. 

- Geriausias mūsų kavaleristas, - pasakė Edvardas. 

- Nemanau, kad Rosas sutiks su tuo, Edvardai, - Margaretė 
garsiai padėjo savo lėkštę. - Po visko jis juk tarnavo kavalerijoje 
kartu su generolu Ly. 

Skarletė patraukė skambučio virvutę antrą kartą. Po perkūnais. 
Nejaugi visi pietiečiai norėtų vėl kariauti? Pinigai yra pinigai, 
ir reikia juos imti, kad ir kur juos rastum. 

- Paliaubos! - Salė Briuton pamojavo balta servetėle. - 
Duokite žodį Anai, ji nori kažką pasakyti. 

Anos akys suspindėjo. 

- Aš turiu devynias mažas mergaites, kurias mokau skaityti, 
ir tik vieną knygą, iš kurios galima mokytis. Jeigu ateitų 
Linkolno šmėkla ir pasiūlytų mums knygučių, aš... aš išbučiuočiau 
ją! 

"Šaunuolė!" - tylomis pagyrė Aną Skarletė. Ji pažvelgė į 
nustebusius kitų moterų veidus. Edvardo Kuperio išraiška buvo 
kažkokia kitokia. "Bet juk jis įsimylėjęs ją, - pagalvojo ji. - 
Pažiūrėkite, kaip jis žvelgia į ją. O ji visai jo nepastebi, ji 
net nežino, kad jis dūsauja dėl jos, kvailelis. Gal aš turiu 

pasakyti jai? Jis tikriausiai pakankamai patrauklus, grakštus ir 
svajingas. Nelabai panašus į Ešlį". 

Salė irgi tyrinėjo Edvardą, pastebėjo Skarletė. Salės akys 
susitiko su josios, ir abi apsikeitė santūriomis šypsenomis. 

- Taigi susitarėme, ar ne? - tarė Eleonora. 

- Susitarėme. Knygos reikalingesnės negu garbė. Aš per daug 
emocionali. Tai, matyt, nuo skysčių trūkumo. Kas nors ketina 
atnešti karšto vandens? 

Skarletė paskambino dar kartą. Gal skambutis sugedęs, ar 
nebūtų geriau, jei ji pati nusileistų į virtuvę? Ji atsistojo ir 
tada pamatė, kad durys atsiveria. 

- Jūs skambinote dėl arbatos, misis Batler? 

Retas pastūmė duris koja. Rankose jis laikė milžinišką 
sidabrinį padėklą, ant kurio spindėjo arbatinukas, kavinukas, 
vazelė, cukrinė, ąsotėlis pienui, tinkliukas ir trys arbatos 
puodeliai. | 

- Indiškos, kiniškos ar ramunėlių? 

Jis šypsojosi labai patenkintas. 

Retas! Skarletei užėmė kvapą. Koks jis gražus! Jis buvo 
kažkur saulėje, nurudęs lyg indėnas. O Dieve, kaip jinai myli 
ji, jos širdis taip daužosi, kad tikriausiai visiems girdėti. "Retai! 
Brangusis! Aš bijau, kad atkreipsiu į save dėmesį". 

Misis Batler sugriebė servetėlę ir nusišluostė akis. 

- Tu sakei: "kažkoks sidabras" Filadelfijoje. Aš nė neįtariau, 
kad tai arbatos servizas. Ir visas. Tai tiesiog stebuklas. 

- Laikyti jį labai sunku. Misis Ema, būkit tokia gera, 
patraukit šitą porcelianą į šalį. Girdėjau, jūs kažką minėjote 
apie troškulį Jūs suteiksite man garbę, patenkindama savo 
širdies troškimą. Sale, mylimoji, kada tu leisi iškviesti į dvikovą 
tavo vyrą ir pagrobti tave? | 

Retas pastatė padėklą ant stalo, persilenkė per jį ir pabučiavo 
tris moteris, sėdinčias ant sofutės. Paskui jis apsidairė aplinkui. 

"Pažiūrėk į mane, - be žodžių maldavo Skarletė iš tamsaus 
kampo. - Pabučiuok mane". 

Bet jis nematė jos. 

- Margarete, kaip mielai atrodai su šiuo apdaru. Rosas tavęs 
nevertas. Sveika, Ana. Malonu vėl pasimatyti. Edvardai, negaliu 
to paties pasakyti apie tave. Tu suorganizuoji mano namuose 
haremą, tuo tarpu kai mane merkia lietus sukiužusiam kebe 
ir aš spaudžiu prie krūtinės sidabrą, kad apginčiau jį nuo 
sakvojažininkų. 

Retas nusišypsojo savo motinai. 

- Mieloji mama, liaukis taip verkusi, nes pamanysiu, kad 
tau nepatiko siurprizas. 

Eleonora žiūrėjo į sūnų, jos veidas spinduliavo meile. 

- Telaimina tave Dievas, sūnau. Tu darai mane tokią laimingą. 

Skarletė negalėjo ištverti daugiau nė minutės. Ji išbėgo į 
priekį. 

- Retai, brangusis!.. 

Jis pasuko galvą į ją ir ji sustojo. Jo veidas atrodė bejausmis, 
visos emocijos kietai užgniaužtos. Bet jo akys buvo šviesios, 
akimirką jie žiūrėjo vienas į kitą. Paskui vienas jo lūpų kamputis 
kryptelėjo nuo sardoniškos šypsenos, kurią ji taip gerai pažinojo 
ir kurios bijojo. 

- Vyras, sulaukęs didesnio siurprizo už tą, kurį pats pateikia, 
tikras laimės kūdikis. 

Jis ištiesė jai rankas. Skarletė įdėjo savo drebančius pirštelius 
į jo delnus, jausdama, kad tos ištiestos rankos neleidžia jai 
prisiartinti prie jo. Jo ūsai pasitrynė į jos dešinįjį, paskui į 
kairįjį skruostą. 

"Jis norėtų mane užmušti", - pagalvojo ji, ir šitas įtarimas 
sukėlė jai keistą drebulį. Retas uždėjo rankas jai ant pečių ir 
stipriai suspaudė. 

- Esu tikras, kad jūs, ledi, ir tu, Edvardai, dovanosite mums, 
kad paliekame jus. - Jo balse skambėjo patrauklus vėjavaikiš- 
kumas ir klasta. - Tiek laiko praėjo nuo tada, kai paskutinį 
kartą kalbėjausi su žmona. Mes lipsime į viršų ir paliksime 
jus vienus spręsti problemas, susijusias su Konfederatų Namais. 

Jis išsivedė Skarletę pro duris, net neleidęs jai atsisveikinti. 


Dvyliktas skyrius 


Retas tylėjo, kol tempė ją aukštyn laiptais į savo miegamąjį. 
Uždaręs duris, jis atsirėmė į jas nugara. 

- Po perkūnais, ką tu čia veiki, Skarlete? 

Ji norėjo ištiesti jam rankas, bet jo įniršis sulaikė ją. Skarletė 
išplėtė akis tarsi nieko nesuprasdama. Kai prabilo, jos balsas 
buvo susijaudinęs ir žavus. 

- Tetulė parašė man, kad tu, Retai, kalbėjai, kaip norėtum, 
kad aš būčiau čia, su tavim, bet kad aš negalinti palikti 
parduotuvės. O, mielasis, kodėl nepasakei man? Man nė kiek 
nerūpi parduotuvė. 

Ji neramiai stebėjo jo akis. 

- Šitai tau nepavyks, Skarlete. 

- Ką tu turi omeny? 

- Visa tai. Nei aistringas pasiaiškinimas, nei nekaltas naivumas. 
Juk žinai, kad negali sumeluoti man. 

Tai buvo tiesa, ir ji tai žinojo. Ji turi būti sąžininga. 

- Aš atvažiavau, nes norėjau būti su tavim, - jos tylus 
prisipažinimas nuskambėjo išdidžiai. 

Retas pažvelgė į jos pakeltą galvą, ir jo balsas sušvelnėjo. 

- Mano brangioji Skarlete, - tarė jis, - praėjus kažkuriam 
laikui mes galėtume tapti draugais, kai prisiminimai taps tik 
kartoka nostalgija. Mes pasieksime šito, jeigu abu būsime kantrūs 
ir gailestingi. Bet tik tai, nieko daugiau. 

Jis nekantriai perėjo per kambarį. 

- Ką turėčiau padaryti, kad suprastum šitai. Aš nenoriu 
tavęs skaudinti, bet tu verti: Aš nenoriu, kad būtum čia. 
Važiuok atgal į Atlantą, Skarlete, palik mane ramybėje. Aš jau 
nebemyliu tavęs. Aiškiau neįmanoma pasakyti. 

Kraujas nuslūgo iš Skarletės veido. Jos žalios akys švietė 
baltos odos fone. 

- Aš irgi galiu kalbėti aiškiai, Retai. Aš tavo Žmona, o tu 
mano vyras. 

- Nelemta situacija, kurią siūlau pakeisti. 

Jo žodžiai žeidė kaip botago smūgiai. Skarletė užmiršo, kad 
privalo valdytis. 

- Išsiskirti su tavimi? Niekuomet, niekuomet, niekuomet! Ir 
aš niekad nesuteiksiu tau dingsties skyryboms. Aš tavo Žmona, 
ir atvažiavau pas tave metusi viską, kas man brangu. 

Triumfo šypsena kilstelėjo jos lūpų kampučius, ir ji metė 
savo lemiamą kortą. | 

- Tavo motina tiesiog sužavėta, kad aš čia. Ką pasakysi jai, 
išvaręs mane? Aš papasakosiu jai teisybę, ir ji bus nelaiminga. 

Retas trankiai žingsniavo iš vieno didelio kambario kampo 
į kitą. Jis prapliupo keiktis, drabstėsi prakeiksmais, kokių 
Skarletė niekad nebuvo girdėjusi. Tai buvo Retas, kurį ji 
pažinojo tik iš gandų. Retas, kuris aukso karštligės metais 
išvyko į Kaliforniją ir gynė savo sklypą peiliu ir sunkių batų 
spyriais. Tai buvo Retas - nuolatinis prasčiausių Havanos tavernų 
lankytojas, Retas - avantiūristas, tokių pat renegatų kaip jis 
draugas ir kompanionas. Ji žiūrėjo priblokšta ir susižavėjusi, ir 
įsiaistrinusi, nors ir koks jis atrodė grėsmingas. Staiga jis liovėsi 
blaškytis kaip žv'ris narve ir pasisuko į ją. Juodos jo akys 

švytėjo, bet ne nuo įniršio. Jose slypėjo humoras, tamsa, kartėlis 
ir gudrumas. Tai buvo Retas Batleris, Čarlstono džentelmenas. 

- Šachas, - pasakė jis kreivai nusišypsodamas, - aš 
neatsižvelgiau į karalienės judrumą ir netikėtus veiksmus. Bet 
tai dar ne matas, Skarlete. 

Jis pakėlė rankas į viršų, laikinai pasiduodamas. 

Ji nesuprato, ką jis kalbėjo, tačiau jo judesiai, balso tonas 
sakė, kad ji kažką laimėjo... kažką. 

- Tai aš pasilieku? 

- Tu pasiliksi tol, kol nepanorėsi išvažiuoti. Nemanau, kad 
tai tęsis ilgai. 

- Bet tu klysti, Retai! Man čia patinka. 

Sena, pažįstama išraiška pasirodė jo veide. Jis buvo nustebęs, 
skeptiškas ir visažinis. 

- Ar seniai tu Čarlstone, Skarlete? 

- Nuo praeitos nakties. 

- Ir tu jau pažinai jį taip, kad įstengei pamilti. Gerai 
padirbėta, sveikinu - tu tokia jausminga. Tave išgujo iš Atlantos 
- tik per stebuklą neišvolioję dervoje ir plunksnose, čia su 
tavim padoriai elgiasi damos, kurios kitaip su Žmonėmis elgtis 
nemoka. Ir štai tu manai radusi prieglobstį. 

Jis ėmė juoktis, pamatęs jos veido išraišką. 

- O taip, aš vis dar turiu pažįstamų Atlantoje. Žinau, kaip 
buvai išvyta iš ten. Netgi pašlemėkai, su kuriais tu  bendravai, 
nepripažįsta tavęs. 

- Tai netiesa! - suriko ji. - Aš išgrūdau juos lauk. 

Rets susipurtė. 

- Neverta mums toliau šito svarstyti. Reikšmę turi tik tai, 
kad tu čia, mano motinos namuose, po jos sparneliu. Man 
svarbu, kad motina būtų laiminga, ir todėl šiuo metu aš nieko 
negaliu pakeisti. Tačiau man nieko ir nereikia daryti. Tu greit 
parodysi savo esmę, visi pajus gailestį man ir užuojautą mano 
motinai. Ir aš supakuosiu tave ir pasiųsiu atgal į Atlantą. O 
visuomenė tyliai pritars man. Manau, tu neilgai įstengsi elgtis 
kaip ledi, argi ne? Tau nepavyks apkvailinti net aklo ir 
kurčnebylio. 

- Aš ledi, velniai tave griebtų. Tu tiesiog nežinai, ką reiškia 
būti padoriu žmogumi. Būčiau dėkinga, jeigu prisimintum, kad 
mano mama priklausė Robijarų giminei iš Savanos, o O'Haros 
kilę iš Airijos karalių! 

Jo kreiva šypsena tiesiog kėlė jai skausmą. 

- Liaukis, Skarlete. Geriau parodyk man apdarus, kuriuos 
atsivežei. 

Jis atsisėdo ant artimiausios kėdės ir ištiesė kojas. 

Skarletė įsispoksojo į jį suirzusi, kad jis taip staiga nusiramino. 
Retas išsiėmė iš kišenės cigarą ir patrynė tarp pirštų. 

- Neprieštarausi, jei užsirūkysiu savo kambaryje? - tarė jis. 

- Žinoma, ne. 

- Ačiū. Dabar rodyk savo tualetus. Jie, be abejo, nauji, tu 
jokiu būdu nebandytum susigrąžinti mano palankumo be apatinių 
drabužių arsenalo ir prasto skonio suknelių. Nepakęsiu, kad 
paverstum mano motiną pajuokos objektu. Taigi parodyk man, 
Skarlete, ir aš nuspręsiu, ką galima išgelbėti. 

Jis paėmė žirkles cigarams. 

Skarletė piktai dėbtelėjo, tačiau vis tiek nuėjo suknelių. Gal 
taip ir geriau. Retas visuomet peržiūrėdavo jos garderobą. Jis 
mėgdavo matyti ją pasipuošusią apdarais, kuriuos pats išrinko, 
jis didžiuodavosi, kad ji atrodo dailiai ir madingai. Jeigu jis 
vėl nori rūpintis jos išvaizda, didžiuotis ja, ji pasirengusi 
bendradarbiauti. Ji pasimatuos visas savo sukneles dėl jo. Tada 
jis pamatys ją su apatinuku. Skarletės pirštai skubiai atsegė 
suknelę, kurią vilkėjo. Ji išsinėrė iš prabangios medžiagos, 
sugriebė naujų suknelių glėbį ir lėtai įėjo į miegamąjį: jos 
rankos ir krūtinė buvo pusnuogės, kojos - su šilkinėmis kojinėmis. 

- Dėk jas ant lovos, - tarė Retas, = ir užsimesk chalatą, 
kad nesušaltum. Po lietaus atvėso, argi tu nepastebėjai? - Jis 
išleido dūmų srovelę, nusisukdamas nuo jos. - Nepersišaldyk, 
mėgindama atrodyti patraukliai. Tavo pastangos neduos vaisių. 

Skarletės veidas užsiplieskė įniršiu, akys degė lyg žalios 
liepsnelės. Bet Retas nežiūrėjo į ją. Jis tyrinėjo sukneles ant 
lovos. 

- Nuardyk tą pynutę, - pasakė jis apie pirmąją suknelę, - 
ir palik tik vieną kaspinų eilę. Tada ji atrodys geriau... Šitą 
atiduok savo tarnaitei, ji beviltiška... Šita bus gera, jei nupjausi 
kokardas, o auksines sagas pakeisi paprastomis juodomis ir 
sutrumpinsi šleifą... 

Peržiūrėti visiems tualetams jam užteko penkių minučių. 

- Tau dar reikia stiprių batukų, paprastų juodų, - pasakė 
jis, susidorojęs su suknelėmis. 

- Aš nusipirkau vienus šiandien, - lediniu balsu tarė Skarletė. 
- Kai vaikščiojom po parduotuves su tavo mama, - pridūrė ji, 
pabrėždama kiekvieną žodį. - Nesuprantu, kodėl tu nenuperki 
motinai ekipažo, jeigu taip ją myli. Ji labai pavargsta. 

- Tu nesupranti Čarlstono. Štai kodėl labai greitai pasijusi Čia 
labai nelaiminga. Aš galėčiau nupirkti jai šitą namą, nes mūsų 
sugriovė jankiai, 0 visų, su kuriais ji pažįstama, tokie pat dideli 
namai. Aš netgi galiu apstatyti jį daug prabangiau, negu apstatyti 
jos draugų namai. Bet aš nenoriu išskirti jos su bičiuliais pirkdamas 
prabangos dalykus, kurių jie negali sau leisti. 

- Salė Briuton turi ekipažą. 

- Salė Briuton ne tokia kaip... Salė - originalė. Čarlstone 
gerbiamas, netgi mylimas ekstravagantiškumas, bet nepakenčiamas 
pagyrūniškumas. O tu, mano brangioji Skarlete, niekuomet 
neįstengdavai nuo jo susilaikyti. 

- Tau patinka mane įžeidinėti, Retai Batleri? 

Retas nusijuokė. 


- Tu dabar gali imtis vienos iš savo sukrielių, kad suteiktum 
jai padorią išvaizdą šiam vakarui. Aš išvežiosiu komitetą po 
namus. Salei nereikėtų to daryti per tokią audrą. 

Retui išėjus ji apsirengė jo chalatą. Jis tikrai buvo šiltesnis 
negu jos. Retas buvo teisus, gerokai atšalo, ir ji drebėjo. 
Pasistačiusi apykaklę iki ausų, ji atsisėdo į kėdę, kurioje ką 
tik sėdėjo Retas. Ji dar jautė jį kambaryje ir tarsi glaudėsi 
prie jo. Skarletės pirštai palietė "futliarą", į kurį buvo susisupusi, 
- keista, kad Retas pasirinko tokį lengvą, ploną chalatą, nors 
pats buvo toks stiprus ir tvirtas. Bet jo daiktai atrodė paslaptingi. 
Ji visai jo nepažįsta ir niekad nepažino. Skarletė pajuto siaubingą 
neviltį, Mėgindama atsikratyti jos, greitai atsistojo. Ji turi 
apsirengti, kol Retas grįš namo. O Dieve, kaip ilgai ji sėdėjo 
šitoj kėdėj! Jau beveik sutemo. Ji piktai paskambino Pansei. 
Kaspinai ir pynelės turi būti nuardyti nuo jos rausvosios 
suknelės, kad galėtų apsirengti ją šiandien vakare. Ir žnyples 
plaukams tučtuojau padėti kaisti. Ji nori atrodyti ypač miela 
ir moteriška Retui... Skarletė pažvelgė į platų apklotą ant 
didžiulės lovos ir staiga plykstelėjo nuo savo minčių. 


Žibintininkas dar nebuvo pasiekęs aukštutinės miesto dalies, 
kur gyveno Ema Anson, ir Retui teko važiuoti lėtai, palinkus 
į priekį, kad pro smarkų lietų įžvelgtų gatvę. Ekipaže liko tik 
misis Anson ir Salė Briuton. Pirmąją į jos mažą namelį 
Voltonstryte nuvežė Margaretę Batler, kur ji gyveno su Rosu, 
tada Retas pasuko į Brodstrytą, ten Edvardas Kuperis su savo 
didžiuliu skėčiu palydėjo Aną Hempton iki Konfederatų Namų 
durų. 

- Aš pareisiu pėsčias, - šūktelėjo jis Retui, - bijau sėstis 
prie damų su tokiu šlapiu skėčiu. 

Jis gyveno Čerčstryte, viso labo už kvartalo nuo čia, ir 
Retas palietė savo plačiabrylės skrybėlės kraštą, atsisveikindamas 
su juo. 

-. Manai, Retas gali girdėti, ką mes kalbam? - sumurmėjo 
Ema Anson. 

- Aš pati vos girdžiu tave, Ema, nors sėdžiu tik per sprindį, 
- nusiviepė Salė. - Dėl Dievo, kalbėk. Šita liūtis tiesiog kurtina. 

Ją erzino lietus, kuris sutrukdė pačiai važnyčioti. 

- Ką tu manai apie jo žmoną? - palausė Ema. - Ji visai 
ne tokia, kaip tikėjausi. Ar matei, kaip groteskiškai papuoštas 
jos pasivaikščiojimo kostiumas? 

- Ach, apdarus lengva pataisyti, be to, daugelio toks bjaurus 
skonis. Tačiau ji turi gabumų, - pasakė Salė. Tik ar ji sugebės 
juos išnaudoti. Siaubinga būti gražiai ir nemokėti atrodyti 
gražuole. 

- Juokas ėmė, kaip ji flirtavo su Edvardu. 

- Nejučia, manau. Yra pakankamai vyrų, kurie tikisi, kad 
su jais bus taip elgiamasi. Matyt, dabar jiems to reikia labiau 
negu bet kada. Jie prarado viską, kas anksčiau leisdavo jaustis 
vyrais, - savo turtą, žemes, valdžią. 

Moterys truputį patylėjo, mąstydamos apie dalykus, kurių 
išdidūs Žmonės, kenčiantys okupaciją, nenori pripažinti. 

Salė atsikosėjo. 

- Viena gerai, - tarė ji įsitikinusi, - Reto žmona beviltiškai 
įsimylėjusi jį. Jos veidas tiesiog nušvito, kai Retas pasirodė 
tarpdury. Tu pastebėjai? 

- Ne, nepastebėjau, - atsakė Ema. - Prisiekiu, kad būčiau 
norėjus. Užtat aš pamačiau tokią pat Anos veido išraišką. 


Tryliktas skyrius 


Skarletė nuolat žvilgčiojo į duris. Kur taip ilgai užtruko 
Retas? Eleonora Batler apsimetė nieko nepastebinti, tačiau vos 
vos šypsojosi lūpų kampučiais. Jos pirštai vikriai darbavosi 
dramblio kaulo vąšeliu, regzdami sudėtingą kilpučių voratinklį. 
Buvo jauku. Svetainės užuolaidos nuleistos, dviejuose gretimuose 
kambariuose degė lempos, ir auksinė spragsinti ugnis vaikė iš 
jų šaltį bei drėgmę. Tačiau Skarletės nervai buvo per daug 

įtempti, kad ją galėtų nuraminti namų jaukumas. Kur Retas? 
Ar jis vis dar bus piktas, kai sugrįš? 

Ji mėgino klausytis, ką šneka Reto mama, bet jai nesisekė. 
Skarletės nejaudino Konfederatų Namai našlėms ir našlaičiams. 
Jos pirštai čiupinėjo suknelę, bet ant jos nebuvo tų daugybės 
pynelių, kurias ji galėtų pešioti. Jis tikriausiai nesirūpintų jos 
apdarais, jeigu ji jo nedomintų? 

- Štai mokykla ir išaugo tarsi pati savaime, nes našlaičiams 
daugiau nebuvo kur dėtis, - pasakojo misis Batler. - Viskas 
išėjo geriau, negu galėjom svajoti. Liepos mėnesį ją baigė Šeši 
žmonės, visi jie dabar mokytojai. Dvi merginos išvažiavo dėstyti 
į Volterborą. 

"Ach, kurgi jis? Ką jis taip ilgai veikia? Jeigu man reikės 
laukti dar tiek pat, imsiu rėkti." 

Ėmė mušti bronzinis židinio laikrodis. Dvi... trys... Penkios... 
Šešios... 

- Įdomu, kodėl užtrunka Retas? - pasakė jo motina. - Jis 
žino, kad vakarieniaujam septintą, o prieš tai jis dar įpratęs 
išgerti punšo. Žinoma, bus sušlapęs iki paskutinio siūlo ir turės 
persirengti. - Misis Batler padėjo savo nėrinius ant stalo prieš 
save. - Eisiu pažiūrėsiu, ar nesiliovė lietus. 

Skarletė tučtuojau pašoko. 

- Aš pažiūrėsiu. 

Ji greitai priėjo prie lango ir pakėlė sunkios šilkinės 
užuolaidos kampą. Lauke nuo krantinės pusės kamuoliais kilo 
tirštas rūkas, jis sėmė gatvę, kildamas į viršų tarsi gyvas. Gatvės 
žibintas švietė baltumoje, besitumuluojančioje aplink jį. Skarletė 
atšlijo ir užtraukė užuolaidą. 

- Visur rūkas, - pasakė ji, - bet lietus baigėsi. Jūs manote, 
kad Retui nieko neatsitiko? 

Eleonora Batler nusišypsojo. 

- Jis patyręs blogesnių dalykų negu drėgmė ir rūkas, tu tai 
žinai. Žinoma, jam nieko neatsitiko; kaip tik dabar, bet kurią 
akimirką, tu išgirsi, kaip jis pareina. 

Lyg patvirtindamos jos žodžius trinktelėjo atidaromos 
paradinės durys. Skarletė išgirdo Reto juoką ir žemą mažordomo 
balsą. 

- Jūs geriau atiduotumėt man savo šlapius drabužius, misteri 
Retai, ir batus, aš atnešiu jui..5 šlepetes. 

- Ačiū, Manigai. Eisiu į viršų ir persirengsiu. Pasakyk misis 
Batler, kad tuoj nusileisiu pas ją. Ji svetainėje? 

- Taip, sere, ji ir mis Ret. 

Skarletė norėjo išgirsti, ką jis pasakys, bet pasigirdo tik 
greiti tvirti Žingsniai ant laiptų. Rodės, šimtas metų praėjo, 
kol jis pagaliau nulipo žemyn. Židinio laikrodis meluoja. 
Kiekviena minutė truko ištisą valandą. : 

- "Tu atrodai išvargęs, brangusis, - sušuko Eleonora Batler, 
kai Retas įėjo į svetainę. 

Retas paėmė motinos ranką ir pabučiavo ją. 

- Nesirūpink, mama, aš ne tiek išvargęs, kiek alkanas. Ar 
greit vakarienė? 

Misis Batler pakilo. 

- Liepsiu, kad tučtuojau paduotų. 

Retas švelniai palietė jos petį. 

- Neskubėk, aš iš pradžių išgersiu. 

Jis priėjo prie stalo, ant kurio stovėjo padėklas su gėrimais. 
Pildamas viskį į stiklą, jis pirmą kartą Žvilgtelėjo į Skarletę. 

- Ar nepalaikytum man kompanijos, Skarlete? 

Jo pakelti antakiai tyčiojosi iš jos. Ji nusigręžė lyg įsižeidusi. 
"Taigi Retas ketina Žaisti su manim katę ir pelę, ar ne? 
Pamėgins priversti mane padaryti ką nors, kas nuteiktų jo 
mamą prieš mane. Ką gi, jis turės gerokai pasistengti" Ji 
šyptelėjo, ir jos akys sužiburiavo. Ji turi būti labai. sumani, 
kad pergudrautų jį. Skarletės pulsas padažnėjo. Ją visuomet 
uždegdavo varžybos. 

- Mis Eleonora, argi Retas nesielgia šokiruojančiai? - 
nusijuokė ji. - Ar jis ir berniukas buvo toks išdykęs? 

Už nugaros ji pajuto staigų judesį Cha! Pataikė įgelti. 
Daugelį metų Retas jaučiasi kaltas už tą skausmą, kurį suteikė 
motinai, kai savo išsišokimais privertė tėvą atsižadėti jo. 

- Vakarienė ant stalo, misis Batler, - pasakė. Manigas, 
stovėdamas tarpduryje. - 

Retas pasiūlė ranką mamai, ir Skarletė pajuto pavydo dūrį. 
Ji turėjo priminti sau, kad kaip tik Reto meilė motinai leidžia 
jai likti čia, ir nuslopino susierzinimą. 

- Aš tokia alkana, jog galėčiau suvalgyti pusę veršelio, - 
tarė ji, - o Retas tiesiog miršta iš bado, ar ne, mielasis? 

Ji turėjo dabar pranašumą, Retas pats prisipažino. Jeigu ji 
neteks jo, bus praloštas visas žaidimas, ji niekad jo 
nebesusigrąžins. 

Kaip vėliau paaiškėjo, Skarletei nevertėjo nerimauti. Kai tik 
jie susėdo, Retas ėmėsi vadovauti pokalbiui. Jiš pasakojo apie 
arbatos servizo paieškas Filadelfijoje, vaizduodamas tai kaip 
linksmą nuotykį. Jis piešė puikius sutiktų žmonių žodinius 

portretus, parodijavo jų akcentą ir būdingus bruožus taip 
meistriškai, kad mis Eleonora ir Skarletė kvatojo net 
susiriesdamos. 

- Ir kai aš įveikiau visą šitą ilgą kelią, kad gaučiau jį, - 
užbaigė Retas teatrališku mostu, - pamėginkit įsivaizduoti mano 
siaubą, kai naujasis savininkas pasirodė esąs per daug doras, 
kad parduotų servizą už dvidešimt kartų didesnę kainą, negu 
jis vertas, kurią jam pasiūliau. Buvo toks momentas, kai atrodė, 
jog servizą teks pavogti, bet, laimei, žmogelis sutiko palošti su 
manim kortomis. 

Eleonora Batler pamėgino parodyti savo nepritarimą. 

- Drįstu tikėtis, kad tu nepasielgei negarbingai, Retai, - 
pasakė ji. Bet jos žodžiuose buvo girdėti tramdomas juokas. 

- Ką tu, mama. Aš traukiu kortas iš po stalo tik žaisdamas 
su profesionalais. Šitas vargšas Šermano armijos atsargos 
pulkininkas buvo tiesiog mėgėjas. Man teko leisti jam išlošti 
iš manęs keletą šimtų dolerių, kad palengvinčiau jo skausmą. 
Jis priminė man Elintoną. 

Misis Batler nusijuokė. 

- O, vargšas Žmogus. Ir jo Žmona - gaila jos, - ji palinko 
prie Skarletės. - Tai viena iš mano giminės linijos paslapčių, 
- paaiškino Eleonora Batler pašaipiu tonu. Ji vėl nusijuokė ir 
ėmė pasakoti savo prisiminimus. 

Elintonai, kaip sužinojo Skarletė, buvo žinomi visoje Vakarų 
pakrantėje dėl savo silpnybės: jie lošdavo viską, ką tik įmanoma 
lošti. Pirmasis Elintonas atvyko į kolonijinę Ameriką tik todėl, 
kad išlošė žemės sklypą, laimėjęs varžybas, kas išgers daugiau 
elio ir neišvirs iš koto. 

- Tuo metu, kai jis laimėjo, - aiškino Eleonora, - buvo 
toks girtas, kad nusprendė, jog neblogai būtų pamatyti savo 
laimikį. Kalbama, jog jis net nežinojo, kur plaukia, kol neatvyko 
į vietą, mat pakeliui nuolat išlošdavo kauliukais iš jūreivių jų 
romo porcijas. 

- Ką jis padarė, kai prasiblaivė? - norėjo Žinoti Skarletė. 

- O, mano brangioji, jis taip nė sykio ir neprasiblaivė. Jis 
mirė vos prąėjus dešimčiai metų nuo atvykimo į Ameriką. Bet 
per tą laiką jis susirėmė su kitu kauliukų lošėju ir išlošė 
mergaitę - vieną iš laivo tarnaičių - ir, kaip vėliau paaiškėjo, 
jai gimė kūdikis. Įvyko kažkas panašaus į vestuves post factum, 
prie jo kapo, ir jos sūnus tapo mano proproproseneliu. 

- Jis irgi nespjovė į kortas, ar ne? - paklausė Retas. 

- Na taip, žinoma. Tai šeimos bruožas. 

Misis Batler tęsė pasakojimą apie giminės medį. 

Skarletė dažnai žvilgčiojo į Retą. Kiek daug netikėtumų 
slypėjo šio vyro sieloje. Ji dar niekad nematė jo tokio 
atsipalaidavusio, laimingo ir besijaučiančio tikrai savo namuose. 
"Aš nemokėjau sukurti jam šeimos židinio, - suvokė ji. - Jam 
niekad nepatiko mūsų namai. Tai buvo mano namai, sutvarkyti 
pagal mano skonį, jo dovana." Skarletė troško nutraukti mis 
Eleonoros pasakojimą ir pasakyti Retui, kad gailisi dėl praeities, 
kad ištaisys visas savo klaidas. Bet ji tylėjo. Retas taip gėrisi 
nerišliais motinos atsiminimais. Ji neturi gadinti jam nuotaikos. 

Žvakės su sidabrinėm žvakidėm atsispindėjo poliruotame stalo 
paviršiuje ir juoduose žėrinčiuose Reto vyzdžiuose. Jos gaubė 
stalą ir tris pašnekovus šilta lygia šviesa, sudarydamos švelnaus 
jaukumo salelę vidury ilgo kambario šešėlių. Išorinį pasaulį 
nutolino storos užuolaidų klostės ir šitos mažos salelės 
intymumas. Eleonoros balsas buvo tylus, Reto juokas - mielas, 
draugiškas. Meilė siejo motiną su sūnum jauste jaučiamais 
ryšiais, sukurdama nuostabią atmosferą, ir Skarletė staiga pajuto 
karštą troškimą būti priimta tarp jų. 

Retas paprašė: 

- Papasakok Skarletei apie pusbrolį Tounsendą, mama. - Ir 
Skarletė nuo tų žodžių atsidūrė žvakių šviesos apsaugoje, įtraukta 
į laimę, supančią stalą. Ji norėjo, kad tai niekad nesibaigtų, 
ir įprašė mis Eleonorą papasakoti. 

- Tounsendas - ne tikras pusbrolis, tu žinai, jis labai tolimas 
giminaitis, bet jis tiesioginis proproprosenelio Elintono palikuonis. 
Taigi jis paveldėjo žemės sklypą ir Elintonų lošimo aistrą bei 
jų sėkmę. Sitiems Elintonams visuomet sekėsi. Nors vienas 
dalykas nepasisekė - jų šeimos berniukai būdavo žvairi. 
"Tounsendas vedė nepaprastai gražią merginą iš geros Filadelfijos 
šeimos. Filadelfija tai pavadino žvėries ir gražuolės vedybomis. 
Bet merginos tėvas - advokatas - labai vertino nuosavybę, o 
Tounsendas buvo pasakiškai turtingas. Tounsendas su žmona 
įsikūrė Baltimorėje. Prasidėjo karas. Tounsendo žmona grįžo 
pas tėvus, kai tik vyras išėjo į generolo Ly armiją. Be to, ji 
buvo jankė, o Tounsendas turėjo daug šansų būti užmuštas. 
Per savo žvairumą šaudydamas jis negalėjo pataikyti net į 
daržinę, juo labiau į jos duris. Tačiau jį lydėjo Elintonų sėkmė. 
Jis rimčiau nenukentėjo, tik šiek tiek apšalo. O tuo metu trys 
jo Žmonos broliai ir tėvas Žuvo, kovodami Sąjungos armijoje. 
Taigi ji paveldėjo kruopščiai tvarkomą tėvo ir jo protėvių turtą. 
Dabar Tounsendas gyvena Filadelfijoje kaip karalius ir spjauna 


122 


į tai, kad generolas Šermanas konfiskavo jo žemę Savanoje. 
Ar matei jį, Retai? Kaip jis? 

- Dar. labiau žvairuoja kartu su dviem žŽvairais sūneliais ir 
dukrele, kuri, dėkui Dievui, atsigimė į motiną. 

Skarletė vos išgirdo Reto atsakymą. 

- Jūs sakote, kad Elintonai kilę iš Savanos? Mano motina 
yra iš tenai, - mielai prisipažino ji. 

Susipynusių giminiškų santykių, kurie taip būdingi Pietums, 
apmaudžiai trūko jos pačios gyvenime. Kiekvienas, kurį ji 
pažinojo, turėjo ištisą dėdžių ir tetulių, pusbrolių ir pusseserių 
"voratinklį". Bet ji neturėjo nieko. Polina ir Eulalija bevaikės. 
Džeraldo O'Haros broliai Savanoje irgi bevaikiai. Matyt, daug 
O'Harų yra Airijoje, bet tai jai čia nesvarbu, o visi Robijarai, 
išskyrus senelį, išvažiavo iš Savanos. š 

Ir štai dabar ji vėl klausosi pasakojimo apie kažkieno šeimą. 
Retas turi giminaičių Filadelfijoje. Be abejo, jis giminė pusei 
Čarlstono. Tai neteisinga. Bet gal Elintonai kaip nors susiję 
su Robijarais? Tada ji būtų dalimi to "voratinklio", kuriam 
priklauso ir Retas. Gal jai pavyks rasti ryšį su Batlerių ir 
Carlstono pasauliu, kurį pasirinko Retas ir į kurį ji nusprendė 
patekti. 

- Aš labai gerai prisimenu Eliną Robijar, labai gerai, - tarė 
misis Batler, - ir jos motiną. Tavo senelė, Skarlete, buvo 
nuostabiausia moteris visoje Džordžijoje ir Pietų Karolinoje. 

Sužavėta Skarletė palinko į priekį Apie savo senelę jai 
buvo žinomos tik pasakojimų nuotrupos. 

- Ji tikrai buvo skandalinga moteris, mis Eleonora? 

- Nepaprastai. Bet kai pažinau ją geriau, supratau, kad ji 
visai neskandalinga. Ji buvo per daug užimta vaikų gimdymu. 
Iš pradžių tavo teta Polina, po to Eulalija, paskui tavo motina. 
Žinai, aš netgi buvau Savanoje, kai gimė tavo motina. Prisimenu 
fejerverką. Tavo senelis samdydavo garsų italą iš Niujorko ir 
surengdavo nuostabų fejerverką kiekvieną kartą, kai jam gimdavo 
kūdikis. Tu, žinoma, neprisimeni, Retai, ir nemanau, kad būsi 
man dėkingas už šituos prisiminimus. Tu tuomet labai išsigandai. 
Aš specialiai išnešiau tave į gatvę, kad pasižiūrėtum ugnių, O 
tu taip garsiai rėkei, jog aš vos neprasmegau skradžiai Žemės 
iš gėdos. Visi vaikai plojo katučių ir krykštė iš susižavėjimo. 
inoma, jie buvo didesni. Tau buvo šiek tiek daugiau negu 
metukai. 

Skarletė pasižiūrėjo į misis Batler, o paskui į Retą. Tai 
neįmanoma!Retas negali būti vyresnis už jos motiną. Taip, jos 

mama buvo jos mama. Ji visuomet žiūrėjo į tai, kad jos mama 
sena, kaip į savaime suprantamą dalyką. Kaip Retas gali būti 
senesnis už ją? Kaip ji gali taip beviltiškai jį mylėti, jei jis 
toks senas? 

Retas numetė servetėlę ant stalo, pakilo, priėjo prie Skarletės 
ir pabučiavo ją į pakaušį, paėmė motinos ranką į savąją ir 
pabučiavo ją. 

- Aš išeinu, mama, - pasakė jis. 

"Ach ne, Retai!" - norėjo sušukti Skarletė. Bet ji buvo per 
daug sukrėsta visko, kas darėsi, kad galėtų ką nors ištarti. 

- Aš nelabai norėčiau, kad tu vyktum tokią lietingą tamsią 
naktį, Retai, - užprotestavo jo mama, - ir Skarletė pas mus. 
Tu net nespėjai su ja kaip reikiant pasisveikinti. 

- Lietus baigėsi ir šviečia pilnatis, - pasakė Retas. - Aš 
negaliu praleisti progos pakilti su potvyniu aukštyn upe, kol 
jis nepradėjo slūgti. Skarletė supranta, jog būtina tikrinti 
darbininkus, kai išvažiuoji ir palieki juos vienus - juk ji 
dalykiška moteris. Ar ne, mylimoji? 

Reto akys blykstelėjo nuo žvakės liepsnos, kai jis pasisuko 
į Skarletę. Paskui jis išėjo į vestibiulį. 

Ji pašoko nuo stalo, vos neapversdama kėdės. Paskui, nė 
žodžio nesakydama misis Batler, ji išbėgo paskui Retą. 

Jis stovėjo vestibiulyje segiodamasis paltą ir laikydamas rankoje 
skrybėlę. 

- Retai, Retai, palauk! - sušuko Skarletė. 

Ji neatkreipė dėmesio, kad jo žvilgsnyje slypi įspėjimas, kai 
jis pasisuko į ją. 

- Viskas buvo taip miela per vakarienę, - pasakė ji, - kodėl 
tu išvažiuoji? 

Retas praėjo pro ją ir uždarė duris iš prieangio į vestibiulį. 
Jos užsitrenkė, atkirsdamos juos nuo viso namo. 

- Nekelk scenų, Skarlete. Tai beprasmiška. 

Ir tarsi įžvelgdamas, kas dedasi jos galvoje, jis ištarė savo 
paskutinius žodžius. 

- Ir nesitikėk, kad mes miegosim drauge, Skarlete. 

Jis atidarė duris į gatvę. Nespėjo ji pasakyti nė žodžio, o 
jo jau nebuvo namuose. Durys lėtai užsidarė. 

Skarletė treptelėjo koja. Kodėl jis taip elgiasi su ja? Jos 
veidą iškreipė keista grimasa, kuri reiškė ir susierzinimą, ir 
nevalingą juoką. Jis gana lengvai perprato jos planus. Na ką 
gi, teks būti dar protingesnei, štai ir viskas. Reikės mesti idėją 

iš karto tapti nėščia ir sugalvoti ką nors kita. Jos antakiai, 
kai grįžo pas Reto mamą, buvo suraukti. 

- Brangioji Skarlete, nesijaudink, - pasakė Eleonora Batler, 
- jam nieko neatsitiks. Retas pažįsta upę kaip savo penkis 
pirštus. 

Ji visą tą laiką stovėjo prie židinio, nenorėdama eiti į 
vestibiulį, kad netrukdytų Retui atsisveikinti su savo Žmona. 

- Eime į biblioteką, ten jaukiau, 0 tarnai nukraustys stalą. 

Skarletė įsitaisė kėdėje su aukšta atkalte, kuri saugojo ją 
nuo skersvėjų. 

- Ne, - pasakė ji, - man nereikia apkloto ant kelių, viskas 
tiesiog puiku, ačiū. Leiskite man apkamšyti jus, mis Eleonora, 
- primygtinai pasisiūlė ji, paėmusi kašmyro šalį. - Sėskitės ir 
atsipalaiduokite. 

Ji patogiai įtaisė misis Batler. 

- Kokia tu miela mergaitė, Skarlete, tokia panaši į savo 
brangiąją mamą. Prisimenu, kokia ji visuomet buvo rūpestinga, 
kokių dailių manierų. Visos Robijarų merginos, aišku, elgėsi 
nepriekaištingai, bet Elina buvo ypatinga... | 

Skarletė užmerkė akis ir įkvėpė silpną citrininės verbenos 
aromatą. Viskas bus gerai. Mis Eleonora myli ją, ji privers 
Retą grįžti namo, ir jie visi drauge ims laimingai gyventi. 

Skarletė snaudė giliame minkštame krėsle, liūliuojama švelnių 
prisiminimų. Kai vestibiulyje pasigirdo triukšmas, ji krūptelėjo. 
Akimirką jai atrodė, kad nežino, kaip čia atsidūrė; ji apdujusi 
žvelgė į vyriškį, stovintį tarpduryje. Retas? Ne, tai negalėjo 
būti Retas. 

Vyriškis svyrinėdamas peržengė slenkstį. 

- Atėjau susitikti su savo seserim, - pasakė jis. 

Margaretė Batler pribėgo prie Eleonoros. 

- Aš mėginau jį sulaikyti, - verkė ji, - bet jis tokioj būklėj, 
aš negalėjau priversti jo paklausyti manęs, mis Eleonora. 

Misis Batler pakilo. 

- Tyliau, Margarete, - greitai ir ramiai pasakė ji. - Rosai, 
aš laukiu, kad pasisveikintum, kaip pridera. 

Jos balsas buvo neįprastai garsus, žodžiai - aiškūs. 

Dabar Skarletės galva prašviesėjo. Taigi čia Reto brolis. Ir, 
be to, girtas, sprendžiant iš jo išvaizdos. Ji atsistojo, nusišypsojo 
Rosui, parodydama savąsias duobutes. 

- Stebiuosi, mis Eleonora, kaip vienai ledi gali taip pasisekti 
pagimdyti du sūnus, kurie vienas už kitą simpatingesni? Retas 
niekad nepasakojo man, kad turi tokį brolį! 


125 


Rosas pasuko jos link. Jo akys apžiūrėjo Skarletės kūną, 
sustojo prie jos papūstų garbanėlių ir padažyto veido. Vietoj 
šypsenos jis susuko gudrią grimasą. 

- Taigi čia Skarletė, - pasakė jis kliūvančiu liežuviu. - Aš 
taip ir Žinojau, kad Retas nugriebs tokį gardų kąsnelį kaip ji. 
Neabejoju, kad tu Žinai, kaip patenkinti vyrą. 

Jo platūs delnai kaip milžiniški vorai nurėpliojo viršun jos 
rankomis ir sugriebė ją už atviro kaklo. Paskui ji pajuto jo 
pravirą burną ant savo lūpų, jo kartų alsavimą, jo liežuvį, 
mėginantį prasiskverbti tarp jos dantų. Skarletė stengėsi jį 
atstumti, bet Rosas buvo per daug stiprus, jo kūnas dar 
glaudžiau prisispaudė prie jos. 

Ji girdėjo Eleonoros Batler ir Margaretės balsus, bet negalėjo 
suvokti, ką jos sako. Skarletė veržėsi iš Šlykštaus Roso glėbio. 
"Jis pavadino mane prostitute! Ir elgiasi kaip su tokia." 

Staiga Rosas atstūmė ją. 

- Galiu lažintis, kad su mano brangiu broliu tu ne tokia 
šalta kaip su manim, - suniurnėjo jis. 

Margaretė Balter kūkčiojo ant Eleonoros Batler peties. 

- Rosai! - griežtai sušuko misis Batler. 

Rosas pasisuko, apversdamas nedidelį staliuką. 

- Rosai! - tarė jo motina. - Aš pakviečiau Manigą. Jis 
padės tau pasiekti namus ir palydės Margaretę. Kai prasiblaivysi, 
tu parašysi atsiprašymo laiškus Reto Žmonai ir man. "Tu įžeidei 
ir Margaretę, ir mane, ir tu. nebūsi priimamas mano namuose, 
kol aš neatsigausiu nuo patirtos gėdos. 

- Aš taip apgailestauju, mis Eleonora, - verkė Margaretė. 

Misis Batler apkabino Margaretę per pečius. 

- Man gaila tavęs, Margarete, - pasakė ji. - O dabar eik 
namo. Čia tu visuomet laukiama viešnia. 

„ Išmintingos Manigo akys akimirksniu įvertino situaciją, ir jis 
išvedė Rosą, kuris neištarė nė žodžio. Margaretė išėjo paskui 
juos. 

- Aš taip apgailestauju, - kartojo ir kartojo ji, kol jos balsą 
nuslopino užsidariusios durys. 

- Mano brangus kūdiki, - tarė Eleonora, - Rosas buvo 
girtas, jis nesuprato, ką kalba, bet tai jo nepateisina. 

Skarletė drebėjo iš pasibjaurėjimo ir pažeminimo. Kaip ji galėjo 
leisti taip atsitikti, leisti, kad Reto brolis paliestų ją? Aš turėjau 
spjauti jam į veidą, išdraskyti jam akis, smogti kumščiu į jo 
šlykščią, idiotišką burną. Bet aš to nepadariau. Aš elgiausi taip, 
lyg būčiau to verta. Skarletė degė iš gėdos. Geriau jau Rosas 

būtų sudavęs jai arba sužeidęs peiliu. Jos kūnas išsigydytų 
mėlynes arba žaizdas. Bet jos išdidumas sužeistas nepagydomai. 

Eleonora pasilenkė prie jos, norėjo ją apkabinti, bet Skarletė 
susigūžė nuo jos prisilietimo. 

- Palikite mane ramybėje! - Ji pamėgino surikti, bet tik 
sudejavo. 

- Nepaliksiu, - tarė misis Batler, - kol neišklausysi manęs. 
Tu daug ko nežinai. Ar girdi? 

Ji prisistūmė kėdę arčiau prie Skarletės. 

- Ne! Išeikite! - Skarletė užsikimšo ausis delnais. 

- Aš neišeisiu, - pasakė Eleonora. - Ir jeigu reiks, aš tau 
šimtą kartų sakysiu tai, ką noriu paaiškinti, kol tu pagaliau 
išgirsi mane... 

Ji švelniai paglostė palenktą Skarletės galvą, ramino, 
glamonėjo. 

- Tai, ką padarė Rosas, neatleistina, - pasakė ji, - aš 
neprašau dovanoti jam, bet, Skarlete, aš privalau... Jis mano 
sūnus, ir aš. žinau, kas privertė jį taip pasielgti. Jis nenorėjo 
tavęs įskaudinti, brangioji. Tai Retą jis atakavo, O ne tave. 
Retas stiprus. Rosas niekada niekur neprilygo Retui. Retas 
ištiesia ranką ir pasiima tai, ko nori. O vargšas Rosas - 
nevykėlis. 

- Šiandien Margaretė man papasakojo: Rosas ryte nuėjo į 
darbą ir jam buvo pranešta, jog yra atleistas už gėrimą. Jis 
nuolat geria, visi vyrai geria, bet ne taip, kaip jis pradėjo 
gerti prieš metus, kai Retas atvažiavo į Čarlstoną. Rosas stengėsi 
atgaivinti plantaciją, jis ėmė dirbti joje kaip vergas iš karto, 
kai tik sugrįžo iš karo, bet taip ir negavo gero ryžių derliaus. 
Greitai viskas turi būti parduota už skolas. Retas pasisiūlė 
nupirkti iš jo plantaciją. Bet kuriuo atveju tai turėtų būti Reto 
žemė, tik jis ir jo tėvas... - bet tai jau kita istorija. 

- Rosas gavo kasininko vietą banke, jis manė, kad skaičiuoti 
pinigus vulgaru. Senaisiais laikais džentelmenai tik pasirašinėdavo 
sąskaitas. Rosas darė klaidas, jo sąskaitos niekad nesueidavo, 
o vieną kartą jis padarė didelę klaidą ir prarado darbą. Bankas 
ketino kreiptis į teismą, kad atgautų iš Roso pinigus, kuriuos 
jis per klaidą išmokėjo. Retas visa tai užglaistė. Tai Rosui 
buvo kaip peilis į širdį. Jis smarkiai užgėrė. Negana to, kažkoks 
kvailys ar niekšas prasitarė, kad pirmąjį darbą jam rado Retas. 
Rosas parėjo namo ir taip prisigėrė, jog vos laikėsi ant kojų. 

Aš myliu Retą labiau už kitus vaikus. Dievas atleis man 
tai. Jis mano pirmagimis ir aš įdėjau savo širdį į jo mažutes 

rankytes, kai tik jis ištiesė jas man. Aš myliu Rosą ir Rozą 
Mariją, bet ne taip kaip Retą, ir bijau - jie tai Žino. Roza 
Marija mano, jog taip yra todėl, kad Reto ilgai nebuvo čia, 
o paskui jis pasirodė kaip džinas iš butelio ir nupirko man 
viską, kas dabar yra mano namuose, nupirko puošnių suknelių 
Rozai Marijai, apie kurias ji seniai svajojo. Ji nežino, kad jis 
visuomet buvo man brangiausias. Rosas tai žinojo, bet jis buvo 
tėvo numylėtinis, todėl nelabai dėl to jaudinosi. Stivenas išvijo 
Retą, padarė Rosą savo paveldėtoju. Jis mylėjo Rosą ir didžiavosi 
juo. Bet dabar Stivenas jau septyneri metai kaip miręs. O 
Retas grįžo namo, ir mano gyvenimas trykšta džiaugsmu, ir 
Rosas negali to nematyti. 

Misis Batler balsas tapo kimus, skausmingas. Ji atvėrė 
pritvinkusius savo širdies skaudulius ir, neįstengdama susivaldyti, 
ėmė mėšlungiškai raudoti. 

- Mano vargšas berniukas, mano vargšas Rosas. 

"Turiu ką nors pasakyti, - galvojo Skarletė, - nuraminti ją." 
Bet ji negalėjo. Jai pačiai buvo per daug sunku. 

- Mis Eleonora, neverkite, - pasakė ji, - nesikrimskite taip, 
aš turiu jūsų paklausti vieno dalyko. 

„Misis Batler giliai kvėpavo, ji nusišluostė akis. 

- Kas yra, mano brangioji? | 

„ Aš turiu žinoti, - skubiai pasakė Skarletė. - Jūs privalote 
man pasakyti. Ar tiesa, ar tikrai aš atrodau taip, kaip jis 
pasakė? 

Jai reikėjo, kad ši moteris įtikintų ją, jog yra kitaip, palaikytų 
ją. 

- Brangusis kūdiki, - tarė Eleonora, - neturi jokios reikšmės, 
kaip tu atrodai. Retas myli tave, ir todėl aš taip pat tave 
myliu. | 

"Dieve mano! Ji sako, kad aš atrodau kaip kekšė, bet tai 
nesvarbu. Gal ji išėjo iš proto. Žinoma, kad tai svarbu, tai 
svarbiau už viską pasaulyje. Aš noriu būti ledi, tokia, kokia 
mane auklėjo!" 

Apimta. nevilties, ji sugriebė misis Batler rankas, nesuvokdama, 
kad spaudžia jas iki skausmo. 

- Ach, mis Eleonora, padėkite man! Maldauju, aš neapsieisiu 
be jūsų pagalbos. 

- Žinoma, mieloji. Sakyk, ko tu nori. 

Jos veidas vėl buvo ramus ir pilnas meilės. Ji jau seniai 
išmoko slėpti skausmą. 

- Aš turiu žinoti, ką darau ne taip, kodėl neatrodau kaip 
ledi. Aš ledi, mis Eleonora. Jūs pažinojote mano motiną, todėl 
jūs turite tai Žinoti. 

- Žinoma, tu ledi, Skarlete, ir žinoma, aš tai žinau. Išorė 
tokia apgaulinga. Mes galim viską ištaisyti beveik be pastangų. 

Misis Batler švelniai paleido drebančius, mėšlungiškai įtemptus 
Skarletės pirštus iš savo rankos. 

- Tavyje tiek daug gyvybės, brangusis kūdiki, tiek energijos, 
gautos iš to pasaulio, kuriame išaugai. Šitai nebūdinga mums, 
senos, pavargusios žemumos žmonėms. Tu privalai neprarasti 
to, ką turi, tai per daug vertinga. Mes tiesiog rasim būdą 
padaryti tave ne tokią krintančią į akis, panašesnę į mus. Tada 
tu jausies geriau. 

"Ir aš taip pat", - pagalvojo Eleonora Batler. Iki paskutinio 
atodūsio ji gins moterį, kurią myli Retas, bet bus daug lengviau, 
jeigu Skarletė liausis dažiusis veidą ir rengusis brangiais čia 
netinkamais drabužiais. Eleonora džiaugėsi galėsianti pritaikyti 
Skarletę prie Čarlstono šablono. 

Skarletė dėkingai prarijo diplomatišką misis Batler įvertinimą. 
Ji buvo per daug protinga, kad visiškai juo patikėtų, tačiau 
Reto mama padės jai, ir kaip tik tai yra svarbu, bent jau 
dabar. 


Keturioliktas skyrius 


Čarlstonas, kuris suformavo Eleonorą Batler tokią, kokia ji 
dabar yra ir kuris susigrąžino atgal Retą, buvo seniausias 
Amerikos miestas, įsispraudęs į trikampį pusiasalį tarp dviejų 
upių, susiliejančių Atlanto įlankoje. Įkurtas 1682 metais, jis iš 
pat pradžių pasižymėjo romantiškų svajingumu ir jausmingumu, 
nebūdingų Naujosios Anglijos kolonijų puritoniškumui ir greitam 
gyvenimo ritmui. Sūrūs brizai lingavo palmių lapus ir 
vynuogienojus, o gėlės skleidė aromatą apskritus metus. Žemė 
buvo derlinga, be akmenų, laužančių plūgus; vandenys kirbėjo 
žuvimi, krabais, krevetėmis, vėžliais ir austrėmis; miškai - tikra 
medžiotojų svajonė. Tai buvo turtingas kraštas, skirtas džiaugtis 
gyvenimu. 

Laivai iš viso pasaulio atplaukdavo įlankon pirkti ryžių, kurie 
buvo auginami didelėse plantacijose prie upių; jie atveždavo 
prabangių prekių iš tolimiausių šalių. Tai buvo labiausiai klestintis 
Amerikos miestas. 

Čarlstonas išnaudojo savo gerovę siekti ir grožio, ir žinių. 
Apdovanotas švelniu klimatu ir gamtos gėrybėmis, jis naudojo 
savo turtus kūniškiems malonumams. Kiekviename name buvo 
vyriausias virėjas ir puotų salė, kiekviena ledi turėjo brokato 
iš Paryžiaus ir perlų iš Indijos. Veikė daugybė muzikos draugijų, 
šokių, fechtavimo mokyklų ir mokslinių klubų. Čarlstono 
hedoniškumas ir civilizuotumas sukūrė žavią kultūrą, kurioje 
prabanga derinosi su intelektu ir išsilavinimu. Čarsltoniečiai dažė 
savo namus visomis vaivorykštės spalvomis ir apstatė juos 
ūksmingomis verandomis,  perpučiamomis jūrų vėjų, kurie 
atnešdavo į vidų rožių aromatą. Kiekvienas namas turėjo kambarį, 
kuriame stovėjo gaublys, teleskopas ir visos sienos buvo nustatytos 
knygomis įvairiomis pasaulio kalbomis. Vidudienį čarlstoniečiai 
mėgaudavosi šešių patiekalų pietumis, paduodamais sidabriniuose 
induose. 

Štai toks buvo pasaulis, kurį Skarletė O'Hara, kaimo gražuolė, 
išauginta šiurkščios, raudonos Džordžijos žemės, ketino užkariauti, 
apsiginklavusi tik savo energija, užsispyrimu ir karštu troškimu. 
Laikas tam buvo pasirinktas ne pats tinkamiausias. 


Amžiais čarlstoniečiai garsėjo savo svetingumu. Buvo įprasta 
linksminti kokį šimtą svečių, kurių didžiosios daugumos nepažino 
nei šeimininkas, nei šeimininkė. Kai vykdavo žirgų lenktynės, 
dažnai iš Anglijos, Prancūzijos, Airijos, Ispanijos atveždavo žirgų 
dar prieš mėnesį iki rungtynių pradžios, kad jie priprastų prie 
klimato ir vandens. Jų savininkai apsistodavo savo būsimų 
varžovų namuose, jų žirgai stovėdavo arklidėse kaip "svečiai" 
šalia šeimininko žirgų, dalyvausiančių lenktynėse. Tai buvo 
nuoširdus, atviras miestas. 

Kol neprasidėjo karas. Pirmosios Pilietinio karo salvės 
sugriaudėjo  Čarlstono įlankoje. Visiems Čarlstonas įkūnijo 
paslaptingus ir stebuklingus, magnolijomis kvepiančius Pietus. 

Ir Šiaurei - taip pat. "Išdidus ir išpuikęs Čarlstonas" - nuolat 
buvo kartojama Niujorko ir Bostono laikraščiuose. Sąjungos 
karinė vadovybė nusprendė sugriauti gėlėse skęstantį, pasteliniais 
tonais nudažytą senąjį miestą. Įlanka buvo  užblokuota, 
artmiausiose salose pastatytos patrankos apšaudė siauras apgulto 
miesto gatveles ir namus. Miestas prasilaikė šešis šimtus dienų. 
Pagaliau Šermano armija atžygiavo sudeginti plantacijų upių 
pakrantėse. Kai Sąjungos armija įžengė į miestą, rado apleistus 
griuvėsius. Jiems taip pat teko susitikti su gyventojais, kurie 
liko tokie pat išdidūs ir išpuikę. 

Žmonės kaip mokėdami pasitaisė savo stogus ir langus ir 
užsirakino duris. Jie išsaugojo tradiciją linksmintis. Jie rinkdavosi 
šokti, skelbdavo tostus Pietų garbei, gerdami paprastą vandenį 
iš apdaužytų puodukų. Savo susiėjimus jie vadindavo "alkanais 
vakarėliais" ir juokdavosi. Nors pasibaigė prancūziško šampano 
ir krištolinių taurių laikas, bet jie vis dar buvo čarlstoniečiai. 
Jie prarado viską, ką turėjo, bet jiems liko bendros tradicijos 
ir mada. Karas baigėsi, tačiau jie nebuvo sumušti. Kad ir ką 
darytų tie prakeikti jankiai, jie niekada jų nenugalės. Niekada, 
kol jie laikosi vieningai. Ir nieko daugiau neįsileidžia į savo 
uždarą ratą. 

Okupacija ir  Rekonstrukcijos vyriausybės  kraštutinumai 
nepalaužė jų charakterio, jie atsilaikė. Viena po kitos 
Konfederacijos valstijos buvo prijungtos prie Sąjungos, jų 
valdymas vėl atiduotas patiems valstijų gyventojams. Bet tik ne 
Pietų Karolina. Ir ypač Čarlstonas. Praėjus daugiau kaip 
devyneriems metams nuo karo pabaigos ginkluoti kareiviai 
patruliavo senovinėse gatvėse ir nebuvo atšaukta komendanto 
valanda. Čarlstonas išoriškai atrodė vis labiau apleistas, bet 
viduje buvo kaip niekad anksčiau stiprus savo ryžtu išlaikyti 
senąjį gyvenimo stilių. Po darbo klerkai ir tarnautojai - buvę 
plantacijų savininkai - atvažiuodavo arba ateidavo į priemiestį, 
kad atkurtų dviejų mylių Čarlstono hipodromą ir pasėtų daug 
kraujo sugėrusioje žemėje žolių sėklų, nupirktų už sudėtus 
našlių grašius. 

Po truputėlį, po simbolį, po colį, čarlstoniečiai atkūrė savo 
numylėtą pasaulį. Bet jame nebuvo vietos tiems, kurie anksčiau 
jam nepriklausė. 


Penkioliktas skyrius 


Pansė negalėjo nuslėpti savo nuostabos, kai išgirdo, ką 
Skarletė įsakė eidama miegoti Batlerių namuose. 

- Paimk žaliąjį pasivaikščiojimų kostiumą, kurį aš dėvėjau 
šiandien ryte, ir gerai išvalyk jį. Paskui nuardyk visą apdailą, 
kartu ir auksines sagas, 0 vietoj jų prisiūk paprastas juodas. 

- Kur. aš gausiu paprastų juodų sagų, mis Skarlete? 

- Nekvaršink man galvos tokiais kvailais klausimais. Pasiteirauk 
misis Batler tarnaitės. Kaip jos vardas? Selė? Ir prižadink mane 
rytoj penktą valandą. 

- Penktą valandą? 

- Gal apkurtai? Girdėjai, ką sakiau? Dabar dink iš akių. 
Aš noriu, kad šis žalias apdaras būtų sutvarkytas, kai aš pabusiu. 

Skarletė su malonumu paniro į pūkinius patalus. Tai buvo 
perpildyta, per daug emocionali diena. Susitikimas su mis 
Eleonora, paskui parduotuvės, paskui šitas kvailas Konfederatų 
Namų susitikimas, paskui Retas su sidabriniu servizu... Ji norėjo, 
kad jis būtų čia, bet gal geriau palaukti keletą dienų, kol ji 
bus priimta Čarlstone. Tas prakeiktas Rosas! Ji negalvos nei 
apie jį, nei apie tai, ką jis jai padarė. Mis Eleonora pareiškė 
nepriimsianti jo savo namuose, tad jai nereikės daugiau su juo 
susitikti. Ji pagalvos apie ką nors kita. Ji pagalvos apie mis 
Eleonorą, kuri myli ją ir kuri padės jai susigrąžinti Retą. 

- Turgus, - pasakė mis Eleonora, - tai visų Čarlstono 
gyventojų susitikimo vieta, ir ten galima sužinoti visas naujienas. 

Taigi ji keliaus į turgų rytoj. Skarletei nelabai norėjosi eiti 
taip anksti, šeštą valandą. Bet reikalai verčia. Ji greitai užmigo. 


Turgus buvo puiki vieta, kur Skarletė galėjo pradėti Čarlstono 
ledi gyvenimą. Turgus įkūnijo Čarlstono dvasią, buvo jo išorinė, 
matoma forma. Nuo pirmų miesto įkūrimo dienų tai buvo 
vieta, kur čarlstoniečiai pirko sau produktus. Šeimininkės, arba 
retais atvejais Šeimininkai, išrinkdavo ir mokėdavo už juos, o 
tarnas arba vežėjas krovė juos į pintinę, kabančią ant rankos. 
Iki karo produktus pardavinėdavo tarnai, kurie pristatydavo juos 
iš plantacijų. Daugelis pardavėjų išlaikė savo vietas, tik dabar 
jie buvo laisvi, o krepšius nešiojo tie patys tarnai kaip anksčiau, 
tik dabar už darbą jiems buvo mokama. Čarlstoniečiams buvo 
svarbu, kad nesutriko įprasta gyvenimo tvarka. 

Tradicijos buvo kertinis visuomenės akmuo, prigimtinė 
Čarlstono gyventojų teisė, neįkainojamas palikimas, kurio negalėjo 
pavogti nei sakvojažininkai, nei kareiviai. Tradicijų manifestas 
buvo turgus. Pašaliečiai galėjo ateiti čia produktų, nes turgus 
visuomeninė nuosavybė. Bet tai būdavo išbandymas jiems. Juk 
pašaliečiai niekaip negalėjo patikti moteriai,  prekiaujančiai 
daržovėmis, arba vyrui, pardavinėjančiam krabus. Juodaodžiai 
piliečiai buvo lygiai tokie pat išdidūs čarlstoniečiai kaip ir 
baltieji. Kai pašalinis Žmogus išeidavo, visas turgus skambėdavo 
nuo juoko. Turgus buvo skirtas tik Čarlstono gyventojams. 


Skarletė gūžtelėjo pečiais, kad labiau pasistotų apykaklė. Šaltas 
vėjas lindo po drabužiais, ir ji drebėjo. Jos akys degė lyg pripiltos 
žarijų, O bateliai rodės sunkūs kaip švininiai. Kiek mylių gali 

turėti penki kvartalai? Ji nieko negali įžiūrėti. Gatvių Žibintai 
- tai tik blyškios dėmės rūke, vaiduokliškoj priešaušrio pilkumoj. 

Kaip mis Eleonora gali būti tokia neįtikimai linksma, 
nerūpestingai plepėti, tartum čia visai netamsu ir. nešalta. 
Priekyje, toli priekyje, pasirodė kažkokia šviesa. Skarletė skubėjo 
į tą pusę. Ji norėtų, kad liautųsi šis siaubingas vėjas. Kas čia? 
Ji pauostė orą. Žinoma! Tai buvo kava. Jos žingsniai susilygino 
su misis Batler žingsniais. 

Turgus pilkame rūke atrodė kaip oazė, spinduliuojanti šilumą 
ir šviesą. Ant akmeninių stulpų, į kuriuos rėmėsi aukštos plačios 
tuščiavidurės arkos, degė fakelai, apšviesdami ryškias besišypsančių 
juodaodžių moterų prijuostes bei galvos raiščius ir išryškindami 
jų prekes, išstatytas įvairiausių dydžių ir formų krepšiuose ant 
ilgų medinių stalų, nudažytų žalia spalva. Buvo pilna Žmonių, 
kurie ėjo nuo stalo prie stalo, kalbėdamiesi vieni su kitais 
arba su pardavėjais. Prekybos ritualas, rodės, patiko visiems. 

- Iš pradžių kavos, Skarlete? 

- O taip, žinoma. 

Eleonora Batler pasuko prie artimiausios moterų grupės. 
Pirštinėtose rankose jos laikė garuojančius skardinius puodelius, 
gurkšnojo iš jų ir plepėjo viena su kita, nepastebėdamos 
triukšmo aplinkui. 

- Labas rytas, Eleonora... Eleonora, kaip tu?.. Pasitrauk, 
Mildreda, leisk praeiti Eleonorai. Ach, Eleonora, ar tu girdėjai, 
kad Kerisonas turi parduoti tikrų vilnonių kojinių? Iki rytdienos 
tai nepasirodys laikratyje. Nenorėtum nueiti su manim ir Alisa? 
Mes einam šiandien po pietų... Ach, Eleonora, mes ką tik 
kalbėjomės apie Lavinijos dukterį. Aną naktį mirė jos kūdikis. 
Lavinija iš sielvarto apimta prostracijos. Kaip manai, ar tavo 
virėjas galėtų pagaminti gerą vyno želė? Merė turi butelį klareto, 
aš parūpinu cukraus... 

- Labas rytas, misis Batler, aš mačiau, kad jūs ateinate, 
kava jau paruošta. 

- Ir dar vieną puodelį mano marčiai, prašom... Ledi, noriu 
jums pristatyti Reto žmoną Skarletę. 

Visos kalbos nuščiuvo ir visos galvos pasisuko į Skarletę. 

Skarletė nusišypsojo ir palenkė galvą. Ji nuogąstaudama žvelgė 
į grupę moterų, įsivaizduodama, kad visam mieste jau žinoma 
apie Roso išsišokimą. "Nereikėjo man čia eiti. Aš neįstengsiu 
viso to ištverti" Ji sukando dantis, ir jos pečiai išsitiesė. Ji 
tikėjosi, kad bus blogiau, ir ji vėl pajuto visą savo priešiškumą 
Carlstono aristokratiškam pretenzingumui. 

Bet ji linkčiojo ir šypsojosi kiekvienai moteriai, kuriai buvo 
pristatoma Eleonoros. 

- „„ Taip, aš tiesiog dievinu Čarlstoną... taip, mem, aš 
Polinos Smit dukterėčia... ne, mem, aš dar neaplankiau meno 
galerijos, aš čia tik nuo praeito vakaro, iš pradžių... taip, mem, 
aš tikrai manau, kad turgus puikus... Atlanta, Kleitono apskritis, 
mano tėvai ten turėjo plantaciją... O taip, mem, oras - tikra 
šventė, šitos šiltos dienelės... 0 ne, mem, nemanau, kad buvau 
susitikusi jūsų sūnėną, kai jis viešėjo Valdostoje, juk tai gana 
toli nuo Atlantos... taip, mem, man patinka viskas... O, labai 
ačiū... 

"Mis Eleonora smegenų turi ne daugiau kaip višta, - pagalvojo 
ji - Ji mano, kad mano atmintis kaip dramblio. Tiek daug 
vardų, ir jie visi susimaišė. Jos žiūri į mane, lyg aš būčiau 
dramblys ar dar kas nors iš zooparko. Jos žino, ką pasakė 
Rosas, esu tikra, kad žino. Mis Eleonorą gal apgauna jų 
šypsenos, bet tik ne mane. Senų kačių gauja!" Jos dantys 
sukando kavos puodelio kraštą. 

Ji neišduos savo jausmų, net jeigu turės apakti besistengdama 
sulaikyti ašaras. Bet jos veidai liepsnojo. 

Kai ji pabaigė savo kavą, misis Batler paėmė jos puodelį 
ir ištiesė kartu su savuoju kavos pardavėjai. 

- Turiu paprašyti grąžos, Siuke, - pasakė ji ir ištraukė 
penkių dolerių banknotą. 

Siukė, nerodydama jokių emocijų, praplovė puodelius 
rudame vandenyje, pastatė juos ant stalo, nusišluostė rankas 
į prijuostę, paėmė pinigus ir įdėjo juos į  sutrūkinėjusios 
odos rankinuką, kabantį jai ant diržo, nežiūrėdama išėmė 
vieną dolerį. 

- Štai, misis Batler, tikiuosi jums patiko. 

Skarletė apstulbo. Keturi doleriai už puodelį kavos!UŽ šituos 
pinigus galima buvo nupirkti geriausių batelių porą Kingstryte. 

- Man visuomet patinka tavo kava, Siuke, nors aš turiu 
likti be maisto, kad galėčiau užmokėti už ją. Ar tau niekad 
nebūna gėda? 

Balti Siukės dantys žybtelėjo rudos odos fone. 

- Ne, mem, niekada! - pasakė ji. - Galiu prisiekti, kad 
niekas netrukdo man ramiai miegoti. 

Moterys nusijuokė. Kiekviena iš jų yra turėjusi su Siuke 
panašių pokalbių. 

Eleonora dairėsi, kol pamatė Selę su krepšiu. 

- Eime, brangioji, - pasakė ji Skarletei, - mes turim šiandien 
ilgą sąrašą. Turim imtis jo, kol dar ne viskas išpirkta. 

Skarletė nusekė paskui misis Batler į turgaus salės galą, 
kur stalų eilės buvo nukrautos kriauklėmis, pilnomis jūros 
produktų, skleidžiančių stiprų šleikštų kvapą. Skarletė suraukė 
nosį. Ji manė, kad pakankamai gerai žino, kas yra Žuvis. 
Bjaurus, ašakotas kačių maistas, kurio pilna upėje prie Taros. 
Jie valgydavo žuvį, kai jau visai nebūdavo ko valgyti. Nejaugi 
kas nors panorės pirkti šiuos bjaurius padarus?! Ji negalėjo to 
suprasti. Bet daugelis damų, nusiėmusios vieną pirštinę, čiupinėjo 
kriaukles. Mis Eleonora ketina supažindinti mane su visomis. 
Skarletė pasirengė šypsotis. 

Smulkutė žila dama pakėlė iš kriauklės kažką didelio, 
sidabrinio. 

- Eleonora, ką tu manai apie šią plekšnę? 

- Aš labai vertinu plekšnę, prie jos taip tinka padažas. 
Leisk tau pristatyti Reto žmoną Skarletę... Tai misis Ventvorf, 
Skarlete. 

- Kaip laikotės, Skarlete? Sakykite, ar jums patinka šita 
plekšnė? 

Ji atrodė bjauriai, tačiau Skarletė sumurmėjo: 

- Man visuomet patikdavo plekšnės. 

Ji tikėjosi, kad ne visos mis Eleonoros draugės klausinės 
jos nuomonės. Ji net nežinojo, kas yra plekšnė, juo labiau 
negalėjo pasakyti, ar ji gera, ar ne. 

Per kitą valandą ji buvo pristatyta dar dvidešimčiai damų 
ir tuzinui naujų žuvų rūšių. Ji gavo išsamių žinių apie jūros 
produktus. Misis Batler nupirko krabų, eidama nuo vieno 
pardavėjo prie kito, kol neišsirinko aštuonių. 

- Tikriausiai manai, kad aš labai priekabi, - pasakė ji, - 
bet sriuba nebūna tokia gera, jeigu išvirta iš krabų patinų. 
Ikrai suteikia jai ypatingą skonį. Siuo metų laiku truputį sunkiau 
rasti krabų patelių, bet manau, kad verta pasistengti. 

Skarletei buvo vis vien, kokios lyties yra krabai. Ją baugino 
tai, kad jie dar gyvi, kepurnėjasi kriauklėse, tiesdami savo 
žnyples, skleisdami kažkokius garsus, kai užšliauždavo vienas ant 
kito, mėgindami išlipti. O dabar ji girdėjo, kaip jie kruta Selės 
krepšyje, krebždėdami popieriniame pakete. 

Pačios šlykščiausios jai pasirodė krevetės, nors jos buvo 
negyvos. Jų akys - siaubingi juodi rutuliukai ant stiebelių, jos 
turėjo ilgus ūsus ir smailiaviršūnius pilvelius. 

Austrėms Skarletė buvo abejinga; jos tiesiog atrodė kaip 
purvini akmenys. Kai misis Batler paėmė lenktą peilį ir atidarė 
vieną, Skarletė pajuto, kad viskas jos skrandyje kyla aukštyn. 
Austrės vidus atrodė kaip skrepliai, plaukiojantys atšalusiame 
vandenyje, kuriame plauti indai. 

Po jūros dovanų mėsa jai pasirodė raminamai pažįstama, 
nors jai darėsi bloga nuo tuntų musių, aplipusių kruvinus 
laikraščius. Ji įstengė nusišypsoti mažam juodam berniukui, kuris 
mojo joms didele širdies formos vėduokle iš kažkokių sudžiovintų 
augalų, panašių į šiaudus. Kai jos pasiekė prekystalius su 
paukščiais, ji vėl galėjo pagalvoti, kaip papuošti kepuraitę 
plunksnomis. 

- Kokios plunksnos, brangioji? - klausė misis Batler. - 
Fazano? Žinoma, gali jų truputį nusipirkti. 

Ji greitai pasiderėjo su labai juoda stora moterimi, 
pardavinėjančia paukščius. 

- Ką čia Eleonora daro? - išgirdo Skarletė. 

Ji atsisuko ir pamatė beždžionišką Salės Briuton veidą. 

- Labas rytas, misis Briuton. 

- Labas rytas, Skarlete. Ką, Eleonora perka nevalgomas šio 
paukščio dalis? Ar gal kas nors jau sugalvojo patiekalą iš 
plunksnų? Aš turiu keletą nereikalingų čiužinių - reiks tučtuojau 
juos pagaminti. 

Skarletė paaiškino, kam jai reikalingos plunksnos, jausdama, 
kad rausta veidai. Gal Čarlstone skrybėlaites puošia tik "gardžiais 
kąsneliais"? 

- Kokia gera mintis! - pasakė Salė su nuoširdžiu entuziazmu. 
- Aš turiu jojimo kepuraitę, kurią galima būtų atnaujinti kaspinu 
ir plunksnomis. Tik nežinau, ar pavyks ją rasti, praėjo tiek 
daug laiko, kai paskutinį kartą ją dėvėjau. Ar jūs jodinėjate, 
Skarlete? 

- Nejodinėjau jau daugelį metų. Nuo tada... - ji pamėgino 
prisiminti. 

- Nuo karo pradžios. Aš žinau. Baisiai noriu pajodinėti. 

- Ko jums baisiai norisi, Sale? - paklausė misis Batler. Ji 
ištiesė plunksnas Selei. 

- Aprišk jas siūlais iš abiejų galų ir elkis su jomis atsargiai. 

Paskui ji atsiduso. 

- Atleiskite man, - pasakė ji juokdamasi, - aš pražiopsosiu 
briutonišką dešrą. Dėkui Dievui, kad pamačiau tave, Sale, dešra 
visai buvo išėjusi man iš galvos. 

Ji skubiai nuėjo, Selė nusekė iš paskos. 

Salė nusišypsojo matydama nustebusią Skarletės veido išraišką. 

- Nesijaudink, ji neišėjo iš proto. Geriausia pasaulyje dešra 
parduodama tik šeštadieniais. Ją išperka labai greitai. Zmogus, 
kuris ją daro, buvo mūsų liokajus, vergas. Jo vardas Lukulas. 
Gavęs laisvę, jis pasiėmė Briutono pavardę. Beveik visi vergai 
taip padarė - čia galima sutikti visas Čarlstono aristokratijos 
pavardes. Žinoma, nemažai yra ir Linkolnų. Eime, pasivaikšti- 
nėsim drauge, Skarlete. Man reikia daržovių. Eleonora ras mus. 

Salė sustojo prie stalo su svogūnais. 

- Kur Lila, velniai ją griebtų? A, štai ji! Skarlete, ši mažytė 
jauna būtybė, ar gali patikėti, tvarko visą mano namų ūkį. Tai 
misis Batler, Lila, misterio Reto žmona. 

Mielos išvaizdos tarnaitė nevikriai padarė reveransą. 

- Mums reikia daug svogūnų, mis Sale, - pasakė ji, - kad 
galėtume užsūdyti artišokus. 

- Girdėjai, Skarlete? Ji mano, kad aš nusenusi. Aš žinau, 
kad mums reikia daug svogūnų. 

Salė pagriebė nuo stalo popierinį paketą ir ėmė krauti į 
jį svogūnus. Skarletė stebėjo visa tai smerkiamu žvilgsniu. Paskui 
ji impulsyviai uždengė paketą ranka. 

- Atleiskite, misis Briuton, bet šitie svogūnai blogi. 

- Blogi? Kaip svogūnai gali būti blogi? Jie nesupuvę ir 
nesudygę. 

- Šitie svogūnai buvo iškasti labai anksti, - paaiškino Skarletė. 
- Jie atrodo visai gražiai, bet neturės jokio skonio. Aš tai 
žinau, nes pati esu padariusi tokią klaidą. Kai aš vadovavau 
mūsų ūkiui, pasodinau svogūnus. Kadangi nieko neišmaniau apie 
daržovių auginimą, iškasiau visą lysvę, kai tik laiškų viršūnėlės 
ėmė gelsti, bijodama, kad svogūnai nesupūtų. Jie buvo kaip 
paveikslėliuose, tokie pat gražūs, tačiau beskoniai. Mes valgėme 
juos virtus, dėjome į kepinius ir frikasė, kad užmuštume voverių 
ir meškėnų prieskonį. Bet namiškiai net neprisiliesdavo prie jų. 
Vėliau, kai sukasiau tą lysvę, radau vieną svogūną, kurį buvau 
anksčiau pražiopsojusi. Tai buvo tikras svogūnas. Mat svogūnai 
turi ilgiau pabūti žemėje, kad įgytų skonį. Aš parodysiu jums, 
kaip turi atrodyti tikri svogūnai. 

Skarletė prityrusiom rankom, žvilgsniu ir uosle patikrino ant 
stalo stovinčius krepšius. 

- Štai šie jums tiks, - pagaliau ištarė ji. 

Jos smakras karingai užsirietė. "Tu gali laikyti mane netašyta 
kaimiete, jeigu nori, - galvojo jinai, - bet aš nesigėdiju, kad 


137 


negailėjau savo rankų, kai to reikėjo. Jūs, išpuikę čarlstoniečiai, 
manote, kad tik jūs šio to verti, bet tai netiesa." 

- Ačiū, - pasakė Salė. - Aš buvau neteisi, spręsdama apie 
tave, Skarlete. Nemaniau, kad tokia mažytė kaip tu gali turėti 
galvą ant pečių. Ką dar tu auginai? Mielai sužinočiau ką nors 
apie salierus. 

Skarletė tyrinėjo jos veidą. Ji matė, kad susidomėjimas 
nuoširdus. 

- Salierai man buvo per didelė prabanga. Aš turėjau tuziną 
alkanų burnų, kurias reikėjo pašerti. Aš viską Žinau apie morkas, 
bulves ir ropes. Taip pat ir apie medvilnę. 

Skarletė gali kirsti lažybų, kad nė viena Čarlstono ledi 
neprakaitavo plieskiančioje saulėje rinkdama medvilnę! 

- Tu tikriausiai daug dirbai, - su pagarba ištarė Salė. 

- Mums reikėjo valgyti. 

Ji krūptelėjo prisiminusi praeitį. 

- Dėkui Dievui, tai praėjo. 

Paskui ji nusišypsojo. Salė Briuton privertė ją pasijusti geriau. 

- Aš tapau. labai išranki šakniavaisiams. Vieną kartą Retas 
pasakė, kad yra sutikęs daug Žmonių, grąžinančių atgal vyną, 
o aš buvau pirmoji, grąžinusi atgal morkas. Tai atsitiko 
prabangiausiame Naujojo Orleano restorane, ir koks dėl to kilo 
sąmyšis! 

Salė pratrūko kvatotis. 

- Man rodos, aš žinau tą restoraną. Sakyk, ar nepasitaisė 
oficiantas servetėlės sau ant rankos ir ar nepasižiūrėjo sau po 
nosim smerkiamai? | 

Skarletė sukikeno. 

- Servetėlė jam nukrito ant keptuvės su desertu. 

- Ir užsidegė? - Salė šelmiškai šypsojo. 

Skarletė linktelėjo. 

- O Dieve! - kurtinamai kvatojo Salė. - Kaip gaila, kad 
negalėjau viso to pamatyti savo akimis. 

Eleonora nutraukė jas. 

- Iš ko čia taip juokiatės? Aš mielai prisidėčiau. Pas Briutoną 
liko tik du svarai dešros, ir ji jau pažadėta Minei Ventvorf. 

- Tegul Skarletė papasakos tau, - tarė Salė, vis dar 
juokdamasi. - Jūsų mergaitė - tiesiog stebuklas, Eleonora, bet 
man reikia eiti. 

Ji padėjo ranką ant krepšio su svogūnais, kurį išrinko 
Skarletė. 

- Aš paimsiu šitą, - pasakė ji pardavėjui. - Taip, visą krepšį. 
Išpilk svogūnus į maišą ir atiduok Lilai. Kaip jūsų berniukas, 
vis dar kosti? 

Ir kol dar neįsitraukė į pokalbį apie kosulio gydymo būdus, 
ji pasisuko į Skarletę ir pažvelgė jai į veidą. 

- Tikiuosi, tu vadinsi mane Sale ir apsilankysi pas mane. 

Skarletė nežinojo, kad ji ką tik pakilo į aukščiausią Čarlstono 
visuomenės lygį. Durys, kurios mandagiai pravėrė plyšelį 
Eleonoros  Batler marčiai, plačiai atsidarė Salės Briuton 
globotinei. 

Eleonora  Batler su malonumu pasinaudojo  Skarletės 
patarimais pirkdama bulves ir morkas. Paskui ji įsigijo kukurūzų, 
miltų ir ryžių. Pagaliau ji nupirko sviesto, grietinėlės, pieno ir 
kiaušinių. Selės krepšys buvo perpildytas. 

- Mums teks viską iškrauti ir sudėti iš naujo, - suirzusi 
pasakė mis Batler. 

- Ką nors galiu nešti aš, - pasisiūlė Skarletė. 

Ji nekantravo greičiau išeiti iš turgaus, kad nereikėtų tęsti 
susipažinimų su misis Batler draugėmis ceremonijos. Jos taip 
dažnai stoviniavo, jog sugaišo daugiau kaip valandą, kol apžiūrėjo 
daržovių ir pieno produktų prekystalius. Skarletė mielai 
susipažino su produktų pardavėjais: ji norėjo gerai juos įsiminti, 
nes buvo tikra, kad greitai turės naudotis jų paslaugomis. Ji 
neabejojo įstengsianti susitarti dėl mažesnių kainų. Tai bus 
smagu. Kai tik ji apsipras, pasisiūlys pati pirkti kai kuriuos 
produktus. Kad tik ne žuvį, nuo kurios jai bloga darosi. 

Pasirodė, kad taip nėra. Pietūs jai buvo tikras netikėtumas. 
Krabų sriubos skonis atrodė kažkoks aksominis. Ji ragavo tokių 
delikatesų Naujajam Orleane. Žinoma! 

Skarletė paprašė antros lėkštės ir suvalgė visą iki lašo. Ji 
turėjo pripažinti, kad gardu viskas, taip pat ir desertas: plakta 
grietinėlė, apipilta riešutais ir vaisių sirupu. Misis Batler šį 
patiekalą vadino hugenotų tortu. 

Dieną Skarletei pirmą kartą gyvenime susuko vidurius. Ne 
nuo persivalgymo. Jai nuotaiką sugadino Eulalija ir Polina. 

- Mes važiuojam aplankyti Kerinos, - pareiškė Polina, kai 
jos atvyko pas juos, - ir mes nusprendėme, jog Skarletė 
tikriausiai panorės važiuoti su mumis. Atleiskite, kad sutrukdėme, 
nežinojome, kad pietaujate. 

Kerina! Ji visai nenori su ja susitikti. Bet ji negali to 
pasakyti, tetules ištiktų priepuolis. 

- Aš tiesiog mirtinai noriu važiuoti su jumis, tetulės, - 
suverkšleno ji, - bet nelabai gerai jaučiuosi. Ketinu gultis į 
lovą ir užsidėti ant kaktos šaltą rankšluostį. 

Ji nuleido akis. 

- Jūs žinote tai. 

Štai, tegul jos manys, kad man moteriški negalavimai. Jos 
per daug mandagios, kad ko nors klausinėtų. 

Ji buvo teisi. Tetulės skubiai atsisveikino. Skarletė palydėjo 
jas iki durų, žengdama atsargiais Žingsneliais, tarsi jai spazmuotų 
pilvą. Eulalija užjaučiamai paplekšnojo ją per petį, kai bučiavo 
atsisveikindama. 

- Gerai, pailsėk, - pasakė ji. Skarletė nuolankiai linktelėjo. 
- Ir ateik rytoj ryte pas mus pusę dešimtos. Nuo mūsų 
pusvalandis kelio iki šv.Marijos bažnyčios į mišias... 

Skarletė žiūrėjo iš siaubo pravėrusi burną. Mintis apie mišias 
niekad neateidavo jai į galvą. 

Tą pat akimirką tikras skausmas privertė ją susiriesti beveik 
dvilinką. 

Visą dieną ji susirietusi pragulėjo lovoje su atsegtu korsetu 
ir šildykle ant pilvo. Sustojęs skrandis kėlė nepažįstamus, 
nejaukius ir todėl bauginančius pojūčius. Bet daug labiau ją 
veikė silpnadvasiška Dievo baimė. 

Elina O'Hara buvo pamaldi katalikė ir ji padarė viską, kad 
religija taptų Taros gyvenimo dalimi. Buvo meldžiamasi kiekvieną 
vakarą ir buvo skaitomos maldos porinėmis dienomis. Elina 
apgailestavo, kad plantacija tokiam užkampy, jai trūko bažnyčios 
paramos. Dvylikos metų Skarletei ir jos seserims jau buvo 
įdiegti katekizmo pamokymai. 

Dabar Skarletė kaltino save, kad visus šiuos metus nepaisė 
religijos. Jos mama tikriausiai rauda danguje. Ach, kodėl mamos 
seserims reikėjo gyventi Čarlstone? Atlantoje niekas nesitikėjo, 
kad ji vaikščios mišių. Misis Batler nepyktų ant jos arba 
blogiausiu atveju pakviestų eiti drauge į anglikonų bažnyčią. 
Tai nebūtų taip blogai. Skarletė turėjo miglotą nuojautą, kad 
Dievas nekreipia dėmesio į tai, kas vyksta protestantų bažnyčioje. 
Bet kai tik ji peržengs šv.Marijos bažnyčios slenkstį, Dievas iš 
karto pažins, kad prieš jį nusidėjėlė, kuri nebuvo išpažinties 
nuo... ji net neįstengė prisiminti, kada tai darė paskutinį kartą. 
Ji negalės priimt komunijos. Ji įsivaizdavo angelus sargus, apie 
kuriuos pasakojo Elina. Visi jie atrodė rūstūs. Skarletė užsitraukė 
antklodę ant galvos. 

Ji nesuprato, kad jos religijos supratimas prietaringas ir 
prastai suformuluotas - kaip akmens amžiaus žmogaus. Ji tik 
žinojo, kad yra išsigandusi, nelaiminga, pikta, kad jai iškilusi 
dilema. Ką gi daryti? 

Skarletė prisiminė ramų motinos veidą, nušviestą žvakių, kai 
ji pasakodavo savo šeimai, jog Dievas myli paklydusias aveles, 
bet tai menka paguoda. Ji negalėjo sugalvoti dingsties neiti mišių. 

Tai buvo siaubinga! Dabar, kai viskas pakrypo taip gerai, 
ir misis Batler pasakė jai, jog Salė Briuton rengia smagias 
visto partijas, į kurias - Skarletė neabejojo - ją būtinai pakvies. 


Šešioliktas skyrius 


Skarletė, žinoma, nuėjo į mišias. Jos nuostabai, senovinis 
ritualas buvo raminantis kaip seni draugai naujame gyvenime, 
kurį ji pradėjo. Ji be pastangų prisiminė savo motiną, murmančią 
"Tėve mūsų", o apvalūs rožančiaus karoliukai buvo tokie pažįstami 
jos pirštams. Elina tikriausiai patenkinta matydama ją klūpančią, 
ir dėl to Skarletė jautėsi dar geriau. 

Kadangi tai buvo neišvengiama, ji priėjo išpažinties ir aplankė 
Keriną. Vienuolynas ir sesuo tapo Skarletei dar dviem siurprizais. 
Ji visuomet įsivaizdavo, kad vienuolynas - tai tvirtovė su 
užrakintais vartais, kur seserys dieną ir naktį šveičia akmenines 
grindis. Čarlstone gailestingosios seserys gyveno puikiame plytų 
pastate ir buvo įrengusios mokyklą gražioje balių salėje. 

Kerina buvo laiminga; ji taip pasikeitė palyginti su ta drovia 
mergina, kuria anksčiau buvo, jog atrodė tapusi visai kitu 
žmogumi. Kaip Skarletė gali pykti ant nepažįstamos moters? 
Ypač kai ta nepažįstamoji atrodė esanti vyresnė už ją, nors 
buvo jos jaunesnioji sesutė. Kerina - sesuo Marija Džozefa - 
Irgi džiaugėsi matydama ją. Skarletė pasijuto sušildyta dosniai 
reiškiamos meilės ir susižavėjimo. Jeigu Sjūlina būtų bent per 
pusę tokia miela kaip Kerina, Skarletė nebūtų Taroje tokia 
užsidarius. Buvo tikrai malonu pamatyti Keriną ir išgerti arbatos 
jaukiame vienuolyno sodelyje, nors Kerina ir per daug kalbėjo 
apie mažąsias mokines iš savo matematikos klasės ir beveik 
užmigdė Skarletę. 


Sekmadienio mišios, pusryčiai pas tetules ir Kerinos 
aplankymas buvo tylaus atilsio akimirkos įtempto Skarletės 
gyvenimo dienotvarkėje. 


141 


Praėjus savaitei po to, kai Salė Briuton buvo išmokyta pirkti 
svogūnų,  Eleonoros Batler namus užgriuvo lavina vizitinių 
kortelių. Eleonora buvo dėkinga Salei, bent jau ji manė esanti 
dėkinga. Gerai pažindama Čarlstono gyvenimą, ji baiminosi dėl 
Skarletės. Net spartietiškomis pokarinio gyvenimo sąlygomis 
visuomenė buvo nerašytų taisyklių akivaras, bizantiškas rafinuoto 
grakštumo labirintas, pasirengęs pagauti į savo pinkles neapdairų 
ir nežinantį jo paslapčių Žmogų. 

Ji mėgino vadovauti Skarletei. 

- Tau nereikia aplankyti visų, atsiuntusių vizitines korteles, 
brangioji, - pasakė ji. - Pakanka palikti savo kortelę su užlenktu 
kampučiu. Tai reiškia, kad buvo padarytas vizitas ir kad tu 
pasirengusi susipažinti. 

- Dėl to tiek daug kortelių sulenktos? Aš maniau, jos 
tiesiog senos ir nusitrynusios. Beje, aš rengiuosi aplankyti 
kiekvieną iš jų. Džiaugiuosi, kad visi nori susidraugauti, ir aš 
taip pat noriu. | 

Eleonora prikando liežuvį. Tai teisybė, kad dauguma kortelių 
buvo "senos ir nusitrynusios". Niekas negalėjo sau leisti užsisakyti 
naujų - beveik niekas. O tie, kurie galėjo, nedarė to, kad 
netrikdytų tų, kurie negalėjo. Dabar atsirado maloni tradicija 
palikti visas gautas vizitines korteles ant padėklo vestibiulyje, 
kad būtų grąžintos jų savininkams. Eleonora nusprendė kol kas 
neapsunkinti Skarletės mokymo šia informacija. Skarletė parodė 
jai dėžutę su šimtu naujų baltučių vizitinių kortelių, kurias ji 
atsivežė iš Atlantos. Jos turėjo viduje medžiagos sluoksnį ir 
galėjo ilgai tarnauti. Apžiūrėjusi Skarletės komplektą, Eleonora 
pasijuto lygiai taip pat kaip prieš daugelį metų, kai Retas, 
trejų metų vaikas, triumfuodamas pašaukė ją nuo viršutinės 
gigantiško ąžuolo šakos. 

Eleonora  Batler nerimavo be reikalo. Salės  Briuton 
apibūdininmas buvo tikslus. 

- Mergina beveik visai neišsilavinusi ir turi barbarišką skonį. 
Bet ji turi jėgos ir energijos. Mums reikalingi tokie kaip ji 
Pietuose, ir netgi Čarlstone. Gal ypač Čarlstone. Aš atsakau 
už ją, tikiuosi, visi mano draugai leis jai tai pajusti. 

Greitai Skarletė ėmė suktis miesto gyvenimo sūkury. Dieną 
ji pradėdavo turguje, paskui pusryčiai namuose, paprastai į juos 
įeidavo briutoniška dešra, apie dešimtą valandą, apsirengusi 
nauju apdaru, ji išeidavo su Panse, nešančia dėžutę vizitinių 
kortelių ir cukraus atsargą, kurią visuomet atsinešdavo svečiai 
šiais sunkiais laikais. Iki pietų ji spėdavo atbūti penketą vizitų. 

Popietinis laikas būdavo skiriamas lankyti ledi, leidžiančioms 
laiką prie visto, arba ekskursijoms su savo naujomis draugėmis 
po Kingstrytą, arba drauge su mis Eleonora priimti lankytojams. 

Skarletė dievino nuolatinį aktyvumą. Negana to, jai patiko, 
kai į ją buvo kreipiamas dėmesys. Bet labiausiai ji mėgo girdėti, 
kaip visi nuolat mini Retą. Keletas senučių neslėpė savo 
kritiškumo. Jos nepritarė jo elgesiui, kai jis buvo jaunas, ir 
jos jau niekad neatsileis. Bet dauguma jau atleido jam jaunystės 
nuodėmes. Jis subrendo, tapo santūrus. Ir jis buvo atsidavęs 
savo motinai. Senos ledi, praradusios kare savo sūnus ir anūkus, 
gerai suprato, kokia laiminga Eleonora Batler. 

Jaunos moterys žvelgė į Skarletę su prastai slepiamu pavydu. 
Joms buvo malonu persakinėti gandus apie tai, ką darė Retas, 
kai staiga paliko miestą. Vienos kalbėjo, kad jų vyrai tikrai 
žino, esą Retas finansuoja politinį judėjimą, kad nuverstų 
sakvojažininkų valdžią valstijos sostinėje. Kiti šnibždėjo, kad jis 
su ginklu atsiiminėja pavogtus šeimos portretus ir baldus. Visi 
jie buvo girdėję pasakojimus apie Reto žygdarbius per karą, 
kai jo laivas prasiverždavo pro blokuojantį miestą priešo laivyną 
kaip mirtį nešanti šmėkla. Veiduose pasirodydavo ypatinga 
išraiška: smalsumas ir romantiška vaizduotė. Retas buvo tapęs 
beveik mitu. Ir jis yra Skarletės vyras. Kaip jai galima 
nepavydėti?! 

Skarletė pasijuto esanti geriausios formos, nes buvo nuolat 
užimta. Veikla jai nepaprastai sekėsi, ypač po siaubingos vienatvės 
Atlantoje, ir ji greitai užmiršo neviltį, kuri ją kamavo ten. 
Atlanta tikriausiai apsiriko, štai ir viskas. Ji nepadarė nieko 
tokio, kad užsitarnautų tiek žiaurumo. Bet Čarlstone ji patinka, 
kitaip kam jiems ją kviestis. 

Ši mintis patenkino Skarletę. Ji dažnai grįždavo prie jos. 
Kai eidavo į svečius arba drauge su misis Batler priiminėdavo 
lankytojus, arba sėdėdavo su savo drauge Ana Hempton 
Konfederatų Namuose, arba liežuvaudavo gerdama kavą turguje, 
Skarletė visą laiką norėjo, kad Retas galėtų ją matyti. Kartais 
ji netgi greitai apsidairydavo aplink, įsivaizduodama, kad jis 
kažkur netoli, - toks stiprus buvo jos troškimas. Ach, jeigu 
tik jis būtų namuose! 

Ypač artimas jis jai atrodydavo tyliomis popiečio valandomis, 
kai ji sėdėdavo su jo mama darbo kabinete ir klausydavosi 
mis Eleonoros pasakojimų. Motina buvo laiminga, galėdama 
prisiminti, ką padarė ar pasakė Retas, būdamas mažas berniukas. 

Skarletei patiko ir kitos mis Eleonoros istorijos. Kartais jos 
būdavo išdykėliškai linksmos. Eleonorą Batler, kaip ir daugumą 
jos čarlstoniškių draugių, mokė guvernantė. Ji buvo gerai 
apsiskaičiusi, tačiau nebuvo intelektuali, kalbėjo romaniškomis 
kalbomis, bet su siaubingu akcentu, lankėsi Londone, Paryžiuje, 
Romoje, Florencijoje, bet matė ten tik garsius istorinius 
paminklus ir prabangias parduotuves. Ji buvo ištikima savo 
laikui ir savo klasei. Ji niekad neabejojo tėvų ar vyro autoritetu 
ir atlikdavo visas savo pareigas nedejuodama. 

Dalykas, kuris išskyrė ją iš kitų tokio tipo moterų, buvo 
nesutramdomas humoro jausmas. Ji mėgavosi viskuo, ką jai 
duodavo gyvenimas, ir manė, kad Žmogus apskritai turi gyventi 
linksmai. Be to, ji buvo talentinga pasakotoja; jos repertuarą 
sudarė jos pačios gyvenimo įvykiai ir pasakojimai apie kiekvienos 
regiono šeimos paslaptis. 

Skarletė nesuprato, kad misis Batler netiesioginiu būdu 
stengėsi ištaisyti jos proto ir širdies trūkumus. Eleonora įžvelgė 
Skarletės pažeidžiamumą ir drąsą, kurie patraukė prie jos Retą. 
Ji taip pat matė, kad įvyko kažkas baisaus su jų santuoka, ir 
jos sūnus nebenori turėti su Skarlete nieko bendro. Be jokių 
paaiškinimų ji žinojo, kad Skarletė desperatiškai stengiasi 
susigrąžinti jį atgal, ir dėl tam tikrų priežasčių misis Batler 
šito norėjo dar labiau negu pati Skarletė. Ji nebuvo tikra, ar 
Skarletė įstengs padaryti Retą laimingą, bet ji visa širdimi buvo 
įsitikinusi, kad dar vienas kūdikis pavers jų santuoką vykusia. 
Retas lankydavo ją su Bone, ji niekad neužmirš. to džiaugsmo. 
Ji mylėjo mažą mergaitę, ir mylėjo ją dar labiau, matydama 
savo sūnų laimingą. Ji troško, kad ta laimė vėl sugrįžtų jam, 
o džiaugsmas - jai pačiai, ir dėl šito tikslo ji buvo pasirengusi 
padaryti viską, ką leidžia jėgos. 


Pragyvenusi  Čarlstone ne ilgiau kaip mėnesį Skarletė 
pastebėjo, kad ima nuobodžiauti. Tai atsitiko pas Salę, pačioje 
nenuobodžiausioje Čarlstono vietoje, kai visi kalbėjosi apie 
madas, kurios anksčiau jai nuolat rūpėjo. Iš pradžių ji 
susidomėjusi klausėsi Salės ir jos draugužių, prisimenančių 
Paryžių. Retas sykį parvežė jai skrybėlaitę iš Paryžiaus, pačią 
gražiausią dovaną, kokią ji buvo kada nors gavusi. Žalia - prie 
jos akių, pasakė jis - su plačiais šilko kaspinais, sumezgamais 
po smakru. Ji prisivertė klausytis Alisos Savaž, nors buvo sunku 
įsivaizduoti, ką gali Žinoti apie drabužius tokia sena išdžiūvusi 

ledi. Ir Salė taip pat. Turint tokį veidą ir plokščią krūtinę, 
jokie apdarai nepadės atrodyti dailiau. 

- Ar tu atsimeni prisimatavimus pas Vorfą? - paklausė misis 
Savaž. - Maniau, kad krisiu be sąmonės tiek išstovėjusi ant 
paaukštinimo. 

Pustuzinis moterų sušneko vienu metu, skųsdamosi Paryžiaus 
siuvėjais. Kitos prieštaravo, tvirtindamos, kad nepatogumai - 
nedidelė kaina už kokybę, kurią garantuoti gali tik Paryžius. 
Jos dūsavo prisiminusios pirštines, batelius,  vėduokles ir 
parfumeriją. 

Skarletė automatiškai pasisukdavo į kalbančiąją, nutaisiusi 
susidomėjusią miną. Išgirdusi juokiantis ir ji juokėsi. Bet galvojo 
ji apie ką kita - ar liko to skanaus pyrago vakarienei... reiktų 
pakeisti Žžydrosios suknelės apykaklę... Retas... Ji žvilgtelėjo į 
laikrodį virš Salės galvos. Dar aštuonias minutes negalima 
išvažiuoti. O Salė pastebėjo jos žvilgsnį. Ji turi atidžiau sekti 
pokalbį. 

Aštuonios minutės jai prailgo kaip aštuonios valandos. 


- Mis Eleonora, visos kalbėjo tik apie drabužius. Maniau, 
kad galą gausiu iš nuobodulio! - Skarletė griuvo į krėslą 
priešais misis Batler. 

Apdarai prarado jai visą patrauklumą, nes ji turėjo tenkintis 
keturiomis blausiai rudomis suknelėmis, kurias Reto mama 
padėjo jai užsisakyti pas vietinį siuvėją. Net baliniai apdarai, 
kurie buvo jai siuvami, mažai tedomino ją. Jų tebuvo dveji 
artėjančiai šešiasavaitinei balių serijai. Šie apdarai irgi buvo 
blankūs, blausios spalvos: žydras: šilkas ir bordinis velvetas; ir 
beveik jokios apdailos. Beje, net pats nuobodžiausias balius - 
tai muzika ir šokiai, o Skarletė dievino šokius. Retas irgi grįš 
iš plantacijos, žadėjo jai mis Eleonora. O, kad nereikėtų taip 
ilgai laukti sezono pradžios! Trys savaitės staiga pasirodė 
nepakenčiamai nuobodžios. 

O kaip ji norėtų, kad atsitiktų kas nors jaudinančio! 


Skarletės troškimas greitai išsipildė, bet ne taip, kaip ji 
norėjo. Jos taip laukta naujiena buvo bauginanti. 

Viskas prasidėjo nuo baisaus gando, kuris juokaujant buvo 
nešiojamas po miestą. Merė Elizabetė Pit, daugiau kaip 
keturiasdešimties metų senmergė, pareiškė, kad ji pabudo vidury 
nakties ir išvydo kambaryje vyriškį. "Taip pat aiškiai kaip ir 
visa kita, - kalbėjo ji, - su skarele ant veido - kaip Džesis 


145 


Džeimsas." "Jeigu aš ką nors išmanau apie fantazijas, - piktai 
pakomentavo kažkas, - tai čia kaip tik jos ir yra. Merė 
Elizabetė tikriausiai vyresnė už Džesį Džeimsą dvidešimčia metų." 
Laikraščiuose buvo spausdinami straipsniai, romantizuojantys 
brolių Džeimsų ir jų gaujos žygdarbius. 

Bet kitą dieną istorija tęsėsi. Alisa Savaž irgi turėjo daugiau 
kaip keturiasdešimt metų, tačiau buvo dukart ištekėjusi, ir visi 
žinojo, kad ji rami ir protinga moteris. Ji irgi pabudo ir išvydo 
vyriškį, kuris stovėjo šalia jos lovos ir Žiūrėjo į ją mėnulio 
šviesoje. Jis pakėlė užuolaidą, kad ant jos kristų daugiau šviesos, 
jis irgi buvo užsirišęs skarele apatinę veido dalį. Akis slėpė 
kepurės snapelis. Jis vilkėjo Sąjungos kareivio uniformą. 

Misis Savaž suriko ir metė į jį knygą. Jis iššoko į verandą, 
nespėjus jos vyrui atbėgti į miegamąjį. 

Jankis! Staiga visiems pasidarė baisu. Moterys bijojo ir už 
save, ir už savo vyrus, nes jeigu vyras sužeis Sąjungos kareivį, 
tai bus pasodintas į kalėjimą arba pakartas. 

Kitas dvi naktis kareivis nepasirodė moterų miegamajame. 
Trečiąją naktį ne mėnulio šviesa išbudino Feodosiją Harding, 
o šiltos rankos prisilietimas prie antklodės ant jos krūtinės. 
Kai ji atsimerkė, priešais tebuvo tamsuma. Bet ji jautė gniaužiamą 
kvėpavimą, besislepiančio Žmogaus buvimą. Ji suriko ir iš baimės 
apalpo. Niekas nežinojo, kas dar gali atsitiku. Feodosija buvo 
išsiųsta pas pusseseres į Samervilį. Visi šnekėjo, kad jos nervai 
labai pakrikę. Tai panašu į idiotizmą - pridurdavo pikti liežuviai. 

Čarlstono vyrų delegacija su senu advokatu Jozefu Ansonu 
nuėjo pas Armijos vadovybę. Jie ketino patruliuoti senojoje 
miesto dalyje. Jeigu jie sutiks neprašytą svečią, patys su juo 
susitvarkys. 

Vadovybė sutiko, kad jie patruliuotų, bet įspėjo, kad jeigu 
nukentės Sąjungos armijos kareiviai, tai žmogus ar žmonių 
grupė, atsakinga už tai, bus nubausti. Jie nenori, kad Čarlstono 
moterų gynimo dingstimi būtų užpuldinėjami Šiaurės armijos 
kareiviai. 

Visos Skarletės baimės kaip banga užliejo ją. Ji buvo 
pradėjusi atsainiai, kaip ir visi Carlstone, žiūrėti į okupantų 
kareivius, ji nepastebėdavo jų, elgdavosi taip, lyg jų visiškai 
nebūtų, ir jie traukėsi jai iš kelio, kai ji eidavo į turgų arba 
į svečius. Dabar gi ji bijojo kiekvienos mėlynos uniformos. Bet 
kuris iš jų galėjo būti tas nekviestasis vidurnakčio svečias. Ji 
lengvai jį įsivaizdavo - Žmogaus figūrą, išnyrančią iš tamsos. 

Ją persekiojo baimės sapnai, tikriau, prisiminimai. Ji 
sapnuodavo ir sapnuodavo jankį, atėjusį į Tarą, jautė jo aštrų 
kvapą, regėjo jo purvinas plaukuotas rankas, besirausiančias jos 
motinos dėžutėje, jo raudonas akis, degančias žiaurumu, gašliai 
žiūrinčias į ją, jo burną su išmuštais dantimis, drėgną, plėšriai 
išsišiepusią. Ji nušovė jį, paskandino akis ir burną kraujo 
fontane, kaulų ir lipnių jo smegenų gabalėliuose. 

Ji niekada neįstengs užmiršti šūvio trenksmo, raudonų purslų 
ir pašėlusio savo triumfo. 

Ach, jeigu ji tik turėtų pistoletą, kad galėtų apginti save 
ir mis Eleonorą nuo jankių! 

Bet namuose nebuvo ginklo. Jos apieškojo lentynėles ir 
stalčius,  garderobus ir baltinių spintas, net knygų lentynas 
bibliotekoje. Ji buvo bejėgė. Pirmą kartą gyvenimą ji pasijuto 
silpna, neįstengsiančia pažvelgti pavojui į akis ir nugalėti jį. 
Tai jos vos nesugniuždė. Ji maldavo Eleonorą Batler pasiųsti 
laiškelį Retui. 

Eleonora delsė. Taip taip, ji pasiųs jam žinelę. Taip, jinai 
parašys jam, ką pasakė Alisa apie milžinišką jo dydį ir apie 
mėnulio šviesos blizgesį nežmoniškose juodose akyse. Taip, jinai 
primins jam, kad ji ir Skarletė - dvi vienišos moterys, jos 
lieka nakčiai vienos, kai visi tarnai, be Manigo ir Pansės, 
mažos ir silpnos mergaitės, išsivaikšto po vakarienės į savo 
namus. Taip, jinai skubiai parašys laiškelį ir perduos jį, kai 
atplauks valtis, kuri atveš laukinius paukščius iš plantacijos. 

- Bet kada tai bus, mis Eleonora? Retas turi sugrįžti dabar! 
Šis magnolijos medis - tai tiesiog kopėčios į verandą ir į mūsų 
kambarius! 

Susijaudinusi ji kratė mis Batler ranką. Eleonora paplekšnojo 
jai per delną. 

- Greitai, brangioji, valtis atplauks labai greitai. Mes neturėjom 
ančių jau visą mėnesį, Oo kepta antis - mano mėgstamas 
patiekalas. Retas tai žino. Be to, dabar viskas bus gerai, Rosas 
su draugais patruliuos naktimis. 

"Rosas! - piktai pagalvojo Skarletė. - Kokia nauda iš tokio 
girtuoklio kaip Rosas Batleris? Ar iš bet kurio kito ČCarlstono 
vyriškio? Dauguma jų - arba seni, arba invalidai, arba nesubrendę 
berniūkščiai. Jeigu jie būtų ko nors verti, nebūtų prakišę to 
idiotiško karo. Kodėl ji turėtų pasitikėti jais dabar?“ 


Kurį laiką atrodė, kad patruliavimas išėjo į naudą. Liovėsi 
pranešimai apie neprašytą svečią, ir visi nusiramino. Skarletė 

surengė pirmąją vizitų dieną, ir pakviestųjų susirinko tiek daug, 
kad teta Eulalija skundėsi, jog ne visiems užteko pyrago. 
Eleonora Batler suplėšė laiškelį, kurį ketino siųsti Retui. Žmonės 
ėjo į bažnyčią, lankėsi parduotuvėse, žaidė vistą, vėdino savo 
vakarinius drabužius, taisė juos prieš Sezono pradžią. 

Skarletė grįžo iš savo rytinių vizitų degančiais nuo greito 
ėjimo skruostais. 

- Kur misis Batler? - paklausė ji Manigo. 

Sužinojusi, kad ji virtuvėje, Skarletė nubėgo į tolimąją namo 
dalį. 

Eleonora Batler pažvelgė į virtuvėn įskubėjusią Skarletę. 

- Yra gerų naujienų, Skarlete! Šį rytą aš gavau Rozos 
Marijos laišką. Ji sugrįš namo poryt. 

- Geriau reiktų pasiųsti jai telegramą, kad nevažiuotų, - 
griežtai pasakė Skarletė. - Jankis praeitą naktį buvo prasiskverbęs 
į Harietės Medison miegamąjį. Aš ką tik sužinojau. 

Ji pažvelgė į stalą, prie kurio stovėjo misis Batler. 

- Antys? Jūs pešate antis! Atplaukė valtis iš plantacijos! Aš 
galėsiu vykti į plantaciją parsivežti Reto. 

- Tu negali vykti viena su keturiais vyriškiais valtyje, Skarlete. 

- Pasiimsiu Pansę, ar ji to nori, ar ne. Duokite man krepšį 
ir truputį Šitų pyragėlių. Aš alkana. Suvalgysiu juos pakeliui. 

- Bet, Skarlete... 

- Jokių "bet", mis Eleonora. Tiesiog paduokite man pyragėlius. 
Aš plaukiu. 


"Ką aš darau? - galvojo Skarletė, beveik apimta panikos. - 
Aš neturiu taip lėkti, Retas supyks ant manęs. Ir aš tikriausiai 
atrodau siaubingai. Jau ir taip blogai, kad lendu kur nereikia, 
tai bent atrodyti galėčiau geriau. Aš visai kitaip įsivaizdavau 
mūsų susitikimą." 

Ji tūkstantį kartų galvojo, kaip viskas bus, kai ji vėl susitiks. 
Retą. Kartais įsivaizduodavo, kad jis pareis namo vėlai, ji bus 
su atsagstytais naktiniais marškiniais ir paleidusi plaukus prieš 
miegą. Retas visada žavėjosi jos plaukais, sakydavo, kad jie 
gyvi, ankstesniais laikais jis kartais šukuodavo juos, stebėdamas, 
kaip šokinėja melsvos kibirkštys. 

Dažnai ji matydavo save prie arbatos staliuko, dedančią 
gabalėlį cukraus sidabrinėmis žnyplėmis, kurias elegantiškai laiko 
savo pirščiukais. Ji ramiai šekučiuojasi su Sale Briuton, ir jis 
įsitikina, kaip ji tinka prie šių namų, kaip geranoriškai su ja 
elgiasi patys įdomiausi Čarlstono žmonės. Jis paims jos ranką 

ir pabučiuos, žnyplės iškris jai iš pirštų, bet tai bus nesvarbu... 
Arba kad jos jaukiai sėdės dviese su mis Eleonora po vakarienės 
prieš ugnį, o šalia jų lauks laisva vieta, skirta Retui. Tik vieną 
sykį ji įsivaizdavo kelionę į plantaciją. Skarletė nežinojo, kaip 
tėn viskas atrodo, juk plantacija buvo sudeginta Šermano kareivių. 
Svajonėse Skarletė drauge su mis Eleonora atplaukdavo jaukioj 
žalioj valty su krūva keksų ir šampanu, rymodamos ant šilkinių 
pagalvėlių, laikydamos rankose išskleistus ryškiaspalvius skėčius 
nuo saulės. Retas šypsodamasis bėga jų pasitikti. Bet toliau 
viskas dingdavo tuštumoje. Iš tikrųjų Retas negali pakęsti piknikų 
ir nemato reikalo valgyti ant žemės tarsi gyvulys, kai galima 
naudotis stalu ir kėdėmis, kaip dera civilizuotam žmogui. 

Be abejo, ji niekad nėra svarsčiusi tokio štai savo pasirodymo 
- bjaurioje dvokiančioje valtyje, suspausta tarp kažkokių dėžių 
ir statinių. Dabar, toli nuo miesto, ji labiau bijojo Reto 
susierzinimo negu moteris persekiojančio jankio. Kas, jei jis 
tiesiog lieps valtininkui apsigręžti ir nuplukdyti ją atgal? Yrėjai 
panardindavo irklus į vandenį tik tam, kad vairuotų valtį, juos 
nešė nematoma galinga potvynio srovė. Skarletė nekantriai dairėsi 
į plačios upės krantus. Jai atrodė, kad valtis stovi vietoje. 
Niekas nesikeitė akiraty: begaliniai aukštos žolės plotai slinko 
pro šalį taip lėtai - O, kaip lėtai, - 0 už nugaros juodas 
miškas buvo užklotas nejudančia ispaniškų samanų uždanga. 
Buvo labai tylu. Dėl Dievo, kodėl nečiulba paukščiai? Ir kodėl 
jau temsta? 


Pradėjo lyti. 


Ji sušlapo iki siūlo galo ir drebėjo visu kūnu bei siela. 
Kai valties priekis pagaliau stuktelėjęs atsirėmė į prieplauką, ji 
pabudo iš sustingimo. Pro lietaus uždangą ji pamatė figūrą 
neperšlampamu kostiumu, apšviestą degančio fakelo. Veidą slėpė 
gobtuvas. 

- Meskit lyną, - pasilenkė į priekį Retas, ištiesdamas vieną 
ranką. - Na ką, smagi kelionė, vyručiai? 

Skarletė atsirėmė į artimiausią dėžę, kad atsistotų. Kojos 
buvo užtirpusios, ir ji griuvo atgal, su triukšmu nuversdama 
viršutinę dėžę. | 

- Kas per velnias? - Retas pagavo lyną su kilpa ir užnėrė 
ją ant kablio. - Meskit lyną iš laivugalio! Kas per triukšmas? 
Girti jūs, ar ką? 

- Ne, sere Retai, - vienu balsu atsakė vyrai. 

Jie prabilo pirmą kartą nuo tada, kai išplaukė iš Čarlstono. 
Vienas iš jų parodė į dvi moteris, stovinčias valties paskuigalyje. 
- Dieve mano! - pasakė Retas. 


Septynioliktas skyrius 


- Ar tu dabar jautiesi geriau? - Retas gerai valdė savo 
balsą. 

Skarletė tyliai linktelėjo. Ji buvo suvyniota į pledą, aprengta 
darbiniais Reto marškiniais ir sėdėjo ant taburetės prieš ugnį, 
mirkydama kojas dubenyje su karštu vandeniu. 

- Kaip tavo reikalai, Panse? 

Skarletės tarnaitė ant kitos taburetės tokiame pat pledo 
kokone šyptelėjo ir pareiškė, kad viskas gerai, tik ji nežmoniškai 
alkana. - 

Retas patenkintas nusijuokė: 

- Aš irgi. Kai išdžiūsite, mes pavalgysime. 

Skarletė dar labiau susisupo į pledą. "Jis per daug malonus, 
žinau, ką tai reiškia, greit paaiškės, kad jis įniršęs kaip velnias 
žino kas. Tai dėl Pansės jis taip elgiasi, o kai ji išeis, pašėls 
ant manęs. Gal pasakyti, kad Pansė bus man reikalinga ir 
neišleisti jos. Bet kokią priežastį sugalvoti? Aš jau nurengta 
ir negaliu apsirengti, kol suknelė neišdžius, 0 tai bus dar 
negreitai - lauke lyja, o kambaryje labai drėgna. Kaip Retas 
gali gyventi šioje klaikioje vietoje?" 

Kambarį, kuriame jie sėdėjo, apšvietė tik Židinio liepsna. 
Tai buvo didžiulis kvadratas - kiekviena siena kokių dvidešimties 
pėdų ilgio - su asla. Tinkas ant purvinų sienų buvo aptrupėjęs; 
dvokė pigiu viskiu,  kramtomu tabaku, medžio anglimis. 
Vieninteliai baldai buvo nedailios taburetės ir suoliukai, be to, 
visur mėtėsi sulankstytos spjaudyklės. Židinio kakta virš plataus 
ugniakuro ir durų bei langų rėmai atrodė kaip koks 
nesusipratimas. Jie buvo iš pušies, gražaus rašto, nudažyti šviesiai 
ruda spalva. Kampe kilo statūs laiptai su medinėm suskilinėjusiom 
pakopom ir pasvirusiais netvirtais turėklais. Skarletės ir Pansės 
apdarai buvo pakabinti ant jų. Balti apatiniai drabužiai 
kartkarčiais  suplevėsuodavo nuo skersvėjo tarsi vaiduokliai, 
besislapstantys tamsoje. 

- Kodėl tu nelikai Čarlstone, Skarlete? 

Vakarienė pasibaigė, ir Pansė išėjo miegoti drauge su juodaode 
senute, kuri gamino Retui maistą. Skarletė ištiesė pečius. 

- Tavo motina nenorėjo tavęs trukdyti šiame rojuje, - ji su 
pasibjaurėjimu apžvelgė kambarį. - Bet, mano nuomone, tu turi 
žinoti, kas darosi. Jankių kareivis naktimis lenda į moterų 
miegamuosius ir čiupinėja jas. Viena mergina išėjo iš proto, 
ir ją išsiuntė iš miesto. 

Ji mėgino atspėti, ką reiškia jo mina, tačiau neįstengė. Jis 
tylėdamas žvelgė į ją tartum kažko laukdamas. 

- Tavęs nejaudina tai, kad tavo motina ir aš galim būti 
užmuštos lovose arba kad atsitiks kas nors dar blogesnio? 

Reto lūpas išlenkė ironiška šypsena. 

- Ar galiu patikėti savo ausimis? Mergišką drovumą jaučia 
moteris, kuri pervažiavo vežimu visą jankių armiją tik todėl, 
kad ji pasipainiojo jos kelyje? Liaukis, Skarlete. Tu visuomet 
sakydavai teisybę. Kodėl tu leidaisi per lietų į tokią tolybę? 
Tikėjaisi apkabinti mane su švelnia meile? Ar tokį būdą tau 
parekomendavo dėdė Henris, kad aš vėl pradėčiau apmokėti 
tavo sąskaitas? 

- Apie ką tu kalbi, Retai Batleri? Kuo čia dėtas dėdė 
Henris? 

- Koks nuoširdi nuostaba!Žaviuosi tavimi. Ar tik nemanai, 
kad aš bent akimirką patikėsiu, jog tavo klastingasis advokatas 
nepranešė tau, kai aš lioviausi siųsti pinigus į Atlantą. Esu 
per daug geros nuomonės apie Henrį Hamiltoną, kad patikėčiau 
tokiu jo aplaidumu. 

- Lioveisi siųsti pinigus? Tu negali taip pasielgti! 

Skarletės kojos pasidarė lyg vatinės. Ji nesitikėjo šito iš 
Reto. Kas dabar bus? Namas Pičstryte - tonos anglies jam 
apšildyti, tarnai, kurie tvarkosi, gamina, skalbia, prižiūri sodą 
ir arklius, valo karietas, maistas jiems visiems. Juk visa tai 
suryja didelius pinigus! Kaip dėdė Henris apmoka sąskaitas? 
Jis leidžia jos pinigus. Ne, šito negali būti! Ji vos pasivilko 
dirbdama laukuose - tuščiu pilvu, suplyšusiais batais, skaudančia 
nugara, pūslėtom rankom. Ji užmiršo visą savo išdidumą, viską, 
ko buvo mokyta, varė biznį su visokiais pašlemėkais, planavo, 
gudravo, dirbo dieną ir naktį kaip arklys - dėl savo pinigų. 
Ji negali jų prarasti. Tai viskas, ką ji turi. 

- Tu negali atimti mano pinigų! - norėjo surikti ji. Tačiau 
pasigirdo tik bejėgiškas šnibždesys. 

Jis nusijuokė. 

- Aš nieko iš tavęs ir neėmiau, mano mylimoji. Aš tik 
lioviausi pridėti savus pinigus. Jeigu tu gyveni mano namuose 
Carlstone, tai nėra jokios prasmės išlaikyti tuščius namus 

Atlantoje. Žinoma, jeigu tu grįžtum atgal, jie nebūtų tušti. 
Tada aš vėl pajusčiau pareigą už juos mokėti. 

Retas priėjo prie židinio, kad ugnies šviesoje geriau įžvelgtų 
jos veidą. Jo arogantiška šypsena išnyko, O veide pasirodė 
suglumusi išraiška. 

- Tu tikrai nežinojai? Laikykis, Skarlete, aš atnešiu tau 
brendžio. Tu atrodai taip, lyg ketintum prarasti sąmonę. 

Jam teko prilaikyti jos ranką savąja, kai ji kėlė stiklinę 
prie burnos. Jis numetė ant grindų ištuštėjusią stiklinę ir ėmė 
trinti Skarletės rankas, kol jos atšilo ir nustojo virpėjusios. 

- Dabar pasakyk man teisybę, ar tikrai kareivis landžioja į 
miegamuosius? 

- Retai, tu juk ne tai turėjai omeny? Tu nesiliausi siųsti 
pinigus į Atlantą? 

- Velniai nematė tų pinigų, Skarlete, atsakyk į mano klausimą. 

- Velniai nematė tavęs, - pasakė ji, - aš irgi uždaviau 
klausimą. 

- Turėčiau žinoti, kad paminėjus pinigus kalbėti apie ką 
nors kita tu nepajėgsi. Gerai, aš pasiųsiu pinigus Henriui. 
Dabar gali atsakyti? 

- Prisieki? 

- Prisiekiu. 

- Rytoj? 

- Taip! Taip, velniai griebtų, rytoj. Dabar sakyk greičiau, 
kas per istorija su kareiviu jankiu? 

Skarletės palengvėjimo atodūsis, rodės, niekad nesibaigs. 
Paskui ji įkvėpė oro į plaučius ir papasakojo jam viską, ką 
žinojo apie naktinį svečią. 

- Sakai, Alisa Savaž matė jo uniformą? 

- Taip, - atsakė Skarletė. Paskui ji piktdžiugiškai pridūrė: 

- Jam nusispjaut, kokio jos amžiaus. Gal jis dabar prievartauja 
tavo motiną. 

Retas sugniaužė kumščius. 

- Reikėjo tave pasmaugti, Skarlete. Pasaulis dėl to būtų 
tapęs geresnis. 

Jis klausinėjo ją beveik visą valandą, kol neištraukė visko, 
ką ji Žinojo. 

- Labai gerai, - pasakė jis, - mes pajudėsim rytoj, kai tik 
pasisuks srovė. 

Jis priėjo prie durų ir atlapojo jas. 

- Išsigiedrijo. Bus lengva plaukti. 

Skarletė matė jo siluetą žvaigždėto dangaus fone. Švietė 
mėnulis. Ji tingiai atsistojo. Rūkas nuo upės dengė žemę. 
Mėnesiena nudažė jį balsva spalva, ir akimirką ji pamanė, kad 
žemę dengia sniegas. Rūko tumulai sėmė Reto kojas, slinko į 
kambarį. Jis uždarė duris ir atsisuko. Be mėnulio šviesos 
kambarys atrodė labai tamsus, kol užsiplieskė degtukas ir apšvietė 
iš apačios Reto smakrą ir nosį. Retas uždegė lempos dagtį, ir 
Skarletė galėjo „pamatyti jo veidą. Skarletė aistringai troško jo. 
Retas uždėjo lempos gaubtą ir pakėlė ją aukštyn. 

- Eime su manim. Viršuje yra kambarys, kur tu galėsi 
pamiegoti. 

Tas kambarys buvo beveik toks pat primityvus kaip ir 
apatinis. Ant aukštos lovos gulėjo stori čiužiniai, pagalvės ir 
ryški vilnonė antklodė. Skarletė nesidairė į kitus baldus. Ji 
nusimetė pledą ir užlipo laipteliais į lovą. 

Retas kurį laiką dar pastovėjo prieš išeidamas iš kambario. 
Ji klausėsi jo žingsnių. Ne, jis nenulipo žemyn, jis bus kažkur 
šalia. Skarletė nusišypsojo ir užmigo. 

Košmaras prasidėjo kaip visuomet rūku. Jau daug metų 
praėjo nuo to laiko, kai Skarletė paskutinį kartą sapnavo šį 
sapną, bet jos pasąmonė atsiminė visą jo eigą ir ji ėmė vartytis, 
blaškytis, bijodama to, kas tuoj atsitiks. Paskui ji, kaip ir 
kitados, vėl bėgo, jos širdies plakimas atsidavė smilkiniuose, ji 
brovėsi pro tirštą baltą rūką, kuris šaltais žiedais vyniojosi apie 
jos kaklą, kojas, rankas. Jai buvo šalta, mirtinai šalta, ji norėjo 
valgyti ir jai buvo baisu. Sapnas liko vis toks pats, jis visuomet 
būdavo vienodas ir kiekvieną kartą baisesnis už ankstesnįjį, 
kiekvieną kartą siaubas, alkis ir šaltis būdavo vis stipresnis. 

Ir vis dėlto sapnas nebuvo tas pats. Kaip ir anksčiau ji 
bėgo matydama priekyje kažką nežinoma, nepažįstama, bet dabar 
pro rūko maršką ji įžiūrėjo plačią Reto nugarą, vis tolstančią 
nuo jos. Ir ji žinojo, kad jis yra kaip tik tai, ko ji ieško, ir“ 
kai jinai jį pasivys, sapnas praras savo galią ir išnyks, ir 
daugiau niekada nepasirodys. Ji bėgo ir bėgo, bet jis vis buvo 
toli priekyje, vis atsukęs jai nugarą. Paskui rūkas dar labiau 
sutirštėjo, ir Retas ėmė nykti, 0 ji suriko: "Retai... Retai... 
Retai... Retai... Retai..." 

- Tyliau, tyliau. Tau sapnuojasi, tai sapnas. 

- Retai... 

- Taip, aš čia. Tyliau. Viskas gerai. 

Stiprios rankos pakėlė ją, prispaudė prie savęs, pagaliau ji 
jautė šilumą ir saugumą. Skarletė pusiau pabudo. Rūkas dingo. 

Ant stalo stovinti lempa metė virpančius šviesos atšvaitus ant 
palinkusio ties ja Reto veido... 

- Ach, Retai, - pravirko ji. - Tai buvo taip siaubinga. 

- Senas sapnas? 

- Taip taip, beveik. Buvo jame kažkas nauja, bet negaliu 
prisiminti... Man buvo šalta ir norėjosi valgyti, aš nieko nemačiau 
pro rūką ir man buvo taip baisu, Retai, tai buvo siaubinga. 

Jis stipriai priglaudė ją ir jo balsas vibravo tvirtoje krūtinėje. 

- Žinoma, tu norėjai valgyti ir tau buvo šalta. Šita vakarienė 
buvo per daug lengva, ir tu nusiklojai antklodę. Aš apkamšysiu 
tave, ir tu gerai pamiegosi. 

Jis paguldė ją. 

- Nepalik manęs. Tas sapnas sugrįš. 

Retas pataisė antklodę. 

- Pusryčiams bus daug pyragaičių, kukurūzų košės ir sviesto. 
Pagalvok apie tai ir apie kaimišką kiaulieną, ir šviežius kiaušinius 
ir miegosi kaip kūdikis. Tu visada mėgai gerai užkirsti, Skarlete. 

Jo balsas buvo linksmas ir nuvargęs. Ji užmerkė limpančius 
vokus. 

- Retai... - sušnibždėjo ji mieguistai. 

Jis sustojo tarpdury, pridengdamas lempą ranka. 

- Ką, Skarlete? 

- Ačiū, kad atėjai išbudinti mane. Kaip tu sužinojai? 

- Tu taip garsiai šaukei, kad vos neišlakstė langų stiklai. 

Paskutiniai garsai, kuriuos ji išgirdo, buvo jo šiltas švelnus 
juokas. Jis buvo jai kaip lopšinė. 


Kaip ir sakė Retas, Skarletė prieš jį pamatydama suvalgė 
nepaprastai gausius pusryčius. | 

- Jis atsikėlė prieš aušrą, - pasakė jai virėja. - Jis visada 
anksti keliasi. ' 

Ji Žiūrėjo į Skarletę su neslepiamu smalsumu. 

"Turiu nubausti ją už tokį įžūlumą", - pagalvojo Skarletė, 
bet ji buvo tokia patenkinta, kad negalėjo išspausti iš savęs 
susierzinimo. Retas apkabino ją, guodė, net šaipėsi iš jos, kaip 
darydavo anksčiau, kai viskas nebuvo taip blogai. Ji teisingai 
pasielgė atvažiuodama čia. Ji turėjo tai padaryti daug anksčiau, 
užuot gaišusi laiką vizitams ir kelionėms į turgų. 

Išėjusi į lauką, ji primerkė akis nuo saulės spindulių. Nors 
buvo labai anksti, saulė švietė skaisti ir šilta. Ji prisidengė 
delnu akis ir apsidairė aplink. 

Silpnas atodūsis buvo jos pirmoji reakcija. Plytų terasa, ant 
kurios ji stovėjo, tęsėsi į kairę kokį šimtą pėdų. Sudaužyta, 
pajuodusi, apaugusi žole, ji buvo lyg apanglėjusių griuvėsių 
rėmai. Sugriautų sienų ir Židinių griaučiai - tai visa, kas liko 
iš kažkada puikaus dvaro. Krūvos pajuodusių plytų ir sienų 
gabalai - kraują stingdantis priminimas apie Šermano armijos 
siautėjimą. 

Skarletei ėmė mausti širdį. Tai buvo Reto namai, jo gyvenimas 
- ir tai amžinai prarasta. 

Gyvenime negali būti nieko baisesnio. Ji niekada nesužinos, 
kokį skausmą jis iškentė ir kenčia kiekvieną kartą, kai mato 
savo namų griuvėsius. Nenuostabu, kad jis nusprendė juos 
atstatyti ir surasti bei susigrąžinti viską ką įmanoma iš buvusio 
turto. 

Ji gali padėti jam! Argi ji pati nearė, nesėjo ir neėmė derliaus 
Taros laukuose? Taip, ji gali lažintis, kad Retas neatskirs gerų 
kukurūzų grūdų nuo prastų. Ji didžiuotųsi galėdama jam padėti. 
Juk ji žino, kaip daug tai reiškia, kokia tai pergalė prieš grobikus, 
kai žemė atgimsta, pasidengdama gležnais daigais. Aš viską suprantu, 
aš galiu jausti tą patį, ką jaučia jis, aš galiu dirbti drauge su 
juo. Manęs nebaugina plūkta asla. Ne, jeigu Retas drauge. Kurgi 
jis? Turiu pasakyti jam tai! 

Skarletė nusisuko nuo sudegusio namo ir išvydo peizažą, į 
kurį nieko panašaus nebuvo mačiusi. Plytų terasa vedė į žole 
apaugusį gėlyną, besileidžiantį prie ežerų, kurių plynės priminė 
gigantiško drugelio sparnus. Mastelis buvo toks tobulas, toks 
proporcingas, kad milžiniški augalai atrodė mažesni, ir viskas 
drauge buvo tarsi kilimas, patiestas gatvėje. Vešli žolė dengė 
randus, paliktus karo, tarsi jų ir nebūtų. Tai buvo saulės užlieta 
ramybės, žmogaus susiliejimo su gamta scena. Tolumoj paukštelis 
giedojo linksmą melodiją, tartum švęsdamas kokią šventę. 

- Ach, kaip miela! - pasakė ji garsiai. 

Kažkoks judėjimas kairėje, terasų apačioje, atkreipė Skarletės 
dėmesį. Tai greičiausiai Retas. Ji ėmė bėgti Žemyn terasomis; 
leisdamasi iš viršaus ji lėkė vis greičiau ir greičiau jausdama 
svaiginantį laisvės džiaugsmą. Ji nusijuokė ir išskėtė rankas - 
lyg paukštis ar drugelis, tuoj tuoj pakilsiantis į mėlyną padangę. 

Jai užėmė kvapą, kai pribėgo tą vietą, kur stovėjo Retas 
stebėdamas ją. Skarletė giliai alsavo, susigriebusi už krūtinės, 
kol nepradėjo normaliai kvėpuoti. 

- Dar niekad man nebuvo taip linksma! - pasakė ji. - 
Kokia puiki vieta, Retai. Nenuostabu, kad tu ją mėgsti. Ar 

lakstei tu nuo kalvelių žemyn, kai buvai mažas? Ar jautei, kad 
gali skraidyti? Ach, mano brangusis, kaip baisu matyti gaisravietę! 
Man skauda širdį dėl tavęs, aš norėčiau užmušti visus jankius 
žemėje! Ach, Retai, aš taip daug noriu tau papasakoti. Pamatysi, 
viskas atgims, kaip atželia žolė. Aš suprantu, aš tikrai suprantu, 
ką tu darai. 

Retas susijaudinęs pažvelgė į ją. 

- Ką tu "supranti", Skarlete? 

- Kodėl tu čia, o ne mieste! Kodėl tau reikia atgaivinti 
plantaciją! Parodyk man, ką tu nuveikei, ką ketini daryti toliau? 

Reto veidas nušvito, ir jis parodė krūmų eiles, besitęsiančias 
už jo. 

- Jie sudegė,- pasakė jis, - bet nežuvo. Rodos, kad jie 
sukaupė dar daugiau jėgų: pelenai, matyt, buvo naudingi. Turiu 
tai išsiaiškinti. Man dar daug ko reikia mokytis. 

Skarletė pasižiūrėjo į žemus apkapotus medelius. Ji nepažino 
tokių tamsiai žalių blizgančių lapų. 

- Kokia čia medžių rūšis? Gal pas jus auga persikai? 

- Tai ne medžiai, Skarlete, tai kamelijų krūmai. Cia, Lendinge, 
buvo pasodintos pirmosios Amerikoje kamelijos. Tai jų atžalos, 
kokie trys šimtai. 

- Vadinasi, tai gėlės? 

- Žinoma. Viena iš tobuliausių pasaulyje gėlių. Kinai jas 
garbina. 

- Bet gėlių juk nevalgysi. Ką tu augini derliui? 

- Man nerūpi joks derlius. Turiu išgelbėti šimtus akrų gėlyno. 

- Iš proto išėjai, Retai. Kam reikalingas gėlynas? Tu galėtum 
ką nors auginti pardavimui. Žinau, kad šiose vietose neauga 
medvilnė, bet turi būti kokia nors kultūra, galinti duoti gerus 
pinigus. Taroje mes išnaudojam kiekvieną žemės pėdą. Tu irgi 
galėtum užsodinti visą žemę. Tereikia išarti ją ir pasėti sėklą, 
nespėsi išeiti iš lauko, 0 jau pasirodys daigai. 

Ji nekantriai žvilgtelėjo į Retą, pasirengusi pasidalyti su juo 
nelengvai įgytu patyrimu. 

- Tu barbarė, Skarlete, - sunkiai pasakė Retas, - eik į 
namus ir liepk Pansei ruoštis. Susitiksim prieplaukoje. 

Ką ji padarė ne taip? Vieną akimirką jis atrodė atgijęs ir 
susijaudinęs, bet staiga tarsi užgeso ir vėl tapo svetimas. Keistas 
jis. Ji niekad jo nesupras, net jei sulauks šimto metų. Greitu 
žingsniu ji nuėjo žaliomis terasomis į namus, nepastebėdama 
ją supančio grožio. 

Valtis, atplaukusi į prieplauką, labai skyrėsi nuo nepatrauklios 
baržos, kuri atgabeno į plantaciją Skarletę ir Pansę. Tai buvo 
rudas burlaivis su variniais fitingais ir paauksuota vingiuota 
juostele išilgai borto. Už jo upėje stovėjo kitas laivas, kuriam 
Skarletė su didžiausiu malonumu atiduotų pirmenybę: jis buvo 
penkiskart didesnis už burlaivį, su dviem deniais, baltai ir 
mėlynai nudažytu bortu, paskuigalyje puikavosi ryškiai raudonas 
ratas. Laivas atrodė šventiškas r linksmas. 

Tai kaip tik būdinga Retui, mąstė Skarletė, plaukti į miestą 
maža valtele, užuot sustabdžius garlaivį, kuris galėtų mus pavėžėti. 
Ji pasiekė prieplauką tuo metu, kai Retas nusiėmė skrybėlę ir 
manieringai nusilenkė garlaiviui. 

- Tu pažįsti tuos žmones? - paklausė Skarletė. Gal ji neteisi, 
gal jis signalizuoja tam laivui? 

Retas nusisuko nuo upės, užsidėdamas skrybėlę. 

- Iš tikrųjų taip. Bet ne kiekvieną asmeniškai, O apskritai. 
Tai kassavaitinė ekskursija iš Čarlstono aukštyn upe ir atgal. 
Labai pelningas biznis vienam iš Čarlstono sakvojažininkų. Jankiai 
iš anksto išperka bilietus, kad galėtų pasigėrėti sudegintų namų 
ir plantacijų vaizdais. Aš visuomet juos pasveikinu, jeigu yra 
galimybė; smagu matyti, kaip jie sutrinka. 

Skarletė buvo taip priblokšta, kad nė žodžio negalėjo ištarti. 
Retas gali juokauti su šita jankių kompanija, kuri tyčiojosi iš 
to, kas padaryta su jo namais! 

Ji paklusniai įsitaisė ant minkštos sėdynės mažoje kajutėje, 
bet kai tik Retas išlipo į denį, ji pašoko apžiūrėti, ko prikrauta 
spintose ir lentynose. Kiekvienas daiktas turėjo jam paskirtą 
vietą. Ji vis dar tenkino savo smalsumą, kai burlaivis lėtai 
pajudėjo iš vietos, o po kurio laiko vėl sustojo. Retas šūkčiojo 
griežtus įsakymus. 

- Pernešk šitą ryšulį čionai ir pririšk priekyje. 

Skarletė iškišo galvą pro liuką pasižiūrėti, kas darosi. 

Dieve mano, kas čia? Tuzinas juodaodžių vyriškių, atsirėmę 
į savo kastuvus ir laužtuvus, žiūrėjo, kaip mėtomi maišai į 
burlaivį. Švietė proskyna miške, ten buvo išrausta didžiulė duobė 
ir sukrautos gigantiškos rietuvės kažko, primenančio baltas uolų 
nuolaužas. Kreidos dulkių buvo pilnas oras, ir greitai Skarletė 
turėjo nusičiaudėti. 

Kaip aidas atsiliepė Pansės čiaudulys. "Tai neteisinga, - 
pamanė ji. - Pansė viską gerai mato." 

- Aš lipu į viršų, - šūktelėjo Skarletė. 

- Atrišti lyną, - tuo pačiu metu riktelėjo Retas. 

Burlaivis, pagriebtas upės srovės, trūktelėjo, ir Skarletė nuvirto 
nuo laiptelių į kajutę. 

- Velniai tave griebtų, Retai Batleri, aš galėjau nusisukti 
sprandą. 

- Juk nenusisukai. Būk apačioj. Aš greitai nusileisiu. 

Skarletė išgirdo, kaip girgžda lynai, burlaivio greitis didėjo. 
Ji priropojo prie suolelio ir atsisėdo. 

Retas vikriai nusileido laipteliais, palenkęs galvą, kad 
nesusitrenktų į staktą. Jis išsitiesė ir galva įsirėmė į poliruotas 
lubas. Skarletė įsiutusi pažvelgė į jį. 

- Tu tyčia taip padarei, - suniurzgė ji. 

- Ką padariau? - Jis pravėrė mažą iliuminatorių ir uždarė 
liuką. - Gerai, kad vėjas pučia mums į nugaras ir srovė stipri. 
Būsim mieste per rekordinį laiką. 

Jis dribo ant suolelio priešais Skarletę ir atsilošė, stamantrus 
ir Žvilgantis kaip katinas. 

- Manau, neprieštarausi, jei užsirūkysiu. 

Jo ilgi pirštai ištraukė cigarą iš vidinės apsiausto kišenės. 

- Aš labai prieštarauju. Kodėl uždarei mane čia, tamsoje? 
Aš noriu ant viršaus saulėn... 

- Į viršų, - automatiškai pataisė Retas. - Tai gana nedidelis 
laivelis. Komanda - juodaodžiai, Pansė irgi juodaodė, 0 tu 
balta, be to, moteris. Pansė vartys akis ir kikens atsiliepdama 
į nedelikatų jų meilinimąsi, ir jie visi drauge maloniai praleis 
laiką. Tu viską sugadintum. Taigi, kol žemiausias luomas 
mėgaujasi kelione, tu ir aš, privilegijuotasis elitas, būsim baisiai 
nelaimingi vienas kito draugėje, kol tu pūsies ir inkši. 

- Aš nesipučiu ir neinkščiu! Ir būsiu dėkinga, jeigu nekalbėsi 
su manim kaip su kūdikiu! 

Skarletė prikando apatinę lūpą. Ji baisiai niršdavo, kai Retas 
priversdavo ją jaustis kvailute. 

- Kas tai per prieplauka, kur mes buvom sustoję? 

- Tai, mano brangioji, Čarlstono išsigelbėjimas ir mano 
leidimas į žmonių širdis. Tai fosfato šachta. Cia, abiejų upių 
pakrantėse, jų daugybė. 

Jis mėgaudamasis užsidegė cigarą, ir dūmai spirale nusruveno 
iliuminatoriaus pusėn. 

- Matau, Skarlete, tavo akys nušvito. Bet tai ne aukso 
šachta. Iš fosfato nenukalsi monetų ar brangenybių. Bet 
atitinkamai apdorotas, jis virsta geriausiom pasaulyje trąšom, 
duodančiom greitą efektą. Jau yra pirkėjų, pasirengusių nupirkti 
jų tiek, kiek sugebėsim pagaminti. 

- Vadinasi, tu dar labiau turtėji. 

- Taip. Tikriau, tai respektabilios čarlstonietiškos lėšos. Dabar 
aš galiu kiek tinkamas leisti savo nešvarius spekuliacija uždirbtus 
pinigus, nesukeldamas žmonių nepritarimo. Dabar jie sakys - 
tai pinigai, gauti už fosfatą, nors šachta visiškai mažytė. 

- Kodėl tau nepadarius jos didesnės? 

- Man nereikia. Ji atlieka savo vaidmenį. Aš turiu valdytoją, 
saikingai mane apgaudinėjantį, porą tuzinų darbininkų, kurie 
dirba beveik tiek pat, kiek ir pradykinėja, ir respektabilumą. 
Aš galiu eikvoti savo laiką ir savo pinigus tam, kas mane 
domina, 0 šiuo metu man rūpi atgaivinti gėlynus. 

Skarletė susierzino. Kaip tai būdinga Retui: aptikti aukso 
gvslą ir nepasinaudoti proga. Nesvarbu, kokio dydžio jo turtas, 
svarbu, kad jis gali pasidaryti dar turtingesnis. Pinigų niekad 
nebus per daug. Jeigu jis atsikratytų valdytojo ir priverstų savo 
vyrukus dirbti iš peties, būtų galima gauti didesnį pelną. 
Pasamdęs dar porą tuzinų darbininkų, jis galėtų padvigubinti... 

- Atleisk, kad nutraukiau tavo imperijos statybą, Skarlete, 
bet noriu rimtai paklausti: ką privalėčiau padaryti, kad įtikinčiau 
tave gražiuoju palikti mane ir išvažiuoti į Atlantą? 

Skarletė įsispoksojo į jį. Ji buvo nuoširdžiai nustebinta. Jis 
negalėjo turėti omeny to, ką pasakė, po šios nakties, kai taip 
švelniai glaudė ją prie savęs. 

- Tu juokauji, - pasakė ji. 

- Ne, nejuokauju. Aš niekad nebuvau toks rimtas kaip dabar 
ir noriu, kad tu mane rimtai išklausytum. Aš nepratęs aiškinti 
kitiems, ką darau ir ką galvoju, ir aš visai nesu tikras, kad 
tu suvoksi tai, ką pasakysiu. Bet pamėginsiu. Aš dirbu taip 
atkakliai kaip niekad savo gyvenime, Skarlete. Kažkada aš 
sudeginau tiltus, siejančius mane su Čarlstonu, taip viešai, kad 
degėsių kvapas tebesilaiko kiekvieno čarlstoniečio šnervėse. 
Atgauti gerą vardą Čarlstone man taip pat sunku kaip įlipti 
į ledo kalną tamsoje. Vienas neatsargus žingsnis - ir man galas. 
Iki šiol aš buvau labai atsargus, veikiau labai lėtai ir truputį 
pasistūmėjau į priekį. Negaliu rizikuoti ir leisti tau sugriauti 
viską, ką pasiekiau. Aš noriu, kad išvažiuotum, ir klausiu, kokia 
tavo kaina. 

Skarletė su palengvėjimu nusijuokė. 

- Tai viskas? Gali nusiraminti, jeigu vien tai tau kelia 
nerimą. Visas Čarlstonas tiesiog myli mane. Aš nusivariau nuo 
kojų lankydama tuos, kurie mane kviečia, ir kasdien čia vienas, 
čia kitas prieina prie manęs patarimo turguje. 


* 
1 


159 


Retas užsitraukė cigarą. Paskui stebėjo, kaip ryškus jo galiukas 
vėsta ir virsta pelenais. 

- Aš bijojau, kad veltui aušinu burną, - pagaliau ištarė jis. 
- Ir buvau teisus. Pripažįstu, kad tu prasilaikei ilgiau ir buvai 
santūresnė, negu aš tikėjausi; O taip, čia, plantacijoj, mane 
pasiekia naujienos iš miesto. Bet tu kaip parako statinė, pririšta 
man ant nugaros šitam kely į ledo kalną, Skarlete. Nemokyta, 
necivilizuota, katalikė, ištremta iš padorios Atlantos draugijos - 
tu gali sprogti kiekvieną akimirką. Aš noriu, kad išvažiuotum. 
Kiek tau sumokėti? 

Skarletė nusitvėrė vienintelio kaltinimo, kurį galėjo atremti. 

- Būsiu dėkinga, jeigu paaiškinsi, kuo blogi katalikai, Retai 
Batleri. Mes buvom dievobaimingi dar tada, kai apie jus, 
anglikonų bažnyčios šalininkus, nieko nebuvo girdėti. 

Netikėtas Reto juokas nepadarė jai jokio įspūdžio. Bet po 
to sekantys Žodžiai pritrenkė ją savo logika. 

- Neverta mums čia svarstyti teologijos klausimų, Skarlete. 
Dalykas tas - ir tu gerai žinai, - kad Pietų visuomenė dėl 
nepaaiškinamų priežasčių su panieka žiūri į Romos katalikus. 
Šiandien tu gali lankyti Čarlstone šv. Pilypo, šv.Mykolo ar 
Hugenotų, ar Presbiterionų bažnyčias. Net ir kitos anglikonų 
ir presbiterionų bažnyčios laikomos truputį įtartinomis, visi kiti 
protestantiški tikėjimai - atvirai  individualistiniais. Romos 
katalikybė nepageidautina. "Tai neprotinga ir, Dievas mato, 
nekrikščioniška, bet tai faktas. 

Skarletė tylėjo, nes žinojo, kad jis teisus. Retas pasinaudojo 
jos laikinu pralaimėjimu, kad pakartotų savo klausimą. 

- Ko tu nori, Skarlete? Gal pasakysi? Manęs niekad 
nešokiravo tamsiosios tavo prigimties pusės. 

"Jis tikrai šito nori, - pagalvojo ji, apimta nevilties. - Visi 
arbatų gėrimai, kuriuos turėjau atsėdėti, ir niūrios suknelės, 
kurias dėvėjau, ir kelionės į turgų ryto šaltyje, - viskas veltui." 
Ji atvyko į Čarlstoną, kad atgautų Retą, bet ji nepasiekė 
pergalės. 

- Aš noriu tavęs, - tiesiai pasakė Skarletė. 

Šį kartą nutilo Retas. Ji matė tik jo pavidalą ir blyškius 
cigaro dūmus. Jis buvo taip arti, tereikėjo ištiesti koją į priekį, 
ir ji paliestų jį. Ji taip geidė jo, kad pajuto fizinį skausmą, 
riečiantį perpus. Bet ji sėdėjo tiesi, laukdama, ką jis pasakys. 

Aštuonioliktas skyrius 


Virš galvos Skarletė girdėjo balsus ir Pansės juoką. Nuo to 
kajutės tyla buvo dar slogesnė. 

- Pusė milijono auksu, - tarė Retas. 

- Ką tu pasakei? Aš turbūt nenugirdau. 

"Aš pasakiau jam, ką jaučiu, o jis neatsiliepė“, - pagalvojo 
Skarletė. 

- Aš pasakiau, kad duosiu tau pusę milijono auksu, jeigu 
išvažiuosi. Kad ir kokį malonumą tu patirtum būdama Čarlstone, 
vargu ar jis vertas to, ką siūlau. Aš siūlau tau malonų kyšį, 
Skarlete. Tavo maža godi širdelė negali atiduoti pirmenybės 
tuščioms pastangoms išgelbėti mūsų santuoką, užuot gavus turtą, 
pranokstantį visas tavo svajones. Be to, kai tu sutiksi, aš vėl 
imsiu apmokėti išlaidas Pičstryto monstrui išlaikyti. 

- Vakar tu pažadėjai, kad pasiųsi pinigus dėdei Henriui 
šiandien pat, - automatiškai pasakė ji. 

Ji norėjo, kad jis bent minutę patylėtų. Jai reikėjo pagalvoti. 
Ar tikrai tai buvo tuščios pastangos? Ji negalėjo tuo patikėti. 

- Pažadai tam ir duodami, kad būtų laužomi, - ramiai tarė 
Retas. - Ką pasakysi apie mano pasiūlymą, Skarlete? 

- Man reikia pagalvoti. 

- Galvok, kol baigsiu rūkyti cigarą. Paskui man bus reikalingas 
tavo atsakymas. Pagalvok apie tai, kad tau savais pinigais teks 
mokėti už tą namą Pičsrtyte, kurį taip labai myli, - tu tiesiog 
neįsivaizduoji, kiek daug tai kainuoja. O paskui pagalvok apie 
galimybę gauti tūkstantį kartų daugiau pinigų už tuos, kuriuos 
taupei visus šiuos metus - karališka išpirka, Skarlete, viskas iš 
karto ir viskas tavo. Daugiau negu kada nors galėsi išleisti. 
Plius namų išlaidos, už kurias aš mokėsiu. 

Jo cigaro galiukas ryškiai spindėjo. 

Skarletė ėmė karštligiškai galvoti. Ji turi rasti būdą pasilikti. 
Ji negali išvažiuoti net už visus pasaulio pinigus. 

Retas pakilo ir priėjo prie iliuminatoriaus. Jis išmetė nuorūką 
ir kurį laiką žiūrėjo į krantą. Saulė skaisčiai švietė į veidą. 

"Kaip jis pasikeitė nuo to laiko, kai išvažiavo iš Atlantos! 
- pagalvojo Skarletė. - Tada jis taip gėrė, lyg būtų norėjęs 
užmiršti viską pasaulyje. Bet dabar jis vėl Retas - įrudusia 
nuo saulės oda, tamsiomis lyg pats geismas akimis.“ Po jo 
elegantišku paltu ir marškiniais jautėsi stiprūs raumenys. Tai 
buvo tikras vyras. Ji troško susigrąžinti jį ir ji tai padarys bet 

kuria kaina. Skarletė giliai atsiduso. Ji buvo pasirengusi, kai 
jis atsisuko į ją, klausiamai pakėlęs vieną antakį. 

- Ką nusprendei, Skarlete? 

- Tu nori sudaryti sandėrį, Retai, - Skarletė buvo dalykiška, 
- bet tu nesideri, o svaidaisi grasinimais. Be to, aš Žinau, kad 
tu tiesiog blefuoji, sakydamas, jog lioveisi siųsti pinigus į Atlantą. 
Tu taip brangini savo gerą vardą Čarlstone, 0 žmonės būna 
prastos nuomonės apie vyrus, kurie nesirūpina žmonomis. Tavo 
mama akių pakelti negalėtų, jeigu toks dalykas išeitų į viešumą. 

- Antra - didžiuliai pinigai. Tu teisus, aš norėčiau juos 
gauti. Bet su sąlyga, kad nereiktų grįžti į Atlantą tučtuojau. 
Aš irgi galiu atskleisti savo kortas, jeigu jau jos tau žinomos. 
Aš pridariu daug kvailysčių, bet praeities atgal negrąžinsi. Šiuo 
metu Džordžijos valstijoje aš neturiu nė vieno draugo. Aš 
įsigyju draugų Čarlstone. Gali netikėti, bet taip yra. Ir, be to, 
aš daug ko išmokstu. Kai tik praeis pakankainai laiko ir Žmonės 
Atlantoje užmirš kai kuriuos dalykus, aš manau, kad galėčiau 
atitaisyti savo klaidas. 

- Taigi turiu tau pasiūlym. Tu liausies demonstruoti man 
savo neapykantą, elgsies su manim maloniai ir padėsi smagiai 
leisti laiką. Visą Sezoną mes elgsimės kaip mylinti ir laiminga 
pora. Paskui ateis pavasaris, aš išvažiuosiu namo ir pradėsiu 
viską iš naujo. 

Ji sulaikė kvapą. Jis turi pasakyti "taip", jis tiesiog privalo. 
Sezonas tęsiasi beveik aštuonias savaites, ir mes būsim kartu 
kiekvieną dieną. Nebuvo dar tokio vyriškio, kurio ji 
neprisijaukintų per tiek laiko. Retas skiriasi nuo kitų, bet ne 
taip jau labai. 

- Su pinigais, tu turi omeny? 

- Na žinoma, su pinigais. Gal manai, kad aš kvailė? 

- Tai neatitinka mano supratimo, kas yra sandėris, Skarlete. 
Čia nieko nėra man. Tu pasiimsi pinigus, kuriuos aš tau 
pasirengęs sumokėti už tai, kd išvažiuoji, bet tu neišvažiuoji. 
Kas man iš to? 

- Aš nepasilieku visam laikui ir nesakau tavo motinai, koks 
tu niekšas. 

Ji buvo kone tikra, kad jis šyptelėjo. 

- Ar Žinai, kaip vadinasi upė, kuria mes plaukiame, Skarlete? 

Koks kvailas klausimas. Ką tai reiškia? 

- Tai Ešlio upė. - Retas ištarė pavadinimą perdėtai aiškiai. 
- Ji primena vieną džentelmeną, kurio palankumo tu kažkada 
troškai. Aš buvau tavo atkaklaus prieraišumo liudininkas, Skarlete, 


162 


o tavo ryžtas, nukreiptas į vieną tikslą, stebint iš šalies tiesiog 
kelia siaubą. Pastaruoju metu tu buvai tokia maloni, kad 
nusprendei atsilaisvinusią vietą, anksčiau priklausiusią Ešliui, 
paskirti man. Ši perspektyva man kelia nerimą. 

Skarletė nutraukė jį, tai padaryti buvo būtina. Jis rengėsi 
pasakyti "ne", ji matė. 

- Ach, niekai, Retai. Aš žinau, kad nėra prasmės siekti 
tavęs. Tu elgiesi nepakankamai maloniai, kad galėčiau tai pakęsti. 
Be to, tu per daug gerai mane pažįsti. 

Retas nelinksmai nusijuokė. 

- Jeigu tu suprasi, kokia dabar buvai teisi, tai mes galbūt 
ir susitarsime. 

Skarletė susilaikė nešyptelėjusi. 

- Aš pasirengusi derėtis, - pasakė ji. 

Šį kartą Reto juokas buvo nuoširdus. 

- Aš netikiu, kad tikroji mis O'Hara prisidėjo prie mūsų, 
S pasakė jis. - Štai mano sąlygos: tu pasakai mano motinai, 
kad aš knarkiu ir todėl mes miegam atskiruose kambariuose; 
po Šventosios Cecilijos baliaus, kuriuo užbaigiamas Sezonas, tu 
pareiški norą iškeliauti namo į Atlantą. Parvažiavusi tenai, tu 
iš karto paskiri advokatą, Henrį Hamiltoną ar ką nors kitą, 
kuris susitinka su mano advokatais suderinti dalybų sutarties. 
Negana to, tu niekad neįkelsi kojos į Čarlstoną. Taip pat 
nerašysi laiškų ir nesistengsi palaikyti kokį nors ryšį su manim 
ar mano mama. 

Skarletės galva dirbo kaip pašėlusi. Ji beveik laimėjo, jei 
nepaisytum "atskirų kambarių". Gal vertėtų paprašyti daugiau 
laiko. Ne, prašyti negalima. Ji turi derėtis. 

- Aš galiu sutikti su tavo sąlygomis, Retai, bet ne su tokiu 
apibrėžtu laiku. Jeigu aš susiruošiu kelionėn kitą dieną po 
baliaus, visi tai pastebės. Tu po baliaus išvyksi į plantaciją. 
Bus protingiau, jeigu apie Atlantą aš pradėsiu galvoti tada. 
Kodėl mums nesusitarus, kad aš išvažiuoju, sakysim, balandžio 
Vidury? 

- Sutinku, kad užtruktum mieste, kai aš išvažiuosiu į kaimą. 
Bet balandžio pirmoji - tinkamesnė data. 

Geriau, negu ji tikėjosi! Sezonas ir dar beveik mėnuo! Ir 
Ji aiškiai nepasakė, kad būtinai liks mieste, kai jis išplauks į 
Plantaciją. Ji gali vykti tenai drauge su juo. 

- Aš nenoriu žinoti, Retai Batleri, kuris iš mūsų balandžio 
pirmosios kvailys, bet jeigu tu prisieksi, kad visą šį laiką, kol 

išvyksiu, būsi man malonus, tai aš sutinku. Jeigu imsi su manim 
blogai elgtis, vadinasi, neišlaikei žodžio ir aš neišvažiuosiu. 

- Misis Batler, jūsų vyro atsidavimas privers jums pavydėti 
visas Carlstono moteris. 

Jis tyčiojosi, bet Skarletės dabar tai nejaudino. Ji laimėjo. 


Retas atidarė liuką, įleisdamas sūrų orą, saulės šviesą ir 
nepaprastai stiprų brizą. 

- Tu sergi jūros liga, Skarlete? 

- Nežinau. Vakar aš pirmą kartą plaukiau valtimi. 

- Tu sužinosi tai labai greitai. Priešaky įlanka, jau matyti 
pakilusios bangos. Pasiimk kibirą iš spintelės už tavo nugaros, 
gali prireikti. 

Jis nuskubėjo į denį. 

- Pakelti kliverį, mes krypstam nuo kurso! - suriko jis. 


Po minutėlės sėdynė palinko bauginančiu kampu, ir Skarletė 
pajuto, kad bejėgiškai virsta nuo jos. Lėta kelionė barža į 
aukštupį neparengė jos burinio laivo sąlygoms. Ji prišliaužė iki 
laiptelių ir pasikėlė jais tiek, kad galva atsidūrė denio lygyje. 
Vėjas užėmė burną ir nutraukė skrybėlaitę nuo galvos. Ji 
pasižiūrėjo į viršų ir pamatė ją, sklandančią ore, 0 tuo metu 
žuvėdra isteriškai klyktelėjo ir suplasnojo sparnais, kad kuo 
toliau nuskristų nuo daikto, panašaus į keistą paukšų. Skarletė 
susijuokė iš malonumo. Laivas dar labiau pasviro, ir vanduo 
užliejo jo Žemutinę pusę. Tai buvo nuostabu! Per vėjo ūžimą 
Skarletė išgirdo, kaip Pansė suriko iš siaubo. Na ir višta! 

Skarletė išsitiesė ir ėmė kilti laipteliais. Reto riaumojimas 
sulaikė ją. Jis pasuko šturvalą, ir burlaivis grįžo į normalią 
padėtį, o burės supokšėjo. Reto lieptas, vienas iš upeivių perėmė 
šturvalą. Dviem šuoliais Retas pasiekė laiptelius. 

- Ach tu mažoji idiote, buomas galėjo nutraukti tau galvą! 
Leiskis žemyn, tavo vieta ten. 

- O, Retai, ne! Leisk man išlipti į denį, kad galėčiau 
matyti, kas darosi. Tai nuostabu. Aš noriu pajusti vėją ir purslų 
skonį. 

- Tavęs neužsupo? Tau nebaisu? 

Pašaipus žvilgsnis buvo atsakymas jam. 


- Ak, mis Eleonora, tai buvo nuostabiausias laikas mano 
gyvenime! Nesuprantu, kodėl kiekvienas vyras pasaulyje netampa 
jūreiviu. 

- Džiaugiuosi, kad tau patiko, brangioji, bet Retas blogai 
pasielgė leisdamas tau būti tokioj saulėj ir vėjyje. "Tu raudona 
kaip indėnas. 

Misis Batler pasiuntė Skarletę į kambarį su glicerino ir 
rožių vandens kompresais ant veido. Paskui ji barė savo didžiulį 
besijuokiantį sūnų, kol tas nenulenkė galvos apsimestinai 
atgailaudamas. 

- Jeigu aš iškabinėsiu Kalėdų šakeles, kurias tau atvežiau, 
ar leisi man suvalgyti desertą po pietų, 0 gal man teks stotis 
į kampą? - paklausė jis su pašaipiu nuolankumu. 

Eleonora Batler išskėtė rankas pasiduodama. | 

- Nežinau, ką reiks su tavim daryti, Retai, - tarė ji, bet 
jos mėginimas nenusišypsoti visiškai sužlugo. 

Ji beprotiškai mylėjo savo sūnų. 


Tą pačią dieną, kol Skarletė kompresais gydė savo nudegusį 
veidą, Retas nunešė vieną bugienių girliandą Alisai Savaž, kaip 
savo motinos dovaną. 

- Kaip miela. Dėkoju tau ir Eleonorai. Ar nenorėtum išgerti 
punšo? 

Retas su malonumu priėmė pasiūlymą, ir jie paplepėjo apie 
neįprastą Orą, apie žiemą, buvusią prieš trisdešimt metų, kai 
iškrito tikras sniegas, apie tuos metus, kai trisdešimt aštuonias 
dienas iš eilės lijo lietus. Jie pažinojo vienas kitą nuo vaikystės. 
Sodus, kurie supo jų sodybas, skyrė bendra siena, o šilkmedis 
su saldžiomis uogomis, kurios išdažydavo pirštus purpuro spalva, 
buvo nuleidęs savo šakas žemai abipus sienos tartum vienydamas 
juodu. 

-  Skarletė mirtinai bijo to jankio, valkataujančio po 
Miegamuosius, - pasakė Retas, kai jie liovėsi kalbėtis apie 
Vaikystę. - Tikiuosi, tu neatsisakysi pasikalbėti apie tai su savo 
Ščnu draugu, kuris žvilgčiodavo tau po sijonu, kai dar tebuvai 
Penkerių metų. 

Misis Savaž iš visos širdies nusijuokė. 

- Aš nesivaržydama kalbėsiuos apie tai, jeigu tu užmirši 
Mano vaikišką antipatiją apatiniams drabužėliams. Aš įvariau 
savo šeimą į neviltį... bent jau... kokiems metams. Dabar tai 
Juokinga, bet istorija su jankiu visai nejuokinga. Kas nors įpyks 
If nušaus kareivį, o tada mūsų laukia žiaurus atpildas. 

- Pasakyk man, kaip jis atrodė, Alisa. Aš turiu savo versiją. 

- Aš mačiau jį tik akimirką, Retai... 

- To pakanka. Aukštas ar žemas? 

- Aukštas, taip, tikrai, labai aukštas. Jo galva buvo apie 
pėdą žemiau karnizų, 0 šitų langų aukštis septynios pėdos 
keturi coliai. 

Retas šyptelėjo. 

- Žinojau, kad galiu pasikliauti tavim. Tu vienintelis žmogus 
iš mano pažįstamų, kuris galėtų atpažinti net didžiulį kibirą 
su ledais tolimame kambario kampe per vakarėlį vardadienio 
proga. Už akių mes tave vadinom "Sakaio akim". 

- Ir į akis, aš pamenu... tu buvai siaubingas mažas berniūkštis. 

- O tu - bjauri maža mergiotė. Aš būčiau mylėjęs tave, 
net jei tu būtum dėvėjus apatinius dfabužėlius. 

- Aš irgi būčiau mylėjus tave, net jei tu būtum jų nenešiojęs. 

Jie draugiškai nusišypsojo vienas kitam. Paskui Retas vėl 
ėmė ją klausinėti. Pagalvojusi Alisa prisiminė labai daug 
smulkmenų. Kareivis buvo jaunas, jo judesiai nerangūs kaip 
paauglio. Be to, jis atrodė liesas. Munduras tabalavo ant jo. 
Riešai aiškiai buvo išlindę iš rankogalių, uniforma galėjo 
priklausyti ir ne jam. Jo plaukai tamsūs. 

- Ne tokie kaip tavo, Retai, juodi lyg varno sparnas, beje 
kiek pražilę smilkiniai tau labai tinka; ne, jo plaukai tikriausiai 
buvo tamsiai kaštoniniai ir šešėlyje atrodė dar tamsesni. Taip, 
gražiai apkirptas, ir esu beveik tikra, kad jo plaukai niekuo 
nebuvo sutepti, aš būčiau pajutusi kvapą. - Detalė po detalės 
Alisa rinko į krūvą savo atsiminimus. 

- Tu juk žinai, kas jis, Alisa? 

- Aš tikriausiai apsirikau. 

- Privalai žinoti. Tu turi tokio pat amžiaus sūnų ir, be 
abejo, pažįsti jo draugus. Kai tik išgirdau apie tai, iš karto 
pamaniau, kad čia, ko gero, bus čarlstonietis berniūkštis. Nejau 
manai, kad kareivis lįs į moters miegamąjį tik pasižiūrėti į jos 
kūną po antklode? Tai nelaimingas berniukas, išmuštas iš vėžių 
savo kūno poreikių. Jis nori Žinoti, kaip atrodo moters kūnas 
be korseto, taip labai nori, kad lenda žiūrėti į miegančias 
moteris. "Tikriausiai jis gėdisi savo minčių, kai mato jas 
apsirengusias ir nemiegančias. Vargšas mažas kipšas. Manau, jo 
tėvas buvo užmuštas kare, ir nėra tokio vyro, su kuriuo jis 
galėtų pasikalbėti. 

- Jis turi vyresnįjį brolį. 

- Taip? Tada gal aš klystu. Arba tu turi šaivoj kitą berniuką. 

- Bijau, kad ne. Berniuko vardas Tomis Kuperis. Jis iš visų 
aukščiausias ir švariausias. Be to, jis vos nenumirė, kai aš, 
sutikusi jį gatvėje, pasakiau "sveikas", - buvo praėjusios dvi 


166 


dienos nuo incidento mano miegamajame. Jo tėvas žuvęs. Tomis 
jo nebuvo matęs. Jo brolis dešimčia metų vyresnis. 

- Tu turi omeny advokatą Edvardą Kuperį? 

Alisa linktelėjo. 

- Tada nenuostabu. Kuperis dirba Konfederatų komitete pas 
mano mamą, aš matau jį pas mus. Jis beveik eunuchas. Tomis 
nesulauks iš jo pagalbos. 

- Jis visai ne eunuchas, jis tiesiog per daug įsimylėjęs Aną 
Hempton, kad galėtų pastebėti savo brolio poreikius. 

- Manyk, kaip nori, Alisa. Bet aš ketinu pasikalbėti su 
Tomiu. 

- Retai, nereikia. Tu mirtinai išgąsdinsi vargšą berniuką. 

- Vargšas berniukas įvarys baimę visoms Čarlstono moterims. 
Dėkui Dievui, dar nieko neatsitiko. Sekantį kartą jis gali 
nesusivaldyti. Arba jį gali nušauti. Kur jis gyvena, Alisa? 

- Čerstryte, tarp plytinių namų pietinėje pusėje prieš 
šv.Mykolo alėją. Bet, Retai, ką tu ketini pasakyti? Tu negali 
tiesiog nueiti ir kaip reikiant ištrinkti jam galvą. 

- Patikėk tai man, Alisa. 

Alisa abiem rankom suėmė Reto veidą ir švelniai pabučiavo 
Ji į lūpas. 

- Gerai, kad grįžai namo, kaimyne. Sėkmės su Tomiu. 

Retas sėdėjo Kuperių verandoje ir gėrė arbatą su Tomio 
mama, kai berniukas parėjo namo. Misis Kuper pristatė savo 
Sūnų Retui, paskui nusiuntė jį pasidėti vadovėlių ir nusiprausti. 

- Misteris Batleris ketina vežtis tave pas savo siuvėją,/ Tomi. 

Aikene jis turi sūnėną, kuris auga taip pat greitai kaip ir tu, 
ir jam reikia, kad tu prisimatuotum kai kuriuos rūbus, tada 
kalėdinė dovana bus kaip tik jo sūnėnui. 
Kai suaugusieji nematė, Tomis nutaisė siaubingą grimasą. 
Paskui jis prisiminė girdėjęs apie audringą Reto jaunystę ir 
nusprendė, kad su džiaugsmu padės misteriui Batleriui. Galbūt 
Jam net užteks drąsos paklausti misterio Batlerio keleto dalykų, 
kurie jau seniai rūpi. 

Tomiui nieko nereikėjo klausti. Kai tik jie nutolo nuo namų, 
Retas uždėjo ranką berniukui ant peties. 

- Tomi, - pasakė jis, - aš ketinu išmokyti tave keleto 
naudingų dalykų. Pirmiausia - kaip įtikinamai apgaudinėti mamą. 
Važiuodami tramvajum  pasikalbėsim apie mano siuvėją, jo 
Parduotuvę ir įpročius. Tu pasitreniruosi ir išmoksi, kaip reikia 
apie jį pasakoti. Nes, matai, aš neturiu jokio sūnėno Aikene 
lt mes važiuojam ne pas siuvėją. Mes važiuosim iki galo, paskui 

pėsti nueisime iki namo, kur tu pasimatysi su kai kuriais mano 
draugais. 

Tomis Kuperis sutiko nesiginčydamas. Jis buvo pripratęs, kad 
suaugusieji nurodinėja, ką jis turi daryti, ir jam patiko, jog 
misteris Batleris vadina jį Tomiu. Dar nepasibaigus dienai ir 
nesugrįžus namo pas mamą, berniukas žiūrėjo į Retą taip 
nuolankiai susižavėjęs, jog Retas žinojo dabar daugelį metų 
turėsiąs kęsti jo prieraišumą. 

Jis taip pat neabejojo, kad Tomis niekad neužmirš draugų, 
kuriuos jie aplankė. Tarp daugybės Čarlstono istorinių įžymybių 
buvo ir pirmieji viešieji namai "tik džentelmenams". Gyvuodami 
jau beveik du amžius, jie keletą kartų keitė rezidencijos vietą, 
bet savo darbo nenutraukė nė vienai dienai, nors vyko karas, 
siautė epidemijos, uraganai. Viena iš namų funkcijų buvo švelniai 
ir atsargiai supažindinti jaunuolius su suaugusiųjų malonumais. 
Šią tradiciją čarlstoniečiai tebepuoselėjo. Retas kartais pagalvo- 
davo apie tai, kaip skirtųsi jo gyvenimas nuo dabartinio, jeigu 
jo tėvas būtų buvęs toks pat dėmesingas šiai tradicijai, koks 
buvo dėmesingas kitiems dalykams, būtiniems  Čarlstono 
džentelmenui... Bet kas buvo, tas buvo. Jo lūpos virptelėjo nuo 
liūdno šypsnio. Šiaip ar taip, jis įstengė atstoti Tomiui tėvą, 
kuris būtų berniukui lygiai taip pat padėjęs. Tradicijos yra 
naudingos. O svarbiausia, daugiau nepasirodys naktinis valkata 
jankis. Retas nuvažiavo namo, kad išgertų savo sėkmės proga, 
prieš vykdamas į stotį sutikti sesers. 


Devynioliktas skyrius 


- O kas, jei traukinys ateis anksčiau? - Eleonora Batler 
pasižiūrėjo į laikrodį gal dešimtą kartą per paskutines dvi 
minutes. - Negaliu net pagalvoti, kad Roza Marija viena lauks 
stotyje, kai jau ima temti. Jos tarnaitė dar nieko nemoka, tu 
žinai. O ir nuovokumo jai gerokai trūksta, mano nuomone. 
Nesuprantu, kodėl Roza Marija pakenčia ją. 

- Šitas traukinys, mama, per visą savo istoriją nėra pavėlavęs 
mažiau kaip keturiasdešimt minučių, o jeigu jis net ateitų pagal 
grafiką, tai iki to laiko - dar pusvalandis. 

- Aš prašiau tave apskaičiuoti laiką su atsarga. Važiuočiau 
pati, kaip ketinau, kol nežinojau, kad tu grįši namo. 

- Pasistenk nesijaudinti, mama, - Retas dar kartą paaiškino 
motinai tai, ką jau buvo sakęs. - Aš pasamdžiau vežiką, kuris 

atvažiuos po dešimties minučių. Iki stoties penkios minutės 
kelio. Aš būsiu ten penkiolika minučių anksčiau laiko, O 
traukinys atvažiuos valanda vėliau, ir Roza Marija pasirodys su 
manim namuose kaip tik vakarienei. 

- Galima, aš važiuosiu su tavim, Retai? Norėčiau pakvėpuoti 
grynu oru. 

Skarletė įsivaizdavo, kaip praleistų su juo dviese karietoje 
ištisą valandą. Ji išsiklausinėtų apie jo seserį, tas jam būtų 
malonu. Jis galvą pametęs dėl Rozos Marijos. Ir jeigu jis 
pakankamai daug apie ją papasakos, Skarletė žinos, ko iš jos 
laukti. Ji baisiai bijojo nepatikti Rozai Marijai, bijojo, kad ji 
elgsis su ja kaip Rosas. Manieringas atsiprašymo laiškas 
nesumažino Skarletės neapykantos vyro broliui. 

- Ne, mano brangioji, tu negali važiuoti su manim. Aš 
noriu, kad ir toliau gulėtum su savo kompresais ant akių. 

Jos vis dar buvo aptinusios nuo saulės. 

- Tu nori, kad aš važiuočiau, brangusis? - Misis Batler 
susuko savo nėrinius. - Bijau, teks ilgai laukti. 

- Nieko baisaus, mama. Man reikia apgalvoti pavasario sėjos 
planus. 

Skarletė atsilošė ant pagalvių, trokšdama, kad Reto sesuo 
neparvažiuotų namo. Ji nelabai įsivaizdavo, kokia yra Roza 
Marija ir nenorėjo šito sužinoti. Roza buvo senmergė, viena 
iš karo aukų: prieš karą buvo per daug jauna, kad ištekėtų, 
O po karo per daug nedaili ir neturtinga, kad patrauktų išlikusių 
vyriškių dėmesį. Reto grįžimas į Čarlstoną ir jo nesuskaičiuojami 
turtai tapo pretekstu apkalboms. Dabar Roza Marija turės didelį 
kraitį. Bet ji nuolat buvo kelionėse, lankė giminaičius arba 
draugus kituose miestuose. Ar ji ten ieško vyro? Argi Čarlstono 
vyriškiai jai per prasti? Visi jau ištisus metus laukė, kad tuoj 
bus paskelbtos sužadėtuvės, bet veltui. "Didelis pasirinkimas" - 
taip apibūdino situaciją Ema Anson. 

Skarletė irgi apie tai galvojo. Kad ir kiek tai kainuotų 
Retui, ji būtų patenkinta, jei Roza Marija ištekėtų. Skarletė 
nepageidavo, kad ji liktų šiuose namuose. Nesvarbu, kad Roza 

arija negraži, ji vis dėlto jaunesnė už Skarletę ir, be to, yra 
Reto sesuo...Roza Marija atims iš jos Reto dėmesį. Ji įsitempė, 
kai išgirdo atsidarančias duris keletą minučių prieš vakarienę. 
Atvažiavo Roza Marija. 

Retas įėjo į biblioteką ir nusišypsojo savo mamai. 

- Tavo keliautoja pagaliau namie, - pasakė jis. - Ji sveika 
kūnu ir siela ir nuožmi kaip liūtas iš bado. Kai tik nusipraus 
rankas, ji, be abejo, ateis čia ir sudraskys jus į gabalus. 

Skarletė būgštaudama pažvelgė į duris. Jauna mergina, kuri 
po akimirkos įėjo pro jas, maloniai nusišypsojo. Niekas joje 
nepriminė džiunglių. Bet ji taip pribloškė Skarletę, tartum būtų 
turėjusi karčius ir garsiai urzgusi. Tai buvo tiksli Reto kopija! 
Ne, ne visai. Jos tokios pat juodos akys ir plaukai, ir balti 
dantys, bet ne dėl to jie panašūs. Tai labiau susiję su jų 
elgesio maniera. "Man tai nepatinka, man tai visiškai nepatinka." 

Žalios Skarletės akys susiaurėjo, tyrinėdamos Rozą Mariją. 
"Iš tikrųjų ji nėra tokia negraži, kaip kalba žmonės, ji tik 
nesirūpina savo išvaizda. Pažiūrėkite, kaip ji subraukusi savo 
plaukus į mazgą ant pakaušio. Ir ji net nenešioja auskarų, 
nors jos ausytės labai mielos. Oda kiek gelsvoka. Turbūt Reto 
būtų tokia pat, jeigu ne įdegimas. Bet ryški suknelė paslėptų 
tai. O ji pasirinko netinkamiausią spalvą - blausią rudai žalsvą. 
Aš galėčiau padėti jai susigaudyti šiuose dalykuose." 

- Taigi tai ir yra Skarletė. 

Roza Marija perėjo kambarį. "O Dieve, man teks mokyti 
ją vaikščioti, - pagalvojo Skarletė, - vyrai nemėgsta moterų su 
tokia šuoliuojančia eisena." 

Skarletė atsistojo. Roza Marija, dar nepriėjusi prie jos, 
nusišypsojo ir atkišo veidą bučiniui. 

Užuot prisilietusi skruostais, kaip priimta, Roza Marija 
įsispoksojo į Skarletę. 

- Retas sako, kad tu turi kažką katiško, - pasakė ji. - 
Matau, kad jis turėjo omeny tavo žalias akis. "Tikiuosi, tu 
murksi, O ne šnypši ant manęs, Skarlete. Norėčiau, kad mes 
susidraugautume. 

Skarletė tylėdama gaudė burna orą. Ji buvo per daug 
apstulbusi, kad galėtų kalbėti. 

- Mama, pasakyk, kad vakarienė jau paruošta, - tarė Roza 
Marija. Ji jau nusisuko nuo Skarletės. - Aš išvadinau Retą 
besmegeniu gyvuliu už tai, kad nepaėmė į stotį krepšelio su 
maistu. 

Skarletės akys susirado jį, ir ji įsiuto. Retas stovėjo atsirėmęs 
į duris ir sardoniškai šypsojosi. "Gyvulys! - pagalvojo ji. - Tu 
išmokei ją šito. Katė - tai aš, tik įsivaizduokit. Norėčiau 
parodyti tau, kokia aš katė. Su džiaugsmu išdraskyčiau šį juoką 
iš tavo akių." Ji greitai žvilgtelėjo į Rozą Mariją. Ji irgi 
juokiasi? Ne. Ji apkabino Eleonorą Batler. 

- Vakarienė, - pasakė Retas. - Matau, ateina Manigas 
pranešti apie tai. 


Skarletė valgė be apetito. Jai skaudėjo nudegusį veidą, O 
Roza Marija kėlė galvos skausmą. Reto sesuo karštai ir garsiai 
reiškė savo nuomonę, ginčijosi. Giminaičiai, kuriuos ji lankė 
Ričmonde, beviltiški kvailiai, pareiškė ji, ir ji bjaurisi kiekviena 
minute, praleista ten. Ji buvo visiškai tikra, kad nė vienas iš 
jų nėra skaitęs nė vienos knygos, bent jau -tokios, kuri būtų 
ko nors verta. ' 

- Ach, brangioji, - švelniai pasakė Eleonora Batler. Su 
nebyliu prašymu ji pažvelgė į Retą. 

- Giminaičiai - tai visuomet išbandymas, Roza Marija, - 
su šypsena pasakė jis. - Nori, papasakosiu tau paskutines 
naujienas apie "Tounsendą Elintoną. Neseniai mačiau jį 
Filadelfijoje, ir po mūsų susitikimo man visai savaitei sutriko 
regėjimas. Aš mėginau žiūrėti jam į akis, ir man, be abejo, 
apsisuko galva. 

- Tai geriau negu dvėsti iš nuobodulio! - nutraukė jį sesuo. 
- Ar gali įsivaizduoti: jie susirenka po vakarienės ir klausosi, 
kaip Miranda garsiai skaito Veverlio romanus? Šitą sentimentalų 
šlamštą! 

- Aš visuomet labiau vertinau Skotą, brangioji, kaip ir tu, 
- taikiai pasakė Eleonora. 

Roza Marija nenurimo. 

- Mama, aš tuomet nebuvau skaičiusi nieko geresnio. 

Skarletė prisiminė tylias valandas po vakarienės, kurias ji 
praleisdavo drauge su Eleonora Batler. Aišku, jog pasirodžius 
namuose Rozai Marijai tokių vakarų nebebus. Kaip ji apskritai 
gali patikti Retui? Dabar, rodos, ji nusprendė būtiniausiai 
Pasiginčyti su juo. 

- Jeigu aš būčiau vyras, tu mane leistum, - šaukė Roza 
Marija ant Reto. - Aš skaičiau misterio Henrio Džeimso 
straipsnius apie Romą, ir jaučiu, kad numirsiu nuo savo 
tamsumo, jeigu visko nepamatysiu savo akimis. 

- Bet tu ne vyras, mano brangioji, - ramiai pasakė Retas. 
- Tr iš kur tu gavai "Nacijos" kopiją? Tave gali pakarti -už 
liberalinių lapelių skaitymą. 

Skarletė pastatė ausytes ir tučtuojau įsiterpė į pokalbį. 

- Kodėl tu, Retai, neleidi Rozai Marijai važiuoti? Roma 
Netoli. Ir esu tikra, kad tarp mūsų pažįstamų atsiras tokių, 

kurie turi ten giminių. Tai ne toliau už Atėnus, o Tarltonai 
Atėnuose turi milijoną giminaičių. 

Roza Marija įsispoksojo į ją. 

- Kas tie Tarltonai ir kas yra bendra tarp Romos ir Atėnų? 
- paklausė ji. 

Retas užsikosėjo, kad nuslėptų savo juoką. Paskui jis 
krenkštelėjo. 

- Atėnai ir Roma - provincijos miesteliai Džordžijoje, Roza 
Marija, - įstengė rimtai pasakyti jis. - Ar nenorėtum jų aplankyti? 

Roza Marija dramatiškai susiėmė rankomis galvą. 

- Negaliu patikėti tuo, ką girdžiu. Dėl Dievo meilės, kas 
norės važiuoti į Džordžiją? Aš noriu į Romą, į tikrąją Romą, 
Amžinąjį miestą. Į Italiją! 

Skarletė pajuto, kaip kraujas užlieja jai skruostus. Ji turėjo 
suprasti, kad Roza Marija kalba apie Italiją. 

Bet nespėjus jai pratrūkti lygiai taip pat garsiai kaip ir 
Roza Marija, valgomojo durys su trenksmu atsidarė, priversdamos 
visus sustingti, ir įbėgo klupdamas Rosas. 

- Padėkit man, - gaudydamas kvapą pasakė jis, - sargybiniai 
vejasi mane. Aš nušoviau jankį, kuris landžiojo į miegamuosius. 

Retas akimirksniu atsidūrė šalia brolio. 

- Burlaivis doke, danguje nematyt mėnulio, dviese mes 
įstengsime valdyti jį, - pasakė jis su raminančiu autoritetingumu. 
Išeidamas iš kambario jis pasuko galvą ir tyliai pasakė: 

- Pasakykite jiems - aš išvažiavau, kai tik parvežiau Rozą 
Mariją, kad spėčiau pakilti upe su potvyniu ir kad jūs nematėte 
Roso ir nieko nežinote. Aš atsiųsiu žinelę. 

Eleonora Batler lėtai pakilo nuo kėdės, tarsi tai būtų eilinis 
vakaras, O ji ką tik baigė vakarieniauti. Ji priėjo prie Skarletės 
ir apkabino ją. Skarletė drebėjo. Ateina jankiai. Jie pakars 
Rosą už tai, kad užmušė vieną iš jų, ir pakars Retą už tai, 
kad padėjo Rosui. Kodėl jis negalėjo liepti Rosui pačiam 
pasirūpinti savim. Jis neturi teisės palikti moterų jankių savivalei. 

Eleonora prabilo, ir jos balsas skambėjo tvirtai lyg plienas, 
nors kaip ir anksčiau ji kalbėjo lėtai ir švelniai. 

- Aš nunešiu Reto indus į virtuvę. Reiks paaiškinti tarnams, 
ką jie privalo sakyti, ir neturi likti jokių įrodymų, kad jo čia 
būta. Ar nepatvarkytumėte su Roza Marija stalo taip, kad jis 
atrodytų padengtas trims asmenims? 

- Ką mes darysim, mis Eleonora? 

Ateina jankiai. Skarletė žinojo, kad turi atrodyti rami, ji 
niekino save už išgąstį, Bet ji neįstengė susivaldyti. Ji jau 

įprato manyti, kad jankiai nepavojingi ir net juokingi. Ją sukrėtė 
dabartinė situacija, kuri priminė, jog okupacinė armija gali 
daryti ką tinkama ir vadinti tai įstatymu. 

- Mes pabaigsim vakarieniauti, - pasakė misis Batler. Jos 
akyse sumirgėjo juoko žiburėliai. 

- Paskui, manau, man vertėtų garsiai paskaityti "Aivenhą". 


- Jūs daugiau neturite ką veikti kaip tik gąsdini moteris? 
- Roza Marija įtūžusi žvelgė į Sąjungos armijos kapitoną. 

- Sėskis ir netriukšmauk, Roza Marija, - pasakė misis Batler. 
- Atsiprašau už dukters šiurkštumą, kapitone. 

Taikus Eleonoros mandagumas nelaimėjo kapitono simpatijų. 

- Iškrėskite namą, - įsakė jis savo valdiniams. 

Skarletė nejudėdama gulėjo sofoje su ramunėlių kompresu 
ant saulėje įdegusio veido ir patinusių akių. Ji beveik džiaugėsi, 
kad nereikia žiūrėti į jankius. Kokia mis Eleonora šaltakraujiška 
ir kaip gerai sugalvojo paguldyti ją bibliotekoje. Vis dėlto ji 
tiesiog miršta iš smalsumo. Iš garsų ji negali nustatyti, kas 
vyksta namuose. Ji girdėjo žingsnius ir užsidarančias duris, o 
paskui tyla. Ar išėjo kapitonas? Ar išėjo mis Eleonora ir Roza 
Marija? Ji daugiau nebegali. Lėtai pakėlusi ranką, ji patraukė 
nuo akių kraštelį kompreso. 

Roza Marija sėdėjo prie salo ir ramiai skaitė knygą. 

- Ei, - sušnibždėjo Skarletė. 

Roza Marija greitai užvertė knygą ir uždengė delnu jos 
pavadinimą. 

- Kas yra? - paklausė ji irgi pašnibždom. - Tu ką nors 
girdį? 

- Ne, aš nieko negirdžiu. Ką jie daro? Kur mis Eleonora? 
Jie suėmė ją? 

- Dėl Dievo, Skarlete, kodėl tu kalbi pašnibždom? - Normalus 
Rozos Marijos balsas skambėjo siaubingai garsiai. - Kareiviai 
krečia namą ieškodami ginklų, jie konfiskuoja visus šaunamuosius 
ginklus Čarsltone. Mama lydi juos, kad nekonfiskuotų dar ko 
Nors, 

Ir tai viskas? Skarletė atsipalaidavo. Namuose nėra ginklų, 
Ji žino, nes pati ieškojo. Ji prisiminė putojantį vandenį, 
Skrodžiamą - burlaivio bortų, ir akimirką pajuto pavydą Retui, 
Plaukiančiam po žvaigždėtu dangum. O, kad ji galėtų būti su 
Juo vietoj Roso. Ji nesijaudino, kad jankiai gali pagauti Retą, 
J! niekada dėl jo nesijaudindavo. Jis nenugalimas. 


173 


Kai išleidusi kareivius Eleonora Batler grįžo į biblioteką, ji 
apkamšė miegančią Skarletę savo kašmyro šaliku. 

- Nereikia jos žadinti, - pasakė ji tyliai, - jai čia bus 
patogu. Eime gulti, Roza Marija. Tu po ilgos kelionės, aš irgi 
pavargusi, rytoj bus daug reikalų. 

Ji nusišypsojo pati sau, pamačiusi juostelę "Aivenhe". Roza 
Marija skaito greitai. 


Kitą rytą turgus ūžė nuo pasipiktinimo ir neįtikinamiausių 
spėliojimų. Skarletė su panieka klausėsi audringų kalbų. Ko jie 
tikėjosi, šitie čarlstoniečiai? Kad jankiai leis jiems šlaistytis po 
apygardą ir šaudyti į juos? Jie tik pablogins padėtį, jei ims 
ginčytis ir protestuoti. Kas iš to, kad generolas Ly įkalbėjo 
Grantą leisti Konfederacijos karininkams pasilikti savo ginklus? 
Vis tiek Pietūs pralaimėjo, ir kokia nauda iš revolverio, jeigu 
esi per daug neturtingas, kad galėtum nusipirkti kulkų? Tas 
pats kaip su dvikovos pistoletais! Kas rūpinsis išsaugoti juos? 
Jie netinkami niekam daugiau, tik vyriškiams, demonstruojantiems, 
kokie jie drąsūs, ir gaunantiems kulką. į savo kvailas galvas. 

Ji nesileido į kalbas ir susikaupusi rinkosi produktus. Kitaip 
jie niekad nebūtų nupirkti. Net mis Eleonora lakstė aplink 
kaip višta nukirsta galva, šnibždėdamasi su visomis mterimis. 

- Jos sako, kad vyrai nori pabaigti tai, ką pradėjo Rosas, 
- pasakė ji Skarletei pakeliui į namus. - Jie negali pakęsti, 
kad jų namus kratytų kareiviai. Teks mums, moterims, imti 
vadovavimą į savo rankas, vyrai per dideli karštakošiai. 

Skarletė pajuto siaubo šaltelį. Ji manė, kad visa tai tik 
kalbos. Žinoma, niekas neblogins padėties! 

- Čia nėra kam vadovauti! - sušuko ji. - Viena, ką galima 
padaryti, tai tyliai pralaukti, kol nurims audra. Retas tikriausiai 
sėkmingai paslėpė Rosą, kitaip būtų davęs žinią. 

Misis Batler atrodė apstulbusi. 

- Mes negalim nereaguoti į tai, ką daro Sąjungos armija, 
Skarlete, tu juk supranti tai. Jie iškrėtė mūsų namus, paskelbė 
apie komendanto valandos sugriežtinimą, jie suiminėja visus 
juodosios rinkos verteivas, prekiaujančius normuotomis prekėmis. 
Jeigu jų nesustabdysim, tai greitai atsidursim tokioje pat padėty 
kaip 64-aisiais, kai jie visai buvo pamynę mus ir neleido 
savarankiškai nė žingsnio žengti. Dabar jiems tai neišdegs. 

Skarletė pamanė, kad visi turbūt išėjo iš proto. Kaip 
gurkšnojančios arbatą ir mezgančios nėrinius Carlstono damos 
gali pasipriešinti kariuomenei? 

Ji tai sužinojo po dviejų naktų. 

Liusindos Vreg vestuvės turėjo įvykti sausio dvidešimt trečiąją. 
Kvietimai buvo užpildyti ir turėjo būti išsiuntinėti sausio antrąją, 
bet jie niekad nebuvo panaudoti. "Neįtikimas operatyvumas“ 
buvo Rozos Marijos Batler, Liusindos mamos ir visų kitų 
Čarlstono damų nuopelnas. Liusindos jungtuvės įvyko gruodžio 
devynioliktąją devintą valandą vakaro. Didingi vestuvinio maršo 
garsai pasigirdo iš šventiškai papuoštos ir kimšte prisikimšusios 
bažnyčios langų kaip tik tuo momentu, kai prasidėjo komendanto 
valanda. Juos puikiai buvo galima girdėti Gvardijos būstinėje, 
esančioje prieš šv.Mykolo bažnyčią. 

Pusę dešimtos visi Senojo Čarlstono gyventojai išėjo iš 
bažnyčios ir pėsti Mitingstrytu patraukė į priėmimą Kerolaino 
Hole. Vyrai, moterys ir vaikai, kurių amžius svyravo tarp 
penkerių ir devyniasdešimt septynerių metų, linksmi ėjo šiltoje 
naktyje, laužydami įstatymą su įžūliu nepaklusnumu. Sąjungos 
vadovybė niekaip negalėjo apsimesti nieko nežinanti, nes viskas 
vyko po jų nosimi. Bet piktadarių suimti buvo neįmanoma. 
Gvardijos būstinėje tebuvo dvidešimt šešios kameros. Net jeigu 
panaudotum kabinetus ir koridorius, vis tiek neužtektų vietos 
visiems suimtiesiems. 

Per priėmimą svečiams teko paeiliui išeidinėti į verandą 
pakvėpuoti grynu oru, kartu jie galėdavo pasižiūrėti į bejėgius 
patrulius, drausmingai žygiuojančius tuščia gatve. 

Tą dieną į miestą grįžo Retas, atveždamas žinią, kad Rosas 
yra Vilmingtone, kur jam negresia joks pavojus. Verandoje 
Skarletė prisipažino jam, kad bijojusi eiti į vestuves net jo 
lydima. 

- Niekaip negalėjau patikėti, kad saujelė Čarlstono damų 
gali nugalėti jankių armiją. Turiu pasakyti tai, Retai: čarlstoniečiai 
turbūt išradingiausi visame pasaulyje! 

Jis nusišypsojo. 

- Aš myliu tuos pasipūtusius kvailius, kiekvieną iš jų. Net 
Varošą senį Rosą. Nuoširdžiai tikiuosi, kad jis niekad nesužinos 
prašovęs visa mylia, jam būtų labai nesmagu. 

- Jis net nepataikė į jį? Manau, jis buvo girtas, - Skarletės 
balsę skambėjo panieka. Paskui ji baimingai paklausė: - Vadinasi, 
Valkata vis dar čia? 

Retas paplekšnojo jai per petį. 

- Ne. Būk rami, mano brangioji, tu daugiau niekad neišgirsi 
ati valkatą. Mano brolelis ir Liusindos vestuvės įvarė jankiams 
a1mės. 

Jis nusijuokė. 

- Kas čia juokingo? - įtariai paklausė Skarletė. Ji negalėjo 
pakęsti, kai žmonės juokiasi, 0 ji nežino kodėl. 

- Nieko, ką tu galėtum suprasti, - pasakė Retas. - Aš 
patenkintas, kad sugalvojau, kaip išspręsti problemą, o paskui 
mano triukšmingasis brolelis aplenkė mane: pats to nenorėdamas, 
jis suteikė visam miestui progą džiaugtis ir didžiuotis savimi. 
Pažiūrėk į juos, Skarlete. 

Veranda buvo prisikimšusi žmonių. Liusinda Vreg, dabar 
Liusinda Grimbol, mėtė gėles iš puokštės žemyn ant kareivių. 

- Hm! Aš jau greičiau mėtyčiausi plytų nuolaužom! 

- Tikiu, kad taip ir darytum. Tau visuomet patiko tai, kas 
materialu. Tuo tarpu Liusindai svarbu vaizduotė. 

Jo tingus lėtas kalbėjimas staiga baigėsi pikta, geliančia 
pastaba. 

Skarletė pasipiktinusi kilstelėjo galvą: 

- Aš einu vidun. Geriau jau dusti be oro, negu klausytis 
įžeidinėjimų. 

Roza Marija, stovėjusi artimiausios kolonos šešėlyje, susigūžė 
nuo šiurkštaus Reto tono ir skausmo, kuris girdėjosi Skarletės 
balse. Vėliau tą patį vakarą, kai visi sugulė, ji pasibeldė į 
biblioteką, kur sėdėjo Retas, įėjo ir uždarė paskui save duris. 

Jos veidas buvo užverktas. 

- Aš maniau, kad pažįstu tave, Retai, - išpoškino ji, - bet, 
pasirodo, visai nepažįstu. Aš girdėjau, kaip tu kalbėjai su 
Skarlete Holo verandoje. Kaip tu gali šitaip elgtis su savo 
žmona? Kas bus sekantis tavo taikinys? 


Dvidešimtas skyrius 


Retas greitai atsistojo ir pasuko prie jos plačiai išskėstomis 
rankomis. Bet Roza Marija atstatė prieš save rankas ir žengtelėjo 
atgal. Jo veidas patamsėjo iš skausmo ir jis sustingo vietoje, 
nuleidęs rankas. Jis norėjo apginti Rozą Mariją nuo skausmo, 
o dabar buvo jos kančios šaltinis. 

Jo mintis buvo užvaldžiusi trumpa liūdna Rozos Marijos 
istorija ir jo vaidmuo joje. Retas niekuomet nesigailėjo to, ką 
buvo padaręs savo pašėlusios jaunystės metais. Jis neturėjo ko 
gėdytis. Išskyrus įtaką savo seseriai. 

Dėl jo kategoriško nepaklusnumo šeimai ir visuomenei tėvas 
jo atsižadėjo. Reto vardas buvo tik Batlerių šeimos Biblijoje 
ratu apibrėžta eilutė, kai gimė Roza Marija. Ji buvo jaunesnė 
už jį daugiau kaip dvidešimčia metų. Jis netgi nebuvo jos 
matęs, kol jai suėjo trylika, nevikrios ilgakojės mergaitės su 
išryškėjusia krūtine. Sykį jų motina nepaklausė savo vyro. Kai 
Retas pradėjo pavojingą blokadinio kontrabandininko gyvenimą, 
ji atėjo naktį į doką, kur buvo prisišvartavęs Reto laivas, 
atsivesdama kartu Rozą Mariją, kad juos supažindintų. Gilus 
švelnumo jausmas apėmė Retą, išvydus mažą sutrikusią sesutę, 
ir jis priglaudė ją prie savo širdies taip švelniai, kaip negalėjo 
jos apglėbti tėvas. Nuo tuomet Roza Marija buvo jam ištikima 
ir atsidavusi. 

Jis niekada sau neatleido, kad patikėjo motinos įtikinėjimais, 
jog Roza Marija gyveno gerai ir laimingai, aprūpinta pinigais, 
kuriuos švaistė Retas. Jis turėjo jai būti atidesnis, tuomet jo 
sesuo galbūt nebūtų užaugusi tokia nepasitikinti vyrais. Galbūt 
ji būtų pamilusi, ištekėjusi ir būtų turėjusi vaikų. 

Kai jis sugrįžo namo, pamatė dvidešimt ketverių metų moterį, 
tokią pat nevikrią kaip ir trylikametė mergaitė. Ji jautėsi 
nejaukiai su visais vyrais, išskyrus Retą. Ji nepritarė visuomenės 
nuomonei, kaip moteris turi atrodyti, kaip galvoti ir elgtis. 
Roza Marija buvo pedantė, negailestingai tiesmukiška ir visiškai 
neturėjo moteriško vyliaus ir savimylos. 

Retas ją mylėjo ir gerbė jos dygliuotą nepriklausomybę. Jis 
negalėjo pataisyti to, kas buvo įvykę per tą laiką, kai jo 
nebuvo. Jis buvo absoliučiai sąžiningas su Roza Marija, šnekėjosi 
Su ja kaip lygus su lygia ir pasitaikius progai netgi atverdavo 
Jai savo širdies paslaptis, ko jis niekuomet nedarydavo su kitais 
žmonėmis. Ji suprato jo dovanos vertę ir dievino jį. Per 
keturiolika mėnesių, kuriuos Retas praleido namuose, senmergė 
ir iliuzijų netekęs nuotykių ieškotojas tapo geriausiais draugais. 

Dabar Roza Marija pasijuto išduota. Reto charakteryje ji 
įžvelgė savybių, kurių egzistuojant nė neįtarė: griežtumas brolio, 
kurį ji pažinojo kaip visuomet gerą ir mylintį. Ji buvo išmušta 
iš vėžių. 

- Tu neatsakei į mano klausimą, Retai, - paraudusios Rozos 
Marijos akys žvelgė į jį smerkiamai. 

- Prašau atleisti, Roza Marija, - tarė jis atsargiai. - Aš 
labai gailiuosi, kad tu mane išgirdai. Aš privalėjau tą padaryti. 
Noriu, kad ji išvažiuotų ir mums visiems duotų ramybę. 

- Bet ji tavo žmona! 

- Aš palikau ją, Roza Marija. Ji nepanoro su manimi 
išsiskirti kaip kad siūliau, bet ji žino, kad su vedybomis baigta. 

- Tai kodėl ji čia? 

Retas gūžtelėjo pečiais. 

- Galbūt geriau atsisėskim. Tai ilga, varginanti istorija. 

Lėtai, metodiškai, be emocijų Retas papasakojo savo seseriai 
apie dvi ankstesniąsias Skarletės santuokas, apie savo pasipiršimą 
ir jos sutikimą tekėti už jo. Jis taipogi papasakojo jai apie 
Skarletės meilę Ešliui Vilksui per visus tuos metus, kiek jis 
ją pažinojo. 

- Bet jeigu tu tą žinojai, kodėl, dėl Dievo meilės, vedei 
ją? - paklausė Roza Marija. 

- Kodėl? - Retas nusijuokė. - Todėl, kad ji turėjo tiek 
ugnies ir buvo tokia nerūpestinga, užsispyrusi, drąsi. Todėl, kad 
ji buvo toks vaikas, nepaisant savo pretenzijų. Todėl, kad ji 
buvo nepanaši į visas moteris, kurias aš kada nors pažinojau. 
Ji žavėjo mane, vedė iš proto. Aš ją taip beatodairiškai mylėjau, 
kaip ji mylėjo jį. Tai buvo tarytum liga. 

Jo balse girdėjosi apgailestavimo kartėlis. | 

Jis įsikniaubė į savo rankas ir krūpčiodamas ėmė juoktis. 
Jo balsas buvo duslus. 

Koks groteskiškas pokštas tas gyvenimas. Dabar Ešlis Vilksas 
iaisvas Žmogus ir vestų ją, vos tik jai panorėjus, 0 aš noriu 
jos atsikratyti. Kaip tik tai ir teikia jai ryžto išlaikyti mane. 
Ji nori tik to, ko negali gauti. 

Retas pakėlė galvą. 

- Aš bijau, - tyliai tarė jis, - bijau, kad viskas prasidės iš 
naujo. Žinau, kad ji beširdė ir egoistė, kad ji kaip vaikas, 
kuris su ašaromis prašo žaisliuko, 0 paskui jį laužo, vos tik 
gavęs. Bet yra akimirkų, kai ji palenkia galvą tam tikru kampu 
arba džiugiai šypsosi, arba netikėtai atrodo sutrikusi - ir aš 
beveik viską užmirštu. 

- Mano vargše Retai! 

Jis nusišypsojo jai ir vėl tapo koks buvęs. 

- Tu matai prieš save vyrą, kuris buvo Misisipės teismų 
siaubas. Aš lošiau visą gyvenimą ir niekada nepralošdavau. 
Išlošiu ir dabar. Skarletė ir aš sudarėme sandėrį. Aš negaliu 
rizikuoti, todėl ji neturi per ilgai pasilikti šiuose namuose. Aš 
arba vėl ją įsimylėsiu, arba užmušiu. Taigi aš pamasinau ją 
auksu, ir jos godulys nusvėrė jos mirštančią meilę man. Ji 
išvyks visam, kai pasibaigs Sezonas. O kol kas aš turiu laikyti 
ją per atstumą, išlaukti ir pergudrauti ją. Ji negali pakęsti 

pralaimėjimo, ir ji tai rodo. Nelabai malonu išlošti prieš tą, 
kuris moka gražiai pralaimėti. 

Jo akys juokėsi. Paskui jos surimtėjo. 

- Tai užmuš mamą, jeigu ji sužinos tiesą apie mano 
nelaimingas vedybas, bet jai bus labai gėda, jeigu sužinos, kad 
aš pabėgau dėl jos. Baisu. Tokiu atveju Skarletė išvažiuos, o 
aš būsiu nukentėjusioji, bet stoiška pusė, ir nebus jokios 
nešlovės. 

- Ir jokių apgailestavimų? 

- Tik dėl to, kad kartą buvau kvailys - prieš daugelį metų. 
Mane labai smarkiai guos, jei netapsiu dukart kvailys. Reikia 
laiko, kad išblėstų pirmojo karto pažeminimas. 

Roza Marija susidomėjusi žiūrėjo į jį. 

- O jeigu Skarletė pasikeitė? Ji galėjo subręsti. 

Retas nusijuokė. 

- Tai atsitiks, kaip sako, "kai lazda sužaliuos". 


Dvidešimt pirmas skyrius 


- Eik šalin, - Skarletė įsikniaubė į pagalvę. 

- Šiandien sekmadienis, misis Skarlete, negalite taip ilgai 
miegoti. Mis Polina ir mis Eulalija laukia jūsų. 

Skarletė sudejavo. Šito užteko, kad žmogus taptų anglikonų 
bažnyčios šalininku. Jie bent jau gali ilgiau miegoti; pamaldos 
Šv.Mykolo bažnyčioje prasideda ne anksčiau vienuoliktos. Ji 
atsiduso ir išlipo iš lovos. 

Jos tetos negaišo veltui laiko ir ėmė jai skaityti paskaitą 
apie tai, ko iš jos laukiama ateinančiame Sezone. Ji 
nekantraudama klausėsi, kaip Eulalija ir Polina aiškino jai 
etiketo, neiššaukiančio tualeto, pagarbos vyresniesiems, elgesio, 
pritinkančio ledi, svarbą. Dėl visų šventųjų! Ji dantis atšips į 
tas taisykles. Jos mama ir Motinėlė kalė jas jai nuo to 
momento, kai ji pradėjo vaikščioti. Skarletė sukando dantis ir 
žiūrėjo sau po kojomis, kai jos ėjo į šv.Marijos bažnyčią. Ji 
Uesiog nesiklausys ir viskas. 

Tačiau kai jos grįžo į tetų namus, per pusryčius Polina 
pasakė tai, kas Skarletę privertė suklusti. 

- Nėra ko dėbsoti į mane, Skarlete. Aš kalbu tavo pačios 
labui. Sklinda gandai, kad tu turi dvi visiškai naujas balines 
Suknias. Tai skandalas, kad visi kiti priversti vilkėti tai, ką jau 
dėvėjo daugelį metų. Tu mieste naujokė ir tau reikia būti 

atsargesnei su savo reputacija. Ir Reto reputacija taip pat. 
Žmonės dar nenusprendė, kaip su juo elgtis, tu žinai. 

Skarletei suspaudė širdį. Retas ją užmuš, jeigu ji sugadins 
jo reikalus. 

- Kaip dėl Reto? Prašau pasakyti man, tetule Polina. 

Polina papasakojo seną istoriją: jį išvijo iš aukštosios karo 
mokyklos, tėvas jo išsižadėjo, buvo žinoma, kad pinigus jis darė 
kaip profesionalus lošėjas Misisipės valtyse, skandalingose aukso 
kasyklose Kalifornijoje, Oo svarbiausia, bendradarbiaudamas su 
sukčiais ir vagišiais. 

Tiesa, jis narsiai kovėsi už Konfederaciją, paaukojęs jai didelę 
dalį savo nešvarių pinigų. 

- Cha! - pagalvojo Skarletė. - Retas tikrai geras apie jį 
sklandančiose istorijose, bet visgi jo praeitis buvo bjauri. Gerai, 
kad jis parvažiavo namo pasirūpinti savo motina ir seserimi, 
bet iki tol jis neblogai praleido laiką. Jeigu jo tėvas nebūtų 
badavęs, kad sumokėtų draudimą, tai jo motina ir sesuo galėjo 
numirti. 

Skarletė sukando dantis, kad neaprėktų Polinos. Tai buvo 
netiesa dėl draudimo. Retas niekada, niekada nenustojo rūpinęsis 
savo motina ir seserimi, bet tėvas joms neleido nieko iš jo 
imti! "Tik kai misteris Batleris numirė, Retas galėjo nupirkti 
motinai namą ir duoti jai pinigų. Ir misis Batler teko netgi 
išgalvoti istoriją apie draudimą, kad paaiškintų savo turtą, todėl 
kad Reto pinigai buvo laikomi nešvariais. Pinigai yra pinigai, 
ar negali šito suprasti tie kietakakčiai čarlstoniečiai? Koks 
skirtumas, iš kur jie, jeigu jie duoda stogą virš galvos ir maistą 
pilvui? | 

Kodėl Polina nesiliauja pamokslavusi? Apie ką čia ji kalba? 
Kvailas biznis su trąšomis. Tai dar vienas pokštas. Pasaulyje 
neužtektų trąšų paversti jas pinigais, kuriuos Retas švaistė 
tokioms kvailystėms kaip motinos baldų, sidabro, proproprotėvių 
paveikslų supirkimui. Ir išlaidos žaliūkams, prižiūrintiems jo 
brangias kamelijas! 

- „ kai kurie čarlstoniečiai gerai uždirba su fosfatais, bet 
jie to nedemonstruoja. Tu turi vengti ekstravagantiškumo ir 
pagyrūniškumo. Jis tavo vyras, ir tavo pareiga jį perspėti. 
Eleonora Batler mano, kad jis viską daro teisingai, ji visą laiką 
ji gadino, bet dėl jos, taip pat kaip ir dėl jūsų su Retu, tu 
turi Žiūrėti, kad Batleriai nesukeltų įtarimo. 

- Aš pamėginau pasikalbėti su Eleonora, - purkštelėjo Eulalija, 
- bet ji nepanoro manęs nė išklausyti. 

Skarletės akys pavojingai sublizgėjo. 

- Aš esu jums dėkinga labiau, negu galiu tai išreikšti, - 
tarė ji pernelyg mandagiai, - ir atkreipsiu dėmesį į kiekvieną 
jūsų Žodį. Bet dabar aš tikrai turiu bėgti. Dėkui už nuostabius 
pusryčius. 

Ji atsistojo, pabučiavo į skruostą tetas ir nuskubėjo prie 
durų. Jei neišeis šią pat minutę, tai pradės šaukti. Nors jai 
visgi verta pasikalbėti su Retu. 


- Matai, Retai, kodėl aš nutariau tau tai pasakyti? Žmonės 
smerkia tavo mamą. Aš žinau, kad mano tetulės mėgsta kaišioti 
nosį į svetimus reikalus, bet būtent tokie žmonės ir pridaro 
daug nemalonumų. Prisimeni misis Merivezer ir misis Mid? 

Skarletė tikėjosi, kad Retas jai padėkos. Ji nebuvo pasirengusi 
jo pašaipoms. 

- Laiminu jų ne į savo reikalus lendančias senas širdis, - 
nusijuokė jis. - Eime su manimi, Skarlete, tau teks papasakoti 
tai mamai. 

- Ach; Retai, aš negaliu. Ji taip nusimins. 

- Tu privalai. Tai rimta. Absurdiška, bet visi rimti dalykai 
visuomet absurdiški. Eime. Ir nusimesk tą dukteriško susirūpinimo 
išraišką. Tau nusispjauti, kas darosi mano mamai, ir mudu abu 
tai žinome. 

- Tai netiesa!Aš myliu tavo motiną. 

Retas priėjo prie jos, paėmė ją už pečių ir taip papurtė, 
kad jos veidas pasikeitė. Jo šaltos akys ją tyrinėjo, tarytum ji 
būtų buvusi tardoma. 

- Nemeluok man apie mano motiną, Skarlete. Įspėju, tai 
pavojinga. 

Jis buvo šalia jos, lietė ją, Skarletės lūpos prasivėrė, jos 
akys kalbėjo, kaip ilgai ji laukia jo bučinio. Jeigu jis bent 
kiek palenktų galvą, jos lūpos pasitiktų jo lūpas. Jai užėmė 
kvapą. 

Reto „rankos įsitempė, ji galėjo tai pajusti, jis ruošiasi 
priglausti ją prie savęs, silpnas džiaugsmo šūksnis išsprūdo kartu 
Su jos kvėpavimu. 

- Velnias tave griebtų! - tyliai susikeikė Retas. Jis atplėšė 
ją nuo savęs. - Eime apačion. Mama bibliotekoje. 

Eleonora Batler pasidėjo savo nėrinius sau ant kelių ir 
uždėjo ant jų rankas, kairiąją ant dešinės. Tai reiškė, kad ji 
pasirengusi atidžiai klausytis Skarletės. 

Užbaigusi Skarletė nervingai laukė misis Batler reakcijos. 

- Sėskitės abu, - ramiai tarė mis Eleonora. - Eulalija ne 
visiškai teisi. Aš atkreipiau dėmesį į jos žodžius, kad leidžiu 
per daug pinigų. 

Skarletės akys išsiplėtė. 

- Tačiau aš nusprendžiau, kad tai negresia ostrakizmu. 
Čarlstoniečiai pragmatiški kaip visos senos civilizacijos. Mes 
pripažįstame, kad būti pasiturinčiu pageidautina, 0 neturtas be 
galo nemalonus, bet neturtingam naudinga turėti turtingų draugų. 
Žmonėms atrodys neatleistina, jeigu aš vaišinsiu bjauriu vynu 
vietoj šampano. 

Skarletė paniuro. Ji nelabai suprato, bet lygus, ramus misis 
Batler balsas jai sakė, kad viskas yra gerai. 

- Galbūt mes buvome labiau pastebimi, - kalbėjo Eleonora, 
- bet šiuo metu niekas negali mūsų smerkti, jeigu Roza Marija 
nuspręs ištekėti už sūnaus, brolio arba pusbrolio. 

- Mama, tu begėdiškai ciniška, - nusijuokė Retas. 

Eleonora Batler nusišypsojo. 

- Iš ko juokiatės? - paklausė Roza Marija, atidarydama 
duris. Jos akys greitai prabėgo nuo Reto prie Skarletės ir 
atgal. 

- Aš išgirdau tavo burbenimą jau pusiaukelėje nuo čia, 
Retai. Iš ko jūs juokiatės? 

- Mama buvo ciniška, - tarė jis. 

Jie susižvalgė su Roza Marija it suokalbininkai. Skarletė 
pasijuto atskirta ir atsuko jiems nugarą. 

- Ar galima, aš truputį su jumis pasėdėsiu, misis Eleonora? 
Noriu pasiklausti jūsų, ką apsirengti į balių? 

Eleonora Batler staiga pamatė, kaip Skarletės burna prasivėrė 
iš nuostabos, o akys sužibo iš susijaudinimo. Eleonora pasižiūrėjo 
sau pro petį, tikėdamasi pamatyti, kas gi nustebino Skarletę. 

Skarletė žiūrėjo į vieną tašką, bet nieko nematė: ji buvo 
apakinta minties, kuri ką tik jai nušvito. 

Pavydas! Kokia kvaila aš buvau! Žinoma, būtent tai. Tai 
viską paaiškina. Kodėl aš taip ilgai nesusipratau? Retas iš tiesų 
pirštu man į tai parodė, kai padarė užuominą dėl upės 
pavadinimo Ešli. Jis vis dar tebepavyduliauja Ešliui. Jis visą 
laiką beprotiškai pavyduliavo Ešliui, štai kodėl jis taip manęs 
troško. Viskas, ką man reikia dabar daryti, tai priversti jį vėl 
pavyduliauti. Ne Ešliui! Ne, aš rasiu dar ką nors, ką nors čia, 
Carlstone. Tai nebus sunku. Sezonas prasideda po šešių dienų, 
ir prasidės vakarėliai, pokyliai ir šokiai. Čarlstonas gali būti 
išsipustęs, snobiškas, bet vyrai nuo geografinės padėties nesikeičia. 

Aš turėsiu visą svitą kavalierių, lakstančių paskui mane jau po 
pirmojo vakarėlio. Aš vos sulauksiu šito. 


Po sekmadienio pietų visa šeima nuėjo į Konfederatų Namus, 
nešdamiesi žalių šakelių pintines ir du misis Eleonoros tortus. 
Skarletė vos nešoko, sukinėdama savo pintinėlę. ir niūniuodama 
kalėdinę dainelę. Jos linksmumas buvo užkrečiamas, ir greitai 
visi keturiese dainavo dainas priešais namus, pasitaikiusius jų 
kelyje. 

- Įeikite, - kvietė kiekvienų namų šeimininkai. 

- Eime su mumis, - siūlė misis Batler, - mes einame puošti 
Konfederatų Namų. 

Jau prisirinko daugiau kaip tuzinas savanoriškų pagalbininkų, 
kai jie priėjo seną namą Brodstryte. 

Misis Eleonora išsitraukė cukrinukų, kuriuos atnešė 
našlaičiams. Dvi našlaitės skubėdamos susodino našlaičius apie 
stalą. 

- Dabar mes galime ramiai iškabinėti žalumynus, - tarė 
misis Batler. - Retai, tu dirbsi ant kopėčių, prašau. 

Skarletė atsisėdo šalia Anos Hempton. Jai patiko būti labai 
mielai su šia nedrąsia jauna mergina, nes Ana buvo panaši į 
Melaniją. Ana irgi ją dievino. Jos švelnus balsas pagyvėdavo, 
kai ji žavėdavosi Skarletės plaukais. 

- Nuostabu turėti tokius tamsius plaukus, - tarė ji. - Jie 
nelyginant juodas šilkas. 

Kai baigė puošti ir aukšti kambariai pakvipo degutu ir pušų 
šakelėmis, vaikai pradėjo dainuoti linksmas daineles. "Kaip visa 
tai patiktų Melanijai, - pagalvojo Skarletė. - Melė taip mylėjo 
vaikus." Akimirksnį  Skarletė pasijuto kalta, nes nenusiuntė 
Kalėdinių dovanų Veidui ir Elai. 


- Kaip buvo smagu! - kalbėjo ji, kai jie išėjo iš Namų. - 
Man patinka Kalėdų išvakarės. 
- Man irgi, - tarė Eleonora. - Tai geras atokvėpis prieš 


Sezoną. Vargšai jankių kareiviai sėdės mums ant sprando. Jų 
pulkininkas negali mums atleisti to, kad mes sulaužėme 
komendanto valandą. 

Ji sukikeno kaip mergaitė. 

- Kaip linksma buvo! 

- Mama, - tarė Roza Marija. - Kaip tu gali tuos niekšus 
mėlynomis uniformomis vadinti "vargšais" jankiais? 

- Jie labiau norėtų praleisti šias šventes savo šeimose, negu 
kankinti mus čia. Aš manau, jiems gėda. 

Retas nusijuokė. 

- Lažinuosi, kad tu ir tavo neperskiriamos draugės ką nors 
jiems paruošėte. 

- Nebent mus priverstų. - Misis Batler vėl nusijuokė. - Mes 
manome, kad šiandien taip ramu tik todėl, kad jų pulkininkas 
per daug dievobaimingas, kad įsakytų veikti šventą sekmadienį. 
Rytoj jis mums parodys. Senais laikais jie vargino mus 
apieškodami mūsų krepšius, kai mes grįždavome iš turgaus. 
Jeigu jie vėl pabandys, tai įkiš savo rankas į kažką įdomaus 
po svogūnų laiškais ir ryžiais. 

- Į vidurius? - pamėgino atspėti Roza Marija. 

- Sudaužytus kiaušinius? - spėliojo Skarletė. 

- Miltelius, sukeliančius niežulį? - spėjo Retas. 

Mis Eleonora susijuokė trečią kartą. 

- Ir dar kai kuriuos kitus daiktus, - patenkinta savimi tarė 
jinai. - Mes tais laikais nusistatėme tam tikrą taisyklę. Lažinuosi, 
kad daugelis kareivių dar nė karto negirdėjo apie nuodingą 
sumaką. Aš nenoriu būti tokia nemielaširdinga krikščionims, bet 
jie turi sužinoti, kad mes jų nebebijome. 

- Norėčiau, kad Rosas būtų čia, - tarė ji griežtai, 
nesijuokdama. - Kaip tu manai, kada tavo broliui bus nepavojinga 
parvykti namo, Retai? 

- Tai priklauso nuo to, kada jūs parodysite vietą jankiams, 
mama. Būtinai iki šv.Cecilijos. 

- Tuomet viskas gerai. Nesvarbu, jeigu jis praleis visa kita, 
bet pateks į Balių. - Mis Eleonoros balse Skarletė galėjo 
išgirsti paryškintą raidę "B". 

Netikėtai Skarletei laikas iki Sezono pradžios pralėkė taip 
greitai, kad ji vos jį pastebėjo. Pats linksmiausias įvykis buvo 
mūšis su jankiais. Pirmadienį turgus aidėjo nuo kvatojimo, kai 
Carlstono damos ruošė krepšius su savo ginklais. 

Kitą dieną kareiviai buvo atsargesni, jie užsimovė pirštines. 

- Savo pirkiniuose aš turėjau atidarytu dangteliu dėžutę su 
suodžiais, - tarė Salė Briuton lošdama vistą. - O ką tu? 

- Pipirus. Aš mirtinai bijojau, kad pradėsiu čiaudėti ir 
išduosiu spąstus, - atsakė Skarletė. 

Naujo normavimo tvarka buvo nustatyta neseniai, ir Čarlstono 
ledi dabar lošė iš kavos, o ne iš pinigų. 

Dar keletas dienų, ir ji nueis į balių, šoks su Retu. Jis 
jos dabar šalinosi, elgdamasis taip, kad jie nepasiliktų dviese, 
bet šokių aikštelėje jie bus kartu. 

Skarletė prisidėjo prie garbanų baltas kamelijas, kurias jai 
atsiuntė Retas, ir pasižiūrėjo į veidrodį. 

- Atrodo, kaip taukai ant dešros, - tarė ji su pasibjaurėjimu. 

- Panse, tau teks pakeisti mano šukuoseną. Sukelk plaukus 
į viršų. 

Ji gali prisisegti gėles tarp garbanų, atrodys neblogai. Ach, 
kodėl Retas sako, kad gėlės iš senosios plantacijos turi būti 
vienintelis papuošalas. Negana, kad jos balinė suknelė buvo 
tokia nemadinga. Ji dėjo viltis į savo perlus ir deimantinius 
auskarus. - Nereikia prašukuoti man skylės galvoje, - suburbėjo 
ji Pansei. 

- Taip, mem. - Pansė toliau šukavo ilgą tamsią plaukų 
masę plačiais judesiais, naikindama garbanas, kurioms teko 
sugaišti tiek daug laiko. 

Sklarletė žiūrėjo į savo atvaizdą. Taip, šitaip daug geriau. Jos 
kaklas per daug gražus, kad jį slėptum. Kur kas geriau šukuoti 
plaukus į viršų: geriau matysis jos auskarai. Ji įsisegs juos, kad 
ir ką sakytų Retas. Ji privalo būti kerinti, ji privalo pavergti 
visus vyrus baliuje, bent jau keletą. Tai privers Retą susimąstyti. 

Ji įsisegė auskarus. Štai! Krestelėjo galvą, gėrėdamasi efektu. 

Ačiū Dievui, Roza Marija atmetė jos pasiūlymą paskolinti 
jai šį vakarą Pansę. Nors kodėl Roza Marija nepasinaudojo 
šansu, buvo mįslė. Ji tikriausiai susisuks savo plaukus į tą patį 
mergautinį kuodą kaip visada. Skarletė nusišypsojo. Ji įsivaizdavo 
įeinanti į pokylio salę kartu su Reto seserimi. Tai tik išryškins, 
kiek ji simpatiškesnė. 

- Taip gerai, Panse, - tarė ji gerai nusiteikusi. Jos plaukai 
blizgėjo kaip varno sparnas. Baltos gėlės išties labai derės jai 
prie veido. 

- Duok man keletą segtukų plaukams. 

Po pusvalandžio Skarletė buvo pasipuošusi. Ji paskutinį kartą 
Žvilgtelėjo į veidrodį. Tamsiai mėlyna šilkinė suknelė žvilgėjo 
lempos atšvaituose ir ryškino jos nupudrotų pečių ir kaklo 
baltumą. Jos deimantai akinamai žėrėjo, linksmos akys - taipogi. 
Jos suknelės šleifas buvo apsiūtas juoda velveto juosta, 0 ant 
krūtinės puikavosi didelis bantas, pabrėždamas smulkutę taliją. 
Jos baliniai bateliai buvo pasiūti iš mėlyno velveto su juodais 
raišteliais, O siaura juodo velveto juostelė juosė jos kaklą. 
Baltos kamelijos, surištos juodais velveto kaspinais, buvo prisegtos 
prie pečių. Ji niekuomet dar nebuvo tokia miela. 

Pirmasis Skarletės balius Čarlstone buvo pilnas siurprizų. 
Viskas buvo ne taip, kaip ji tikėjosi. Iš pradžių jai pasakė, 

kad teks apsiauti aulinukus vietoj batelių: į balių jie eis 
pėsčiomis. Ji būtų pasamdžiusi vežiką, jei būtų tai Žinojusi, ji 
negalėjo patikėti, kad Retas to nepadarė. Nepadėjo nė tai, kad 
ji neturėjo krepšelio bateliams, kuriame Pansė ir turėjo juos 
nešti. "Kodėl niekas jai nepasakė, kad jai prireiks to kvailo 
Čarlstono įrankio." 

- Mes apie tai nepagalvojome, - tarė Roza Marija. - 
Kiekvienas turi krepšelį bateliams. 

Kiekvienas Čarlstone galbūt, bet ne Atlantoje. Ten žmonės 
nevaikšto pėsti į balius. Ji pajuto nerimastingą baimę. Kas dar 
bus kitaip pirmajame jos baliuje Čarlstone? 

Viskas, kaip ji išsiaiškino. Čarlstonas per ilgus savo istorijos 
metus buvo sukūręs formalumus ir ritualus, kurie buvo nežinomi 
kunkuliuojančiame Šiaurės Džordžijos gyvenime. Netgi kai 
Konfederacijos žlugimas apkarpė išlaidžią prabangą, ritualai išliko. 

Pokylių salėje Ventvorfų namo viršuje kiekvienas privalėjo 
stovėti eilėje ant laiptų , kad įeitų į kambarį ir paspaustų 
rankas, ką nors sumurmėję Minei Ventvorf, paskui jos vyrui, 
jų sūnui, dukters vyrui, pačiai dukteriai. Tuo metu, kai grojo 
muzika ir anksčiau atvažiavusieji jau šoko, Skarletei kojas tiesiog 
maudė iš noro šokti. 

"Džordžijoje, - nekantriai mąstė ji, - šeimininkai išeina svečių 
pasitikti. Jie neverčia jų laukti tokiose eilėse." 

Kai ji jau buvo bejeinanti paskui misis Batler į salę, 
išsipustęs tarnas pasiūlė jai padėklą. Ant jo kūpsojo krūva 
sulankstytų  popierėlių, mažos knygelės su mėlyna juostele 
pririštais mažučiais pieštukais. Šokių kortelės? Tai turbūt šokių 
kortelės. Skarletė buvo girdėjusi Motinėlės pasakojimus apie 
balius Savanoje, kai Elina O'Hara buvo mergina, bet ji niekuomet 
negalėjo patikėti, kad vakarėliai buvo tokie ramūs, kad mergina 
pasižiūrėdavo į savo knygutę, su kuo ji turi šokti. Taip, Tarltono 
dvyniai ir Fonteinų vaikinai plyštų iš juoko, jeigu jiems kas 
pasakytų, jog jiems reikės užrašyti savo vardus ant mažyčių 
lapelių mažučiais pieštukais, tokiais dailiais, kad jie galėtų sulūžti 
tikrose vyriškose rankose! 

Taip, ji nori! Ji šoks su pačiu šėtonu su uodega ir ragais, 
kad tik šoktų. Atrodė, tarytum praėjo dešimt metų po kaukių 
baliaus Atlantoje. 

- Aš tokia laiminga, kad esu čia, - tarė Skarletė Minei, ir 
jos balsas suvirpėjo iš nuoširdumo. Ji nusišypsojo visiems 
Ventvorfams iš eilės. Pagaliau ji įveikė šitą kliūtį. Ji atsisuko 
į šokančiuosius, jos kojos jau judėjo muzikos taktu. Ach, tai 

taip gražu, taip paslaptinga ir sykiu taip pažįstama, kaip sapnas. 
Žvakių apšviestas kambarys buvo kupinas muzikos, spalvų ir 
sijonų šlamėjimo. Palei sieną ant grakščių paauksuotų kėdžių 
sėdėjo senyvos damos, besišnabždančios už savo vėduoklių: apie 
jaunuolius, kurie šoko per daug prisiglaudę vienas prie kito, 
apie paskutinę baisią istoriją, apie kažkieno dukterį, apie 
užsitęsus; gimdymą, apie jų geriausių draugų skandalą. Padavėjai 
paradiniais kostiumais vaikštinėjo nuo vienos vyrų ir moterų 
grupės prie kitos, prinešdami prie jų sidabro padėklus su 
pripiltais bokalais ir sušaldytais drebučiais puodeliuose. Buvo 
girdėti susijaudinusių balsų gaudesys, kurį nutraukdavo juokas, 
senas kaip amžius gaudesys savimi besigėrinčių Žmonių, kuriems 
sekasi. Atrodė, kad senasis pasaulis, gražus nerūpestingas jų 
jaunystės pasaulis, dar tebeegzistuoja, kad niekas nepasikeitė ir 
kad nebuvo karo. 

Jos įdėmus žvilgsnis pastebėjo nusilupusius dažus ant sienų, 
įdubimus grindyse po storu vaško sluoksniu, bet ji nenorėjo 
šito matyti. Geriau atsiduoti iliuzijai, užmiršti karą ir patrulius 
gatvėje. Čia buvo muzika ir šokiai, ir Retas žadėjo būti jai 
švelnus. Nieko daugiau ir nereikia. 

Retas buvo daugiau negu meilus, jis žavėjo. Ir niekas 
pasaulyje negalėjo būti žavesnis už Retą, jeigu jis norėjo toks 
būti. Deja, jis toks buvo su visais, ne tik su ja. Ji karštligiškai 
mąstė, ką pasirinkti: išdidumą ar įnirtingą pavydą. Retas buvo 
atidus jai, ji negalėjo jo apkaltinti nedėmesingumu. Bet jis 
buvo atidus ir motinai, ir Rozai Marijai, ir tuzinui kitų moterų, 
kurios, Skarletės nuomone, buvo niūrios senos matronos. 

Ji tarė sau, kad nereikia dėl šito jaudintis, po kurio laiko 
taip ir padarė. Vos pasibaigdavo šokis, ją tuoj apsupdavo vyrai, 
kurie reikalavo, kad jos ankstesnysis partneris pristatytų juos 
jai, kad jie galėtų maldauti jos kito šokio. 

Tai buvo ne vien todėl, kad ji buvo naujokė mieste, naujas 
veidas minioje žmonių, kurie gerai pažinojo vienas kitą. Ji 
buvo nepaprastai žavi. Jos pasiryžimas priversti Retą pavyduliauti 
suteikė nerūpestingą blizgesį jos nuostabioms, neįprastai žalioms 
akims, o karšta susijaudinimo banga nudažė jos skruostus kaip 
raudoną vėliavą, signalizuojančią pavojų. 

Daugelis vyrų, kurie slankiojo paskui ją maldaudami šokio, 
buvo jos draugių, moterų, kurias ji lankė, su kuriomis lošė 
vistą, liežuvavo turguje prie puodelio kavos, vyrai. Jos tai 
nejaudino. Laiko bus pakankamai viskam ištaisyti, kai Retas 
vėl bus jos. O dabar ji buvo dievinama, apiberta komplimentais, 

flirtuojanti ir jautėsi savo stichijoje. Niekas nepasikeitė. Vyrai 
vis taip pat reagavo į jos virpančias blakstienas ir gundančias 
duobutes skruostuose ir aistringą drebulį. "Jie patikės bet kokiu 
melu, jeigu tik jis leidžia jiems pasijusti didvyriais", - pagalvojo 
ji Šelmiškai šypsodamasi. Jos akys traukė prie savęs. 


- Koks mielas vakarėlis! - tarė ji laiminga, kai jie ėjo namo. 

- Aš džiaugiuosi, kad tu gerai praleidai laiką, - tarė Eleonora 
Batler. - Ir aš labai labai džiaugiuosi ir dėl tavęs, Roza Marija. 
Man pasirodė, kad tau patiko. 

- Cha! Vos iškenčiau, mama, tu turėjai tą Žinoti. Bet aš 
tokia laiminga, kad važiuosiu į Europą, ir kvailas balius manęs 
visai nejaudino. 

Retas nusijuokė. Jis ėjo už parankės su savo mama paskui 
Skarletę ir Rozą Mariją. Jo juokas atrodė šiltas šaltą gruodžio 
naktį. Skarletė pagalvojo apie jo kūno šilumą. Kodėl ne ją jis 
laikė už parankės, ne ji buvo arti tos šilumos? Ji žinojo kodėl: 
misis Batler buvo sena, buvo natūralu, kad sūnus palaikė ją. 
Tačiau tai nesumažino Skarletės noro. 

- Juokis kiek nori, brangusis broleli, - tarė Roza Marija, 
- bet aš nemanau, kad tai juokinga. 

Ji ėjo atbulomis, vos neužlipdama ant savo šleifo. 

- Aš nespėjau ir žodžio ištarti mis Džulijai Ešli per visą 
vakarą, todėl turėjau šokti su visais tais juokingais vyrais. 

- Kas ta Džulija Ešli? - paklausė Skarletė. Vardas ją 
sudomino. 

- Ji - Rozos Marijos stabas, - tarė Retas, - ir vienintelis 
žmogus, kurio aš bijojau nuo to laiko, kai suaugau. Tu būtum 
pastebėjusi mis Ešli, Skarlete, jeigu būtum ją pamačiusi. Ji visą 
laiką dėvi juodai ir atrodo taip, tarsi būtų išgėrusi acto. 

- Ak, tu! - sušnypštė Roza Marija. Ji pribėgo prie Reto 
ir sudavė jam kumščiu į krūtinę. 

- Taika! - sušuko jis, apkabino ją dešine ranka ir prisitraukė 
prie savęs. 

Skarletė pajuto šaltą vėją nuo upės. Ji pakėlė smakrą ir 
iki namų parėjo vieniša. 


Dvidešimt antras skyrius 


Kitą sekmadienį Skarletė išklausė Eulalijos ir Polinos 
pamokymus. Joms nepatiko, kaip ji elgėsi baliuje. Galbūt ji ir 

buvo šiek tiek pagyvėjusi. Bet Skarletė taip seniai nesilinksmino, 
ir ne jos kaltė, kad ji labiau traukė dėmesį negu Čarlstono 
ledi. Ji ir pasiliko tik dėl Reto, kad ištirpdytų ledą jų 
santykiuose. Niekas negali apkaltinti žmonos,  mėginančios 
išsaugoti santuoką. 

Ją erzino tetulių tylėjimas einant į šv. Marijos vienuolyną 
ir atgal. Ir ji guodėsi mintimis, kad ateis laikas, kai Retui 
nusibos vaizduoti išdidų ir jis supras, kad myli ją kaip anksčiau. 
Argi gali būti kitaip? Kai šokdamas jis laikė ją savo glėbyje, 
jai linko keliai. Ji nebūtų galėjusi pajusti jo artumo šilumos, 
jeigu to nebūtų jutęs Retas. 

Per Naujųjų metų iškilmes jis privalėjo padaryti šiek tiek 
daugiau negu tiesiog uždėti ranką, be to, dar su pirštine, jai 
ant talijos. Jis privalėjo ją vidurnakų pabučiuoti. Jos bučinys 
pasakytų viską be žodžių... 

Senovinis pamaldų grožis ir paslaptingumas visai nedomino 
Skarletės, ji skraidė savo svajonių debesyse, ir aštri Polinos 
alkūnė retsykiais vis primindavo jai, kur ji yra ir ką jai reikia 
daryti. 

Per pusryčus tvyrojo tokia pat mirtina tyla. Skarletė nebegalėjo 
daugiau kęsti tų įdėmių ledinių Eulalijos žvilgsnių ir nepatenkinto 
smerkiančio Polinos krenkštimo, ir ji nusprendė prašnekti pirmoji. 

- Žinoma, tai gerai, ką jūs sakėte: visur ir visada vaikščioti 
pėsčiomis, bet man nuo jūsų patarimų - nuospaudos per visą 
pėdą. O praėjusią naktį per balių visa gatvė buvo pilna ekipažų! 

Polina pakėlė antakius ir sučiaupė lūpas. 

- Skarletė suka nosį nuo to, kuo laikėsi Čarlstonas visą 
gyvenimą, - kreipėsi ji į Eulaliją. 

Skarletė triukšmingai pastatė puodelį su skysta kava ant lėkštutės. 

- Jūs būtumėt labai malonios, jeigu nesikalbėtumėt su manimi, 
kaip su neišmanėle mergiote. Jūs galite skaityti man pamokslus, 
kol pamėlynuosite, jeigu taip norite, bet pirma pasakykite, kam 
priklauso tos karietos. 

Tetulėms akys išsiplėtė. 

- Žinoma, jankiams, - tarė Eulalija. 

- Vagišiams, - patikslino Polina. 

Viena kitą pertraukdamos, seserys paaiškino Skarletei, kad 
vežikai kaip anksčiau dirba savo seniems prieškariniams 
šeimininkams, tačiau aptarnauja naujus turtuolius iš turtingų 
miesto rajonų. Šeimininkai sumaniai tvarkosi su vežikais, ir šie 
išvežioja žmonas į balius ir pobūvius, jeigu reikia labai toli 
važiuoti, arba kai blogas oras per aukštuomenės Sezoną. 

- Šventosios Cecilijos naktį jie išsireikalavo, kad turėtų 
nedarbo dieną, ir todėl galėjo naudoti ekipažus savo nuožiūra, 
- pridūrė Eulalija. 

- Jie labai tvirti vaikinai, ir jankiai bijo su jais pyktis. Jie 
žino, kad vežikai jų neapkenčia. Namų tarnai visada buvo patys 
didžiausi snobai žemėje. 

- Žinoma, tie namų tarnai - tokie pat čarsltoniečiai kaip 
ir mes, - džiugiai tarė Eulalija, - štai kodėl jie rūpinasi 
aukštuomenės Sezonu. Jankiai nori viską pertvarkyti savaip. Bet 
Sezonas kaip ir anksčiau mūsų. 

- Ir tai mūsų pasididžiavimas, - užbaigė Polina. 

"Su savo pasididžiavimu už penį jos galėtų nuvažiuoti, kur 
panorėtų", - niūriai pagalvojo Skarletė. Bet ji buvo dėkinga 
tetulėms už tai, kad jos nepradėjo gražbyliauti apie tarnus, 
kurie patarnavo prie stalo. Ji beveik nepalietė pusryčių, 
išvaduodama tarnus nuo rūpesčių trokšdama vieno, kad Eulalija 
greičiau pavalgytų, kuo greičiau. 

Ji buvo maloniai nustebinta, Batlerių namuose sutikusi Aną 
Hempton. 

Ana ir našlė buvo apstatytos puodynėmis su kamelijomis, 
kurias atsiuntė iš plantacijos. Čia buvo ir Retas. 

- O, pažiūrėkite! - sušuko Ana. - Tai Rein de Fler. 

- Ir Rubra Plena! - sudžiūvusi pagyvenusi našlė spaudė 
rankoje virpantį raudoną žiedą. - Tokios paprastai stovi ant 
mano fortepijono. 

Ana mestelėjo akį: 

- Pas mus taip pat, mis Hariete, o Alba Plena pas mus 
stovi ant arbatos stalelio. 

- Mano Alba Plena, deja, visai neauga, - tarė Retas, - 
pumpurai nesiskleidžia. 

- Jūs nepamatysite žiedų iki sausio, misteri Batleri, - paaiškino 
Ana. - Alba Plena vėlai Žydi. 

Reto veide atsirado šelmiška grimasa. 

- Taip, aš visai neišmanau sodininkystės. 

"Košmaras! - pagalvojo Skarletė. - Man rodosi, jie greitai 
prašneks apie tai, kas geriau - karvės blynai ar arklių riestainiai. 
Ir tokias bobiškas šnekas varinėja Retas!" Ji atsisėdo nugara į 
visus kėdėn, kur Eleonora Batler paprastai neria nėrinius. 

- Tie nėriniai labai tiktų tavo bordinės suknelės apykaklei, 
kai ją reikės atnaujinti, galima tai padaryti. Įpusėjus Sezonui, 
visada geriau turėti ką nors nauja. Aš greitai užbaigsiu. 

- O, mis Eleonora, jūs visada tokia gera ir išradinga. Man 
visada blogai, kai aš iš jūsų išeinu. Aš taip džiaugiuosi, kad 
jūs tokios artimos draugės su teta Eulalija. Ji visai į jus 
nepanaši. Ji visą laiką krenkščia ir liežuvauja su teta Polina. 

Eleonora padėjo nėrinius. 

- Skarlete, tu mane stebini. Žinoma, Eulalija mano draugė, 
beveik kaip sesuo. Argi tu nežinai, kad ji beveik Žmona mano 
jaunesniajam broliui? - patikliai tarė ji. 

Skarletė išsižiojo. 

- Aš negaliu įsivaizduoti Žmogaus, kuris norėtų vesti tetą 
Eulaliją, - atvirai pasakė ji. 

- Bet, brangioji, ji buvo labai miela mergina, tiesiog žavinga. 
Po to, kai Polina ištekėjo už Kerio Smito, ji atvyko jos 
aplankyti, taip ir pasiliko Čarlstone... Namas, kuriame jos gyvena, 
priklausė Smitui. Mano brolis Kemperis užsimušė. Visi manė, 
kad jie apsives. Bet jis nukrito nuo arklio ir užsimušė. Nuo 
tada Eulalija laiko save našle... 

Įsimylėjusi teta Eulalija! Skarletė negalėjo įsivaizduoti. 

- Aš maniau, tu žinai. Juk jūs viena šeima. 

"Bet aš neturiu jokios šeimos, - pagalvojo Skarletė. - Viskas, 
ką aš turiu, tai Sjūlina ir Kerina." Ir ji pasijuto tokia vieniša 
tarp tokių kilnių žmonių, su kuriais ji taip meiliai šnekučiavosi 
ir kurie jai taip meiliai šypsojosi. "Aš tikriausiai noriu valgyti, 
štai kodėl man taip norisi verkti. Reikėjo papusryčiauti", - 
nusprendė ji. 

Ji nekantriai laukė pietų, kai įėjo Manigas ir kažką tyliai 
pasakė Retui. 

- Atleiskite, - tarė Retas, - man atrodo, atėjo jankių 
karininkas. Jis stovi prie durų. 

- Kaip manai, ko jam reikia? - pasidomėjo Skarletė. 

Po minutės Retas sugrįžo garsiai juokdamasis. 

- Viskas, ko tik norite, išskyrus baltą kapituliacijos vėliavą, 
- sušuko jis. - Tu išlošei, mama. Jie kviečia visus vyrus ateiti 
į sargybos būstinę ir pasiimti konfiskuotus ginklus. 

Roza Marija suplojo delnais. 

Mis Eleonora ją sustabdė: 

- Mes negalime labai jais pasitikėti. Per didelė rizika visiems 
tiems neginamiems namams Išlaisvinimo dieną. Pirmoji naujųjų 
metų diena dabar visai ne ta diena, kai malšindavo galvos 
skausmą po šventės. Misteris Linkolnas išleido Išlaisvinimo 
Deklaraciją sausio pirmąją, ir dabar tai pagrindinė visų tikrų 
vergų šventė. Jie surengs linksmas šaudynes ir fejerverkus dieną 

ir naktų, vis labiau pasigerdami. Natūralu, mes užsirakinsime 
visus užraktus kaip per viesulą. Bet neblogai būtų taip pat 
turėti namuose porą ginkluotų Žmonių. 

Skarletė paniuro. 

- Namuose nėra jokio ginklo. 

- Bus, - tarė Retas, - ir du žmonės bus. Jie atvažiuos čia 
specialiai tam reikalui iš Lendingo. 

- O kada tu išvažiuoji? - paklausė Reto Eleonora. 

- Trisdešimtą. "Trisdešimt pirmąją paskirtas susitikimas su 
Džulija Ešli, mums reikia sudaryti bendrų veiksmų planą. 

Retas išvažiuoja! Į savo seną dvokiančią plantaciją! Jo nebus 
per naujametinę šventę, ir mes nepasibučiuosime! Dabar Skarletė 
iš tiesų vos neužbliovė. 

- Aš važiuoju su tavimi, - tarė Roza Marija. - Aš ten jau 
seniai nebuvau. 

- Tu važiuoti. negali, - pabrėžtinai santūriai atsakė Retas. 

- Bijau, kad Retas teisus, brangioji, - tarė misis Batler. - 
Jis negali su tavimi būti visą laiką, ir taip turi daug reikalų. 
O tu negali pasilikti name viena tik su tarnaite. 

- Tuomet aš pasiimsiu kartu ir Selę. O Skarletė, tikiuosi, 
leis pasiimti Pansę, ji padės tau apsirengti, tiesa, Skarlete? 

Skarletė nusišypsojo. Nebuvo priežasties ašaroms. 

- Aš važiuosiu su tavimi, Roza Marija. Ir Pansė taip pat, 
- džiugiai tarė Skarletė. 

Naujųjų metų vakaras ateis ir į plantacijas... Bus ir šokių 
salė, pilna Žmonių. Bus Retas ir ji. 

- Esi nuostabi, Skarlete, - sušuko mis Eleonora. - Juk tau 
teks praleisti šventes čia. O tau sekasi labiau, negu tu. nusipelnei, 
Roza. 

- Aš nemanau, kad iš jų kas nors važiuos, mama. Aš šito 
neleisiu, - tarė Retas. 

Roza Marija išsižiojo, norėdama paprieštarauti, bet mama 
gestu ją sustabdė. Ir tyliai pasakė: 

- Tu neapdairus, Retai. Roza Marija myli Lendingą nemažiau 
už tave, bet ji negali laisvai važiuoti. Aš įsitikinusi, kad tu 
privalai ją pasiimti, be to, dar jeigu važiuoji pas Džuliją Ešli. 
Ji taip myli tavo seserį. 

Skarletės galvoje ėmė suktis mintys. Kam man galvoti apie 
iškilmes, jeigu yra galimybė pasilikti su Retu. Roza Marija 
galima bus kaip nors nusikratyti. Galbūt mis Ešli pasikvies ją. 
Ir tuomet pasiliks tik Retas ir... Skarletė. 

Ji prisimena jį savo kambaryje Lendinge. Jis laikė ją savo 
glėbyje, kalbėjo taip švelniai... 


- Pakentėk, jau greitai prasidės mis Džulijos plantacijos, 
Skarlete, - sušuko Roza Marija. - Man atrodo, kad mes jau 
vietoje. 

Retas jojo priekyje, laužydamas trukdančias šakeles. Skarletė 
jojo įkandin Rozos Marijos visai nesiorientuodama, ką ten 
veikia Retas, jos galva buvo užimta visai kuo kitu. "Dėkui 
Dievui, arklys pasitaikė toks storas ir tingus. Aš taip ilgai 
nejodinėjau, kad bet kuris kitas seniai mane būtų numetęs. 
Kaip aš mėgau jodinėti... kai arklidės Taroje buvo pilnos arklių. 
Tėtis taip didžiavosi savo arkliais. Ir manimi. Sjūlinos rankos 
buvo kaip kultuvės, ji galėjo jomis perplėšti gerklę aligatoriui. 
O Kerina bijojo netgi savo ponio. Bet aš mėgau joti su tėčiu 
lenktynių ir netgi retsykiais laimėdavau. "Kete Skarlete, - sakydavo 
jis, - tavo rankos kaip angelo, o nervai - paties šėtono. Tavyje 
šneka O'Haros kraujas; žirgas visada pažįsta airį ir dėl jo 
būtinai pasistengs." Brangusis tėtis." Pušų aromatas maloniai 
kuteno nosį. Paukščiai čiulbėjo virš galvos, po kanopomis šnarėjo 
nukritę lapai, viskas dvelkė taika ir ramybe. "Įdomu, kiek mes 
jau nujojome. Reikia paklausti Rozą Mariją. Tikiuosi, kad ta 
mis Ešli ne toks jau drakonas, kokią ją vaizduoja Retas. Ką 
jis apie ją kalbėjo? Ji atrodo taip, tarsi gertų actą. Jis toks 
Juokingas, kai daro ką nors negero. Tarsi jis daro tai ne dėl 
manęs." 

- Skarlete! Laikykis, mes beveik jau atjojome, - kažkur iš 
toli atsklido Rozos Marijos balsas. 

Skarletė pentinais paragino arklį. Retas ir Roza Marija jau 
beveik išjojo iš miško, kai ji juos vijosi. Saulė puikiai išryškino 
grakščiai sėdinčio balne Reto figūrą. Koks jis vis dėlto gražus, 
koks stotingas jo arklys! Tai ne mano griuvena! Tikras arklys, 
Jis klauso kiekvieno jo kelio judesio, jo rankos ramiai laiko 
apynasrį. Jo rankos... 


Skarletei užėmė kvapą. Ji buvo abejinga architektūrai. Netgi 
nuostabūs Carlstono Baterijos pastatai nelabai ją tejaudino, nors 
Jie ir garsėjo savo grožiu. Jai tai buvo tiesiog namai. Tačiau 
Džulijos Ešli namas nustebino ją kažkokiu rūsčiu grožiu. Jis 
buvo kitoks už viską, ką ji iki tol buvo mačiusi. Jis stovėjo 
atskirai, šalia nedidelis sodelis. O palei visą veją tarsi vieniši 
Sargai augo ąžuolai. Aikštelė piešais namą buvo išgrįsta plytomis. 

Pasigirdo juokas, po to daina. Skarletė atsisuko. Namas kėlė 
jai baimę. Į kairę nuo jos driekėsi didžiulės žalios erdvės. "Tas 
žalumas buvo labai keistas: tamsus, nuodingai sodrus, visai 
nepanašus į įprastą augalų Žžalumą. Apie dvylika negrų dirbo 
ir dainavo savo dainas toje žalumoje. Taip, Roza Marija teisi. 
Tokia ir turi būti tikra plantacija. Niekas saulėje neišdega. 
Niekas nesikeičia, niekas nepasikeis. Pats laikas rūpintis Ešli 
dvaro grožiu. 


- Labai džiaugiuosi jus matydamas, - pasakė Retas mis Ešli. 

Jis pagarbiai paėmė jam ištiestą ranką ir labai elegantiškai 
pabučiavo į riešą. Nė vienas džentelmenas nebūtų ryžęsis taip 
pasielgti: bučiuoti ranką senmergei, ir netgi nesvarbu, kiek jai 
metų. 

- Tai gerai mums abiem, misteri Batleri. O tu kaip anksčiau 
prisirišusi prie arklių, Roza Marija, džiaugiuosi tave matydama. 
Pristatyk man savo brolienę. 

"Košmaras, ji iš tiesų drakonas, - ėmė nervintis Skarletė. - 
Įdomu, ar iš manęs ji irgi laukia lankstymųsi?" 

- Tai Skarletė, mis Džulija, - linksmai pasakė Roza Marija. 

Ji visiškai normaliai žiūrėjo į šitą moterį... 

- Kaip laikotės, misis Batler? 

Skarletė buvo tikra, kad jai išties tas pats, kaip jai sekasi... 

- Ačiū, gerai, - švelniai atsakė Skarletė. Ir nusilenkė lygiai 
tiek, kiek, Skarletės manymu, buvo verta ši moteris. "Įdomu, 
ką ji pati galvoja apie save?" 

- Jūs kol kas galite atsigerti viršuje arbatos, mergaitės. O 
mes pasikalbėsime su misteriu Batleriu bibliotekoje. 

- O, mis Džulija, o aš ar negaliu dalyvauti jūsų pokalbyje? 
- maldaujančiu balsu paprašė Roza Marija. 

- Ne, Roza Marija. 

"Štai tarytum ir viskas", - pagalvojo Skarletė. Džulija Ešli 
išėjo iš kambario, paskui ją paklusniai nusekė Retas. 

- Eime, Skarlete, gerti arbatos, - pakvietė Roza Marija. 

Kambarys, į kurį jos atėjo, nustebino Skarletę. Jis buvo 
labai jaukus - tai buvo visai nepanašu į šio namo šeimininkus. 
Ant grindų gulėjo didžiulis minkštas persiškas kilimas. Ant 
pailgų langų kabėjo švelniai rausvos portjeros ir pro jas linksmai 
skverbėsi saulės spinduliai ir krito tiesiai ant stalo, kur stovėjo 
sidabrinis arbatos servizas. Apie stalą stovėjo foteliai, apmušti 
mėlynu aksomu. Didžiulis rudas katinas miegojo ant vieno iš 
jų. 

Skarletė susidomėjusi dairėsi į visas puses. Jai sunku buvo 
įsivaizduoti, kad tokia jauki ir maloniai nuteikianti aplinka 
galėjo būti šaltos moters, apsirengusios juodai, namuose. Ji 
prisėdo greta Rozos Marijos. 


- Papasakokite man apie mis Ešli, - paprašė Skarletė. 


- Ji nuostabi! - sušuko Roza Marija. - Ji pati prižiūri visas 
savo valdas ir niekuomet nesamdė prižiūrėtojo. Ji turi tiek pat 
daug ryžių laukų, kiek ir prieš karą. Ji galėtų kasti fosfatą 
kaip Retas, bet nežino, ką su juo daryti. Plantacijos sukurtos 
tam, kad jose kas nors būtų auginama, o ne tam, kad jas 
plėštų ir semtų tai, kas jų viduje. Ji visada taip manė. Ji 
augina cukranendres ir turi savo presą spausti sirupui. Ji turi 
kalvį kaustyti buliams ir daryti vežimams tekinius. Turi savo 
kubilių gaminti statinėms. Ji parduoda ryžius mieste, kad 
nusipirktų arbatos ir kavos, visa kita užsiaugina pati. Yra 
kiaulių, karvių, avių, mėsos rūkykla, rūsiai laikyti vaisiams. Ji 
daro netgi savo vyną. O iš pušų gamina degutą. 

- Ir ji vis dar tebelaiko vergus? - sarkastiškai nusijuokė 
Skarletė. 

Didžių plantatorių ir plantacijų dienos pasibaigė ir jų 
neįmanoma sugrąžinti. 

- O, Skarlete, tu kalbi visai kaip Retas. Už tai aš jus abu 
taip myliu. Mis Džulija už darbą moka atlyginimą kaip ir visi 
kiti. Jeigu turėsiu galimybę, aš irgi būtinai viską padarysiu kaip 
pas ją. Tai baisu, kad Retas net ir pamėginti nežada. 

Roza Marija įniršusi metė puodelį ant lėkštutės. 

- Skarlete, aš neprisimenu, ar tu įdėjai citrinos? 

- Ką? Prašau man pieno. 


Skarletei visai nesinorėjo arbatos. Ji vėl pasinėrė į savo 
Svajones. Ji įsivaizdavo, kad Tara atgims, vėl sužydės medvilnės 
laukai. Viskas lygiai taip kaip tuomet, kai tebebuvo gyva mama. 

Jos ranka mašinaliai paėmė jai ištiestą puodelį, padėjo ant 
stalo aušti ir taip jo nė nepalietė. "Kodėl Taroje viskas ne 
taip kaip anksčiau? Jeigu šita pagyvenusi ledi gali susidoroti 
su savo didžiulėmis valdomis, tai kodėl aš negaliu to paties 
Padaryti Taroje? Aš tai padarysiu. Juk tėvas man visada sakė, 
kad aš iš O'Haros giminės. Nejaugi nepajėgsiu prikelti Taros, 
Kaip kažkada padarė tėvas. Gal netgi geriau. Aš žinau, kaip 
tvarkyti reikalus. Žinau, kaip gauti pelno, kai ničniekas nežino. 
Aš pasieksiu. Aš nupirksiu žemę, kad ir kiek man tai kainuos!.." 

Prieš jos akis slinko vaizdas po vaizdo: didžiuliai turtingi 
laukai, kaimenės sočių gyvulių. Jos mažas miegamasis, kvepiantis 
jazminais, jodinėjimas pušyne... 

Pati nenorėdama, ji visgi prisiminė Rozą Mariją, kuri kažką 
tebepasakojo. 

"Ryžiai, ryžiai, ryžiai, ryžiai! Nejaugi nebėra daugiau apie ką 
pasikalbėti? Retas tikriausiai kalbasi apie ką nors kita su ta 
sene." 

Skarletė  sukruto fotelyje.  Reto sesuo turėjo įprotį: 
įsikarščiavusi ką nors pasakodama, ji pamažu palinkdavo arti 
arti prie pašnekovo. Roza Marija jau beveik nuslinko nuo savo 
kėdės. Staiga atsidarė durys. O, velnias, Retas taip juokiasi su 
Džulija Ešli? 

- Tu visuomet buvai įžūlus, Retai Batleri, ir aš neprisimenu, 
kad tu kada nors savo įžūlumą būtum priskyręs prie savo 
trūkumų. 

- Mis Ešli, kiek aš žinau, įžūlumas - tai neatskiriamas tarnų 
elgesio bruožas su savo šeimininkais ir jaunimo su suaugusiais. 
O aš ne kas kita kaip jūsų tarnas, visai neturiu galvoje jūsų 
amžiaus. Aš su malonumu pasikliauju bendraamžiu, bet 
niekuomet vyresniu. 

"Kodėl jis flirtuoja su šita būtybe? Nemanau, kad yra sumanęs 
ką nors gero, jeigu vaidina čia kvailutį." 

Džulija  Ešli išleido garsą, labai primenantį patenkintą 
prunkštimą. 

- Labai gerai. Ir aš netgi pasiruošusi su daug kuo sutikti, 
jei tik nustosi taukšti tuos niekus. Sėskis ir nebūk klounas. 

Retas paslaugiai pastūmė Džulijos kėdę prie stalelio, kai ji 
nusprendė atsisėsti. 

- Dėkui, mis Džulija, už jūsų atlaidumą. 

- Nebūk toks nenaudėlis, Retai. 

Skarletė įsmeigė į juos akis. "Ką visa tai reiškia? Kas turėjo 
įvykti, kad "mis Ešli" taptų "mis Džulija"“, o "misteris Batleris" 
- "Retu"? Ta moteris Retą pavadino nenaudėliu. Ji iš tikrųjų 
prieš jį maivosi." 

Į kambarį įėjo dvi tarnaitės. Viena paėmė nuo stalo padėklą 
su arbatos reikmenimis, kita pritraukė staliuką arčiau Džulijos. 
Įkandin įėjo tarnas su padėklų, ant kurio stovėjo daugybė 
vazelių ir lėkštučių su bandelėmis, saldainiais, sausainiais. Skarletė 
pagalvojo: "Kad ir kokia ji bjauri, bet viską daro skoningai!" 

- Retas man sakė, kad tu norėjai pakeliauti, Roza Marija? 

- Taip, mem, beprotiškai noriu. 

- Sakyk, ar tu jau užrašinėji kelionės įspūdžius? 

- Dar ne, mem. Norėčiau Romoje pabūti kiek galima ilgiau. 

- Važiuok patogiu metų laiku. Vasaros karštis nepakeliamas 
netgi čarlstoniečiui. Aš su daugeliu žmonių susirašinėju. Jie tau 
patiktų. Aš parašysiu rekomendacinius laiškus. 

- O, prašau, mis Džulija. Aš tiek daug noriu sužinoti. 

Skarletė atsiduso. Ji būtinai paprašys Reto, kad jis paaiškintų 
mis Ešli, jog Roma yra ne tik Džordžijoje. Bet vėliau, dabar 
jis užsiėmęs ir be perstojo kaišioja savo kvailas replikas į 
pokalbį. O ir Rozai Marijai tai beprotiškai patinka. 

Pokalbis visai nedomino Skarletės. Bet nuobodu jai nebuvo. 
Ji žiūrėjo, stebėjo ir žavėjosi kiekvienu Džulijos judesiu nuo 
to momento, kai ji atsisėdo prie stalo. Nė sekundės 
nenutraukdama pokalbio, Džulija pripylinėjo puodelius ir laikė 
juos pečių lygyje, kad paskui tarnas galėtų juos paimti. Jai 
neteko laukti ilgiau kaip tris sekundes, paskui ji, nekreipdama 
į visa tai jokio dėmesio, tingiai nuleisdavo ranką. 

Skarletė žavėjosi. Jeigu tarnas nebūtų buvęs toks vikrus, tai 
puodelis paprasčiausiai būtų nukritęs ant grindų ir sudužęs. Bet 
šito neatsitiko, ir puodelis sėkmingai atsidurdavo vieno iš svečių 
rankose. 

Iš kur toks tarnas? Skarletė netgi išsigando, kai jis atsidūrė 
Šalia jos siūlydamas jai servetėlę ir keletą rūšių sumuštinių. Ji 
norėjo vieną paimti, akimirksniu iš kažkur jo rankoje atsirado 
lėkštutė specialiai jos sumuštiniui, ir jis atidžiai laikė ją šalia 
Skarletės rankos, kol ji išsirinko. 

A, aišku, tai tarnaitė už jo perduoda jam švarias lėkštutes. 
Sumuštinis toks storas, tiek daug įvairios tešlos sluoksnių su 
Įvairia žuvimi. 

Ji buvo priblokšta, su kokia elegancija čia viskas buvo 
daroma. Ir to, kaip tarnas sidabriniu pincetu ėmė nuo savo 
Padėklo pyragaičius ir dėjo juos į Skarletės lėkštutę. Paskutinis 
Smūgis ją ištiko tuo metu, kai tarnaitė prinešė prie jos visai 
Mažytų staliuką, šitaip išsprendusi visas Skarletės problemas: ji 
Ilgai mąstė, kaip susidoros su lėkštute, puodeliu ir padėklu 
teturėdama tik dvi rankas. Nepaisydama sukilusio alkio, Skarletė 
susidomėjusi stebėjo, kaip apie Rozą Mariją lakstė tarnai, ir 
atsirado lėkštės, sumuštiniai ir staleliai. Šitaip aptarnaujant ir 
Maistas turi būti ypatingas. Kas čia? - tik duona ir sviestas, 
ne, dar petražolės, svogūnai, salierai. Labai skanūs sumuštiniai. 
Tačiau pyragaičiai anoje lėkštutėje atrodo skaniau. 

"Dieve mano! Jie vis tebekalba apie Romą" Skarletė 
pasižiūrėjo į tarnus. Jie stovėjo palei sieną kaip prikalti. 
Pyragaičių teks palaukti. Dėkui Dievui, Roza Marija neilgai 
terliosis su sumuštiniais. 

- „bet mes tokie neapdairūs, - tarė Džulija Ešli, - misis 
Batler, į kokį miestą jūs norėtumėte nuvykti? O gal jūs 
pritariate Rozai Marijai, kad visi keliai veda į Romą? 

Skarletė džiugiai jai nusišypsojo. 

- Man taip patinka Čarlstonas, kad aš niekada ir negalvojau 
išvykti į kitą miestą, mis Ešli. 

- Puikus atsakymas, - tarė Džulija, - bet mūsų pokalbyje 
reikia padaryti pertrauką. Ar galiu jums pasiūlyti dar arbatos? 

Nespėjo dar Skarletė sutikti, kai Retas atsakė: 

- Bijau, kad mums jau metas, mis Džulija. Mes nepasiruošę 
nakties kelionei, o čia dienos trumpos. 

- Jums reikia pasirūpinti, kad nuvyktumėt iki sutemų. Roza 
Marija gali pernakvoti pas mane. Aš ją rytoj palydėsiu iki 
Lendingo. 

"Puiku!" - pagalvojo Skarletė. 

- Deja, nieko nebus, - tarė Retas - Aš nenoriu, kad 
Skarletė pasiliktų visai viena. Juk mes josime keturiese. 

- Na ir kas, Retai! Aš visai nebijau tamsos. 

- Tu teisus, Retai, - pertraukė Džulija. - Jokite visi kartu. 

Džulijos balsas buvo ryžtingas ir jai prieštarauti buvo 
neįmanoma. 

- Pasimatysime vėliau. Hektoras paruoš jums. arklius. 


Dvidešimt trečias skyrius 


Prie namo, kur jie prijojo, susibūrė keletas grupių negrų, 
aiškiai kažkuo nepatenkintų. Retas padėjo nulipti nuo arklių 
ir atidavė pavadžius arklininkui. Kai šis nuėjo pakankamai toli, 
Retas tyliai tarė: 

- Aš palydėsiu jus prie namo įėjimo. Eikite vidun ir 
užsirakinkite viename iš miegamųjų. Būkite ten, kol aš ateisiu. 
Aš atsiųsiu jums Pansę. Tegul ji būna su jumis. 

- Kas darosi, Retai? - Skarletės balsas sudrebėjo. 

- Pasakysiu vėliau, dabar nėra kada. Daryk, ką sakiau. 

Jis laikė moteris už rankų, stengdamasis  neparodyti 
susijaudinimo. 

- Misteri Batleri! - sušuko vienas iš vyrų, eidamas prie 
Reto, kiti pajudėjo paskui jį. 

"Man tai nepatinka, - pagalvojo Skarletė, - jie vadina jį 
misteriu Batleriu vietoj misterio Reto. Jie aiškiai nedraugiški 
ir jų apie penkiasdešimt." 

- Stovėkite, kur stovite, aš tuoj ateisiu, - šūktelėjo jiems 
Retas, - tik palydėsiu „merginas. 

Roza Marija kluptelėjo ir vos nenugriuvo. Retas ją sulaikė. 

- Man nusispjauti, net jeigu tu susilaužei koją, vis tiek eik. 

- Man viskas gerai, - suvapėjo Roza Marija. 

"Koks negyvas jos balsas", - pagalvojo Skarletė. Ji neapkentė 
savęs už tai, kad jos viduje viskas virpėjo iš baimės. Dėkui 
Dievui, jie beveik atėjo. Dar keletas žingsnių. Tik pasirodžius 
žalioms terasoms, ji pagaliau atsikvėpė. 

Jie pasuko už plytų terasų kampo ir išvydo apie dešimt 
baltųjų, kurie sėdėjo ant laiptelių prisiglaudę prie sienos. 

Ant kelių nerūpestingai gulėjo šautuvai ir pistoletai. Skrybėlės 
buvo smarkiai užtrauktos ant akių, bet Skarletė suprato, kad 
akys, beveik paslėptos po plačiais skrybėlių kraštais, atidžiai 
juos seka. Vienas iš sėdinčiųjų paniekinamai išspjovė kramtomąjį 
tabaką, vos nepataikęs ant blizgančių Reto batų. 

- Dėkok Viešpačiui, kad nė lašo nepakliuvo ant mano sesers, 
Klinčai Dokinsai, - neprarasdamas ramybės tarė Retas, - antraip 
aš tave būčiau užmušęs. Aš su jumis pasišnekėsiu po minutės, 
vaikinai. Dabar aš kai kuo užsiėmęs. 

Jis kalbėjo lengvai ir nerūpestingai. Bet Skarletė galėjo 
pajusti įtampą, kaip jis spaudė ginklą... Ji pakėlė galvą ir 
Stengdamasi mėgdžioti Retą tvirtai nuėjo tolyn. Niekas daugiau 
neišdrįso ištarti jiems nė žodžio. 

Įėjusi į namą, Skarletė atsidūrė tamsoje. Na ir smarvė! Jos 
akys greitai apsiprato, ir ji pamatė, kad ant grindų ir suolų 
- visur sėdėjo apsiginklavę baltieji su alkanu ir piktu blizgesiu 
akyse. Grindys buvo prispjaudytos ir priterštos. Skarletė pakėlė 
sijono klostes ir ėmė lipti laiptais į viršų tarytum būtų tai 
dariusi pirmą kartą gyvenime. To dar betrūko, kad visokie 
niekšai žvilgčiotų jai po sijonu! 

- Kas vyksta, mis Skarlete? Man niekas nieko negali 
Paaiškinti! - iškart išpylė Pansė, vos tik miegamojo durys 
sandariai užsidarė. 

- Užsičiaupk! - nutraukė ją Skarletė. - Tu nori, kad tave 
išgirstų visa Šiaurės Karolina? 

- Man nieko nereikia iš Šiaurės Karolinos. Aš noriu atgal 
į Atlantą. Man čia labai nepatinka. 

- Niekam nerūpi, kas tau patinka, o kas ne. Eik sėskis į 
tą kampą ir sėdėk ten tylėdama. Jei išgirsiu bent vieną 
cyptelėjimą, aš tau ką nors padarysiu. 

Ji pažiūrėjo į Rozą Mariją. Ji buvo labai išblyškusi, tačiau 
atrodė, kad stengiasi laikytis iš visų jėgų. Ji sėdėjo ant lovos 
krašto, įsmeigusi žvilgsnį į kažkokį paveikslą ant sienos, tarytum 
būtų išvydusi jį pirmą kartą. 

Skarletė priėjo prie lango, kuris kaip tik išėjo į užpakalinį 
kiemą. Ji atsargiai atitraukė užuolaidas ir pažvelgė žemyn. Ar 
buvo ten Retas? Dieve, jis ten! Ji tegalėjo matyti tik jo 
skrybėlę tarp kitų skrybėlių ir mosikuojančių rankų. Prieš tai 
susiskaidžiusios juodaodžių grupės dabar susibūrė į vieną 
šurmuliuojančią minią. 

"Jie gali akimirksniu jį sudraskyti, - pagalvojo ji, - ir aš 
negalėsiu jų sustabdyti." Ji įsiutusi užtraukė užuolaidą. 

- Geriau pasitrauk nuo lango, Skarlete, - atsipeikėjo Roza 
Marija. - Jeigu Retas dabar rūpinsis mumis, tai jis iš viso 
nieko negalės padaryti. 

Skarletė užsipuolė ją. 

- Tau vis tiek, kas ten vyksta? 

- Visai ne vis tiek, bet kol kas nieko negalima suprasti. 
Ir tau nieko nepavyks... 

- Aš tik žinau, kad Retą ten gali sudraskyti į gabalus, tie 
velnio juodaodžiai. Kodėl tie tabako spjaudytojai sėdėjo ten su 
ginklais? 

- Na ir pakliuvome mes į maišalynę. Aš kai kuriuos 
juodaodžius pažįstu, jie dirba fosfatų šachtoje. Jie visai 
nesuinteresuoti, kad Retui kas nors atsitiktų. Jie gali netekti 
darbo. Be to, daugelis iš jų - tai Batlerio žmonės. Bet jie 
baltieji. Štai ko aš bijau. Ir, bijau, Retas taip pat. 

- Retas nieko nebijo! 

- Žinoma. Kvaila būtų manyti kitaip. Bet aš labai bijau, 
tu irgi. 

- Aš ne! 

- Na ir kvailė. 

Rozos Marijos reakcija pervėrė Skarletę kaip Žaibo 
tvykstelėjimas. Jos balsas buvo toks panašus į Džulijos Ešli 
balsą. Pusvalandis su moterimi-drakonu, ir Roza Marija pavirto 
pabaisa. 

Ji staigiai prigludo prie lango. Temo. Kas gi ten vyksta? 


200 


Ji nieko negalėjo įžiūrėti. "Tik tamsius šešėlius tamsiame 
fone. Ar Retas vis dar ten tebebuvo? Ji prikišo ausį prie 
orlaidės. Bet viena, ką jai pavyko išgirsti tuo momentu, tai 
Pansės inkštimas. 

"Jeigu aš ko nors nepadarysiu, tai išprotėsiu". Ji nervingai 
ėmė žingsniuoti iš kampo į kampą. 

- Kodėl tokiame dideliame name tokie maži miegamieji? - 
nepatenkinta ištarė Skarletė. - Taroje bet kuris kambarys dvigubai 
didesnis už šitą. 

- Tau tikrai įdomu? Tuomet prisėsk, štai į tą supamąją 
kėdę prie ano lango. Geriau pasisupk užuot vaikščiojusi. Aš 
tuoj uždegsiu lempą ir papasakosiu tau apie Danmorą Lendingą, 
jei nori klausytis. 

- Aš negaliu tiesiog sėdėti. Aš einu apačion ir sužinosiu, 
kas vis dėlto vyksta. 

- Jeigu tu tai padarysi, jis tau niekada neatleis. 

Skarletė sugrįžo į vietą. 

Aistros lauke stiprėjo. Skarletės širdis buvo pasirengusi iššokti 
lauk. Skarletė pažvelgė į Rozą Mariją. Ši sėdėjo tarytum niekur 
nieko su savo įprasta veido išraiška. Geltona žibalinės lempos 
šviesa kambariui teikė vaizdingumo. Ji dar sutrikusi pavaikštinėjo 
ir sudribo į supamąją kėdę. 

- Gerai, papasakok man apie Danmorą Lendingą. 

Ji ėmė įnirtirgai suptis. Ir Roza Marija pradėjo savo 
pasakojimą apie šią vietą, kuri taip daug jai reiškė. O Skarletė 
Su įnirtingu pasitenkinimu toliau suposi. 

- Namas, - pradėjo Roza Marija, - tokius mažus miegamuosius 
turėjo todėl, kad anksčiau čia buvo vienuolių celės. O viršuje 
buvo jų tarnų celės. Apačioje buvo Reto kabinetas ir valgomasis, 
kuris dabar atstoja ir svetainę. Visos kėdės buvo apmuštos 
raudona oda, - svajingai tęsė Roza Marija. - Kai visi vyrai 
išjodavo į medžioklę, aš mėgdavau nulipti žemyn ir kvėpti tų 
kėdžių, cigarų dūmų ir viskio kvapą. Danmoras Lendingas 
Pavadintas garbei vietos, kur Batlerių protėviai gyveno Barbadose. 
Mūsų senelis iš Anglijos atvyko prieš šimtą penkiasdešimt metų. 
Jis pastatė Lendingą ir užveisė sodus. Jo žmona iki. vedybų 
Vadinosi Sofija Roza Marija Ros. Stai iš kur mano vardas. 

- O kodėl taip vadina Retą? 

- Mūsų senelio garbei. 

- Retas man pasakojo, kad senelis buvo piratas. 

- Iš tiesų? - nusijuokė Roza Marija. - Na, jis jau pasakys. 
Senelis išgyveno Anglijos blokadą per Revoliuciją taip pat, kaip 

Retas išgyveno jankių blokadą mūsų kare. Senelis nusprendė 
čia auginti ryžius. Aš manau, kad jis, žinoma, vertėsi dar kuo 
nors. Bet svarbiausias jo darbas buvo ryžiai. 

Skarletė ėmė suptis dar smarkiau. "Jei ji ir vėl kalbės apie 
ryžius, tai aš tuoj imsiu rėkti." 

Ir Skarletė suriko, bet nuo šautuvų šūvių, kurie triukšmingai 
suplėšė palyginti ramią naktį. Skarletė nulėkė prie lango. Paskui 
prie durų. Roza Marija paskui ją. Apglėbusi savo stipriomis 
rankomis Skarletę per liemenį, ji nutempė ją atgal. 

- Leisk, Retas turbūt... - ji sušvokštė: taip stipriai ją 
suspaudė Roza Marija. 

Skarletė mėgino ištrūkti. Smilkiniuose iš įtampos ėmė ūžti. 
Aptemo akys. Jos rankos bejėgiškai nukaro, ir tik tuomet Roza 
Marija ją paleido. 

- Atleisk, Skarlete, - pasigirdo jai iš kažkur. - Aš nenorėjau. 

Skarletė godžiai gaudė orą. Ji atsiklaupė keturpėsčia ir bandė 
atsikvėpti. 

Praėjo daug laiko, kol ji įstengė prašnekėti. Ji pakėlė galvą 
ir pamatė Rozą Mariją, stovinčią nugara į duris ir kupiną 
ryžto. 

- Tu manęs vos neužmušei, - suvapėjo Skarletė. 

- Atleisk, aš nenorėjau. Juk reikėjo tave kaip nors sulaikyti. 

- Kodėl? Aš norėjau pas Retą. Man reikia pas Retą. 

Jis dabar reiškė jai daugiau negu visas pasaulis. Nejaugi ta 
kvaila mergiotė negali to suprasti? Ji nieko niekada nemylėjo, 
ir niekas nemylėjo jos. | 

Skarletė pamėgino atsistoti. "O Šventoji Marija, aš tokia 
silpna." Jos rankos užčiuopė lovos kraštą. Ji buvo išblyškusi 
kaip vaiduoklis, o akys spindėjo šalta ugnimi... 

- Aš einu pas Retą, - tarė ji. 

Skarletė pamėgino prieiti prie durų, bet neįstengė Rozos 
Marijos net pajudinti iš vietos. 

- Jis tavęs nenori, - tyliai ištarė Roza Marija. - Jis pats 
man sakė. 


Dvidešimt ketvirtas skyrius 


Retas nutilo pusiau žodžio. Jis pažvelgė į Skarletę ir tarė: 

- Kas tau? Neturi apetito? Sako, čia oras sukelia apetitą. 
Tu mane stebini, brangioji. Aš pirmą kartą matau, kad tu 
atsisakytum valgio... 

Ji atplėšė savo žvilgsnį nuo nepaliestos lėkštės ir įsmeigė 
akis į jį. "Kaip jis iš viso gali su ja šnekėtis taip ramiai? Su 
kuo dar jis kalbėjosi, be Rozos Marijos? "Tikriausiai visas 
Čarlstonas žino, kad jis išvyko į Lendingą, o ji kaip kvailė 
velkasi paskui jį." 

Ji vėl nukreipė žvilgsnį į lėkštę, tingiai šakute badydama 
maisto gabalėlius. 

- Kas vis dėlto atsitiko? - paklausė Roza Marija. - Aš taip 
nieko ir nesupratau. 

- Įvyko tai, ką mes ir numatėme su mis Džulija. Jos 
plantacijų darbininkai ir mano šachtininkai organizavo suokalbį. 
Tu žinai apie tą kontraktą, kuris buvo pasirašytas lygiai prieš 
metus, sausio pirmąją. Džulijos Žmonės atėjo pas ją ir pasakė, 
kad aš moku beveik dvigubai daugiau, ir jeigu ji nepakels 
užmokesčio, tai jie išeis pas mane. Maniškiai irgi įsivėlė į tą 
žaidimą. Jie padarė tai, ką visada daro baltieji vargšai tokiais 
atvejais. Griebė šautuvus ir nusprendė truputį pašaudyti. Jie 
atėjo į namą, išgėrė čia viskio ir sukėlė netvarką. Nusiuntęs 
jus į viršų, aš jiems pasakiau, kad savo reikalus mėgstu tvarkyti 
pats. Ir man prireiks daug pastangų nuvesti juos visus į 
užpakalinį kiemą. Juodukai išsigando. Aš juos įtikinau, kad 
baltieji greitai nusiramins ir išsivaikščios namo... Po to grįžau 
pas baltuosius ir pasakiau, kad ir jiems reiktų išsiskirstyti. Bet 
truputį  paskubėjau. Kitą kartą būsiu protingesnis.  Klinčas 
Dokinsas visai pakvaišo ir ėmė ieškoti nuotykių. Jis apšaukė 
mane negrų tarnu ir nukreipė į mane pistoletą. Aš neturėjau 
daug laiko, kad išsiaiškinčiau, ar jis girtas ir gali iššauti. Aš 
tiesiog dailiai išmušiau iš jo rankų šautuvą. Tačiau jis suspėjo 
paspausti gaiduką ir padarė danguje daug skylių. 

- Ir tik tiek, - sušuko Skarletė. - Tu galėjai mums bent 
paaiškinti. 

- Ne tas man rūpėjo, mano džiaugsme. Klinčo išdidumas 
buvo užgautas, ir jis griebėsi peilio. Aš čiupau savo, ir grumtynėse 
nupjoviau jam nosį. 

Roza Marija išleido nenusakomą garsą. 

Retas ramindamas paėmė jos delną. 

- Tik patį galiuką. Bet kuriuo atveju jo nosis buvo tokia 
ilga. Aš ją taip puikiai pataisiau. 

- Bet, Retai, jis šito taip nepaliks, jis keršys. 

Retas neigiamai papurtė galvą. 

- Ne, užtikrinu tave, ne. Tai buvo garbingos grumtynės, 
tikra dvikova. Be to, Klinčas - vienas iš mano senų kompanionų. 


203 


Mes kartu tarnavome Konfederacijos armijoje. Jis buvo ginklų 
užtaisytojas, 0 aš jam vadovavau. Mus per daug kas sieja, kad 
susipyktume dėl nosies galiuko. 

- Gaila, kad jis tavęs nepribaigė, - aiškiai ištarė Skarletė. 
- Aš pavargau ir einu miegoti. 

Ji atsitraukė kėdę ir neskubėdama nuėjo į kambarį. 

Retas pabrėžtinai lėtai tarė jai įkandin: 

- Nėra geresnio palaiminimo už mylinčios žmonos 
palaiminimą. 

Skarletės viduje viskas kunkuliavo iš pykčio. 

- Tikiuosi, kad Klinčas čia kur nors už kampo tyko tavęs, 
kad garantuotai paleistų į tave kulką. 

Ir jau tikrai tuo momentu ji nebūtų liejusi ašarų dėl 
antrosios kulkos, skirtos Rozai Marijai. 

Roza Marija pakėlė taurę su vynu. 

- Noriu išgerti už tai, kad ši diena greičiau pasibaigtų. 


- Ar Skarletė serga? - paklausė Retas. - Aš tik pajuokavau 
dėl apetito. Nevalgyti - visai į ją nepanašu. 

- Ji susikrimtusi. 

- Aš ją susikrimtusią esu matęs daug dažniau negu tu. Ir 
paprastai ji valgo geriau, negu lenktynių žirgas. 

- Tai ne dėl charakterio. Kol jūs ten vienas kitam pjaustėte 
nosis, mes irgi negaišome laiko ir surengėme nedidelę dvikovą. 

Roza Marija spalvingai nupiešė Skarletės būseną tuo 
momentu, jos pastangas išsiveržti pas jį. 

- Aš nežinojau, kiek pavojinga jai buvo lipti žemyn. Ir 
neleidau jai išeiti. Manau, teisingai padariau. | 

- Tu absoliučiai teisi. Kas žino, kas galėjo atsitikti. 

- Bet man atrodo, aš laikiau ją labai tvirtai, ir ji vos 
neužduso. Tikrai, aš jos vos neuždusinau, - sumišo Roza Marija. 

Retas vos nenukrito nuo kėdės iš juoko. 

- Dieve mano! Aš viską atiduočiau, kad pamatyčiau tas 
imtynes. Skarletę O'Harą paguldė ant menčių mergiotė. 
Tikriausiai šimtai merginų Džordžijoje iki pūslių plotų tau, jei 
tik sužinotų. 

Tačiau raudonis neišnyko iš Rozos Marijos veido. Ji puikiai 
suprato, kad ne tai buvo Skarletės blogos nuotaikos priežastis, 
o Retas buvo vis toks pat linksmas ir niekas negalėjo sudrumsti 
jam nuotaikos. 

Skarletė atsibudo dar gerokai prieš švintant. Ji gulėjo 
nejudėdama tamsiame kambaryje. Ji stengėsi užmigti ar bent 
jau išgulėti tol, kol kas nors atsikels ir subildės apačioje. Bet 
kaip tyčia visur buvo tylu. 

Sugurgėjo skrandyje, ir ji pasibaisėjusi prisiminė, kad be tų 
sumuštinių pas Ešli užvakar per pusryčius ji nieko nevalgė. 
Štai kodėl ji atsibudo! Ji taip nori valgyti! 

Ploni šilkiniai naktiniai marškiniai buvo per lengvi tokiai 
šaltai nakčiai. Ji susisupo į šiltą storą pledą ir lėtai ėmė lipti 
žemyn. Dėkui Dievui, židinyje dar ruseno ugnis. Ji silpnai švietė 
ir skleidė šiek tiek šilumos. Tamsoje ji įžvelgė kelią į virtuvę. 
Jai buvo vis tiek ką valgyti. Kad tik kuo nors prikimšus 
skrandį. 

- Stovėk vietoje arba aš peršausiu tau kiaušą! - Šaižiai 
nuskambėjo tamsoje Reto balsas. Skarletė krūptelėjo. Pledas 
nuslydo ant grindų ir į ją padvelkė šaltas nakties oras. 

- Taiklus šaulys, - sarkastiškai tarė Skarletė, keldama pledą. 
- Mažai tu vakar mane išgąsdinai. Aš vos iš savęs neiššokau. 

- Kas tave čia atvedė, Skarlete, tokiu ankstyvu laiku? Juk 
galėjau tave nušauti. 

- Ką tu čia veiki pasislėpęs ir gąsdini žmones? - paklausė 
Skarletė, su savo apdangalu panaši į aukščiausiąjį teisėją. - Aš 
einu į virtuvę pusryčiauti, - pareiškė ji oriai. 

Retą pralinksmino ši scena. 

- Aš tuoj užkursiu ugnį. Ir pats ketinau išsivirti kavos. 

- Tai tavo namas. Manau, gali sau leisti, jei panorėsi. 

Skarletė nelyginant kokonas stovėjo prie uždarytų durų virtuvėn. 

- Galbūt atidarysi man duris? 

Retas įmetė porą pliauskų į židinį. Židinio karštis akimirksniu 
pavertė jas ugnimi. Jo veidas surimtėjo, jis atidarė duris ir 
nuėjo paskui Skarletę. Virtuvėje buvo tamsu. 

- Jeigu leisi, - Retas įbrėžė degtuką ir uždegė lempą. 

Skarletė jautė jo balse tramdomą juoką, bet tai jos visai 
neerzino. 

- Aš tokia alkana, kad suvalgyčiau arklį, - tarė ji. 

- Tik ne arklį. Aš teturiu tris ir du iš jų niekam tikę. 

Jis užmovė stiklinį gaubtą ant lempos ir meiliai nusišypsojo 
Skarletej. 

- Ką manai apie kiaušinius ir gabalą kumpio? 

- Du gabalus. 

- Skarletė atsisėdo ant suolo palei stalą, parietusi po savimi 
Ojas. 

Retas iš bufeto atnešė pradėtą kumpio gabalą, sviesto ir 
kiaušinių. 

- Kavos malūnėlis už tavęs ant palangės, ten pat ir kava 
skardinėje. Jei tu sumalsi kavą, kol aš supjaustysiu kumpį, 
pusryčiai bus paruošti kur kas greičiau. 

- Kodėl tau nesumalus kavos, kol aš virsiu kiaušinius? 

- Todėl, kad krosnis dar neįkaito, mis priekabiautoja. Greta 
kavos malūnėlio duona. Nors duoną supjaustyk. Aš viską paruošiu. 

Po servetėle Skarletė rado duoną. Atsilaužusi gabalėlį, įsidėjo 
į burną. Ir kramtydama ėmė malti kavą. Ore pasklido kepto 
kumpio kvapas. 

- Ach, kaip kvepia, - džiugiai sušuko ji. 

Greitais judesiais ji sumalė kavą. 

- Kur kavinukas? 

Ji atsisuko ir pamačiusi Retą nusijuokė. Šis stovėjo viduryje 
virtuvės prisijuosęs virtuvinį rankšluostį ir su šakute rankoje. 

- Kas juokingo? 

- Ar kelnes saugai? Jos sudegs kartu su rankšluosčiu. Man 
pirma reikėjo tavęs paklausti, ar tu ką nors moki. 

- Niekai, madam. Aš mėgstu virti ant atviros ugnies. Mane 
tai sugrąžina į tas dienas, kai mes kepdavome mėsą perėjose. 

- Jūs tikrai taip kepdavote mėsą? Kalifornijoje? 

- Taip. Jautieną arba avieną - arba mėsą to, kas nepanoro 
man išvirti kavos. 

Jie tylėdami pusryčiavo. Buvo šilta ir jauku tamsiame 
kambaryje. Pro krosnies plyšius skverbėsi raudona šviesa. Kavos 
kvapas maloniai kuteno nosį. Skarletei norėjosi, kad šie pusryčiai 
tęstųsi amžinai. Roza Marija tikriausiai pamelavo. Retas negalėjo 
pasakyti, kad aš jam nereikalinga. 

- Retai? 

- Ką? - jis gėrė kavą. 

Ji norėjo paklausti, ar jis nori, kad tai tęstųsi labai ilgai, 
bet pabūgo viską sugadinti. 

- Ar yra grietinėlės? 

- Bufete. Aš atnešiu. Laikyk kojas šiltai... 

Ji neišlaikė. 

- Retai? 

- Taip? 

- Ar mudviem štai taip gerai galėtų būti amžinai? Juk 
dabar mums išties gera. Kodėl tu apsimeti, kad neapkenti 
"manęs? 

- Skarlete, - ištarė jis nuvargusiu balsu, - gyvūnas puola, 
kai jį sužeidžia. Instinktas stipresnis už protą, stipresnis už 
troškimus. Kai aš atvykau į Čarlstoną, tu visą laiką vijai mane 
į kampą. Nuolat mane skubinai. Tu ir dabar tą darai. Tu 
negali palikti manęs paties su savimi. Tu negali manęs paleisti. 

- Aš paleisiu tave. 

- Tau nereikalingas gerumas, tau reikalinga nuoga meilė. 
Beatodairiška meilė. Bet tada tu jos nenorėjai. Aš pailsau. 

Reto balsas darėsi vis šaltesnis, jame vis labiau buvo justi 
abejingumas. 

- Suprask, Skarlete. Mano širdyje buvo meilės už tūkstantį 
dolerių. Auksinių, 0 ne popierinių. Ir aš viską išleidau tau, 
iki paskutinio penio. Tu išsunkei mane kaip skudurą. 

- Aš buvau neteisi, Retai. Aš tik bandau kažką sugrąžinti. 

Mintys ėmė suktis Skarletės galvoje. "Aš galiu atiduoti jam 
tūkstančius dolerių iš savo širdies, - mąstė ji. - Ir jis vėl 
pamiltų mane, todėl kad nebūtų subankrutavęs. Jis gautų viską 
su kaupu. Jeigu tik visa tai jam būtų reikalinga. Aš turiu jį 
priversti..." 

- Skarlete! - tęsė Retas. - Atgal kelio nėra. Negriauk to, 
kas dar yra likę. Tegu lieka gerumas. Man nuo to tik geriau. 

Ji pasičiupo jo žodžius. 

- Taip, žinoma, Retai, prašau, būk toks pat geras kaip 
anksčiau, kol aš nesugrioviau mūsų pilies Aš nebekankinsiu 
tavęs. Būkime tiesiog draugai, kol sugrįšime į Atlantą. Man to 
užteks. Man buvo taip gera per mūsų pusryčius. Ant tavo 
prijuostės dėmė. 

Ji dėkojo Dievui už tai, kad toje tamsoje jis negalėjo matyti 
jos veido taip pat kaip ir ji jo. 

- Tai viskas, ką tu norėjai sužinoti? - tarė Retas blogai 
Slėpdamas palengvėjimą. Skarletė gurkštelėjo daugiau kavos, kad 
suspėtų pagalvoti, ką atsakyti. Bet ji įstengė tik apsimestinai 
nusijuokti. 

- Taip, žinoma, kvaila. Aš jaučiau, kad man nieko neišeis. 
Bet, atrodė, reikia visgi pamėginti. Aš daugiau tavęs 
nebekankinsiu, bet negadink man Sezono. Tu žinai, kaip aš 
mėgstu šventes. Ir jeigu tu jau toks geras, įpilk man dar kavos. 


Po pusryčių Skarletė užlipo į savo kambarį apsirengti. Buvo 
dar tamsu, bet ji buvo tokia įsiaudrinusi, kad negalėjo nė 
pagalvoti apie miegą. "Štai viskas ir susitvarkė", - pagalvojo ji. 
Pusryčiai jam irgi patiko. Ji tuo tikra. 

Ji apsivilko rudą kelionės kostiumą ir susišukavo atgal 
plaukus, prisisegusi juos segtukais. Siek tiek pasikvėpino, kad 
primintų sau, jog ji vis dėlto moteris... 

Ji stengėsi pereiti koridoriumi kaip galima tyliau. Kuo ilgiau 
miegos Roza Marija, tuo geriau. Beveik išaušo. Skarletė užpūtė 
lempą. "O, duok Dieve, bus gera diena. Duok Dieve, neprikrėsti 
klaidų. Tegu visa diena bus tokia pat kaip pusryčiai. Ir visa 
būsima naktis. Tai naujametinė naktis." 

Tvyrojo ypatinga priešaušrio tyla. Stengdamasi netriukšmauti, 
Skarletė nulipo žemyn. Skaisčiai degė ugnis. Retas įmetė dar 
malkų, kol ji rengėsi. Ji sunkiai įžvelgė tamsų šešėlį, apgaubtą 
nuo lango krintančios pilkos šviesos. Jis sėdėjo kabinete nugara 
į ją. Ji ant pirštų galų priėjo prie jo durų ir atsargiai pabeldė. 

- Ar galima įeiti? - sušnibždėjo ji. 

- Aš maniau, kad tu atsigulei, - tarė Retas. Jo balsas buvo 
pavargęs. Ji prisiminė, kad jis visą naktį saugojo namą. Ir ją. 
Ji užsinorėjo priglausti jo galvą prie savo krūtinės ir nuimti 
nuovargį. 

- Nebuvo prasmės gultis. Išaušus tarakonai ėmė krebždėti 
kaip išprotėję. Nieko, jeigu aš čia pasėdėsiu? 

- Įeik, - tarė Retas, nežiūrėdamas į ją. 

Skarletė įėjo ir tyliai atsisėdo. "Įdomu, kur jis taip susikaupęs 
žiūri? Laukia Klinčo Dokinso užpuolimo?" 

Užgiedojo gaidys ir išgąsdino ją. Už langų slinko pirmieji 
aušros spinduliai. Ir tas vaizdas, kurį išvydo Skarletė, privertė 
ją sušukti. Sudegintas namas tamsavo savo nelygiais griuvėsiais, 
atrodė, kad jis dar rusena, o Retas ramiai žiūri, kaip jis baigia 
sudegti. 

- Nežiūrėk, Retai, - maldavo Skarletė. - Neskaudink savęs 
be reikalo. 

- Aš privalėjau ten būti. Aš privalėjau juos sulaikyti. 

Atrodė, kad jo balsas jam nepriklausė. 

- Visai ne. Jų galėjo ten būti šimtai... Jie būtų užmušę 
tave ir sudeginę viską aplinkui. 

- Jie neužmuše Džulijos Ešli, - tarė jis kažkaip netvirtai. 

Raudona šviesa už lango pavirto auksine, nuo ko ryškiau 
pasimatė žiojėjančios juodos židinių skylės. Retas nusisuko nuo 
lango ir įniršęs susigriebė už smakro, taip įniršęs, kad buvo 
girdėti, kaip pirštuose čiuža nenuskusta barzda. Po akimis 
atsirado mėlynės, matomos netgi tamsiame kambaryje. Juodi 
plaukai buvo nesušukuoti. Jis atsistojo, nusižiovavo ir pasirąžė. 

- Dabar viskas ramu, aš galiu prigulti. Jūs su Roza Marija 
pasaugosite. 

Jis atsigulė ant suolo ir iškart užmigo. 

Skarletė stebėjo, kaip jis miega. 

Aš niekada jam nepasakysiu, kad myliu jį. Tai daro jį per 
daug pasitikintį Aš niekuomet to nepasakysiu... 


Dvidešimt penktas skyrius 


Iš ryto Retas buvo kažko susirūpinęs. Jis prašė Skarletės ir 
Rozos Marijos netrukdyti ir kur nors išeiti. Jis statė kažką 
panašaus į tribūną, kad kitą dieną surengtų čia ceremoniją su 
kalbomis. 

- Darbo liaudis nemėgsta, kad tokiuose renginiuose dalyvautų 
moterys. Ir aš nenoriu, kad mama manęs klausinėtų, iš kur 
mergaitės sužinojo tiek daug ne pačių puikiausių žodžių. 

Paklausiusios Reto, merginos nuėjo pasivaikščioti į sodą. 
Takeliai buvo gana dulkėti, ir greitai juodi Skarletės bateliai 
tapo pilki. Kaip čia viskas skyrėsi nuo Taros, netgi žemė. Jai 
viskas atrodė netikra: ir dulkės nebuvo raudonos, ir daržovės 
per daug didelės, o daugelio ji nepažinojo. 

Bet Reto sesuo Batlerių valdas taip aistringai mylėjo, kad 
netgi nustebino Skarletę. "Kodėl ji šia vieta taip žavisi kaip 
kad aš žaviuosi Tara?“ Roza Marija nepastebėjo Skarletės 
Pastangų rasti tą žemę, kurią ji pažįsta. 

Ji buvo pasinėrusi prarastame pasaulyje: Danmoras Lendingas 
prieš karą. 

- Ta vieta vadinosi "nematomas sodas" todėl, kad ta žalia 
užtvarą palei takelį slėpė jį nuo žmonių akių tol, kol į jį 
neįžengi. Kai buvau maža, slėpdavausi ten, kad nereiktų eiti 
Praustis. Tarnai vaikščiojo takais, šūkavo ir negalėjo manęs 
rasti. Aš atrodžiau sau tuomet tokia protinga. Ir kai mama 
surasdavo mane sode, vaizduodavo tokią nustebusią... aš ją taip 
Myliu. 

- Aš irgi turėjau mamą. Ji... 

Roza Marija nieko negirdėjo be savęs. 

- Takeliu žemyn bus spindintis tvenkinys. Ten plaukiodavo 
Juodos ir baltos gulbės. Retas sako, kad jos galbūt sugrįš. Ten 
Joms visada viskas paruošta. Matai krūmokšnius? Jie specialiai 
Pasodinti gulbėms, kad jos galėtų ten sukti lizdus. Ten buvo 
Maža graikiška pilis. Daug kas bijo gulbių dėl snapų ir sparnų. 

Bet mūsiškiai leisdavo man netgi plaukioti su jomis. Mama 
skaitė man "Bjaurųjį ančiuką" sėdėdama ant suolelio. Kai išmokau 
skaityti, skaitydavau jį gulbėms... 

- Tas takelis veda į rožių sodą. Gegužį jo aromatas justi 
už mylios. 

- Ten žemyn upe buvo didžiulis ąžuolas su dreve. Retas ją 
išskobė, kai buvo dar berniukas. Paskui aš ten žaisdavau. 
Įlįsdavau vidun su knyga, pasiimdavau pyragaičių ir galėdavau 
sėdėti ten valandų valandas. Ąžuolas daug geriau negu pavėsinė, 
kurių man padarė tėtis. Ten viskas buvo kaip žaislai, Žaisliniai 
baldai, arbatos indai, lėlės... 

- Einam čia. Čia pelkė. Galbūt čia dar yra aligatorių. Oras 
geras, ir jie neturėtų lindėti savo žiemos būstuose. 

- Ne, dėkui. Kojos pavargo. Pasėdėsiu minutėlę ant akmens. 

Akmuo pasirodė besąs moters, aprengtos antikiniais drabužiais, 
statulos nuolauža. Iš tikro Skarletė nepavargo, tiesiog neturėjo 
jokio noro žiūrėti į aligatorius. Ji atsisėdo ant akmens, atkišusi 
nugarą saulėn. Pamažu ji ėmė priprasti prie ją supančios aplinkos. 
Gyvenimas čia visai ne toks kaip Taroje. Gyvenimas čia tekėjo 
pagal visai kitus dėsnius, apie kuriuos ji ničnieko neišmanė. 

Nepaisant saulės šilumos, ji truputį sušalo. Netgi jei Retas 
plušės iki savo dienų pabaigos, jis niekuomet neįstengs jo 
padaryti tokiu, koks jis kažkada buvo. JIs, man regis, tuo ir 
nori užsiimti. Ir jam visai nebeliks laiko man. Ir netgi būdama 
svogūnų ar morkų specialistė, ji negalėtų pritapti prie jo 
gyvenimo bet kokiu atveju. 

Roza Marija sugrįžo nusivylusi: ji nerado nė vieno aligatoriaus. 
Ji be perstojo tarškėjo visą kelią atgal, pasakodama Skarletei 
apie. laukus ir sodus, linksmindama ją pasakomis apie ryžių 
rūšis ir apie tai, kaip pjauti žolę, linksmomis istorijomis iš 
savo vaikystės. 

- Neapkenčiu vasaros! 

- Kodėl? - nustebo Skarletė. 

Ji visada mėgo vasarą. Kai kiekvieną savaitę daug švenčių, 
triukšminga ir linksma. 

Roza Marija jai papasakojo, kad vasarą visi išvyksta į miestą, 
todėl kad iš pelkių pakyla kažkoks užkratas ir galima susirgti 
maliarija. Visi, kas gali, gegužį išvažiuoja ir sugrįžta su pirmaisiais 
šalčiais spalyje. 

Galų gale Retui tuomet gali atsirasti laiko ir jai. Čia irgi 
yra Sezonas. Ir Retas turi atvažiuoti lydėti mamą, seserį ir ją. 
Ji netgi buvo patenkinta: išleis jį pas savo gėles visiems 

penkiems mėnesiams, jeigu likusius jis bus su ja. Ji netgi galėtų 
išmokti jo -kamelijų pavadinimus. 

- Kas tai? - Skarletė įbedė akis į didžiulį baltą daiktą, 
primenantį angelą, stovintį ant balto postamento. 

- O, tai mūsų kapas. Jam jau 150 metų. Kai aš ištiesiu 
kojas, irgi čia gulėsiu. Jankiai truputį angelą apgadino. Bet 
kapų nelietė. Aš girdėjau, kad kartais jie išrausdavo kapus 
ieškodami brangenybių. 

Airių emigranto vaikas, Skarletė buvo priblokšta tos tradicijos 
ilgaamžiškumo ir pastovumo. "Aš sugrįšiu į tą vietą, kur keliai 
veda gilumon“, - pasakė kartą Retas. Dabar ji suprato tų 
žodžių prasmę. 

- Eime, Skarlete. Tu stovi lyg įkasta. Mes beveik atėjome. 
Greitai pailsėsi. 

Skarletė prisiminė, kodėl ji išėjo pasivaikščioti. 

- Aš visai nepavargau. Greitai šventė, ir reikia nuskinti 
keletą pušies šakelių papuošti namą... Ė 

- Puiki mintis. Čia pilna pušų. Labai gerai, - tarė Retas, 
apžiūrinėdamas ką tik pastatytą platformą, papuoštą baltomis, 
raudonomis ir mėlynomis lentomis. - Atrodo labai patraukliai, 
kaip tik baliui. 

- Kas per balius? - pasidomėjo Skarletė. 

- Aš pakviečiau nuomininkus su šeimomis. Labai reikalingas 
dalykas. Iki ryto jie taip prisigers, kad rytoj jiems nekils jokio 
noro aiškintis su juodukais santykių. Tu, Roza Marija ir Pansė 
užlipsite viršun prieš jiems ateinant. Čia viskas bus labai griežtai. 

Skarletė sėdėjo miegamajame ir tylėdama žiūrėjo į žvakės 
liepsną. Kaip ji gailėjosi, kad nepasiliko mieste. Rytoj ji visą 
dieną prasėdės kaip užrakinta. O tuomet, kai jie ketina sugrįžti, 
bus per vėlu daryti šukuoseną baliui. 

Ir Retas niekada jos nepabučiuos. 

Per visas praėjusias dienas Skarletė patyrė tiek malonumų, 
Kiek nebuvo patyrusi per visą savo gyvenimą. Ji buvo nuostabi. 
Ji buvo dėmesio centre. Priėmimuose vyrai sukosi apie ją. O 
J! tlirtavo su jais kaip senais laikais, vis eidama gražyn. Tarytum 
Jai vėl buvo šešiolika. 

Tačiau greitai jai viskas nusibodo. Jai buvo reikalingas tik 
Retas, bet prie jo jai taip ir nepavyko priartėti. Jis buvo 
Paslaugus matant kitiems. Bet Skarletė buvo įsitikinusi, kad jis 
Nuolat žvilgčioja į kalendorių, skaičiuodamas dienas, kada galės 
IsVažiuoti. Nejaugi jis prarastas jai amžinai? 

Ypač ją erzino Reto draugystė su Tomiu Kuperiu. Jaunuolis 
nuolat sukiojosi apie Retą. Ir šis buvo jam palankus. Tomiui 
per Kalėdas padovanojo jachtą, ir Retas mokė jį su ja elgtis. 
Namo antrajame aukšte buvo mažas teleskopas. Ir Skarletė, 
kandžiodama iš pykčio lūpas, žiūrėjo, kaip jie sklendė per 
vandens lygumą kaip paukščiai... "Kodėl ir manęs nepasiima 
paplaukioti? Aš taip mėgstu plaukioti! Anksčiau tiek daug 
plaukiojau ir ne su tokia griuvena kaip Tomio. Jiems taip 
gera, jie tokie laimingi!" 

Laimė, ji ne visada turėjo laiko sėdėti prie tos šnipės akies. 
Kaip ir anksčiau, priėmimai ir vakarėliai tebebuvo pagrindinis 
Sezono užsiėmimas. Buvo ir kitų reikalų. 

Būtų geriau, žinoma, jei būtų pavyduliavęs Retas, 0 ne ji. 
Bet buvo kaip tik atvirkščiai. Atrodė, kad jo nejaudino tas 
patrauklumas, kurį vėl atgavo Skarletė. Be rezultatų! 

Ji privalo priversti ją pastebėti! Ji nutarė išsirinkti vieną iš 
tuzino gerbėjų: turtingą, gražų, jaunesnį už Retą. Tokį, kuris 
galėtų sukelti pavydą. Ji pasidažė, gausiai pasikvėpino ir išsirengė 
į medžioklę, nutaisiusi patį nekalčiausią veidą. 

Midltonas  Kortnis stotingas ir gražus, išraiškingų akių, 
akinamai baltais dantimis ir ne mažiau akinama šypsena. Skarletei 
jis pasirodė pats subtiliausias vyras mieste. Svarbiausia, jis taipogi 
turėjo fosfatų šachtą, tik dvidešimt kartų didesnę negu Reto. 
Sveikindamasis jis paėmė jos ranką, darydamas reveransą slapčia 
pasižiūrėjo ir nusišypsojo. 

- Brangioji, laikyčiau garbe pakviesti jus sekančiam šokiui. 

- Jei jūs to nepadarytumėt, sudaužytumėt mano širdį. 

Kai pasibaigė polka, Skarletė atsainiai išskleidė vėduoklę 
ir taip ėmė mosuoti, kad plaukai ėmė sklaidytis į visas 
puses... 

- Dieve, aš jaučiu, kad man trūksta oro, aš galiu apalpti, 
tiesiai jums ant rankų, misteri Kortni. 

- Būkit tokia gera. 

Jis apdairiai pakišo sulenktą ranką. Skarletė beveik pakibo, 
ir jis privedė ją prie suolo šalia lango. 

- O, prašau, misteri, Kortni, sėskite priešais mane ir truputį 
žemiau. Man skauda kaklą ir taip man bus patogu žiūrėti į 
jus. 

Kortnis atsisėdo, netgi labai arti. 

- Visai nenoriu sudaryti nepatogumų jūsų kaklui, - tarė 
jis. 

Jo akys lėtai slinko žemyn kaklu, krūtine. Jis buvo nemažiau 
patyręs šiame Žaidime, kurį jie Žaidė. 

Ji sėdėjo kukliai nuleidusi akis, tarytum suprastų, ko nori 
Kortnis. Slapta ji svaidė į jį Žvilgsnius pro blakstienas. 

- Tikiuosi, kad šis mano silpnumas, jūs suprantate, nėra 
dingstis jus sulaikyti ir atimti jums galimybę pašokti su savo 
širdies mergina. 

- Ledi, su kuria dabar kalbuosi, ir yra mano širdies mergina, 
misis Batler. 

Skarletė pažvelgė jam tiesiai į akis ir žavingai nusišypsojo. 

- Būkit atsargus, misteri Kortni. Jūs rizikuojate susukti man 
galvą. 

- Aš tą ir darau, - tarė jis jai tiesiai į ausį, ir ji pajuto 
jo kvėpavimo šilumą ant savo krūtinės. 

Labai greitai viešas romanas tapo svarbiausiu aptarinėjimų 
objektu Sezone. Kiek kartų jie kartu šoko kiekviename baliuje, 
kada jie gėrė vyną iš vieno bokalo... 

Midltono žmona Edita vis balo ir balo. Ir niekas negalėjo 
suprasti Reto ramybės. Kodėl jis nieko nedaro? Mažas Čarlstono 
pasaulis buvo sutrikęs. 


Dvidešimt šeštas skyrius 


Kasmetinės lenktynės buvo antroje vietoje pagal pramogų 
reikšmingumą Čarlstone. O viengungiai jas laikė vieninteliu 
įvykiu. "Valsais daug neuždirbsi", - reikšmingai sakydavo jie. 

Prieš karą, Sezono metu, žirgų lenktynės vykdavo visą savaitę. 
Paskui atėjo apgulties metai, artilerijos ugnis perėjo per visą 
miestą. Didžiuliame ovaliniame lauke, kur vykdavo lenktynės, 
buvo įkurta Konfederacijos armijos ligoninė. 1865 metais miestas 
pasidavė. 1866-aisiais energingas entuziastas, Augustas Belmontas, 
bankininkas iš Volstryto, nupirko didžiulius akmens vartus, kurie 
atstojo įėjimą į senąjį lenktynių lauką, ir pervežė juos, jie 
turėjo tapti Belmonto Lenktynių parko vartais. 

Balių ir vakarėlių tradicija atgimė praėjus dvejiems metams po 
karo. Bet kur kas daugiau laiko prireikė atgaivinti arklių lenktynėms 
bombų išraustame lauke. Bet viskas jau buvo nebe taip kaip 
anksčiau.  Vykdavo vienas balius vietoj trijų. Vietoj Lenktynių 
savaitės vykdavo Lenktynių diena. Vartų taip ir neatstatė. 

Tačiau 1875 metų sausį visi ČCarlstono gyventojai šventė 
antrąsias žirgų lenktynių metines. Visos mašinos buvo papuoštos 

žaliai baltomis juostomis. Klubo spalvos garbei. Arkliai žaliai 
baltomis kamanomis. Į uodegas ir karčius buvo įpinti margi 
kaspinai. 

Retas savo trims ledi padovanojo po mažą skėtį nuo saulės. 
Jis džiugiai šypsojosi: 

- Jankiai užkibo. Misteris Belmontas pats atsiuntė dvi kumeles, 
o Gugenheimas - vieną. Jie nežino apie naująjį jauniklį, kurį 
Mailsas Briutonas paslėpė pelkėse. Mailsas nužiūrėjo vieną 
trimetinę, kuri lengvai gali suploninti storas pinigines. 

- Tai jūs ten lažinatės iš pinigų? - pasidomėjo Skarletė. 

- Ne, taip sau, tikriausiai, - nusijuokė Retas. Jis išdalijo 
moterims tuščius blankus. 

- Statykite už Mieląją Salę, 0 už išloštus pinigus prisipirkite 
visokių niekučių. 

"Kaip jis gerai nusiteikęs, - pagalvojo Skarletė. - Jis įkišo 
man popierėlį tiesiai į pirštinę. Galėjo paduoti į rankas. Bet 
taip nebūtų palietęs mano rankos. Kodėl jis ėmė mane pastebėti? 
Jis mano, kad aš žaviuosi kitu. Atrodo, suveikė." 

Ji nerimavo, kad su Midltonu nuėjo per toli, dovanodama 
jam kas trečią šokį. Ji Žinojo, Žmonės apie tai šneka. Na ir 
tegu šneka, kad tik būtų naudos ir grįžtų Retas. 

Ją pribloškė lauko dydis. Ji nemanė, kad jis toks didžiulis! 
Kad čia bus orkestras! Taip daug žmonių. Ji sutrikusi sukiojo 
galvą. 

- Retai... Retai, žiūrėk, visur jankių kareiviai. Jie nori 
uždrausti Žirgų lenktynes?! 

Retas nusišypsojo. 

- Tu manai, jankiai ne azartiški Žmonės? Jie čia atėjo, kad 
pasidalytų su mumis savo pinigais. Aš su malonumu žiūriu į 
aną pulkininką štai ten su kitais karininkais. Jie tikriausiai 
daugiau praloš, negu išloš. 

- Kodėl tu toks tikras? - mėgino išsiaiškinti Skarletė. - Jų 
arkliai štai kokie stotingi, o tavo Mieloji Salė - pelkių ponis. 

Retas sučiaupė lūpas. 

- Išvaizda neturi reikšmės, kai į reikalą įsimaišę pinigai. Tu 
gali pastatyti už Belmonto kumelę. Aš daviau tau pinigų, gali 
su jais elgtis kaip nori. Mama, eime viršun, iš ten geriau 
matyti. Eime, Roza Marija. 

Jis paėmė jas po ranka. 

Skarletė nuskubėjo paskui juos. 

- Aš neturėjau galvoje... 

Bet ji atsidaužė į tylos sieną. Ji sustojo nieko nesuprasdama. 
Už ką iš tiesų pastatyti pinigus? 

- Ar galiu aš kuo nors jums padėti, mem? - tarė greta 
stovintis vyriškis. 

- Galbūt. 

Jis atrodė gana padoriai. Ji kaltai nusišypsojo. 

- Aš niekada nesu lošusi lenktynėse. 

Vyriškis nervingai nusiėmė kepurę ir gniauždamas ją rankose 
kažkaip neįprastai žiūrėjo į Skarletę. "Galbūt man nevertėjo su 
juo pradėti kalbėtis?" - šmėkštelėjo jai galvoje. 

- Atleiskite, mem. Nenuostabu, kad jūs manęs neprisimenate. 
Bet aš jus pažįstu. Jūs mis Hamilton. Jūs slaugėte mane 
ligoninėje. Aš vadinuosi Semas Forestas, iš Džordžijos. 

Ligoninė! Prieš akis prabėgo išvargę veidai, kruvini tvarsčiai, 
gangrenų dėmės ant mirusių kareivių kūnų. 

Foresto veide atsirado nesmagi išraiška. 

- Atleiskite, mis Hamilton. Aš nenorėjau jūsų užgauti ar 
nuliūdinti. 

Skarletė manė, kad jai niekuomet neteks prisiminti tų dienų. 
Ji paėmė Semą už rankos ir jam nusišypsojo. 

- Aš seniai ištekėjusi ir turiu kitą pavardę. Jau daug metų 
esu misis Batler. Mano vyras iš Čarlstono, štai kodėl aš čia. O 
jūsų Džordžijos akcentas kelia man nostalgiją. Kas jus čia atvedė? 

Jį atvedė arkliai. Po ketverių metų kavalerijoje jis išmanė 
uk apie arklius ir nieko daugiau. Jis šiek tiek susitaupė ir 
ėmė pirkti arklius. 

- Dabar išvedinėju veisles. Ir štai aš čia. Tai man buvo 
tokia puiki žinia, kad Čarlstone vėl prasidėjo lenktynės. Niekur 
Pietuose šito nėra. 

Skarletė vaizdavo, kad jai įdomu, kol jie ėjo padaryti statymų 
ir atgal į tribūnas. Ji atsisveikino su juo taip, tarsi pagaliau 
atsikratė. 

Tribūnos buvo sausakimšos, bet Skarletė nesunkiai surado 
saviškius po skėčiais ir ėmė skverbtis link jų. Eleonora jai 
pamojo, Roza Marija Žiūrėjo kažkur į šoną. 

Retas pasodino Skarletę tarp Rozos Marijos ir motinos. 
Eleonora buvo nenatūraliai įsitempusi. Midltonas Kortnis su 
Savo žmona sėdėjo toje pačioje eilėje. Jie sveikindamiesi 
pamojavo, ir Retas atsakė. Midltonas ėmė aiškinti žmonai, kur 
Startas, kur finišas. Tuo metu Skarletė garsiai tarė Reto motinai: 

- Jūs neįsivaizduojate, ką dabar mačiau. Kareivį iš ligoninės. 

Ir Skarletė pajuto, kaip Eleonora su palengvėjimu atsiduso. 

Judėjimas tribūnose stiprėjo. Žirgai ėjo į startą. Skarletė 
sėdėjo išsižiojusi. Jai buvo labai neįprastas šitoks reginys. 
Šventinis blizgesys, puošniai apsirengę raiteliai. Orkestras grojo 
linksmą motyvą. Skarletė juokėsi, pati šito nejausdama. 

- Žiūrėkit, žiūrėkit! - džiaugėsi ji visai nepastebėdama, kad 
Retas žiūri ne į arklius, 0 į ją. 

Po trečiojo starto paskelbė pertrauką. Užtempė didžiulius 
tentus virš žaliai baltų stalų su užkandžiais. Minioje nardė 
padavėjai su padėklais, ant kurių stovėjo šampano bokalai. Ji 
vieną paėmė, apsimesdama, kad nepažino dvariškio  Minio 
Ventvorto. Ji jau žinojo Čarlstono papročius laikinai skolinti 
netgi tarnus, tarsi jie priklauso iškilmių šeimininkams, ir visi 
tai žinojo. 

- Nesu girdėjusi nieko kvailesnio, - tarė Skarletė, kai misis 
Batler pirmą kartą jai tą paaiškino. Kaip galima apsimesti, 
jeigu ant tarno Minio Ventvorto padėklo yra Emos Anson 
ženklas. "Tokios buvo kai kurios Čarlstono keistenybės. 


- Skarlete, - pašaukė Roza Marija. - Greitai skambutis. 
Eime į vietą, kol visa minia dar čia. 


Žmonės grįžo į vietas. Skarletė žiūrėjo į juos pro mažą 
binoklį, kurį pasiskolino iš mis Eleonoros. Ten buvo ir tetos. 
Dėkui Dievui! Ji nesusidūrė su jomis per pertrauką. Ir Salė 
su savo vyru. Su jais buvo Džulija Ešli. 

Skarletė sukiojo binoklį į visas puses. Kaip gera stebėti 
žmones, kai jie šito nežino. A! Ten buvo senasis Džozis 
Ensonas. Jis snaudė, o žmona kažką gyvai jam pasakojo. Tai 
gaus pylos, jeigu ji pastebės! A! Rosas! Labai blogai, kad jis 
jau sugrįžo, bet Eleonora apsidžiaugs. O, ten Ana. Ji atrodo 
kaip senė su vaikais. Tikriausiai tai našlaičiai. Ar ji mane 
mato? Eina čionai. Ne, ji čia nežiūri. 

Ji atrodo labai susijaudinusi. Pagaliau Edvardas Kuperis jai 
pasipiršo? Turbūt. Ji žiūri į jį, tarytum jis eitų vandens 
paviršiumi. Taip, be abejonės pasipiršo. 

Skarletė nukreipė binoklį į Edvardą. 

Jos širdis ėmė plakti. Ten buvo Retas. Jis kalbėjosi su 
Edvardu. Atrodė toks elegantiškas. Ji staigiai pasuko binoklį, į 
akiratį pateko Eleonora. Skarletė sėdėjo užkandusi žadą. Aplink 
nieko daugiau nebuvo. Ji pažvelgė į Aną, į Retą, vėl į Aną. 
Nebuvo abejonės! Skarletei pasidarė bloga. Paskui ją apėmė 
įniršis. 

216 


"Ach, tu nelaiminga vagile! Ji man taip įžūliai meilikavo, 
O pati už mano nugaros rezga romanus su mano vyru. Bet 
aš ją savo rankomis pasmaugsiu!" 

Suprakaitavo delnai. Binoklis drebėjo rankose. Nejaugi jis į 
ją žiūri? Ne, juokiasi su mis Eleonora... Hugerių sveikinimai... 
Halsiai... Pinskiai... Sevidžai... Skarletė neatsiplėšdama žiūrėjo į 
Retą. 

Jis nebežiūrėjo į Aną. Ši spoksojo į Retą, tarytum norėtų 
suėsti. Bet jis netgi nepastebėjo šito. Iš principo nebuvo ko 
jaudintis. Paprasčiausiai jauna mergiotė norėjo apsukti galvą 
suaugusiam vyriškiui. 

Bet kodėl jai nieko neišėjo? Kodėl nesiseka visoms Čarlstono 
merginoms. Jis toks gražus, toks stiprus, toks... 

Ji vėl įsmeigė akis į Retą. Jis pataisė šaliką, nuslinkusį nuo 
motinos peties ir atidžiai paėmė ją už alkūnės. Saulė leidosi 
ir papūtė vėsus vėjas. Retas atsargiai nuvedė mamą į savo 
vietą. Skarletė nekantriai laukė, kada jie ateis. 

Retas parinko vietas aukščiau, kad saulė savo paskutiniais 
spinduliais pašildytų mis Eleonorą. Jie dabar sėdėjo už Skarletės 
nugaros. Ji visai užmiršo Aną. 

Kai arkliai pradėjo ketvirtą ratą, Žiūrovai ėmė stotis, gyvai 
skanduodami. Skarletė ėmė šokinėti vietoje. 

- Linksma? - šypsojosi Retas. 

- Puiku! Kuris iš jų Mailso Briutono? 

- Manau, Nr. 5. Pats juodžiausias. Nr. 6 - Gugenheimo. 
Belmonto paskutinėje pozicijoje. Jo eidininkas turi ketvirtą 
numerį. 

Skarletė norėjo paklausti, ką reiškia "eidininkas" ir "ketvirtoji 
pozicija", bet arkliai jau atėjo į startą. 

Raitelis Nr. 5 neišlaikė ir iššoko dar neiššovus pistoletui. 
Iš tribūnos pasigirdo smerkiantys šūksniai. 

- Kas atsitiko? - paklausė Skarletė. 

- Falšstartas. Jie startuos dar kartą. Pažiūrėk į Salę. Jos 
veidas dabar panašus į beždžionės labiau negu paprastai. - 
Retas apsimestinai nusijuokė. 

- Aš jos žokėjaus vietoje peršokčiau per tvorą ir ten būčiau... 
Ji žiūri taip, tarytum pasiruošusi iš žokėjaus odos pasidaryti 
kilimėlį savo miegamajam. 

- Visai nejuokinga. 

Retas nusijuokė dar smarkiau. 

- Leisk pasidomėti, tu irgi pastatei už Mieląją Salę? 

- Žinoma. Salė Briuton - mano geriausia draugė. O jei ir 
pralošiu, tai vis tiek ne savus. 

Retas apstulbo. 

- Puikiai pasakyta, mem! 

Sugriaudėjo šūvis ir lenktynės prasidėjo. Azartas taip užvaldė 
Skarletę, kad ji užsimiršusi šaukė, šokinėjo, griebė Retą už 
rankos. Ji netgi perrėkė visus, stovinčius aplink. Kai Mieloji 
Salė, išsiveržusi per pusę korpuso, laimėjo užbėgimą, Skarletės 
džiaugsmui nebuvo ribų. 

- Mes laimėjome! Mes laimėjome! Kaip puiku! 

Retas atsipalaidavo. 

- Aš jau maniau, kad visai nieko nebeišmanau šiame gyvenime. 
Tai išties puiku. Pelkių žiurkė laimėjo prieš geriausią Amerikos 
kraują. 

Skarletė nesuprasdama pažiūrėjo į jį: 

- Retai, tu nori pasakyti, kad jos pergalė tau netikėta? Po 
viso to, ką tu man šiandien kalbėjai? Tu kalbėjai kaip didelis 
žinovas. 

Retas nusišypsojo. 

- Neapkenčiu pesimizmo. Nenorėjau niekam gadinti nuotaikos. 
Argi tu pati ne už Salę pastatei? Tik nesakyk, kad pastatei 
už jankius. 

- Aš iš viso nestačiau. 

Retas išsižiojo. 

- Kai Lendinge vėl sužydės sodai, aš noriu auginti arklius 
lenktynėms. Aš netgi suradau keletą prizų, kuriuos kažkada 
išlošė Batlerių arkliai. Jie buvo garsūs visame pasaulyje. Aš 
statysiu tik už tą arklį, kurį išauginsiu pati. 

Retas pasisuko į mamą. 

- Ką tu pirksi už savo išloštus pinigus? 

- Žinau, bet nesakysiu. 

Ir visi kartu nusijuokė. 


Dvidešimt septintas skyrius 


Pamaldos šiek tiek įkvėpė Skarletę. Jai buvo labai reikalinga 
vidinė dvasinė stiprybė. Ji vos galėjo žiūrėti į Retą per vakarienę, 
kurią vakar surengė Lenktynių klubas po varžybų. 

Grįždama po pamaldų, Skarletė mėgino surasti priežastį, kad 
tik nereiktų pusryčiauti kartu su tetomis. Bet jos nenorėjo 
nieko girdėti. 

218 


"Mums reikia pasikalbėti su tavimi apie kažką labai svarbaus." 

Skarletė jau nujautė paskaitą apie tai, kad ji per daug 
domisi Midltonu Kortniu. 

Bet pasirodė, jo vardas nebuvo nė paminėtas. 

- Mes sužinojome, kad tu jau nežinia kiek laiko nerašei 
savo seneliui Robijarui, Skarlete. 

- Kodėl aš turėčiau jam rašyti? Tam senam krabui, kuris 
per visą gyvenimą nė piršto nepajudino dėl manęs. 

Eulalija ir Polina neteko žado. "Puiku!" - pagalvojo Skarletė. 
Jos akys pergalingai blizgėjo. 

- Jūs neturite ką atsakyti, ar ne? Jis niekada nieko nedarė 
dėl manęs. Ir dėl jūsų taip pat. Kas jums davė pinigų, kad 
siela neatsiskirtų nuo kūno, kai vos nepardavėte namo už 
nesumokėtas skolas? Ne senelis, tikrai. Aš. Aš daviau pinigų, 
kad deramai palaidotų dėdę Kerį. Ir dėka manęs jūs turite 
kuo apsirengti ir ką padėti ant stalo. Jums nelieka nieko kito, 
tik Žiūrėti į mane kaip dviem išsprogtakėm varlėm. Jūs neturite 
ką man pasakyti! 

Bet jos turėjo ką pasakyti! Apie pagarbą vyresniesiems, apie 
pareigą, apie padorumą, apie ištikimybę šeimos tradicijoms. 

Skarletė trinktelėjo puodelį į lėkštutę. 

- Pakaks pamokslų, teta Polina! Aš mirtinai nuo jų pavargau. 
Man nusispjauti į senelį Robijarą. Jis buvo šiurkštus mamai, 
aš neapkenčiu jo. Tegu man už tai teks degti pragare! 

Ji išliejo įniršį ir jai iškart palengvėjo. Per ilgai kaupėsi! 
Per daug buvo vakarėlių, pusryčių, priėmimų, kur jai teko 
laikyti liežuvį už dantų, apsimetinėti ir klausytis apie prosenelių 
ir proprosenelių garbę nuo seniausių laikų. 

- Nežiūrėkite į mane taip, tarsi man būtų išaugę ragai arba 
rankose šakės. Jūs žinote, kad aš teisi. Bet jūs ne taip išauklėtos, 
kad garsiai tą pasakytumėt! Senelis visus dėjo į šuns dienas. 
Aš duosiu jums šimtą dolerių, jeigu jis atsakys į jūsų laiškus. 
Jis: jų netgi neskaito. Kaip ir aš nė karto neskaičiau jo laiškų. 
Todėl kad juose visada vienas ir tas pats. Noras prisiglemžti 
kuo daugiau pinigų! 

Skarletė užsidengė burną ranka. Ji per toli nuėjo. Ji pažeidė 
tris geležines Pietų elgesio kodekso taisykles. Ji paminėjo žodį 
"pinigai", priminė senutėms, kad ji jas išlaiko ir ji "pribaigė" 
nugalėtą priešą. Ją apėmė gėda, kai pažvelgė tetoms į akis. 
"Aš niekuomet nebuvau tokia tiesmukiška ir niekuomet nebuvau 
kilniaširdė. Aš galėčiau joms duoti daug daugiau, visai to 
nesigailėdama." 

- Atleiskite man, - sušnibždėjo ji virpančiu balsu ir pravirko. 

Praėjo kiek laiko, kol Eulalija nosinaite nusišluostė akis ir 
nosį. 

- Aš girdėjau, atsirado naujas Rozos Marijos gerbėjas, - 
tarė ji drebančiu balsu, - sako, labai mielas. Tu jo nematei, 
Skarlete? 

- Ar jis iš geros šeimos? - pridūrė Polina. 

Skarletė susiraukė, bet nesmarkiai. 

- Mis Eleonora pažįsta jo aplinką ir sako, kad tai padorūs 
žmonės. Rozai Marijai nieko nereikia. Jūs žinote, kokia ji. 

Skarletė pažvelgė į tetas. Jų veidai, kaip ir pirma, buvo 
labai orūs. Jos gerbė kodeksą. Skarletė žinojo, kad taip tęsis 
iki pat jų mirties. Ir niekas nepajėgs jo sulaužyti. 

Ji ištiesė pečius ir palietė smakrą. 

- Jį vadina Eliotu Maršalu. Juokingesnio tipo nesu mačiusi. 
Ilgas kaip kartis ir liesas. Turbūt jis narsus. Bet jeigu per 
daug įkyrės Rozai Marijai, ji suplėšys jį į gabalus. Be to, jis 
jankis. 

Tetulės nepalankiai šūktelėjo. Skarletė pritariamai linktelėjo 
galvą. 

- Iš Bostono, - Skarletė stengėsi kalbėti lėtai ir reikšmingai. 
- Ir man atrodo, labiau suamerikonėjusio jankio jūs nesurasite. 
Atsidarė kažkokia stambi trąšų įmonė ir jis ten dirba valdytoju... 

Skarletė atsilošė kėdėje, patogiau atsisėdo, numanydama, kad 
pokalbis bus ilgas. 

Kai pusryčių laikas peržengė visas ribas, Skarletė atsistojo 
ir padėkojo už puikiai praleistą laiką. 

- Negaliu ilgiau pasilikti. Mis Eleonora lauks manęs pietums. 
Aš jai pažadėjau. Tikiuosi, kad misterio Maršalo pietų nepakvies. 
Jankiai visai nejaučia, kada jie nepageidaujami, ir gali ateiti 
bet kuriuo momentu. 

Skarletė pabučiavo tetas. 

- Jei teks pietauti su jankiu, sugrįšk pas mus, - pajuokavo 
Eulalija. 

- Būtent, - pasigriebė Polina. - Ir pasistenk nuvažiuoti su 
mumis į tėvo gimtadienį Savanoje. Mes važiuosime trečios 
valandos traukiniu, iškart po pamaldų. 

- Dėkui, teta Polina, bet greičiausiai man nepavyks. Mes 
turime kvietimus beveik visoms Sezono dienoms ir naktims. 

- Bet, brangioji, iki to laiko Sezonas lyg ir pasibaigs. 

Polinos žodžiai rėžė ausį. "Kodėl Sezonas toks trumpas? 
Visai nelieka laiko pasirūpinti Retu." 

- Pažiūrėsim, dabar turiu eiti, - greitai atsisveikino ji. 


Skarletė nustebo namuose radusi tik Reto mamą. 

- Džulija Ešli pasikvietė Rozą Mariją papietauti pas save, 
- paaiškino Eleonora. - O Retas plaukioja su Kuperiu 
jaunesniuoju. 

- Šiandien taip šalta. 

- Taip. Ir žiemą mums visiems bus nesaldu. Aš pajutau tai 
vakar per lenktynes. "Toks stiprus šaltas vėjas. AŠ vos 
nepersišaldžiau. - Misis Batler nusišypsojo ir nutaisė paslaptingą 
veidą. 

- Kaip manai, jei tyliai kukliai papietausime bibliotekoje 
priešais židinį? Tai truputį užgaus Manigo savimeilę, bet aš jį 
įkalbėsiu. Tai bus taip malonu. Tu ir aš dviese. 

- Žinoma, noriu. 

Staiga Skarletė pajuto, kad šito trokšta labiau už viską 
pasaulyje. Tai būdavo taip gera dar anksčiau prieš Sezoną. Kol 
Roza Marija dar nebuvo atvažiavusi. Ir vidinis balsas pridėjo: 
"Retas negrįžo iš Lendingo". Kaip ramu: ji nekrūpčios nuo 
kiekvieno jo žingsnio, jai nereikės sekti jo elgesio, bandant 
suprasti, apie ką jis galvoja. 

idinio šiluma taip atpalaidavo Skarletę, kad ji nusižiovavo. 

- Atleiskite, mis Eleonora. Bet juk ne draugijoje. 

- Taip, tu teisi,-- ir Eleonora taipogi nusižiovavo. Ir jos 
abi nusijuokė. Skarletė buvo užmiršusi, kokia linksma gali būti 
Reto motina. 

- Aš myliu jus, mis Eleonora, - išpyškino Skarletė, ilgai 
negalvojusi. 

Eleonora Batler paėmė ją už rankos. 

- Aš taip džiaugiuosi, brangioji Skarlete. Aš tave irgi myliu. 
Aš netgi nieko tavęs neklausinėju ir nebaru, kai man kuo nors 
nepatinka tavo elgesys. Tu pati žinai ką daranti. 

Skarletė šiek tiek užsigavo dėl paslėptos kritikos. 

- Aš nieko tokio nedarau! 

Ji ištraukė ranką. 

Eleonora niekaip nesureagavo į Skarletės pastabą. 

- Kaip laikosi Eulalija ir Polina? Aš jųdviejų taip seniai 
nemačiau. Sezonas mane išblaškė, - paklausė ji nerūpestingai. 

- Puikiai. Jos norėjo prišnekinti mane važiuoti su jomis į 
senelio gimtadienį. 

- O Dieve! Jis dar ne aname pasaulyje? 

Skarletė vėl nusijuokė. 

- Aš irgi apie tai pagalvojau, bet Polina man gyvai odą 
nudirtų, jeigu aš išsižiočiau apie tai. Jam apie šimtą metų. 

Eleonoros antakiai susitraukė nuo aritmetinių apskaičiavimų, 
kuriuos ji mėgino įveikti: "Daugiau kaip devyniasdešimt be 
abejonės", - pagaliau suskaičiavo ji. 

- Aš prisimenu, jis vedė, kai jam buvo apie keturiasdešimt, 
1820 metais. Aš turėjau tetą - ji jau mirusi - ji taip ir 
negalėjo su tuo susitaikyti. Ji taip jį mylėjo. Ir jis kreipė į 
ją dėmesį. Bet Solanža - tavo senelė - nepaliko tetai Alisai 
jokių šansų, ir ši netgi mėgino nusižudyti. 

Skarletei pasidarė liūdna. 

- O ką ji padarė? 

- Išgėrė buteliuką skausmą raminančių vaistų. Ji buvo prie 
mirties. 

- Ir viskas dėl senelio! 

- Jis buvo labai gražus. Turėjo gražią karišką laikyseną. Ir, 
žinoma, prancūzišką akcentą. Kai jis sakydavo "labas rytas", tai 
skambėdavo kaip operoje. Dešimtys moterų kraustėsi dėl jo iš 
proto. Aš girdėjau, mano tėvas sakė, kad kai Pjeras Robijaras 
ateidavo į Hugenotų bažnyčią, ten mišias laikydavo prancūziškai, 
ji būdavo taip prisikimšusi moterų, o krepšelis aukoms buvo 
prikrautas su kaupu. - Eleonora svajingai nusišypsojo. - Ir tik 
pamanyk, mano Alisa ištekėjo už prancūzų | literatūros 
profesoriaus iš Harvardo. Ir visa jos prancūzų kalbos praktika 
jai labai pravertė. 

Skarletė nenorėjo, kad Eleonora nukryptų nuo pasakojimo 
apie senelį. 

- Tai nuostabu, bet kas toliau atsitiko seneliui? Ir senelei? 
Aš jūsų kartą apie ją klausiau, bet jūs išsisukote nuo 
atsakymo. 

- Aš netgi nežinau, kaip ir pasakyti. Ji buvo labai nepaprasta 
moteris. 

- Ji buvo graži? 

- Ir taip, ir ne. Apie ją sudėtinga kalbėti. Ji buvo tokia 
permaininga. Kaip tikra prancūzė. Prancūzai sako, kad moteris 
negali būti iš tikro graži, jeigu joje nėra ko nors bjauraus. 
Jie labai subtilūs žmonės, labai išmintingi.  Anglosaksai jų 
niekuomet nesupras. 

Skarletė negalėjo suvokti, ką Eleonora turi galvoje. 

- Taroje yra jos portretas, ir ji ten labai graži, - nenusileido 
Skarletė. 

- Portrete - taip. Ji galėjo būti nuostabi. Galėjo - bjauri. 
Kaip panorėdavo. Ji buvo tokia, kokia norėjo būti. Ji galėjo 
būti tokia nepastebima tarp kitų. Paskui galėjo pažiūrėti savo 
tamsiomis degančiomis akimis tarsi hipnotizuodama. Vaikai linko 
prie jos. Gyvuliai labai ją mylėjo. Vyrai kraustėsi iš proto. 
Tavo senelis labai gerbė karinę tarnybą ir buvo pasirengęs 
nepriekaištingai įvykdyti kiekvieną įsakymą. Bet užtekdavo jai į 
jį tik pažvelgti, ir jis tapdavo jos vergu. Ji buvo už jį vyresnė. 
Bet skirtumo nebuvo žymu. Jis neteikė tam reikšmės. Ji buvo 
katalikė, bet jis nekreipė į tai dėmesio. Ji pasiekė, kad vaikai 
būtų katalikai. Jis sutiko su viskuo, nors pats buvo protestantas. 
Jis būtų tapęs net druidu, jei tik ji būtų panorėjusi. Ji buvo 
jam viskas. Aš prisimenu, ji nusprendė, kad aplink ją turi būti 
tik rausva spalva, nes sensta. Jis įsakė kareiviams pakeisti visus 
šviestuvus kitais su rausvais gaubtuvais. Tai baigėsi tuo, kad 
namuose viskas buvo perdažyta rausvai: sienos, grindys, lubos 
ir netgi pats namas iš lauko. Jis buvo pasirengęs padaryti 
viską, kad tik ji būtų laiminga. 

Eleonora atsiduso. 

- Viskas buvo taip nuostabiai beprotiška ir romantiška. 
Vargšas Pjeras. Kai ji mirė, jis namie viską paliko kaip buvo 
prie jos. Tavo motinai ir jos seserims buvo labai sunku... 

Portrete Solanža Robijar vilkėjo tokį prigludusį drabužį, kad 
atrodė, jog po juo nieko nėra. "Štai kas turbūt vedė iš proto 
vyrus, taipogi ir senelį", - pagalvojo Skarletė. 

- Tu dažnai man primeni ją, - tarė Eleonora, ir Skarletė 
vėl susidomėjo. 

- Kaip, mis Eleonora? 

- Tavo akys taip pat blizga. Jos tokios pat gilios. Tu tokia 
pat aistringa ir taip pat puikiai žaidi. Jūs abi mane stebinate, 
gyvenimas jumyse veržiasi per kraštus. 

Skarletė šypsojosi. Jai buvo taip malonu. Eleonora žvelgė į 
ją su meile. 

- Dabar manau truputį nusnūsti, - tarė ji atsainiai. 

Eleonora papasakojo labai daug, gryną teisybę. Ir sykiu nieko 
nereikalingo. Ji nepasakė, kiek gerbėjų turėjo Solanža ir kiek 
daug meilužių. Ir kiek daug dvikovų buvo dėl jos. Nepasakojo, 
kad neprigrūstų naivios Skarletės galvos tokių minčių. 

Eleonora išties buvo susirūpinusi sūnaus ir Skarletės santykiais. 
Ji apie tai negalėjo paklausti Reto. Jeigu jis būtų norėjęs, pats 
būtų papasakojęs jai. O Skarletė nenorėjo atverti savo jausmų. 

Misis Batler užsimerkė mėgindama užmigti. Ji padarė viską, 
ką galėjo. Beliko tikėtis, kad viskas bus gerai. Skarletė suaugus, 
Retas irgi suaugęs vyras. Bet jie elgėsi, Eleonoros manymu, 
kaip maži vaikai. 

Skarletė irgi pamėgino atsipalaiduoti. Ji užlipo į viršų ir 
pasiėmė teleskopą. Bet horizonte nebuvo nė vienos jachtos. 
Tikriausiai Retas nutempė ją į upelį. Galbūt ji kažko nepastebėjo, 
kai per lenktynes pro binoklį žiūrėjo į Retą ir Aną. Tai vėl 
ją jaudino. Pirmą kartą ji pasijuto sena. Ir labai pavargusi. Ką 
visa tai galėtų reikšti? Ana Hempton beviltiškai įsimylėjusi 
svetimą vyrą. Argi Skarletė neįsimylėdavo svetimų vyrų? Ar 
Ana švaistys savo jausmus beviltiškoms svajonėms apie Retą? 
Kokia meilės prasmė, jeigu ji griauna. 

"Kas man atsitiko? Elgiuosi kaip senė. Reikia eiti 
pasivaikščioti, ar ką. Nusikratyti šitų nesąmonių, išsiblaškyti." 

Manigas pasibeldė į Guns. 

- Pas jus atėjo. 

Skarletė taip nudžiugo siisidi Salę, kad vos jos neišbučiavo. 

- Sėskis čia, Sale. Arčiau ugnies. Tai košmaras praleisti 
žiemą užsidarius, ar ne? Aš paprašiau Manigą atnešti arbatos. 
Manau, kad Mielosios Salės pergalė - nuostabiausias reginys 
mano gyvenime, - pagyvėjo Skarletė. 

Salė linksmino ją pasakojimais apie tai, kaip arklį bučiavo 
Mailsas ir žokėjas. Pagaliau Manigas atnešė padėklą su arbata. 

- Mis Eleonora miega, aš pakviesčiau ją. Kai ji prabus... 

- "Tuomet aš išeisiu, - nutraukė Salė. - Aš žinau, kad 
Eleonora po pietų miega. Todėl dabar ir atėjau. Norėjau 
pasikalbėti dviese. 

Salės Briuton, atrodė, niekas negali išmušti iš "vėžių. Ji užplikė 
arbatžoles. 

- Skarlete, aš noriu pasielgti netinkamai, - trūkčiojančiu 
balsu ištarė Salė. - Noriu įsikišti į tavo asmeninį gyvenimą. 
Dar blogiau - noriu duoti tau keletą patarimų. Ir toliau taip 
elkis su Midltonu Kortniu, jeigu taip nori. Bet dėl Dievo, būk 
apdairi. "Tai, kaip tu tą darai, mane tiesiog stulbina. 

Skarletės akys iššoko ant kaktos. 

"Ir toliau taip elkis! Kaip jai šovė į galvą apie mane taip 
galvoti? Tik puolusios moterys gali šituo užsiiminėti." 

- Aš noriu, kad jūs suprastumėt, mis Briuton, kad aš irgi ledi. 

- Tuomet ir elkis kaip ledi. Susitikinėk su juo kur nors 
dieną ir linksminkis kiek nori. Bet neversk savo vyro ir jo 

žmonos vakarėliuose stebėti, kaip jūs spoksote vienas į kitą. 
Kaip eržilas į patelę per poravimąsi. 

Skarletei artodė, kad negali būti nieko baisiau už jos žodžius. 
Bet tai buvo dar ne viskas. 

- Turiu tave įspėti, kad lovoje jis ne toks jau puikus. Jis 
Don Žuanas. Bet visur kitur - kaimietis idiotas. 

Salė ištiesė ranką su arbatinuku. 

- Tau įpilti? - Ji pasilenkė prie Skarletės veido. 

Skarletė atsilošė. Jai norėjosi verkti. Užsikimšti ausis. Ji 
mylėjo Salę. Ji didžiavosi, kad yra jos draugė. Ir ji pasirodė 
esanti tokia menkysta! 

- Vargšas vaike, jeigu būčiau žinojusi, kad tai tave taip 
paveiks, būčiau parinkusi kitus žodžius. Laikyk tai papildomu 
išsilavinimu... Tu gyveni Čarlstone ir esi ištekėjusi už 
čarlstoniečio. Tai senas miestas su senomis tradicijomis. Tu 
privalai jausti tai, ką gali jausi kiti. Nereikšmingų poelgių 
niekas nepastebi. O rimtos nuodėmės tampa tavo draugų pokalbių 
tema. Tu viską turi daryti taip, kad kiti galėtų apsimesti, jog 
nieko nežino. 

Skarletė negalėjo patikėti tuo, ką girdėjo. Tai - bjauru. Ji 
buvo ištekėjusi tris kartus. Bet nė karto nebuvo neištikima 
vyrams fiziškai. 

Aš nenoriu būti tokia, kaip visa ši visuomenė. Ji dabar 
nebegalės žiūrėti nė į vieną Čarlstono moterį, neįsivaizduodama 
jos Reto meiluže, buvusia ar dabartine. Ko ji čia atvažiavo? 
Cia ji svetima. Ji nenori priklausyti tokiai visuomenei, apie 
kurią pasakoja Salė. 

- Manau, tau jau metas, - tarė Skarletė. - Aš nesveikuoju. 

Salė linktelėjo. 

- Atsiprašau, kad sugadinau tau nuotaiką. Nenoriu visai 
tavęs nuliūdinti. Mieste daug tokių dorų kaip ir tu. Neištekėjusios 
merginos ir bet kokio amžiaus senmergės, kurios apie tai 
nekalba todėl, kad nieko nežino. Daug ištikimų žmonų. Aš 
džiaugiuosi būdama viena iš jų. Mailsas buvo neištikimas man 
porą kartų. Bet aš niekuomet nesusigundžiau. Galbūt ir tu. 
Atleisk už visą nevykusį pokalbį. Baik gerti arbatą... ir būk 
apdairesnė su Midltonu. 

Salė įgudusiu judesiu užsimovė pirštines ir nuėjo link 
durų. 

- Palauk! - sustabdė ją Skarletė. - Aš noriu žinoti. Retas. 
Su kuo Retas? 

Salės beždžioniškas veidas išsiplėtė nuo mielos šypsenos. 

- Niekas nežino. Prisiekiu. Iš Čarlstono jis išvyko devyniolikos 
metų. Tokio amžiaus einama į bordelius arba smaginamasi su 
neturtingomis baltosiomis mergaitėmis. Sugrįžęs jis elgėsi labai 
padoriai, mandagiai leisdamas suprasti, kad nėra prasmės mesti 
kabliuko. Aš įsitikinusi, kad Retas - ištikimas vyras. 

- Noriu pati įsitikinti. 

Vos tik Salė išėjo, Skarletė užlipo į savo miegamąjį, užsirakino 
ir griuvo į lovą paslika. 

Galvoje kilo baisūs vaizdai. Retas su viena moterimi, su 
kita, su trečia, su visomis tomis, kurias ji matė baliuose 
kiekvieną vakarą. 

"Kokia buvau kvailė, norėdama priversti jį pavyduliauti." Kai 
ji pavargo nuo savo minčių, pašaukė Pansę, nusiprausė, susitvarkė. 
Ji nebūtų galėjusi ramiai bendrauti su Eleonora, jai reikėjo 
išeiti, nors ir trumpam. 

- Mes einame pasivaikščoti, - pareiškė ji Pansei. - Paduok 
man apsiaustą. 

Skarletė sparčiai žengė tylėdama. Ji ėjo pro čarlstoniečių 
namus. Jie stovėjo tarsi jiems būtų visai vis tiek, kaip jie 
atrodo. Svarbiausia, kad praeiviai nesužinotų, kas vyksta viduje 
už aukštų sodo tvorų. 

Paslaptys. Visi saugo savo paslaptis. Visi aplinkui 
apsimetinėja. 


Dvidešimt aštuntas skyrius 


Buvo beveik sutemę, kai Skarletė sugrįžo. Namas atrodė be 
gyvybės. Nė spindulėlio neprasiskverbė pro užuolaidas, kurias 
užtraukdavo nusileidus saulei. Ji atsargiai atidarė duris 
nesukeldama jokio garso. 

- Pasakyk Manigui, kad man skauda galvą ir aš 
nevakarieniausiu, - tarė ji Pansei prieškambaryje. - Atrišk man 
raištelius, aš einu miegoti. 

Manigas visiems papasakos. Ji nenorėjo nieko matyti. Ji 
užlipo į prikūrentą kambarį. Roza Marija garsiai pasakojo, ką 
Džulija Ešli mano apie vieną ar kitą dalyką. Skarletė stengėsi 
žengti be garso. 

Ji palindo po antklode, kai Pansė padėjo jai nusirengti. Jei 
tik galėtų užmigti! Užmiršti Salę Briuton. Užmiršti viską, 
užsimiršti. Ji buvo visiškoje tamsoje. Negalėjo netgi pravirkti. 
Per daug šiandien išgyveno. 

Į kambarį prasiskverbė spindulys ir cyptelėjo durys. Skarletė 
pakėlė galvą, prisimerkusi nuo ryškios šviesos. 

Tarpduryje stovėjo Retas su lempa pakeltoje rankoje. Veidą 
darkė stambūs šešėliai nuo lempos. Jis buvo šlapias. Prilipę 
drabužiai išryškino jo raumenis. Jis atrodė baisus. 

Skarletės širdis suspurdėjo iš baimės. Atsitiko tai, apie ką 
ji taip ilgai svajojo. Retas užėjo į jos miegamąjį. Jis pajudėjo 
prie lovos, kojos smūgiu užtrenkęs duris. 

- Nepasislėpsi. Kelkis, neapsimetinėk! 

Triukšmingai nubloškė nuo stalo užgesintą lempą ir pastatė 
savo degančią. Nutraukė nuo jos antklodę, sugriebė už rankų 
ir ištraukė iš lovos. 

Susivėlę plaukai pasklido ant naktinių marškinių. Skruostai 
užsiplieskė, o žalios akys tapo beveik juodos. Retas metė ją 
ant lovos, ji pamėgino nuslinkti į kampą, bet jis vėl ją sugriebė. 

- Prakeikta mergiūkštė! - Jo riksmas buvo baisus. - Tave 
reikėjo užmušti, vos tik tavo koja atsistojo ant Čarlstono 
žemės. 

Skarletė laikėsi už lovos galo, kad nenugriūtų. Kraujas 
sustingo gyslose. "Kas jį galėjo taip įsiutinti?" 

- Nevaizduok užguitos būtybės. Dabar aš tave pažįstu kaip 
niekad gerai. Nebijok, neužmušiu tavęs ir net pirštu nepaliesiu. 
Bet Dievas liudininkas, tu šito nusipelnei. 

Reto burna baisiai išsikreipė iš įtūžio. 

- Dviveidiškumas tau tinka, mano brangioji. Krūtinė kilnojasi, 
akys išsiplėtė - aš tokia nekalta! Visa laimė, kad išties nekalta 
palyginti su tavo ištvirkusia sąmone. Tau absoliučiai tas pats, 
ką išgyvena to nelaimingo lovelaso Žmona. 

Skarletės lūpos nejučia nusišypsojo. Jis jaudinasi dėl jos 
pergalės prieš Midltoną Kortnį! Jis priverstas prisipažinti, kad 
pavyduliauja. Dabar ji turi padaryti taip, kad jis prisipažintų 
ją mylįs. Ji privers jį. 

- Aš nekeikiu tavęs dėl to, kad tu tapai pajuokos objektu, 
- keistai pasuko Retas. - Iš tiesų buvo linksma stebėti, kaip 
vidutinio amžiaus moteris stengiasi save įtikinti, kad ji dar 
geidžiama, ir ją taip pat lengva suvilioti kaip mergaitę. Tu 
niekaip negali išaugti iš vaikystės, Skarlete? Stipriausias tavo 
troškimas - amžinai likti gražuole. Šiandien tai jau skamba 
juokingai! - šaukė Retas. Jis piktai mosikavo rankomis. - Šį 
rytą, kai aš ėjau iš bažnyčios, prie manęs priėjo senas bičiulis 
ir netgi artimas giminaitis ir pasisiūlė sekundantu dvikovoje su 
Kortniu. Jis neabejojo, kad aš galiu turėti kitokių ketinimų. 

Kad ir kaip keistai skamba, bet tavo geras vardas turi būti 
apgintas. . Vardan šeimos. 

Balti Skarletės dantukai kaleno kaip būgnas. 

- Ką tu jam pasakei? 

- Maždaug tą patį, ką ir tau. Dvikovos nereikės. Mano 
žmona nepripratusi prie tokios visuomenės, ir jos elgesį ne 
taip suprato. Aš ją painstruktuosiu. 

Jis staigiai prisiartino prie jos ir skaudžiai sugriebė už alkūnės. 

- Pirma pamoka. | 

Retas pritraukė ją prie savęs taip, kad ji atsilošė atgal, ir 
įdėmiai pažvelgė jai į akis. 

- Man nusispjaut, kad mane laikys raguotu, mano brangioji 
ištikimoji žmona. Bet niekas neprivers manęs užmušti Kortnio. 

Skarletė juto šiltą ir sūrų Reto alsavimą. 

- Antroji pamoka. Jeigu aš jį užmušiu, tai man teks išvykti 
iš miesto arba turėti problemų su kariškiais. Ir aš, suprantama, 
nesirengiu būti jo taikiniu. Jis gali, žinoma, mane sužeisti, bet 
čia iškiltų problemų. 

Skarletė pamėgino ištrūkti, bet jis taip ją supurtė, kad jai 
praėjo bet koks noras. Abi jos rankas jis sučiupo su savo 
viena, ir ji pasijuto kaip narvelyje. 

- Trečia pamoka. Tai būtų mano likimo ironija - arba 
kvailo Kortnio likimo - rizikuoti gyvybe, kad būtų išgelbėta 
puolusios moters garbė. Kaip galima gelbėti tai, ko nėra. Ir 
todėl - ketvirta pamoka. Tu klausysi visų mano nurodymų 
būdama viešumoje tol, kol pasibaigs Sezonas. Ir jokios apmaudo 
ar nusivylimo užuominos. Tai tik pakurstytų ugnį ir duotų 
naujo peno apkalboms. Aukštyn galvą ir toliau Žaisk praeinančios 
vaikystės žaidimus. Bet dažniau žaisk tarp moterų. Būčiau 
patenkintas galėdamas patarti, kurį vyrą pasirinkti, netgi 
pareikalausiu šito. 

Jo rankos atsileido ir jis pastūmė ją ant lovos. 

- Penkta pamoka. Darysi tik tai, ką aš pasakysiu. 

Skarletės marškiniai sušlapo nuo šalto prakaito ir ji pajuto 
kylantį drebulį. Ji pamėgino apsikabinti rankomis, kad nors 
kiek sušiltų. Jos protas pamažu sugrįžo. Jam buvo tas pats... 
jis juokėsi iš jos... jis rūpinosi tik savuoju "aš". 

"Koks narsuolis! Kaip drąsiai iš jos šaiposi ir leidžia žmonėms 
juoktis! Kaip mėto ją po kambarį nelyginant mėsos gabalą. 
"Čarlstono džentelmenas" buvo toks pat popierinis kaip ir "ledi". 
Dviveidžiai, apsimetėliai, mylintys slapčia...“ 

Retas kažką jai tebekalbėjo, periodiškai ją supurtydamas. 
Skarletė pakėlė rankas, norėdama nusibraukti atgal plaukus. 

- Gali atsikvėpti, Retai Batleri Man nereikalingi tavo 
patarimai ir pamokos. Nesirengiu jų klausyti. Rytoj išvažiuoju. 
Palik mane vieną. 

Ji išdidžiai sėdėjo ant lovos, aukštai pakėlusi galvą ir ryžtingai 
susikryžiavusi rankas ant krūtinės. Bet kūnas drebėjo po naktiniais 
marškiniais. 

- Ne, Skarlete. Tu neišvažiuosi. Pabėgimas tik patvirtins 
kaltę, ir man teks užmušti Kortnį. Tu priprašei mane pasilikti 
Sezonui, nes labai norėjai. Tau teks su tuo susitaikyti. Arba, 
Dievas mato, aš padarysiu iš tavęs maišą kaulų. 

Retas pasuko link durų. 

- Ir nesistenk daugiau gudrauti, mano džiaugsme. Aš stebėsiu 
kiekvieną tavo žingsnį. 

- Neapkenčiu tavęs! - sušuko Skarletė įkandin užsiveriančių 
durų. 

Ji išgirdo, kaip duryse spragtelėjo užraktas. Į duris nuskrido 
sunkus žadintuvas. Paskui žarsteklis. 

"Per vėlu", - pagalvojo Skarletė, stumdydama kitų miegamųjų 
duris. Visos jos buvo užrakintos iš vidaus. Ji sugrįžo į savo 
kambarį ir netekusi jėgų sudribo ant lovos. 

- Aš išvažiuosiu, manęs niekas nesustabdys. 

Bet uždarytos durys jai tvirtino ką kita. Nebuvo prasmės 
priešintis Retui, reikėjo bėgti. Ji ras būdą, kaip tą padaryti. 
Nėra prasmės imtis daiktų. Štai ką ji padarys. Ji nueis į 
vakarėlį ir patyliukais dings. Iškart į diližaną. Jai užteks pinigų 
bilietui. Bilietui kur? 

Visuomet, kai Skarletei būdavo sunku, ji prisimindavo Tarą. 
Ten taip ramu, tyku... ten Sjūlina. Jeigu Tara būtų jos, visa 
jos. Ji prisiminė dienas, kai buvo pas Džuliją Ešli. Kaip Kerina 
galėjo šitaip su ja pasielgti?! 

Kokia nauda iš palikimo Taroje vienuolynui Čarlstone? Ji 
negalėjo jo parduoti, net jei ir būtų atsiradęs pirkėjas, nes 
Vilas niekada su tuo nesutiktų. Galbūt jie gaus dalį nuo 
Pajamų iš medvilnės laukų? Bet geriausiu atveju tai trisdešimt 
keturiasdešimt dolerių per metus. Gal jie surizikuos parduoti. 

"Retas norėjo, kad aš pasilikčiau. Puiku! Jeigu tik jis padės 
atgauti trečdalį Taros. "Tuomet, turėdama du trečdalius, ji 
pasisiūlys išpirkti iš Vilo ir Sjūlinos. Jeigu Vilas nepanorės, ji 
pasiųs jį velniop." 

Kažkoks kliuvinys sąmonėje stabdė jos mintis ir ji stengėsi 
susikaupti. "Na ir kas, kad Vilas myli Tarą. Ji labiau myli. Ir 
ji jai reikalinga. Tai vienintelė vieta, kuriai ji neabejinga, 
vienintelė vieta, kur neabejingi jai. Vilas suprastų: Tara vienintelė 
jos viltis." 

Ji paskambino. Pansė priėjo prie durų ir sukrebždeno raktu 
duryse. 

- Pasakyk misteriui Batleriui, kad noriu jį matyti čia, savo 
kambaryje, ir atnešk vakarienę, noriu pagaliau pavalgyti. 

Ji persirengė sausais marškiniais. Susišukavo atgal plaukus. 
Ir ilgai žiūrėjo sau į akis veidrodžio atspindyje. 

Viskas prarasta. Ji nebegrįš pas Retą. 

Per daug greitai visas pasaulis persivertė jos akyse. Per 
keletą valandų. Ji dar nespėjo suvirškinti to, ką jai pasakė 
Salė Briuton. Ji nebegalėjo pasilikti Čarlstone po to, ką sužinojo. 
Tai būtų tas pats, kas statyti „namą ant smėlio. 

Skarletė susiėmė rankomis galvą, tarytum norėdama sulaikyti 
sprunkančias kaip tarakonai mintis. Ji negalėjo vienu metu 
galvoti apie viską. Reikėjo susikoncentruoti prie ko nors vieno. 
Jai visuomet sekėsi, kai ji užsiimdavo kuo nors vienu. 

Tara... Tara svarbiau. Kai su Tara išsispręs, tuomet visa 
kita... 

- Jūsų vakarienė, mis Skarlete. 

- Pastatyk padėklą ant žemės ir palik mane vieną. 
Paskambinsiu, kai pabaigsiu. 

- Taip, mem. Retas sakė, kad pavalgęs bus laisvas. 

- Palik mane vieną. | 

Sunku buvo paaiškinti, ką reiškė Reto veidas. Nebent 
smalsumą. 

- Tu norėjai mane matyti, Skarlete? 

- Taip. Nesijaudink, ne dėl dvikovų. Noriu tau pasiūlyti 
vieną dalyką. 

Jo veido išraiška nepasikeitė. Jis nepratarė nė žodžio. 

Skarletė toliau tęsė ramiai ir dalykiškai. 

- Tu ir aš suprantame, kad tu gali priversti mane pasilikti 
Čarlstone ir vaikščioti į balius ir priėmimus. Ir mudu abu 
suprantame, kad kai tu paliksi mane vieną, aš galėsiu kalbėti 
ir daryti viską, ką panorėsiu, ir tu negalėsi manęs sulaikyti. 
Aš pasiliksiu ir elgsiuos taip, kaip tu panorėsi, jeigu tu man 
padėsi. Tai neturi nieko bendra su Čarlstonu. 

Retas atsisėdo ir uždegė lempą. 

- Aš klausau. 

Ji paaiškino savo planą, vis labiau įsijausdama ir nekantriai 
laukė, ką pasakys Retas. 

- Aš Žaviuosi tavo nervais, Skarlete. Aš niekuomet neabejojau, 
kad tu viena gali atsilaikyti prieš generolo Sermano armiją, 
bet pergudrauti Romos katalikų Bažnyčią ne tavo nosiai. 

Jis šaipėsi iš jos. Bet tai buvo draugiška pašaipa. Kaip 
senais gerais laikais. 

- Aš nenoriu gudrauti. Tai sąžiningas reikalas. 

Retas nusistebėjo. 

- Tu? Sąžiningas reikalas? Tu nuvylei mane. Tu tiek daug 
netenki. Tau kažkas atsitiko. 

- Kodėl tu toks bjaurus? Puikiai žinai, kad aš visai nenoriu 
gudrauti su Bažnyčia. 

Naivūs Skarletės protestai dar labiau linksmino Retą. 

- Aš niekada nieko panašaus nežinojau. Tie planai tau atėjo 
į galvą pakeliui į pamaldas sekmadieniais? 

- Visai ne. Pati nežinau, kodėl aš taip ilgai apie tai galvojau. 
Na ką, ar gali man padėti? 

-  Džiaugčiausi, jei galėčiau. Bet nesuprantu, kaip. Jei 
nepasiseks, tu pasiliksi iki Sezono pabaigos? 

- Juk aš pasakiau, kad pasiliksiu, argi ne? Be to, nematau 
priežasčių, kodėl turėtų nepasisekti. Aš galiu pasiūlyti kur kas 
daugiau negu Vilas. Aš galiu panaudoti tavo įtaką. Tu visus 
pažįsti. Tau visada viskas pavyksta. 

Retas nusišypsojo. 

- Tu mane sujaudinai, Skarlete. Aš pažįstu kiekvieną nevykėlį 
politiką už tūkstančio mylių ir kiekvieną nusususį biznierių. Bet 
aš negaliu naudoti savo įtakos tarp padorių žmonių. Galiu tik 
patarti. Nieko nevedžiok už nosies. Papasakok viską vienuolyno 
viršininkei ir sutik su viskuo, ką ji pasakys. Nesiderėk. 

- Koks tu kvailutis, Retai! Niekas, be kvailių, neklausia 
kainos, jeigu tikrai nori nupirkti tai, ko jam labai reikia. 
Vienuolynui pinigai tikrai nereikalingi. Jie turi didžiausią namą, 
O bažnyčioje auksines žvakides ir didžiulį auksinį kryžių virš 
altoriaus. 

- Aš šneku žmogaus ir angelo kalba, - sumurmėjo Retas. 

- Ką tu murmi? 

- Šiaip. Cituoju. 

Jis stengėsi būti rimtas, bet jam blogai sekėsi. 

- Linkiu tau sėkmės, Skarlete. Laikyk tai mano palaiminimu. 

Jis ramiai išėjo iš kambario, ir tik ant laiptų pasigirdo jo 
juokas. Skarletė ištesės savo pažadą. Jis išvengs skandalo. Po 

dviejų savaičių Sezonas pasibaigs, ir Skarletė išvažiuos. Išnyks 
įtampa ir nuovargis nuo gyvenimo, kurį čia atnešė ji pati. Ir 
jis ramiai galės sugrįžti į Lendingą. 


Kaip Retas ir tikėjosi, Skarletės santykiai su vienuolyno 
viršininke visai nebuvo paprasti. 

- Ji nesako nei taip, nei ne. Ji netgi nenori išklausyti mano 
paaiškinimų. Ir suprasti, kokią turės naudą pardavus, - aiškino 
Skarletė po savo pirmojo vizito pas ją. 

Ir po antrojo, trečiojo... Ji buvo nusiminusi. Retas kilniai 
išklausydavo, o širdyje juokėsi. Jis suprato, kad yra vienintelis 
žmogus, su kuriuo ji galėjo taip pasikalbėti. Dar daugiau, tie 
Skarletės bandymai jam teikė malonumo priklausomai nuo to, 
kaip ji didino savo išpuolius prieš viršininkę. Paskui ji taip 
dažnai ėmė lankyti Keriną, kad greitai žinojo visų vienuolių 
vardus. Po savaitės bevaisių pašnekesių su viršininke Skarletė 
buvo pasirengusi viskam. Ji netgi ėmė lankyti kartu su savo 
tetulėmis jų drauges, pagyvenusias ledi, katalikes. 

- Ant manęs jau nebesilaiko drabužiai, - nervindamasi 
skundėsi ji Retui. - Kaip tos senės negali suprasti, ko iš jų 
reikia! 

- O galbūt jos nori išgelbėti tavo sielą? - spėliojo Retas. 

- Su mano siela viskas gerai, dėkui. Aš jau pradedu dusti 
nuo smilkalų. Pasidariau panaši į raganą, nes neišsimiegu. Kas 
vakarą tos šventės. 

- Niekai. Ratilai po akimis daro tave panašią į vaiduoklį. 
Tai turėtų padaryti įspūdį viršininkei. | 

- Retai. kaip tau negėda?!'Tuojau einu pudruotis. 

Išties bemiegės naktys ėmė atsiliepti. Įtampa įrėžė mažas 
vertikalias raukšleles tarp antakių. Visi Čarlstone ir tekalbėjo, 
kad ji pasinešė į religiją. Skarletė visai pasikeitė. Ji elgėsi labai 
oriai, bet buvo kažkokia išsiblaškiusi. Nebeturėjo to gražaus 
žavumo. Ji nebepriiminėjo kvietimų lošti visto. Jai viena terūpėjo. 
Salė kartą jai pasakė: 

- Aš labai gerbiu Aukščiausiąjį. Bet tu, man regis, nuėjai 
labai toli, Skarlete. Tai jau ekstravagantiška. 

Ema Anson nesutiko. 

- Tu neteisi. Jos elgesys tik verčia mane galvoti apie ją 
daug geriau. 


Antrosios Skarletės kančių savaitės trečiadienio rytas buvo 
lietingas ir niūrus. "Aš netgi negaliu eiti į vienuolyną tokiu 

oru. Man suplyš paskutinė batų pora. Kaip puiku būtų nuvažiuoti 
iki ten ekipažu. Bet Reto vežikas kažkur pranyko. Ir reikia 
eiti. Nieko nepadarysi." 

- Viršininkė išvyko rytą į Džordžiją, į mokyklą. Niekas 
nežino, kiek ji ten prabus. Dieną, dvi, o gal ir savaitę. 

"Aš neturiu tiek laiko. Svarbi kiekviena diena." 

Ji išėjo iš namo į lietų ir darganą. 

- Išmesk tuos batus ir duok man persirengti, - paliepė ji 
Pansei. 

Lietus nustojo tik apie pusiaudienį. Mis Eleonora išėjo į 
Kingstrytą apsipirkti. Skarletė atsisėdo ant lovos krašto ir sėdėjo, 
kol neužtirpo kojos, po to nulipo į biblioteką pas Retą. Ji 
su niekuo negalėjo pasikalbėti apie savo reikalus. 

- Kaip vyksta Katalikų Bažnyčios reformacija? - paklausė 
jis, pakeldamas antakius. 

Skarletė prapliupo pasakoti apie viršininkę. Tuo metu jis 
tylėdamas nupjovė cigarą, prisidegė ir pertraukė ją. 

- Oras išsigiedrijo, išeikim į lauką, į verandą, toks gražus 
vaizdas į jūrą. 

Saulės spinduliai skverbėsi pro dūmų uždangą. Skarletė įkvėpė 
cigaro dūmą. Lauke sodo kvapai susimaišė su sūriu užutekio 
oru. Ji taip užsisvajojo, kad Reto balsas sklido iš kažkur toli. 

- Man atrodo, kad ta Džordžijos mokykla yra Savanoje. Tu 
galėtum nuvažiuoti į senelio gimtadienį. Tetulės labai apsidžiaugs. 
Jeigu ten išties svarbus renginys, tai ten bus vyskupas. Tu 
galėsi pasikalbėti su juo. 

Skarletė pamėgino apgalvoti Reto pasiūlymą. Geriau, žinoma, 
tai padaryti, kai jo nėra greta. Keista buvo jaustis nepatogiai 
šalia jo. Jis mėgavosi cigaro dūmu. 

- Pažiūrėsiu, - tarė ji ir staiga puolė šalin, ašaros plūstelėjo 
iš akių. "Kas man? Aš kaip mergaitė. Neapkenčiu savęs už 
tai. Be to, reikalas užsitęsė. Aš gausiu Tarą.. ir Retą taip 
pat. Nors tam prireiktų šimto metų." 


Dvidešimt devintas skyrius 


- Aš niekada nebuvau tokia sudirgusi, - tarė Eleonora Batler. 

Jos rankos drebėjo, kai ji pylė arbatą. Prie jos kojų mėtėsi 
Smarkiai suglamžytas popieriaus lapelis. Telegrama, kuri atėjo, 
kai jos buvo parduotuvėje: giminaičiai Elintonai atvyksta iš 
Filadelfijos. 

- Po dviejų dienų! Tarytum jie nieko nė negirdėjo apie 
karą. 

- Jie apsistos viešbutyje, mama, - tarė Retas. - Ir mes 
pakviesime juos į balių. Mano nuomone, normalu. 


- Baisu, - tarė Roza Marija. - Aš nelabai noriu puikuotis 
su jankiais. 

- Apskritai jie mūsų giminės. Be to, Tounsendas visai ne 
jankis. Jis kariavo su generolu Ly. 

Roza Marija patylėjo. 

Mis Eleonora nusijuokė. 

- Gana ginčytis. Bus įdomu pažiūrėti, kaip susitiks Tounsendas 
ir Henris Regas. Vienas žvairas, kitas Žlibas. Jie negalės paspausti 
vienas kitam rankos. 

"Elintonai ne tokie jau blogi, - pagalvojo Skarletė, - tik 
kur žiūrėti kalbantis su Tounsendu? Jo žmona Hana nebuvo 
tokia graži kaip mis Eleonora, be abejonės. Tačiau deimantų 
koljė ir brangios suknios vertė jaustis pelene šalia jos. Dėkui 
Dievui, tai bus paskutinis balius ir Sezono pabaiga. 


Mesčiau akmenį į tą, kuris pasakytų, kad šokiai gali mane 
nuvarginti. Bet aš tikrai nuo jų pavargau. Kad tik viskas 
pasisektų su Tara!" Ji paklausė Reto patarimo ir ruošėsi vykti 
į Savaną. Bet tetulės atidėliojo, ir ji nutarė vienuolyno viršininkės 
laukti čia. Roza Marija ketino aplankyti Džuliją Ešli. O mis 
Eleonora visada gera kompanija. Retas ruošėsi į Lendingą, 
dabar jai tas pats. Jeigu viskas būtų kaip anksčiau, ji sunkiai 
sulauktų vakaro. 

- Tegu Tounsendas papasakoja, ar generolas Ly tikrai toks 
gražus, kaip kalbama, - linksmai prašneko Skarletė. 


Jezekilis nupoliravo ekipažą taip, tarsi ketintų vežti karališkąją 
šeimą. Jis stovėjo prie atidarytų durų, prilaikė jas, pasirengęs 
padėti atsisėsti. 

- Aš kaip anksčiau tebereikalauju, kad Elintonai važiuotų 
su mumis, - tarė Eleonora. 

- Mes nesutilpsime, - nepatenkinta suburbėjo Roza Marija. 

Retas davė ženklą jai nutilti. 

- Nėra ko nervintis, mama. Jie važiuoja tiesiai prieš mus 
ekipažu, kurį išsinuomojo Hana už savo pinigus. Kai mes 
atvažiuosime į Mitingstrytą, galime prasilenkti. Mums reikia 
atvažiuoti pirmiesiems ir juos lydėti. Ir nėra ko jaudintis. 

- Priežasčių daug, Retai. Ir tu pats puikiai Žinai. Jie puikūs 
žmonės ir mums giminės. Bet tai nepateisina to, kad Hana 
arši jankė. Bijau, kad ji mus užkankins savo paslaugumu. 

- Kodėl? - paklausė Skarletė. 

Retas paaiškino.  Čarlstoniečiai lošė savo nuodėmingus 
žaidimus, kurie atsirado po karo. Jie sužeisdavo savo priešininkus 
taip subtiliai, kad tai tiesiog tapo jų ginklu. 

- Svečiai neturi jaustis taip, tarytum pirmą kartą gyvenime 
apsiavė batus. Išgyvena ir įgyja patyrimo tik stipriausias. Tikiuosi, 
kad šį vakarą mūsų taip neužgaulios, kad tai būtų matoma. 
Kinai niekuomet neišsigalvodavo kankinimų vien dėl jų įvairovės. 
Nors ir mėgo subtilumą. | 

- Užteks, Retai! - paprašė mama. 

Skarletė tylėjo. "Štai ką jie darė su manimi. Ką gi, tegu. 
Aš nesiruošiu daugiau terliotis su Čarlstonu." 

Užsukęs į Mitingstrytą, ekipažas įsiterpė į ilgą karietų eilę. 
Jos sustodavo viena už kitos ir išlaipindavo keleivius. "Mes per 
tą eilę pavėluosime", - pagalvojo Skarletė. Ji pažvelgė pro langą. 
Gatve vaikštinėjo ledi. Paskui jas sekė tarnaitės su dėžutėmis 
batams. "Aš irgi pasivaikščiočiau. Geriau negu šutintis toje 
tvankumoje. Lauke toks nuostabus oras." Gatve signalizuodamas 
pravažiavo automobilis. Skarletė įbedė į jį akis. 

"Ką jis čia veikia? - nusistebėjo ji - Juo galima važiuoti 
tik iki devynių." Ji išgirdo du koplyčios varpo dūžius. Išmušė 
devynias trisdešimt. 

- Nuostabus vaizdas, ar ne, visi keleiviai apsirengę baliniais 
drabužiais, - tarė mis Eleonora. - Tu nežinai, Skarlete, puskarietės 
nustoja kursuoti anksti vakare Šventosios Cecilijos naktį ir 
važiuoja tik specialiais reisais, kad nuvežtų Žmones į balius. 
- Nežinojau. O kaip jie sugrįžta? 

- Po baliaus yra pora specialių reisų. 

- O jeigu kas nors nori pasivažinėti per balių? 

- Manau, tau ne tas rūpi. O, be to, visi Žino, kad po 
devynių puskarietės nebevažinėja. 

Retas nusijuokė. 

- Mama, tu kaip princesė iš "Alisos stebuklų šalyje". 

Eleonora nusikvatojo. 

- Taip, panašu. 

Ekipažas lėtai slinko pro praviras duris. Skarletė Žvilgtelėjo 
Vidun ir jai užėmė kvapą. Tai ta vieta, kur vyks balius! 
Didžiuliai geležiniai stulpai atstojo dujinių žibintų  stovus. 
Kiekviename tokiame žibinte buvo po tuziną lempučių. Jie 

švelniai nušvietė vidinę erdvę, kuri priminė pilies interjerą. 
Neapsakomai ilgas drobinis takelis driekėsi nuo įėjimo iki pat 
portiko laiptelių. Virš įėjimo buvo užtemptas didžiulis tentas. 

"- Tik pamanykit, - nusistebėjo Skarletė, - iš ekipažo iškart 
į balių, ir nė lašo ant tavęs nenukris. 

- Gera idėja, - pritarė Retas. - Tik Šventosios Cecilijos 
naktį nelyja. Aukščiausiasis neleidžia. 

- Retai! - griežtai nutraukė jį mama. 

Skarletė pergalingai pažvelgė į Retą, patenkinta, kad jam 
užčiaupė burną. Ne visą laiką jam demonstruoti išmintį. 

- Lipk, Skarlete, - tarė Retas, - tu čia jausies kaip namuose. 
Tai Airijos Holas. Viduje pamatysi paauksuotą Airijos herbą. 

- Negudrauk, - vėl nutraukė jį mama. 

Skarletė išlipo iš ekipažo aukštai iškėlusi galvą, įsivaizduoama, 
kaip tą darydavo jos proseneliai airiai. 

Ką ten veikė jankių kareiviai? Nuo išgąsčio sekundei jai 
užėmė žadą. Galbūt jie sumanė kaip nors atkeršyti už tai, kad 
vakar juos sumušė moterys. Paskui ji išvydo už jų minią, kurią 
jie mėgino sulaikyti. Minia stengėsi pamatyti Žmones, kurie lipo 
iš karietų. Jankiai laiko minią tam, kad mes galėtume praeiti? 
Tarytum kieno nors tarnai. Bet jiems niekas ir nemoka. 

Ji žengė porą žingsnių ir žaviai nusišypsojo miniai. Jeigu ji 
vilkėtų naują gražią suknelę! Jau ji pasistengtų. Ji pasitaisė 
klostes ir žengė ant takelio. Po to visi suėjo į Sezono Balių. 

Skarletė nuskubėjo truputį į priekį ir stovėjo vestibiulyje 
laukdama kitų. Ji susižavėjusi apžiūrinėjo nepakartojamą 
architektūrą, laiptus, kurie kilo į antrąjį aukštą ir kurie buvo 
apstatyti gražiomis žvakidėmis ir aukštomis degančiomis. žvakėmis. 
"Tokio grožio ji nebuvo regėjusi. 

- O štai ir Elintonai, - tarė mis Batler. - Eikite čia, Hana, 
mes paliksime savo viršutinius drabužius rūbinėje. 

Bet Hana neryžtingai stabtelėjo tarpduryje. Roza Marija ir 
Skarletė iš nuostabos vos nesusidūrė su stambiu vyriškiu. Kas 
buvo ne taip? Viduje viskas buvo taip įprasta, kad Skarletė 
nesuprato, kodėl Hana taip sutriko. Keletas merginų ir moterų 
sėdėjo ant suolo palei sieną. Jos juokėsi ir pokštavo, 0 jų 
tarnaitės tuo metu šluostė ir pudravo joms kojas, movė kojines 
ir batelius šokiams. Tai buvo įprasta tokiu oru. Ką sau galvoja 
jankiai? Juk nešoksi purvinais batais. 

- Jūs užstojate praėjimą, - nelabai mandagiai tarė Skarletė 
mis Elinton. 

Hana atsiprašė ir įėjo vidun. Eleonora Batler stovėjo prie 
veidrodžio ir taisėsi šukuoseną. 

- Puiku, - tarė ji. - Aš jau maniau, kad pamečiau jus. 

Ji nematė Hanos reakcijos. 

- Aš norėčiau surasti Šebą. Ji pasirūpins viskuo, ko jums 
šį vakarą prireiks. 

Mis Elinton paklusniai nusekė paskui Eleonorą į kambario 
kampą, kur didžiuliame plačiame fotelyje sėdėjo nemažiau didžiulė 
moteris rudai auksinės spalvos oda. Šeba atsistojo, kad ją 
pristatytų mis Eleonoros viešniai. 

Skarletė godžiai žiūrėjo į moterį, apie kurią buvo tiek daug 
girdėjusi. Šeba buvo garsi. Visi žinojo, kad ji geriausia Čarlstono 
siuvėja. Ji išsimokė, kai buvo Ratlegių vergė, pas modistę misis 
Ratleg, ją atvežė kaip jos dukters kraių. Ji kaip anksčiau 
tarnavo Ratlegiams ir dar kai kurioms išrinktosioms ledi pagal 
savo norą. Ji išties buvo savo dalyko karalienė. Nekarūnuota 
karalienė. Ji kasmet rūpinosi moterų baliniais tualetais su savo 
dviem pagalbininkėmis. Kabliukai, virvutės, kriputės, pamestos 
sagos ir sudaužytos širdys, - viskas buvo šios moters jėgoms. 
Kiekviename baliuje yra rūbinė, kur tarnaitės padeda savo 
ponioms. Bet tik per Šventąją Ceciliją būna karalienė Šeba. 
Nuo visų kitų balių ji maloniai atsisako. 

O Retas jai pasakė tai, ko apie Šebą niekas nepasakytų 
garsiai. Tik už dviejų kvartalų nuo čia ji turėjo savo smuklę, 
kur okupantų armijos kareiviai ir karininkai visada galėjo 
nusipirkti pigaus viskio ir bet kokio amžiaus ir odos spalvos 
moterų ir už bet kokią kainą. 

Skarletė nesuvokdama žiūrėjo. "Galiu lažintis, kad ji viena 
iš tų abolicionistų, kurie nė akyse nėra regėję juodaodžio. 
Įdomu, kodėl ji visu tuo užsiiminėja, jei turi savo biznį. Retas 
sako, kad Anglijoje ji turi banke daugiau kaip milijoną auksu. 
Abejoju, kad Elintonai galėtų su ja varžytis." 


Trisdešimtas skyrius 


Kai Skarletė įžengė į salę, ji sustojo kaip įkasta, nors už 
Jos ėjo visa minia. Salė ją pribloškė nelyginant pasaka tikrovėje. 
Didžiulė salė buvo nutvieksta šiltos tūkstančių Žvakių šviesos. 
Krištolo šviestuvai, atrodo, kabėjo kažkur labai aukštai. 
Atsispindėdama daugelyje veidrodžių aukso rėmais, liepsna 
įgaudavo fantastiškas formas. Ir tamsiuose languose, kurie taipogi 

atstojo veidrodžius. Sidabrinės žvakidės ant ilgų stalų visomis 
briaunomis pabrėžė savo subtilumą. 

Skarletė negalėjo sutramdyti savo susižavėjimo ir nusijuokė. 

- Skarlete, tau gera? - paklausė Retas gerokai vėliau. 

- Taip, tai išties geriausias Sezono balius. 

Ji tikrai taip manė. Čia buvo viskas, kas turi būti tikrame 
baliuje. Daug muzikos ir juoko. Ji, tiesa, nelabai nudžiugo, kai 
jai padavė šokių kortelę. Atrodė, kad baliaus rengėjai iš anksto 
suskirstė visus dalyvius. Bet muzika buvo puiki. Jos partneris 
buvo nejaunas vyriškis, kurį ji pažinojo, po to buvo jaunuolis, 
įvairūs svečiai ir čarlstoniečiai, kurie suvažiuodavo iš viso pasaulio 
į tą balių. Ir kiekvienas šokis suteikdavo navjų pojūčių ir 
naujų malonumų. Ir jokių nusivylimų. Midltono Kortnio pavardės 
kortelėje nebuvo. 


Skarletė sukikeno, pamačiusi šokant Eulaliją. Jos įprastinės 
rimtos nuobodžiaujančios grimasos nebuvo, ji šypsojosi ir juokėsi 
kaip visi. Niekas nestoviniavo palei sieną ir nenuobodžiavo. 
Visai jaunutės debiutantės šoko poromis su šokių ir elgesio 
žinovais. Ji matė Retą su trimis tokiomis iš eilės. Ir nė sykio 
su Ana Hempton. Skarletė stebėjosi, kaip sumaniai buvo 
suorganizuotas balius. Ji visai nepavydėjo, tiesiog buvo laiminga. 
Ir visai įsikvatojo, kai pamatė Elintonus. Hana, matyt, jautėsi 
pirmąja baliaus gražuole. "Ji tikriausiai šoko su pagarsėjusiais 
Čarlstono meilikautojais", - pagalvojo Skarletė. O Tounsendas, 
atrodo, visai užmiršo savo žmoną. Tikriausiai jam kažkas 
pašnibždėjo kažką meilaus. Jie tikrai niekados neužmirš šios 
nakties. Prasidėjo šešioliktas šokis. Jis buvo skiriamas, kaip jai 
pasakė Džozis Ensonas, labiausiai įsimylėjusioms poroms. Vyrai 
ir žmonos tarytum iš naujo įsimylėjo vienas kitą. Džozis čia 
buvo svarbiausias, todėl žinojo. Tai buvo vienas iš papročių. 
Ir ji šoks su Retu. 

Ir kai jis apkabino ją šokdamas ir paklausė, ar jai gera, 
ji iš pačios širdies gilumos atsakė: "Taip!" 

Pirmą valandą nakties orkestras sugrojo paskutinį valsą. Balius 
baigėsi. 

- Aš taip nenoriu, kad viskas pasibaigtų, - tarė Skarletė. 

- Puiku, - tarė Mailsas Briutonas. - Tikiuosi, visi taip mano. 
Dabar visi lipa apačion vakarieniauti. Organizatoriai savo 
austrėmis didžiuojasi ne mažiau kaip savo punšu. Tikiuosi, tu 
išgersi taurę nuostabaus gėrimo? 


- Taip, žinoma. Man sukasi galva. 

Šventosios Cecilijos punšas buvo šampano ir puikaus brendžio 
mišinys. 

- Mes, vyrai, manome, kad tai puiki priemonė atgaivinti 
kojoms baliuje. Jokiu būdu ne galvai. 

- Mailsai! Salė visuomet sakė, kad tu puikiausias šokėjas 
Čarlstone. Dabar man atrodo, kad ji pasigyrė. 

Skarletė taip viskuo džiaugėsi, kad sąmojus pats ištrūkdavo, 
ne visada vykęs. Kodėl taip ilgai nėra Reto? Kodėl jis kalbasi 
su Edvardu Kuperiu užuot lydėjęs ją vakarieniauti? Salė 
niekuomet šito neleistų savo vyrui. 

O, dėkui Dievui, eina! 

- Aš niekuomet neleisčiau tau turėti tokią nuostabią moterį, 
Retai, jei tu nebūtum toks didelis. - Mailsas paėmė po ranka 
Skarletę. - Jums pasisekė, mem. 

- Dieve mano, - ironizavo Retas. - Aš maldavau Salę pabėgti 
su manimi. - Visi trys nusikvatojo ir ėmė akimis ieškoti Salės. 
Ji sėdėjo ant palangės, rankoje laikydama batelius. 

- Kas sakė, kad geras tas balius, po kurio atsiranda bateliuose 
skylės? Aš prisitryniau nuospaudas, - linksmai konstatavo Salė. 

Mailsas nutraukė ją nuo palangės. 

- Aš nunešiu tave žemyn, nelaimingoji, bet apsiauk batelius, 
kaip dera tikrai ledi. 

- Storžievis! - tarė Salė. 

Skarletė pastebėjo, kaip jie persimetė  daugiareikšmiais 
Žvilgsniais, ir jos širdį užliejo pavydas. 

- Apie ką tokio nuostabaus tu kalbėjaisi su Edvardu? Aš 
išalkau. 

Ji pažvelgė į Retą ir piktai šyptelėjo. 

- Jis mano, kad aš darau blogą įtaką Tomiui. Jis ėmė 
blogiau mokytis. Ir už bausmę jis parduoda jachtą. 

- Tai žiauru! - sušuko Skarletė. 

- Berniukas ją atgaus. Aš perku ją. Eime vakarieniauti, kol 
dar nesuvalgė visų austrių. Pirmą kartą gyvenime tu gausi valgio 
daug daugiau, negu galėsi suvalgyti. Net ledi valgo čia iki 
soties. Tai tradicija. Sezonas baigiasi ir prasideda didysis 
pasninkas. 

Buvo apie dvi, kai Airijos Holo durys atsidarė ir du 
Jaunuoliai užėmė savo vietas prie durų, kad apšviestų tamsų 
ruožą priešais ekipažus. Vežikai uždegė lempas ant stogo ir 
prie durelių. Arkliai trypčiojo ir muistė galvas. Tarnas patiesė 
takelį ir ėmė šluoti nuo jo šiukšles. Bet išgirdęs balsus pranyko 
tamsoje. 

Visa minia išvirto į gatvę, pripildydama ją linksmo juoko. 
Kaip ir kiekvienais praėjusiais metais, visi kalbėjo, kad šį kartą 
šventė pavyko kaip niekada. Puiki muzika, puikus valgis, punšas, 
austrės. 

- Važiuokime puskariete, Retai. Ekipaže taip tvanku. 

- Paskui teks ilgai eiti. 

- Na ir kas. Tai naudinga. 

Jis giliau įkvėpė gaivaus oro. 

- Taip, išties. Eik ir užimk vietą, o aš pasakysiu mamai. 

Važiuoti reikėjo nelabai toli. Užsuko į Brodstrytą, pravažiavo 
vieną kvartalą. Ten miestas jau miegojo. Pravažiavo pro paštą. 
Puskarietėje sumanė padainuoti ir pradėjo linksmą dainą apie 
ilgus Airijos kelius ir apie salas. 

Daina skambėjo ne per geriausiai, bet niekas labai nesijaudino. 
Kai jie išlipo, Skarletė dar ilgai dainavo, pritardama nuvežančiai 
dainininkus  puskarietei, kuri pasuko atgal paimti svečių, 
nespėjusių išsivažinėti. " 

- Kaip tu manai, ar jie moka kokią nors kitą dainą? - 
paklausė Skarletė. 

Retas nusijuokė. 

- Jie ir tos nemoka. Tiesą sakant, aš irgi. Bet tai nesvarbu. 

Skarletė nusikvatojo. Bet laiku užsiėmė burną ranka, per 
daug garsiai jos juokas nuskambėjo nakties tyloje. Ji ilgai 
žiūrėjo į tolstančis puskarietę, kol toji pasuko už kampo. Šiltas 
vėjelis maloniai glostė veidą. Lempos šviesa prie pašto geltonai 
nudažė visą gatvę. 

- Taip šilta, - sušnibždėjo Skarletė. | 

Retas kažką nesuprantamai suburbėjo, paskui išsitraukė 
laikrodį ir tarė: 


- Klausyk. 
Skarletė net žadą užkando, kad geriau girdėtų. 
- Tuojau! - tarė Retas. 


Varpai Šventojo Mykolo varpinėje suskambėjo vieną kartą, 
antrą. Garsas ilgai aidėjo nakties tyloje. 

- Pusė, - tarė Retas ir įsidėjo laikrodį į kišenę. 

Nuo išgerto punšo jie buvo labai pakiliai nusiteikę. Naktis 
vis tamsėjo, 0 oras šiltėjo. Tyla spengė ausyse. Tokie vakarai 
atmintyje įstringa geriau negu baliai. Kiekvienas jaučia kažkokią 
malonią vidinę šilumą. Skarletė paėmė Retą po ranka. Jie 
tylėdami artėjo prie namų. Tokioje tamsoje Skarletė nepažino 
įprastų akiai gatvių. "Taip tylu ir tuščia, tarytum mes vieni 
visoje žemėje." 

Aukšta Reto figūra buvo tos tamsos dalis. Skarletė savo 
delnu suspaudė jo ranką. Stipri stipraus vyro ranka. Skarletė 
prigludo prie jo. Ji jautė jo kūno šilumą. 

- Gera buvo šventė? - paklausė ji labai garsiai. Jai pačiai 
taip pasirodė. - Aš taip juokiausi iš Hanos, kad, man atrodo, 
ji pastebėjo, ji taip dažnai atsisukdavo. Jai buvo neįprasta 
matyti, kaip linksminasi pietiečiai. 

Retas užjaučiamai tarė: 

- Vargšė Hana. Galbūt ji niekuomet daugiau nebepasijus 
tokia patraukli. Tounsendas ne kvailys. Jis pasakė man, kad 
norėtų „persikelti į Pietus. Šis vizitas privers Haną sutikti. 
Filadelfijoje sniego iki kelių. 

Skarletė minkštai nusijuokė. Kai jie ėjo pro vieną iš Žibintų, 
ji pastebėjo, kad Retas irgi šypsosi. Nesinorėjo apie nieką 
daugiau kalbėtis. Užteko, kad jiems buvo gera, abu šypsojosi, 
ėjo drauge ir nebuvo kur skubėti. 

Jie ėjo pro dokus, prieplaukoje stovinčius laivus ir valtis, 
pro mažus prie žemės prigludusius namelius su parduotuvėmis 
pirmame aukšte tamsiais langais. Išgirdęs jų žingsnius, kažkur 
sulojo šuo. Jie sulėtino žingsnį. Šuo sulojo dar kartą ir nutilo. 

Jie tylėdami ėjo nuo vieno žibinto prie kito. Retas sulėtino 
savo didžiulius žingsnius, kad Skarletė spėtų žengti su juo. 
Tyloje girdėjosi darnus "klak klak" - šio momento vienybės ir 
harmonijos liudytojas. 

Vienas žibintas nedegė, ir Skarletei staiga pasirodė, kad 
dangus visai arti. O žvaigždės, atrodo, žlibino akis. Ir jas buvo 
galima pasiekti ranka. 

- Retai, pažvelk į dangų. Žvaigždės taip arti. 

Retas sustojo ir paėmė ją už rankos, kad ir ji sustotų. 

- Tai todėl, kad arti jūra. Girdi, kaip ji kvėpuoja. 

Jie stovėjo labai tyliai. Skarletė įtempė klausą. Iki jos atsklido 
tylus vandens pliuškenimas kažkur tamsoje. Pamažu jis ėjo 
8arsyn. Netrukus jis tapo panašus į upės šniokštimą. Tai buvo 
Muzika. Nežinia kodėl jos akys paplūdo ašaromis. 

- Tu girdi? - tyliai paklausė ji. 

Tolumoje vos vos buvo girdėti kažkokia melodija. 

- Taip. Tai "Per platųjį Misurį" melodija. Jūreiviai patys 
Pasidaro dūdeles. Kai kurie turi tikrą muzikanto talentą. Pažvelk, 
ten žibintas, jį uždega, kad laivai nesusidurtų vienas su kitu. 
Ir visada stovi budintis ir stebi tai. Ir visuomet yra mažų 
Valčių su žmonėmis, kurie parodys įlankoje kelią visiškoje 

tamsoje, taip gerai jie ją pažįsta. Arba tie, kurie linkę keliauti 
naktį, kad jų niekas nepamatytų. 

- O kodėl? 

- Priežasčių daug. Bėgliai, nesąžiningi žmonės. 

Retas pasakojo tarsi kalbėdamasis pats su savimi. 

Skarletė žiūrėjo į jį, bet negalėjo įžvelgti jo veido. Ji vėl 
pažiūrėjo į žibintą, kurį palaikė žvaigžde, ir ėmė klausytis 
nematomo muzikanto. Laikrodis išmušė tris ketvirčius po dviejų. 
Skarletė ant lūpų pajuto druską. 

- Tu ilgiesi tų blokados laikų? 

Retas nusijuokė. 

- Geriau pasakyti, ar aš norėčiau būti dešimčia metų jaunesnis. 
Aš plaukiojau laivais. Man patiko suptis ant bangų ir jausti 
laisvą vėją. Tik ten vyras išties jaučiasi esąs vyras. 

Jis patraukė Skarletę paskui save. Žingsniai paspartėjo, bet 
vis taip pat darniai. 

Skarletė jautė jūros dvelksmą ir įsivaizdavo save valtyje. 

- Retai, aš taip noriu paplaukioti. Pasiimk mane kada nors 
kartu. Oras dar geras. Ir visai nebūtina vykti tau į Lendingą 
rytoj pat. 

Retas minutėlę susimąstė. Greitai ji visam išnyks iš jo 
gyvenimo. 

- Kodėl gi ne. Būtų kvaila praleisti tokį orą. 

Skarletė patraukė jį už rankos. 

- Eime. Jau vėlu. O man anksti keltis. 

Retas ją sustabdė. 

- Jeigu nusisuksi sprandą, tai aš tavęs nepasiimsiu. Žiūrėk 
po kojomis. 

Ji vėl ėmė žengti jam į taktą. Tai taip malonu ko nors laukti. 

Prieš pat namus jis ją sustabdė: 

- Palauk. 

Jis sukluso. Laikrodis išmušė tris kartus. Aidas ilgai skambėjo 
virš miegančio miesto. 

Trys... valandos... ir viskas nuostabu! 


Trisdešimt pirmas skyrius 


Retas kritiškai nužvelgė jos kostiumą, ir jo veidą iškreipė 
grimasa. 

- Taip, aš nenoriu vėl nusvilti saulėje, - tarė jį 
vienareikšmiškai. Ji užsidėjo plačiabrylę avietinės spalvos skrybėlę, 

kurią Eleonora pakabino prie durų į sodą, kad galėtų ją 
užsimauti eidama karpyti krūmų. Ant skrybėlės ji pritvirtino 
mėlyną kaspiną ir susirišo jį pasmakrėje. Skarletei atrodė, kad 
ta skrybėlaitė jai labai tinka. Ji pasiėmė mažą skėtį nuo saulės. 
Savo mėgstamąjį su mėlynomis gėlytėmis. 

"Kodėl Retas mano, kad turi teisę viską kritikuoti? Tegu į 
save pasižiūri. Senais nublukusiais marškiniais, nekalbant jau 
apie striukę." 

- Tu sakei devintą. Na ką, einam? 

Retas nerūpestingai pakėlė nuo grindų drobinį krepšį, užsimetė 
ant peties ir trumpai tarė: 

- Einam. 

Jo balse girdėjosi kažkas įtartino. "Jis kažką sumanė, - 
pasirodė Skarletei, - reikia būti budriai." 

Ji ir neįsivaizdavo, kad jachta tokia mažytė. Ir kad iki jos 
reikės eiti slidžiu trapu. Ji su baime pažvelgė į Retą. 

- Dabar atoslūgis. Mums reikėjo ateiti pusę dešimtos. Paskui 
bus sudėtinga grįžti į įlanką. Tu vis dar nori plaukioti? 

- Dar ko, žinoma! - Skarletė įsikibo į trapo turėklus ir 
pamėgino juo žengti. 

- Palauk, - sustabdė Retas. 

Ji pažvelgė į jį nepatenkinta ir nekantriai. 

- Aš nenoriu, kad tu nusisuktum sau sprandą ir nudribtum 
į vandenį. Man paskui teks visą valandą tave traukti. Labai 
Slidus trapas. Palauk minutėlę, aš nulipsiu žemyn, kad tave 
prilaikyčiau. Tu susiprotėjai apsiauti pusbačius? 

Retas atsagstė krepšį ir apsiavė batus guminiais padais. 
Skarletė tylėdama jį stebėjo. Retas persiavė ir sudėjo batus į 
krepšį. 

Pabaigęs staigiai atsistojo ir nusišypsojo. Nuo jo šypsenos 
Skarletei užėmė kvapą. 

- Stovėk čia. Protingas vyras žino, iš kur laukti problemų. 
Aš pataisysiu turėklus ir sugrįšiu tavęs. 

Jis vikriai persimetė krepšį per petį ir ėmė lipti trapu. 
Skarletę tik dabar pasiekė jo žodžiai. 

- Tu greitas kaip Žaibas, - tarė ji susižavėjusi, stebėdama 
kaip lipa Retas. 

- Arba kaip beždžionė, - pataisė ją Retas. - Taip, brangioji, 
laikas negailestingas vyrams ir netgi moterims. 

Skarletei ne naujiena buvo karstytis tokiais įtaisais. Ir ji gerai 
išlaikė pusiausvyrą. Vaikystėje ji užlipdavo į pačias aukščiausias 
medžių šakas arba ropšdavosi ant šieno kūgių viršaus. Ir šitas 

trapas nebuvo jai toks jau neįveikiamas. Bet jai buvo malonu, 
kai Retas, ją prilaikydamas, apkabino per liemenį. 

Ji atsisėdo ant sėdynės, o Retas sutvarkė burę. Baltas 
audeklas plazdėjo, uždengdamas visą vaizdą iš vienos pusės. 

- Tu pasiruošusi? - paklausė Retas. 

- Taip, Žinoma. 

- Tuomet plaukiam. 

Retas atrišo lyną nuo prieplaukos ir atsistūmė. Vėjas išsyk 
pagriebė mažytę jachtą ir nunešė ją. 

- Sėdėk savo vietoje ir stenkis prispausti galvą žemiau prie 
kelių, - paliepė Retas. 

Jis pakėlė kliverį, pritvirtino lyną, ir jachta nuplaukė dar 
greičiau. 

- Na štai, - tarė Retas, sėsdamasis šalia Sklarletės. Kylio 
rankena buvo tarp jų. Dviem rankom jis stengėsi išlyginti jachtą. 
Stipriai gaudė vėjas burėse, girgždėjo jachta ir už borto pliuškeno 
vanduo. Skarletė sėdėjo nepakeldama galvos. Saulė švietė Retui 
į akis, jis prisimerkė, bet nenusisuko ir buvo labai susikaupęs. 
Veidas švytėjo iš džiaugsmo. Skarletė seniai nebuvo jo tokio 
mačiusi. Priešpriešinė banga trenkė į bortą, sukeldama daugybę 
purslų. Retas nusikvatojo. 

- Šaunuolė mergaitė! 

Skarletė suprato, kad tai skirta ne jai. 

- Tu jau nori grįžti? 

- Dar ne. 

Skarletė buvo gerai nusiteikusi, nepaisant. stipraus vėjo, 
peršlapusių drabužių, pamesto skėčio ir to, kad į batus vis 
plūdo vanduo. Bangos buvo panašios į jaunus gyvūnus, puolančius 
grobį. Jos pakeldavo ir nuleisdavo mažutę jachtą nelyginant 
žaisliuką. Tokiais momentais Skarletei sumausdavo po krūtine. 
Ji jautėsi visos tos stichijos dalele. Ji įsivaizdavo save vandeniu 
ir saule, druska ir vėju. Retui buvo malonu, kad jo mėgstamas 
užsiėmimas jai taip patinka. 

- Ar nori pamėginti vairuoti? Aš išmokysiu. 

Skarletė neigiamai papurtė galvą, jai tiesiog patiko, kad 
galima plaukti ir tiek. 

Retas suprato, kaip Skarletė norėtų pavairuoti jachtą, pasijusti 
laisva nuo stichijos. Vaikystėje jis irgi jautė tą patį. Ir netgi 
dabar, jo amžiuje, kažkas jį stūmė, vertė vėl ir vėl išplaukti. 

- Pasilenk, - perspėjo Retas ir pasuko burės rankeną virš 
jos galvos. 

Staigus šuolis pakėlė juos ant pačios bangos keteros. Skarletė 
šūktelėjo. Virš galvos skraidė žuvėdros kaip baltos dėmės 
giedrame danguje. Jie apsisuko. Saulė dabar švietė tiesiai į 
nugarą. O į veidą pūstelėjo sūrus vėjas. Verta buvo gyventi 
dėl tokių dienų. Jis pritvirtino burę ir pasiėmė krepšį. Išsitraukė 
iš jo megztinį sau ir mažesnį Skarletei. Paskui kaip krabas 
nušliaužė atgal. Valtis smuktelėjo nuo jo svorio. 

- Užsivilk, - ištiesė jis megztinį Skarletei. 

- Man nereikia. Šilta lyg vasarą. 

- Oras šiltas, bet ne vanduo. Dabar vis dėlto vasaris. Perpūs, 
sušlapsi ir nepajusi, kaip persišaldysi. Vilkis. 

Skarletė susiraukė, bet apsivilko. 

- Tau teks palaikyti mano skrybėlę. 

- Palaikysiu. 

Retas apsivilko savo megztinį, paskui padėjo Skarletei. Vėjas 
tučtuojau suvėlė jai plaukus, nusinešdamas segtukus ir sages. 
Sruoga plaukų įlindo į burną. 

- Ką tu padarei? - nepatenkinta sušuko ji. - Atiduok greičiau 
skrybėlę, kol aš nenuplikau. 

Vėjas buvo toks stiprus, kad, rodės, gali nuplėšti jai visus 
plaukus. 

Ji dar niekuomet nebuvo tokia graži. Jos veidas, išraudęs 
nuo vėjo gūsių ir saulės spindulių, švytėjo džiaugsmu. Ji atrodė 
gana juokinga ir miela su jo megztiniu. 

- Tu, žinoma, nesusipratai paimti ko nors užvalgyti? 

- Tik jūreiviškus pusryčius, - tarė Retas, - džiūvėsių ir romo. 

- Kokie delikatesai! Aš niekuomet nesu ragavusi nei vieno, 
nei kito. 

- Dabar pusė vienuoliktos. Palauk ir papietausi namuose. 

- O ar negalima plaukioti visą dieną? Man taip gera! Tokia 
nuostabi diena. 

- Dar valandą. Man vidurdienį reikia susitikti su advokatais. 

"Rūpinasi savo advokatais." Skarletė truputį įsižeidė, bet 
paskui nutarė negadinti sau šventės. Ji žiūrėjo į saulės 
Spinduliuose blizgančią jūrą, į putas šalia borto, paskui pasilenkė 
ir pasisėmė rieškučias vandens. Ji kaip mažas kačiukas. Rankovės 
buvo tokios ilgos, kad ji galėjo paslėpti jose rankas. 

- Būk atsargi. Gali nupūsti, - juokėsi Retas. Jis paėmė 
vairą ketindamas apsisukti. 

- Greičiau žiūrėk čia. Galiu lažintis, tu niekada šito nematei. 

Skarletė susikaupusi žvelgė į tolį. 

- Ryklys! Du, trys! 

- Mano vaike! Tai delfinai, o ne rykliai. Jie tikriausiai 
plaukia į vandenyną. Atsargiau, pasilenk. Mes pamėginsime 
plaukti paskui juos. Tai tiesiog nuostabu. Reikia pasimokyti iš 
jų. Be to, jie mėgsta pažaisti. 

- Žuvys? Pažaisti? Tu mane laikai kvailiuke? 

- Jie ne žuvys. Tu pažiūrėk. Pati pamatysi! 

Delfinai buvo septyni. Kai Retas pasuko jų kryptimi, jie 
buvo gana toli. Saulė tvieskė į akis, ir Retas prisidengė jas 
ranka. Delfinai išniro tiesiai prieš nosį. Jie šokinėjo, rodydami 
savo nugaras ir triukšmingai nėrė atgal. 

- Tu matei, matei! - Skarletė ėmė tampyti Retą už rankovės. 

Retas atsisėdo ant suolo. 

- Mačiau. Jie kviečia mus plaukti tolyn. O kiti laukia. 
Pažiūrėk! 

Du delfinai juos lydėjo vis iššokdami iš vandens šalia abipus 
bortų. Jų blizgančios nugaros ir pelekai kėlė Skarletei 
susižavėjimą.  Skarletė pasiraitojo savo begalines rankoves ir 
plojo delnais. Vienas delfinas parodė savo vienintelę šnervę, 
apsisuko ir dingo vandenyje. Išniro vėl, pažiūrėjo ir vėl išnyko. 

- Retai! Jis mums šypsosi! 

Jie plaukiojo pirmyn ir atgal, sukiojosi ir vartėsi po valtimi, 
išnirdavo įvairiose pusėse, juokėsi iš to, kaip tiedu - vyras ir 
moteris - nemokšiškai plaukioja. 

- Štai ten! - parodė Retas. 

- Tr ten! - rodė pirštu Skarletė visai kita kryptimi. 

Kiekvieną kartą delfino pasirodymas būdavo netikėtas. 

- Jie šoka, - tvirtino Skarletė. 

- Išdykauja, - sakė Retas. 

- Tai spektaklis, - sutarė jie. 

Šou išties buvo puikus. Retas visai nebeprižiūrėjo jachtos. 
Jis nepastebėjo horizonte debesėlio. Pirmą kartą pajuto permainą, 
kai vėjas staiga nuščiuvo ir delfinai kažkur išnyko, burės 
subliuško. Jis apsidairė ir pamatė artėjančią audrą. 

- Gulkis ant dugno ir laikykis, - tyliai pasakė jis Skarletei. 
- Dabar pasilinksminsim. 

Skarletė apsidairė ir jos akys išsiplėtė: ką tik švietė saulė 
ir buvo šilta, ir staiga - debesys ir juodas dangus. Netardama 
nė žodžio ji padarė, ką liepė Retas. O jis vikriai valdė valtį. 

- Mums teks laviruoti, - Retas nervinosi. - Todėl tokių 
lenktynių tu niekur daugiau nepatirsi. 

Tuo momentu atlėkė vėjo gūsis. Dieną pakeitė tiršta tamsa. 
Nebesimatė dangaus. Prasidėjo liūtis. Skarletė išsižiojo norėdama 
šūktelėti, bet tuoj pat prisirijo vandens. 

"Dieve mano, aš springstu", - pagalvojo ji. Ji atsigulė ant 
pilvo ir vos atsikosėjo. Ji pamėgino pakelti galvą ir paklausti 
Reto, kas vyksta ir iš kur toks triukšmas. Bet jai ant veido 
užkrito skrybėlė. Ji nieko nematė. "Arba aš ją išmesiu, arba 
uždusiu." Viena ranka ji mėgino atrišti mazgą, kita mėšlungiškai 
įsikibo į metalinį turėklą. Valtį mėtė nuo šono ant šono, per 
jos priekį vis sėmėsi vanduo ir ji braškėjo per visas siūles. 
Tarpais jai atrodė, kad valtis atsistoja visai vertikaliai ir tiesiog 
eina į dugną. "O švenčiausioji Dievo Motina! Aš nenoriu mirti!" 

Pagaliau jai pavyko atrišti mazgą ir atlaisvinti kaspinus. Ji 
galėjo matyti! Ji apsidairė aplinkui. Aplinkui tamsoje stovėjo 
vandens siena. Ji bangavo ir taškė ją putomis. 

- Retai! - ji mėgino perrėkti audrą. 

Dieve, kur Retas? Ji sukiojo galvą į visas puses. "Tebūnie 
prakeiktas tas Retas!" Jis klūpėjo, jo pečiai ir nugara buvo 
įsitempę, galva aukštai iškelta. Ir jis juokėsi vėjui, lietui ir 
bangoms. Kairiąja ranka laikė vairą, dešiniąja laikėsi už turėklo. 
Jis prisirišo virve, kad jo nenuneštų. Bet jam tai patiko! Jam 
patiko žaisti su mirtimi. 

"Aš neapkenčiu jo!" 

Skarletė su siaubu pažvelgė į dar vieną artėjančią bangą. Ji 
stengėsi nusiraminti. "Retas puikiai su ja susidoros, kaip ir su 
viskuo kitu." Ji įveikė save ir aukštai pakėlusi galvą, pažvelgė 
į tą chaosą. 

Skarletė nieko neišmanė apie vėjo nepastovumą per tokią 
audrą. Kai kyla trisdešimties pėdų banga, ji užstoja vėją. Valtis 
Pasisuka priešais bangą ir atsiranda galimybė ją nugalėti. Skarletė 
nesuprato, kad Retas manevruoja žinodamas, kaip reikia elgtis 
toje stichijoje. Ir viskas atrodė lyg ir gerai tol, kol Retas 
nesuriko: 


- Kliveris, kliveris! 

Ji pamatė, kaip bangos ketera krenta ant jų. 

Ji išgirdo traškesį visai šalia ir pajuto, kaip iš pradžių lėtai, 
O paskui vis greičiau didžiulė masė krenta ant jos iš viršaus. 
Ji pažvelgė į Reto veidą. Jis buvo taip arti, paskui taip toli 
Ir išnyko visai. Ji nieko daugiau nebematė, vien tai, kaip ant 
JOs svyra stiebas. 

Vėjas buvo toks stiprus, kad slegiamas sušlapusios burės 
stiebas perlūžo ir nugriuvo. Tai sukėlė neapsakomą triukšmą. 
Valtis apvirto ir jie abu atsidūrė lediniame vandenyje. 

Ji ir nenumanė, kad vanduo gali būti toks šaltas. Iš viršaus 
pylė šalta liūtis ir ledas stingdė jos galūnes. Dantys nevalingai 
taukšėjo, drebulys atsiliepė galvoje baisia jėga. Ji nieko nesuvokė, 
išskyrus tai, kad jos kūną suparalyžiavo šaltis. Bet ji vis 
tebejudėjo, kilo ir krito žemyn ant bangų, įsikibusi į kažkokias 
nuolaužas. 

"Aš žūnu. O Dieve, neleisk man numirti. Aš noriu gyventi." 

- Skarlete! 

Tas šauksmas jos galvoje suskambėjo garsiau negu vandens 
gausmas ir dantų kaukšėjimas. Jis iškart pasiekė jos sąmonę. 

- Skarlete!!! 

Ji žinojo. Tai buvo Reto balsas. Ji pajuto jo ranką, tvirtai 
spaudžiančią jos kūną. Bet kur jis? Vanduo užpylė jai akis. 
Ji mėgino kažką sušukti, bet į burną pribėgo vandens. 
Žandikauliai atsisakė judėti. 

- Retai, - sušvokštė ji. 

- Ačiū Dievui. 

Jo balsas buvo visai šalia. 

- Retai, - vėl pakartojo ji. 

- Klausykis atidžiai, A Tu niekuomet manęs neklausei. 
Mes teturime vieną šansą. Zinoma, mes juo pasinaudosime. 
Kažkur šalia valtis. Aš laikau lyną. Tai reiškia, kad mums teks 
po ja panerti ir tuomet mes sąlygiškai būsime saugūs. Tu viską 
supratai? 

- Ne! - ištrūko jai. 

Panerti jai buvo tas pats, kas numirti. Jeigu ji paners, tai 
jau niekuomet nebeišnirs. Ją apėmė panika. Užėmė kvapą. Jai 
norėjosi įsisiurbti į Retą stipriai stipriai ir verkti, verkti, verkti... 

"Gana! - aiškiai nuskambėjo žodžiai. Ir jos balsu. - Tu 
niekuomet neišsigelbėsi, jeigu elgsies kaip idiotė.“ 

- Ką d-d-da-a-ary-yti? - taukšėjo jos dantys. 

- Aš suskaičiuosiu iki trijų ir nersiu. Viskas bus gerai. Tu 
pasiruošusi? 

Nelaukdamas atsakymo, ėmė skaičiuoti. 

- Vienas... du... 

Skarletė įkvėpė oro. Paskui ją nutempė po vandeniu. Kelioms 
sekundėms. Išnirusi ji ėmė godžiai gaudyti orą. 

- Aš tave laikiau, tu nebūtum nuskendusi. Įsikibai į mane 
taip, kad aš pats vos nenuskendau. 

Retas jai parodė, už ko laikytis. Jos rankos buvo akmeninės. 
Ji ėmė jas trinti. | 

- Taip taip. Trink. Bet nepamiršk laikytis. Aš turiu tave 
trumpam palikti. Nepanikuok. Aš neilgam. Turiu nerti atgal ir 
nupjauti visą takelažą, kuris gali nutempti mus į dugną. Ir 
nenusigąsk, kai sugriebsiu tave už kojos. Nereikalingus drabužius 
ir avalynę taip pat teks išmesti. Laikykis. Aš greit. 

Atrodė, tai truks amžinybę. 

Skarletė žvalgėsi į šalis. Ne taip jau ir blogai. Jei ne šaltis. 
Apversta valtis puikiai atstojo stogą ir gelbėjo nuo lietaus. O 
ir audra atrodė ne tokia baisi, nors valtį ir mėtė aukštyn 
žemyn. Bet ji nematė tų baisių didžiulių bangų. 

Ji pajuto, kaip Retas palietė jos kairiąją koją. Vadinasi, dar 
ne visai užšąlusi. Skarletė pirmą kartą lengvai atsiduso. Ji 
pajuto judant peilį, o po to didžiulis svoris nutrūko nuo jos 
kojų. Retas išniro iš vandens, ir iš netikėtumo ji vos nepaleido 
rankų. 

- Kaip laikaisi? - paklausė Retas. Jai pasirodė, kad jis šaukia. 

- Sušalau kaip šuo, jei tau įdomu. 

„ - Taip, vanduo šaltas. Bet būna ir šaltesnis. Jeigu tu būtum 
Siaurės Atlante... 

- Retai Batleri, jeigu tu man pasakosi savo karo nuotykius... 
aš tave nuskandinsiu! 

Jis nusijuokė, ir nuo to tarytum pasidarė šilčiau. Bet Skarletė 
tebeširdo. 

- Kaip tu gali juoktis tokioje situacijoje? Visai nejuokinga 
plūduriuoti šaltame vandenyje per audrą! ' 

- Kai reikalai tokie blogi, kad blogiau ir būti nebegali, 
lieka tik juoktis. Tai gelbsti nuo pamišimo ir dantys ne taip 
kalena iš baimės. 

Ją erzino viskas, ką jis kalbėjo. Svarbiausia, kad jis buvo 
teisus. Dantys nustojo kalenti, kai mintys apie artimą mirtį 
išsisklaidė jos galvoje. 

-- Dabar aš noriu supjaustyti tavo korseto raištelius, kad tu 
laisviau kvėpuotum. Nekrutėk, nes perpjausiu tave. 

Jo judesiuose buvo kažko intymiai jaudinančio. Praėjo daug 
metų nuo to laiko, kai jo ranka lietė jos kūną. | 

- Na štai, kvėpuok giliai, - tarė Retas, nuėmęs nuo jos 
korsetą. - Moterys visai nebemoka kvėpuoti su savo drabužiais, 
o iš tų dirželių mes padarysime ką nors, kas palaikytų mus 
paviršiuje. Aš užbaigsiu ir pamasažuosiu tave. Kvėpuok giliau. 
Aš priversiu greičiau tekėti tavo kraują. 

Skarletė mėgino daryti, ką liepė Retas, bet jos rankos vos 
judėjo. Buvo kur kas paprasčiau pakibti ant pakabos, kurią 
sumeistravo Retas, ir suptis kartu su bangomis. Jai taip norėjosi 
miegoti. "Kodėl Retas ten kažką bamba? Kodėl jis taip 
primygtinai liepia masažuoti savo rankas?“ 

- Skarlete! - išgirdo ji aiškiai. - Skarlete! Tau negalima 
miegoti. Reikia judėti. Suduok man, jei nori, tik judėk. 

Retas ėmė įnirtingai masažuoti jos rankas ir pečius. Jis tą 
darė taip stipriai ir šiurkščiai, kad Skarletė drebėjo kaip tarškutis. 

- Užteks, man skauda. 

Jos balsas buvo labai silpnas, kaip kačiuko miaukimas. 
Skarletė užsimerkė, ir ją užgriuvo tamsa. Ji nejautė šalčio, tik 
nuovargį ir didelį norą užmigti. 

Netardamas nė žodžio Retas ėmė daužyti ją per skruostus, 
ir taip smarkiai, kad ji atsitrenkė galva į medinį bortą. Skarletė 
iškart atsipeikėjo, pikta ir sukrėsta. 

- Ar iš proto išsikraustei! Kai išsikapstysim iš čia, atsiimsi... 

- Taip geriau, - ramiai tarė Retas. - Duok šen rankas. Aš 
pamasažuosiu. 

- Nereikia, pasilaikysiu jas sau. Tu man vos kaulų nesulaužei. 

- Rinkis: arba aš juos laužysiu, arba juos suės krabai. 
Paklausyk, jei nesišildysi, gali numirti. Aš Žinau, tu nori miego, 
bet tai mirtinas miegas. Ir net jeigu man teks tave sumušti, 
aš neleisiu tau numirti. Krutėk, judėk, brangioji. Man nusispjaut, 
ką tu sakai. Tik kalbėk. Dainuok man undinės dainas, ir aš 
žinosiu, kad esi gyva. 

Skarletė vėl atsipeikėjo. 

- Tu tikiesi iš čia išsikapstyti? - paklausė ji apatiškai. Ji 
pasitrynė koją į koją. 

- Žinoma. 

- Kaip? 

- Srovė neša mus prie kranto. Potvynis mus atneš ten, iš 
kur mes startavome. 

Skarletė pamuistė galvą. Ji prisiminė tą džiaugsmingą šurmulį, 
kai jie ruošė valtį. Tačiau vėjas nunešė juos toli į Atlantą. 

- Kiek dar praeis laiko, kol mes sugrįšim? - negyvu balsu 
paklausė Skarletė. 

- Aš nežinau Būk drąsi, Skarlete, - tarė Retas, stipriai 
tebemasažuodamas jai pečius. 

Jo balsas skambėjo kaip per pamokslą! Retas, kuris visada 
buvo toks linksmas. O Viešpatie! Skarletė troško visomis jėgomis, 
kad jos sustirusios kojos sujudėtų. 

- Man nerūpi tavo prakeiktas narsumas, aš noriu valgyti! 
Kurių galų tu nepaėmei krepšio?! 

- Jis liko po valtimi, kažkur vandenyje. Viešpatie, Skarlete, 
aš visai jį užmiršau. Meldžiu Dievo, kad jis dar ten būtų! 

Romo aromatas sugrąžino juos į gyvenimą. Skarletė smarkiai 
pakrutino kojas, pėdas. Nuo suaktyvėjusios kraujotakos atsirado 
skausmas. Bet ji dėl to tik džiaugėsi. Tai reiškė, kad ji gyva. 
"Romas išties geriau už brendį, - pagalvojo Skarletė po antros 
porcijos. - Jis kur kas geriau prikelia gyventi. Gaila, kad Retas 
mažai teduoda." Bet ji suprato, kad jis teisus. Būtų kvaila iš 
karto išgerti visą butelį. Nežinia, kada jie dar grįš. 

- Na, geras romas! - visai pralinksmėjo Skarletė. 

Jie drauge uždainavo, ir jų balsai dusliai aidėjo apsivertusioje 
valtyje. Retas priglaudė ją prie savęs, kad išsaugotų šilumą. 
Greitai jie išdainavo visas dainas, kokias mokėjo, gurkšnodami 
romą, kuris vis mažiau veikė. 

- Ką manai apie "Geltonas rožes"? 

- Mes jau du kartus dainavome, - užprotestavo Skarletė. - 
Geriau padainuokime tą, kurią taip mėgo mano tėvas. Aš 
prisimenu, Atlantoje jūs ėjote gatve žemyn dainuodami: "Aš 
prisimenu tą dieną, kai sutikau mieląją Pegę..." 

- Geriau tu padainuok. Tu turi mokėti kiekvieną žodį. 

Skarletė pamėgino, bet jai jau ėmė peršėti gerklę. 

- Aš užmiršau, - tarė ji, slėpdama nuovargį. 

Ji taip pavargo. Jeigu ji galėtų padėti galvą ant Reto peties 
ir pamiegoti. Jo rankos taip švelniai ją glaudė. Jos galva nusviro 
jam ant peties. Nebuvo jėgų. Retas ją supurtė. 

- Skarlete, ar girdi mane? Jaučiu, kad srovė pasikeitė. Jaučiu, 
kad mes visai netoli kranto. Nepasiduok. Laikykis, mano 
kregždute. Greitai viskas pasibaigs. 

- „ taip šalta... 

- Velniai tave rautų, Skarlete O'Hara! Tu niekam netinki! 

Žodžiai paveikė. Galva pakilo, ir akyse atsirado protingas 
blizgesys. 

- Kvėpuok giliai, - sukomandavo Retas. - Greitai atplauksim. 

Jis savo didžiule ranka uždengė jai burną ir nosį ir nutempė 
po vandeniu. Išnėręs kitoje jachtos pusėje Retas apsidairė. 
Aplinkui šniokštė didžiulės bangos. 

- Beveik namuose, mano brangioji, - sušnibždėjo Retas. 

Jis taip suėmė Skarletę, kad jos galva liktų virš vandens ir 
atsitiktinai nepanirtų. Ir nuplaukė laviruodamas tarp bangų. Lijo 
smulkus lietus, stiprus vėjas plakė jo veidą. Retas pridengė 

Skarletę nuo iš paskos artėjančios bangos, ji pakėlė juos ant 
savo keteros ir nunešė į krantą. 

Reto kojos buvo sužeistos, bet jis nekreipė dėmesio. Jis 
sunkiai ėjo per smėlį. Į vietą, kur būtų galima pasislėpti nuo 
lietaus ir vėjo. Ten jis paguldė Skarletę ant sauso smėlio. 

Jo balsas trūkčiojo, kai jis, trindamas kiekvieną jos kūno 
dalį, vis šaukė jos vardą, stengdamasis pažadinti jos sąmonę. 
Retas nubraukė nuo jos veido plaukus ir ėmė timpčioti jos 
išblyškusius skruostus. Pagaliau Skarletė atmerkė tamsaus 
smaragdo spalvos akis. Jos ne kažin ką tesakė. Skarletė pasėmė 
nusilpusiomis rankomis smėlio ir vos ištarė: "Žemė". Ir čia pat 
ėmė raudoti. 

Retas viena ranka apglėbė ją ir priglaudė prie savęs, kita 
ranka ėmė glostyti skruostus, plaukus, smakrą, kaklą. 

- Mano brangioji, mano gyvenime. Maniau, kad neteksiu 
tavęs. Maniau, kad nužudžiau tave... Maniau... O Skarlete! Tu 
gyva. Neverk, brangioji, viskas pasibaigė. Tu išgelbėta. Viskas 
gerai. 

Jis ėmė bučiuoti jos skruostus, kaklą, kaktą. Joje ėmė busti 
gyvenimas, ir ji apkabino jį, priimdama bučinius. 

Ir nebuvo nei šalčio, nei lietaus, nei silpnumo - tik karštų 
lūpų ir kūnų šiluma, ir delnų karštis. Ir jėga, kurią ji pajuto, 
apglėbdama jo pečius. Ir ji savo krūtine juto, kaip plaka jo 
širdis. Taip pat stipriai kaip ir jos. "Aš. gyvenu, gyvenu! Taip!" 
- šaukė ji, vėl ir vėl aistringai atsiduodama Retui. 


Trisdešimt antras skyrius 


"Jis mane myli! Kokia kvailė buvau, kad abejojau.“ Sūrios 
ir šiurkščios Skarletės lūpos nusišypsojo. Ji atsimerkė. Retas 
sėdėjo šalia prisitraukęs kelius prie veido ir nuleidęs galvą. 
Pirmą kartą ji apsidairė aplink ir nugara pajuto smėlį. Taip 
ir visai galima sušalti. Reikėjo rasti priebėgą, prieš vėl užsiimant 
meile. Jos keliai drebėjo. Visai neseniai mums buvo nusispjauti 
į orą. Ji perbraukė pirštu per jo nugarą. Jis krūptelėjo. 

- Aš nenorėjau tavęs žadinti. Pasistenk dar pailsėti. „Eisiu 
paieškoti vietos, kur galima būtų apdžiūti ir gauti ugnies. Šitose 
salose turėtų būti lūšnų. 

- Aš eisiu su tavim, - pareiškė Skarletė. 

- Ne. Pasilik čia. 

Jis išnyko už smėlio kalvų, palikęs sutrikusią Skarletę. 

- Retai! Tu negali manęs palikti. Aš nenoriu leisti tavęs! 

Jis net neatsisuko. Ji tematė retkarčiais tarp kalvų 
šmėkščiojančią jo plačią nugarą, prie kurios buvo prilipę šlapi- 
marškiniai. Kalvos viršuje jis sustojo. Apsidairė aplink ir šūktelėjo 
Skarletei: 

- Ten namelis! Aš žinau, kur mes! Stokis! 

Jis sugrįžo, padėjo Skarletei atsikelti. Ji klusniai paėmė jo 
ranką. 


Nameliai, kuriuos čarlstoniečiai pastatė ant gretimų kalvų, 
atstojo užtvarą nuo drėgnų šaltų vėjų. Jie stovėjo ant pastolių, 
kad jų neužpustytų smėlis, ir buvo pastatyti amžiams, nors 
atrodė nepatvarūs. Retas žinojo, kad ten yra virtuvė ir Židinys. 
Ir galima rasti ko nors užvalgyti. Kaip tik prieglauda tiems, 
kuriuos išmetė jūra. 

Retas lengvai nuėmė spyną. Skarletė įėjo paskui jį. Kodėl 
Retas toks nekalbus? Jis nepratarė jai beveik nė žodžio, net 
kai vedė ją per smėlio kopas. Aš taip noriu girdėti jo balsą, 
noriu, kad jis pasakytų, jog myli. Dievas mato, jis privertė 
mane taip ilgai laukti. 

Jis surado spintoje šiltą pledą. 

- Nusivilk šlapius drabužius ir apsiklok. - Jis pats ją susupo. 
- Aš įkursiu ugnį. 

Skarletė nusivilko savo kelnes ir megztinį ir užsiklojo pledu. 
Jis buvo toks šiltas ir sausas. Pirmą kartą po daugelio valandų 
ji buvo šilumoje, bet ją ėmė krėsti drebulys. 

Retas atnešė sausų malkų ir užkūrė ugnį. Skarletė priėjo 
prie ugnies. 

- Kodėl tu nenusivelki šlapių drabužių? - paklausė ji. - 
Pledas didelis ir aš su tavimi pasidalinsiu. 

Retas neatsakė. Jis krapštėsi prie ugnies. Po kurio laiko 
tarė: 

- Aš vėl sušlapsiu. Man teks eiti į lauką. Mes už poros 
mylių nuo Moultrio forto. Eisiu pagalbos. 

- Į Moultrio fortą! - Skarletei norėjosi, kad jis nustotų ten 
krapštytis ir ateitų pas ją. Ji negalėjo su juo šnekėtis, kai jis 
buvo kitame kambaryje. 

Retas sugrįžo su viskio buteliu rankoje. 

- Ne kažin kokios atsargos, - nusišypsojo jis. - Bet šio to 
yra. 

Jis atidarė butelį ir paėmė dvi stiklines. 

- Gana švarios. Įpilsiu išgerti. 

- Aš nenoriu gerti. Aš noriu... 

Jis ją nutraukė. 

- Man reikia išgerti. 

Jis mauku išgėrė ir ėmė sukioti galvą raukydamasis. 

- Nenuostabu, kad jie tai paliko čia. Tikras mėšlas. Bet... 

Jis įsipylė dar. 

Skarletei jo pagailo. "Nelaimingas mylimasis. Kiek jis 
prisinervino." 

- Nebūk toks naivus, Retai, - prašneko ji, stengdamasi į 
savo balsą sudėti visą savo meilę. - Nevaizduok, kad tu man 
pasidavei. Mes vyras ir Žmona. Mes mylime vienas kitą. Ir 
viskas. 

Retas pažvelgė į ją pro stiklinės viršų, paskui lėtai pastatė 
ją ant stalo. 

- Skarlete, tai, kas įvyko ant kranto, nieko nesako. Mes 
buvome tokie laimingi, kad išsigelbėjome. Taip būna, kai baigiasi 
karas. Laimingi nugalėtojai glėbesčiuojasi ir bučiuojasi su pirma 
pasitaikiusia moterimi. Jie džiaugiasi, kad liko gyvi... Mudu vos 
nežuvome. Džiaugėmės, kad išsigelbėjome, ir jokios meilės. 

Tie žodžiai kaip žaibas pervėrė Skarletę. Bet ji prisiminė 
žodžius, kuriuos jis kalbėjo jai ten ant kranto. "Brangioji, 
mieloji..." Nesvarbu, ką jis sako dabar, jis myli ją. Ji tą jautė 
širdimi ir siela. "Dabar jis tiesiog meluoja. Jis vėl bijo, kad 
aš jo nemyliu ir nenori prisipažinti!" 

Ji prisislinko prie jo. 

- Gali sakyti, ką nori. Tai nepakeis tiesos. Aš myliu tave 
ir tu myli mane. Ir mes mylėjomės, kad įrodytume tai vienas 
kitam. 

Retas pabaigė viskį ir nusijuokė. 

- Aš niekuomet nemaniau, kad tu, kvailiuke, tokia romantišką. 
Skarlete, tu nuvili mane. Tu visuomet buvai protinga. 

Skarletė žingsniavo po kambarį. 

- Tu gali samprotauti, kol pamėlynuosi. Tai nieko nepakeis. 

Ji nusišluostė ranka ašaras, kurios upeliu plūdo iš akių. Ji 
dabar stovėjo visai šalia jo, jautė jo odos druską ir viskio kvapą. 

- Tu mane tikrai myli, - sušnibždėjo ji. - Myli, myli! 

Pledas nukrito ant grindų, kai ji pasistiebė ir rankomis 
apkabino jo kaklą. 

- Apkabink mane ir pasakyk, kad nemyli, tuomet patikėsių. 

Retas suėmė ją už galvos ir prisitraukęs pabučiavo. Jos 
rankos glostė jo plaukus. 

Staiga Retas sugriebė jos rankas ir šiurkščiai atstūmė nuo 
savęs. 

- Kodėl, Retai? - pravirko Skarletė. - Juk tu nori manęs! 

Jis atsilošė atgal, susigūžė. Skarletė niekuomet nebuvo mačiusi 
jo tokio bejėgio ir nesivaldančio. 

- Taip, Viešpatie Jėzau! Aš noriu tavęs. Ir man blogai be 
tavęs. Tu man kaip narkotikas. Aš esu matęs Žmonių, kurie 
negalėjo gauti opiumo ir kankinosi. Tai beveik tas pats. Aš 
žinau, kas nutinka narkomanui. Jis tampa vergu, po to žūsta. 
Tai man beveik atsitiko. Bet aš išsisukau. Ir nenoriu vėl 
rizikuoti. Nenoriu pražūti per tave. 

Jis smarkiai atplėšė duris ir pranyko audroje. 

Šaltas vėjas šliaužė nuogomis Skarletės kojomis. Ji pakėlė 
pledą, susisupo ir išlėkė pro atviras duris, bet pro lietų negalėjo 
nieko įžiūrėti. Ji pavargo, taip pavargo. Ji sunkiai uždarė duris, 
visai nebeliko jėgų. Ant lūpų dar tebebuvo jo bučinio šiluma. 
Visas kūnas drebėjo. Ji užsimiršo, kol sugrįžo Retas. 

Tačiau jos miegas buvo greičiau panašus į sąmonės netekimą. 


- Išsekimas, - padarė išvadą karo gydytojas, kurį atsivedė 
Retas. - Stebuklas, kad ji apskritai liko gyva. Tikėsimės, kad 
ji nepraras sugebėjimo vaikščioti.  Kraujotaka atsistatė, bet 
audiniai smarkiai apšalę. Susukite ją į pledą. Reikia nunešti į 
fortą. 

Retas ją suvyniojo ir pakėlė ant rankų. 

- Atiduokite ją seržantui. Jūs pats dar silpnas. 

Skarletė atsimerkė. Ji įstengė atskirti mėlynas dėmes. Karinė 
uniforma. Akys vėl užsimerkė. 

- Greičiau! Ji netenka sąmonės! 


- Išgerk tai, brangioji. 

Tai buvo moteriškas balsas, švelnus, bet atkaklus. Balsas, 
kurį ji beveik pažino. Skarletė klusniai atsimerkė. Išsižiojo. 

- Štai, gera mergaitė, dar gurkšnelį. Išsižiok. Plačiau. 
Nepatinka? Aš įdėsiu dar cukraus į pieną. Tau teks gerti šitą 
pieną galbūt visą savaitę, kol pasveiksi. 

Ne, tai nebuvo mamos balsas. Toks panašus ir visai nepanašus. 
Šykšti ašara nuriedėjo skruostu. Sekundę jai pasirodė, kad ji 
namuose, Taroje, ir mama rūpestingai ją slaugo. Įtempusi valią 
ji pamėgino įžvelgti, kas vyksta aplinkui. Juoda moteris palinko 
virš jos šypsodamasi. Žavi šypsena, gera, protinga, rūpestinga, 
mylinti. Skarletė irgi pamėgino nusišypsoti. 

- Na, ką aš sakiau? Ko reikėjo tai mažai mergaitei? Karštos 
plytos prie kojų ir garstyčių. Jie sušildys ją iki pat kaulų. Ir 
išgydys. Mano trynimai ir maldos savo darbą padarė. Jėzus 
padėjo tau. Kitaip ir negalėjo būti. Aš Jam sakiau: "Dieve, tai 
neatims Tau daug laiko. Padėk tai mažai mergaitei". Ir Jis 
padėjo! Aš privalau Jam padėkoti. Iškart, kai tu išgersi pieną. 
Na, brangioji. Aš įdėjau du pilnus šaukštelius cukraus. Išgerk 
iki dugno. Neversk Jėzaus laukti Rebekos padėkos. 

Skarletė gėrė mažais gurkšneliais. Saldus pienas buvo puikus. 
Ji nusišluostė rankove baltus ūsus. 

- Apskritai aš noriu valgyti. Ar galima, Rebeka? 

Negrė linktelėjo. 

- Palauk sekundę. 

Ji užsimerkė ir sudėjo maldai rankas. Jos lūpos be garso 
judėjo ir ji iš lėto siūbavo pirmyn ir atgal, intymiai šnekėdamasi 
su Dievu. 

Pabaigusi ji tvirčiau susupo Skarletę į pledą. Ši užsnūdo. Į 
pieną buvo įmaišyta opiumo. 

Skarletė miegojo neramiai. Kai ji nusimesdavo pledą, Rebeka 
rūpestingai ją užklodavo. Skarletės veidas miegant įsitempdavo. 
Rebeka dėjo jai ant kaktos ranką ir įtampa atslūgdavo. Bet 
sapnų Rebeka negalėjo paveikti. 

Ji sapnavo savo gyvenimo prisiminimų nuotrupas, kažkokius 
košmarus ir visokius niekus. Ji sapnavo alkį. Nesibaigiantį 
prakeiktą alkį pačiais sunkiausiais metais Taroje. Jankių kareivius, 
artėjančius prie Atlantos. Ji mato juos už lango Taroje. Kojos 
jos nebeklauso. Ji guli kraujo klane. Kraujas darosi vis ryškesnis. 
Ir šaltis, apimantis šaltis. Visi medžiai ir gėlės apledėję. Jai 
šalta, jai norisi valgyti. Ji guli ir negali pajudėti, ir šaukia: 
"Retai, sugrįžk!" Jai prisisapnavo mama, ir ji pajuto citrininės 
verbenos kvapą. Paskui Džeraldas O'Hara. Jis šokinėjo per 
tvoras. Balsai aplinkui keitėsi, tapdavo tai vyriškais, tai 
moteriškais. Jie virsdavo dainomis. Tik Skarletė negalėjo suprasti 
žodžių... 

Skarletė aplaižė lūpas ir atsimerkė. "Kodėl čia Melė? Ji 
atodo tokia išsigandusi." 

- Nebijok, - sušvogždė Skarletė. - Aš juos visus nušoviau. 

- Ji sapnavo košmarus, - tarė Rebeka. 

- Košmarai baigėsi, Skarlete. Gydytojas sakė, kad tau greitai 
pagerės, - Anos Hempton akys džiaugsmingai spindėjo. 

Atsirado Eeonoros Batler veidas. 

- Mes atvažiavome tavęs. 

- Tai juokinga, - skundėsi Skarletė. - Aš visiškai ramiai 
galiu vaikščioti. 

Rebeka dėjo jai ant paties savo ranką ir toliau vežė ją su 
vežimėliu. 

- Aš kaip kvailutė, - sukiojosi ant sėdynės Skarletė. 

Vežimėlis važiavo akmenuotu keliuku, ir Skarletės galva 
drebėjo. Audra visiškai praėjo ir nusistovėjo normalūs gaivūs 
vasario orai su silpnu vėjeliu. "Mis Eleonora turbūt atvežė man 
kailinę kepurę. Aš su ja atrodysiu kaip baidyklė", - pagalvojo 
Skarletė. 

- O kur Retas? Kodėl jis neatvažiavo manęs? 

- Aš neišleidau jo iš namų, - ryžtingai tarė Eleonora. - 
Aš pasiunčiau pakviesti mūsų gydytoją ir įsakiau Manigui 
prižiūrėti jį. Jis buvo mėlynas nuo šalčio. 

Ana tyliai pasakė Skarletei: 

- Kai taip netikėtai prasidėjo audra, mis Eleonora labai 
susijaudino. Mes nubėgome į pakrantę, bet jachtos ten nebuvo. 
Ją apėmė panika. Visą dieną ji kaip pamišusi lakstė per lietų. 

"Po stogu geriau jaudintis, - pagalvojo Skarletė, - ir rūpintis 
mis Eleonora. Būtų ji sušalusi taip kaip aš!" 

- Mano sūnus sakė, kad jūs su jo Žmona padarėte stebuklą, 
Rebeka. Aš nežinau, kaip jums atsidėkoti. 

- Aš čia niekuo dėta. Dėkokite Dievui. Aš už ją meldžiausi. 

Kol ji aiškino, kaip gydė Skarletę, Ana atsakė į visus 
Skarletės klausimus apie Retą. Retas buvo šalia Skarletės, kol 
gydytojas pasakė, kad pavojus praėjo. Tik po to jis valtimi 
išplaukė į Čarlstoną nuraminti motinos. Juk ji tiek prisijaudino. 

- Mes buvome priblokšti, kai į mūsų namus įžengė jankių 
karininkas. Tai buvo Retas, apsirengęs sausais kareiviškais 
drabužiais. Pasiskolino, - Ana nusijuokė. 

Skarletė pasipriešino, kai ją nuo kelto į krantą norėjo išvežti 
vežimėliu. Ji tvirtino, kad yra visiškai sveika, kad galėtų eiti 
pati. Ir ji nuėjo lyg niekur nieko. 

Bet artėdama prie namų pajuto nuovargį. Ir po karštų 
pupelių lėkštės užmigo giliu miegu. Ir nebuvo jokių košmarų. 
Jai buvo taip patogu savo lovoje. Ir ji žinojo, kad Retas 
kažkur visai šalia. Ji išmiegojo keturiolika valandų. 

Atsimerkusi ji pamatė gėles. Namines rožes. Greta vazos 
gulėjo laiškas. Skarletė godžiai jį pačiupo. Ji pažino keverzišką 
braižą kreminiame popieriuje. 

"Negaliu žodžiais išreikšti to, ką jaučiu, alnešęs tau tiek 
nelaimių per vieną dieng. Man labai gėda ir graužia sąžinė dėl 
to, kad vos netapau tavo mirties priežastimi." 

Skarletė džiugiai šyptelėjo. | 

"Tu elgeisi išties didvyriškai. Aš visuomet tave už tai gerbsiu 
ir žavėsiuos. Sakau tau tokius dalykus, kurių vyrai moterims 
nesako. 

Tai tikrai taip. Privalau pasakyti tau svarbiausia. Mes daugiau 
niekuomet nebesusitiksime. Pagal mūsų susitarimą tu gali pasilikti 
Čarlstone pas mano mamą iki balandžio. Bet aš tikiuosi, kad 
fu taip nepasielgsi. Aš neatvažiuosiu nei į miestą, nei į Danmorą 
Lendingą, kol negausiu žinios kad tu išvykai į Atlantą. Tu 
manęs nerasi ir nė nesistenk. Pinigus, kuriuos žadėjau, tau perduos 
dėdė Henris Hamiltonas. Prašau man atleisti už visus 
nemalonumus, kuriuos esu tau kada nors padaręs. Linkiu laimės. 

Retas" 

Skarletė įsispoksojo į laišką nieko nesuprasdama. Ji buvo 
sukrėsta. Paskui ją apėmė baisus įniršis. Skarletė lėtai suglamžė 
popieriaus lapelį, paskui ėmė jį plėšyti sakydama: "Šį kartą 
nepasiseks, Retai Batleri. Vieną kartą tu jau nuo manęs pabėgai 
Atlantoje. Privertęs mane įsimylėti tave. Dabar aš apie tave 
žinau daug daugiau. Aš žinau, kad negalėsi išmesti manęs iš 
galvos, kad ir kaip norėtum. Tu negali be manęs gyventi. Nė 
vienas vyras negali taip mylėti moterį ir paskui ją visiems 
laikams užmiršti. Tu sugrįši. Būtinai. Bet aš nelauksiu tavęs, 
išskėtusi rankas. Tau teks manęs paieškoti. Ir tu būtinai mane 
surasi". 

Ji išgirdo, kaip bokšto laikrodis išmušė šešias... septynias... 
aštuonias... devynias... Kiekvieną sekmadienį ji eidavo į pamaldas 
lygiai dešimtą, bet tik ne šiandien. Buvo svarbesnių reikalų. 

Ji išlipo iš lovos ir patraukė skambučio virvutę. Reikia 
nusiraminti ir suspėti į traukinį. Aš važiuoju namo. Turbūt mano 
pinigai jau pas dėdę Henrį: su jais aš ir pradėsiu darbą Taroje. 

Bet jie dar ne pas mane... 

- Labas rytas, mis Skarlete. Džiaugiuosi matydama jus visiškai 
sveiką, po visko, kas atsitiko... 

- Nepliurpk ir paimk mano lagaminus, - Skarletė užsikirto. 
- Aš vykstu į Savaną. Į senelio gimtadienį. 

Su tetulėmis ji susitiks prie pat traukinio. Traukinys turi 
išvykti dvyliktą dešimt. Rytoj ji suras vienuolyno viršininkę ir 
privers ją pasikalbėti su vyskupu. Nėra prasmės važiuoti į 
Atlantą, kol ne viskas sutvarkyta su Tara. 

- Aš nenoriu tų senų skudurų. Paduok tai, ką nusipirkau 
čia. Apsivilksiu juos. Man reikia būti patraukliai. 

- Įdomu būtų žinoti, dėl ko tokia sumaištis, - paklausė 
Roza Marija. Ji susidomėjusi apžiūrinėjo Skarletės apdarus. - 
Tu irgi kažkur važiuoji. O mama sakė, kad tu išmiegosi visą 
dieną. 

- Kur mis Eleonora? Aš noriu su ja atsisveikinti. 

- Ji jau išėjo į bažnyčią. Kodėl tau nepalikus jai laiškelio? 
Arba aš galiu jai ką nors perduoti. 

Skarletė pažvelgė į laikrodį: liko visai mažai laiko. Ką jai 
pasakyti? Ji nubėgo į biblioteką, pagriebė pieštuką ir popieriaus 
lapą. 

- Ekipažas laukia jūsų, mis Skarlete, - pranešė Manigas. 

Skarletė parašė, kad važiuoja pas senelį. Apgailestauja, kad 
negalėjo pasimatyti su ja prieš išvažiuodama. "Retas viską 
paaiškins, - pridūrė ji. - Aš Jus myliu." 

- Mis Skarlete, - nervingai pašaukė Pansė. 

Skarletė įdėjo laišką į voka ir užantspaudavo. 

- Prašau, atiduok savo mamai, - pasakė ji Rozai Marijai. 
- Aš turiu skubėti. Laimingai. 

- Lik sveika, Skarlete, - atsisveikino Roza Marija. 

Ji stovėjo prie durų ir žiūrėjo į Skarletę, į jos tarnaitę ir 
lagaminus. Retas lygiai taip pat greitai susiruošė praėjusią naktį. 
Ji maldavo jo neišvažiuoti. Jis taip prastai atrodė. Bet jis 
pabučiavo ją ir išnyko tamsoje. Nesunku buvo atspėti, kad jis 
bėgo nuo Skarletės. 

Neskubėdama ji įbrėžė degtuką ir sudegino Skarletės laišką. 

- Laimingo kelio, - nuskriejo įkandin. 


NAUJAS GYVENIMAS 


Trisdešimt trečias skyrius 


Skarletė džiaugsmingai suplojo delnais, kai atsidūrė prieš 
Robijaro namą. Kaip ir pasakojo mis Eleonora, jis buvo rausvos 
spalvos. Tik pamanykite, anksčiau aš to visai nepastebėdavau. 
O ir buvo tai labai seniai... 

Ji užlėkė laiptais į viršų, prie atvirų durų. Tetulės ir Pansė 
gali pasirūpinti daiktais, o ji miršta iš smalsumo. Taip, viduj 
irgi viskas rausvos, baltos ir aukso spalvų. Rausvos sienos, 
kėdžių užvalkalai, užuolaidos. Baltos raižyto medžio kolonos 
spindėjo paauksinimais. Ir apskritai viskas buvo parinkta be 
galo skoningai ir atrodė labai natūraliai. Visai ne taip kaip 
Carlstono ir Atlantos namuose. 

Kaip būtų šaunu, jeigu Retas rastų ją čia! Jis pamatytų, 
kad jos giminė irgi gali daryti įspūdį, kad ji ne. mažiau solidi. 
Taip. Ir turtinga. Skarletė greitosiomis apžvelgė baldus. Ji ir 
Taroje galėtų viską taip išpuošti. | 

Senas šykštuolis! Po karo jis nė penio nepasiuntė jai ir 
tetulėms. 

Skarletė pasirengė mūšiui. Jos tetulės įgąsdintos, bet tik ne 
jinai. Nuobodus vienodas gyvenimas Atlantoje buvo pavertęs ją 
drovia. Dabar jos charakteris grįžta į senąją vagą. Ji vėl jaučia 
jėgas ir ryžtą. Ji dabar nieko nebijo. Retas „myli ją. Ji viso 
pasaulio karalienė. 

Ji nusimetė viršutinius drabužius ir nerūpestingai nusviedė 
ant marmuro staliuko. Nusimovė žalios spalvos pirštinaites. Ji 
jautė įdėmius tetulių žvilgsnius. Kaip jos ją užkankino! Skarletė 
jautėsi puikiai, nes buvo apsivilkusi žavų kelionės kostiumą, o 
ne tuos skarmalus, kuriuos nešiojo Čarlstone.  Numetusi 
pirštinaites ant kitų daiktų, ji įsakė: 

- Panse, nunešk tai į viršų ir padėk geriausiame, kokį rasi, 
miegamajame. Ir nebijok, niekas tau nieko nepadarys. 

- Skarlete, tu negali... 

- Tu privalai palaukti... 

Tetulės puldinėjo susijaudinusios. 

- Jeigu senelis toks jau užimtas, kad negali mūsų pasitikti, 
tai mes pačios įsikursime. Tetule Eulalija! Jūs čia užaugote. 
Ir jūs, tetule Polina. Jauskitės kaip namie. 

Skarletė elgėsi ir kalbėjo gana įžūliai. Bet jai šiek tiek 
pakirto kojas, kai ji išgirdo rūstų balsą kažkur viršuje: 
"Džeromai!" Ji prisiminė, jog senelio žvilgsnis buvo toks veriamas, 
kad nuolat norėdavosi kur nors nuo jo pasislėpti. 

Impozantiškas juodaodis tarnas palydėjo jas į miegamąjį. Tai 
buvo didžiulė patalpa aukštomis lubomis, labiau primenanti 
svetainę. Kambarys apstatytas baldais. Sofos, stalai ir didžiulė 
lova su stulpais kampuose, o ant kiekvieno stulpo paauksuotas 
erelis. Kambario kampe stovėjo didelė Prancūzijos vėliava ir 
kabėjo Robijaro uniforma paauksuotais epoletais, su kuria jis 
tarnavo Napoleono armijoje, būdamas dar visai jaunas karininkas. 
Senis Robijaras sėdėjo lovoje tarp didžiulių pagalvių, stengdamasis 
laikytis tiesiai, ir įdėmiai žvelgė į viešnias. 

Kodėl jis toks sudžiūvęs? Šitoj milžiniškoj lovoj jis atrodo 
apgailėtinai. Kaulai ir oda. 

- Sveikas, seneli, - tarė Skarletė. - Atvažiavau aplankyti 
tavęs tavo gimimo dienos proga. Esu Skarletė, Elinos duktė. 

- Aš dar nepraradau atminties, - sunkiai ištarė senis. - Bet 
tavo atmintis, atrodo, šlubuoja. Šiuose namuose šnekėti pradedu 
aš. 

Skarletė prikando liežuvį ir nutilo. Aš ne kūdikis, kad su 
manim būtų galima šitaip kalbėti. Su svečiais taip nesielgiama. 

- O jūs? Mano dukterys? Ko jūs norite šį kartą? - griežtai 
paklausė jis savo dukterų prancūziškai. 

Eulalija ir Polina pripuolė prie jo lovos, pertraukdamos 
viena kitą. 

Kaip apmaudu! Jie kalbasi prancūziškai. Ką, velniai griebtų, 
aš čia veikiu? Skarletė krito į minkštą sofą. Ji taip norėjo 
dingti iš čia. Greičiau jau Retas atvažiuotų jos pasiimti, kol 
ji neišsikraustė iš proto. 

Netrukus sutemo, ir kambario kampai tapo paslaptingi. 
Atrodė, ten kažkas juda. Skarletės pirštai atšalo, bet ji stengėsi 
įtikinti save, jog visa tai niekai. Vis dėlto ji apsidžiaugė, kai 
Džeromas atnešė lempą. Tuo metu, kai tarnaitė nuleido 

užuolaidas, Džeromas uždegė visas žvakes ant sienų. Jis paprašė 
Skarletę persėsti į kitą vietą, kad galėtų įžiebti žvakes virš 
sofos. Ji pakilo ir sutiko senio žvilgsnį. Skarletė nusisuko ir 
ant sienos pamatė milžinišką drobę auksiniuose rėmuose. 
Džeromas uždegė visas žvakes, ir drobė atgijo. 

Tai buvo jos senelės portretas. Skarletė iš karto jį pažino 
iš paveikslo, esančio Taroje. Bet abi drobės labai skyrėsi. 
Solanžos plaukai šiame portrete nebuvo sumegzti ant pakaušio 
kaip Taros paveiksle. Jie laisvai krito ant pečių ir rankų. Nosis 
buvo tokia pat tiesi ir išraiškinga, lūpų kampučiuose slypėjo 
pašaipa. Akys atidžiai žvelgė į Skarletę, ir iš jų dvelkė 
nepaaiškinamas artumas. Cia ji atrodė daug jaunesnė, bet vis 
tiek buvo moteris, o ne mergina. Žavinga krūtinė buvo iki 
pusės apnuoginta, o Taroje ją dengė šilkinė pelerina. Skarletė 
šiek tiek sumišo. "Kodėl senelė neatrodo kaip tikra ledi? Ji 
visuomet šito siekė.“ Nejučia ji prisiminė, kaip Retas laikė ją 
savo glėbyje, ir ji aistringai panoro pas jį. "Tikriausiai mano 
senelė jautė tą patį. Tai matyti iš jos akių. Aš negaliu suklysti, 
aš jaučiu tai mumyse abiejose. O gal ne? Nejaugi savo kraujyje 
ji neturi nė kiek Skarletės begėdiškumo, ši nuostabi moteris 
iš portreto." Skarletė apmirė iš susižavėjimo, žvelgdama į 
paveikslą. 

- Skarlete, - sušnibždėjo jai į ausį Polina. - Tėvas nori 
pailsėti. Palinkėk jam labos nakties ir eime. 


Vakarienė buvo kaip reta menka. "Neužtektų net šitiems 
paukšteliams", - pagalvojo Skarletė apžiūrinėdama sparnuočius, 
nupieštus ant lėkštės. 

- Tai todėl, kad virėjas rengia šventinį gimimo dienos stalą, 
- paaiškino Eulalija. 

- Dar keturios dienos! Gal jis mano, kad viščiukai per tiek 
laiko paaugs? 

"Košmaras! Aš pasidarysiu tokia pat liesa kaip senis Robijaras, 
jei tai tęsis iki ketvirtadienio." 

Kai visi sumigo, Skarletė nuslinko į virtuvę ir suvalgė 
milžinišką kukurūzų paplotį, užgerdama grietinėle. Ji, matyt, 
paliko tarnus be vakarienės ar be pusryčių. "Tetulės gali taikstytis 
su tokiu maisto kiekiu. Pažiūrėsim, kaip reaguos tarnai.“ 

Rytą ji įsakė atnešti kiaušinienės su bekonu ir pyragėlių. 

- Visa tai aš mačiau virtuvėje, - pridūrė ji. 

Ir ji tučtuojau viską gavo. Jai palengvėjo. Nereiks daugiau 
rengti naktinių žygių. "Jeigu Polina ir Eulalija dreba kaip 

pernykščiai lapai nuo vėjo, tai dar nereiškia, kad ir aš turiu 
jausti tą patį. Bijoti šito senio. To daugiau nebus!" 

Ji buvo patenkinta, kad visas problemas gali išspręsti ne su 
pačiu seniu, o su jo tarnais. Ji pastebėjo, jog Džeromas truputį 
įsižeidęs, ir labai tuo džiaugėsi. Ji mėgo parodyti žmonėms jų 
vietą. 

- Visos ledi gaus pusryčiams tą patį. Man trūksta sviesto. 

Džeromas nubėgo dalytis įspūdžiais su kitais tarnais. Tai buvo 
tikras įžeidimas jiems visiems. Ir ne todėl, kad ji laiko juos 
nerangiais. Jie viską darė kaip visuomet ir davė jai pusryčiams 
tai, ką patys valgė... Džeromui kėlė nerimą jos nesuvaldoma 
energija ir absurdiška jaunystė. Ji viską vertė aukštyn kojom ir 
trikdė įprastinį Šių namų gyvenimo ritmą. Jie tikėjosi, kad ji 
greitai išvažiuos, nespėjusi nieko sugriauti ar sulaužyti. 

Po pusryčių Eulalija ir Polina aprodė jai visus kambarius 
pasakodamos, kokie čia anksčiau būdavo keliami baliai ir vykdavo 
priėmimai. Skarletė ilgam sustojo prie trijų mergaičių portreto, 
mėgindama penkiamečių veiduose aptikti savo motinos bruožų. 
Skarletė jautėsi izoliuota Čarlstone, kur visų giminiški ryšiai 
buvo taip glaudžiai susipynę. Ji džiaugėsi galėdama pabūti 
namuose, kur išaugo jos mama, toje vietoje, kur ji gali jaustis 
savo giminės dalimi. 

- Savanoje jūs turbūt turite milijoną giminaičių, - paklausė 
ji tetulių. - Papasakokite man apie juos. Ar galėčiau juos 
pamatyti? Jie juk ir mano giminaičiai. 

Polina ir Eulalija sumišo. Giminaičiai? Bet Savanoje p.veno 
tik vienas senas ių motinos sesers našlys. Visi kiti prieš daugelį 
metų persikėlė į Naująjį Orleaną. 

- Visi Naujajame Orleane kalba prancūziškai, - paaiškino 
Polina. - Robijaras turi daug brolių, bet jie liko Prancūzijoje. 
Jis vienas atvažiavo į Ameriką. 

Ją nutraukė Eulalija. 

- Bet mes turim Savanoje daug draugų. Jeigu tėvas nedraus, 
galėsim su jais pasimatyti. 

- Aš turiu būti namuose trečią valandą, - įspėjo Skarletė. 

Ji norėjo būti čia, kai atvažiuos Retas. Ir jai reikėjo daug 
laiko, kad spėtų susitvarkyti, kol ateis traukinys. 

Bet Retas neatvažiavo. Ir Skarletė sužvarbo ant suolelio 
sode belaukdama. Ji atsisakė eiti su tetulėmis į kažkokį muzikos 
vakarą, kur jos buvo pakviestos. "Jeigu taip bus visą laiką - 
visi šitie vizitai, - aš tiesiog numirsiu iš nuobodulio." Bet 
senelio akys, kurias ji pamatė, užėjusi pas jį dešimčiai minučių 

prieš vakarienę, įtikino ją, kad nuobodulys - ne pats baisiausias 
dalykas ir atrodo tiesiog niekai palyginti su galimybe likti vienai 
su seniu Robijaru jo namuose. 


Seserys Telfejer, Merė ir Margaretė, buvo laikomos 
pripažintomis kultūrinio Savanos gyvenimo lyderėmis. Ir jų 
muzikos vakarai buvo tai, ko Skarletei niekad nepasitaikė matyti. 
Ji priprato prie moterų, dainuojančių prie rojalio. Apskritai 
buvo priimta, kad ledi mokėtų truputį dainuoti, piešti ir siuvinėti. 
Telfejerų namuose Sventojo Džeimso aikštėje gyvenimo būdas 
buvo daug pretenzingesnis. Dviejuose pereinamuose kambariuose 
eilėmis stovėjo paauksuoti krėslai, pianinas, arfa, šešios kėdės 
atlikėjams. Skarletė įsidėjo galvon visas šias naujoves. Batlerių 
namuose tiek visko netilptų pačiame didžiausiame kambaryje. 
O ir tokie renginiai Čarlstone atrodytų kaip visai naujas dalykas. 

Styginis kvartetas nuvargino Skarletę, atrodė, kad jie niekad 
nebaigs groti. Jai patiko dainavimas. Ji niekad nebuvo girdėjusi 
operos ir stebėjosi matydama vyrą, dainuojantį beveik moterišku 
balsu. Pasibaigus dainoms nežinoma kalba, prasidėjo brangios 
jos širdžiai dainos. Ji susižavėjo, kaip vyriškis sudainavo "Puikųjį 
svajotoją", O ypač jausmingai jis atliko "Grįžk pas Eriną". 
Skarletė buvo pasirengusi pripažinti, jog jis dainavo geriau negu 
Džeraldas O'Hara. 

"Įdomu, ką pasakytų tėvas, pamatęs visa tai? - pagalvojo 
Skarletė, sunkiai slėpdama savo emocijas. - Jis imtų garsiai 
pritarti. Paskui ką nors leptelėtų. Visai kaip Retas, kai ji 
kažkada paprašė jai padainuoti..." 

Kambarys ir žmonės tarsi išnyko. Liko tik Reto balsas, 
niūniuojantis kažkokį motyvą, ir jos rankos, apsivijusios jo kūną. 
Jis negali be manęs. Jis greitai atvažiuos manęs pasiimti. Aš 
laimėsiu. 

Skarletė nė neįtarė, kad šypsosi visa burna pačiu tragiškiausiu 
momentu. 


Kitą dieną ji pasiuntė telegramą dėdei Henriui su savo adresu 
Savanoje. Prirašė ir klausimą, ar Retas pervedė jai pinigus. 

Galbūt Retas iškrės pokštą ir neperves jai pinigų. Ne. 
Priešingai. Jo laiške pasakyta, kad perves: vos ne pusę milijono. 

Negali būti. Jis blefuoja. Kad laiškas neatrodytų per daug 
rūškanas, jis pamelavo. "Kaip opiumas", - sakė jis. Jis negali 
be jos. Ypač po to, kas atsitiko ant kranto. 

Šilta prisiminimų banga užliejo kūną. Bet ji susiėmė ir 
prisivertė grįžti į realybę. Ji sumokėjo už telegramą ir atidžiai 
išklausė telegrafisto paaiškinimą, kaip pasiekti Gailestingųjų 
Seserų vienuolyną. Gatve ji skriete skriejo, ir Pansei teko kone 
bėgti iš paskos. Laukdama Reto, ji turi pakankamai laiko 
priversti vienuolyno viršininkę pasikalbėti su vyskupu, kaip ir 
patarė Retas. 


Vienuolynas buvo įsikūręs didžiuliame baltame pastate su 
kryžium ant durų. Jį supo aukšta metalinė tvora. Skarletė sustojo. 

- Jūs čia, mis Skarlete? - paklausė Pansė. - Aš geriau 
palauksiu gatvėje. Aš baptistė. 

- Nebūk tokia višta, - Pansės bailumas sužadino Skarletės 
ryžtą. - Čia ne bažnyčia. Tai tokių ledi kaip mis Kerina namai. 

Vartai lengvai atsivėrė. 

Taip, viršininkė yra čia. Ne, ji negali susitikti su misis 
Batler tučtuojau. Ne, neaišku, kiek laiko užims susitikimas ir 
ar po to bus laisva. Galbūt misis Batler patiktų kol kas 
apžiūrėti mokyklą. Vienuolynas taip didžiuojasi ja. O gal Skarletė 
norėtų apžiūrėti soborą. Paskui galbūt ir atsiras laiko, žinoma, 
jeigu viršininkė neprieštaraus. 

Skarletė prisivertė nusišypsoti. "Seniai svajojau!  Gėrėtis 
vaikučiais! - piktai pagalvojo ji. - Arba apžiūrinėti bažnyčias." 
Ji jau ketino pasakyti, kad ateis vėliau, bet į galvą šovė viena 
mintis. Jie stato naują soborą, ar ne? Tai daug kainuoja. 
Galbūt jos pasiūlymas išpirkti Taros dalį, priklausančią Kerinai, 
čia tiks labiau negu Carlstone. Galų gale Tara - tai Džordžijos 
nuosavybė ir vyra Džordžijos vyskupystės žinioje. Sakysim, Skarletė 
pasiūlys nupirkti stiklą vitražams kaip Kerinos kraitį? Jis kainuos 
daug daugiau negu Taros dalis, priklausanti Kerinai. O ji 
paaiškins, kad tai ne kraitis, o tiesiog mainai. Vyskupas išklausys 
ir paskui pasakys viršininkei, ką daryti. 

Dabar Skarletė šypsojosi nuoširdžiai. 

- Būtų didelė garbė apžiūrėti soborą, sesuo. 

Pansė išsižiojo iš nuostabos, kai pamatė gotiškus soboro 
skliautus. Darbininkai, triūsę po pačiu kupolu, atrodė tokie 
mažyčiai. Bet Skarletė nebuvo linkusi gėrėtis vaizdais. Jos pulsas 
plakė kaip pašėlęs. 

Sesuo kartkartėmis komentavo, ką jos mato. Skarletė 
nepastebėjo, kaip darbininkai lydi ją susižavėjusiais žvilgsniais 
ir mielai duoda kelią. Ji buvo per daug susikaupusi, kad į tai 
atkreiptų dėmesį. 

- Aš turiu grįžti pietų į mokyklą, - atsiprašęs pasakė 
šventikas. 

- O, žinoma, tėve. Aš pasirengusi eiti. 

Žinoma, jai nesinorėjo išeiti. Bet ką ji galėjo pasakyti? 

- Atleiskite, tėve. 

Prieš juos stovėjo stambus raudonskruostis vyriškis darbiniais 
drabužiais. Jo fone šventikas iš karto sumenkėjo. 

- Ar negalėtumėte palaiminti mūsų darbo? Prieš valandą 
baigti Šventųjų Širdžių koplyčios perdengimai. 

Jo balsas Skarletei labai priminė tėvo balsą. Toks pat airiškas 
akcentas. Skarletė nulenkė galvą, kai šventikas laimino koplyčią. 
Gerklėje jai superšėjo ir į akis priplūdo ašarų. 

"Privalau aplankyti tėvo brolius, nors jie jau visai senukai. 
Tėčiui tai patiktų." 

Jie grįžo į vienuolyną, ir Skarletei vėl nebuvo leista susitikti 
su viršininke. 

Skarletė stengėsi atrodyti rami, bet jos akys blizgėjo iš 
įniršio. 

- Perduokite jai, kad aš greitai sugrįšiu. 

Vartai už jos nugaros užsidarė ir ji išgirdo, kaip muša 
laikrodis kažkur už kelių kvartalų. 

- O, velnias! 

Ji vėlavo pietų. 


Trisdešimt ketvirtas skyrius 


Tik atidariusi didžiulio rausvo namo duris, Skarletė pajuto 
kepto viščiuko kvapą. 

- Paimk visa tai, - liepė ji Pansei ir greitai nusimetė 
apsiaustą, skrybėlaitę ir pirštines. Ji buvo labai alkana. 

Kai Skarletė įėjo į valgomąjį, Eulalija pažvelgė į ją didžiulėmis 
liūdnomis akimis: 

- Tėtis nori tave matyti, Skarlete. 

- Ar jis negali palaukti, kol pasibaigs pietūs? Aš labai 
alkana. 

- Jis pasakė: "Kai tik ji pareiS". 

Skarletė griebė karštą garuojančią bandelę ir piktai atsikando. 
Šitą kąsnelį ji prarijo jau pakeliui į senelio kambarį. 

Senis nedraugiškai žvelgė į ją, 0 jam ant kelių gulėjo 
padėklas su lėkšte, kurioje tebuvo bulvių košė ir truputis morkų. 

"Dieve! Nieko nuostabaus, kad jis taip prastai atrodo. Į 
košę netgi sviesto neįdėta. Net jei jis visai neturi dantų, turėtų 
maitintis geriau." 

- Aš nepakęsiu, kad mano namuose nebūtų laikomasi 
dienotvarkės, - pasakė senis. 

- Atleiskite, seneli. 

- Kaip tik drausmė padarė didžia imperatoriaus armiją. Be 
drausmės lieka tik chaosas. 

Jo balsas buvo gilus, stiprus ir grėsmingas. Bet Skarletė 
pastebėjo aštrius seniokiškus kaulus, styrančius po lininiais 
marškiniais, ir jai pasidarė nejauku. 

- Aš jau atsiprašiau. Ar galiu eiti? Aš alkana. 

- Nebūk tokia įžūli, jaunoji ledi. 

- Tai visai ne įžūlumas būti alkanai, seneli. Jeigu jums 
nesinori valgyti savo pietų, tai dar nereiškia, kad ir kiti nenori. 

Pjeras Robijaras piktai atstūmė padėklą. 

- Košelė, - suniurzgė jis, - nė kiaulės neėstų. 

Skarletė pasuko durų link. 

- Aš neleidau jums išeiti, mis. 

Ji pajuto, kad skrandis tiesiog suurzgė. Bandelės tikriausiai 
jau atšalo, iš viščiuko apskritai galėjo nieko nelikti, jeigu tetulės 
Eulalijos apetitas toks pat geras kaip visuomet. 

- Velniai griebtų, seneli. Aš ne jūsų kareivis. Ir jūs manęs 
neišgąsdinsit kaip tetulių. Ką jūs man galit padaryti? Sušaudysite 
kaip dezertyrą? Jeigu jūs pasirengęs badauti iki mirties - tai 
jūsų reikalas. Aš noriu valgyti ir išeinu, kad suvalgyčiau viską, 
kas dar liko iš pietų. 

Ji buvo jau pusiaukelėje iki durų, kai keisti garsai, panašūs 
į kosėjimą, privertė ją atsisukti. "O Dieve, nejaugi jis gavo 
apopleksijos smūgį? Kad nors nenumirtų man čia esant!" 

Pjeras Robijaras juokėsi. 

Skarletė, įsirėmusi į šonus, piktai Žiūrėjo į jį - juk jis ją 
mirtinai išgąsdino. 

Robijaras ilgais kaulėtais pirštais davė jai ženklą eiti. 

- Eik valgyti, - pasakė jis. - Eik. 

Tada jis vėl ėmė juoktis. 

- Kas atsitiko? - paklausė Polina. 

- Aš negirdėjau riksmų. Ar gali taip būti, Skarlete? - 
stebėjosi Eulalija. 

Jos sėdėjo už stalo ir laukė deserto. Pietų jau nebuvo. 

- Nieko neatsitiko, - sušnypštė Skarletė pro dantis. 

Paskui ji pagriebė nuo stalo mažytį sidabrinį varpelį ir 
įnirtingai jį pakratė. Nešdama dvi mažytes pudingo lėkšteles 
pasirodė stambi negrė kambarinė. Skarletė žengė prie jos. Ji 
paėmė ją už pečių ir apsuko. 

- Dabar - žengte marš į virtuvę ir atnešk man pietus. 
Karštus, kuo daugiau ir kuo greičiau. Man nerūpi, ką kas iš 
jūsų ketina valgyti, bet jums turėjo tekti sparneliai ir sturpliai. 
Aš noriu šlaunelių ir krūtinėlės. Ir daug padažo bulvėms, ir 
atnešk puodelį sviesto bei puikių karštų bandelių. Eik! 

Ji nekantriai atsisėdo, pasirengusi susimušti su tetulėmis, 
jeigu jos pasakytų nors žodį. Niekas neprasižiojo, kol nebuvo 
paduoti pietūs. 

Polina kentė tol, kol Skarletė neįpusėjo valgyti. Tada 
mandagiai paklausė: 

- Ką tau pasakė tėtis? 

Skarletė nusišluostė lūpas servetėle. 

- Jis pamėgino įgąsdinti mane taip kaip tave ir tetulę 
Eulaliją, na, aš jam ir atsakiau. Tai jį prajuokino. 

Abi seserys nustebusios susižvalgė. Skarletė šyptelėjo ir dar 
įsipylė padažo į bulves. Na ir vištos tos tetulės. Nejaugi jos 
nežino, kaip reikia atsikirsti tokiems priekabiautojams, kaip jų 
tėvas. 

Skarletei neatėjo į galvą, kad ji sugeba atsikirsti 
priekabiautojams todėl, kad pati yra tokia ir kad senelis juokėsi, 
nes suprato, kokia ji panaši į jį. 

Kai atnešė desertą, puodeliai buvo daug didesni. Eulalija 
dėkingai nusišypsojo savo dukterėčiai. 

- Mes su seserimi tik norėtume pasakyti, kaip džiaugiamės, 
jog tu esi mūsų senajame name, Skarlete. Ar nemanai, kad 
Savana - žavus mažytis miestelis? Ar matei fontaną Čipju 
aikštėje? O teatrą? Jis beveik toks pat senas kaip Čarlstono. 
Prisimenu, mes su seserimi žiūrėdavom į praeinančius aktorius 
iš savo klasės lango. Ar tu atsimeni, Polina? 

Polina atsiminė. Ji taip pat neužmiršo, jog Skarletė 
nepasakė joms, kad ketina išeiti šį rytą. Kur ji buvo? Kai 
Skarletė pranešė buvusi sobore, Polina prispaudė pirštą prie 
lūpų. 

- Tėvelis, - pasakė ji, - deja, aršus Romos katalikybės 
priešininkas. Tai kažkaip susiję su prancūzų istorija, - ji tiksliai 
nežinojo, su kuo būtent, tačiau tėvas buvo labai pasipiktinęs 
bažnyčia. Dėl to Eulalija visuomet išvažiuodavo iš Carlstono į 
Savaną po mišių, o iš Savanos - šeštadienį. Šie metai buvo 

ypač sunkūs, nes Velykos pasitaikė labai ankstyvos, 0 jos pirmąją 
gavėnios savaitę gyveno Savanoje. Suprantama, jos privalėjo 
vaikščioti į mišias, ir jos galėdavo anksti ryte išeiti į bažnyčią 
nepastebėtos. Bet ką daryti, kad tėvas nepamatytų pelenų ant 
jų kaktų? 

- Nusiprauskit, - nekantriai tarė Skarletė, tuo parodydama 
savo abejingumą religijai. Ji numetė servetėlę ant stalo. 

- Turiu eiti, - pasakė ji. - Ketinu aplankyti tetas ir dėdes 
O'Haras. 

Ji nenorėjo, kad kas nors žinotų, jog ji deda pastangas 
nupirkti moterų vienuolynui priklausančią Taros dalį. Ypač jos 
tetulės, kurios mėgo paliežuvauti. Jos net gali parašyti apie tai 
Sjūlinai. Skarletė maloniai nusišypsojo: "Kelintą mes einame į 
mišias rytoj rytą?" Ji turi apie tai užsiminti vienuolyno viršininkei. 

Kaip blogai, kad ji užmiršo savo rožančių Čarlstone. Bet ji 
gali nusipirkti naują dėdulių O'Harų parduotuvėje. Jeigu ji gerai 
suprato, jie prekiavo viskuo - nuo skrybėlių iki plūgų. 

- Mis Skarlete, kada mes važiuosim namo į Atlantą? Aš 
nepatogiai jaučiuosi jūsų senelio virtuvėje. Visi tarnai tokie 
seni. Ir mano batai visai nudilo nuo amžino vaikščiojimo. Kada 
mes važiuosim namo, kur jūs turite puikių ekipažų? 

- Nustok dejavusi, Panse. Mes važiuosim, kai aš liepsiu ir 
kur aš liepsiu. 

Skarletės žodžiuose nebuvo tikro susierzinimo. Ji mėgino 
prisiminti, kur yra jos dėdulių parduotuvė. "Matyt, man jau 
prasidėjo senatvinis atminties susilpnėjimas. Pansė teisi, Savanoje 
visi mano pažįstami yra seniai. Senelis, tetulė Eulalija, tetulė 
Polina, jų draugai. O tėvo broliai - vyriausi iš visų. Aš tik 
pasisveikinsiu su jais, atkišiu skruostą nemaloniam senatviškam 
bučiniui, nusipirksiu rožančių ir išeisiu. Nebūtina pasimatyti su 
jų žmonomis. Jeigu jie taip nori susitikti su manim, turėjo 
visus tuos metus stengtis kaip nors palaikyti ryšius. Aš galėjau 
numirti ir būti palaidota, 0 jie net nebūtų pasiuntę užuojautos 
mano vyrui ir vaikams. Aš tai pavadinčiau ypač niekšišku elgesiu 
su artimais giminaičiais. Gal visai neiti su jais susitikti? Jie 
nenusipelnę, kad juos aplankyčiau, juk tiek metų nekreipė į 
mane jokio dėmesio", - galvoji ji, ignoruodama laiškus iš 
Savanos, į kuriuos ji neatsakydavo ir kurie pagaliau liovėsi 
ateiti. Ji buvo pasirengusi kone visai užmiršti savo tėvo brolius 
ir jų žmonas, palikdama jiems vietelę pačiam tolimiausiam savo 
atminties kampely. Ji sukaupė dėmesį į du dalykus: Taros 
nupirkimą ir susitaikymą su Retu. Nesvarbu, kad tai buvo gana 

skirtingi tikslai. Jie užėmė visas jos mintis, kurioms ji turėjo 
laiko. "Aš neketinu vilktis į tą priplėkusią seną parduotuvę, - 
nusprendė Skarletė. - Aš turiu kaip nors pagauti viršininkę ir 
vyskupą. Kaip gaila, kad palikau tą rožančių Carlstone." Ji 
greitai permetė akimis vitrinas parduotuvių, kurios buvo kitoje 
Brotonstryto pusėje. Kažkur ten turėjo būti ir juvelyro krautuvėlė. 

Tiesiai prieš ją, virš penkių spindinčių langų, paauksuotomis 
raidėmis švietė iškaba: "O'Hara". "Dieve mano, taigi jie atsistojo 
ant kojų per tą laiką, kol manęs čia nebuvo", - pamanė 
Skarletė. Visa tai nė kiek nepriminė pelėsių. 

- Eime, - pasakė ji Pansei. 

O'Haros parduotuvė kvepėjo šviežiais dažais. Žalias audeklas, 
nukaręs nuo prekystalio, viską paaiškino auksinėmis raidėmis: 
PIRMASIS ATIDARYMAS. Skarletė pavydžiai apsidairė. Par- 
duotuvė buvo dvigubai didesnė negu jos pačios Atlantoje, o 
asortimentas naujesnis ir įvairesnis. Tvarkingai sužymėtos dėžės 
ir ryškių medžiagų rietimai užėmė lentynas iki lubų, maišai su 
miltais rikiavosi ant grindų, netoli pilvotos krosnies centre, ir 
didžiulė stiklinė vaza saldainių stovėjo ant aukšto prekystalio. 
Jos dėdulės tikrai praturtėjo. Ta parduotuvė, kurioje ji lankėsi 
1861 metais, buvo ne pagrindinėje, prestižinėje, Brotonstryto 
dalyje. Ji atrodė tamsi ir užgriozdinta kaip ir jos parduotuvė 
Atlantoje. Būtų įdomu sužinoti, kiek šis puikus persikraustymas 
dėdulėms kainavo. Reiktų pagalvoti, kaip galima pritaikyti kai 
kurias jų idėjas savo parduotuvėje. 

Ji greitai priėjo prie prekystalio. 

- Norėčiau pamatyti misterį O'Harą, jeigu galima, - pasakė 
ji aukštam vyriškiui su prijuoste, kuris pylė aliejų į pirkėjo 
butelį. 

- Malonėkite truputį palaukti, mem, - nepakeldamas akių 
pasakė Žmogus neryškiu airišku akcentu. 

"Protinga priimti dirbti airius į parduotuvę, kuri priklauso 
airiams", - pamanė Skarletė. Ji apžiūrėjo dėžių etiketes, kol 
pardavėjas vyniojo aliejų į rudą popierių ir atidavė grąžą. Hm, 
jai irgi protingiau būtų suskirstyti pirštines taip kaip čia - 
pagal dydį, o ne pagal spalvą. Spalva iš karto matyti, daug 
sunkiau rasti reikiamą dydį tarp krūvos, sakysim, juodų pirštinių. 
Kaip ji nepagalvojo apie tai anksčiau. 

Žmogus prie prekystalio turėjo dar kartą pakartoti savo 
žodžius, kol Skarletė išgirdo. 


- Aš - misteris O'Hara. Kuo galiu patarnauti? 

O, tai juk ne dėdulių parduotuvė. Jie tikriausiai ten, kur 
ir buvo anksčiau. Skarletė greitakalbe paaiškino, kad ji apsiriko. 
Ji ieško vyresniųjų O'Harų, misterio Endriu ir misterio Džeimso. 

- Ar galėtumėt paaiškinti, kur yra jų parduotuvė? 

- Bet tai ir yra jų parduotuvė. Aš jų sūnėnas. 

- O Dieve! Vadinasi, jūs mano pusbrolis. Aš - Ketė Skarletė, 
Džeraldo duktė. Iš Atlantos. 


Skarletė suplojo rankomis. Pusbrolis! Aukštas, stiprus, dar 
nesenas tikras pusbrolis. Ji jautėsi, lyg būtų gavusi dovaną. 

- O aš - Džeimis, - šypsodamasis prisistatė pusbrolis, paėmęs 
jos rankas. - Džeimis O'Hara jūsų paslaugoms, Skarlete O'Hara. 
Kokia laimė išvargusiam šeimininkui. Žavinga kaip ryto aušra, 
pasirodžiusi netikėtai kaip krintanti žvaigždė! Sakykite, kaip jūs 
atsidūrėte čia mūsų parduotuvės atidarymo dieną? Prašom toliau, 
leiskite pasiūlyti jums kėdę. 

Skarletė jau užmiršo rožančių, kurį norėjo nusipirkti. Ji 
užmiršo ir viršininkę, ir Pansę, kuri įsitaisė ant žemos kėdutės, 
padėjo galvą ant tvarkingai sudėtų gūnių arkliams ir užmigo. 

Džeimis O'Hara grįžo iš vidinių kambarių su kėde Skarletei. 
Parduotuvėje jau buvo keturi pirkėjai, laukiantys, kol bus 
aptarnauti. Paskui pirkėjų rinkosi vis daugiau, ir jis visą 
pusvalandį negalėjo nė žodžiu persimesti su  Skarlete. 
Kartkartėmis jis žiūrėdavo į ją atleidimo prašančiu žvilgsniu, 
bet ji šypsojosi linkčiodama galva. Nebuvo ko atsiprašinėti. Ji 
visiškai patenkinta būdama čia, šiltoje, puikiai tvarkomoje 
parduotuvėje, su ką tik atrastu pusbroliu, kuris taip aptarnauja 
pirkėjus, kad ret malonu žiūrėti. 

Pagaliau pasitaikė trumpa minutėlė, kai vieninteliai pirkėjai 
krautuvėje buvo motušė su trimis dukterimis. Jos apžiūrinėjo 
vitrinas su mezginiais. 

- Aš greitai jums viską išpilsiu, kol yra proga, - pasakė 
Džeimis. - Dėdė Džeimsas labai norėtų jus pamatyti, Kete 
Skarlete. Jis - senas džentelmenas, bet vis dar pakankamai 
aktyvus. Jis būna čia iki pietų. Jūs gal nežinote, bet jo žmona 
mirusi, amžiną jai atilsį, ir dėdės Endriu žmona - taip pat. 
Tai jį taip sukrėtė, jog nepraėjo nė mėnesio ir jis iškeliavo 
paskui ją. Dėdė Džeimsas gyvena drauge su manim, mano 
žmona ir vaikais. Ateikite pas mus išgerti arbatos šį vakarą 
ir pamatysite juos visus. Mano sūnus Danielis greitai grįš atlikęs 
užsakymus, ir aš palydėsiu jus namo. Siandien mes švenčiame 
mano dukters Patricijos gimimo dieną. Susirinks visa šeima. 

Skarletė pasakė, kad mielai užeis puodelio arbatos. Paskui 
ji nusiėmė skrybėlaitę, apsiaustą ir pavaikščiojo po parduotuvę. 
Skarletę sudomino tai, kad O'Harų giminėje ne ji viena moka 
vadovauti parduotuvei. Be to, ji buvo per daug susijaudinusi, 
kad galėtų ramiai sėdėti. Jos pusbrolio dukters gimimo dienos 
šventė! Pažiūrėsim, ji mano pirmoji dukterėčia. Skarletė buvo 
tikra pietietė ir galėjo išvardyti visus giminystės ryšius iki 
devintos protėvių kartos. Ji mėgavosi žiūrėdama, kaip dirba jos 
brolis, nes jis buvo gyvas pavyzdys viso to, ką jai pasakodavo 
Džeraldas O'Hara. Kaip ir visų O'Harų, Džeimio plaukai buvo 
garbanoti, akys žydros, burna plati, nosis trumpa, o veidas 
apvalus ir rausvas. Ir, be to, jis buvo sveikas, aukštas ir 
plačiapetis vyriškis. Jo kojos atrodė tvirtos ir stambios kaip 
medžio, galinčio atlaikyti audras, šaknys. "Jūsų tėvas - pats 
striukiausias iš visos šeimos, - sakė Džeraldas, nesigėdydamas 
dėl savęs ir labai didžiuodamasis savo broliais. - Mano motina 
turėjo aštuonis sūnus, ir tik aš, pagrandukas, vienintelis nesiekiau 
galva stogo." 

Skarletė norėjo sužinoti, kuris brolis yra Džeimio tėvas. 
Sužinos, kai nueis arbatos. Na ne, ne arbatos, 0 į vakarėlį 
gimimo dienos proga. 


Trisdešimt penktas skyrius 


Skarletė apžiūrinėjo savo pusbrolį Džeimį su kruopščiai 
slepiamu smalsumu. Gatvėje, dienos šviesoje, išryškėjo raukšlės 
ir maišeliai po akimis, kurių nesimatė parduotuvės šešėliuose. 
Tai buvo vidutinio amžiaus žmogus, linkęs į tukimą ir 
glebumą. Skarletei kažkodėl atrodė, kad jeigu jis yra jos 
pusbrolis, tai turi būti panašaus su ja amžiaus. Ji labai 
nustebo, kai buvo pristatyta jo sūnui, suaugusiam žmogui, o 
ne berniukui, išnešiojančiam paketus pirkėjams. Be to, tai 
buvo žmogus su ryškiai rudais plaukais. Si savybė ėmė įgauti 
kažkokio pastovumo. 

Dienos šviesoje Skarletė pastebėjo dar vieną dalyką. Džeimis 
nebuvo džentelmenas. Skarletė negalėtų pasakyti, iš ko ji 
sprendžia, bet tai jai buvo akivaizdu. Kažkaip ne taip atrodė 
jo drabužiai. Jo tamsiai mėlynas kostiumas buvo nepakankamai 
tamsus ir per daug ankštas per pečius, o kitose vietose per 
laisvas. Ji žinojo, kad Reto drabužiai reikalauja nepaprastai 
didelio siuvėjo meistriškumo, tiesiog tobulumo. Suprantama, ji 

negalėjo norėti, kad Džeimis rengtųsi kaip Retas, - ji nepažino 
nė vieno, sugebančio rengtis kaip Retas. Tačiau vis dėlto 
Džeimis galėtų ką nors padaryti - ką Žmonės paprastai daro 
- kad neatrodytų taip... taip kasdieniškai. Džeraldas O'Hara 
visuomet atrodė kaip džentelmenas. Skarletei neatėjo į -galvą, 
kad tėvui virsti džentelmenu padėjo jos motina. Ir Skarletei 
pasidarė nebeįdomu, kaip gyvena jos pusbrolis. "Gerai, galų 
gale aš teturiu išgerti puodelį arbatos ir suvalgyti gabalėlį 
pyrago, tada galėsiu išeiti." Ji plačiai nusišypsojo Džeimiui. 

- Aš taip susijaudinau prieš susitikimą su jūsų šeima, kad 
galvoj viskas susimaišė. Juk turiu nupirkti dovanų jūsų dukrelei. 

- Didžiausia dovana jai bus jūsų apsilankymas, Kete Skarlete. 

Jo akyse tokie pat Žžiburėliai kaip tėčio, pastebėjo Skarletė. 
Ir įkyrus tėtės airiškas akcentas. Jis tik neturėjo tokio kaip 
Skarletės tėvas katiliuko. Dabar katiliukai nebenešiojami. 

- Mes praeisim pro jūsų senelio namą, - pasakė Džeimis, 
sukeldamas siaubą Skarletės širdyje. 

"Kas, jeigu tetulės mus pamatys, ar aš turiu juos supažindinti?" 
Tetulės visada manė, kad motinos vedybos nelygios; Džeimis 
galėtų būti puikus to įrodymas. Ką jis pasakė? Ji turi būti 
atidesnė. 

- .„ palikite savo tarnaitę čia. Jai bus nepatogu su mumis. 
Pas mus nėra tarnų. 

Nėra tarnų? Visi juos turi, visi! Kur jie gyvena, jie samdosi 
butą? Skarletė sukando dantis. Ir tai tikro jos tėvo brolio sūnus. 
Aš nenoriu įžeisti tėtės atminimo bailiai atsisakydama išgerti su 
Jais puodelį arbatos, net jeigu jų namuose šmirinėja žiurkės. 

- Panse, - pasakė ji, - kai mes prieisim mūsų namą, eik 
tiesiai ten ir pasakyk, kad aš greitai grįšiu... Jūs palydėsite 
mane namo, Džeimi, ar ne? 

Jai užteks narsumo pakęsti žiurkes, bet ji nenorėtų pakenkti 
Savo. reputacijai grįždama namo viena. Tikros ledi taip nesielgia. 

Skarletei palengvėjo, kai jie praėjo pro senelio namą iš 
kiemo pusės, o ne per aikštę, kur jos tetulės mėgo pasivaikščioti 
po medžiais: Pansė patenkinta pasuko namo, iš anksto 
Žiovaudama, nes ketino gerai pamiegoti. Skarletė stengėsi atrodyti 
rami. Ji girdėjo Džeromo skundus, kad kaimynystėje įsikuria 
vis prastesni ir prastesni žmonės. Jau už kelių kvartalų į rytus 
puikius senus namus keitė skurdūs pensionai jūreiviams iš 
Savanos prekybinio uosto, taip pat imigrantams, atplaukiantiems 
laivais. Dauguma iš jų, kaip pasakė išdidus, elegantiškas negras, 
buvo "nepraustaburniai airiai". 

Džeimis vedė ją toliau, ir ji atsiduso su palengvėjimu. Greitai 
jie pasuko į puikią švarią gatvę, ir Džeimis paskelbė: 

- Šiai ir atėjome. 

Jie sustojo ties dideliu plytų namu. 

- Koks puikus namas! - nuoširdžiai pasakė Skarletė. 

Užuot vedęs ją laiptais prie didžiųjų durų, Džeimis atidarė 
nedideles duris apačioje, ir jie pateko tiesiai į virtuvę, kur 
daugybė vaikų, visi rudi, ėmė triukšmingai ją sveikinti, kai 
Džeimis paskelbė: 

- Tai Skarletė, mano dėdės Džeraldo O'Haros duktė. Ji 
atvažiavo iš Atlantos pamatyti dėdės Džeimso. 

"Jų tiek daug", - pagalvojo Skarletė, kai jie visi apspito ją. 
Ji negalėjo suprasti, ką sako Džeimis, nes jis kalbėjo juokdamasis, 
apkabintas jauniausios dukters ir mažo berniuko. Tuomet didelė 
stambi moteris, kurios plaukai buvo rudžiausi iš visų, ištiesė 
Skarletei savo šiurkščią ranką. | 

- Sveika atvykus į mūsų namus, - ramiai pasakė ji. - Aš 
Džeimio žmona, Morina. Nekreipkite dėmesio į šituos laukinukus, 
prašom arčiau prie ugnies, atsisėskite, išgerkite arbatos. 

Ji ryžtingai paėmė Skarletę už rankos ir palydėjo į kambarį. 

- Tyliau jūs, barbarai, duokite tėčiui atsikvėpti. Nusiprauskite 
ir ateikite po vieną susipažinti su Skarlete. 

Ji nusiautė nuo Skarletės pečių kailinę peleriną. 

- Reikia padėti ją į saugią vietą. Ji tokia minkšta, kad 
vaikai palaikys kačiuku ir ims tampyti. 

Vyriausia iš mergaičių nerangiai padarė Skarletei reveransą ir 
godžiai ištiesė ranką į peleriną. Jos žydros akys išsiplėtė iš 
susižavėjimo. Skarletė nusišypsojo jai. Ir Morinai ji šypsojosi taip 
pat, nors Džeimio žmona tiesiog įstūmė ją į krėslą, tartum ji 
būtų viena iš jos dukterų, kurioms ji gali įsakinėti kaip tinkama. 

Po akimirkos Skarletė pasijuto laikanti tokį didelį puoduką, 
kokio dar nebuvo mačiusi, vienoje rankoje, o kita - spaudžianti 

- Ji atrodo kaip princesė. 

Paskui ji pasisuko į Skarletę ir pasakė: 

- Mano vardas Helena. 

- O mano - Merė Keitė, - prsisistatė kita mergaitė. - Noriu 
paliesti tavo kailį. 

- Kokia gėda turėti tokią nemandagią dukterį, - subarė ją 
Morina. 

Merės Keitės veideliai paraudo. Ji nusilenkė Skarletei ir 
padavė ranką. 

- Mis Skarlete, prašom man atleisti Aš, Merė Keitė, 
didžiuojuosi, kad esu tokios ledi kaip jūs giminaitė. 

Skarletė jau norėjo sakyti, kad nėra reikalo atsiprašinėti, bet 
nespėjo. Džeimis nusiėmė skrybėlę, nusivilko švarką, atsisegiojo 
liemenę. Dešinėj pažasty jis laikė vaikutį, žavų, apskritaveidį 
rudaplaukį. 

- O šis mažas velniukas - Džekis. Pasisveikink su savo 
giminaite, Džeki, juk nesi prarijęs liežuvio. | 

- Helou! - sušuko mažylis ir veriamai suspigo, kai tėvas 
pervertė jį. 

- Ką visa tai reiškia? 

Triukšmas, išskyrus Džekio krykštavimą, nutilo, kai pasigirdo 
silpnas nepatenkintas balsas. Skarletė pamatė aukštą senį, 
kuris ir turėjo būti jos dėdė Džeimsas. Su juo atėjo Žavinga 
mergina juodais banguotais plaukais. Ji atrodė drovi ir 
susirūpinusi. | 

- Džekis neleido pailsėti dėdei Džeimsui, - pasakė ji. - Ar 
jį kas nuskriaudė? Ko jis taip klykia? Kodėl Džeimis taip 
anksti grįžo namo? 

- Tam yra priežasčių, - pasakė Morina. Ji prabilo pakiliu 
tonu. - Pas jus, dėde Džeimsai, viešnia, specialiai atvažiavo, 
kad jus pamatytų. Džeimis paliko parduotuvę Danielio priežiūroj, 
kad atvestų ją pas jus. Ateikite prie ugnies, arbata jau paruošta. 
Ir pasižiūrėkite į Skarletę! 

Skarletė pakilo ir nusišypsojo. 

- Sveiki, dėdule Džeimsai. Ar prisimenat mane? 

Senis Žvilgtelėjo į ją. 

- Paskutinį kartą, kai jus mačiau, jūs gedėjote savo vyro. 
Ar ištekėjote antrą kartą? 

Prieš Skarletės akis stojo praeities vaizdai. O Dieve, dėdė 
Džeimsas teisus. Tikrai, ji atvažiavo į Savaną, kai gimė Veidas, 
ji tuomet nešiojo“ gedulą dėl Čarlso Hamiltono mirties. 

- Taip, - atsiliepė ji, - ką pasakysit, jeigu sužinosit, jog 
nuo to laiko aš ištekėjau dar du kartus. 

- Dieve, - ištarė jos dėdulė, - o šitam name tiek netekėjusių 
moterų. 

Mergina, atėjusi su juo, vos girdimai šūktelėjo, paskui 
apsisuko ir išbėgo iš kambario. 

- Dėde Džeimsai, jūs neturėtumėt jos taip kamuoti, - griežtai 
pasakė Džeimis. 

Senis priėjo prie židinio ir patrynė rankas virš sklindančios 
iš jo šilumos. 

- Negalima būti tokiai verksnei, - atšovė jis, - (O'Haros 
niekad neverkia dėl menkų nemalonumų. Morina, aš norėčiau 
išgerti puodelį arbatos dabar iš karto, kol kalbėsiuos su Džeraldo 
mergaite! - jis atsisėdo šalia Skarletės. - Papasakok man apie 
laidotuves. Tu palaidojai savo tėvą kaip pridera? Mano brolio 
Endriu laidotuvės buvo tokios puikios, kokių šis miestas seniai 
neregėjo. 

Skarletė prisiminė varganą būrelį tų, kurie atėjo pagerbti 
Džeraldo atminimo prie jo kapo duobės Taroje. Jų buvo tiek 
mažai. Daugelis iš tų, kurie būtų atėję, numirė anksčiau už 
tėvą. 

Skarletė įsmeigė savo žalių akių žvilgsnį į jo senatviškai 
drumstas žydras akis. 

- Katafalkas buvo su stiklinėmis sienelėmis, jį traukė keturi 
arkliai su juodom plunksnom ant galvų. Karstas ir visas katafalkas 
skendėjo gėlėse. Du šimtai lydinčiųjų važiavo savo ekipažais. 
Ant jo kapo stovi marmurinis septynių pėdų aukščio antkapis 
su angelu viršuje, - jos balsas buvo šaltas ir rūstus. "Suvirškink 
tai, seni, - galvojo ji, - ir palik tėtį ramybėje." 

Džeimsas patrynė savo sausas rankas. 

- Amžiną jam atilsį, - ramiai pasakė jis. - Aš visuomet 
sakydavau, kad Džeraldas - aukštuomenės žmogus, juk aš sakiau 
tai, Džeimi? Pats mažiausias iš visų vaikų, O įsižeisdavo greičiau 
už kitus. Jis buvo nuostabus, mažylis Džeraldas. Žinai, kaip 
jam atiteko ta plantacija? Jis žaidė pokerį mano pinigais, štai 
kaip. Ir nedavė man nė grašio iš to, ką išlošė. - Džeimsas 
juokėsi griausmingai kaip jaunas žmogus. Jis buvo pilnas gyvybės 
ir linksmumo. 

- Papasakok, kaip jis išvyko iš Airijos, dėdule Džeimsai, - 
pasakė Morina, vėl pripildydama senio puoduką. - Gal Skarletė 
niekad negirdėjo šitos istorijos. 

- Velniai griebtų! Kas čia, gedulinga vakarienė? - Skarletė 
piktai sukrutėjo savo krėsle. - Aš girdėjau tą istoriją šimtą 
kartų. Džeraldas O'Hara mėgo girtis, kad pabėgo iš Airijos, 
kai už jo galvą buvo paskirtas apdovanojimas, nes jis užmušė 
anglų žemvaldžio agentą vienu kumščio smūgiu.  Kleitono 
grafystėje visi šią istoriją girdėjo šimtus kartų. Ir niekas ja 
netikėjo. Įpykęs Džeraldas mėgdavo patriukšmauti, bet šiaip jis 
buvo labai geras. 

Morina nusišypsojo. 

- Galingas vyras, visi taip sakydavo. Tokiu moteris gali 
didžiuotis. 

Skarletė pajuto ašaras galugerklyje. 

- Taip, toks jis ir buvo, - pasakė Džeimsas. - O kada ant 
stalo pasirodys šventinis pyragas, Morina? Ir kur Patricija? 

Skarletė apžvelgė rausvaskruosčius veidus. Ne, ji tikra, kad 
dar nebuvo girdėjusi Patricijos vardo. Gal tai ta tamsiaplaukė 
mergaitė, kuri pabėgo. 

- Ji rengiasi savo šventei, dėde Džeimsai. Mes pereisim į 
kitą namą, kai tik Stefanas praneš, kad ji pasiruošusi. 

"Stefanas? Patricija? Kitas namas?" 

Morina pastebėjo klausiamą Skarletės veido išraišką. 

- Argi Džeimis nepasakė jums, Skarlete? Šis namas priklauso 
trims O'Harų šeimoms. Ir jūs tik pradedate savo pažintį su 
giminaičiais. 

"Aš niekad jų neįsiminsiuų, - pagalvojo Skarletė, - nebent 
jie stovėtų vienoj vietoj." 

Bet tikėtis to nebuvo jokios vilties. Patricijos gimimo diena 
buvo švenčiama jos name dviguboj svetainėj, kurios sustumiamos 
durys buvo atitrauktos iki pat kraštų. Vaikai - ir čia jų buvo 
daugybė - lakstė, slapstėsi, netikėtai iššokdavo iš už kėdžių. 
Suaugusieji kartkartėmis puldavo prie kurio nors iš jų nuraminti 
ir pasodinti į vietą. Ir niekam nerūpėjo, kieno tai vaikas. Visi 
tėvai buvo visų vaikų tėvai. 

Skarletė jautė simpatiją Morinai už jos rudus plaukus. Visus 
Jos vaikus, kuriuos matė virtuvėje, dar Patriciją, Danielį ir dar 
vieną suaugusį vaikiną, kurio vardo neįsiminė, ji galėjo pažinti. 
Kiti beviltiškai susipainiojo. 

Tas pats buvo ir su jų tėvais. Skarletė žinojo, kad vienas 
iš vyrų vadinasi Džeraldas, tačiau kuris? Visi vyrai aukšti, 
tamsiais  garbanotais plaukais, žydrom akim ir pergalingom 
šypsenom. 

- Jus glumina visa tai? - ištarė balsas jai už nugaros. Tai 
buvo Morina. - Nesirūpinkite, Skarlete, ateis laikas, ir jūs visus 
juos "atspėsite". 

Skarletė nusišypsojo ir mandagiai linktelėjo. Ji neturėjo nė 
menkiausio noro juos "atspėti". Ji jau ketino prašyti Džeimį 
palydėti ją namo. Čia taip triukšminga. Tylus rausvas namas 
aikštėje atrodė kaip priebėga. Ten ji pagaliau galės pasišnekėti 
su tetulėmis. Čia ji nė žodžio negali ištarti. Visi užsiėmę: arba 
bėgioja paskui vaikus, arba bučiuoja Patriciją. Ji jautėsi čia 
svetima. 

- O dabar mes valgysime šventinį pyragą, - pasakė Morina. 
Ji paėmė Skarletę už parankės. - Paskui bus daug muzikos. 

Skarletė sukando dantis. O Dieve, aš jau išsėdėjau vieną 
muzikos vakarą Savanoje. Nejaugi negalima sugalvoti ką nors 
kita. Drauge su Morina ji priėjo prie raudonos pliušinės sofos 
ir manieringai atsisėdo ant paties kraštelio. 

Peiliui suskambus į stiklinę, visi šiek tiek nurimo. 

- Šiandien mes susirinkome švęsti Patricijos gimimo dienos, 
nors ji bus tik kitą savaitę. Bet šiandien paskutinė užgavėnių 
diena, ir ji labiau tinka šventei negu gavėnia, - Džeimis 
pagrasino pirštu tai pusei, kur pasigirdo juokas. - Be to, 
šiandien mes turim dar vieną džiaugsmingą progą. Nuostabioji, 
ilgai nematyta O'Hara vėl su mumis. Ir aš keliu šį bokalą už 
visus O'Haras Skarletės asmenyje ir sveikinu ją mūsų širdyse 
ir mūsų namuose. 

Džeimis užvertė galvą ir susipylė bokalo turinį sau į gerklę. 

- Pradėkite šventę! - plačiai mostelėjo jis ranka. - Ir atneškite 
smuiką! 

Įėjo Patricija ir atsisėdo šalia Skarletės. Kampe užgrojo 
smuikas. Helena, žavingoji Džeimio duktė, įplaukė nešdama 
dubenį garuojančių pyragėlių su mėsa. Ji priėjo parodyti juos 
Patricijai ir Skarletei, paskui atsargiai nunešė ir padėjo ant 
didelio apvalaus stalo vidury kambario. Paskui ją ėjo Merė 
Keitė, toliau gražioji mergaitė, kuri buvo su dėde Džeimsu, jai 
iš paskos - pati jauniausioji iš O'Harų. Iš pradžių patiekalai 
buvo parodomi Skarletei ir Patricijai, paskui dedami ant stalo. 
Rostbifas, kumpis, pabarstytas gvazdikėliais, didžiulis kalakutas. 
Paskui Helena pasirodė vėl, nešdama didžiulį katilą bulvių, 
paskui sekė morkų patiekalai su padažu, keptais svogūnais, 
saldžiomis bulvėmis. Sita procesija ėjo ir ėjo, kol visas stalas 
buvo nukrautas kuo įvairiausiais patiekalais ir užkandžiais. Vėl 
suskambo smuikas - Skarletė matė, kad groja Danielis, - ir 
Morina įnešė pyragą, gausiai papuoštą didžiulėmis ryškiai 
raudonomis rožėmis. 

- O štai ir pyragas! - suriko Timotis. 

Iš karto po žmonos pasirodė Džeimis. Jis nešė iškėlęs 
kiekvienoje rankoje po tris butelius viskio. Smuikas grojo 
audringą greitą melodiją, o visi juokėsi ir plojo. Netgi Skarletė. 

- O dabar tu, Brajanai, - pasakė Džeimis, - tu ir Bilis. 
Karalienes su jų sostu - prie židinio! 

Nespėjo Skarletė susivokti, o sofa buvo pakelta ir pernešta 
arčiau židinio. 

- O dabar dėdulę Džeimsą, - įsakė Džeimis. 

Ir besijuokiantį senį su kėde pernešė ir pastatė kur šilčiau. 


278 


Vaikus kaip viščiukus sušaukė į kitą svetainę, kur Merė 
Keitė patiesė staltiesę ant žemės prie kito Židinio. 

Stulbinančiai greitai įsivyravo ramybė. Ir kol jie valgė ir 
kalbėjosi, Skarletė mėgino "atspėti" suaugusiuosius. Du Džeimio 
sūnūs buvo tokie panašūs, kad Skarletė negalėjo patikėti, jog 
Danielis, dvidešimt vienerių metų vaikinas, beveik trimis metais 
vyresnis už Brajaną. Kai ji nusišypsojo Brajanui ir pasakė tai, 
jis paraudo taip, kaip moka tik rudaplaukiai. Kitas jaunuolis 
mėgino jį paerzinti, bet rausvaskruostė mergina, sėdinti šalia, 
paėmė jį už rankos ir pasakė: 

- Liaukis, Džeraldai. 

Vadinasi, tai Džeraldas. "Tėtis džiaugtųsi, kad šis sveikas 
gražus vaikinas turi jo vardą. Jis vadino merginą Pole, ir jiedu 
tiesiog spinduliavo meile, matyt, neseniai susituokę. Patricija 
buvo be galo reikli tam, kurį Džeimis vadinc Biliu, vadinasi, 
jie irgi vyras ir Žmona. 

Bet Skarletė neturėjo laiko įsiklausyti į visų vardus. Rodės, 
visi trokšta pakalbėti su ja. Ir viskas, ką ji sakė, kėlė jų 
susižavėjimą, pritarimo šūksnius. Ji staiga pastebėjo, kad pasakoja 
Danieliui ir Džeimiui apie savo parduotuvę, Polei ir Patricijai 
- apie savo siuvėją, dėdulei Džeimsui - apie jankius, kurie 
sudegino Tarą. 

Daugiausia ji kalbėjo apie savo miško paruošimo biznį, kaip 
pradėjo jį nuo vieno mažo fabrikėlio, o dabar tai - ištisa 
naujų namų gyvenvietė Atlantos pakrašty. Ir visi aplinkui garsiai 
ir pritariamai šūkčiojo. Pagaliau Skarletė rado žmones, kurie 
nemanė, kad kalbėti apie pinigus - nedera. Jie buvo panašūs 
į ją: norėjo gerai dirbti ir gauti už tai pinigus. Ji jau gavo 
savuosius, ir, jų nuomone, padarė tai puikiai. Ir ji negalėjo 
patikėti, kad visai neseniai norėjo palikti šį stebuklingą vakarėlį 
ir grįžti į mirtinai tylius senelio namus. 

- Gal tu mums truputį pagrosi, Danieli, jeigu jau prisivalgei 
sesers pyrago, - tarė Morina. 

Danielis užgrojo greitą melodiją, moterys rinko nuo stalo 
indus, 0 vyrai pristūmė baldus prie sienų, palikdami Skarletę 
su dėdule sėdinčius lyg kokioj salelėj. Džeimis atnešė Džeimsui 
stiklinę viskio ir pasilenkęs laukė įvertinimo. 

- Tiks. 

Džeimis nusijuokė. 

- Aš tikiuosi, nes kitokio mes ir neturime. 

Skarletė pamėgino atkreipti Džeimio dėmesį į save, jai 
nesisekė ir pagaliau ji pašaukė jį. Jai reikia eiti. Visi statė 

kėdes aplink ugnį. Jaunesnieji vaikai įsitaisė ant grindų prie 
tėvų kojų. Matyt, jie rengėsi muzikos vakarėliu, o kai jis 
prasidės, bus nepatogu atsistoti ir išeiti. Džeimis peržengė mažą 
berniuką, kad galėtų prieiti prie Skarletės. 

- Išgersite lašelį, - pasakė jis ir ištiesė jai stiklą su viskiu, 
tuo pašiurpindamas ją. 

"Kuo jis mane laiko? Tikros ledi negeria viskio." Ji negėrė 
nieko stipresnio už arbatą, gal tik šampano ar punšo ir kartais 
chereso. Jis juk nežino apie brendį. Jis įžeidė ją! Ne, jis 
negalėjo, tai, matyt pokštas. Ji prisiversdama nusijuokė. 

- Man laikas eiti, Džeimi. Aš nuostabiai praleidau laiką, 
bet jau vėlu. . 

- Jūs negalite išeiti, kai vakarėlis tik prasideda, Skarlete. - 
Džeimis pasisuko į savo sūnų. - Danieli, savo čirpinimu tu 
veji lauk ką tik atrastą giminaitę. Sugrok mums tikrą dainą, 
o ne kačių miaukimą. 

Skarletė mėgino prasižioti, bet jos žodžius nustelbė šūksniai: 
".. grok kaip reikia, Danieli", "sugrok mums baladę", "pagrok 
rilį, sušokim rilį!" 

Džeimis šyptelėjo. 

- Aš negirdžiu jūsų, - jis mėgino perrėkti visą Šitą triukšmą. 
- Aš kurčias tiems, kurie nori išeiti. 

Skarletė susierzino. Kai Džeimis vėl pasiūlė jai viskio, ji 
įniršusi atsistojo. Ir kai jau ketino paimti stiklinę jam iš 
rankų, išgirdo, kad pradėjo groti Danielis. Tai buvo "Pegė 
vežimaityje". 

Tėtės mėgstamoji. Ji pažvelgė į rausvą Džeimio veidą ir 
tarsi pamatė savo tėvą. Jeigu jis būtų čia, jam patiktų. Skarletė 
atsisėdo. Ji neigiamai pakratė galvą į pasiūlymą išgerti. 

Šita muzika neleido liūdėti. Ritmas buvo toks užkrečiamas, 
toks linksmas, kad visi dainavo ir plojo delnais. Skarletės koja, 
kurią slėpė suknelė, nejučia ėmė stuksenti į taktą. 

- Bili, - sušuko Danielis, - pagrok su manimi. 

Bilis išsiėmė koncertiną. Paskui jis pakėlė kažką blizgančio 
nuo židinio lentynos. 


- Sugrokime ką nors tikra, Stefanai, - jis metė ploną 
blizgantį vamzdelį tamsiaplaukiam, nekalbiam jaunuoliui. - Ir 
tu, Brajanai, - dar viena sidabrinė strėlė nuskriejo oru. - O 


štai šitai jums, mano brangioji pamote, - jo ranka numetė 
kažką Morinai ant kelių. 

Kažkas ėmė įnirtingai ploti delnais. 

- Kastanjetės! Morina gros kastanjetėmis! 

Danielis nustojo griežti, ir Skarletei pasidarė liūdna. Bet ji 
jau nenorėjo išeiti. Šis vakarėlis niekuo nepriminė Telfejerų 
muzikos vakarų. Čia buvo lengva, šilta ir linksma. Svetainė, 
anksčiau tokia tvarkinga, buvo apversta aukštyn kojomis: baldai 
išstumdyti, kėdės netvarkingu pusračiu supo židinį. Morina pakėlė 
ranką su kastanjetėmis - iš tikrųjų tai buvo stori nugludinti 
medžio gabalėliai. Džeimis vis dar pilstė ir nešiojo viskį. Ką, 
moterys irgi geria? Ir ne slapčia, nebijodamos apsijuokti? Bet 
juk jos linksminasi taip pat kaip ir vyrai. Gal man irgi išgėrus. 
Už O'Harų triumfą. Ji jau buvo bešaukianti Džeimį, bet 
prisiminė, kad reiks grįži į senelio namus. Kas nors užuos 
kvapą. Nesvarbu. Jai taip gera, lyg jau būtų išgėrusi. Gerti nė 
nereikia. 

Danielis priglaudė smičių prie stygų. 

"Mergaitė prie baro", - paskelbė jis. Visi ėmė juoktis, 
netgi Skarletė, nors ir nežinodama iš ko. Po akimirkos kambarį 
užliejo airiško rilio garsai. Koncertina Bilio rankose energingai 
sugaudė. Brajanas savo švilpyne vedžiojo melodiją, Stefanas grojo 
kontrapunktą, kuris įsijungė į Brajano melodiją. Džeimis mušė 
taktą, vaikai plojo. Skarletė irgi plojo. Plojo visi, išskyrus 
Moriną. Ji kratė ranką su kastanjetėmis, ir aštrus stakato 
pabrėžė ritmą, kuris visus vienijo. "Greičiau", - reikalavo 
kastanjetės, ir visi pakluso. Švilpynės grojo čaižiau, smuikas 
garsiau,  koncertina šniokštė, stengdamasi neatsilikti. Vaikai 
pašoko ant kojų ir ėmė trepsėti ir šokti kambario viduryje. 
Skarletės rankos įkaito, jos kojos pačios judėjo, jai norėjosi 
šokti kartu su vaikais. Kai rilis baigėsi, ji atsilošė sofoje visiškai 
išsekusi. 

- Ei, Metai, parodyk vaikams, kaip reikia šokti, - sušuko 
Morina. 

- Dėl Dievo meilės, palaukite truputį, - maldavo Bilis. - 
Man reikia atsikvėpti. Geriau padainuokit, Kete. 


Skarletė jau ketino protestuoti. Ji čia nedainuos. Ji nemoka 
airiškų dainų, tik "Pegę" ir kitą tėvo mylimą dainą "Su žaliu 
apdaru". Bet ji pamatė, kad Bilis turėjo galvoj ne ją. Negraži 
tamsiaplaukė moteris dideliais dantimis padavė savo stiklinę 
Džeimiui ir atsistojo. 

"Tai buvo laukinis vyrukas iš kolonijinio miestelio, - užtraukė 
ji maloniu aukštu balsu. - Jo vardas Džėjus Daganas, - dainavo 
Ketė. - Jis gimė ir išaugo Airijoje." Čia Stefano švilpynė prabilo 
oktava aukščiau, su keistu širdį veriančiu graudumu. 

namuose, kuriuos vadino Kastlmenu..." Visi, išskyrus 
Skarletę, uždainavo. Bet ji irgi tapo muzikos dalimi. Ir kai 
nuostabi liūdna daina baigėsi, ji pastebėjo, kad visų, kaip ir 
jos, akyse ašaros. 

Paskui sekė linksmos dainos, kurios vertė ją ir juoktis, ir 
rausti. pajutus jų dviprasmiškumą. 

- O dabar aš, - tarė Džeraldas. - Aš padainuosiu savo 
mielajai Polei "Londonderio orą". 


- O, Džeraldai! - Polė paslėpė savo išraudusį veidą delnuose. 
Džeraldas uždainavo, ir Skarletei užgniaužė kvapą. Ji daug 
girdėjo apie airišką tenorą, bet niekad nesiklausė jo pati. Tėvo 
bendravardžio balsas buvo angeliškas. Visi Džeraldo jausmai 
atsispindėjo jo veide ir aukštose gyvose jo balso gaidose. 
Skarletės galugerkly susitvenkė ašaros nuo viso šito grožio ir 
nuo karšto troškimo pažinti tokią pat meilę kaip apdainuojamoji 
- tyrą ir atvirą. "Retai!" - šaukė jos širdis, 0 protas juokėsi 
iš Šių jos tamsios ir sudėtingos širdies polėkių. 

Pasibaigus dainai, Polė apkabino Džeraldo kaklą ir priglaudė 
veidą prie jo peties. Morina iškėlė kastanjetes. 

- O dabar - rilis, - ryžtingai paskelbė ji. - Mano kojos 
jau pačios kilnojasi. 

Danielis nusijuokė ir ėmė groti. 

Skarletė šimtus kartų per balius yra šokusi rilį, bet niekada 
nieko panašaus į tai, kas buvo ketinama šokti per Patricijos 
gimimo dieną, ji dar nešoko. Pradėjo Metas O'Hara. Tiesiais 
pečiais ir įtemptomis rankomis jis atrodė lyg kareivis. Paskui 
jo kojos ėmė stuksenti, mirgėti ir lankstytis taip greitai, kad 
grindys tarsi pavirto būgnu po jo kulnais. "Turbūt jis geriausias 
pasaulyje šokėjas“, - pamanė ji. O paskui prieš jį stojo Ketė, 
laikydama pakėlusi sijono kraštą, kad jos kojos galėtų prisitaikyti 
prie jo žingsnių takto. Toliau šokt: išėjo Merė Keitė, paskui 
Džeimis prisidėjo prie savo dukters. Ir žavioji Helena su savo 
pusbroliu, nedideliu kokių aštuonerių metų berniuku. "Negaliu 
tuo patikėti. Jie nuostabūs. Muzika irgi nuostabi" Skarletės 
kojos šoko kaip pašėlusios, stengdamosi pamėgdžioti tai, ką ji 
matė, stengdamosi išreikšti muzikos nuotaiką. "Turiu išmokti 
taip šokti. Privalau. Tai taip... taip nuostabu, lyg kiltum į 
saulę." 

Po sofa miegojęs kūdikis pabudo nuo šokančiųjų kojų 
trinksėjimo ir ėmė verkti. Verksmas tarsi infekcija persidavė 
kitiems mažiems vaikams. Šokiai ir muzika nuščiuvo. 

- Padarykite guolius iš sulankstytų pledų kitoje svetainėje, 
- ramiai pasakė Morina, - ir patieskite jiems sausas paklodes. 
Paskui mes gerai uždarysime duris, ir tegul jie miega vieni. 
Džeimi, moterį su kastanjetėmis kamuoja troškulys. Mere Kete, 
perduok tėčiui mano stiklą. 

Patricija paprašė, kad Bilis perneštų jų trimetį sūnų. 

- O aš paimsiu Betę, -- pasakė ji, mėgindama ištraukti ją 
iš po sofos. 

- Ša, ša, - ji mėgino užliūliuoti rėkiantį vaiką. - Helena, 
užtrauk užuolaidas, brangioji. Šiandien bus labai šviesi mėnesiena. 

Skarletė iki šiol nuo muzikos buvo lyg transe. Išsiblaškiusiu 
žvilgsniu ji pažiūrėjo į langą ir grįžo realybėn. Temo. 

- O, Morina, aš vėluoju vakarienės, - atsiduso ji. - Turiu 
eiti. Mano senelis bus įsiutęs. 

- Užmirškite jūs tą seną niurzglį. Likite su mumis vakarui. 
Čia tik pradžia. 

- Aš labai norėčiau, - karštai pasakė Skarietė. - Tai buvo 
puikiausias vakarėlis per visą mano gyvenimą. Bet prižadu, aš 
dar ateisiu. 

- Gerai. Pažadas yra pažadas. Vadinasi, jūs ateisite? 

- Labai norėčiau. Jūs mane pakviesite? 

Morina nusijuokė. 

- Jūs tik paklausykite, ką kalba ši mergina, - pasakė ji, 
kreipdamasi į visus kambaryje. - Jokių kvietimų. Mes viena 
šeima, ir jūs jos dalis. Ateikite kada panorėjus. Mano virtuvės 
durys nerakinamos ir židinyje nuolat dega ugnis. O Džeimis, 
beje, irgi puikiai griežia smuiku. Ei, Džeimi, Skarletė išeina. 
Renkis paltą ir pasiūlyk jai savo ranką. 

Dar nepasukus jiems už kampo, Skarletė išgirdo, kad vėl užgrojo 
muzika. Per storas plytų sienas ir gerai uždarytus langus vos 
girdėjosi, bet ji pažino, kad O'Haros dainuoja "Su žaliu apdaru". 

"Aš žinau visus šios dainos žodžius. O, kaip man nesinori eiti.“ 

Jos kojos padarė keletą šokio žingsnelių. Džeimis nusijuokė 
ir taip par sušoko jai į taktą. 

- Kitą kartą išmokysiu jus šokti rilį, - pažadėjo jis. 


Trisdešimt šeštas skyrius 
Skarletė per daug nekreipė dėmesio į tylų savo tetulių 
nepritarimą. Net seneliui, kuris pasikvietė ją išbarti, nepavyko 
pagadinti jai nuotaikos. Ji įsiminė juokingą Morinos apibūdinimą. 

"Senas niurzglys"“, - pagalvojo ji ir šyptelėjo. Tai suteikė jai 
drąsos ir įžūlumo prieiti prie jo lovos ir pabučiuoti jį į žandą 
jau po to, kai jis leido jai eiti. 

- Labos nakties, seneli, - džiaugsmingai pasakė ji. 

"Senas niurzglys", - sušnibždėjo ji ten, kur jai jau negrėsė 
pavojus - hole. Ji nusijuokė, kai atėjo prie stalo. Vakarienę 
atnešė akimirksniu. Lėkštė buvo uždengta blizgančiu sidabriniu 
dangčiu, kad neatauštų. Skarletė matė, kad jis neseniai nušveistas. 
Ji pamanė, kad šį namą būtų galima gerai prižiūrėti, jeigu kas 
nors tvirtai laikytų tarnus savo rankoje. O senelis jiems visiems 
davęs valią... "Senas niurzglys." 

- Kas tau taip juokinga, Skarlete? - Polinos tonas buvo 
ledinis. 

- Nieko, tetule Polina. 

Skarletė pažvelgė į kalną maisto, kuris pasirodė, kai Džeromas 
ceremoningai nukėlė dangtį. Ji garsiai nusikvatojo. Vienintelį 
kartą gyvenime ji buvo nealkana, ir ne todėl, kad grįžo iš 
O'Harų puotos. O prieš ją stovėjo tiek maisto, kad juo galima 
būtų pamaitinti pustuzinį žmonių. Ji įvarė baimės virtuvei. 

Kitą rytą, gavėnios pirmąjį trečiadienį, per mišias ji atsisėdo 
greta  Eulalijos ant jos mėgstamo suoliuko. Vieta buvo 
pakankamai nekrentanti į akis, netoli šoninio tako, ir iš jos 
gerai matėsi užpakalinė bažnyčios dalis. Vos ji spėjo pajusti, 
kad keliai nutirpo nuo klūpėjimo, kai pamatė savo giminaičius, 
įeinančius į bažnyčią. "Jie, žinoma, atėjo centriniu taku, - 
pagalvojo Skarletė, - į patį priekį, kur užėmė du suolus. Kokie 
jie visi didžiuliai ir trykštantys gyvybe". Ir spalvos. Džeimio 
sūnų galvos degė kaip liepsnelės nuo šviesos, krintančos pro 
raudoną lango stiklą, ir net skrybėlaitės negalėjo paslėpti, kokie 
ryškūs Morinos ir mergaičių plaukai. Skarletė taip nugrimzdo 
į prisiminimus apie gimimo dieną, kad vos nepražiopsojo moterų 
vienuolyno seserų pasirodymo. O juk ji taip skubino tetules, 
norėdama atsirasti bažnyčoje kuo anksčiau. Ji ketino įsitikinti, 
kad vienuolyno viršininkė vis dar čia, Savanoje. 

Taip, ji buvo čia. Skarletė nekreipė dėmesio į pasipiktinusį 
Eulalijos šnibždėjimą, kad pasisuktų altoriaus pusėn. Ji studijavo 
ramią vienuolės veido išraišką, kai ji ėjo pro šalį. Šiandien 
galės pasimatyti su ja. Skarletė buvo kupina. ryžto. Per mišias 
ji svajojo, kokį vakarėlį surengs, kai jai pavyks grąžinti Tarai 
visą jos grožį. Bus daug muzikos ir šokių kaip vakar, ir viskas 
truks keletą dienų. 

- Skarlete, - sušnypštė Eulalija. - Liaukis triukšmavus. 

Skarletė šyptelėjo į savo maldaknygę. Ji ir nepajuto tikrai 
niūniuojanti. Ji turėjo pripažinti, kad "Pegė vežimaityje" ne visai 
bažnytinė muzika. 


Vyresnioji sesuo pakartojo savo pranešimą ramiai ir kantriai. 

- Viršininkė ketina praleisti visą dieną vienatvėje melsdamasi 
ir pasninkaudama, - su užuojauta pasakė ji Skarletei ir pridūrė: 
- Juk tai pirmasis gavėnios trečiadienis. 

- Aš tai žinau, - kone suriko ji, bet paskui prikando liežuvį. 

- Prašom jai perduoti, kad man labai gaila ir, - pridūrė ji 
švelniai, - kad rytoj vėl ateisiu. 

Tik parėjusi į namus, ji nusiprausė. 

Tai Eulalija ir Poliną, be abejonės, papiktino, bet jos nieko 
nepasakė. Tylėjimas buvo vienintelis ginklas, kurį jos galėjo 
vartoti be baimės, kai Skarletė būdavo įsiutus. Bet kai ji 
pranešė ketinanti užsakyti pusryčius, Polina prabilo. 

- Tu pasigailėsi dar nesibaigus dienai, Skarlete. 

- Nesuprantu, kodėl, - atsakė Skarletė ir sukando dantis. 

Skarletė taip neseniai sugrįžo prie religijos, kad pasninkauti 
jai reiškė penktadieniais valgyti žuvį vietoj mėsos. Tai, ką 
paaiškino Polina, sukėlė jos protestą. 

Visas keturiasdešimt gavėnios dienų valgyti tik vieną kartą 
per dieną, ir jokios mėsos. Sekmadieniai - išimtys. Mėsos 
negalima, tačiau leidžiama valgyti tris kartus. 

- Negaliu tuo patikėti, - suriko Skarletė. 

- Jūs buvote vaikai, - tarė Polina, - bet neabejoju, jog jūsų 
mama pasninkavo kaip dera. Nesuprantu, kodėl ji nesupažindino 
jūsų su gavėnios taisyklėmis, kai jūs paaugote. Bet tada ji 
gyveno tokiose vietose, kur negalėjo remtis šventiko globa, be 
to, neigiamai paveikė misterio O'Haros įtaka... - Ji užsičiaupė, 
nes Skarletės akys suliepsnojo. 

- Norėčiau žinoti, ką jūs turite omeny, kalbėdama apie 
misterio O'Haros įtaką? 

Polina sutriko. 

- Visi žino, kad airiai laisviau traktuoja bažnyčios įsakymus. 
Negalima už tai kaltinti vargšės neapsišvietusios nacijos. 

Ji dievobaimingai -persižegnojo. Skarletė treptelėjo koja. 

- Aš neketinu stovėti čia ir klausytis visų Šių pasipūtėliškų 
kalbų. Mano tėvas buvo, įsidėmėkit, geras Žmogus, ir jo įtaka 
- gerumas ir kilnumas - yra kaip tik tai, apie ką jūs neturite 
supratimo. Norėčiau, kad žinotumėt: vakar aš pusę dienos 
praleidau su jo giminaičiais, ir visi jie puikūs Žmonės, visi iki 

vieno. Ir greitai aš, matyt, pasirinksiu jų įtaką, 0 ne jūsų 
beveidį, beširdį religinį davatkiškumą. 

Eulalija pratrūko raudoti. Skarletė piktai pažvelgė į ją. Dabar 
ji šniurkščios keletą valandų. 

Polina garsiai sukūkčiojo. Skarletė atsisuko ir pažvelgė į ją. 
Polina niekad neverkdavo. 

Skarletė nusiminusi pažvelgė į dvi palinkusias žilas galvas. 
Polina atrodė tokia trapi ir bejėgė. 

O Dieve! Ji priėjo prie Polinos ir palietė jos susikūprinusią 
nugarą. 

- Atleisk man, tetule, aš nesuvokiau, ką kalbu. 

Kai vėl įsivyravo santarvė, Eulalija pasiūlė Skarletei eiti 
kartu su jomis pasivaikščioti. 

- Mes su seserim manom, kad mocionas puikiai padeda 
atgauti jėgas. Be to, tada negalvoji apie maistą. 

Skarletė tučtuojau sutiko. Ji norėjo kur nors išeiti iš namų. 
Ji buvo įsitikinusi, kad galės užuosti virtuvėje kepamo bekono 
aromatą. Jos apėjo aplink aikštę prieš namą; paskui pasiekė 
kitą aikštę ir taip toliau. Kai jos grįžo namo, Skarletė vilko 
kojas lygiai taip pat sunkiai kaip Eulalija ir buvo tikra, kad 
jos apėjo visas dvidešimt su trupučiu aikščių, kuriomis buvo 
nusėta Savana ir kurios teikė jai nepaprastą žavesį. Be to, ji 
buvo tikra ir tuo, kad yra nežmoniškai alkana ir kad jai taip 
liūdna, jog norisi rėkti. Bet galų gale atėjo pietų metas. Ji 
negalėjo prisiminti, kada paskutinį kartą valgė tokios gardžios 
žuvies. 

"Pagaliau!" - pamanė Skarletė, kai Eulalija ir Polina pakilo 
į viršų nusnūsti po pietų. Jų atsiminimai apie Savaną - tokia 
nuobodi istorija, kad kiekvieną galėtų išvesti iš kantrybės. Ji 
vaikštinėjo po namus kilodama ir vėl statydama į vietą kiniško 
porceliano ir sidabro daiktelius, net nepažvelgdama į juos. 

Kodėl vienuolyno viršininkė toks sudėtingas žmogus? Kodėl 
ji negali pasikalbėti su ja? Ir kodėl ji turi visą dieną praleisti 
vienatvėje, net jeigu tai šventa gavėnios pirmojo trečiadienio 
diena? Kodėl gi ji turi ištisą dieną melstis ir pasninkauti? 

Pasninkas! Skarletė nubėgo atgal į svetainę prie aukšto 
laikrodžio. Negali būti, kad dabar tik septynios minutės po 
trijų. O valgyti nebus iki rytdienos pietų. Ne, neįmanoma. Tai 
beprasmiška. 

Skarletė priėjo prie skambučio rankenėlės ir patraukė ją 
keturis kartus. 

- Eik rengtis, - įsakė ji atbėgusiai Pansei. - Mes išeinam. 

- Mis Skarlete, ko mes einam į duoninę? Virėja sakė, 
kad duoninės produktų neįmanoma valgyti. Ji viską kepa 
pati. 

- Manęs nedomina, ką pasakė virėja. Ir jei tu kam nors 
prasitarsi, jog mes buvom čia, galvą tau nusuksiu. 


Skarletė suvalgė du pyragaičius ir bandelę dar duoninėje. 
Be to, ji parsinešė du krepšius produktų namo, į savo kamabrį. 

Ant jos rašomojo stalo, pačiame vidury, gulėjo dailiai 
sulankstyta telegrama. Skarletė metė krepšius ant žemės ir 
pribėgo prie stalo. 

".„ Henris Hamiltonas“, - skelbė parašas. "Velnias!" - ji 
manė, kad tai nuo Reio, kuris prašo jos grįžti namo arba 
kuris jau kelyje pas ją. 

Ji piktai suglamžė popieriuką. Paskui išlygino jį. Geriau 
pasižiūrėti, ką jai nori pranešti dėdulė Henris. Pradėjusi skaityti 
telegramą Skarletė nusišypsojo. 

JŪSŲ TELEGRAMA GAUTA TŠK TAIP PAT JŪSŲ 
VYRO ČEKIS TŠK KAS PER KVAILI KLAUSIMAI KBL 
RETAS PRAŠĖ PRANEŠTI KBL KUR JŪS TŠK LAIŠKAS 
PASIŲSTAS TŠK 

HENRIS HAMILTONAS 

Vadinasi, Retas jos ieško. To ji ir tikėjosi. Cha! Ji teisingai 
pasielgė, kad išvažiavo į Savaną. Ji tikėjosi, jog dėdei Henriui 
užteks proto paaiškinti tai Retui telegrama, o ne laišku. O 
gal jis dabar skaito ją taip pat kaip ir ji savąją. Skarletė ėmė 
niūniuoti valso melodiją ir šokti su telegrama, priglausta prie 
krūtinės. Jis gali būti jau kelyje. Traukinys iš Čarlstono atvažiuoja 
kaip tik šiuo metu. Ji pribėgo prie veidrodžio pasitaisyti 
šukuosenos ir truputį pasirausvinti skruostų. Gal persirengti? 
Ne, Retas gali pastebėti ir pamanyti, kad ji tik ir telaukė jo. 
Ji pakvėpino kaklą ir smilkinius tualetiniu vandeniu. 

Taigi ji pasiruošusi. Žalios jos akys švytėjo kaip laukinės 
katės. Kad tik nepamirštų prisiklijuoti blakstienų. Ji pasiėmė 
kėdutę, prisitraukė prie lango ir atsisėdo taip, kad ją slėptų 
užuolaida, 0 ji pati viską matytų. 

Praėjo valanda. Retas nesirodė. Skarletė suleido savo smulkius 
baltus dantukus į bandelę. Koks nepakeliamas šitas gavėnios 
pasninkas. Tik pamanykit, ji turi valgyti pasislėpus savo kambaryje 
bandelę, ir net be sviesto. Kai nulipo žemyn, jos nuotaika 
buvo labai prasta. 

O apačioj ji kaip tik sutiko Džeromą su padėklu, ant kurio 
jis nešė vakarienę seneliui. Jau vien to vaizdo užteko, kad ji 
pasidarytų hugenote ar presbiterione, kaip tas senis. 

Skarletė sustabdė Džeromą hole. 

- Šitas maistas atrodo šlykščiai, - pasakė ji. - Nunešk tai 
atgal ir įdėk į košę kuo daugiau sviesto. Įdėk į lėkštę storą 
gabalą kumpio. Aš žinau, kad turit jo. Mačiau sandėliuke. Ir 
dar įpilk ąsotėlį grietinėlės ir puodelį braškių džemo. 

- Misteris Robijaras negalės sukramtyti kumpio. O jo gydytojas 
pasakė, kad jam negalima saldaus, taip pat grietinėlės ir sviesto. 

- Gydytojas nori, kad jis numirtų iš bado. Daryk, kas tau 
liepta. 

Skarletė piktai žiūrėjo į Džeromą, kol jis išnyko. 

- Niekas neturi būti alkanas, - pasakė ji. - Niekuomet. 
Netgi senasis niurzglys. 

Jos nuotaika staiga pasitaisė ir ji nusijuokė. 


Trisdešimt septintas skyrius 


Pasistiprinusi bandele, Skarletė linksmai niūniuodama nulipo 
žemyn. Ji rado tetules karštligiškai besiruošiančias senelio gimimo 
dienai. Kol Eulalija grūmėsi su tamsiai žaliais magnolijų lapais, 
skirtais papuošti servantui ir židiniui, Polina rausėsi krūvose 
lininių  staltiesių ir servetėlių,  stengdamasi rasti senelio 
mėgstamąją. 

- Koks skirtumas? - nekantriai paklausė Skarletė. - Audra 
vandens šaukšte! Senelis net nepamatys pietų stalo iš savo 
kambario. Paimkite tą, kuri mažiausiai suadyta. 

Eulalija išmetė iš rankų lapus. 

- Aš negirdėjau, kaip tu atėjai, Skarlete. Labas rytas. 

Polina šaltai linktelėjo. Ji atleido Skarletei visas nuoskaudas, 
kaip dera tikrai krikščionei, bet iš visko sprendžiant neužmiršo 
jų. 

- Mamos drobė visai neadyta, - pasakė ji. - Ji puikiai 
išsilaikiusi. 

Skarletė pažvelgė į krūvas daiktų ant ilgo stalo ir prisiminė, 
kokius sunešiotus, persiuvinėjamus drabužius dėvėjo jos tetulės 
Carlstone. Jeigu tai nuo jos priklausytų, ji supakuotų šituos 
daiktus ir nuvežtų juos į Čarlstoną. Seneliui jų nereikia, o 

tetulės galėtų naudotis. Aš nieko savo gyvenime nebijosiu taip, 
kaip jos bijosi senojo tirono. Bet jeigu pasakyčiau, ką manau, 
teta Eulalija vėl imtų raudoti, o teta Polina valandą skaitytų 
man paskaitą apie pareigą vyresniesiems. 

- Turiu eiti dovanos seneliu, - pasakė ji garsiai. - Jeigu 
jums irgi reikia ką nors nupirkti, sakykite. 

"Ir nesumanykit, - pasakė ji pati sau, - pasisiūlyti lydėti 
mane. Aš turiu nueiti į moterų vienuolyną ir pamatyti viršininkę. 
Negali juk ji iki šiol melstis vienatvėje. Jei reiks, aš lauksiu 
prie vartų ir nučiupsiu ją išeinančią. Man be galo įkyrėjo jos 
neigiami atsakymai." 

Tetulės pasakė, kad labai užsiėmusios ir nusistebėjo, kad 
Skarletė iki šiol nenupirkusi dovanos seneliui. Skarletė išėjo 
neišklausiusi jų aikčiojimų iki galo. 

- Senos niurzglės, - pasakė ji tyliai. 

Medžiai pievelėje kažkodėl atrodė storesni, žolė žalesnė negu 
prieš dieną, 0 saulė šiltesnė. Skarletė jautė, kaip ją užlieja 
optimizmas. Šiandien bus puiki diena, ji tuo neabejojo. 

- Greičiau, Panse, - pasakė ji automatiškai, - nevilk kojų 
kaip vėžlys. 

Ji greitai žengė šaligatviu. 

Plaktuko smūgiai ir vyriški balsai atsklido nuo soboro pusės 
Saulės užlietu sustingusiu oru. Akimirką ji panoro, kad šventikas 
vėl paimtų ją į kelionę po apylinkes. Bet ne, ji ne tam čia 
yra. Skarletė priėjo prie moterų vienuolyno vartų. 

Išėjo ta pati vyresnioji sesuo, kai Skarletė paspaudė skambutį. 
Ji pasirengė mūšiui. 

- Viršininkė laukia jūsų, - pasakė vienuolė. - Eime su 
manimi. 

Skarletė buvo apstulbusi, kai po dešimties minučių išėjo iš 
vienuolyno. Viršininkė iš karto sutiko pakalbėti su vyskupu. Ji 
pasakė, kad duos jai žinią labai greitai. Ne, ji negali pasakyti, 
kada tai bus, bet tikrai netrukus. Ji pati grįš į Čarlstoną kitą 
savaitę. 

Skarletę apėmė euforija. Jos akys buvo tokios džiaugsmingos, 
kad bakalėjininkas mažoje krautuvėlėje Alberkonstryte pamiršo 
paimti iš jos pinigus už kaspinais papuoštą šokoladinių saldainių 
dėžutę, kurią ji išrinko dovanoti seneliui. 

Puiki nuotaika neapleido jos, kol vyko paskutiniai pasiruošimai 
šventiniams pietums, prie kurių ji prisidėjo sugrįžusi į namus. 
Bet ji apsiblausė, kai sužinojo, kad jos senelis dėl šešių jo 
ypač mėgstamų patiekalų gali ateiti pietų. Jos entuziazmas visai 

užgeso, kai tetulės paaiškino jai, kad negalima ragauti daugelio 
delikatesų, kurie bus ant stalo. 

- Per pasninką draudžiama valgyti nepasninkiškus valgius, - 
griežtai pasakė Polina. - Jokių padažų į ryžius ar vaisius, 
kuriuos valgysite. Ir būk atsargi, Skarlete. Pasistenk, kad tėtis 
šito nepastebėtų, - pridūrė Polina pašnibždom. - Jis nepritaria 
pasninkams. 

Jos akys prisipildė liūdesio. 

"Raudos dėl patiekalų, kurie liks neparagauti, - pagalvojo 
Skarletė. - Bet aš nekaltinu jos." Nuo virtuvės aromatų jai 
pačiai tekėjo seilės. 

- Mums bus sriuba. Ir Žuvis, - pasakė Eulalija su netikėtu 
džiugesiu. - Ir dar pyragas, nuostabus pyragas. Tikra puota, 
Skarlete. 

- Atmink, sesuo, - įspėjo Polina, - persivalgyymas - nuodėmė. 

Skarletė pasišalino, ji jautė, kad gali nesuvaldyti savo 
susierzinimo. Tai tik pietūs, priminė ji sau, nusiramink. Net 
su seneliu už stalo jie negali būti tokie jau blogi. Ką gali 
sugadinti šis senis? 

Jis galėjo uždrausti kalbėti prie stalo kitomis kalbomis, 
išskyrus prancūzų. 


Jos žodžiai "Su gimimo diena, seneli" buvo neišgirsti. Į 
dukterų sveikinimus buvo atsakyta šaltu galvos linktelėjimu. Jis 
atsisėdo stalo gale į didžiulį krėslą, primenantį sostą. 

Pjeras Ogiustas Robijaras jau nebebuvo ligotas senis su naktiniais 
marškiniais.  Nepriekaištingai apsirengęs senamadišku surdutu ir 
iškrakmolytais marškiniais, jis atrodė tvirtesnis, kai atsisėdo, jo 
kariška laikysena darė įspūdį. Žili jo plaukai priminė liūto karčius, 
akys po pasišiaušusiais Žilais antakiais žvelgė kaip vanago, jo 
didelė kaulinga nosis priminė plėšraus paukščio snapą. Skarletei 
puikiai prasidėjusios dienos žavesys tirpte tirpo. Ji išvyniojo 
servetėlę, pasidėjo ją ant kelių ir pasiruošė pati nežinojo kam. 

Įėjo Džeromas, nešinas dideliu sidabriniu sriubos dubeniu 
ant sidabrinio padėklo, savo dydžiu primenančio mažą stalelį. 
Skarletės akys išsiplėtė iš nuostabos. Niekad gyvenime ji nebuvo 
mačiusi tokio sidabro. Jis buvo gausiai inkrustuotas. Visas miškas 
medžių supo dubens kojelę, susipynę šakos ir lapai stiebėsi į 
viršų. Miškas buvo pilnas žvėrių ir paukščių - meškų, stirnų, 
šernų, kiškių, fazanų ir netgi pelėdų bei voveraičių, kurios 
tupėjo ant medžio šakų. Dubens dangtis buvo kelmo, apsivijusio 
vynuogienojais, formos. Ant kiekvienos šakelės kabėjo miniatiū- 

rinė prinokusių vynuogių kekė. Džeromas pastatė dubenį prieš 
savo šeimininką ir pakėlė dangų ranka, apmauta balta pirštine. 
Pakilo garų debesėlis, nuo kurio apsiblausė sidabro blizgesys ir 
pasklido žavingas krevečių sriubos aromatas. 

Polina ir Eulalija palinko į priekį, mėgaudamosi skaniu 
kvapu. Džeromas paėmė iš servanto lėkštę ir padėjo greta 
dubens. Pjeras Robijaras pakėlė sidabrinį samtį ir pripylė ją. 
Primerktomis akimis jis stebėjo, kaip Džeromas pakėlė lėkštę 
ir padėjo ją prieš Poliną. 

Ceremonija buvo pakartota su Eulalijos, O paskui ir su 
Skarletės lėkšte. Jos delnai niežtėjo griebti šaukštą, bet ji laikė 
rankas ant kelių, kol senelis neįsipylė sriubos sau ir neparagavo. 
Jis gūžtelėjo pečiais ir nepatenkinta mina metė šaukštą į lėkštę. 
Eulalija vos girdimai šniurkštelėjo. 

"Senas pabaisa", - pagalvojo Skarletė. Ji pradėjo valgyti. 
Sriuba buvo labai skani. Ji stengėsi pagauti Eulalijos žvilgsnį 
ir parodyti jai, kad sriuba labai patinka, bet Eulalija atrodė 
be galo prislėgta. Skarletės simpatija tetulėms visai išgaravo. 
Jeigu jos pakenčia tokį elgesį, vadinasi, yra vertos likti alkanos. 
Bet jai senis nesutrukdys pietauti. 


Polina kažko paklausė savo tėvą, bet jie kalbėjo prancūziškai, 
ir Skarletė nieko nesuprato. Jos senelio atsakymas buvo labai 
trumpas ir, matyt, įžeidžiamas. Skarletė ėmė niršti. Aišku, kad 
Jis tyčia ketina viską sugadinti. O kaip gaila, kad nemoku 
prancūziškai. Aš nesėdėčiau ir nekentėčiau tylomis visos šios 
Šlykštybės. 

Ji tylėjo, kol Džeromas nurinko sriubos lėkštes ir padėjo į 
jų vietą peilius ir šakutes žuviai. Tai, rodės, tęsis be galo. 

Bet kepta silkė buvo verta to, kad jos palauktų. Skarletė 
pažiūrėjo į senį. Šis neišdrįso parodyti, kad patiekalas jam 
nepatinka. Senis suvalgė du mažus gabalėlius. Peilis ir šakutė 
buvo numesti į lėkštę nežmoniškai garsiai. Polina ir Eulalija 
iš karto liovėsi valgiusios, nors jų lėkštės dar nebuvo tuščios. 
Skarletė įžūliai žvelgė į senį, keldama prie burnos kiekvieną 
kąsnį, bet ir jos apetitas sumažėjo. Senio nepasitenkinimas viską 
tarsi apnuodijo. 

Bet sekantis patiekalas vėl sužadino jai apetitą. Išvirti katilėlyje 
balandžiai atrodė kaip kepti obuoliai, o padažas priminė rudą 
upę, tekančią per bulvių piurė, o iš turnepso buvo nulipdyti 
lengvi kaip oras mėsos lizdai. Pjeras Robijaras panardino savo 
šakutės dantis į padažą, paragavo. Ir tai buvo viskas! 

Skarletė manė, kad tuoj tuoj pratrūks. Ir tik nebylus 
maldavimas tetulių akyse privertė ją susilaikyti. Maistas tiesiog 
negalėjo jam nepatikti. Ir jam ne taip jau sunku buvo valgyti, 
netgi ir su savo dantimis. Net jei jų visai neturėtų, ir tai 
nieko baisaus. Ji Žinojo, kad jis mėgsta skaniai pavalgyti. Kai 
ji liepė į jo košę įdėti sviesto ir padažo, lėkštė grįžo į virtuvę 
švarutėlė lyg šuns išlaižyta. Ne, čia turi būti kitos priežastys. 
Ir ji matė jas iš senio akių. Šios Žėrėjo, kai jis matė tetulių 
neviltį. Jam labiau patinka versti jas kentėti, negu mėgautis 
pietumis. Gimtadienio pietumis, beje. 

Koks skirtumas tarp šios šventės ir tos, kuri buvo per 
Patricijos gimimo dieną! 

Skarletė pažvelgė į senio kūną, primenantį skeletą, ir jo 
savim patenkintą nesudrumsčiamai ramų veidą. Ji niekino jį už 
tai, kad kamuoja tetules. Bet dar labiau ji niekino jas pačias 
už tai, kad pakentė jo seniokiškus kankinimus. Jos visai neturi 
savigarbos. Kaip galima visa tai pakęsti! Ji sėdėjo prie senelio 
stalo  žavingoj svetainėj ir drebėjo iš pasipiktinimo ir 
pasibjaurėjimo. Bet savo pačios atžvilgiu. O kodėl man 
nepasakius, kaip bjauru tai, ką jis daro! Tam nereikia mokėti 
prancūziškai, jis puikiai moka angliškai. Aš juk suaugusi moteris, 
o ne vaikas, neturintis teisės kalbėti, kol negavo leidimo. Kas 
man yra? Tai labai kvaila. 

Bet ji ir toliau ramiai sėdėjo, neliesdama nugara kėdės 
atkaltės ir visą laiką laikydama kairę ranką ant kelių. Lyg 
vaikas, besistengiantis kuo geriau elgtis draugijoje. Elina Robijar 
O'Hara buvo čia, namuose, kur ji išaugo, ji sėdėjo už stalo, 
kaip dabar Skarletė, padėjusi kairę ranką ant iškrakmolytos 
servetėlės. Ir jos meilės vardan, kad pelnytų jos pritarimą, 
Skarletė negalėjo pasipriešinti Pjero Robijaro tironijai. 

Rodės, visa amžinybė ji taip sėdi, stebėdama manieringą ir 
lėtą Džeromo darbą. Keičiasi ir keičiasi lėkštės, peiliai, šakutės, 
ir Skarletei atrodė, jog visa tai niekad nesibaigs. Pjeras Robijaras 
nuosekliai ragavo kiekvieną jam siūlomą patiekalą, kruopščiai 
parinktą ir pagamintą, ir taip pat nuosekliai atstumdavo 
kiekvieną. Tuo metu, kai Džeromas įnešė šventinį pyragą, įtampa 
ir kančia buvo pasiekusi apogėjų. Skarletė vos įstengė ramiai 
nusėdėti kėdėje, toks didelis buvo jos noras pabėgti. 

Pyragas buvo padengtas blizgančia, išraityta merenga, gausiai 
nubarstyta sidabriniais žirneliais. 

Vazos viršuje sidabriniu filigranu vijosi paparčio šakelės ir 
buvo sustatytos miniatiūrinės Prancūzijos, Napoleono armijos ir 

to pulko, kuriame tarnavo Pjeras Robijaras, vėliavos. Senis 
suniurzgė, galbūt iš pasitenkinimo, kai visa tai pastatė prieš jį. 
Jis pažvelgė iš po pusiau nuleistų vokų į Skarletę ir tarė 
angliškai: 

- Supjaustyk jį. 

"Jis tikisi, kad aš nuversiu vėliavėles, - pagalvojo ji, - bet 
neketinu suteikti jam šito malonumo." Paėmusi dešine ranka 
iš Džeromo peilį, kaire ji greitai nukėlė nuo pyrago blizgančią 
vazelę ir padėjo ją ant stalo. Paskui su saldžiausia šypsena 
lūpose ji pasižiūrėjo seniui tiesiai į akis. 

Jo lūpos persikreipė. 


- Ir jūs manote, jis valgė pyrago? - susijaudinusi paklausė 
Skarletė. - Nieko panašaus! Siaubingas senis pavėrė savo šakute 
porą trupinėlių ir įsidėjo į burną tokia mina, lyg darytų 
didžiausią malonę. Paskui jis pareiškė, esą per daug išvargo, 
kad galėtų apžiūrėti dovanas, ir nuėjo į savo kambarį. Man 
norėjosi suduoti į jo kaulėtą sprandą. 

Morina O'Hara sukretėjo iš juoko. 

- Nematau čia nieko juokinga, - pasakė Skarletė, - jis elgėsi 
negarbingai ir šiurkščiai. 

Ji nusivylė Džeimio žmona. Ji tikėjosi supratimo, 0 ne 
pajuokos. 

- Juk jūs matote viso to kvailumą, Skarlete. Tik įsivaizduokite 
savo vargšes tetules, sukančias galvas, kaip suteikti jam 
malonumą, ir jį patį su naktiniais marškiniais, galvojantį, kaip 
įskaudinti jas. Senas storžievis! Senių išdaigos visada man kėlė 
juoką. Taip ir matau jį, kuriantį savo šlykščius planus. Ir argi 
jūs nesusiprotėjote, kad jis privertė tarną slapta atnešti visus 
tuos puikius patiekalus, kad galėtų sočiai prisivalgyti už ūždarų 
durų. Senas sukčius! Jo išradingumas daryti kiaulystes man kelia 
juoką. ž 

Morina juokėsi taip užkrečiamai, kad pagaliau susijuokė ir 
pati Skarletė. Ji teisingai padarė ateidama į niekad neužsidarančią 
Morinos virtuvę po tų baisių šventinių pietų. 

- O dabar paragausime mūsų pyrago, - patenkinta tarė 
Morina. - Jūs dabar mokate, prapjaukite jį, jis ten, ant stalo, 
po rankšluosčiu. Atpjaukite daugiau, jaunimas netrukus grįš iš 
mokyklos. O aš per tą laiką išvirsiu šviežios arbatos. 

Vos spėjo Skarletė įsitaisyti prie ugnies su puodeliu ir 
lėkštute, kai durys triukšmingai atsidarė ir virtuvėn sugužėjo 
rudaplaukės Morinos dukros Merė Keitė ir Helena, mažas 

berniukas Maiklas O'Hara, dvi mažesnės mergaitės - jo seserys 
Klara ir Pegė. Visų trijų buvo -tamsūs garbanoti plaukai, kurie 
prašėsi šukų, žydros akys su tamsiomis blakstienomis ir grakščios 
mažos rankos, kurias Morina liepė jiems tučtuojau nusiplauti. 

- Bet mums geriau nesiplauti rankų, - pamėgino paaiškinti 
Maiklas. - Mes ketiname eiti į tvartą pažaisti su paršiukais. 

- Kiaulės gyvena kiaulidėje, - pasakė mažylė Pegė rimtu 
tonu, - ar ne, Morina? 

Skarletė apstulbo. Jos aplinkoje vaikai niekad nesikreipdavo 
į suaugusiuosius vardu. Bet Morina nematė čia nieko neįprasto. 

- Jos gyvena kiaulidėje, jeigu niekas jų iš ten neišleidžia, 
- pasakė ji mirktelėjusi. - Jūs juk neketinate pasiimti paršiukų 
iš kiaulidės? 

Maiklas ir jo seserys nusikvatojo taip, tarsi Morina būtų 
pasakiusi kažką nepaprastai juokingo. Paskui jie nubėgo prie 
užpakalinių durų, kurios vedė į didelį kiemą. 

Skarletė pažvelgė į židinyje liepsnojančias malkas, blizgantį 
varinį arbatinį, keptuves, sukabintas virš židinio. "Keista", - 
pagalvojo ji. Ji galėtų niekad nekelti kojos virtuvėn, kai pasibaigė 
sunkūs Taros laikai, bet čia - kas kita. Čia virtuvė - vieta, 
kur vyksta gyvenimas, o ne tiesiog kambarys virti maistui ir 
plauti indams. Kaip ji norėjo pasilikti. Ji drebėjo prisiminusi 
senovinį savo senelio svetainės grožį. 

Bet ji priklausė svetainėms, 0 ne virtuvėms. Jinai - ledi, 
pripratusi prie prabangos ir tarnų. Ji skubiai pabaigė arbatą ir 
pastatė puodelį į lėkštutę. 

- Jūs labai man padėjote, Morina. Maniau, išeisiu iš proto, 
jeigu reiks būti su tetulėmis. Bet man tikrai laikas eiti. 

- Kaip gaila! Jūs net nepabaigėt pyrago. Visi sako, kad 
mano pyragai skanūs. 

Helena ir Merė Keitė priėjo prie mamos su tuščiomis 
lėkštėmis rankose. 

- Paimkite gabalėlį, bet ne viską. Greitai ateis berniukai. 

Skarletė movėsi pirštinaites. 

- Reikia eiti, - pakartojo ji. 

- Reikia tai reikia. Tikiuosi, jūs pabūsite pas mus ilgiau 
per šokius šeštadienį! Džeimis sakė ketinąs jus išmokyti šokti 
rilį. Gal ir Kolumas bus jau grįžęs. 

- O Morina! Šeštadienį pas jus bus dar vienas vakarėlis? 

- Ne visai vakarėlis. Bet mes visuomet šokam ir dainuojam 
po darbo savaitės, kai vyrai parveža uždirbtus pinigus. Ateisite? 

Skarletė palingavo galva. 

- Aš negaliu. Labai norėčiau, bet manęs jau nebus Savanoje. 

Tetulės tikėjosi, kad ji važiuos su jomis į Čarlstoną rytiniu 
šeštadienio traukiniu.. Staiga Skarletė pagalvojo, kad Retas gali 
jau būti senelio namuose. Ji neturėjo išeiti iš namų. Ji pašoko 
ant kojų. 

- Turiu bėgti. Ačiū, Morina. Būtinai užsuksiu prieš 
išvažiuodama. 

Gal jai pavyks atsivežti Retą pas O'Haras. Jis čia tiks: dar 
vienas aukštas vyras aukštų tamsiaplaukių O'Harų draugėje. Bet 
jis gali atsiremti į sieną su tuo pasiutimą keliančiu elegantiškumu, 
kuris jam būdingas, ir juoktis iš jų visų. Jis visada šaipėsi iš 
jos pusiau airiškos kilmės ir iš to, kad ji kartoja tėvo Žodžius: 
"Amžiais O'Haros buvo stambūs ir galingi žemvaldžiai". 

"Aš. nesuprantu, kas čia juokinga. Beveik iš visų, ką aš 
pažįstu, žemę atėmė jankiai. 

Kas gi blogo, jeigu iš tėčio šeimos žemę atėmė anglai? 
Ketinu paklausti, ką mano apie tai Morina ir Džeimis, jeigu 
pasitaikys proga. Jeigu Retas nepasiims manęs iki to laiko." 


Trisdešimt aštuntas skyrius 


Žadėtasis Henrio Hamiltono laiškas buvo pristatytas į Robijaro 
namus, kai tik sutemo. Skarletė griebė jį kaip skęstantysis 
šiaudą. Ji jau visą valandą klausėsi, kaip barasi tetos, ieškodamos 
nepavykusios gimimo dienos kaltininkų. 

- Tai dėl mano nuosavybės Atlantoje, - pasakė Skarletė. - 
Prašau man atleisti, bet aš pasiimsiu jį į savo kambarį. 

Ji nenorėjo laukti jų sutikimo. Užsirakinusi savo kambaryje, 
ji troško mėgautis kiekvienu žodžiu. 

"Kokią sumaištį Jūs sukėlėte"“, - laiškas prasidėjo be jokių 
įžangų. Senojo advokato braižas nuo susijaudinimo buvo toks 
nelygus, kad neįmanoma buvo jį įskaityti. Skarletė susiraukė ir 
prikišo laišką prie pat lempos. 

"Kokią sumaištį Jūs sukėlėte. Pirmadienį mane aplankė 
pasipūtęs senas kvailys, kokių aš paprastai stengiuosi išvengti. Jis 
man įteikė Jums skirtą banko čekį pusės milijono dolerių sumai. 
Visą šią sumą sumokėjo Retas. 

Antradienį mane užkamavo kitas senas kvailys, ši sykį 
advokatas. Jis klausė manęs, kur Jūs. Jo klientas, Jūsų vyras, 
nori tai žinoti. Aš nepasakiau jam, kad Jūs Savanoje." 

Skarletė sudejavo. Ką ten dėdė Henris vadina senu kvailiu, 
kai pats toks yra. Nieko nuostabaus, kad Retas neatvažiavo 
jos. Ir ji vėl įsisiurbė akimis į suveltą dėdės Henrio raštą. 

".. nes Jūsų telegramą gavau jau jam išėjus, ir, be to, tuo 
metu aš nežinojau, kur Jūs. Aš jam nepasakiau, kur jūs, dar 
ir dėl to, kad nė nejtariu, ką jūs ketinate daryti Bet aš pats 
turiu nuostabią idėją: visiškai nesikišti į šį reikalą. 

Šis teismo advokatas turėjo Jums du Reto klausimus. Pirmasis 
- kur Jūs? Antrasis - ar Jūs norite skirtis? 

Taigi, Skarlete, aš nežinau, ką Jūs ten sumanėte, kad gautumėt 
iš Reto visus Šiuos pinigus, ir nenoriu šito žinoti. Nors ir ką 
jis būtų padaręs, duoti Jums pagrindą skyryboms su juo ne mano 
reikalas. Aš niekad nesitepiau rankų skyrybų bylomis. Ir neketinu 
to daryti dabar. Jūs tik prarasite laiką ir, beje, pinigus. Pietų 
Karolinoje, kur dabar gyvena Retas, skyrybos uždraustos. 

Jeigu Jūs užsispirsite tęsti šį idiotišką reikalą, aš rekomenduosiu 
Jums advokatą Atlantoje, kuris yra beveik gerbiamas, nors ir 
veda skyrybų bylas. Bet įspėju: Jūs turėsite perduoti jam arba 
kam nors kitam visus savo reikalus. Aš jų atsisakysiu. Jeigu Jūs 
manote, kad, išsiskyrusi su Retu, būsite laisva, idant galėtumėt 
ištekėti už Ešlio Vilkso, leiskite Jums pasakyti, kad gerai 
padarytumėt, jeigu dar kartą gerai pagalvotumėt. Ešlis dabar 
jaučiasi daug geriau, negu visi tikėjosi. Mis Indija ir kvaila mano 
sesuo išlaiko patogų namą specialiai jam ir jo berniukui. Jeigu 
Jūs jeisite į Jo gyvenimą, viską sugriausite. Palikite nelaimingąjį 
ramybėje, Skarlete.“" 

Iš tikrųjų - palikti Ešlį ramybėje! Įdomu būtų pasižiūrėti, 
ar jaustųsi jis dabar patenkintas ir klestinus, jeigu ji būtų 
palikusi jį vieną. Dėdė Henris privalėtų turėti daugiausia sveiko 
proto iš visų, kuriuos aš pažįstu, ir nekibti prie manęs kaip 
sena bambeklė tarnaitė, išsigalvodamas visokių bjaurių dalykų. 
Jis viską žino apie namų miesto pakrašty statybą. Skarletė 
jautėsi labai įskaudinta. Dėdė Henris buvo paskutinis artimas 
tėvo draugas, ir jo kaltinimai žeidė iki širdies gelmių. Ji perbėgo 
akimis keletą likusių eilučių, 0 paskui parašė atsakymą, kad 
Pansė nuneštų į telegrafą. 

ADRESAS SAVANOJE NE PASLAPTIS TŠK SKYRYBŲ 
NEREIKIA TŠK PINIGAI AUKSU TŠK. 

Jeigu dėdė Henris nekudakuotų kaip višta, ji galėtų patikėti 
jam nupirkti auksą ir padėti į seifą. Bet žmogui, kuriam 
neužtenka proto duoti Retui jos adresą, gali neužtekti proto 
ir kitiems reikalams. Skarletė ėmė nervingai graužti nagus, 

susirūpinusi dėl savo pinigų. Gal reikia važiuoti į Atlantą ir 
pasikalbėti su Henriu, savo bankininku ir Džo Koltonu. Gal 
verta nupirkti daugiau žemės miesto pakrašty ir pastatyti ten 
daugiau namų. Taip pigu kaip dabar niekad nebus. 

Ne! Pirmiausia ji turi atlikti pirmaeilius darbus. Retas stengėsi 
ją rasti. Ji nusišypsojo. Jis mulkina mane visom šitom kalbom 
apie skyrybas ir pinigų pervedimu lyg mūsų reikalas jau būtų 
baigtas. Viena, kas yra reikšminga, tai tas, kad jis norėjo ją 
matyti. Jis ilgai nesėdės sudėjęs rankų, jeigu dėdė Henris 
pasakys, kur aš. 


- Nebūk juokinga, Skarlete, - šaltai pasakė Polina. - Žinoma, 
tu važiuosi namo rytoj. Mes visuomet grįžtam į Čarlstoną 
šeštadieniais. 

- Bet tai nereiškia, kad aš turiu padaryti tą patį. Sakau 
jums, kad nusprendžiau dar truputį pabūti Savanoje. 

Skarletė negalėjo leisti, kad Polina perkalbėtų ją. Niekas jos 
nesulaikys, nes ji žino, kad Retas ieško jos. Ji priims jį čia, 
šitoj elegantiškoj rausvoj svetainėj, ji turi priversti jį paprašyti 
ją grįžti. Kai jis bus pajutęs tokį pat pažeminimą kaip ji, ji 
sutiks, ir tada jis apkabins ją ir pabučiuos. 

- Skarlete! Būk maloni atsakyti, jeigu tavęs klausiu. 

- Kas yra, tetule Polina? 

- Ką tu ketini daryti? Kur tu rengiesi gyventi? 

- Kaip kur? Žinoma, čia. 

Skarletei neatėjo į galvą, kad jos gali nepakviesti gyventi 
senelio namuose tiek ilgai, kiek ji nori. Vaišingumo tradicija 
karštai ir rūpestingai buvo puoselėjama Pietuose, ir niekas 
negirdėjo, kad svečią išprašytų, kol jis pats nenusprendė išvažiuoti. 

- Tėtis nemėgsta siurprizų, - liūdnai pasakė Eulalija. - Aš 
ketinau paaiškinti Skarletei, kaip yra priimta elgtis šiuose 
namuose be jūsų pagalbos, sesuo. Bet, Žinoma, gali ir tu, sesuo. 
Nieko kito ir aš nesiūlau. 

- Einu paprašysiu senelio leidimo, - pasakė Skarletė 
atsistodama. - Ar norite eiti su manim? 

"Dreba, - pagalvojo ji, - jas ima siaubas nuo minties, kad 
vizitas be kvietimo gali jį įsiutinti. Velniai griebtų! Kokią dar 
kiaulystę jis galėtų joms iškrėsti!" Dideliais žingsniais ji perėjo 
holą, lydima sunerimusių tetulių, ir pasibeldė į senio duris. 

- Antrė, Džeromai. 

- Tai ne Džeromas, seneli, tai aš, Skarletė. Ar galima įeiti? 

Akimirką tvyrojo tyla. Paskui gilus griežtas Pjero Robijaro 
balsas pakvietė: 

- Įeik. | 

Skarletė atmetė galvą ir pergalingai nusišypsojo tetulėms 
prieš atidarydama duris. 

Jos ryžtingumas kiek priblėso, kai pažvelgė į vanagišką senio 
veidą. Bet ji jau negalėjo trauktis. Pasitikinčiu savim veidu ji 
nuėjo pusę kelio storu kilimu. 

- Aš tik ketinu pasakyti jums, kad noriu neilgam pasilikti 
čia, kai teta Eulalija ir teta Polina išvažiuos. 

- Kodėl? 

Skarletė atsidūrė aklavietėje. Ji neketina aiškinti priežasčių. 
Ir ji nesupranta, kodėl tai turėtų daryti. 

- Todėl, kad aš taip noriu, - pasakė ji. 

- Kodėl? - vėl paklausė senis. 

Ryžtingos žalios Skarletės akys susitiko su jo drumstomis 
žydromis. 

- Aš turiu priežasčių, - pasakė ji. - Jūs prieštaraujate? 

- O jeigu taip? 

Tai buvo nepakeliama. Ji negali grįžti į Čarlstoną. Tai 
reikštų pralaimėti. Ji turi pasilikti Savanoje. 

- Jeigu jūs nenorite, kad pasilikčiau, išeinu pas savo 
giminaičius. O'Haros mane jau pakvietė. 

Pjero Robijaro burną iškreipė panaši į šypseną grimasa. 

- Kaip suprantu, jums nebjauru miegoti svetainėje drauge 
su kiaulėmis. | 

Skarletės skruostai paraudo. Ji žinojo, kad senelis nepritarė 
jos motinos vedyboms. Jis niekad nepriėmė Džeraldo O'Haros 
savo namuose. Ji norėtų apginti tėvą ir gimines nuo senio 
prietarų, nukreiptų prieš airius. Bet jai kilo siaubingas įtarimas, 
jog O'Harų vaikai atsinešdavo mažus paršelius į namus, kad 
pažaistų su jais. 

- Užmiršk tai, - pasakė senis. - Lik, jeigu nori. Man 
absoliučiai tas pat. 

Jis užmerkė akis, šitaip išleisdamas ją iš savo dėmesio ir 
regėjimo lauko. 

Skarletė išeidama vos susilaikė netrinktelėjusi durimis. Kas 
per bjaurus senis! Bet vis dėlto ji pasiekė, ko norėjo. Ji 
nusišypsojo tetulėms. 

- Viskas gerai, - pasakė ji. 

Visą dieną Skarletė Žvaliai žingsniavo su tetulėmis, palikdama 
jų korteles visų jų draugų ir pažįstamų namuose. "Išvažiavo", 
- buvo parašyta ranka apatiniam kairiajam kampe. Šito papročio 
nebuvo Atlantoje, bet jo buvo griežtai laikomasi Džordžijoje ir 
Pietų Karolinos pajūryje. Skarletės nuomone, tai tuščias laiko 
gaišimas - įspėti žmones, jog išvyko. Juo labiau, kad tik prieš 
keletą dienų tetulės nusikamavo palikinėdamos korteles tuose 
pačiuose namuose, kai informavo apie savo atvažiavimą. Skarletė 
neabejojo, kad daugelis iš šių Žmonių nevargino savęs, 
palikinėdami korteles Robijaro namuose. Čia tikrai nebūdavo 
svečių. 

Šeštadienį ji palydėjo tetules į geležinkelio stotį ir pasirūpino, 
kad Pansė pastatytų jų lagaminus būtent ten, kur jos norėjo, 
idant juos būtų galima matyti ir niekas negalėtų jų nugvelbti. 
Ji pabučiavo raukšlėtus tetulių skruostus, grįžo į platformą ir 
pamojavo išvažiuojančiam traukiniui. 

- Mes sustosime prie duoninės Brotonstryte, - pasakė ji 
vežikui: iki pietų dar buvo toli. 

Ji pasiuntė Pansę į virtuvę užsakyti puodelio kavos ir nusiėmė 
pirštinaites. Koks mielas ir ramus tapo šis namas, kai tetulės 
išvažiavo. Bet holą dengė ištisas sluoksnis dulkių. Ji turi pasakyti 
keletą žodžių Džeromui. Ir kitiems tarnams taip pat, jeigu 
reikės. Ji nenorėjo, kad viskas atrodytų apleista, kai atvažiuos 
Retas. 

Lyg perskaitęs jos mintis, už nugaros pasirodė Džeromas. 
Skarletė net krūptelėjo. Kodėl šis Žmogus taip tyliai prieina? 

- Tai jums, mis Skarlete. 

Jis laikė sidabrinį padėklą su telegrama. 

Retas! Skarletė godžiai pagriebė ploną popierių. 

- Ačiū, Džeromai. Eik, pasirūpink mano kava. 

Vyresnysis liokajus buvo, jos nuomone, per daug smalsus. 
Ji nenorėjo, kad jis skaitytų per jos petį. 

Kai tiktai jis išėjo, ji atplėšė telegramą. 

- Velnias! - sušuko ji. 

Telegrama buvo nuo dėdės Henrio. 

Paprastai lakoniškas senasis advokatas, matyt, buvo labai 
susijaudinęs, kadangi telegrama atrodė neįprastai žodinga. 

AŠ NEPAGEIDAVAU IR NEPAGEIDAUJU TURETI KĄ 
NORS BENDRA SU ĮNASU ARBA VELTIS Į KITUS 
REIKALUS KBL SUSIJUSIUS SU JŪSŲ VYRO PERVESTAIS 
PINIGAIS TŠK JIE JŪSŲ SĄSKAITOJ JŪSŲ BANKE TŠK 
AŠ JAU IŠREIŠKIAU SAVO NEIGIAMĄ POŽIŪRĮ Į 


299 


APLINKYBES KBL SUSIJUSIAS SU ŠIA OPERACIJA TŠK 
NESITIKĖKITE IŠ MANĘS JOKIOS PAGALBOS TŠK 

Perskaičiusi Skarletė griuvo į krėslą. Jai pakirto pakinklius, 
širdis daužėsi kaip pašėlus. Senas kvailys! 

Pusė milijono dolerių - tai tikriausiai daugiau negu šitas 
bankas yra turėjęs nuo prieškarinių laikų. Ką gi daryti, kad 
banko tarnautojai nepasisavintų sau jos pinigų ir neuždarytų 
banko? Bankai dabar uždarinėjami visoje šalyje, apie tai nuolat 
rašoma laikraščiuose. Ji turi važiuoti į Atlantą, iškeisti pinigus 
į auksą ir padėti jį į seifą. Bet tai užims keletą dienų. Net 
jei šiandien būtų traukinys, ji neįstengs patekti į banką iki 
pirmadienio. Pakankamai laiko, kad pinigai dingtų. 

Pusė milijono dolerių! Tai daugiau, negu ji galėtų gauti du 
kartus pardavusi viską, ką turi. Daugiau, negu ji uždirbs iš 
savo parduotuvės, saliūno ir visų naujų namų per trisdešimt 
metų. Ji turi juos išsaugoti. Bet kaip? O, ji užmuštų dėdę 
Henrį! 

Kai Pansė užlipo į viršų, išdidžiai nešdama sunkų sidabrinį 
padėklą su spindinčiu kavinuku ir kitais reikmenimis, ji rado 
Skarletę išbalusią, paklaikusiomis akimis. 

- Padėk tai ir renkis, - pasakė ji. - Mes išeinam. 

Ji stengėsi valdytis. Jos veidas buvo net truputį paraudęs 
nuo gryno oro, kai ji įbėgo į O'Haros parduotuvę. 

Pusbrolis jis ar ne, Skarletė vis tiek nenorėjo, kad Džeimis 
žinotų daugiau negu reikia apie jos reikalus. Jos balsas buvo 
mergiškai žavus, kai ji paprašė jo parekomenduoti jai bankininką. 

- Aš buvau tokia lengvapėdiška, kad nekreipiau dėmesio, 
kiek išleidžiu pinigų, o dabar, kadangi nusprendžiau dar kiek 
pabūti Savanoje, man reikia parsivežti iš savo banko keletą 
dolerių, o aš nieko Savanoje nepažįstu. Nusprendžiau, kad galbūt 
jūs užtarsite už mane žodelį - kaip klestintis biznesmenas. 

Džeimis nusišypsojo. 

- Būsiu laimingas, galėdamas palydėti jus pas banko 
prezidentą, ir aš laiduoju už jį, nes dėdė Džeimsas turėjo su 
juo reikalų penkiasdešimt ar dar daugiau metų. Bet bus geriau, 
jeigu jūs, Skarlete, pasakysite jam, kad esate senojo Robijaro 
anūkė. Jis buvo tas gudruolis, kuris pasiuntė savo brangenybes 
į Prancūziją, kai Džordžija, sekdama Pietų Karolinos pavyzdžiu, 
nusprendė išeiti iš Sąjungos. 

Bet tai reiškia, jog jos senelis išdavė Pietus. Tuomet 
nenuostabu, kad jis išsaugojo visus tuos sunkius sidabrinius 
daiktus ir nepaliestą namą. Kodėl gi jo nenulinčiavo? Ir kaip 

Džeimis gali juoktis iš viso šito? Skarletė prisiminė, kad Morina 
irgi juokėsi iš jos senelio, nors pagal visas taisykles turėjo 
pasipiktinti. Visa tai labai sudėtinga. Ji nežinojo, ką ir manyti. 
Bet šiaip ar taip dabar ji neturi laiko apie tai galvoti, ji turi 
eiti į banką ir susitarti dėl savo pinigų. 

- Prižiūrėk parduotuvę, Danieli, kol aš palydėsiu Skarletę. 
- Džeimis buvo šalia jos ir siūlė jai savo ranką. 

Ji atsirėmė į jo alkūnę ir pamojo atsisveikindama Danieliui. 
Ji tikėjosi, kad bankas netoli. Buvo apie pusiaudienį. 

- Morina bus labai laiminga, jeigu jūs truputį pabūsite su 
mumis, - tarė Džeimis, kai jie ėjo Brotonstrytu, kartu su Panse, 
besivelkančia iš paskos. - Ar ateisite šį vakarą, Skarlete? Aš 
galėčiau užeiti jūsų pakeliui į namus. 

- Aš labai norėčiau, Džeimi, - atsakė Skarletė. 


Ji ėjo iš proto tam didžiuliam name, kur be senio nėra su 
kuo pasikalbėti. O jeigu atvažiuotų Retas, ji galėtų pasiųsti į 
parduotuvę Pansę su rašteliu, pranešančiu, kad jos planai pasikeitė. 


Kai Džeimis atėjo, ji jau nekantriai laukė jo prieangyje. Jos 
senelis įniršo, kai jam buvo pranešta, kad ji rengiasi išeiti iš 
namų. 

- Tai ne viešbutis, kur jūs galite ateiti ir išeiti kada 
panorėjusi, mis. Malonėkite prisitaikyti prie mano namų tvarkos. 
O tai reiškia būti lovoje devintą valandą. 

- Žinoma, seneli, - nuolankiai pasakė ji. 

Skarletė buvo tikra, kad grįš namo anksti. Be to, po vizito 
pas banko prezidentą ji jautė seneliui vis didesnę pagarbą. Jis 
daug turtingesnis, negu ji galėjo įsivaizduoti. Kai Džeimis pristatė 
ją kaip Pjero Robijaro anūkę, žmogelis vos nepatrūko 
besilankstydamas. Skarletė šyptelėjo prisiminusi tai. "Paskui, kai 
Džeimis išėjo ir aš pasakiau, jog noriu išsinuomoti seifą ir 
pervesti į jį pusę milijono, maniau, kad jis neteks sąmonės ir 
grius man po kojų. Nesvarbu, kas ką kalba, bet turėti daug 
pinigų - geriausias dalykas pasaulyje." 

- Aš neužtruksiu iki vėlumos, - pasakė ji Džeimiui, kai jis 
atėjo. - Ar jums nebus sunku palydėti mane namo pusę devynių? 

- Laikysiu garbe palydėti jus, kur panorėsite ir kada 
panorėsite, - pažadėjo Džeimis. 

Skarletė nuoširdžiai neįtarė, jog negalės grįžti beveik iki 
pačių sutemų. 

Trisdešimt devintas skyrius 


Vakaras prasidėjo gana ramiai. Taip ramiai, kad Skarletė 
net nusivylė. Ji tikėjosi muzikos, šokių, šventės, bet Džeimis 
palydėjo ją į jau pažįstamą virtuvę. Morina su arbatos puodeliu 
rankoje pabučiavo ją į abu skruostus, 0 paskui toliau gamino 
pietus. Skarletė atsisėdo šalia snaudžiančio dėdės Džeimso. 
Džeimis nusivilko švarką, atsisegiojo liemenę, užsirūkė cigarą ir 
įsitaisė supamoje kėdėje. Merė Keitė ir Helena plepėjo greta 
esančioj svetainėj. Tai buvo smagi šeimyninė scena, bet ne itin 
jaudinanti. "Vis dėlto, - galvojo Skarletė, - čia manęs laukia 
vakarienė. Esu tikra, kad teta Polina ir teta Eulalija persistengia 
taip nežmoniškai pasininkaudamos. Kas gali valgyti tik kartą per 
dieną ištisas savaites.“ Po kelių minučių vesdamasi Džekį įėjo 
kukli mergina, kurios galvą gaubė ištisas debesis tamsių plaukų. 

- O, tai tu, Ketlina, - tarė Džeimis. 

Skarletė pasistengė įsidėmėti šį vardą. Jis tiko merginai, toks 
švelnus ir jaunatviškas. 

- Nagi, leisk jaunuolį pas tėvą. 

Džekis ištraukė ranką, pribėgo prie Džeimio, ir ramybė 
pasibaigė.  Skarletė  krūptelėjo nuo džiaugsmingų berniuko 
krykštavimų. Dėdė Džeimsas pabudo. Lauko durys atsidarė, ir 
įėjo Danielis su jaunesniuoju broliu Brajanu. 

- Pažiūrėk, mama, ką aš radau verkšlenantį prie durų, - 
juokėsi Danielis. 

- Matau, Brajanai, kad tu nusprendei pagerbti mus savo 
apsilankymu, - tarė Morina. - Reikia apie tai pranešti į laikraštį, 
kad išspausdintų pirmajame puslapyje. 

Brajanas apkabino motinos liemenį meškiškom letenom. 

- Tu juk nepaliksi manęs urzgiančiu pilvu, ar ne? 

Morina pamėgino nutaisyti piktą miną, tačiau tik nusišypsojo. 
Brajanas pabučiavo jos rudą galvą ir paleido. 

- Tu tik pažiūrėk, kaip suvėlei mane, laukinis indėne, - 
papriekaištavo Morina, - ir gėdą padarei nepasisveikindamas su 
Skarlete! Ir tu, beje, taip pat. 

Brajanas pasilenkė iš savo ūgio aukštumos ir nusišypsojo 
Skarletei. 


- Juk atleidžiate man? - paklausė jis. - Jūs tokia mažytė 
ir subtili, kad aš iš karto jūsų nepastebėjau, mis Skarlete. - 
Jo tankūs rudi plaukai švietė nuo ugnies, o žydros akys atrodė 

užkrečiamai laimingos. - Užtarkite mane, kad ir aš gaučiau 
kokį kąsnelį vakarienei. 

- Eik ir nusiprausk savo purvinas rankas, - įsakė Morina. 

Danielis užėmė brolio vietą, kai tas nuėjo prie kriauklės. 

- Mes labai džiaugiamės, kad jūs čia, Skarlete. 

Skarletė nusišypsojo: nieko, kad Džekis kelia įkyrų triukšmą 
šokinėdamas ant tėvo kelių, užat kokiu gyvybingumu kunkuliuoja 
jos sveikatingi rudaplaukiai giminaičiai. Tai buvo lyg atsvara 
šaltam, kapą primenančiam jos senelio namų tobulumui. 

Kai jie vakarieniavo prie didelio stalo, Skarletė sužinojo, dėl 
ko Morina neva pyksta ant Brajano. Prieš keletą savaičių jis 
išsikėlė iš kambario, kuriame gyveno drauge su Danieliu, ir Morina 
sunkiai įstengė susitaikyti su jo pretenzijom į nepriklausomybę. 
Jis prisiglaudė visai čia pat, pas seserį Patriciją. Ir tai, kad iki 
šiol Brajanas labiau mėgo motinos virtuvę, 0 ne Patricijos 
įmantresnius patiekalus, teikė Morinai didelį pasitenkinimą. 

- O ko norėti, - patenkinta aiškino ji. - Juk Patricija 
nepakęstų Žuvies kvapo savo namuose. - Ir ji įdėjo keturias 
nuo sviesto žvilgančias Žuvis į sūnaus lėkštę. - Tai taip nepatogu 
- būti tikra ledi per gavėnią, esu tikra. 

- Prikąsk liežuvėlį, moterie, tu piktžodžiauji ant savo pačios 
dukters. 

- O kas daugiau turi tam teisę, jeigu ne tikra motina? 

Į kalbą įsiterpė senasis Džeimsas. 

- Morina teisi. Aš dar gerai atsimenu aštrų savo motinos 
liežuvėlį. 

Ir jis nugrimzdo į švelnius prisiminimus apie savo jaunystę. 
Skarletė klausėsi tikėdamasi, kad dėdulė paminės ir jos tėvą. 

- O tas Džeraldas... - pasakė dėdė Džeimsas. 

Skarletė palinko prie jo. 

- „„ Džeraldas visuomet buvo pats brangiausias jos vaikas. 
Jam visuomet kliūdavo mažiau negu kitiems. 
 Skarletė nusišypsojo. Būti mamytės sūneliu - tai tikrai panašu 
I jos tėtį, Kas galėjo atsilaikyti prieš jo gerumą, nors ir 
Slepiamą rūsčios išvaizdos. O kaip ji norėtų, kad jis būtų Čia, 
Su savo šeima. 

- Ar po vakarienės eisim pas Metą, ar visi rinksis čionai? 
- paklausė senasis Džeimsas. 

Metas - tai tas, kuris pradėjo šokius per Patricijos gimimo 
Čieną, prisiminė Skarletė. Jos kojos ėmė tyliai trepsėti. 

Morina nusišypsojo jai. 

- Matau, kai kas pasiruošęs sušokti rilį, - pasakė ji. 

Paėmusi ir suglaudusi du šaukštus, ji, laikydama juos už 
pačių kotų galiukų, ėmė stuksenti į taktą per Danielio delną, 
riešą, žąstą ir net kaktą. Garsas priminė kastanjetes, tik buvo 
švelnesnis. Groti dviem šaukštais kaip muzikos instrumentu 
atrodė taip absurdiškai linksma, kad Skarletė sužavėta nusikvatojo. 
Pati to nejausdama, ji stukseno delnais per stalą į taktą. 

- Laikas eiti, - tarė Džeimis. - Aš paimsiu smuiką. 

- Mes atnešim kėdes, - tarė Merė Keitė. 

- Metas ir Ketė turi jų tik dvi, - paaiškino Danielis Skarletei. 
- Jie vėliau už kitus atvyko į Savaną. 

Dviguboj Meto ir Ketės svetainėje beveik nebuvo baldų. Bet 
jie turėjo židinį, kad būtų šilta, dujinius šviestuvus ant lubų, 
poliruotas medines grindis šokiams. Valandos, kurias Skarletė 
praleido šiuose tuščiuose kambariuose šeštadienį, buvo puikiausios 
jos gyvenime. 

O'Harų šeimoje mylėti ir būti laimingam atrodė lygiai taip 
pat natūralu kaip kvėpuoti. Skarletė jautė, kad jos sieloje atgyja 
kažkas, ką ji seniai prarado. Ji darėsi tokia pat kaip visi 
O'Haros, rami ir nesuvaržyta, atvira ir nerūpestinga. Joje nyko 
gudrumas ir išskaičiavimas, kuriais buvo išmokusi naudotis kovoje 
už įtaką, būtiną, kad galėtų tapti Pietų visuomenės karaliene. 

Jai nereikia nieko Žžavėti ar stengtis pavergti, ji reikalinga 
čia tokia, kokia yra, viena iš daugelio šeimos narių. Pirmą 
kartą gyvenime ji norėjo, kad kas nors kitas, 0 ne ji taptų 
dėmesio centru. Visi O'Haros jai įdomūs dėl to, kad yra jos 
giminaičiai, Oo, be to, niekada jai nepasitaikė susidurti su 
žmonėmis, kurie būtų į juos panašūs. Beveik niekada. Skarletė 
pažvelgė į Moriną, į Brajaną ir Danielį, grojančius už jos, į 
Heleną, plojančią į taktą, ir vieną akimirką jų ryškiai rudos 
galvos priminė jai jaunąsias Tarlton. Ji visada pavydėdavo 
matydama, kaip natūraliai ir laisvai mergaitės elgiasi su savo 
motina. Ir dabar ji matė tokį pat natūralumą tarp Morinos ir 
jos dukterų. Ir, be to, ji žinojo, kad pati gali nesivaržydama 
juoktis drauge su Morina, erzinti ją ir būti jos erzinamai, 
džiaugtis meile, kurią Džeimio žmona dovanoja visiems ją 
supantiems. 

Didi pagarba, kurią Skarletė jautė savo ramiai ir santūriai 
motinai, ėmė aižėti ir subyrėjo, ir ji suvokė, kad išsivaduoja 
nuo ją slegiančios kaltės dėl to, kad neįstengia gyventi taip, 
kaip ją mokė motina. Galbūt gerai, jog ji niekad nebuvo tikra 
ledi. Bet tai per daug sudėtinga. Ji pagalvos apie tai vėliau. 
Dabar Skarletė nieko nenorėjo galvoti. Reikšminga buvo tik ši 

akimirka ir jos teikiama laimė, taip pat muzika, šokiai, delnų 
plojimas ir dainos. 

Po formalių dirbtinių ceremonijų per Čarlstono balius 
nevaržomos namų linksmybės tiesiog svaigino. Juokas ir 
džiaugsmas aplinkui vertė ją giliai kvėpuoti ir ji visai prarado 
galvą. 

Meto duktė Pegė parodė jai paprasčiausias rilio figūras, ir 
tai, kad ją moko septynmetis vaikas, turėjo kažkokio ypatingo 
natūralumo. Tas natūralumas gaubė jas, suaugusiuosius ir kitus 
vaikus, kurie pritariamai šūkčiojo ar erzino jas. Ir Pegė, ir ji 
viską jautė vienodai. Skarletė šoko, kol laikė kojos, paskui ji 
kvatodama griuvo ant grindų prie dėdės Džeimso kojų, ir jis 
pataršė jai plaukus nelyginant šuneliui. Tas dar labiau ją 
prajuokino ir dusdama ji riktelėjo: 

- Man taip linksma! 

Linksmybių Skarletės gyvenime buvo ne tiek jau daug, ir 
ji norėjo, kad šis tyras, naivus džiaugsmas tęstųsi amžinai. Ji 
žiūrėjo į savo sveikus, laimingus giminaičius ir didžiavosi jų 
jėga, energija, talentu muzikai ir gyvenimo meile. "Mes šauni 
giminė. Mes - O'Haros. Ir niekas nedrįs mūsų paliesti." Skarletės 
ausyse aidėjo tėvo balsas, tariantis išdidžius žodžius, girdėtus 
ne vieną Sykį. Tik dabar ji suprato, ką jis turėdavo omeny. 

- Ach, Džeimi, kokia nuostabi buvo ši naktis, - pasakė 
Skarletė, kai jis lydėjo ją namo. Ji buvo tokia pavargusi, kad 
nuolat klupinėjo, tačiau vis tiek tarškėjo kaip šarka, nekreipdama 
dėmesio į miestelio tylą. 

"Mes šauni giminė, mes - O'Haros." 

Džeimis nusijuokė. Jo stiprios rankos apglėbė jos liemenį, 
jis pakėlė ją ir ėmė sukti. 

- Ir niekas nedrįs mūsų paliesti, - pasakė jis, statydamas 
ją ant Žemės. 


- Mis Skarlete... mis Skarlete! - Pansė prižadino ją septintą, 
kad perduotų senelio pageidavimą. - Jis nori jus tučtuojau 
pamatyti. 

Senasis kareivis buvo iškilmingai apsirengęs, ką tik nusiskutęs. 
Jis smerkiamai nužvelgė greitosiomis sušukuotus Skarletės plaukus 
ir jos naktinius marškinius iš savo karališkosios vietos didžiuliame 
krėsle pietų stalo gale. 

- Aš nepatenkintas pusryčiais, - paskelbė jis. 

Iš nustebimo Skarletei atvipo lūpa. Jo pusryčiai! Kuo ji Čia 
dėta? Gal jis išėjo iš proto. Kaip tėtis. Jos tėtis tiesiog negalėjo 

pakelti to, kas jį užgriuvo, ir jis pasišalino į savo atskirą 
pasaulį, kuriame nesidėjo baisūs dalykai. Tėtis tuomet priminė 
susidrovėjusį vaiką. Bet senelis neturėjo nieko vaikiško ir 
neatrodė nors truputį susidrovėjęs. Jis puikiai žino, kur jis yra 
ir ką daro. "Ko jis siekia prikėlęs mane po kelių valandų 
miego ir skųsdamasis savo pusryčiais?" 

Jos balsas, kai prabilo, buvo pabrėžtinai ramus. 

- Kas yra jūsų pusryčiams, seneli? 

- Jie šalti ir neskanūs. 

- Kodėl jums nepasiuntus jų atgal į virtuvę? Įsakykite atnešti 
to, ko norite ir pareikalaukite, kad viskas būtų karšta. 

- Tai padarysite jūs. Virtuvė - moterų reikalas. 

Skarletė įsirėmė rankomis į šonus. Ji pažvelgė į senį tokiu 
pat tvirtu žvilgsniu kaip ir jo paties. 

- Norite pasakyti, jog prikėlėte mane iš lovos, kad perduočiau 
jūsų įsakymą virtuvei? Kuo jūs mane laikote, kažkokia tarnaite? 
Užsisakykite pusryčius arba likite alkanas, man tai nerūpi. Aš 
einu miegoti. 

Skarletė įniršusi apsisuko. 

- Jūsų lova priklauso man, jaunoji moterie, ir jūs užimate 
ją per mano malonę. Aš tikiuosi, kad paklusite man, kol esate 
po mano stogu. 

Visi miegai išgaravo. "Aš tuojau pat susikrausiu savo daiktus, 
- galvojo ji, - aš negaliu to pakęsti." 

Tačiau šviežios kavos aromatas sulaikė ją. Ji iš pradžių 
išgers kavos, 0 paskui duos garo seniui. Jai reikia šiek tiek 
pagalvoti. Ji dar nepasirengusi išvykti iš Savanos. Kaip tik dabar 
Retas jau turi žinoti, kad ji čia. Ir ji turi sulaukti Žinios iš 
vienuolyno dėl Taros. 

Skarletė truktelėjo skambučio rankenėlę. Paskui atsisėdo 
seneliui iš dešinės. Kai įėjo Džeromas, ji nuožmiai pažvelgė į 
JI 

- Atnešk man puodelį kavos. Paimk šitą lėkštę. Kas ten, 
seneli, kukurūzai? Džeromai, pasakyk virėjui, kad pats juos 
valgytų. Tegul jis paruošia omletą, kumpio, biskvitų ir avižinės 
košės. Ir daugiau sviesto. O man grietinėlės į kavą, ir greičiau. 

Džeromas pažvelgė į senį, tarsi ragindamas jį parodyti 
Skarletei jos vietą. Bet Pjeras Robijaras žiūrėjo tiesiai priešais 
save. 

- Nestovėk kaip įkaltas, - riktelėjo Skarletė. - Daryk, kas 
tau liepta. 

Ji buvo alkana. 

Nors pusryčiai, kaip ir šventiniai pietūs, praėjo tyloje, tačiau 
šį sykį senis suvalgė viską, kas buvo paduota. Skarletė akies 
kraštu įtariai Žvilgčiojo į jį. "Ką sumanė šis senas lapinas?" 
Skarletė negalėjo patikėti, kad šitoj šaradoj esama ko nors 
sudėtingo. Iš savo patyrimo ji žinojo, jog nėra nieko lengviau, 
kaip gauti iš tarnų to, ko nori. Tereikia gerai užrikti ant jų. 
O jau senis tai tikrai moka kelti žmonėms siaubą. Tik pasižiūrėkit 
į tetą Poliną ir tetą Eulaliją. 

"Pasižiūrėkite galų gale į mane. Tereikėjo jam pašaukti, ir 
aš iššokau iš lovos. Daugiau to iš manęs jis nesulauks." 

Senis numetė servetėlę ant tuščios lėkštės. 

- Tikiuosi, kitą kartą jūs ateisite valgyti deramai apsirengusi, 
- pasakė jis Skarletei. - Lygiai po valandos ir septynių minučių 
mes eisime į bažnyčią. Tiek laiko jums pakaks susitvarkyti? 

Skarletė neketino eiti į bažnyčią dabar, kai nėra tetulių ir 
kai ji gavo tai, ko norėjo, iš vienuolyno viršininkės. O senelio 
savivaliavimas turi būti sutramdytas. Juk jis aršus antikatalikas, 
anot tetulių. 

- Aš nežinojau, kad jūs vaikštote į mišias, - meiliai pasakė 
ji. 

Tankūs žili Pjero Robijaro antakiai rūsčiai susitraukė. 

- Tikiuosi, jūs nepriklausote tiems popiežiaus idiotams kaip 
jūsų tetulės? 

- Aš uoli katalikė, jeigu jūs tai turite omeny, ir aš einu 
į mišias su savo giminaičiais O'Haromis, kurie, beje, kvietė 
mane pagyventi pas juos kada panorėsiu ir kiek panorėsiu. 

Skarletė pakilo ir triumfališkai išėjo iš kambario. Ji buvo 
įpusėjusi lipti laiptais, kai prisiminė, jog iki mišių negalima 
buvo: nieko valgyti. Nieko. Ji neprivalo priimti komunijos, jeigu 
jai nesinori. Svarbiausia, kad ji parodė seniui. Įėjusi į kambarį, 
Skarletė sušoko kelias rilio figūras, kurias išmoko vakar naktį. 

Ji nė minutėlės netikėjo, kad senis gali pabūgti jos grasinimų 
apsistoti pas giminaičius. Jai smagu vaikščioti pas (O'Haras 
pašokti ir pasiklausyti muzikos, tačiau ten per daug vaikų, kad 
būtų įmanoma gyventi. Be to, jie neturi tarnų. O ji negali 
apsirengti be Pansės pagalbos. Ji suvarsto jai korsetą ir sušukuoja 
plaukus. | 

"Įdomu, ką jis sumanė", - vėl pagalvojo Skarletė. Ji truktelėjo 
pečiais. Tikriausiai greitai ji sužinos. Šiaip ar taip, kol tai 
paaiškės, Retas gal jau bus atvažiavęs jos pasiimti. 

Keturiasdešimtas skyrius 


Praėjo valanda ir kelios minutės nuo to laiko, kai Skarletė 
grįžo į savo kambarį, ir Pjeras Ogiustas Robijaras, Napoleono 
karys, palikęs savo puikų namą, iškeliavo į bažnyčią. Jis buvo 
apsivilkęs šiltu surdutu ir apsivyniojęs kaklą vilnoniu šaliku. 
Ant galvos jis dėvėjo sabalų kepurę, kuri kažkada priklausė 
rusų karininkui, žuvusiam Borodino mūšy. Nors švietė skaisti 
saulė, Robijarui buvo šalta. Jis žingsniavo tiesus kaip styga, 
retai pasiremdamas ruda lazda ir santūriai linktelėdamas galva 
tiems, kurie jį sveikino. Jis buvo labai gerai Žinomas Savanoje. 

Nepriklausomoje presbiterionų bažnyčioje Čipju aikštėje jis 
atsisėdo į penktą nuo altoriaus suolą. Ta vieta priklausė jam 
nuo pat bažnyčios pašventinimo prieš penkiasdešimt metų. 
Jungtinių Valstijų prezidentas Džeimsas Monro irgi dalyvavo 
šventinant bažnyčią ir panoro susipažinti su žmogum, kuris 
kartu su Napoleonu nužygiavo nuo Austerlico iki Vaterlo. Pjeras 
Robijaras buvo jam, kaip prezidentui, malonus, tačiau pažintis 
su juo nieko nereiškė žmogui, kariavusiam drauge su 
imperatorium. 


Kai mišios baigėsi, Pjeras Robijaras persimetė keletu žodžių 
su žmonėmis, kuriuos gestu pasikvietė prie savęs išeidamas iš 
bažnyčios. Jis uždavė keletą klausimų ir išklausė daugybės 
atsakymų. Paskui jis parėjo namo beveik linksmu veidu ir 
snaudė iki pietų. Kassavaitinės kelionės į bažnyčią vis labiau 
jį vargino. 

Jis miegojo labai jautriai, kaip ir visi seniai, ir jau buvo: 
pabudęs, kai Džeromas atnešė jo padėklą. 

Jis galvojo apie Skarletę. Jo nedomino jos gyvenimas ar 
charakteris. Jis net neprisimindavo apie ją. Kai ji pasirodė jo 
namuose, lydima Eulalijos ir Polinos, jis nežinojo, ar džiaugtis 
dėl to, ar ne. "Savo prašymais ji griauna virtuvės tvarką, - 
pasakė Džeromas. - Ir ji gali numarinti mesjė Robijarą, jeigu 
ir toliau reikalaus, kad į jo maistą būtų dedama daugiau 
sviesto, padažo bei saldėsių." 


Ji jam pasiųsta dangaus, - mastė dabar senis. Jis juk nieko 
nebelaukė iš gyvenimo, tik tos kasdieninės miego ir valgymo 
rutinos. Ir jo nedomino, kad šis gyvenimas beviltiškas, prieš 
akis nuolat stovėjo jo mylima žmona ir, žinoma, paskirtu laiku 
jis susijungs su ja. Jis leido dienas, prisimindamas ją, 0 naktį 
sapnuodamas. "To pakako. Beveik. Jam tetrūko gero maisto, 

pastaruoju metu valgis būdavo beskonis, atšalęs ir nežmoniškai 
vienodas. Jis norėjo, kad Skarletė pakeistų tai. 

Pjeras Robijaras iš karto perprato jos valdingą charakterį. 
Jis norėjo panaudoti tą jos valdingumą savo tikslams. Jis jau 
neturėjo jėgų priversti tarnus vykdyti savo norus. Tarnai jautė, 
kad jis per senas laikyti juos savo rankoje. O Skarletė jauna 
ir sveika. Robijarui nereikėjo jos kompanijos ar meilės. Jis 
norėjo, kad ji valdytų namus taip, kaip kažkada juos valdė jis 
pats, o tai reikštų: Skarletė privalo paklusti jam ir laikytis jo 
nurodymų. Jis turėjo rasti būdą, kaip tai padaryti, ir todėl jis 
galvojo apie ją. 

- Pasakyk anūkei, kad ateitų, - paliepė jis Džeromui. 

- Jos dar nėra namuose, - su šypsenėle paaiškino Džeromas. 

Jis su slepiamu malonumu laukė, kad senis tuoj pratrūks 
pykčiu. Džeromas neapkentė Skarletės. 


Skarletė kartu su Morina buvo miesto turguje. Po barnio 
su seneliu ji apsirengė, paleido Pansę ir skubiai per sodą, 
niekieno nepastebėta, pabėgo į Džeimso namus. 

- Aš atėjau susirasti kompanjos eiti į mišias, - pasakė ji 
Morinai, bet tikroji priežastis buvo troškimas atsidurti ten, kur 
žmonės myli vienas kitą. 

Po mišių vyrai pasuko į vieną pusę, 0 moterys ir vaikai - 
į kitą. 

- Jie nuėjo į Pulaskio viešbutį nusikirpti ir paliežuvauti, - 
paaiškino  Morina Skarletei: - Kirpykloje sužinosi daugiau 
naujienų negu iš laikraščių. O mes naujienas išgirsime turguje, 
kol aš pirksiu austres pyragams. 

Savanos turgus turėjo tokią pat paskirtį ir buvo toks pat 
triukšmingas kaip ir Carlstono. Kai jos pasinėrė į pažįstamą 
pirkimo pardavimo, sveikinimosi, kalbų stichiją, Skarletė suprato, 
kiek daug ji prarado čia neužeidama. 

Skarletė pasigailėjo, kad neatsivedė drauge Pansės. Būtų galėjusi 
pripildyti krepšį egzotiškais vaisiais, jeigu turėtų kas juos partempia 
namo. Merė Keitė ir Helena pačios atlieka šį darbą. Skarletė 
davė joms parnešti keletą apelsinų ir pati užmokėjo už kavą ir 
karamelines bandeles, kurias jos suvalgė sustojusios pailsėti. | 

Skarletė atsisakė Morinos kvietimo papietauti drauge su jais, 
nes nebuvo įspėjusi senelio, kad nepietaus namuose. Ir, be to, 
Ji norėjo kiek pasnausti, nes rytą nespėjo išsimiegoti. Būtų 
negerai, jei atvykus Retui ji atrodytų išblyškusi lyg mirtis. 

Ji pabučiavo Moriną ir atsisveikino su jos dukromis prie 
savo senelio namų. Bet Helena dar atbėgo atgal, nešdama 
pilnutėlį popierinį paketą. 

- Nepamirškite savo apelsinų, Skarlete. 

- Aš paimsiu juos, mis Skarlete, - tai buvo Džeromas. 

- O, gerai. Tu neturėtum būti toks tylus, Džeromai, tu 
išgąsdinai mane, aš negirdėjau, kada atsidarė durys. 

- Aš jūsų ieškojau. Misteris Robijaras nori jus matyti. 

Džeromas žvelgė į O'Haras su neslepiama panieka. Skarletės 
smakras išdidžiai pakilo. Ji turi palaužti Džeromo įžūlumą. Ji 
įžengė į senelio kambarį, ketindama apskųsti vyriausiąjį liokajų. 

Bet Pjeras Robijaras nedavė jai išsižioti. 

- Jūs susitaršiusi, - pasakė jis šaltai, - ir, be to, jūs pažeidėte 
mano namų tvarką. Kol bendravote su tais airiais, pasibaigė 
pietų laikas. 

Skarletė įnirtingai griebė senio jauką. 

- Būsiu jums labai dėkinga, jeigu apie mano giminaičius 
kalbėsite mandagiai. 

Senio akių blizgesį slėpė pusiau nuleisti vokai. 

- O kaip jūs pavadintumėt žmogų, kuris verčiasi prekyba? 
- Iramiai paklausė jis. 

- Jeigu jūs turite omeny Džeimį O'Harą, tai aš jį vadinu 
sėkmingai dirbančiu verslininku, ir aš gerbiu jį už tai, ką jis 
nuveikė. 

Senis patraukė kabliuką. 

- Ir jūs, be abejo, žavitės jo vulgariąja Žmona. 

- Taip. Ji gera ir maloni moteris. 

- Ar jūs žinote, kad ji dirbo barmene? 

Skarletė Žiopčiojo kaip Žuvis, ištraukta iš vandens. To negali 
būti. Jos vaizduotė piešė nemalonius paveikslus. Morina, pakišanti 
savo stiklinę kitai porcijai viskio... grojanti kastanjetėmis ir 
garsiai dainuojanti nepadorias dainas... kelianti sijoną iki kelių, 
šokanti rilį... 

Vulgaru. Morina vulgari. 

Visi jie tam tikra prasme vulgarūs. 

Skarletė vos nerėkė. Ji buvo tokia laiminga su O'Haromis 
ir nenorėjo jų prarasti... Bet... čia yra namai, kur išaugo jos 
motina, ir bedugnė, žiojėjanti tarp Robijarų ir O"Harų, buvo 
per daug didelė, kad būtų galima ją ignoruoti. Nieko nuostabaus, 
jog senelis gėdisi dėl manęs. Mano motina baisiai nusiviltų 
pamačiusi, kad einu gatve su visa šita banda, lydinčia mane 
iš turgaus. Moteris, net skara neprisidengusi savo nėštumo, ir 

milijonas vaikų, lakstančių aplinkui nelyginant indėnai, ir net 
nėra tarnaitės, kuri neštų tai, ko jie prisipirko. Aš tarp jų 
turėjau atrodyti irgi bjauriai. O motina taip atkakliai stengėsi 
padaryti iš manęs tikrą ledi. Gerai, kad ji mirė nesužinojusi, 
jog jos duktė draugauja su moterim, dirbusia saliūne. 

Skarletė su nerimu pažvelgė į senį. Ar gali jis Žinoti apie 
jai priklausantį pastatą Atlantoje, kurį ji išnuomojo saliūno 
šeimininkui? 

Pjero Robijaro akys buvo užmerktos. Atrodė, kad jis netikėtai 
užmigo. Kai Skarletė ant pirštų galų išėjo iš kambario, senasis 
kareivis nusišypsojo, 0 paskui iš tikrųjų užmigo. 


Džeromas atnešė jai paštą ant sidabrinio padėklo. Vyriausiasis 
liokajus buvo su baltomis pirštinėmis. Skarletė pasiėmė vokus 
ir vos pastebimu galvos linktelėjimu padėkojo už paslaugą. 
Išvakarėse visą amžinybę pralaukusi Reto, kuris taip ir 
nepasirodė, ji sukėlė tarnams tokį vėją, kurio jie niekad nepamirš. 
Ypač Džeromui. Dėkui Dievui, kad vyriausiasis liokajus elgėsi 
taip įžūliai. Skarletei reikėjo ant ko nors išlieti savo įtūžį ir 
nusivylimą. 


Dėdė Hamiltonas įsiuto sužinojęs, kad ji pervedė pinigus į 
banką Savanoje. Skarletė suglamžė jo trumpą laišką ir numetė 
ant žemės. 


Storas vokas buvo nuo tetos Polinos. Jos beprasmiški skundai 
gali palaukti, 0 ji neabejoja, kad laiške vieni skundai. Paskui 
Skarletė -praplėšė kietą kvadratinį voką. Ji negalėjo įskaityti braižo. 

Tai buvo kvietimas. Pasirašytas nežinoma pavarde, ir ji turi 
gerai pagalvoti, kad atsimintų. Žinoma, Hodgson - tai vienos 
iš Telfejer seserų pavardė. Tai buvo kvietimas į Hodgson holo 
atidarymą Su priėmimu. "Naujas pastatas Džordžijos istorinei 
draugijai." "Tai skambėjo dar nykiau negu muzikos vakaras. 
Skarletė susiraukė ir atidėjo kvietimą į šalį. Ji turi susirasti 
popieriaus ir parašyti mandagų atsisakymą. Jos tetulės mėgo 
mirtinai nuobodžiauti, bet tik ne jinai. 

Tetulės. Reikia greičiau baigti ir su jomis. Skarletė paėmė 
Polinos laišką. 

"L. labai gėda dėl Jūsų pasibaisėtino elgesio. Jeigu būtume 
žinoję, kad važiuojate su mumis į Savangą neįspėjusi Eleonoros 
Batler, mes būtume privertę Jus išlipti iš traukinio ir grįžti atgal." 

Kokį velnią jos čia rašo? Nejaugi mis Eleonora neužsiminė 
joms apie laiškelį, kurį ji paliko. O gal negavo jo? Bet tai 
neįmanoma. 

Skarletė greitai perbėgo akimis tetos Polinos skundus dėl 
to, kaip kvaila buvo Skarletei leistis į kelią po "nelaimingo 
atsitikimo", kai apsivertė valtis, ir dėl "nesuprantamo jos 
slapukavimo", mat ji apie šį įvykį nepapasakojo tetulėms. 

Kodėl Polina nerašo apie tai, ką ji nori sužinoti? Nė žodžio 
apie Retą. Ji žiūrėjo lapelį po lapelio, stengdamasi surasti jo 
vardą. Štai! Pagaliau! 

"L. brangioji Eleonora susirūpinusi, kad Retas išvažiavo į 
Bostoną dėl trąšų krovinio. Jis neturėjo išvykti į šiaurinio klimato 
šaltį po maudynės šaliam vandeny, kurią patyrė apvirtus valčiai." 

Lapeliai iškrito Skarletei iš rankų. O dėkui Dievui! Dėl to 
Retas ir neatvažiavo jos. Kodėl dėdė Henris nepranešė jai, kad 
Reto telegrama atėjo iš Bostono. Ji nebūtų ėjusi iš proto 
laukdama, kad jis kiekvieną minutę gali pasirodyti. Ar rašo 
teta Polina, kada jis grįš? Skarletė pasirausė lapelių krūvoje. 
Radusi tą vietą, kur sustojo, ji įdėmiai perskaitė laišką iki 
galo. Bet nieko nebuvo užsiminta apie tai, kas jai rūpėjo. Ką 
gl dabar daryti? Retas gali negrįžti ištisas savaites. Kita vertus, 
jis gali būti jau pakeliui į namus. 

Skarletė vėl paėmė mis Hodgson kvietimą. Pagaliau šo 
galima ten ir nuvykti. Ji iš proto išeis, jeigu sėdės namuose 
nuo ryto ligi vakaro. 

Ach, kad ji galėtų lankytis pas Džeimį nors arbatos išgerti. 
Bet ne, apie tai nedera nė galvoti. 


Taigi ji negali galvoti apie O'Haras. Kitą rytą ji nuėjo į 
turgų su virėja, kad pasižiūrėtų, ką ji perka ir kiek už ką 
moka. Mat neturėdama ką veikti, ji nusprendė įvesti tvarką 
senelio namuose. Gerdama kavą, ji išgirdo švelnų virpantį balsą, 
tariantį jos vardą. Tai buvo žavioji, tylioji Ketlina. 

- Aš nepažįstu amerikoniškų žuvies rūšių, - pasakė ji. - Ar 
nepadėtumėt išsirinkti pačių geriausių krevečių? 

Skarletė sumišusi nežinojo, kaip pasielgti, kol mergaitė 
neparodė ranka į krevetes. 

- Dievas“ pasiuntė man jus, Skarlete, - tarė Ketlina, 
nusipirkusi krevečių. - Aš visai nežinojau, ką daryti. Morina 
nori, kad viskas būtų tik geriausia. Mes laukiam Kolumo, 
jūs Žinote? 

"Kolumas?! Tarsi aš turėčiau Žinoti, kas jis toksai! Morina 
ar dar kažkas lyg ir minėjo jo vardą?" 

- Kodėl Kolumas toks svarbus? 

Žydros Ketlinos akys išsiplėtė nustebusios. 

- Kodėl?.. Hm... todėl, kad Kolumas - tai Kolumas. Tai 
viskas. Jis... - ji negalėjo rasti tinkamų žodžių. - Jis Kolumas. 
Ir viskas. Jis atvežė mane čionai, argi jūs nežinote? Jis mano 
brolis, kaip Stefanas. 

Stefanas. Tas tylus ir tamsus. Skarletė ir nemanė, kad jis 
Ketlinos brolis. Gal dėl to, kad jis toks tylus. 

- Kuris dėdės Džeimso brolis yra jūsų tėvas? - paklausė 
Skarletė. 

- Ach, mano tėvas miręs, amžiną jam atilsį. 

"Mergaitė atrodo kvailoka“, - pamanė Skarletė. 

- Kuo jis buvo vardu, Ketlina? 

- O, jūs norite žinoti jo vardą. Jo vardas buvo Patrikas. 
Patrikas O'Hara. Džeimio pirmagimė buvo pavadinta Patricija 
jo garbei. O Patrikas - jo paties tėvo vardas. 

Skarletė susikaupusi svarstė. Vadinas, Džeimis - irgi Ketlinos 
brolis. Nepasakysi, kad visa šeima yra tyleniai. 

- Tu turi daugiau brolių? - paklausė ji. 

- O, žinoma, - atsakė Ketlina su laiminga šypsena, - brolių 
ir seserų. Iš viso keturiolika. Dar gyvų, aš turiu omeny. 

Ji persižegnojo. 

Skarletė atšlijo nuo mergaitės. "O Dieve, esu tikra, kad 
virėja viską girdėjo ir dabar persakys seneliui. Jau girdžiu, kaip 
jis tyčiojasi iš katalikų, besidauginančių lyg triušiai." 

Bet Pjeras Robijaras per visą dieną neužsiminė apie jos 
giminaičius. Vakare jis pareikalavo, kad ją pašauktų, ir paskelbė 
jai, girdi, maistas gerėja. 

Ji sustabdė Džeromą ir patikrino padėklą, apžiūrėjo, ar ant 
sidabro nėra pirštų pėdsakų. Paskui ji padėjo kavos šaukštelį 
taip, kad jis atsitrenkė į sriubos šaukštą. "Jeigu Morina imtųsi 
mane mokyti groti šaukštais.." Si mintis užklupo ją visai 
netikėtai. 

Tą naktį ji sapnavo tėvą. Ryte pabudo su šypsena ir su 
ašarų pėdsakais ant skruostų. 

Turguje ji išgirdo charakteringą Morinos juoką ir pasislėpė 
už plytinės pertvaros, kad išvengtų susitikimo. Bet ji matė 
Moriną, didelę kaip namas Patriciją ir būrį vaikų, sekančių 
paskui jas. 

- Jūsų tėvas vienintelis, kuris nejaučia entuziazmo dėl Kolumo 
atvažiavimo, - girdėjo ji Morinos žodžius. - Jis mėgaujasi 
vaišėmis, kurias aš ruošiu vakarienei kiekvieną vakarą, tikėdamasi, 
jog atvažiuos Kolumas. 

"Aš ir pati noriu tų vaišių, - pagalvojo Skarletė. - Man 
įkyrėjo švelnūs patiekalai, gaminami seneliui" Ji pasisuko į 
virėją. 

- Paimk ir vištų, - įsakė jai, - ir iškepk porą gabalėlių 
man pietums. 

Jos bloga nuotaika išgaravo dar prieš pietus. Grįžusi iš 
turgaus, ji rado viršininkės laišką: vyskupas žadėjo apsvarstyti 
Skarletės prašymą leisti jai nupirkti Kerinos kraitį. 

"Tara. Aš atgausiu Tarą!" Jos galva buvo taip užimta planais, 
kaip atgaivinti Tarą, kad ji nepastebėjo bėgančio laiko, nesuvokė, 
ką valgė per pietus. 

Savo vaizduotėje ji viską matė taip aiškiai. Namas, baltai 
šviečiantis ant kalvos, šalia dobiliukų pievelė, ganyklos su šilkine 
žole, siūruojama vėjo, paslaptingos tamsiai žalios pušys, 
užstojančios upės vagą. Pavasaris su jūra žydinčių sedulų ir 
svaiginančiu glicinijų aromatu. Vasara, iškrakmolytos užuolaidos, 
besiplaikstančios nuo vėjo atviruose languose, saldus sausmedžių 
kvapas, sklindantis per visus kambarius. Stebuklinga, nepriekaiš- 
tinga tobulybė. 

Taip, vasara užvis geriau. Ilga tingi Džordžijos vasara, kai 
vakaro prieblanda tęsiasi ištisas valandas, ir jonvabalių žiburėliai 
įspėja, kad artinasi tamsa. Paskui Žvaigždės žemam aksominiam 
danguj arba mėnulis, apvalus ir baltas, toks pats baltas kaip 
ir namas, snaudžiantis ant kalvos jo šviesoje. 

Vasara... Skarletės akys išsiplėtė. Taip. Kodėl ji "nesuprato 
šito anksčiau? Zinoma. Vasarą, kai ji labiausiai mėgsta Tarą, 
būtent vasarą Retas negalės važiuoti į Danmorą dėl karštinės. 
Tai puiku. Nuo lapkričio jie galėtų gyventi Čarlstone, 0 vasarą 
Taroje. 


Keturiasdešimt pirmas skyrius 


Pjeras Robijaras lydėjo Skarletę į Hodgsonholo atidarymo 
ceremoniją. Jis buvo įspūdingas su savo senamadišku išeiginiu 
kostiumu - satino kelnėmis ir aksominiu fraku, su nedideliu 
Garbės Legiono ženkleliu kilpelėje ir su plačia rauuona ordinų 

juosta ant krūtinės. Skarletė niekad nebuvo mačiusi nė vieno 
žmogaus, atrodančio taip aristokratiškai kaip jos senelis. 

Jis irgi galėjo ja didžiuotis. Ji pasipuošė puikiausiais perlais 
ir briliantais, jos suknelė buvo nuostabi: spindintis auksinis 
brokatas, auksu papuošti mezginiai, auksinis keturių pėdų ilgio 
brokato šleifas. Ji niekad neturėjo galimybės apsivilkti šios 
suknelės, nes Čarlstone teko rengtis labai kukliai. Skarletė vis 
dar taisėsi savo apdarą, kai Džeromas pasodino ją į ekipažą 
priešais senelį. 

Kelionė į pietinį miesto pakraštį prasidėjo tyloje. Pjeras 
Robijaras beveik užmigo linguodamas galvą su žŽžilų plaukų 
kupeta. Jis krūptelėjo, kai Skarletė sušuko: 

- O, pažiūrėkite! 

Minia žmonių supo klasikinį pastatą su geležine tvora. Jie 
susirinko pasižiūrėti į Savanos visuomenės grietinėlę. Skarletė 
laikė išdidžiai pakėlusi galvą, kol tarnas padėjo jai išlipti iš 
karietos. Ji girdėjo susižavėjimo šnibždesį minioje. Kol jos 
senelis lėtai lipo paskui ją, ji krestelėjo galvą, kad matytųsi 
auskarai, spindintys žibintų šviesoje, ir numetė šleifą nuo rankos 
ant aukštų holo laiptų, aptiestų raudonu taku. 

"O-0-0", - girdėjo ji iš minios. - "A-a-a", "nuostabu", "kas 
ji?" Kai ji padėjo savo ranką, apmautą balta pirštine, ant 
aksominės senelio rankovės, ją aiškiai pašaukė pažįstamas balsas. 

- Skarlete, brangioji, jūs akinanti kaip Sabos karalienė! 

Apimta panikos, ji greitai Žvilgtelėjo į kairę ir atšlijo nuo 
Džeimio bei jo Žmonos, lyg jų visai nepažinotų. Taikydamasi 
prie lėto didingo Pjero Robijaro Žingsnio, ji lipo laiptais aukštyn. 
Bet susitikimo vaizdas spauste įsispaudė jos smegenyse. Džeimis 
laikė po ranka savo besijuokiančią rudaplaukę netvarkingą žmoną, 
jo katiliukas nerūpestingai atsmauktas ant pakaušio. Dar vienas 
žmogus stovi jam iš dešinės, apšviestas Žibintų, ūgiu jis tesiekia 
Džeimio petį. Jo raudonas veidas linksmas, žydros akys spindi, 
vienplaukė. galva šviečia sidabrinėm sruogom. Tai buvo tikslus 
Džeraldo O'Haros, Skarletės tėvo, paveikslas. 


Gražus klasikinis Hodgsonholo interjeras visiškai atitiko jo 
akademinę paskirtį. Dailūs poliruoto medžio paneliai dengė 
sienas ir išryškino senų žemėlapių ir eskizų kolekciją, 
priklausančią Istorijos draugijai. Didžiuliai vario kandeliabrai su 
stikliniais dujų šviestuvais leidosi nuo aukštų lubų. Jie skaisčiai 
nušvietė blyškių aristokratiškų veidų eiles apačioje. 

Skarletė su baime jautė, kad ima greitai senti. Jos 
trisdešimtmetis praėjo nepastebėtas, kai ji gyveno Čarlstone. 
Kiekvienas žino, kad jeigu moteriai trisdešimt, ji jau kaip ir 
mirusi. Trisdešimt - tai tiek daug, Skarletei atrodė, kad jai 
šito niekad neatsitiks. 

Senelis paėmė jos ranką aukščiau alkūnės ir stumtelėjo prie 
sutinkančiųjų eilės. Jo pirštai buvo mirtinai šalti, ir ji jautė 
šaltį net per ploną savo pirštinės, beveik siekiančios petį, 
medžiagą. 

Vyresnieji Istorijos draugijos nariai sveikino garbingus svečius. 
"Aš negaliu spausti šitų mirtinai šaltų rankų, šypsotis ir kalbėti, 
kokia aš laiminga, kad esu čia. Reikia bėgti." 

Jinai staiga atsišliejo į kietą senelio petį. 

- Man bloga, - pasakė ji. - Seneli, aš staiga pasijutau blogai. 

- Jums neleistina blogai jaustis, - atsakė jis. - Stovėkite ir 
darykite tai, ko iš jūsų laukiama. Jūs galite išeiti tik pasibaigus 
atidarymo ceremonijai, ne anksčiau. 

Skarletė išsitiesė ir žengtelėjo priekin. Koks pabaisa jos 
senelis! Nenuostabu, kad motina niekada apie jį nekalbėdavo, 
ji neturėjo apie jį pasakyti nieko gero. 

- Labas vakaras, misis Hodgson, - ištarė ji. - Aš tokia 
laiminga, kad esu čia. 

Pjero Robijaro judėjimas sutinkančiųjų eilėje buvo daug 
lėtesnis. Jis bučiavo ranką ledi, stovinčiai kažkur viduryje, kai 
Skarletė jau viską pabaigė. Ji prasispraudė pro žmones ir 
nuskubėjo prie durų. 

Išėjusi Skarletė smarkiai įkvėpė tyro oro. Jos šleifas spindėjo 
lempų šviesoje ant raudono tako, nusitęsdamas už jos if tarsi 
pakilęs ore. 

- Robijaro ekipažą. Greitai! - paprašė ji tarno. 

Jis nubėgo už kampo, Skarletė pasileido paskui jį, 
nekreipdama dėmesio į šleifą, slystantį šiurkščiomis šaligatvio 
plytomis. Ji turi pabėgti, kol kas nors jos nesustabdė. 

Pagaliau ji buvo saugi, atsidūrusi ekipaže. 

- Važiuok tiesiai, aš parodysiu kelią. 

"Mama paliko visus šituos žmones, - galvojo ji. - Kai 
ištekėjo už tėčio. Ji nepasmerks manęs už tai, kad aš irgi 
pabėgau." 


Ji išgirdo muziką ir juoką, sklindantį iš Morinos virtuvės. 
Ji daužė kumščiu į duris, kol Džeimis neatidarė jų. 

- Juk tai Skarletė! - pasakė jis nustebęs. - Įeik, brangioji 
Skarlete, ir pasisveikink su Kolumu. Jis pagaliau čia, geriausias 
iš visų O'Harų. 

Dabar, kai Kolumas buvo arti, Skarletė matė, kad jis jaunesnis 
už Džeimį ir ne toks jau panašus į jos tėvą. Jo žydros akys 
buvo tamsios ir rimtos, O apvalus smakras teikė veidui tokį pat 
tvirtumą, kokį Skarletė matydavo savo tėvo veide, kai jis liepdavo 
arkliui įveikti aukštesnes kliūtis, negu leido sveikas protas. 

Kai Džeimis supažindino juos, Kolumas nusišypsojo ir jo 
akis beveik paslėpė smulkių raukšlelių tinklas. Sklindanti iš jų 
šiluma tarsi sakė Skarletei, kad susitikimas su ja - pats 
maloniausias jo gyvenimo įvykis. 

- Argi nesame mes laimingiausia pasaulyje šeima, jeigu tarp 
mūsų yra. tokia puiki būtybė, - pasakė jis. - Betrūksta tiaros, 
kad visas jūsų auksinis žavesys būtų apvainikuotas. Jeigu jus 
išvystų fėjų karalienė, iš pavydo sudraskytų savo auksu nubertus 
sparnus. Tegul mažosios mergaitės pasižiūri į ją, Morina, tai 
įkvėps jas išaugti tokiomis pat nuostabiomis kaip jų giminaitė. 

Skarletė nušvito iš pasitenkinimo. 

- Manau, tai išgarsėjęs airiškas pataikavimas, - pasakė ji. 

- Nieko panašaus. Aš norėčiau būti poetas, kad galėčiau 
išsakyti viską, ką jaučiu. 

Džeimis stuktelėjo brolį per petį. 

- Tu ne taip jau prastai gražbyliauji, sukčiau. Pasitrauk ir 
duok Skarletei kėdę. Aš pripildysiu jai stiklą. Kolumas savo 
klajonių metu gavo mums statinaitę tikro airiško elio, brangioji 
Skarlete. Jūs turite paragauti. 

- O ne, dėkoju, - automatiškai pasakė ji, 0 paskui pridūrė: 
- O kodėl gi ne? Aš niekad neragavau elio. 

Tamsus putojantis gėrimas buvo kartus ir ji susiraukė. 
Kolumas paėmė iš jos puodelį. 

- Su kiekviena minute ji darosi vis nuostabesnė, - pasakė 
jis. - Netgi paliko gėrimo tiems, kurie labiau ištroškę. 

Skarletė vėl ėmė šypsotis. Ji pastebėjo, kad visi šypsosi su 
Kolumu, tarsi atspindėdami jo džiaugsmą. Jis atsilošė krėsle, 
ištiesė kojas arčiau ugnies, mojuodamas rankomis, diriguodamas 
ir šūksniais skatindamas smuiku grojanųį Džeimį. Tai buvo 
žmogus, kuris ilsėjosi: jis nusiavė batus ir kojomis mušė taktą, 
nusiėmė apykaklę ir atsisagstė marškinius. 

- Papasakok mums, Kolumai, apie savo keliones, - vis prašė 
jį kas nors. 

Bet Kolumas atsikalbinėjo. Dabar jam reikia muzikos, sakė 
jis, ir stiklo, kad atgaivintų širdį ir perdžiūvusią gerklę. Rytoj 
bus sočiai laiko kalboms. 

Skarletės širdį irgi atgaivino muzika. Bet ji negalėjo ilgai 
svečiuotis. Ji turi būti namuose, lovoje, prieš sugrįžtant seneliui. 

- Tikiuosi, vežikas išlaikys savo pažadą ir nepasakys seneliui 
atvežęs mane čia. 


Džeimis labai nustebo, kai ekipažas sustojo prie durų. Skarletė 
nusileido laipteliais, nešdamasi batukus rankoje, o susuktą šleifą 
po pažastimi. Ji vos laikėsi nenusijuokusi, buvo smagu jaustis 
pravaikštininke. 

Jos senelis nežino, ką ji daro, ir tai audrino emocijas, 
kurios visą gyvenimą grūmėsi jos viduje. Tikroji Skarletės esmė 
buvo paveldėta iš tėvo - kaip ir pavardė. Ji buvo tokia pat 
veržli ir valinga ir turėjo to paties šiurkštumo bei tiesumo, 
gyvybinių jėgų ir drąsos, kurie padėjo jos tėvui nugalėti 
pavojingas Atlanto bangas ir pasiekti savo svajonę - tapti 
didžiulės plantacijos savininku ir aukštuomenės ledi vyru. 

Iš motinos ji paveldėjo matinę odą ir puikų sudėjimą, 
liudijantį apie kilmingą kraują. Elina Robijar įdiegė savo dukrai 
aristokratijos gyvenimo taisykles. - 

Dabar jos auklėjimas ir instinktai grūmėsi tarpusavy. O'Haros 
traukė ją kaip magnetas. Jų žemiška energija ir sveikas 
laimingumas jaudino geriausią jos prigimties dalį. Bet ji nebuvo 
pasirengusi atsiliepti į tai. Visa, ko ją mokė motina, kurią ji 
gerbė, sukildavo prieš tokį elgesio laisvumą. 

Ji plėšėsi, slegiama šios dilemos ir negalėdama suprasti, kas 
ją stumia į tokią neviltį. Ji klaidžiojo po tylius senelio namų 
kambarius, nepastebėdama jų griežto grožio, įsivaizduodama 
muziką ir šokius pas O'Haras, visa širdimi trokšdama būti su 
jais. O jos išsiauklėjimas vertė ją galvoti, kad tokios triukšmingos 
linksmybės yra vulgarios ir būdingos tik žemesniajam luomui. 

Iš tikrųjų Skarletei mažai terūpėjo, kad jos senelis iš 
aukšto žiūri į jos giminaičius. "Jis visuomet buvo savimyla, 
- galvojo ji, - kuris niekina visus, net savo dukteris." Bet 
motinos pamokymai paliko žymę visam gyvenimui. Elina būtų 
galėjusi didžiuotis jos gyvenimu Čarlstone. Nepaisant pašaipių 
Reto pranašysčių, ją ten pripažino ledi. Ir jai tas patiko. 
Argi ne? Žinoma. Tai buvo tai, ko ji norėjo, ją laikė tokia, 
kokia ji norėjo būti. Kodėl gi ji negali nepavydėti savo 
airiškai giminei? "Aš dabar apie tai negalvosiu, - nusprendė 

ji, - pagalvosiu apie tai vėliau. Aš geriau dabar galvosiu apie 
Tarą." 


Paskui atėjo laiškas nuo vyskupo sekretoriaus. Jis negali 
patenkinti jos prašymo. Skarletė prispaudė laišką prie krūtinės 
ir išbėgo viena, be skrybėlaitės į Džeimio namus. Jie supras, 
ką ji jaučia, O'Haros supras. Tėtis man ne sykį kartojo: 
"Kiekvienam, kuris turi nors lašelį airiško kraujo, žemė, ant 
kurios jis gyvena, yra tarsi motina. Tai vienintelis dalykas, kuris 
išlieka, dėl kurio verta dirbti, verta grumtis." 

Ji įlėkė pro neužrakintas duris ir pamatė neaukštą Kolumo 
O'Haros figūrą ir pasidabruotą galvą, tokią panašią į jos tėvo 
galvą. Tikriausiai jo jausmai tokie pat kaip jos. 

Kolumas stovėjo tarpdury veidu į valgomąjį. Kai atsilapojo 
lauko durys ir įvirto Skarletė, jis atsisuko. 

Jis buvo apsivilkęs tamsiu kostiumu. Skarletė žvelgė į jį 
abstulbusi: ji pamatė baltą ruoželį aplink kaklą. Dvasininkas! 
Niekas jai nepasakė, kad Kolumas - dvasininkas. "Dėkui Dievui. 
Dvasininkui galima papasakoti viską, net slapčiausias savo širdies 
paslaptis." 

- Padėk man, tėve! - suriko ji. - Man reikia, kad kas nors 
man padėtų. 


Keturiasdešimt antras skyrius 


- Mes jums padėsim, - pasakė Kolumas. - Turime sugalvoti, 
kaip sutvarkyti šį reikalą. 

Jis sėdėjo ilgo stalo Džeimio valgomajame gale. Merės Keitės 
ir Helenos balsai girdėjosi už virtuvės durų, kur buvo maitinami 
vaikai. Skarletė ištinusiu nuo ašarų veidu sėdėjo šalia Kolumo. 

- Kolumai, tu nori pasakyti, kad Amerikoje fermos nepaveldi 
vyriausiasis iš vaikų? - paklausė Metas. 

- Atrodo, kad ne. 

- Vadinasi, dėdė Džeraldas kvailai pasielgė nepalikdamas 
testamento. 

Skarletė krūptelėjo ir pažvelgė į jį. Bet dar prieš jai prabylant 
Kolumas pasakė: 

- Jis neturėjo laiko. nė pagalvoti apie savo mirtį, o Dievas 
ėmė ir pasišaukė pas save. 


319 


- Dievas pasišaukė jį, - kaip aidas atsiliepė kiti ir persižegnojo. 
Skarletė žiūrėjo į jų iškilmingus veidus. Ką jie gali padaryti? 
Jie viso labo airių emigrantai. 

Bet greitai ji suprato, kad klysta. Kuo ilgiau tęsėsi jų 
pokalbis, tuo geriau ji jautėsi. Šie airių emigrantai, pasirodo, 
galėjo padaryti pakankamai daug. 

Bilis Karmodis, Patricijos vyras, buvo darbininkų, statančių 
soborą, viršininkas. Pasirodė, kad jis neblogai pažįsta vyskupą. 

- Šitas žmogus, - pasiskundė jis, - nutraukia darbą tris 
kartus per dieną, kad pasakytų, jog dirbama per lėtai. Taip 
skubame dėl to, - paaiškino Bilis, - kad kardinolas iš Romos 
rudenį važiuos per Ameriką ir galbūt užsuks į Savaną, į soboro 
atidarymo ceremoniją, jeigu iki to laiko darbai bus baigti. 

Džeimis linktelėjo. 

- Mūsų vyskupas Grosas ambicingas žmogus, jis norėtų 
atkreipti į save kurijos dėmesį. 

Džeimis pasižiūrėjo į Džeraldą. Į jį žvelgė ir Bilis, Brajanas, 
Danielis ir senis Džeimsas. Taip pat ir moterys: Morina, Patricija 
ir Ketė. Skarletė irgi įsmeigė į jį akis, pati nežinodama kodėl. 

Džeraldas paėmė už rankos savo jaunąją žmoną. 

- Nebūk tokia kukli, mieloji Pole, - tarė jis, - dabar tu 
O'Hara, kaip ir visi kiti. Pasakyk mums, ką iš mūsų tu renkiesi 
pasikalbėti su savo tėvu. 

- Tomas Makmachonas - visos statybos rangovas, - sušnibždėjo 
Morina Skarletei. - Tereikia jam užsiminti, kad statyba pali 
sulėtėti, ir vyskupas pažadės, ko tik panorėsi. Jis, be abejo, 
dreba prieš Makmachoną. 

Skarletė pasiūlė: 

- Paveskite tai padaryti Kolumui. 

Ji nė kiek neabejojo, kad jis tai atliks geriausiai. Jo nedidelis 
ūgis ir nuginkluojanti šypsena slėpė O'Harų jėgą ir valdingumą. 

Iš visų pusių pasigirdo pritarimo balsai. Kaip tik Kolumas 
galėjo padaryti tai, ką reikia. 

Jis nusišypsojo visiems, paskui vienai Skarletei: 

- Mes padėsime jums. Didelis dalykas turėti savo giminę, 
ar ne, Skarlete? Ypač kai ji gali pagelbėti. Jūs gausite savo 
Tarą, palaukite ir įsitikinsite. Ė 

- Tara? Ką jūs ten kalbate apie Tarą? - paklausė senasis 
Džeimsas. 

- Tai vardas, kurį Džeraldas davė savo plantacijai, dėde 
Džeimsai. 

Senis juokėsi net užsikosėdamas. 

- Toks buvo Džeraldas, - pasakė jis, kai jau galėjo ištarti 
žodį, - kaip tokio nedidelio ūgio žmogus, jis visada turėjo 
daug pretenzijų. 

Skarletė įsitempė. Net tikras brolis neturi teisės juoktis iš 
jos tėvo. 

Kolumas labai švelniai tarė jai: 

- Nusiraminkite, jis nenorėjo jūsų įžeisti, aš paskui viską 
paaiškinsiu. 

Jis tai ir padarė, lydėdamas ją į senelio namus. 

- Tara - visiems airiams yra magiškas žodis ir magiška vieta, 
Skarlete. Tai buvo visos Airijos centras, Didžiųjų Karalių buveinė. 
Dar prieš Romos ir Atėnų laikus, seniai seniai, kai pasaulis buvo 
jaunas ir pilnas vilčių, Airiją valdė Didieji Karaliai, teisingi ir 
puikūs kaip saulė. Jie įvedė didžio išmintingumo įstatymus ir 
teikė prieglobstį bei turtus poetams. Jie buvo drąsūs gigantai, 
baudę už neteisybes su baimę keliančiu užsidegimu. Jie kovojo 
su tiesos, grožio ir Airijos priešais kardais ir tobulomis širdimis. 
Šimtus, tūkstančius metų jie valdė savo nuostabią žalią salą, ir 
visur skambėjo muzika. Penketas kelių vedė į Tarą iš visų šalies 
kampelių, ir kas treji metai žmonės suvažiuodavo į puotą banketų 
salėje, kad pasiklausytų dainuojančių poetų. Tai ne pasaka, o didi 
teisybė, užrašyta kitų šalių metraščiuose, o liūdni Žodžiai apie tų 
laikų pabaigą yra didžiosiose vienuolynų knygose. Penki šimtai 
penkiasdešimt ketvirtaisiais metais įvyko paskutinė puota Taroje. 

Kolumo balsas nuščiuvo, ir Skarletė pajuto peršėjimą akyse, 
Ji buvo sužavėta šios istorijos ir jo balso. Jie truputį paėjėjo 
tylėdami. Paskui Kolumas pasakė: 

- Jūsų tėvo svajonė pastatyti naują Tarą naujame Amerikos 
pasaulyje buvo nuostabi. Jis tikriausiai iš tiesų buvo puikus 
žmogus. 

- O taip, Kolumai, jis buvo puikus. Aš jį labai mylėjau. 

- Kai aš kitą kartą važiuosiu į Tarą, galvosiu apie jį ir jo 
dukterį. 

- Kai vėl važiuosite? Jūs norite pasakyti, kad Tara yra iki 
šiol? Ši vieta tikrai egzistuoja? 

- Lygiai taip pat kaip ir kelias po mūsų kojomis. Tai 
žavinga žalia kalva, po ją ganosi avys, nuo jos galima matyti 
tą puikų pasaulį, kurį regėjo Didieji Karaliai. Tai netoli nuo 
kaimo, kuriame aš gyvenu, kur gimė jūsų ir mano protėviai, 
Myto grafystėje. 

Skarletė jautėsi lyg perkūno trenkta. Vadinasi, ir tėtis 
užlipdavo į tą kalvą, stovėdavo ten, kur stovėta Didžiųjų Karalių! 

Ji įsivaizdavo jį oriai vaikštinėjantį, kaip būdavo, kai jis jausdavosi 
patenkintas savimi. Ji tyliai nusijuokė. 

Priėjus Robijaro namą, Skarletė apgailestaudama atsiduso. Ji 
galėtų valandomis vaikščioti ir klausytis Kolumo balso. 

- Nežinau, kaip jums už viską padėkoti, - pasakė ji. - 
Dabar jaučiuosi milijoną kartų geriau. Esu tikra, kad jūs 
priversite vyskupą pakeisti nuomonę. 

Kolumas nusišypsojo. 

- Gerai, Skarlete. Bet kokią pavardę turiu jam pasakyti? 
Matau ruoželį ant jūsų piršto. Juk vyskupui jūs ne O'Hiara. 

- Taip, žinoma, ne. Mano pavardė pagal vyrą Batler. 

- Tai galingas vardas. 

- Pietų Karolinoje - taip, bet čia jis man nepadeda. Mano 
vyras iš Carlstono, jo vardas Retas Batleris. 

- Stebiuosi, kad jis nepadeda jums spręsti jūsų problemų. 

Skarletė linksmai nusišypsojo. 

- Jis būtų padėjęs, bet turėjo išvažiuoti į Šiaurę su reikalais. 
Jis klestintis biznierius. 

- Suprantu. Gerai, mielai jums padėsiu, jeigu įstengsiu. 

Jai norėjosi apkabinti jį taip, kaip apkabindavo savo tėvą, 
gavusi iš jo tai, ko norėdavo. Bet ji pamanė, kad geriau 
nereikia to daryti, nes jis dvasininkas, nors ir jos pusbrolis. Ji 
atsisveikino ir įėjo į namą. 

Kolumas nuėjo švilpaudamas "Su žaliu apdaru". 


- Kur jūs buvote? - paklausė Pjeras Robijaras. - Mano 
vakarienė buvo visiškai nepatenkinama. 

- Aš buvau pas savo pusbrolį Džeimį. Tuojau užsakysiu 
jums kitą padėklą. 

- Jūs matėtės su šitais žmonėmis? - pasipiktinęs drebančiu 
balsu paklausė senis. 

Skarletė vis labiau niršo. 

- Taip, ir ketinu vėl su jais susitikti. Jie man labai patinka. 

Ji išdidžiai išėjo iš kambario. Bet vis dėlto patikrino naują 
padėklą su vakariene seneliui prieš pasikeldama į savo kambarį. 

- O jūs ar vakarieniausite, mis Skarlete? - paklausė Pansė. 
- Gal norite, kad atneščiau į viršų? 

- Ne, ateik čia ir padėk man nusirengti, aš nenoriu vakarienės. 

"Keista, kad visai nejaučiu alkio, nors išgėriau tik puodelį 
arbatos. Aš tenoriu šiek tiek pamiegoti. Visi tie šauksmai ir 
raudos nukamavo mane. Aš vos įstengiau papasakoti apie 

vyskupą, taip smarkiai verkiau. Manau, galėčiau išmiegoti savaitę, 
niekad dar nesijaučiau tokia pavargusi." 

Jos galvoje buvo lengva, o kūnas atrodė apsunkęs ir suglebęs. 
Ji griuvo į minkštą lovą ir akimirksniu nugrimzdo į gilų 
gaivinanų miegą. 

Per savo gyvenimą Skarletė beveik visada pati viena sprendė 
savo problemas. Kartais ji nenorėdavo pripažinti, kad jai reikia 
pagalbos, o dažniausiai ji tiesiog neturėdavo į ką kreiptis. Dabar 
buvo kitaip, ir jos siela tai pajuto greičiau, negu suvokė protas. 
Jos giminaičiai ryžtingai nukėlė naštą jai nuo pečių. 

Pjeras Robijaras šią naktį miegojo neilgai. Jis buvo susirūpinęs 
dėl įžūlaus Skarletės elgesio. Kaip ir jos motina prieš daugelį 
metų, Skarletė metė jam iššūkį Elina buvo jo mylimiausia 
duktė, panašiausia į savo motiną. Skarletės jis nemylėjo. Visa 
jo meilė palaidota kape drauge su mirusia Žmona. Bet jis 
neleis Skarletei išvykti be kovos. Jis norėjo užbaigti gyvenimą 
apsuptas komforto, ir Skarletė galėjo tuo pasirūpinti. Jis sėdėjo 
lovoje tiesus, lempa užgeso, kai pasibaigė aliejus, 0 jis planavo 
savo strategiją, tarsi jo lauktų lemiamas mūšis su pranašesnėmis 
priešo jėgomis. 

Valandą neramiai pamiegojęs, prieš pat aušrą jis pabudo su 
priimtu sprendimu. Kai Džeromas atnešė pusryčius, senis baigė 
rašyti laišką. Jis įkišo jį į voką ir užantspaudavo, prieš leisdamas 
padėti ant kelių padėklą. 

- Pristatyk tai, - pasakė jis, paduodamas laišką. - Ir sulauk 
atsakymo. 


Skarletė pravėrė duris ir įkišo galvą. 

- Jūs kvietėte mane, seneli? 

- Užeik, Skarlete. 

Ją nustebino tai, kad kambaryje buvo dar vienas Žmogus. 
Jos senelis niekad neturėdavo svečių. Žmogus nusilenkė, ji 
linktelėjo galvą. 

- Tai mano reikalų patikėtinis misteris Džonsas. Paskambink 
Džeromui, Skarlete. Jis palydės jus į svetainę, Džonsai. Palaukite 
manęs ten, kol jus pakviesiu. 

Skarletė stipriai paspaudė skambutį, ir Džeromas atidarė 
duris. 

- Prašom pasitraukti šią kėdę arčiau, Skarlete. Turiu pranešti 
jums šį tą svarbaus. 

Skarletė nustebo. Senis, be kita ko, pasakė "prašom". Jis ir 
kalbėjo kažkaip tyliai. Dieve mano, tikiuosi, jis nesirengia imti 

ir numirti štai dabar. Aš nenoriu rūpintis jo laidotuvėmis. Ji 
pastatė kėdę prie lovos galvūgalio. Pjeras Robijaras tyrinėjo jos 
veidą iš po primerktų vokų. 

- Skarlete, - pasakė jis tyliai, kai ji atsisėdo. - Man beveik 
devyniasdešimt ketveri metai. Mano sveikata, sulaukus tokio 
amžiaus, nebloga, bet paprastas aritmetinis apskaičiavimas rodo, 
kad gyventi man liko ne taip jau daug. Ir aš prašau tavęs, 
savo anūkės, pabūti su manim, kol aš paliksiu šią žemę. 

Skarletė ketino kažką sakyti, bet jis sulaikė ją rankos mostu. 

- Aš dar nebaigiau, - tęsė jis. - Aš neapeliuoju į jūsų 
šeimyninės atsakomybės jausmą, nors žinau, kad jūs labai 
pareigingai daugelį metų rūpinotės tetulėmis. Ketinu pasiūlyti 
jums gana nepaprastą dalyką. Jeigu pasiliksite šiuose namuose 
kaip šeimininkė ir pasistengsite, kad paskutinės mano dienos 
praslinktų taip, kaip aš noriu, jūs paveldėsite visą mano turtą. 
Tai ne taip jau mažai. 

Skarletė apstulbo. Ji prisiminė vergišką banko valdytojo elgesį, 
liudijantį, koks didelis senelio turtas. 

Pjeras Robijaras neteisingai suprato Skarletės dvejones, kurios 
atsispindėjo veide, kol. ji įtemptai mąstė. Jis manė, kad ji 
kupina dėkingumo. Jis nežinojo apie Skarletės auksą banko 
seife. Jo drumstos akys sublizgo iš pasitenkinimo. 

- Aš nežinau, - pasakė jis, - ir nepageidauju žinoti, kokios 
aplinkybės privertė jus svarstyti santuokos nutraukimo klausimą. 
- Jo poza ir balsas tapo griežtesni, nes jautėsi esąs laimėtojas. 
- Bet jūs išmestite iš galvos skyrybų idėją... 

- Jūs skaitėte mano laiškus? 

- Visa, kas ateina į mano namus, yra mano reikalas. 

Skarletė buvo taip pasipiktinusi, kad tiesiog nerado žodžių. 
Jos senelis kalbėjo toliau. Lakoniškai, šaltai. Jo žodžiai buvo 
kaip ledo adatėlės. 

- Aš niekinu skubotumą ir kvailumą, o jūs kvailai paskubėjote 
palikti vyrą nepagalvojusi apie savo padėtį. Jeigu jums būtų 
pakakę proto pasikonsultuoti su advokatu, - ką padariau aš, - 
jūs Žžinotumėt, kad Pietų Karolinos įstatymai draudžia skyrybas. 
Tai unikalus dalykas Jungtinėse Valstijose. Jūs pabėgote į 
Džordžiją - tas teisybė, bet jūsų vyras Pietų Karolinos gyventojas. 

Skarletė galvojo tik apie tai, kaip šlykštu, jog kažkas rausiasi 
jos laiškuose. Tai, matyt, šitas sukčius Džeromas. Jis rausėsi 
mano stale, kišo nosį į mano reikalus. Ir mano tikras senelis 
pasiuntė jį tai daryti. Ji atsistojo ir kumščiu atsirėmė į lovą. 

- Kaip jūs drįsote pasiųsti šitą Žmogų į mano kambarį? - 
suriko ji ir sudavė per storą antklodę. 

Senio ranka šoktelėjo lyg puolanti gyvatė ir sugriebė Skarletės 
riešą savo kaulėtais pirštais. 

- Prašyčiau nekelti balso mano namuose, jaunoji ledi. Aš 
nepakenčiu triukšmo. Jūs turite elgtis, kaip dera mano anūkei. 
Aš nesu koks nors jūsų giminaitis airis. 

Skarletę nustebino ir šiek tiek išgąsdino jo jėga. Kur dingo 
paliegęs senis, prieš kurį ji jautėsi beveik kalta. Jo pirštai buvo 
tvirti kaip geležiniai Žiedai. 

Ji išplėšė ranką ir atšoko atgal. 

- Nenuostabu, kad mano motina paliko šiuos namus ir 
niekad į juos negrįžo, - pasakė ji. 

- Nebūk tokia melodramatiška, mergaite. Jūsų motina išėjo 
iš šių namų todėl, kad buvo per daug užsispyrusi ir jauna ir 
neįstengė išgirsti proto balso. Ji nusivylė meile ir ištekėjo už 
pirmo pasitaikiusio, kuris pasiūlė savo ranką. Ji gyveno, 
gailėdamasi dėl to, bet kas padaryta, tas padaryta. Tačiau jūs 
jau ne mergaitė kaip ji. Jūs pakankamai suaugusi, kad 
pasinaudotumėt savo galva. Kontraktas parengtas, atvesk čia 
Džonsą, mes pasirašysim jį, tartum šios bjaurios scenos nė 
nebuvo. 

Skarletė atsuko jam nugarą. "Aš juo netikiu. Ir nesiklausysiu 
Šitų kalbų." Ji pakėlė kėdę ir pastatė į buvusią vietą taip 
tiksliai, kad kojos pataikė į paliktas žymes kilime. Ji nesijautė 
nei išsigandusi, nei kalta, nei netgi įtūžusi. Kai ji atsisuko į 
ji veidu, jai pasirodė, kad niekad anksčiau nėra jo mačiusi. 
Jis buvo svetimas - tironiškas, niekingas, nuobodus senis, apie 
kurį ji nieko nenorėjo žinoti. 

- Dar nenukalė tiek pinigų, kad dėl jų pasilikčiau čia, - 
pasakė ji, kalbėdama daugiau su savim negu su juo. - Pinigai 
negali suteikti žavesio gyvenimui kapo rūsyje. 

Ji pažvelgė į Pjerą Robijarą liepsnojančiomis žaliomis akimis 
mirtinai išblyškusiam veide. 

- Jūs priklausote šitai vietai. Jūs jau negyvas, bet nenorite 
šito pripažinti. Aš tučtuojau išvažiuoju. 

Ji greitai priėjo prie durų ir stumtelėjo jas. 

- Aš žinojau, kad tu klausaisi, Džeromai. Įeik. 

Keturiasdešimt trečias skyrius 


- Nebūk vaikas, Panse. Tau nieko neatsitiks. Traukinys eina 
tiesiai į Atlantą, ten jis sustos. Tik neišlipk, kol neatvažiuosi. 
Aš susukau šiek tiek pinigų į nosinę ir įkišau į palto kišenę. 
Tavo bilietas jau paduotas konduktoriui, ir jis žadėjo tave 
pagloboti. Tu vis verkei, kad nori namo, o dabar. kaip tik ir 
važiuoji namo. Taigi liaukis kvailiojusi. 

- Bet, mis Skarlete, aš niekad viena nevažiavau traukiniu. 

- Verksnė! Tu juk ne viena. Traukinys pilnas žmonių. Tu 
tik žiūrėk pro langą ir valgyk. Misis O'Hara prikrovė tau pilną 
pintinę maisto. Nė nepamatysi, kaip jau būsi namuose. Aš 
pasiųsiu telegramą, kad tave stotyje pasitiktų. 

- Bet, mis Skarlete, ką aš ten veiksiu be jūsų? Aš juk 
tarnaitė. Kada jūs parvažiuosite namo? 

- Kada aš parvažiuosiu? Tai priklausys nuo aplinkybių. O 
dabar lipk į vagoną, traukinys tuoj pajudės. 

"Tai priklauso nuo Reto, - galvojo Skarletė, - o jam reiktų 
atvažiuoti kuo greičiau" Ji pasisuko ir nusišypsojo Džeimio 
žmonai. 

- Nežinau, kaip atsidėkoti už tai, kad priėmėt mane, Morina. 
Jums dėl to tiek rūpesčių, - Skarletė kalbėjo maloniu 
aukštuomenės damos balsu. 

Morina paėmė Skarletę už parankės ir nusivedė ją nuo 
traukinio ir nelaimingo Pansės veido už apdulkėjusio stiklo. 

- Viskas puiku, Skarlete, - pasakė ji. - Danielis buvo labai 
patenkintas, kad gali atiduoti jums savo kambarį, nes persikels 
pas Patriciją kaip ir Brajanas. Jis seniai norėjo tai padaryti, 
bet vis nedrįso. O Ketlina žemės po kojom nejaučia iš džiaugsmo, 
kad bus jūsų tarnaitė. Ji troško išmokti šio darbo ir garbins 
žemę, kuria jūs vaikščiojate. Kvailiukė tokia laiminga! Jūs 
priklausote mums, 0 ne senio užgaidoms. Kareiva! Jis tikisi, 
kad tvarkysite jo namus. O mes tiesiog mylime jus. 

Skarletė jautėsi geriau. Neįmanoma buvo atsilaikyti Morinos 
širdingumui. Be to, Skarletė tikėjosi, jog tai nesitęs ilgai. 

Morina jautė, kokia Skarletė įsitempusi. "Ji turi, - nusprendė 
Morina, - atverti savo širdį ir kaip reikiant išsiverkti. Nenatūralu, 
kad moteris niekad nekalba apie save, nė karto neužsimena 
apie savo vyrą. Tai tiesiog stebėtina." Bet Morina negaišo laiko 
stebėjimuisi. Dar tada, kai buvo mergaitė ir plovė stiklines 
savo tėvo bare, ji pastebėjo, kad visi anksčiau ar vėliau 

pasipasakoja apie savo problemas. Ji nemanė, kad Skarletė yra 
išimtis. 


Trys aukšti plytiniai O'Harų namai stovėjo vienoje eilėje. 
Vidaus išplanavimas buvo vienodas. Po du kambarius kiekviename 
aukšte: virtuvė ir valgomasis gatvės lygyje, dviguba svetainė 
pirmame aukšte ir du miegamieji viršutiniame aukšte. Siauras 
koridorius su gražiais laiptais ėjo per visą namo ilgį, O už 
namo buvo erdvus kiemas su ūkiniu pastatu. 

Skarletės miegamasis buvo trečiajame Džeimio namo aukšte. 
Ten stovėjo dvi viengulės lovos - Danielio ir Brajano. Kambarys 
buvo labai kuklus, be lovos buvo tik garderobas, rašomasis 
stalas ir kėdė. Ant lovos gulėjo šūsnis įvairiaspalvių antklodžių, 
ant poliruotų grindų - didelis raudonai baltas kilimas. Morina 
pakabino veidrodį Skarletei ir užtiesė stalą mezginių staltiese. 
Ketlina visai neblogai tvarkėsi su Skarletės plaukais; ji karštai 
troško būti naudinga ir jau įgijo šiek tiek įgūdžių. 

Vienintelis mažas vaikas Džeimio namuose buvo Džekis, 
kuris paprastai žaisdavo kituose namuose su savo vienmečiais. 

Dienomis, kai vyrai išeidavo į darbą, 0 vyresnieji vaikai į 
mokyklą, namuose karaliaudavo moterys. | 

Tarp jų nebuvo jokių paslapčių, jos sakė, ką galvojo, 
atskleisdavo viena kitai intymias savo gyvenimo detales, kurios 
versdavo Skarletę raudonuoti. Jos pykdavosi, kai nuomonės 
nesutapdavo, ir verkdavo apsikabinusios, kai susitaikydavo. 
Moterys prižiūrėjo visus tris namus pagal vieną pavyzdį. Jos 
užeidavo viena pas kitą išgerti arbatos virtuvėje, dalijosi namų 
ruošos rūpesčiais. 

Jų pramogas sudarė apkalbos, intymūs prisipažinimai ir nekalti 
sąmokslai prieš savo vyrus. Jos iš karto priėmė Skarletę į savo 
tarpą. Ji tapo viena iš jų. Kasdien su Morina arba Kete ji 
eidavo į turgų ieškoti pačių geriausių ir pigiausių produktų. Ji 
apžiūrinėdavo apmušalus su Patricija, išklausė daugybę širdingų 
atsivėrimų ir išgėrė nesuskaičiuojamą kiekį arbatos puodelių. Ir 
nors Skarletė niekad nepasakojo savo paslapčių, niekas iš jos 
to nereikalavo. 

- Tikrai nemaniau, kad žmonėms atsitinka tiek įdomių 
dalykų,- pasakė Skarletė labai nustebusi. 

Vakarai būdavo leidžiami kitaip. Po sunkaus darbo vyrai 
grįždavo pavargę. Jų visuomet laukdavo geras maistas, pypkė 
ir ko nors išgerti. Paskui visi rinkdavosi Meto namuose, nes 
jis turėjo penketą vaikų. Morina ir Džeimis galėdavo Džekį ir 

Heleną palikti Merės Keitės globoje, o Patricija atsinešdavo 
savo miegančius dvejų ir trejų metų vaikučius, nepabudindama 
jų dar prieš prasidedant muzikai. Vėliau ateidavo Kolumas. 

Pirmą kartą pamačiusi bodchraną, Skarletė palaikė jį dideliu 
tambūrinu. Apkraštuotas metalu ratas, aptemptas oda, turėjo 
daugiau kaip dviejų pėdų diametrą. Džeraldas laikė jį rankoje 
kaip tambūriną. Paskui jis atsisėdo, pasidėjo jį sau ant kelių 
ir ėmė stuksenti medine lazdele, laikydamas ją per vidurį ir 
suduodamas tai vienu, tai kitu galu. 

"Čia tik būgnas", - galvojo Skarletė, kol jo nepaėmė Kolumas. 
Jis pakišo kairę ranką po ištempta oda, tarsi glostydamas ją, 
o jo dešinysis riešas staiga tapo labai lankstus. Kairioji ranka 
slinko būgnu nuo viršaus į centrą, o tuo tarpu dešinioji lazdelė 
mušė pastovų, jaudinantį ritmą. Garsų tonas ir stiprumas 
kaitaliojosi, 0 ritmas buvo hipnotizuojantis, atkakliai pastovus. 
Iš pradžių smuikas, paskui Švilpynė, paskui koncertina įsijungė 
į melodiją. Užburta ritmo Morina laikė kastanjetes rankose, 
visai užmiršusi jas. 

Skarletė irgi klausėsi lyg pakerėta. Būgno dundesys vertė ją 
verkti ir juoktis, ir šokti taip, kaip ji savo gyvenime nebuvo 
šokusi. Ir tik tuomet, kai Kolumas liovėsi groti ir paprašė 
išgerti, Skarletė pastebėjo, kad ir visi kiti sujaudinti šios muzikos. 

Skarletė pažvelgė dievinančiu žvilgsniu į besišypsantį riestanosį 
Kolumo veidą. Šis žmogus buvo nepanašus į kitus. 


- Brangioji Skarlete, jūs geriau už mane išmanote apie 
austrės, - pasakė Morina, kai jos įėjo į turg '. - Ar neišrinktumėt 
pačių geriausių. Norėčiau patiekti Kolumui troškintų austrių, 
kai jis gers arbatą. 

- Kai gers arbatą? Bet troškintos austrės labiau tiktų pietums. 

- Todėl aš ir ketinu jų pagaminti. Kolumas sakė, kad 
šiandien vakare turės susitikimą, prieš kurį jis norėtų sočiai 
pavalgyti. 

- Kas tai per susitikimas? Mes visi turėsime eiti? 

- Amerikos airių savanoriškos rėmėjų grupės, vadinas, ten 
nebus moterų. 

- O ką ten veikia Kolumas? 

- Pirmiausia jis visiems primena, kad jie airiai, nors ir kiek 
laiko gyvena Amerikoje; paskui priverčia juos verkti iš meilės 
ir ilgesio tolimai tėvynei, o tada ištuština jų kišenes, kad galėtų 
padėti Airijos vargšams. Anot Džeimio, jis puikiai sako kalbas. 

- Galiu įsivaizduoti. Kolumas turi kažką magiško. 

- Vadinasi, jūs ir surasite jam magiškų austrių. 

Skarletė nusijuokė. 

- Jose nėra perlų, - pasakė ji, mėgdžiodama airišką Morinos 
akcentą, - bet buljonas iš jų bus puikus. 


Kolumas pažvelgė į garuojančią pilnutėlę lėkštę, ir jo antakiai 
iš nustebimo pakilo. 

- Morina, tai ir yra ta stipri arbata? 

- Austrės šiandien buvo ypač riebios, - atsakė Morina 
šyptelėjusi. 

- Argi Jungtinėse Amerikos Valstijose  nespausdinami 
kalendoriai? 

- Tylėk, Kolumai, ir valgyk austres, kol neatšalo. 

- Dabar gavėnia, Morina. Tu juk Žinai pasninko taisykles. 
Valgyti galima tik vieną kartą per dieną, 0 mes jau valgėme 
pietus. 

"Vadinasi, mano tetulės buvo teisios!" Skarletė lėtai padėjo 
šaukštą ant stalo. Ji žvelgė į Moriną su užuojauta. "Toks puikus 
valgis nueis niekais. Be to, jinai turi jaustis labai kalta. Gaila, 
kad Kolumas dvasininkas." 

Skarletė žiūrėjo, kai Morina šypsodamasi sėmė sriubos šaukštą. 

- Aš nesijaudinu dėl pragaro kančių, Kolumai, - pasakė ji. 
- Turiu ypatingą leidimą O'Haroms, - paaiškino ji. - O tu 
irgi O'Hara, taigi valgyk ir mėgaukis austrėmis. 

Skarletė sumišo. 

- Kas čia per "ypatingas leidimas O'Haroms"? - paklausė ji 
Morinos. 

Atsakė Kolumas. 

- Prieš trisdešimt metų Airijoje kilo badas. Žmonės badavo 
keletą metų. Valgė žolę, bet greitai ir jos nebeliko. Tai buvo 
siaubingas laikas. Daugelis numirė, o tiems, kurie liko gyvi, 
kai kuriose parapijose buvo dovanotas specialus leidimas. O'Haros 
gyveno vienoje iš tokių parapijų, jiems nereikia pasninkauti. 

Kolumas žiūrėjo į savo lėkštę. Morina ženklu parodė Skarletei, 
kad ji gali valgyti. 

Po kurio laiko ir Kolumas paėmė šaukštą. Jis nepakėlė 
galvos, kol viską išvalgė. Paskui jis išėjo į Patricijos namą, kur 
gyveno viename kambaryje su Stefanu. 

Skarletė pažvelgė į Moriną. 

- Jūs buvote ten per badmetį? - atsargiai palausė ji. 

Morina linktelėjo. 

- Aš buvau ten. Mano tėvas turėjo barą, ir mes taip 
neskurdom kaip kiti. Žmonės visuomet randa pinigų išgerti. Ir 
mes galėdavom pirktis duonos ir pieno. Blogiausia buvo 
neturtingiems fermeriams. Ach, tai buvo baisu. 

Ji sukryžiavo rankas ant krūtinės ir krūptelėjo. Jos akys 
pritvinko ašarų, balsas nutrūko, kai ji pamėgino kalbėti. 

Jie mito vien bulvėmis. Kukurūzus, kuriuos išaugindavo, taip 
pat pieną ir sviestą turėdavo parduoti, kad sumokėtų nuomos 
mokestį. Sau jie pasilikdavo truputį sviesto, lieso pieno ir keletą 
vištų, kad kartais sekmadieniais galėtų suvalgyti kokį kiaušinį. 
Bet dažniausiai valgė bulves, vienas bulves, ir manė, kad to 
pakanka. Paskui bulvės ėmė pūti žemėje, ir neliko nieko. 

Morinos lūpos drebėjo, ji dusliai sukūkčiojo. 

Skarletė pašoko ir apkabino drebančius Morinos pečius. 

Morina įsikniaubė į jos krūtinę. 

- Jūs nejsivaizduojate, ką reiškia gyventi, kai nėra ko valgyti. 

Skarletė pažvelgė į rusenančias anglis. 

- Aš šį tą Žinau apie tai, - pasakė ji. Ji apkabino Moriną 
ir papasakojo, kaip važiavo namo į Tarą iš degančios Atlantos. 
Skarletės akys buvo sausos, kol ji pasakojo apie Taros sunykimą 
ir ilgus pusbadžiavimo mėnesius. Bet prabilusi apie tai, kaip 
rado savo motiną mirusią ir apie tėvo išprotėjimą, Skarletė 
neišlaikė. 

Dabar Morina guodė ją. 


Keturiasdešimt ketvirtas skyrius 


Rodės, kad visos sedulos sužydo per vieną naktį. 

- Ach, koks nuostabus vaizdas! - sušuko Morina, drauge su 
Skarlete eidama į turgų. - Nuo ryto šviesos žiedai atrodo 
rausvi, O vidurdienį bus balti kaip gulbės plunksnos. - Ji giliai 
įkvėpė gaivaus oro. - Mes surengsim pikniką parke, Skarlete. 
Turime pasidžiaugti pavasario kvapais. Eime greičiau, reikia 
daug ką nupirkti. Šiandien aš visko prigaminsiu, o rytoj po 
mišių visą dieną praleisime parke. 

"Jau šeštadienis?" Skarletės galva ėmė dirbti skaičiuodama ir 
prisimindama. Vadinasi, ji praleido Savanoje beveik mėnesį. Jos 
širdis susigniaužė. Kodėl Retas neatvažiavo iki šiol? Kur jis? 
Taip ilgai užtrukti Bostone jis negalėjo. 

- „„ Bostoną, - išgirdo Skarletė ir net stabtelėjo. Sugriebusi 
Morinos ranką, įtariai pažvelgė jai į veidą. Iš kur Morina žino, 

kad Retas Bostone? Kaip ji apskritai gali ką nors apie jį 
žinoti? Juk nepasakė jai nė žodžio. 

- Kas jums, brangioji Skarlete? Nikstelėjote koją? 

- Ką jūs pasakėt apie Bostoną? 

- Gaila, kad Stefano nebus su mumis piknike. Jis šiandien 
išvažiuoja į Bostoną. O ten medžiai nežydi. Bet, kita vertus, 
jis pamatys Tomą su šeima ir parveš naujienų apie jį. Nudžiugins 
senąjį Džeimsą. 

Skarletė tyliai ėjo šalia Morinos. Visa tai tęsiasi per daug 
ilgai, o Retas neatvažiavo. 

Ji murmėjo, nesąmoningai pritardama Morinos nuomonei dėl 
pirkinių. Gal ji padarė klaidą negrįžusi su tetulėmis į Čarlstoną? 
Gal jai apskritai iš jo nereikėjo išvažiuoti? 

"Visa tai išves mane iš proto. Aš neturiu jėgų apie tai 
galvoti." Bet ji nuolat grįždavo ir grįždavo prie tų pačių minčių. 

Gal ji turi pasikalbėti su Morina? Ji daug išmano. Ji 
suprastų. Gal Morina galėtų padėti? 

"Ne, aš pasišnekėsiu su Kolumu! Rytoj, per pikniką, ten 
bus daug laiko. Paprašysiu jį pasivaikščioti su manim. Kolumas 
žinos, ką daryti. Jis kažkuo panašus į Retą. Kolumas irgi moka 
pasiekti ko nori. Jis visai kaip Retas. Ir juokiasi iš visko kaip 
Retas." Skarletė nusišypsojo prisiminusi, kaip Kolumas pasakojo 
apie Polės tėvą. "O tai didelis, drąsus žmogus, galingasis 
statybininkas Makmachonas. Jo rankos kaip laužtuvai ir aiškiai 
netelpa jo brangaus surduto rankovėse. Dievobaimingas Žmogus, 
kuriam pakanka dievobaimingumo tokioms kvailoms išmonėms, 
kaip idėja pastatyti Dievo namus čia, Savanoje. Aš pats 
palaiminau šį jo sumanymą. "Tikiu, - pasakiau aš. - Aš tikiu, 
kad nepaimsite nė penio daugiau kaip tik keturiasdešimt procentų 
pelno." Jo akys sužėrėjo, o raumenys išsipūtė lyg jaučio ir jo 
blizgančios rankovės subraškėjo per siūles. "Taip ir yra, pone 
Statytojau, - pasakiau aš, - juk kiekvienas kitas, matydamas, 
kad vyskupas ne airis, užprašytų penkiasdešimt." 

- O kodėl tu šypsaisi kopūstams, norėčiau žinoti? - paklausė 
Morina. 

Skarletė nusišypsojo savo draugei. 

- Todėl, kad atėjo pavasaris ir mes rengiamės piknikui, - 
pasakė ji. Ir dar todėl, kad ji gaus Tarą, ji tuo buvo tikra. 


Skarletė nebuvo mačiusi Forsaitų parko. Prie įėjimo abiejose 
pusėse stūksojo po akmeninį sfinksą. Vaikai susižavėję žvelgė 

į siaubūnus, ant kurių keberiotis jiems buvo uždrausta, paskui 
jie nubėgo centriniu taku, kurio viduryje sustojo Skarletė. 

Fontanas buvo dviejų kvartalų nuotolyje nuo įėjimo, bet 
toks didžiulis, kad matėsi iš tolo. Vandens arkos ir srovės kilo 
ir krito tartum spindintys briliantai. Skarletė susižavėjo. 

- O dabar prieik arčiau, - tarė Džeimis, - iš arčiau jis dar 
puikesnis. 

Skaisti saulė nutiesė vaivorykštę vandens pursluose. Medžiai 
nubalintais liemenimis, augantys abipus tako, vedė link akinančiai 
nuostabaus fontano. Priėjusi prie geležinių pinučių, supančių 
fontano baseiną, ji turėjo taip atsilošti, kad net apsvaigo galva, 
ir tada pamatė nimfą su aukštai iškelta ranka, iš kurios vandens 
čiurkšlės veržėsi į dangų. 

Vyrai patiesė kilimėlius po ąžuolu, o moterys pasidėjo savo 
pintines. Merė Keitė ir Ketlina leido mažai Patricijos dukrytei 
ir Ketės vaikučiui pašliaužioti po žolę. Vyresnieji vaikai lakstė 
ir Šokinėjo žaisdami savus žaidimus. 

- Reikia pailsinti kojas, - tarė Patricija. Bilis padėjo jai 
įsitaisyti prie medžio kamieno. 

- Eik, - pasakė ji susierzinusi, - nebūtina praleisti su manim 
visą dieną. 

Jis pabučiavo ją į skruostą, nusiėmė nuo pečių koncertinos 
diržus ir padėjo instrumentą ant žemės šalia Patricijos. 

- Vėliau aš sugrosiu nuostabią melodiją, - pažadėjo jis ir 
patraukė prie grupės, žaidžiančios beisbolą. 

- Eik ir tu su juo, Metai, - pasiūlė Ketė savo vyrui. 

- Eikite visi, - tarė Morina. 

Džeimis su sūnumis pasileido bėgte, paskui juos traukė 
Kolumas ir Džeraldas su Metu ir Biliu. 

- Grįžę jie norės valgyti, - pasakė Morina patenkinta. - 
Gerai, kad mes turim tiek maisto, kad užtektų visai armijai. 

Skarletė jautė švelnų prieraišumą savo giminės moterims ir 
vyrams, kurie grįš atsegiotom apykaklėm ir paraitytom rankovėm. 
Ji atmetė savo luominius prietarus. Skarletė daugiau negalvojo 
apie tai, kad jos giminaičiai Airijoje buvo tarnai. Metas dirbo 
staliumi, Džeraldas - darbininku pas jį, Ketė buvo pienininkė, 
Patricija - kambarinė. Kokią tai turi reikšmę? Skarletė buvo 
laiminga, kad priklauso O'Harų šeimai. 

Ji sėdėjo ant žemės už Morinos nugaros. 

- Tikiuosi, vyrai neleidžia laiko veltui, - pasakė ji. - Gryname 
ore ir aš išalkau. 

Kai liko tik du gabalai pyrago ir obuolys, Morina ėmė virti 
arbatą ant spiritinės viryklės. Bilis Karmodis paėmė koncertiną 
ir mirktelėjo Patricijai. 

- Ką sugroti, Petse? 

- Š-š-š, ne dabar, Bili, - sudraudė Ketė. - Mažyliai beveik 
užmigo. 

Penketas mažylių gulėjo ant kilimėlio medžio šešėlyje. Bilis 
ėmė tyliai švilpauti, paskui tylutėliai užgrojo koncertina. Patricija 
nusišypsojo jam. Ji nubraukė plaukučius nuo Timočio kaktos 
ir ėmė dainuoti lopšinę, kurią grojo Bilis. 

Ant vėjo sparnų virš tamsios vilnijančios jūros 

Nusileido angelai saugoti tavo miego... 

Kai daina nutilo, Timotis pravėrė akis. 

- Dar padainuok, - mieguistai paprašė jis. 

- O taip, prašom, mis, sudainuokite tai dar kartą. 

Visi nusutebę pažvelgė į keistą jaunuolį, stovintį šalia. Jis 
laikė panešiotą kepurę šiurkščiose purvinose rankose ir atrodė 
kaip dvylikametis, nors barzda apžėlęs smakras liudijo, kad yra 
vyresnis. 

- Prašau atleisti, ledi ir džentelmenai, - pasakė jis. - Suprantu, 
kad trukdau jūsų vakarėlį, bet mano motina dainuodavo šią 
lopšinę man ir mano seserims. Ji tiesiog gniaužia man širdį. 

- Sėskis, jaunuoli, - pasakė Morina. - Mums dar liko pyrago, 
o krepšiuose yra puikaus sūrio ir duonos. Kuo tu vardu ir iš 
kur atvykai? 

Vaikinas atsisėdo šalia jos. 

- Denis Miurėjus, mis. 

Jis pasitaisė šiurkščius juodus plaukus ant kaktos, paskui 
nusišluostė rankas į skvernus ir paėmė gabalėlį duonos, kurį 
Morina išėmė iš krepšio. Jis godžiai valgė. 

Bilis užgrojo. 

"Ant vėjo sparnų..." - dainavo Ketė. Alkanas vaikinas prarijo 
kąsnį ir uždainavo drauge su ja. 

"klausykis vėjo balsų..." - baigė jie. Denio Miurėjaus akys 
žėrėjo kaip tamsūs brangakmeniai. 

- Valgyk, Deni Miurėjau, - griežtai tarė Morina. - Tau dar 
reikės jėgų. Aš ketinu išvirti arbatos, o paskui mes norėsim 
išgirsti, kaip tu dainuoji. Tavo angeliškas balsas - tikra dangaus 
dovana. 

Tai buvo tiesa. Airiškas vaikino tenoras buvo puikus kaip 
ir Džeraldo. 

O'Haros ruošė arbatą. 

- Aš išmokau naują dainą, gal jums patiks, - tarė Miurėjus, 
kai Morina ėmė pilstyti arbatą. - Aš iš to laivo, kuris prieš 
atplaukdamas čia buvo sustojęs Filadelfijoje. Ar sudainuoti? 

- Kaip ji vadinasi, Deni? Gal ir aš ją moku? - paklausė 
Bilis. 

- "Aš parvešiu tave namo". | 

- Ne, negirdėta, - pasakė Bilis. - Mokysiuos drauge su 
tavimi, gerai? 

Denis Miurėjus nusišypsojo. 

- Man bus labai malonu. 

Jis atmetė plaukus nuo veido ir įkvėpė oro. Paskui pravėrė 
burną, ir daina pasiliejo kaip sidabro upelis. 

Aš vėl parvešiu tave namo, Ketlina, 

Per platų ir audringą okeaną. 

Ten, kur kažkada džiaugėsi tavo širdis. 

Nuo to laiko, kai buvai mano nuotaka, 

Tavo skruostai nežydi lyg rožės, 

Tos rožės jau seniai nuvyto, 

O ašaros užtemdė tavo mylinčias akis. 

Aš vėl parvešiu tave atgal, Ketlina. 

Ten, kur tavo širdis nustos kentėjus, 

Ten, kur žydinčios žalios kalvos. 

Aš parvešiu tave namo, Ketlina. 

Skarletė plojo kartu su visais. Daina pasirodė jai nuostabi. 

- Tai buvo taip šaunu, bet aš nespėjau įsidėmėti, - 
apgailestaudamas tarė Bilis - Padainuok dar šykį, Deni, kad 
išmokčiau melodiją. 

- Ne! - pašoko Ketlina O'Hara. Ji buvo apsipylusi ašaromis. 
- Negaliu jos klausytis, negaliu! 

Ji šluostėsi ašaras delnais. 

- Atleiskite man, - sušuko ji. - Man reikia eiti. 

Ji atsargiai apėjo miegančius vaikus ir nubėgo. 

- Atleiskite, - pasakė vaikinas. 

- Niekai. Tu čia nekaltas, jaunuoli, - pasakė Kolumas. - 
Tu suteikei mums didelį malonumą. Vargšė mergina ilgisi Airijos 
ir, be to, jos vardas Ketlina. Būtų labai malonu, jei padainuotum 
su muzika. 

Muzika nesiliovė skambėjusi, kol nusileido saulė ir vėjelis 
tapo vėsokas. Tada jie susirengė namo. Denis Miurėjus negalėjo 
priimti Džeimio kvietimo drauge pavakarieniauti. Jam reikėjo 
grįžti į laivą. 

- Džeimi, manau, kad reikia pasiimti Ketliną, kai išvažiuosiu, 
- pasakė Kolumas. - Ji prabuvo čia pakankamai ilgai, kad 
pajustų tėviškės ilgesį, ir dabar jos širdis veržiasi atgal į namus. 

Skarletė vos nenusiplikino verdančiu vandeniu. 

- Kur jūs važiuojate, Kolumai? 

- Atgal į Airiją. Aš atvažiavau tik pasisvečiuoti. 

- Bet vyskupas dar nepakeitė savo sprendimo dėl Taros. Be 
to, man reikia apie kai ką su jumis pasikalbėti. 

- Aš juk neišvažiuosiu tučtuojau, brangioji Skarlete. Viskam 
užteks laiko. Ką sako jūsų moteriška širdis? Ar reikia Ketlinai 
važiuoti namo? 

- Nežinau. Paklauskite Morinos. Ji visą laiką buvo su ja. 

"Koks skirtumas, ką jaučia Ketlina? Man reikalingas Kolumas. 
Kaip jis gali imti ir išvažiuoti, kai yra man reikalingas? Ir 
kodėl aš sėdėjau ten ir dainavau su tuo apiplyšusiu bernioku? 
Reikėjo pasikviesti Kolumą pasivaikščioti, kaip ir buvau ketinus." 

Skarletė beveik nevalgė sumuštinių su sūriu ir bulvių sriubos 
per vakarienę. Ji vos neverkė. 

- Ach, - sunkiai atsiduso Morina, kai virtuvė vėl buvo švari. 
- Ketinu šiandien anksčiau atsigulti. Tiek išsėdėjusi ant žemės, 
dabar negaliu išsitiesti. Jaučiuosi kaip medinė. 

Skarletė irgi jautėsi visa sustingusi. Ji išsitiesė prie ugnies. 

- Labanakt, - pasakė ji. 

- Palauk truputį, - paprašė Kolumas, - kol išrūkysiu pypkę. 
Džeimis taip žiovauja. 

Skarletė atsisėdo priešais Kolumą, o Džeimis nuėjo miegoti. 

Kolumas užsitraukė. Dūmas buvo aitriai saldus. 

- Degantis židinys - puiki vieta pasikalbėti, - tarė jis. - 
Kas slegia jums širdį, Skarlete? 

Skarletė giliai atsiduso. 

- Nežinau, ką daryti su Retu, Kolumai. Man baisu, kad gal 
viską sugrioviau. 

Virtuvė buvo šilta, silpnai apšviesta ir skatino atverti širdį. 
Be to, Skarletė miglotai jautė, kad Kolumui, kaip dvasininkui, 
galima išsipasakoti be baimės, nes viskas, ką ji pasakys, liks 
paslaptis, tarsi ji atliktų išpažintį bažnyčioje. 

Ji pradėjo iš pat pradžių ir papasakojo teisybę apie savo 
santuoką. 

- Aš nemylėjau jo arba nežinojau, kad myliu. Aš mylėjau 
kitą žmogų. O dabar, kai supratau, jog myliu Retą, jis manęs 
jau nebemyli. Taip jis pasakė. Bet aš netikiu, kad tai teisybė, 
Kolumai, tai negali būti teisybė. 

- Jis paliko jus? 

- Taip. Bet paskui aš palikau jį. Norėčiau žinoti, ar tai 
nebuvo klaida. 

- Leiskite jums atvirai pasakyti... 

Be galo kantriai Kolumas narpliojo Skarletės istorijos 
peripetijas. Buvo jau po pusiaunakčio, kai jis iškratė tabako 
liekanas iš seniai užgesusios pypkės ir įsidėjo ją į kišenę. 

- Jūs pasielgėte taip, kaip reikėjo, mano brangioji, - pasakė 
jis. - Kai kurie Žmonės mano, kad dvasininkai - ne vyrai. Jie 
klysta. Aš galiu suprasti Retą. Aš net užjaučiu jį. Jo problemos 
gilesnės ir skaudesnės negu jūsų, Skarlete. Jis kovoja pats su 
savimi, O stipriam Žmogui - tai sunki kova. Jis atvažiuos jūsų 
pasiimti, ir jūs turėsite būti dėkinga jam, kai jis tai padarys. 

- Bet kada, Kolumai? 

- Šito negaliu pasakyti. Nors žinau viena: jis turi jūsų 
ieškoti, jūs negalite to padaryti už jį. Jis turi grumtis pats su 
savim vienumoje, kol pajus, kad jam reikia jūsų. 

- Jūs tikrai manote, kad jis atvažiuos? 

- Tuo aš neabejoju. O dabar einu miegoti. Patariu jums 
padaryti tą patį. 

Skarletė susiraitė lovoje ir stengėsi neužmerkti limpančių 
vokų. Ji norėjo dar pasimėgauti ramybe, kurią dovanojo Kolumas. 
Retas atvažiuos - gal ne taip greitai, kaip ji nori, bet ji gali 
palaukti. 


Keturiasdešimt penktas skyrius 


Skarletė buvo nepatenkinta, kai Ketlina pabudino ją rytą. 
Po vakarykščio pokalbio su Kolumu, kai jie užsisėdėjo iki 
vėlumos, ji nieko taip nenorėjo, kaip kuo ilgiau pamiegoti. 

- Atnešiau jums arbatos, - švelniai pasakė Ketlina. - O 
Morina klausia, ar nenorėtumėt eiti su ja į turgų? 

Skarletė nusisuko į sieną ir vėl užsimerkė. 

- Ne, aš dar nesikelsiu. 

Skarletė jautė, kad Ketlina vis dar čia. "Kodėl kvaila 
mergiūkštė neišeina ir neduoda pamiegoti?" 

- Ko tu nori, Ketlina? 

- Atleiskite, Skarlete, norėčiau sužinoti, ar jūs rengsitės. 
Morina nori, kad eičiau vietoj jūsų, jeigu jūs neisite, ir nežinau, 
kiek laiko mes užtruksime. 

- Merė Keitė galės man padėti, - sumurmėjo Skarletė į 
pagalvį. 

- O ne. Ji mokykloje. Jau beveik devynios valandos. 

Skarletė vos ne vos praplėšė akis. Dieve, kaip ji nori miego. 

- Gerai, - pasakė ji, - atnešk mano drabužius. Aš vilksiuos 
raudonai žydrą suknelę. 

- O, su ja jūs atrodote nuostabiai, - džiugiai pasakė Ketlina. 
Ji buvo įsitikinusi, kad Skarletė elegantiškiausia ir gražiausia 
pasaulyje moteris. 

Kol Skarletė gėrė arbatą, Ketlina šukavo jos plaukus. "Aš 
siaubingai atrodau, - galvojo Skarletė. - Gal man apsivilkus 
rausvą suknelę, ji labiau dera prie mano odos, bet Ketlinai 
teks viską iš naujo suvarstyti, o jos krapštymasis išvarys mane 
iš proto." 

- Puiku, - pasakė ji, kai paskutinis smeigtukas buvo įsmeigtas 
į plaukus, - eime. 

- Atnešti dar vieną puodelį arbatos? 

- Ne. Eime. 

"Tiesą sakant, aš noriu kavos, - pagalvojo Skarletė. - Gal 
paskui reiks nueiti į turgų. Ne, vis dėlto aš per daug išvargusi." 
Ji pasipudravo pamėlusius paakius ir susiraukė žiūrėdama į save 
veidrodyje. 

- O Dieve! - šūktelėjo ji, kai virtuvėje pamatė Kolumą, 
skaitantį laikraštį. 

Ji manė, kad namuose nieko nėra. 

- Atėjau paprašyti jus vienos paslaugos, - pasakė Kolumas. 
Jam reikėjo moteriškos pagalbos, kad galėtų išrinkti dovanas 
vežti į Airiją. 

- Daiktus vaikinams ir jų tėvams aš įstengsiu išrinkti pats, 
bet merginoms - visuomet mįslė. Skarletė žino, pasakiau sau, 
kokie daiktai Amerikoje naujausi. | 

Skarletė nusijuokė iš keisto apibūdinimo. 

- Labai noriu jums padėti, bet turėsite atsilyginti - puodeliu 
kavos su bandele Brotonstryte. 

Ji jau nesijautė pavargusi. 


- Nežinau, kam jūs prašėte eiti drauge su jumis, Kolumai! 
Jums nepatinka nė vienas daiktas, kurį pasiūlau. 

Skarletė susierzinusi žiūrėjo į krūvą odinių pirštinių, šilkinių 
kojinių, karoliukais išsiuvinėtų krepšelių, margų vėduoklių, taip 
pat į šilko, aksomo ir satino atraižas. Madingiausios parduotuvės 

savininko padėjėjas sukrovė šias atrinktas prekes ant prekystalio, 
o Kolumas neigiamai purtė galvą. 

- Atleiskite už jums suteiktus rūpesčius, - pasakė jis per 
jėgą besišypsančiam klerkui. Jis pasiūlė Skarletei ranką. 

- Ir jus prašau atleisti, Skarlete. Bijau, kad nepakankamai 
paaiškinau, ko noriu. Eime, aš sumokėsiu jums skolą, 0 paskui 
pamėginsime dar kartą. Puodelis kavos mums dabar tikrai 
nepakenks. 

Reikės daug daugiau negu puodelio kavos, kad ji atleistų 
už šias kvailas paieškas! Skarletė tyčia nepastebėjo siūlomos 
rankos ir išėjo iš parduotuvės. 

Jos nuotaika pasitaisė, kai Kolumas pasiūlė nueiti kavos į 
Pulaskio viešbutį. Viešbutis buvo labai madingas, o Skarletė 
jame niekad nebuvojo. Kai jie įsitaisė ant aksomu aptrauktų 
sėdynių viename iš puošnių kambarių su  marmurinėmis 
kolonomis, Skarletė apsidairė aplinkui su malonumu. 

- Puiku, - džiaugsmingai pasakė ji, kai oficiantas su baltomis 
pirštinėmis pastatė apkrautą padėklą ant marmurinio staliuko. 

- Žmonės Airijoje, - paaiškino Kolumas, - gyvena daug 
skurdžiau, negu jūs manote, Skarlete. Ten vienos fermos, arti 
nėra jokių miestų, tik kaimai su bažnyčia, kalve ir karčema, 
prie kurios sustoja pašto karieta. Vienintelė parduotuvė - 
kambarys karčemos kampe, iš kur galima išsiųsti laišką, nusipirkti 
tabako ir šiokių tokių produktų. Vienintelė pramoga - 
svečiavimasis vienų pas kitus. 

- Bet tai labai primena gyvenimą plantacijoje, - sušuko 
Skarletė. - Tara vos už penkių mylių nuo Džonsboro, ir ten 
yra tik geležinkelio stotis bei mažytė maisto produktų krautuvėlė. 

- O ne, Skarlete, plantacijose stovi dideli namai, 0 ne 
paprastos fermerių trobos. 

- Jūs nežinote, ką kalbate, Kolumai O'Hara! Vilkso Dvylika 
ąžuolų buvo vieninteliai dideli namai visoje Kleitono grafystėje. 
Dauguma žmonių turi namus, kuriuose iš pradžių tebuvo du 
kambariai ir virtuvė, paskui jie prisistatė, ko dar reikėjo. 

Kolumas nusišypsojo pripažindamas pralaimėjimą. Ir vis dėlto 
dovanos šeimai negali būti miestietiški daiktai. Merginoms labiau 
tiktų medvilnės, o ne satino atraižos, ir vargu ar jos žinotų 
ką daryti su margaspalvėmis vėduoklėmis. 

Skarletė ryžtingai padėjo puoduką. 

- Margintas kartūnas! - pasakė ji. - Aš manau, kad joms 
patiks margintas kartūnas, jis būna ryškių spalvų ir tinka žavioms 

suknelėms. Mes visos siuvamės kasdienines sukneles iš marginto 
kartūno. 

- Bateliai, - pridūrė Kolumas. 

Jis išsitraukė storą popierinį voką ir išėmė iš jo sąrašą. 

- Čia surašyti visi vardai ir dydžiai. 

Skarletę prajuokino sąrašo ilgumas. 

Kiekvienas vyriškis, moteris, vaikas turėjo užrašyti savo vardą 
į Kolumo sąrašą. Čia kaip tetulė Eulalija. "Kadangi tu vis tiek 
eini į parduotuves, ar negalėtum šį tą nupirkti ir man?" Kartais 
tetulė pamiršdavo atsiskaityti už pirkinius, ir Skarletė manė, 
kad Kolumo airiai gali būti tokie pat užuomaršos. 

- Papasakokite man apie Airiją, - paprašė ji. - Kavinuke 
liko dar daug kavos. 

- Ach, tai kaip reta nuostabi sala, - pradėjo Kolumas. 

Jo balse skambėjo meilė, kai jis pasakojo apie žalias kalvas, 
vainikuojamas pilių, pilnas žuvų sraunias upes su žydinčiais 
krantais, apie pasivaikščiojimą per lietų, apie visur skambančią 
muziką, dangų, aukštesnį ir platesnį negu bet kur kitur, saulę, 
gerą ir šiltą kaip motinos pabučiavimas... 

- Atrodo, kad jūs beveik taip pat pasiilgęs namų kaip 
Ketlina. 

Kolumas nusijuokė. | 

- Aš neimsiu raudoti, kai laivas išplauks. Niekas taip nesižavi 
Amerika kaip aš, ir aš visad nekantriai laukiu kelionės čionai, 
tačiau atgal į namus išplauksiu be gailesčio. 

- O aš gal ir išliesiu ašarą. Nežinau, ką darysiu be Ketlinos. 

- Tai ir nelikit be jos. Važiuojame drauge, pamatysite mūsų 
giminės lopšį. 

- Niekaip negaliu. 

- Tai būtų puiki kelionė. Airija nuostabi bet kokiu metų 
laiku, tačiau pavasarį ji pasigrobs jūsų širdį. 

- Man nereikia pagrobtos širdies. Man reikia tarnaitės. 

- Aš atsiųsiu jums Bridžitą, ji trokšta atvykti į Ameriką. 
O Ketliną mes ketinam išvežti iš čia. 

Skarletė pajuto, kad čia slypi kažkokia paslaptis. 

- Kodėl gi jūs norite išvežti šią mielą mergaitę? 

Kolumas nusišypsojo. 

- Moterys ir jų klausimai, - tarė jis. - Jūs visos panašios, 
net abiejose okeano pusėse. Mums nepatinka žmogus, norėjęs 
ją suvilioti. Jis kareivis, be to, stabmeldys. 

- Turite omeny - protestantas. Ji mylėjo jį? 

- Jai susuko galvą jo uniforma. Tai ir viskas. 


339 


- Vargšė mergaitė. Tikiuosi, jis lauks jos. 

- Dėkui Dievui, jo pulkas pasiųstas atgal į Angliją. Jis 
daugiau nedrums jai ramybės. 

Kolumo veidas buvo rūstus. Skarletė prikando liežuvį. 

- O kaip mūsų sąrašas? - paklausė ji. - Jūs žinote, Kolumai, 
Džeimio parduotuvėje yra visko, ko jums reikia. Kodėl mums 
nenuėjus tenai? 

- Nenoriu, kad jis atsidurtų nesmagioj padėty. Juk turės 
skirti tokią kainą, kuri pakenks jo reikalams. | 

- Kolumai, jūs nieko neišmanote apie biznį. Net jei Džeimis 
parduos jums prekes už nedidelę kainą, vis tiek jis gerai 
pasirodys tiekėjų akyse ir gaus iš jų didesnę nuolaidą, kai ims 
kitą užsakymą. 

Ji nusijuokė iš sutrikusio Kolumo. 

- Aš pati turiu parduotuvę ir žinau, ką kalbu. 


- Kolumai! - užgriaudėjo Džeimis, kai jie įėjo krautuvėn. - 
Mes ką tik kalbėjom apie jus. Dėde Džeimsai, Kolumas čia. 
- Senis išėjo iš sandėliuko su keliais rietimais audinių. 

- Išgirstos mūsų maldos, - tarė jis. - Kokia spalva mums 
labiausiai tiktų? 

Jis suvertė rietimus ant prekystalio. Visi buvo Žalios spalvos, 
tik skirtingų atspalvių. 

- Šita pati mieliausia, - pasakė Skarletė. 

Džeimis ir dėdė paprašė Kolumą nuspręsti. 

Skarletė įsižeidė. Ji jau pasakė jiems, kuri geriausia. Ką 
vyras gali išmanyti apie spalvas, net jei tas vyras Kolumas? 

- Kur ketinate tai kabinti? - paklausė jis. 

- Virš lango viduje ir išorėje, - atsakė Džeimis. 

"Jis toks rimtas, tarsi rinktų spalvas pinigams spausdinti, - 
piktai pagalvojo ji. - Yra čia dėl ko rūpintis!" 

Džeimis pastebėjo jos nepatenkintą miną. 

- Mes, brangioji Skarlete, ruošiamės Švento Patriko šventei. 
Kolumas gali pasakyti, kuris atspalvis panašiausias į vėliavos 
spalvą. Mes jos taip seniai nematėm. 

"O'Haros kalba apie Šventąjį Partriką nuo tada, kai susitikau 
juos." 

- Kada tai bus? - iš mandagumo paklausė ji. 

Trejetas vyriškių apstulbę pažvelgė į ją. 

- Tu nežinai? - nepatikliai paklausė senasis Džeimsas. 

- Aš juk neklausčiau, jeigu žinočiau, tiesa? 

- Rytoj, - pasakė Džeimis, - rytoj, brangioji Skarlete, bus 
pati laimingiausia tavo gyvenimo diena. 


Savanos airiai, kaip ir apskritai visi airiai, šventė kovo 17-ąją. 
Tai buvo šventojo Airijos globėjo diena. Šventė buvo ne tik 
religinė, bet ir pasaulietinė. Nors ji vykdavo per gavėnią, tačiau 
Sv. Patriko dieną niekas nepasninkaudavo. Pasninką pakeisdavo 
vaišės, gėrimai, muzika ir šokiai. Katalikų mokyklos būdavo 
uždaromos kaip ir visos katalikiškos įstaigos, išskyrus saliūnus. 
Jiems tai būdavo pačios pelningiausios metų dienos. 

Airiai gyveno Savanoje nuo pat jos įsikūrimo, ir Šventojo 
Patriko diena buvo svarbiausia jų šventė. O nykiais nuosmukio 
laikais, atėjusiais po Pietų pralaimėjimo, visas miestas ėmė 
prisidėti prie airių šventės. Kovo 17-oji tapo Savanoje pavasario 
švente, ir tą dieną visi tapdavo airiais. 

Spalvingai papuoštose palapinėse buvo prekiaujama limonadu, 
vynu, kava ir alumi. Gatvėse Žmonės būriavosi aplink fokusininkus 
ir Šunų dresiruotojus. Ant gražiausių miesto namų laiptų grojo 
smuikininkai. Žydinčių medžių šakos puikavosi žaliais kaspinais. 
Brotonstrytas buvo papuoštas žaliomis vėliavomis, 0 vynuogienojų 
girliandos, pririštos prie gatvės žibintų, sviro virš gatvės, kuria 
turėjo praeiti paradas. 


- Paradas?! - sušuko Skarletė. 

Ji palietė žalią šilkinę rožę, kurią Ketlina įsegė jai į plaukus. 

- Mes pasiruošusios? Aš gerai atrodau? Laikas eiti? 

Iš pradžių ankstyvosios mišios, paskui šventė per dieną iki 
pat nakties. 

- Džeimis man sakė, kad parke bus fejerverkas, - pasakė 
Ketlina. Jos akys blizgėjo iš susijaudinimo. 

Žalios Skarletės akys staiga tapo susimąsčiusios. 

- Manau, kad jūsų kaime nebūna paradų ir fejerverkų. Ir 
tu gailėsies nelikusi Savanoje. 

Mergaitė spindulingai nusišypsojo. 

- Aš įsiminsiu tai visam laikui ir papasakosiu visam kaimui. 
Tai nuostabu - pabuvoti Amerikoje, kai žinai, kad grįši namo. 
Skarletė numojo ranka. Kvailos mergiotės neperkalbėsi. 

Brotonstryte būriavosi Žmonės, visų apdarai turėjo ką nors 
žalio. Skarletė garsiai nusijuokė pamačiusi vieną šeimą. Stropiai 
išprausti vaikai su žaliomis kokardomis, kaspinais ir plunksnomis 
ant skrybėlių - jie buvo labai panašūs į O'Haras, tik 
juodaplaukiai. 

- Argi aš nesakiau jums, kad šiandien visi tampa airiais, - 
pasakė Džeimis šyptelėdamas. 

Morina paėmė ją už parankės. 

- Net niurzgliai pasipuošė žalia spalva, - tarė ji, galva 
rodydama į porelę netoliese. Skarletė ištiesė kaklą, kad geriau 
matytų. Dieve mano! Nuobodusis jos senelio advokatas su 
berniuku, matyt, sūnumi. Abu pasirišę žalius kaklaraiščius. Ji 
ėmė naršyti akimis po minią, ieškodama pažįstamų veidų. Čia 
buvo Merė Telfejer su būreliu damų, dėvinčių žalius kaspinus 
ant skrybėlių. Ir Džeromas! Iš kur, dėl Dievo meilės, jis gavo 
žalią surdutą? Bet senelio neturi čia būti, Viešpatie, prašau 
tavęs, tegul jis čia nepasirodo! Jis gali priversti saulę užgesti. 
Bet ne, Džeromas buvo su negre, susijuosusia žalia juosta. 
Kaip nuostabu - Džeromas su drauguže, kuri, be to, ne mažiau 
kaip dvidešimčia metų jaunesnė už jį. 

Gatvės pardavėjas „dalijo limonadą ir kokoso pyragaičius 
visiems O'Haroms iš eilės, pradėdamas nuo nekantraujančių 
vaikų. Kai eilė atėjo iki Skarletės, ji atsikando pyragėlio. Ji 
valgė gatvėje! Nė viena ledi taip nepadarytų, net jeigu mirtų 
iš bado. "Stai tau, seneli", - pagalvojo ji, žavėdamasi savo 
poelgiu. Kokosas buvo šviežias, drėgnas, saldus. 

- O aš sakau, kad kaubojus žaliais drabužiais buvo pats 
puikiausias, - įrodinėjo Merė Keitė. - Jis išdarinėjo tokius 
nuostabius triukus su virvėmis ir pats buvo toks dailus. 

- Tu taip sakai todėl, kad jis nusišypsojo mums, - smerkiamai 
tarė Helena. - Puikiausia buvo platforma su šokančiais elfais. 

- Kvailele, tai buve ne elfai. Amerikoje elfų nėra. 

- Jie šoko aplink didžiulį aukso maišą. Niekas, be elfų, 
neturi maišo aukso. 

- Tu kaip mažas vaikas, Helena. Tai buvo persirengę 
berniukai, ir viskas. Argi nematei, kad jų ausys dirbtinės. Viena 
buvo net atsikabinusi. 

Morina nutraukė jas. 

- Tai buvo nuostabus paradas. Eime, mergaitės, ir laikykitės 
Džeimio rankos. 

Svetimi iki šiol ir vėl. tapsiantys svetimi rytoj, Žmonės 
susikibdavo už rankų, šoko, drauge dainavo. Saulė, oras, muzika 
ir gatvė priklausė visiems. 

- Kaip nuostabu! - pasakė Skarletė, paragavusi keptos vištos 
čia, gatvėje. 

- Kaip nuostabu! - pasakė ji pamačiusi žalią trilapį, nupieštą 
kreida ant plytų takelio Čatheimo aikštėje. 

- Kokia puiki, kokia nuostabi diena! - šaukė ji ir sukosi, 
sukosi, kol be jėgų parkrito ant atsilaisvinusio suolelio šalia 
Kolumo. - Pažiūrėk, Kolumai, mano batai prakiuro. Visi Žino, 
kad geriausi vakarėliai tie, kur šokama, kol prakiūra medžiaginiai 
bateliai. O man prakiuro tikri odos batai. Tai turbūt pats 
šauniausias vakarėlis pasaulyje! 

- Tai nepaprasta diena, galit būti tikra, o dar bus vakaras 
su fejerverku ir daug visko. Jūs būsit niekam tikusi kaip ir 
jūsų kiauri batai, jeigu nepailsėsite, brangioji Skarlete. Jau 
beveik keturios valandos. Eime namo. 

- Aš nenoriu. Aš noriu šokti ir šokti, ir valgyti keptą 
kiaulieną, paragauti žalių ledų ir to baisaus žalio alaus, kurį 
gėrė Metas ir Džeimis. 

- Jūs tai padarysite vakare. Argi nepastebėjote, jog Metas 
ir Džeimis pasidavė dar prieš valandą. 

- Mamytės sūneliai! - pareiškė Skarletė. - Bet jūs - ne. 
Jūs - geriausias iš O'Harų, pasakė Džeimis ir buvo teisus. 

Kolumas nusišypsojo žiūrėdamas į jos liepsnojančius skruostus 
ir spindinčias akis. 

- Skarlete, aš ketinu pasirūpinti jūsų batais, nusimaukite tą, 
prakiurusį. 

Jis atvarstė dailų, juodą moterišką batą, numovė jį, iškratė 
smėlį, paskui paėmė storą popierių nuo ledų, sulankstė jį ir 
įdėjo bato vidun. 

- Taip jūs galėsite pareiti iki namų. Manau, namuose jūs 
turite daugiau batų. 

- Žinoma, turiu. O, taip daug patogiau. Ačiū, Kolumai. Jūs 
visuomet žinote, ką daryti. 

- Viena aš tikrai žinau: dabar mes eisim namo, išgersim 
arbatos ir pailsėsim. 

Skarletė labai nenorėjo prisipažinu net pati sau, bet ji 
pavargo. Ji lėtai ėjo su Kolumu Brotonstrytu, šypsodamasi 
žmonėms, kurie šypsojosi jai. 

- Kodėl Šventasis Patrikas - Airijos globėjas? - paklausė ji. 
- Jis ir kitose vietose šventasis. 

Kolumas išplėtė akis, stebėdamasis jos neišmanymu. 

- Visi šventieji yra šventieji visiems žmonėms ir visose 
vietose. Šventasis Patrikas ypatingas airiams todėl, kad atnėšė 
mums krikščionybę, ir jis išnaikino visas gyvates Airijoje, kad 
ji taptų panaši į Edemo sodą. 

Skarletė nusijuokė. 

- Jūs tai išgalvojote. 

- Ne. Airijoje neužtiksite nė vienos gyvatės. 

- Tai puiku, aš labai bijau gyvačių. 

- Jūs turite vykti su manim į tėvynę, Skarlete. Jums labai 
patiks Senoji šalis. Viso labo dvi savaitės laivu. 

- Labai greitai. 

- Taip. Vėjas, pučiantis Airijos pusėn, nuneša pasiilgusius 
namų keliauninkus taip pat greitai kaip debesis, lekiančius 
danguje. Tai nuostabus reginys - didelis laivas su burėmis, 
skriejantis jūra. Baltos žuvėdros plasnoja drauge su juo, kol 
žemė dingsta iš akių, tada jos pasuka atgal. Paskui laivą lydėti 
imasi delfinai, o kartais ir milžiniškas banginis, švirkščiantis 
vandens sroves tarsi fontanas. Jūros kelionė - nepaprastas 
dalykas. Jauti tokią laimę, kad, rodos, galėtum skraidyti. 

- Aš pažįstu tą jausmą, - tarė Skarletė. 


Keturiasdešimt šeštas skyrius 


Skarletė nudžiugino Ketliną nusprendusi apsivilkti žalią šilkinę 
suknią šio vakaro šventei Forsaitstryte, bet ji tiesiog išgąsdino 
mergaitę užsispyrusi autis žalius plono tymo batelius vietoj 
tvirto apavo. 

- Bet juk smėlis ir akmenukai sugadins jūsų elegantiškus 
batelius. 

- Aš noriu juos apsiauti. Nors kartą gyvenime aš sunešiosiu 
dvi poras batelių per vieną vakarėlį. Tik sušukuok mane ir 
sutvirtink šukuoseną aksomo kaspinu. Aš nofiu, kad plaukai 
laisvai kristų ir plaikstytųsi man šokant. 

Ji numigo dvidešimt minučių ir pajuto, kad dabar gali šokti 
iki aušros. Šokiai vyko aikštėje aplink fontaną. Vandens purslai 
žėrėjo lyg brangakmeniai ir kažką šnibždėjo šokio ritmu. Jie 
šoko su Danieliu, jos mažos kojytės dailiais bateliais švysčiojo 
tarsi žali liepsnos liežuvėliai šokio sūkury. 

- Jūs nuostabi, Skarlete, brangioji! - šaukė jis. 

Jis sučiupo ją už talijos, pakėlė virš galvos ir suko, suko, 
o jo kojos šoko pagal reiklius bodchrano smūgius. Skarletė 
plačiai išskėtė rankas, pakėlė veidą į mėnulį ir skriejo 
sidabriniame fontano lašelių rūke. 

Staiga pirmas fejerverko pliūpsnis akinančiai nušvietė dangų, 
užtemdydamas mėnulį. 


Ryte Skarletė šlubavo. Jos kojos ištino. 

- Nebūk kvaila, - pasakė ji Ketlinai, kai ta paklausė, kaip 
jos kojos. - Aš puikiai praleidau laiką. 

Ji išsiuntė Ketliną žemyn, kai tik ji suvarstė jos korsetą. 
Ji dar nenorėjo kalbėtis apie Šventojo Patriko dieną su kitais. 
Ketino neskubėdama viską prisiminti pati viena. Nesvarbu, kad 
ji pavėluos pusryčių, vis tiek eiti į turgų ji nesirengia. Jai 
būtų malonu nusimauti kojines, įsispirti į šlepetes ir pabūti 
namuose. Iš trečiojo aukšto į virtuvę vedė laiptai. Skarletė 
niekad nepastebėdavo, kiek jie turi pakopų, kai bėgdavo žemyn. 
Dabar gi kiekviena pakopa kėlė didžiausias kančias. "Niekai! 
Galima pasėdėti keletą dienų namie dėl tokių nuostabių šokių. 
Gal paprašyti Ketę užrakinti karvę tvarte?“ Skarletė bijojo 
karvių. Jeigu Ketė uždarys karvę, Skarletė galės pasėdėti kieme. 
Pavasario oras toks gaivus ir kvepiantis. Ji karštai troško juo 
pakvėpuoti. 

"Aš jau įveikiau pusę kelio. Kaip norėtųsi lipti greičiau. Aš 
noriu valgyti." 

Kai tik Skarletė nulipo iki paskutinio laiptų posūkio, jai į 
šnerves mušė keptos žuvies kvapas. "Velnias, - pagalvojo ji, - 
vėl nebus mėsos. Kaip norėčiau dabar gero riebaus bekono." 

Staiga, visai netikėtai, jos skrandis susitraukė, ir jai pasidarė 
negera. Skarletė pasisuko ir šlitiniuodama pasiekė langą. Stipriai 
rankomis laikydamasi už atvirų langinių, ji išsivėmė ant žalių 
magnolijos lapų kieme. Ji nusilpo, veidą išmušė šaltas prakaitas, 
kūnas be jėgų linko prie žemės. 

Atbula ranka ji nusišluostė lūpas, tačiau rūgščiai kartus 
prieskonis burnoje nedingo. "O kad galėčiau atsigerti vandens", 
- pagalvojo ji. Skrandis vėl bjauriai susigniaužė tarsi atsiliepdamas 
į jos mintį. 

Ji apsiverkė. "Matyt, vakar kažką suvalgiau. Dabar numirsiu 
čia kaip šuo." Ji tankiai kvėpavo. O kad ji galėtų išsivaduoti 
iš korseto, veržiančio jos skaudantį skrandį ir trukdantį kvėpuoti. 

Niekad gyvenime jai nebuvo taip bloga. 

Ji girdėjo balsus apačioje: Morina klausinėjo, kur Skarletė, 
Ketlina sakė, kad ji tuoj tuoj pasirodys. Paskui trinktelėjo 
durys, ir ji išgirdo Kolumo balsą. Jis irgi teiravosi jos. Skarletė 
sukando dantis. Ji turi atsikelti. Ji turi nulipti apačion. Negalima 
leisti, kad ją rastų čia bejėgę kaip kūdikį dėl to, kad vakar 
per daug linksminosi. Ji nusišluostė ašaras sijono pridurkais ir 
prisivertė atsistoti. 

- O štai ir ji, - tarė Kolumas, kai Skarletė pasirodė tarpdury, 
ir nuskubėjo prie jos. - Vargšė mažoji, brangioji Skarlete, tu 
eini lyg per stiklo duženas. Leisk tave pasodinti. 

Nespėjus jai nė prasižioti, jis pakėlė ją ir pasodino ant 
kėdės, kurią Morina greitai pristūmė arčiau židinio. 

Visi šokinėjo aplink ją, užmiršę pusryčius, ir po kelių 
akimirkų Skarletė pajuto pagalvėlę po kojomis ir puodelį arbatos 
rankoje. Ašaros vėl užliejo jos veidą. Silpnumo ir džiaugsmo 
ašaros. Buvo taip gera jausti rūpestį ir meilę. Ji gurkštelėjo 
arbatos ir pasijuto tūkstantį kartų geriau. 

Ji išgėrė antrą, paskui trečią puodelį arbatos, paskui suvalgė 
sumuštinį. Ji stengėsi nežiūrėti į keptą žuvį ir bulves. Bet 
niekas šito nepastebėjo. Pakilo toks triukšmas, kol vaikai dėjosi 

Kai durys paskui juos užsidarė, Džeimis pabučiavo Skarletę 
į galvą, Moriną į lūpas, Ketliną į skruostą. 

- Aš einu į parduotuvę, - pasakė jis, - reikia nuleisti 
vėliavas ir išdėlioti ant prekystalio priemones nuo galvos skausmo, 
kad visi kankiniai galėtų nusipirkti. Šventės - nuostabus dalykas, 
bet diena po švenčių - baisiai sunki. 

Skarletė nuleido galvą, kad niekas nepamatytų jos išraudusio 
veido. 

- Dabar tu, Skarlete, sėdėk kaip sėdėjusi, - įsakė Morina. 
- Ketlina su manim apsiruoš virtuvėj, paskui mes eisim į turgų, 
kol jūs truputį pailsėsite. Kolumai O'Hara, tu irgi lik čia, - 
noriu, kad būtum prieš akis, ne taip jau daug tave matau. 
Jeigu neartėtų senosios Ketės Skarletės gimimo diena, prašyčiau 
tavęs dar neišvažiuoti į Airiją. 

- Ketės Skarletės? - perklausė Skarletė. 

Morinai iš rankų iškrito muilina pašluostė. 

- Ir niekas net nepagalvojo, kad reikia jums pasakyti? Jūsų 
senelei, kurios garbei gavote vardą, kitą mėnesį sueis šimtas metų. 

- Tr jos liežuvėlis vis dar aštrus. O'Haros gali ja didžiuotis, 
- pridūrė Kolumas. 

- Per šventę aš būsiu namuose, - tarė Ketlina. 

Ji tiesiog Švytėjo iš džiaugsmo. 

- Kaip aš norėčiau nuvažiuoti į senelės gimimo dieną, - 
pasakė Skarletė. - Tėtis pripasakojęs tiek istorijų apie ją. 

- Bet tu juk gali, Skarlete, brangioji. Pagalvok, kiek džiaugsmo 
būtų senutei. 

Ketlina ir Morina puolė įkalbinėti, skatinti, įtikinėti Skarletę, 
kol jai neapsisuko galva. 

"O kodėl gi ne?" - paklausė ji savęs. 

Kai Retas atvažiuos jos pasiimti, ji turės grįžti į Čarlstoną. 
Kodėl gi neatidėjus šito? Ji nekenčia Carlstono. Nykūs drabužiai, 
nesibaigiantys kvietimai ir komitetai, mandagumo sienos, 
neįsileidžiančios jos, žodžiai ir frazės prancūzų, lotynų ir Dievas 
žino kokiomis dar kalbomis. Ją žeidė tai, kad jie pažinojo 
vietas, kuriose ji niekad nebuvojo, žmones, apie kuriuos ji 
nieko negirdėjo, skaitė knygas, kurių ji niekad nebuvo skaičiusi. 
Ji neapkentė jų draugijos - kvietimų į šokius ir eilių į 
priėmimus, ir nerašytų taisyklių, kurių ji neišmanė, amoralumo, 
kurį jie toleravo, ir veidmainystės, kai jie smerkė ją už nuodėmes, 
kurių ji niekada nepadarė. 

"Aš. nenoriu nešioti bespalvių drabužių ir kalbėti "taip, 
madam" senėms, kurių seneliai buvo įžymūs Čarlstono herojai. 
Aš nenoriu kiekvieną sekmadienio rytą klausytis tetulių žodinių 
dvikovų. Aš nenoriu Šventosios Cecilijos baliaus laikyti gyvenimo 
alfa ir omega. Man labiau patinka Šventojo Patriko diena." 

Skarletė staiga nusijuokė. 

- Aš važiuosiu! - pasakė ji. 

Iš karto ji pasijuto geriau. Atsistojusi, kad pabučiuotų Moriną, 
ji lengvai iškentė kojų skausmą. 

Čarlstonas palauks, kol ji grįš. Retas irgi gali palaukti. Dievas 
žino, kad ji laukė jo pakankamai ilgai. Kodėl gi jai neaplankius 
savo giminės? Viso labo dvi savaitės ir viena diena puikiu jūrų 
laivu iki kitos, tikrosios, Taros. Ir ji truputį pabus aire ir pagyvens 
laiminga prieš pasinerdama į suvaržytą Čarlstono gyvenimą. 

Jos švelnios, iškamuotos kojos sujudėjo šokio ritmu. 

Jau po dviejų dienų Skarletė vėl galėjo ištisas valandas šokti 
vakarėlyje, surengtame Stefano grįžimo iš Bostono garbei. O 
greitai po to ji sėdėjo atvirame vežimaityje su Kolumu ir 
Ketlina pakeliui į dokus. Susiruošti buvo visai nesunku. 
Amerikiečiams nereikėjo pasų įvažiuoti į Britanijos salas. 
Nereikėjo net kreditinio laiško, bet Kolumas pasiekė, kad 
Skarletė paimtų jį iš savo bankininko. 

- Dėl viso pikto, - pasakė Kolumas. 

Jis nepasakė, kam būtent. Skarletei tai ir nerūpėjo. Ji iš 
anksto mėgavosi būsimais nuotykiais. 

- Ar tikrai mes nepavėluosim, Kolumai? - nerimavo Ketlina. 
- Tu vėlai atėjai mūsų, Džeimi, visi kiti išėjo prieš valandą, 
kad nueitų ten pėsti. 

- Nepavėluosim, ne, - ramino ją Kolumas. Jis mirktelėjo 
Skarletei. - O jeigu truputį pavėluosim, tai ne mano kaltė. 

Matydamas, kad Didysis Tomas Makmachonas ketina aplaistyti 
savo pažadus dėl vyskupo keliais stikleliais, negalėjau Žmogaus 
apvilti. 

- Jeigu pavėluosim į valtį, aš numirsiu, - dejavo Ketlina. 

- Liaukis, Ketlina. Nezirsk. Kapitonas be manęs neišplauks. 
Simusas O'Brajanas senas mano draugas. Ir jis netaps tavo 
draugu, jeigu "Brajaną Boru" vadinsi valtim. Tai laivas, puikus, 
gražus, patikimas. Greitai pati pamatysi. 

Tuo momentu vežimaitis pasuko po arka ir jie užlėkė, 
kratydamiesi ir linguodami į šonus, ant tamsaus, slidaus 
akmeninio nuolydžio. Ketlina rėkė. Kolumas juokėsi, Skarletei 
nuo susijaudinimo užėmė kvapą. 

Paskui jie privažiavo prie upės. Visokių dydžių ir tipų laivai 
stovėjo prie medinio pirso. Jų buvo daugiau, negu Skarletė 
matė Čarlstone. Prikrauti vežimai, tempiami sunkiasvorių arklių, 
girgždėdami kratėsi akmeniniu grindiniu. Žmonės šūkavo. Statinės 
ritosi žemyn mediniu tiltu ir krito į denį kurtinamai dundėdamos. 
Vienas garlaivis šaižiai švilpė, kitas skambino skardžiu varpu. 
Vora basakojų nešikų nešė tilteliu medvilnės ryšulius. Ryškių 
spalvų vėliavos ir vimpelai plakėsi vėjyje. Kurtinamai rykaudamos 
skraidė žuvėdros. 

Vežikas atsistojo ir pliaukštelėjo botagu. Vežimaitis išsklaidė 
minią dykinėjančių pėsčiųjų. Skarletė juokėsi. Jie apvažiavo statinių 
rietuvę, prašuoliavo pro lėtai slenkantį vežimą ir staigiai sustojo. 

- Manau, jūs nesitikite, kad papildomai užmokėsiu už žilus 
plaukus, kurių man padaugėjo? - tarė Kolumas vežėjui. 

Jis iššoko ir ištiesė ranką Ketlinai. 

- Jūs nepamiršote mano dėžės? - paklausė jinai. 

- Visi daiktai čia, brangioji, dabar eik ir atsibučiuok su 
savo broliais. 

Kai Ketlina nubėgo, jis tyliai pasakė Skarletei: 

- Neužmiršite, ką susitarėm dėl jūsų pavardės, brangioji 
Skarlete? 

- Neužmiršiu, - tarė Skarletė, mėgaudamasi nekalta paslaptim. 

- Jūs būsite Skarletė O'Hara, kol mes viešėsime Airijoje, - 
pasakė jis mirktelėdamas. - Tai neturi nieko bendra su jumis 
ar jūsų giminaičiais, brangioji Skarlete. Batleris - Airijoje garsus 
vardas, bet jo šlovė bjauri. 

Skarletė nė kiek neįsižeidė. Ji buvo pasirengusi likti O'Hara. 

"Brajanas Boru" buvo, kaip ir žadėjo Kolumas, puikus, 
spindintis laivas. Jo korpusas švietė baltais ir aukso spalvos 
pagražinimais. Paauksuotas buvo didžiulis smaragdinės spalvos 

vandenračių dangtis. Ant flagštoko plevėsavo Anglijos vėliava, 
tačiau ant priekinio. stiebo drąsiai plakėsi vėjy žalio šilko 
audeklas su aukso arfa. Tai buvo puikus keleivinis laivas, 
aptarnaujantis turtingus amerikiečius, kurie keliavo į Airiją iš 
sentimentalumo. Jie norėjo pamatyti kaimus, kur gimė jų seneliai, 
arba pasirodyti su visa savo puikybe kaime, kur gimė jie patys. 
Didžiulės salės ir kajutės buvo turtingai įrengtos. Laivo komanda 
tenkino visus keleivių kaprizus. Bagažo skyrius buvo labai didelis, 
nes airių kilmės amerikiečiai vežė dovanas visiems savo 
giminaičiams ir grįždavo su daugybe suvenyrų. 

Virš vandenračių buvo didelė platforma ir ant jos dabar 
stovėjo  Skarletė su Kolumu bei daugybe kitų keleivių. Jie 
mosavo atsisveikindami giminaičiams. Laiko tebuvo likę skubotam 
atsisveikinimui, nes "Brajanas Boru" turėjo po minutės kitos 
išplaukti. Skarletė siuntė oro bučinius bsibūriuojantiems krante 
O'Haroms. Šį rytą vaikai nėjo į mokyklą, o Džeimis uždarė 
savo parduotuvę, kad su Danieliu galėtų pasižiūrėti, kaip jie 
išplaukia. Truputį šone nuo kitų stovėjo Stefanas. Jis parodė 
ranka Kolumui kažkokį ženklą. 

Tai reiškė, kad Skarletės skrynios pakeliui į prieplauką buvo 
perpakuotos. Tarp plono popieriaus krūvelių ir apatinių sijonų, 
moteriškų suknelių ir chalatų gulėjo tvirtai suvynioti šautuvai 
ir amunicija, nupirkti Bostone. 

Kaip ir jų tėvai, seneliai ir karta, gyvenusi prieš juos, 
Stefanas, Džeimis, Metas, Kolumas ir netgi dėdė Džeimsas 
karingai stojo prieš britų valdžią Airijoje. Daugiau kaip du 
šimtus metų O'Haros rizikavo savo gyvybe mūšiuose, kartais 
bevaisiuose, nesėkminguose išpuoliuose. Ir tik per pastaruosius 
dešimt metų organizacija ėmė augti. Disciplinuoti ir pavojingi, 
finansuojami iš Amerikos, fenijai darėsi žinomi Airijoje. Airijos 
valstiečiams jie buvo didvyriai, anglų žemvaldžiams - prakeikimas, 
o anglų karines pajėgas fenijai patenkindavo tik negyvi. 

Kolumas O'Hara buvo vienas iš tų, kuriems geriausiai sekėsi 
rinkti pinigus, ir vienas iš garsiausių fenijų brolijos lyderių. 

